
Kai laimi prizą, tau pasako juoką: „Dabar 
žinai pirmąją savo paties nekrologo eilutę.“ 


bė 


PIRMAS SKYRIUS 


Vedamųjų redaktorius 


Tą apgaulingos žiemos rytą, kai gavo laišką, Metjus Kovartas 
pabudo vienas. 

Šiaurys sustiprėjo po vidurnakčio ir atrodė, lyg jis būtų iš- 
sklaidęs nakties tamsą, ištepdamas ryto dangų purvina pilka 
spalva, nuslepiančia tikrąjį miesto vaizdą. Eidamas iš savo bu- 
to į gatvę girdėjo, kaip stiprus vėjas purto ir lanksto palmių 
lapus, trankydamas jas vieną į kitą lyg daugybę kardų. 

Jis susigūžė, gailėdamasis, kad po švarku ir apsiaustu nepasi- 
vilko megztinio. Kasmet būdavo keli tokie rytai kaip šis - pra- 
našaujantys blyškų dangų ir audringą vėją. Gamta krėtė juokus, 
versdama turistus Majamio paplūdimyje skystis ir vaikštinėti po 
smėlį susisupus į megztinius. Mažojoje Havanoje senesnės ku- 
bietės vilkėjo sunkius vilnonius apsiaustus ir keikė vėją, pamir- 
šusios, kad vasarą vaikščiojo su skėčiais ir keikė karštį. Liberti 
Sičio namų plyšiuose, žiurkių urvuose, siautė šaltis. Narkoma- 
nai drebėdami bandė prisikimšti pypkes. Tačiau jau greit mies- 
tas griš į lipniu prakaitu dvelkiančią kasdienybę. 

Viena diena, pagalvojo žvaliai žingsniuodamas, gal dvi. Tada 
šilti orai atgaivins pietines valstijas ir visi pamiršime šaltį. 

Metjus Kovartas buvo lengvai per gyvenimą einantis žmogus. 

Nepalankios aplinkybės ir nesėkmės išlaisvino jį nuo didžio- 

sios dalies neišvengiamai artėjančio viduramžio naštos. Skyry- 
bos atplėšė žmoną ir vaiką, mirtis — tėvus. Jo draugai gyveno 
savo gyvenimus, nusakomus karjeromis, mažais vaikais, mokes- 
čiais už mašinas ir įkeistą turtą. Iš pradžių kai kurie iš jų bandė 
įtraukti jį į išvykas ir vakarėlius, bet, augant jo vienatvei, kartu 
ir pasitenkinimui ja, kvietimų skaičius pradėjo mažėti, kol paga- 
liau jie visai liovėsi. Jo visuomeninį gyvenimą sudarė retkarčiais 
pasitaikantys darbo vakarėliai ir pasišnekučiavimai parduotuvė- 
je. Jis neturėjo mylimosios ir gerai nesuprato kodėl. Gyveno pa- 
prastame šeštajame dešimtmetyje statyto daugiaaukščio bute su 
vaizdu į įlanką. Kovartas užpildė jį senais baldais, knygų lenty- 
nomis, prikimštomis detektyvinių istorijų ir tikrų nusikaltimų 
kronikų, senų, bet praktiškų indų, ant sienų pakabino kelias leng- 
vai užsimirštančias paveikslų kopijas. 

Retkarčiais pamąstydavo, kad žmonai pasiėmus dukrą visos 
jo gyvenimo spalvos išbluko. Jo asmeninius poreikius patenkin- 
davo mankšta — kasdieniai dešimt kilometrų, nubėgami parku 
miesto centre, retkarčiais krepšinio varžybos Krikščioniškojoje 
vyrų jaunimo sąjungoje — ir darbas laikraštyje. Jis žinojo turįs 
nepaprastą laisvę, bet jaudinosi, kad nejunta beveik jokių regi- 
mų gyvenimo pėdsakų. 

Vėjas nesiliovė siautėjęs, plėšdamas tris šalia pagrindinio Mia- 
mi Journal įėjimo iškeltas vėliavas. Kovartas trumpam stabtelė- 
jo ir nužvelgė paprastą geltonos spalvos kvadratinį pastatą. Ant 
vienos sienos milžiniškomis raudonomis elektroninėmis raidėmis 
buvo užrašytas laikraščio pavadinimas. Toji vieta buvo garsi, Ži- 
noma dėl jos įtakos ir agresyvumo. Kita pastato pusė žvelgė į 
įlanką. Jis matė prieplauką skalaujančius šėlstančius vandenis, 
ten būdavo iškraunami milžiniški popieriaus ritiniai. Kartą, sė- 
dėdamas vienas kavinėje ir valgydamas sumuštinį, pastebėjo bū- 
relį lamantinų, šokinėjančių blyškiai mėlyname vandenyje gal už 
dešimties metrų nuo krovinių dokų. Jų rudos nugaros praskir- 
davo vandenis ir vėl panirdavo į bangas. Kovartas ieškojo, kam 

galėtų tai papasakoti, bet nerado, todėl paskui kelias dienas pra- 
leido žiūrėdamas į besikeičiantį mėlynai žalsvą paviršių, norė- 
damas dar sykį išvysti tuos gyvūnus. Štai kodėl jam patiko Flori- 
da: valstija atrodė lyg ištraukta iš džiunglių gelmių, grasinančių 
sustabdyti civilizaciją ir sugrąžinti viską į pirmykštę būseną. Laik- 
raštis spausdindavo straipsnius apie trijų su puse metro ilgio kro- 
kodilus, įstrigusius ant įvažiavimo į greitkelį rampų ir trikdan- 
čius eismą. Tie straipsniai jam labai patiko: priešistoriniai žvė- 
rys kovoja su šiuolaikiniais žvėrimis. 

Kovartas greitai praėjo pro dvivėres duris, vedančias į laik- 
raščio žinių skyrių, pamojavo priimamojo sekretoriui, kuris sė- 
dėjo beveik užstotas telefono aparatų. Šalia įėjimo buvo siena, 
skirta garbės ženkleliams, citatoms ir apdovanojimams: visa eilė 
pulicerių, kenedžių, kabotų, pailesų ir kitų apdovanojimų ma- 
Žiau žinomais pavadinimais. Jis stabtelėjo prie pašto dėžučių pa- 
siimti rytinio pašto, greitai pervertė įprastus lankstinukus ir krūvą 
leidinių, politinių pareiškimų ir pasiūlymų; jų kasdien gaudavo 
iš kongreso delegacijų, merijos, apygardos savivaldybės ir įvai- 
rių policijos agentūrų su pranešimais apie kokius nors pasikeiti- 
mus, jų manymu, vertus redakcijos dėmesio. Atsiduso pagalvo- 
jęs, kiek pinigų buvo išleista tiems nevykusiems bandymams. Bet 
vienas vokas patraukė jo žvilgsnį. Atskyrė jį iš krūvos kitų. 

Vokas buvo plonas, baltas, su jo vardu, užrašytu stambiu šrif- 
tu didžiosiomis raidėmis. Kampe atgalinis adresas — pašto dėžu- 
tės numeris Starke, Floridoje, šiaurinėje valstijos dalyje. Valsti- 
jos kalėjimas, iškart pamanė jis. 

Paėmęs laišką su pluošteliu kitų, nužingsniavo savo darbo 
vietos link, laviruodamas tarp stalų, pasisveikindamas su keliais 
žurnalistais, atėjusiais jau nuo ankstyvo ryto ir dabar skambinan- 
čiais telefonais. Pamojavo miesto žinių skyriaus redaktoriui, ku- 
ris sėdėjo vidury kambario užsikėlęs ant stalo kojas ir skaitė 
naujausią numerį. Perėjęs visą žinių skyrių, praėjo pro duris su 
užrašu VYRIAUSIASIS REDAKTORIUS. Buvo jau pusiau- 
kelėj, kai netoliese išgirdo balsą: 

— O! Jaunasis turkas ankstyvas. Kas tave čia atvijo anksčiau 
už visą gaują? Nerimą kelia problemos Beirute? Kankina nemi- 
ga dėl naujosios prezidento ekonominės reformos? 

Kovartas įkišo galvą už perskyros. 

— Labas, Vilai. Tiesą pasakius, tik norėjau darbo telefonu pa- 
skambinti savo dukrai. Išties sudėtingus ir beverčius rūpesčius 
paliksiu tau. 

Vilas Martinas nusijuokė ir nubraukė nuo akies žilą sruogą — 
tas judesys labiau tiktų mažam vaikui, 0 ne senyvam vyrui. 

— Varyk. Naudokis mūsų mylimo laikraščio dosnumu. O bai- 
gęs peržiūrėk straipsnį vietos naujienų puslapyje. Atrodo, vie- 
nas iš juodomis mantijomis apsisiautusių teisingumo skirstyto- 
jų sudarė sandėrį su senu bičiuliu, kuris vairavo apsvaigęs. Me- 
tas kilti į nusikaltimo ir bausmės kryžiaus žygį — jie visada po- 
puliarūs. 

- Pasidomėsiu, —- pasakė Kovartas. 

— Šįryt velniškai šalta, - tarė Martinas. - Kokie gyvenimo čia 
privalumai, jei važiuodamas į darbą vis tiek turi drebėti iš šal- 
čio? Galėtum gyventi ir Aliaskoj. 

— Gal reikėtų laikraštyje pareikšti savo nuomonę dėl blogo 
oro? Mes juk nuolat bandom belstis į dangų. Gal šįkart būtume 
išklausyti. 

— Gal ir taip, - nusišypsojo Martinas. 

— O tu tai moki geriausiai, - pasakė Kovartas. 

— Taip, - atsakė Martinas, - nes aš nesu paskendęs nuodėmė- 
se kaip tu. Mano ryšiai su Visagaliu nepalyginti geresni. Mūsų 
darbe tai padeda. 

— Tai tik todėl, kad tu daug greičiau už mane nukeliausi pas Jį. 

Martinas suriaumojo: 

— Tu diskriminuoji pagyvenusius žmones, - pagrūmojo pirš- 
tu. — Gal tu dar ir seksistas, rasistas, pacifistas ir kitoks istas. 

Kovartas nusijuokė, nuėjo prie savo stalo, numetė ant jo pluoš- 
tą laiškų, tą voką palikdamas viršuje. Paėmė jį jau rinkdamas 

savo buvusios žmonos telefono numerį. Jei man sekasi, pama- 
nė, jie dabar pusryčiauja. 

Jis įspraudė telefono ragelį tarp peties ir ausies, atlaisvino ran- 
kas, laukdamas, kol jį sujungs. Kai telefonas pradėjo skambėti, 
atplėšė voką ir ištraukė vieną gelsvą, oficialiai atrodantį popic- 
riaus lapą. 


Gerbiamasis pone Kovartai, 
šiuo metu sėdžiu kalėjime ir laukiu mirties bausmės įvykdy- 
mo už nusikaltimą, kurio AŠ NEĮVYKDŽIAU. 


— Alio? 

Jis padėjo laišką. 

- Labas, Sende. Čia Metas. Norėjau trumpai pakalbėti su Be- 
ke. Tikiuosi, nesutrukdžiau. 

- Labas, Metai. - Jos balse išgirdo dvejonę. - Nesutrukdei, bet 
mes ruošiamės išeiti. Tomui anksti į teismą, todėl jis veža Bekę į 
mokyklą ir... — ji nutilo, paskui tęsė: - Nesvarbu, viskas gerai. 
Mums reikia pasikalbėti. Bet neilgai, nes jiems jau metas eiti. 

Jis užmerkė akis ir pagalvojo, kaip skaudu nedalyvauti savo 
dukros kasdienybėje. Įsivaizdavo per pusryčius išlietą pieną, nak- 
timis skaitomas knygas, laikymą už rankos, kai ji suserga, gro- 
žėjimąsi mokykloje jos pieštais paveiksliukais. Užgniaužė savo 
nuoskaudą. 

— Gerai, tik norėjau pasisveikinti. 

— Aš ją pakviesiu. 

Telefonas dunkstelėjo ant stalo ir stojusioje tyloje Metjus Ko- 
vartas perskaitė žodžius - AS NEĮVYKDŽIAU. 

Atsiminė savo žmoną susitikimo dieną Mičigano universiteto 
laikraščio redakcijoje. Ji buvo nedidukė, o jos energija buvo at- 
virkščiai proporcinga ūgiui. Ji studijavo grafinį dizainą ir pusę 
dienos dirbo maketuotoja, rašė antraštes ir skaitė puslapių juod- 
raščius vis nubraukdama nuo veido tamsius, banguotus plaukus 

taip susikaupusi, kad dažniausiai neišgirsdavo telefono skambu- 
čių, nekreipdavo dėmesio į nešvankius juokelius, nevaržomai 
skrajojančius žinių skyriuje. Mėgo tikslumą ir tvarką, į gyveni- 
mą žvelgė lyg braižytoja. Miesto centrinėje JAV dalyje ugniage- 
sių kapitono, kuris žuvo atlikdamas pareigą, ir pradžios mokyk- 
los mokytojos dukra; ji geidė turto, troško patogumų. Jam ji 
atrodė labai graži — jį jaudino jos aistra, ir jis nustebo, kai ji 
sutiko eiti su juo į pasimatymą, o vėliau nustebo dar labiau, kai 
po daugelio pasimatymų ji su juo permiegojo. 

Jis buvo sporto skilties redaktorius — jos manymu, tai baisus 
laiko švaistymas. Pernelyg raumeningi vyrai, keistai apsirengę, 
kovojantys dėl įvairių formų kamuolių, sakydavo ji. Jis bandė 
Įskiepyti jai varžybų aistrą, bet ji nepasidavė. Vėliau jis ėmėsi 
tikrų naujienų, atkakliai ieškodavo medžiagos straipsniams, ir 
jų santykiai sutvirtėjo. Jis mėgo ilgas valandas trunkančią me- 
džiagos straipsniui medžioklę, kūrybos viliones. Ji manė, kad jis 
išgarsės, o jei ir neišgarsės — bent jau taps įtakingas. Ji išvažiavo 
kartu, kai jam pasiūlė darbą mažame centrinėje šalies dalyje įsi- 
kūrusio miestelio laikraštyje. Po šešerių metų jie vis dar buvo 
drauge. Tą pačią dieną, kai ji pranešė esanti nėščia, jis gavo pa- 
siūlymą dirbti Miami Journal. Jam buvo lemta rašyti apie krimi- 
nalines bylas. Jai buvo lemta pagimdyti Bekę. 

- Tėti? 

- Labas, brangioji. 

— Labas, tėti. Mama sako, kad galiu šnekėti tik minutėlę. Man 
reikia eiti į mokyklą. 

- Ar ten irgi šalta, brangioji? Tau reikėtų apsivilkti apsiaustą. 

- Apsivilksiu. Tomas davė oranžinį apsiaustą su piratu - tai 
yra The Bucs ženklas. Aš jį apsivilksiu. Buvau sutikusi kelis žai- 
dėjus. Jie dalyvavo iškyloje, kurioje mes padėjome rinkti pini- 
gus labdarai. 

— Puiku, - atsakė Metijus. Velnias, pagalvojo. 

— Tėti, ar futbolo žaidėjai svarbūs? 

Jis nusijuokė. 

— Gana svarbūs. 

— Tėti, kas nors negerai? 

— Ne, brangioji, kodėl klausi? 

— Na, dažniausiai rytais neskambini. 

-— Tiesiog atsibudau tavęs pasiilgęs ir norėjau išgirsti tavo balsą. 

— Aš irgi tavęs pasiilgau, tėti. Nuveši mane vėl į Disnėjaus 
pasaulį? 

— Šį pavasarį, pažadu. 

— Tėti, jau turiu eiti. Tomas man moja. Ai, tėti, žinai ką? Mū- 
sų klasėje yra toks klubas, jis vadinasi Šimto knygų klubas. Kai 
perskaitai šimtą knygų — laimi prizą. Aš ką tik tai padariau! 

— Nuostabu! Ką gavai? 

— Visi klube gauna ženklelį, o metų gale jiems rengiamas va- 
karėlis. 

— Puiku. Kokia knyga tavo mėgstamiausia? 

— Na, žinoma, ta, kurią man atsiuntei - Nenoringas drakonas, — 
nusijuokė. — Jis man primena tave. 

Jis irgi nusijuokė. 

— Man reikia eiti, - pakartojo ji. 

— Gerai. Aš tave myliu ir pasiilgau tavęs. 

— Aš irgi. Ate. 

- Ate, — pasakė jis, bet ji jau buvo nubėgusi. 

Dar akimirka tylos, paskui atsiliepė buvusi žmona. Jis pra- 
šneko pirmas: 

— Labdaros iškyla su futbolininkais? 

Jis visuomet troško neapkęsti jį pakeitusio vyro, troško jo ne- 
kęsti dėl darbo advokatų biure, dėl išvaizdos - raumeningas, 
kresno kūno sudėjimo - kasdien per pietų pertrauką kilnojo svo- 
rius brangiame sporto klube; norėjo įsivaizduoti, kad jis žiau- 
rus, nedėmesingas meilužis, prastas patėvis, nesirūpinantis šei- 
ma, bet nė vienas iš tų apibūdinimų tam vyrui netiko. Netrukus 
po to, kai buvusi žmona pranešė apie savo būsimas vestuves, 

Tomas atskrido į Majamį — nieko jai nesakęs — susitikti su juo. 
Jie kartu išgėrė ir pavakarieniavo. Priežastis iš pradžių atrodė 
miglota, bet po antro vyno butelio teisininkas tiesiai šviesiai iš- 
klojo nebandysiąs dukrai pakeisti Kovarto, bet jei jau jie kartu 
gyvens, jis pasistengsiąs, kad ji pamiltų jį taip kaip ir Kovartą. 
Šis patikėjo, pajuto keistą džiaugsmą ir palengvėjimą, užsakė 
dar vieną butelį vyno ir nusprendė, kad tas jį pakeisiantis vyras 
jam visai patinka. 

— Tai dėl advokatų biuro. Jis remia keletą United Way rengi- 
nių Tampoje. Štai kodėl ten atsidūrė futbolininkai. Bekei į jie pa- 
darė didelį įspūdį, ir Tomas jai nesakė, kiek rungtynių pernai 
The Bucs laimėjo. 

— Suprantama. 

— Matyt. Bet jie tikrai patys didžiausi mano kada nors matyti 
vyrai, - Sendė nusijuokė. Patylėjusi tęsė: 

— Kaip tau sekasi? Kaip Majamis? 

Jis nusijuokė. 

— Majamyje šalta ir visus tai varo iš proto. Žinai, kaip yra — 
niekas neturi žieminių drabužių, namai nešildomi. Visi dreba ir 
po truputį kvaišta, kol pagaliau sulaukia atšilimo. Man gerai. Aš 
čia pritampu. 

— Vis dar sapnuoji košmarus? 

— Ne per dažnai. Kartais. Viskas kontroliuojama. 

Tai buvo nedidelis melas, toks, kuriuo — puikiai žinojo — ji 
nepatikės, bet praleis neklausinėdama. Gūžtelėjo pečiais pagal- 
vojęs, kaip nekenčia nakties. 

— Galėtum nueiti pas gydytoją. Laikraštis apmokėtų. 

— Laiko švaistymas. Jau visą mėnesį nesapnavau košmaro, — 
jis dar kartą pamelavo. 

Išgirdo, kaip ji įkvėpė. 

— Kas atsitiko? — paklausė. 

— Na, turbūt turėčiau tau tiesiai pasakyti. 

— Tai sakyk. 

— Mudu su Tomu laukiamės kūdikio. Bekė nebebus viena. 

Jis pasijuto truputį apsvaigęs, jo galvoje šėlo mintys, sumišu- 
sios su jausmais. 

— Na, na, na. Sveikinu. 

— Ačiū,- tarė buvusi jo žmona, - bet tu nesupranti. 

- Ko? 

— Bekė taps šeimos dalimi. Dar labiau nei anksčiau. 

— Taip? 

— Tu nesupranti, kas atsitiks. Tu būsi išstumtas. Aš to bijau. 
Jai jau ir taip sunku, kad tu gyveni kitoje valstijos dalyje. 

Jis pasijuto taip, lyg kas nors jam būtų kirtęs per veidą. 

— Ne aš gyvenu kitoje valstijos dalyje. Tu gyveni. Tai tu išsi- 
kraustei. 

- Seni reikalai, - tarė Sendė ir netrukus tęsė: — Šiaip ar taip, 
viskas pasikeis. 

— Nesuprantu kodėl...- sumikčiojo jis. 

— Patikėk, -— pasakė ji. Balsas rodė, kad savo žodžius ji gerai 
apsvarsčiusi iš anksto. - Mažiau laiko liks tau. Tikrai. Daug apie 
tai galvojau. 

— Bet mūsų susitarimas buvo kitoks. 

- Susitarimai gali keistis. Mes tai žinojome. 

— Aš taip nemanau, - atsakė jis, leisdamas prasiveržti pir- 
mosioms pykčio gaidelėms balse. 

— Kad ir kas būtų, nenoriu nervintis apie tai kalbėdama. Pa- 
matysim. 

- Bet... 

— Metjau, man reikia eiti. Tik norėjau, kad žinotum. 

— Nuostabu, — pasakė jis. - Labai ačiū. 

— Galėsime pasikalbėti apie tai vėliau, jei bus apie ką kalbėtis. 

Žinoma, pagalvojo jis, kai jau būsi pakalbėjusi su advokatais, 
socialiniais darbuotojais ir visiškai išstūmusi mane. Jis žinojo, 
kad ta mintis neteisinga, bet negalėjo jos užmiršti. 

— Mes kalbame ne apie tavo gyvenimą. Jau ne apie tavo. Kalba- 
me apie mano gyvenimą, - tarė Sendė ir padėjo ragelį. 

Tu neteisi, pagalvojo jis. Nužvelgė savo darbo vietą. Pro mažą 
langelį pamatė virš miesto centro nusidriekusį pilkšvą dangų. 
Tada pažiūrėjo į žodžius prieš save: AŠ NEĮVYKDŽIAU. 

Visi esame nekalti, pamanė. Bet tai įrodyti visada sunkiausia. 

Norėdamas išguiti iš galvos pokalbį, paėmė laišką ir ėmė skai- 
tyti toliau. 


1987 metų gegužės ketvirtąją buvau ką tik grįžęs į savo se- 
nelės namus Pačiulos mieste, Eskambijos apygardoje. Tuo 
metu buvau Ratgerso universiteto koledžo studentas Niu 
Bransvike, Naujojo Džersio valstijoje. Buvau ką tik baigęs 
pirmuosius metus. Svečiavausi pas ją keletą dienų, kai mane 
atvedė į šerifo biurą apklausti dėl žmogžudystės, įvykdytos 
Už kelių mylių nuo mano senelės namų. Auka buvo baltao- 
dė. Aš esu juodaodis. Liudytojas matė iš tos vietos, kur pra- 
dingo mergaitė, nuvažiuojantį žalią „Ford“ sedaną, pana- 
šų į manąjį. Mane laikė be maisto ir vandens, neleido mie- 
goti, trisdešimt šešias valandas negalėjau pasikalbėti su ad- 
vokatu. Šerifo padėjėjai mane keliskart mušė. Jie naudojo 
perlenktas telefonų knygas, nes jos nepalieka žymių. Sakė, 
kad mane nužudys; vienas jų nusitaikė revolveriu man į 
galvą ir kelis kartus nuspaudė gaiduką. Kiekvieną kartą 
gaidukas pataikydavo į tuščią lizdą. Kai viskas baigėsi, man 
pasakė: jei prisipažinsi - viskas bus gerai. Buvau išsigan- 
dęs, iškankintas, todėl prisipažinau. Nežinojau smulkme- 
nų, bet leidau jiems supažindinti mane su nusikaltimu ir jį 
prisiėmiau. Po to, ką jie mane privertė išgyventi, būčiau pri- 
siėmęs bet kokią kaltę. 

BET AŠ TO NUSIKALTIMO NEĮVYKDŽIAU! 

Po kelių valandų bandžiau savo prisipažinimą atsiimti, bet 
nan nepavyko. Valstybės paskirtas advokatas prieš teismą 
aplankė mane tik tris kartus. Jis irgi neatliko jokio tyrimo, 
nekvietė liudytojų, galėjusių įrodyti, kad nusikaltimo metu 

buvau visai kitur, nesugebėjo paneigti neteisėtai išgauto pri- 
sipažinimo. Prisiekusieji, kurie visi buvo baltaodžiai, išklausė 
kaltinimą ir nuteisė mane tik po vieną valandą trukusio pa- 
sitarimo. Dar po valandos man buvo skirta mirties bausmė. 
Baltaodis teisėjas šį nuosprendį patvirtino. Jis mane išvadi- 
no gyvuliu, kurį reikėtų išvesti laukan ir nušauti. Jau trejus 
metus sėdžiu mirtininkų kameroje“. Labai tikiuosi, kad teis- 
mai panaikins man skirtą bausmę, bet tai gali užtrukti dar 
daug metų. Ar galite man padėti? Kaliniai sakė, kad esate 
parašęs straipsnių, smerkiančių mirties bausmę. Esu nekal- 
tas žmogus, kuriam skirta didžiausia bausmė, nes rasistinė 
santvarka yra prieš mane. Tokioje padėtyje atsidūriau dėl iš- 
ankstinio nusistatymo, nemokšiškumo ir blogio. Prašau man 
padėti. Apačioje parašiau savo naujojo advokato ir liudytojų 
vardus. Įrašiau Jūsų vardą į lankytojų sąrašą, jei nusprestu- 
mėte atvažiuoti su manimi susitikti. 
Dar vienas dalykas. Esu ne tik nekaltas dėl to, kuo mane 
kaltina, bet galiu pasakyti vardą žmogaus, įvykdžiusio šį nu- 
sikaltimą. 

Tikiuosi sulaukti Jūsų pagalbos, 

Robertas Erlas Fergiusonas 

24212009 

Floridos valstijos kalėjimas 

Starkas, Florida 


Kovartui prireikė kelių sekundžių tam laiškui suvirškinti. Per- 
skaitė jį kelis kartus, bandydamas suvokti, ką skaito. Tas vyras 
akivaizdžiai buvo raštingas, išsimokslinęs ir išprusęs, bet nusi- 


Mirtininkų kameros (amer. angl. Death row) - atskiras kalėjimo sektorius, 
kuriame sėdi mirties bausmę gavę nusikaltėliai, laukiantys, kol bausmė bus 


įvykdyta. (Ši ir kitos pastabos vertėjo. ) 

kaltėliai, ypač nusikaltėliai, nuteisti mirties bausme, dažnai tei- 
gia esą nekalti. Nesiliovė stebėtis, kodėl dauguma žmonių, akis 
į akį stoję prieš savo baigtį, sako esą nekalti. Taip elgiasi užkie- 
tėję psichopatai, serijiniai žudikai, kuriems žmogaus gyvybė 
yra niekas, kurie žudo žmones taip pat paprastai, kaip kiti su 
jais kalba. Bet apklausiami jie išlaiko nekaltojo įvaizdį, nebent 
būtų įtikinti, kad prisipažinimas jiems galėtų kaip nors padėti. 
Atrodė, lyg tas žodis jiems reikštų kažką kita, tarsi jis nutrintų 
visą jų išgyventą siaubą. 

Ta mintis privertė jį prisiminti berniuko akis. Tos akys iškil- 
davo daugelyje jo košmarų. 

Pritvinkusi vasaros naktis slinko per Majamį ryto link, kai 
ankstyvas skambutis išplėšė jį iš miegų ir pasiuntė į namą už 
dešimties ar dvylikos kvartalų nuo jo buto. Miesto žinių sky- 
riaus redaktorius, tą ankstyvą valandą neįprastai šiurkštus, nu- 
kamuotas darbo, išsiuntė jį į tikrą siaubą. 

Tuomet jis dar dirbo prie bendrojo pobūdžio vietos naujienų — 
dažniausiai tai būdavo žmogžudystės. Nuvyko nurodytu adresu 
ir valandą vaikštinėjo aplink policijos užkardą, laukdamas ko 
nors, patamsyje žiūrėdamas į tvarkingą vienaukštį namą su gra- 
žiai nupjauta pievele ir nauju BMW automobiliu garaže. Viduri- 
nei klasei priklausančios šeimos namas — jame gyveno firmos 
vadovas su žmona. Matė namo viduje zujančius nusikaltimo eks- 
pertus, detektyvus ir medicinos tyrimų biuro darbuotojus, bet 
nematė, kas atsitiko. Visa vietovė buvo apšviesta tvinksinčių po- 
licijos švyturėlių, mėtančių trumpų raudonų ir mėlynų žybsnių 
nuotrupas. Drėgname ore šviesos atrodė dar intensyvesnės. Ke- 
letas išdrįsusių išeiti į lauką kaimynų šią šeimą apibūdino vieno- 
dai: malonūs, draugiški, bet uždari. Tą litaniją žinojo visi žŽurna- 
listai. Žmogžudystės aukos visada apibūdinamos kaip uždaros, 
nesvarbu, ar jos tokios būdavo, ar ne. Atrodė, kad kaimynams 
rūpi kuo greičiau atsiriboti nuo staiga lyg iš dangaus juos už- 
griuvusio siaubo. 

Pagaliau pastebėjo iš namo pro šonines duris išeinantį Ver- 
noną Hokinsą. Senasis detektyvas, lyg būtų labai pavargęs, at- 
sirėmė į medį, slėpdamasis nuo policijos švyturėlių ir televizi- 
jos kamerų. 

Hokinsą pažinojo jau daug metų, apie jį buvo parašęs krūvą 
straipsnių. Senasis detektyvas mėgo Kovartą, dažnai duodavo 
jam užuominų apie nusikaltimus, rodė konfidencialių daiktų, at- 
skleisdavo slaptą informaciją, pasakojo apie bjaurų žmogžudys- 
tes tiriančio detektyvo gyvenimą. Kovartas vogčiomis pralindo 
pro geltoną policijos juostą ir priėjo prie detektyvo. Šis susirau- 
kė, gūžtelėjo pečiais ir mostelėjo prisėsti. 

Detektyvas prisidegė cigaretę, akimirką žiūrėjo į žybsintį 
jos galą. 

— Šitie daiktai žudo, - tarė liūdnai nusijuokdamas. - Dabar 
jie mane žudo. Anksčiau tai vyko lėtai, bet senstu, todėl viskas 
greitėja. 

— Kodėl nemeti? - paklausė Kovartas. 

— Nes jie vieninteliai geba išstumti iš mano šnervių mirties 
kvapą. 

Detektyvas užsitraukė cigaretę ir blausi raudona šviesa ap- 
švietė jo veidą. 

Patylėjęs pasisuko į Kovartą. 

— Na, Meti, kas tokią klaikią naktį tave čia atvedė? Turėtum 
būti namie su savo gražiąja žmona. 

— Vernonai... 

Detektyvas šyptelėjo ir atlošęs galvą atsargiai atrėmė į medį. 

— Baigsi kaip aš: nerasi kuo daugiau užsiimti naktimis, kaip 
tik važinėti į nusikaltimo vietas. 

— Nejuokauk, Vernonai. Ką gali pasakyti apie tai, kas ten, vi- 
duje? 

Detektyvas nusijuokė. 

— Vyrukas nuogas ir negyvas. Gerklė perpjauta gulinčiam lovo- 
je. Moteris nuoga ir negyva. Gerklė perpjauta gulinčiai lovoje. Ir 
viskas aplaistyta krauju. 

- Tr? 

— Įtariamasis areštuotas. 

- Kas? 

- Paauglys. Pabėgęs iš De Moino - jie šįvakar jį atsivežė. Va- 
žiavo iki pat Fort Loderdeilo kelio jo ieškodami. Jie mėgo iškry- 
pėlišką seksą trise. Vienintelė problema - kai jau buvo su juo 
pasilinksminę, šis nusprendė, kad jų duotų šimto dolerių nega- 
na. Supranti, jis pamatė jų automobilį, prašmatnų namą ir visa 
kita. Jie susipyko. Jis išsitraukė senovinį skustuvą. Tie dalykai 
vis dar puikūs ginklai. Pirmuoju kirčiu pataikė vyrui tiesiog į 
jungo veną... - detektyvas pademonstravo ore greitą kertamąjį 
judesį, tamsoje mostelėdamas ranka, - ...vyras krito lyg pašau- 
tas. Kelis kartus pagargaliuoja — ir viskas. Jis buvo gyvas pakan- 
kamai ilgai, kad suprastų, jog miršta. Sunkus būdas numirti. Ži- 
noma, žmona pradeda klykti ir bando bėgti. Todėl vaikis griebia 
ją už plaukų, atlenkia galvą ir - baigta. Viskas įvyko labai greit, 
bet jai pavyko dar kartą surikti. Vis dėlto jam nepasisekė. To 
klyksmo užteko kaimynui įspėti - jis mums ir paskambino. Kaž- 
koks nemigos kankinamas vyrukas, vedžiojęs šunį. Sučiupome 
vaikį einantį pro pagrindines duris. Jis krovė į mašiną viską, ką 
rado: magnetofoną, televizorių, drabužius... Aptaškytus krauju. 

Įsmeigė žvilgsnį į tolį, į kitą kiemo galą, ir tarė į tuštumą: 

— Meti, kokia pirmoji Hokinso gatvės taisyklė? 

Kovartas nusišypsojo tamsoje. Hokinsui patiko kalbėti mak- 
simomis. 

— Pirmoji taisyklė, Vernonai, - niekada neieškok nemalonu- 
mų, nes jie patys tave susiras, kai to norės. 

Detektyvas linktelėjo. 

— Labai mielas vaikas. Labai mielas vaikas psichopatas. Sako, 
jis čia niekuo dėtas. 

- Jėzau. 

— Nieko labai keista, - tęsė detektyvas. - Manau, dėl to, kas 
atsitiko, tas vaikis kaltina poną firmos vadovą ir jo žmoną. Su- 

pranti, jis mano, jog viskas atsitiko todėl, kad jie nenorėjo jam 
atsilyginti. 

— Bet... 

- Jokios atgailos. Nė trupučio gailesčio ar žmogiškumo. Dar 
visai vaikas. Papasakojo viską, kas atsitiko. Tada sako: „Aš nie- 
ko nepadariau. Aš nekaltas. Noriu advokato.“ Mes stovime ten, 
visur pilna kraujo, o jis sako nieko nepadaręs. Matyt todėl, kad 
jam tai nieko nereiškia. Matyt. Jėzau... 

Jis atsilošė iš nevilties ir nuovargio. 

- Žinai, kiek tam vaikiui metų? Penkiolika. Tik penkiolika 
sukako praėjusį mėnesį. Turėtų būti namie, galvoti apie spuo- 
gus, mergaites ir namų darbus. Jis tikrai pateks į nepilnamečių 
koloniją. Galiu lažintis. 

Detektyvas užsimerkė ir atsiduso. 

- Aš nieko nepadariau. Aš nieko nepadariau. Jėzau. 

Ištiesė ranką. 

- Žiūrėk. Man prakeikti penkiasdešimt devyneri metai, ren- 
giuosi į pensiją ir maniau, kad jau visko esu matęs ir girdėjęs. 

Jo ranka drebėjo. Kovartas matė, kaip ji virpa, žybsint polici- 
jos automobilių šviesoms. 

— Žinai, — tarė Hokinsas, žiūrėdamas į savo ranką, - kuo to- 
liau, tuo mažiau noriu klausytis. Man labiau patiktų susišaudy- 
mas su kokiu pamišusiu šunsnukiu, nei dar kartą išgirsti ką nors 
kalbant apie siaubingus dalykus taip, lyg jie nieko nereikštų. Tarsi 
būtų ne nutraukęs gyvybės siūlą, o suglamžęs ir išmetęs kokį 
saldainio popieriuką. Šiukšlinimas, o ne pirmojo laipsnio žmog- 
žudystė. 

Jis atsisuko į Kovartą. 

— Nori pamatyti? 

- Žinoma. Eime, - suskubo atsakyti. 

Hokinsas įdėmiai pažvelgė į jį. 

— Nebūk toks tikras. Tu visada nori kuo greičiau pamatyti. 
Nekoks vaizdelis. Šįkart patikėk manimi. 

— Ne, - pasakė Kovartas, - toks mano darbas. 

Detektyvas gūžtelėjo pečiais. 

— Kad leisčiau tau įeiti, turi man kai ką pažadėti. 

- Ką? 

— Pamatai, ką jis padarė, tada parodau tau jį patį - jokių 
klausimų, tik pažiūri — jis virtuvėje; bet laikraštyje pasistenk 
parašyti, kad tai ne koks eilinis vaikinukas. Supratai? Jis ne 
šiaip vargšas nuskriaustas vaikas. Jo advokatas tai tvirtins vos 
atvykęs. Aš to nenoriu. Parašyk, kad jis - šaltakraujis žudikas, 
supranti? Šaltakraujis. Nenoriu, kad žmonės, perskaitę tą 
straipsnį, pagalvotų: kaip toks malonus vaikas galėjo tai pada- 
ryti? 

— Galiu parašyti, - tarė Kovartas. 

- Gerai. 

Detektyvas gūžtelėjo pečiais, atsistojo ir jie nuėjo prie pagrin- 
dinių durų. Jau ketindamas eiti vidun pasisuko į Kovartą ir pasi- 
tikslino: 

- Tu tikrai nori pamatyti? Tie žmonės tokie pat kaip tu ir aš. 
Tu šito niekada neužmirši. Niekada. 

- Eime. 

— Meti, leisk seniui nors kartą tau padėti. 

— Nagi, Vernonai. 

— Ką gi, tai bus tavo košmaras, — pasidavė detektyvas. Jis ne- 
melavo. 

Kovartas prisiminė, kaip išvydo verslininką ir jo žmoną. Buvo 
tick kraujo, kad jie atrodė lyg apsirengę. Kaskart, tvykstelėjus 
policijos fotografo blykstei, kūnai akimirką sublizgėdavo. 

Netekęs žado nusekė paskui detektyvą į virtuvę. Berniukas 
sėdėjo su sportbačiais ir džinsais, nuogu liaunu liemeniu, viena 
ranka prirakinta prie kėdės. Jo kūnas buvo nusėtas kraujo dė- 
mėmis, bet jis į tai nekreipė dėmesio, abejingai rūkė cigaretę, 
laikydamas ją laisvąja ranka. Todėl atrodė dar jaunesnis — kaip 
vaikas, besistengiantis vaidinti suaugusį, šaltakraujį, kad pasiro- 


JOHN KATZENBACH Iš KILNUS TIKSLAS 29 


dytų prieš kambaryje esančius policininkus; iš tikrųjų vaizdas 
buvo juokingas. Kovartas pastebėjo kraują šviesiuose, sulipu- 
siuose berniuko plaukuose ir dėmę ant skruosto. Jam dar net 
nereikėjo skustis. 

Kovartui su detektyvu įėjus į virtuvę, berniukas pakėlė akis. 

— Kas jis? — paklausė, linkteldamas į Kovartą. 

Metjaus ir berniuko žvilgsniai akimirką susitiko. Jo akys bu- 
vo mėlynos - senos kaip pasaulis, nesibaigiančio blogio spalvos, 
kaip budelio kirvio ašmenys. 

— Reporteris iš The Journal, — atsakė Hokinsas. 

— Ei, reporteri! — šūktelėjo vaikinas nusišypsodamas. 

- Ką? 

- Pasakyk jiems, kad nieko nepadariau, — pasakė. Tada nusi- 
Juokė aukštu, švokščiančiu balsu, kuris nuaidėjo paskui Kovar- 
tą ir amžiams įsirėžė jo atmintyje, kai Hokinsas lydėjo jį iš kam- 
bario į atskubantį saulėtekį. 

Jis grįžo į savo biurą ir parašė straipsnį apie firmos vadovą, jo 
žmoną ir paauglį. Aprašė baltas paklodes - suglamžytas, paru- 
davusias nuo kraujo, raudonas dėmes ant sienų kraupiais Salva- 
doro Dali stiliaus raštais. Parašė apie gyvenvietę, tvarkingą na- 
mą ir įrėmintą diplomą, liudijantį aukos narystę verslo klube. 
Papasakojo apie priemiesčių gyventojų aistras ir draudžiamo sek- 
so pinkles. Aprašė Fort Loderdeilo kelią, kur blaškosi vaikai, 
kasnakt suaugantys ne pagal metus. Aprašė ir berniuko akis — 
ilydė jas į istoriją būtent taip, kaip prašė draugas. 

Užbaigė straipsnį vaikinuko žodžiais. 

Kai tą naktį parėjo namo su rytiniu laikraščio numeriu ranko- 
se, savo straipsniu pirmajame puslapyje, pajuto nuovargį, daug 
didesnį už paprastą miego stygių. Įšliuožė į lovą ir prisiglaudė 
prie žmonos, kuri — žinojo — ketina jį palikti, drebėdamas kaip 
užpultas gripo, visame pasaulyje nerasdamas šilumos. 

Kovartas papurtė galvą, stengdamasis iškratyti iš galvos mie- 
guistumą, ir nužvelgė savo darbo vietą. 

Hokinsas jau miręs. Išleisdami jį į pensiją surengė menkas 
išleistuves, paskui paliko vieną likusias dienas kosėti dėl emfize- 
mos. Kovartas dalyvavo toje ceremonijoje ir plojo, kai policijos 
šetas vardijo detektyvo nuopelnus. Kada tik galėdamas lankė 
detektyvą jo butuke Majamio paplūdimyje. Skurdūs namai, 
puošti senų laikraščių iškarpomis su Kovarto ir kitų žurnalistų 
straipsniais. 

- Prisimink taisykles, - kaskart baigiantis susitikimui sakyda- 
vo Hokinsas. — O jeigu nebeprisimeni, ką tau sakiau apie gatvę — 
nusistatyk savo principus ir laikykis jų. 

Jiedu juokaudavo. Vėliau jis, paslapčiomis anksčiau išėjęs iš 
darbo, stengdavosi kuo dažniau lankytis ligoninėje ir papasa- 
koti detektyvui istorijų, iki to paskutinio karto, kai atvykęs ra- 
do Hokinsą be sąmonės, su deguonies kauke; Kovartas neži- 
nojo, ar detektyvas girdėjo, kai sušnabždėjo jo vardą, ar jautė, 
kai suspaudė ranką. Prie lovos jis išsėdėjo visą ilgą naktį ir nė 
nepastebėjo, kada detektyvo gyvybė nuslydo į tamsumas. Pas- 
kui nuėjo į laidotuves drauge su keletu kitų senų policininkų. 
Buvo pakelta vėliava, nuleistas karstas, kunigas tarė keletą žo- 
džių. Jokios žmonos. Jokių vaikų. Sausos akys. Tik į žemę nu- 
gramzdinami košmarų pilni atsiminimai. Pagalvojo, ar taip bus 
ir tada, kai mirs jis pats. 

Įdomu, dingtelėjo, kas nutiko tam paaugliui. Turbūt paleistas 
iš nepilnamečių kolonijos ir gyvena gatvėje. Arba sėdi mirtinin- 
kų kameroje kartu su laišką parašiusiu vyru. Arba miręs. 

Dirstelėjo į laišką. 

Išeitų straipsnis naujienų puslapiui, ne vedamasis. Reikėtų per- 
duoti kam nors iš miesto žinių skyriaus, tegul parašo. Aš to ne- 
bedarau. Dabar rašau tik vedamuosius. Rašau neasmeniškai, kaip 
tarybos narys, kuris balsuoja vadovaudamasis savo pozicija, 0 
ne jausmais. Aš išsižadėjau savo tapatybės. 

Jis pakilo nuo kėdės, ketindamas tai ir padaryti, bet sustojo. 

Nekaltas žmogus. 

Pabandė prisiminti bent vieną tikrai nekaltą žmogų iš visų 
nusikaltimų ir teismų, apie kuriuos buvo rašęs. Matė daug iš- 
teisintųjų, dėl įrodymų stokos atmestų kaltinimų, dėl iškalbin- 
805 gynybos arba klumpančio kaltintojo pralaimėtų teismo by- 
lų. Bet negalėjo atsiminti nė vieno, kuris iš tikrųjų buvo nekal- 
tas. Kartą klausė Hokinso, ar šiam kada teko tokį sulaikyti — 
šis tik nusijuokė: 

— Išties niekuo nenusikaltusį žmogų? Na, tiesa, daug bylų 
Žlunga netyčia. Daug vyrukų paleidžiami, nors neturėtų būti pa- 
leisti. Bet sučiupti tokį, kuris iš tikrųjų nekaltas? Tai būtų blo- 
giausias atvejis. Nežinau, ar galėčiau tai ištverti. O, ne. Turbūt, 
tai būtų vienintelis dalykas, kuris neleistų man užmigti. 

Rankoje laikė laišką. AŠ NEĮVYKDŽIAU. Ar kas nors ne- 
gali užmigti dėl Roberto Erlo Fergiusono, pamanė. 

Jį užliejo deginantis jaudulys. Jei tai tiesa, pagalvojo... Mintis 
nutrūko, jis greit nurijo seiles, nuslopindamas netikėtą ambicijų 
proveržį. 

Kovartas atsiminė prieš daugelį metų skaitytą interviu su se- 
nu krepšinio žaidėju, ketinančiu baigti savo ilgą karjerą. Žaidė- 
jas apie laimėjimus ir nusivylimus pasakojo vienodai, tarsi ver- 
tindamas juos su tuo pačiu santūriu pasididžiavimu. Paklaustas, 
kodėl ketina pagaliau pasitraukti, jis pradėjo kalbėti apie šeimą 
ir vaikus, norą palikti savo vaikystės žaidimą praeityje ir gyventi 
toliau. Paskui ėmė pasakoti apie savo kojas, lyg ne apie kūno 
dalis, o senus gerus draugus. Sakėsi nebepajėgiąs pašokti taip, 
kaip galėdavęs, dabar bandant pašokti prie krepšio jo kojų rau- 
menys, kadaise pakeldavę taip lengvai, klykia iš senatvės ir skaus- 
mo, melsdami liautis. Sakė, kad jei kojos neklauso, tęsti bepras- 
miška. Paskui sužaidė paskutines savo rungtynes ir be vargo pelnė 
trisdešimt aštuonis taškus — judėdamas, sukinėdamasis ir šok- 
damas virš lanko taip kaip ir prieš daugelį metų. Tarsi kūnas 
būtų davęs jam paskutinę progą palikti žmonėms neblėstantį at- 
siminimą. Kovarto manymu, tą patį galima taikyti reporteriams: 

reikia jaunatvės, nepažįstančios nuovargio, postūmio, nepaisan- 
čio miego, alkio ar meilės — visa tai slypi straipsnio medžioklėje. 
Geriausių reporterių kojos neša juos aukščiau ir toliau, kai kiti 
nusileidžia pailsėti. 

Nevalingai įtempė kojų raumenis. 

Tokias turėjau kadaise, pamanė, prieš atsitraukdamas, kad pa- 
bėgčiau nuo košmarų, dėvėčiau kostiumą, atsakingai elgčiausi ir 
grakščiai pasenčiau. Dabar aš išsiskyręs ir buvusi žmona rengia- 
si atimti iš manęs vienintelį dalyką, kurį visada mylėjau be jokių 
išlygų; 0 aš sėdžiu čia ir slepiuosi nuo tikrovės, rašydamas įvy- 
kių vertinimus, kurie nieko nekeičia. 

Jis suspaudė laišką rankoje. 

Nekaltas, pagalvojo. Pamatysime. 


The Miami Journal biblioteka buvo keista senienų ir naujovių san- 
kaupa. Ji buvo tiesiai už žinių skyriaus — anapus stalų, už kurių 
sėdėjo kasdienių įvykių aprašinėtojai. Bibliotekos gilumoje stovė- 
jo eilės metalinių spintelių su dešimtmečių senumo laikraščių iš- 
karpomis. Kadaise laikraštis būdavo kasdien išskirstomas pagal 
žmones, temas, vietoves ir įvykius, kiekviena iškarpa padedama į 
atitinkamą archyvą. Dabar tai buvo daroma naujausiais kompiu- 
teriais, galingais terminalais, dideliuose ekranuose. Bibliotekinin- 
kai, perskaitę kiekvieną straipsnį, ryškino svarbiausius žmones, 
žodžius ir suvedinėjo juos į daugybę elektroninių dokumentų. Ko- 
vartui labiau patiko senasis būdas. Jis mėgo sklaidyti krūvas raša- 
luotų iškarpų, pasirinkti ir išsitraukti tas, kurių jam reikia. Tai 
buvo tarytum galimybė rankomis prisiliesti prie istorijos. Dabar 
viskas vyko našiai, greitai, bet be jokios dvasios. Naudodamasis 
biblioteka nepamiršdavo dėl to paerzinti bibliotekininkų. 

Kai įėjo pro duris, jį pastebėjo jauna moteris. Ji buvo aukšta 
blondinė, akį traukiančia tvarkinga šukuosena. Nešiojo akinius 
metaliniais rėmeliais, kartais žvilgtelėdavo per jų viršų. 

— Tik nesakyk, Metjau. 

— Ko nesakyti? 

— To, ką sakai visada. Kad tau labiau patiko senasis būdas. 

— Nesakysiu. 

— Gerai. 

— Nes tu pati ką tik pasakei. 

-— Nesiskaito, — moteris nusijuokė. Atsistojusi priėjo. - Kuo 
galėčiau padėti? 

- Bibliotekininke Lora, ar tau kas nors sakė, kad kasdien spok- 
sodama į kompiuterio ekraną susigadinsi akis? 

— Visi sako. 

— O jeigu pasakyčiau tau vardą... 

— „aš pasinaudočiau senais kompiuterių burtais. 

— Robertas Erlas Fergiusonas. 

— Kas dar? 

— Nuteistas mirties bausme. Maždaug prieš trejus metus Es- 
kambijos apygardoje. 

— Gerai, pažiūrėkim... 

Ji ceremoningai prisėdo prie kompiuterio, įrašė vardą ir pa- 
spaudė mygtuką. Kovartas pamatė, kaip ekranas ištuštėjo, liko 
tik kampe mirksintis vienas žodis: ieškoma. Mašina tarytum 
riaugtelėjo ir išmetė dar keletą žodžių. 

— Ką radai? - paklausė jis. 

— Kelis įrašus. Palauk, patikrinsiu. 

Bibliotekininkė spustelėjo klavišus ir ekrane pasirodė žodžių 
eilutės. Ji perskaitė antraštes: 

— Buvęs koledžo studentas pripažintas kaltu dėl mergaitės nužu- 
dymo, teismo nuosprendžiu jam bus taikoma mirties bausmė. Žmog- 
žudystės byloje atmesta apeliacija. Floridos Aukščiausiasis teismas 
nagrinės nuteistųjų mirties bausme sąrašą. Viskas. Trys straips- 
niai. Visi iš The Gulf leidimo. Nė vieno pagrindiniame numeryje, 
išskyrus paskutinį įrašą — matyt, santraukos. 

— Nedaug, kaip apie žmogžudystę ir mirties bausmę, - tarė 
Kovartas. - Atrodo, anksčiau aprašydavome kiekvieną Žmog- 
žudystės teismo procesą... 

- Jau nebe. 

— Gyvybė tada reiškė daugiau. 

Bibliotekininkė gūžtelėjo pečiais. 

- Smurtinės mirtys būdavo daug sensacingesnės nei dabar, o 
tu per jaunas kalbėti apie senus laikus. Turbūt turi omeny aštun- 
tąjį dešimtmetį. 

Ji nusišypsojo, Kovartas irgi nusijuokė. 

- Be to, šiomis dienomis mirties nuosprendžiai Floridoje jau 
nebe naujiena. Turime... — ji nutilo, užvertė galvą ir pažvelgė į 
lubas, — ...daugiau kaip du šimtus vyrų, laukiančių mirties baus- 
mės. Gubernatorius kas mėnesį pasirašo keletą įsakymų įvykdy- 
ti mirties bausmę. Tai nereiškia, kad nuosprendis įvykdomas, 
bet... - dirstelėjo į jį ir nusišypsojo. — Metai, juk tu viską Žinai. 
Pernai rašei vedamuosius straipsnius. Apie tai, kad mūsų šalis 
civilizuota. Tiesa? - ji linktelėjo jo pusėn. 

- Tiesa. Atsimenu, pagrindinė mintis buvo tokia: valstijos įsta- 
tymai turėtų uždrausti mirties bausmę. Trys vedamieji, iš viso 
gal du metrai stulpelių. Atsakydami išspausdinome daugiau kaip 
penkiasdešimt laiškų, kurie, kaip čia pasakius... Prieštaravo ma- 
no nuomonei. Spausdinome penkiasdešimt, bet gavome penkis 
milijonus. Pačiuose palankiausiuose buvo parašyta, kad man rei- 
kėtų viešai nukirsti galvą. Kiti buvo išradingesni. 

Bibliotekininkė nusišypsojo. 

— Populiarumas - ne mūsų reikalas, tiesa? Norėtum, kad at- 
spausdinčiau? 

- Prašyčiau. Bet man labiau patiktų būti mylimam... 

Ji šyptelėjo ir pasisuko į kompiuterį. Jos pirštai vėl sukaukšė- 
jo į klaviatūrą, kambario kampe stovintis spausdintuvas sudūz- 
gė ir sudrebėjo, spausdindamas naujienų straipsnius. 

- Štai. Manai ką nors radęs? 

- Galbūt, - atsakė Kovartas. Ištraukė popieriaus lapą iš spaus- 
dintuvo. — Tas vyrukas tvirtina nieko nepadaręs. 

Moteris nusijuokė., 

— Būtų išties įdomu. Unikalu. 
Ji vėl nusigręžė į kompiuterį, o Kovartas grižo į savo kabinetą. 


Kovartui skaitant naujienų straipsnius, pradėjo įgauti pavidalą 
įvykiai, dėl kurių Robertas Erlas Fergiusonas laukia mirties baus- 
mės. Bibliotekos duomenys buvo minimalūs, bet pakankami, kad 
vaizduotėje susidarytų tam tikras vaizdas. Jis išsiaiškino, kad 
auka — vienuolikmetė mergaitė; jos kūnas buvo rastas krūmokš- 
niuose, pelkės pakrašty. 

Jis lengvai įsivaizdavo niūrią žalią ir rudą augmeniją, slepian- 
čią kūną. Vieta turėjo būti šleikščiai klampi ir mauruota - tinka- 
ma rasti mirtį. 

Skaitė toliau. Auka buvo miesto tarybos nario dukra, pasku- 
tinį kartą ją matė iš mokyklos einančią namo. Kovartas regėjo 
platų vienaukštį betoninių blokų statinį, vienišą dulkėtame lau- 
ke. Jis buvo nudažytas blyškia rožine arba įstaigose mėgstama 
žalia spalva - jų nepajėgdavo atgaivinti net dienos pabaigą svei- 
kinantys skardūs vaikų balsai. Būtent tada viena pradinių klasių 
mokytoja matė ją lipančią į fordą su kitos valstijos numeriais. 
Kodėl? Kas ją privertė sėsti į svetimo žmogaus automobilį? Nuo 
tos minties jis sudrebėjo, staiga išsigandęs dėl savo dukters. Ji 
taip nepadarytų, greitai pasakė sau. Kai mergaitė negrįžo namo, 
buvo duotas pavojaus signalas. Kovartas žinojo, kad vietinės te- 
levizijos stotys tą vakarą per žinias turėjo parodyti jos nuotrau- 
ką. Tai buvo mergaitė su kasyte, besišypsanti, su dantų kabėm. 
Šeimos nuotrauka, fotografuota su viltimi ir pažadais, nenoro- 
mis atiduota, kad eterio bangomis paskleistų neviltį. 
rado jos palaikus. Naujienų straipsnis buvo pilnas eufemizmų: 
„žiaurus užpuolimas“, „žvėriška ataka“, „suplėšytas ir sumaito- 
“tas kūnas“; juos Kovartas atpažino kaip žurnalistikos trumpi- 
nius: nenorėdamas smulkiai aprašinėti vaiko patirto tikro siau- 
bo, žurnalistas griebiasi patogių nuvalkiotų frazių. 

Turbūt mirtis buvo siaubinga, pagalvojo. Žmonės norėjo ži- 
noti, kas atsitiko, bet ne tikrą tiesą — tuomet jie irgi būtų negalė- 
ję miegoti. 

Skaitė toliau. Iš to, ką perskaitė, atrodė, kad Fergiusonas bu- 
vo pirmas ir vienintelis įtariamasis. Policija jį areštavo netrukus 
po to, kai buvo rastas aukos kūnas, nes jo automobilis buvo pa- 
našus į žudiko automobilį. Jį apklausė — nė viename straipsnyje 
nebuvo užsiminta, kad jis laikytas vienutėje ar muštas — ir jis 
prisipažino. Prisipažinimas, ta pati kraujo grupė ir atpažintas 
automobilis buvo vieninteliai jo kaltės įrodymai, tačiau Kovar- 
tas buvo atsargus. Teismai kartais įgauna pagreitį kaip didžiulis 
teatras. Smulkmena, kuri atrodo maža ir abejotina, aprašyta laik- 
raštyje, prisiekusiųjų akyse gali tapti labai svarbi. 

Apie teisėjo nuosprendį Fergiusonas rašė tiesą. Straipsnyje 
ryškėjo citata: „...gyvulys, kurį reikėtų išvesti laukan ir nušau- 
ti.“ Greičiausiai tais metais teisėjas buvo perrinktas, pamanė. 

Kiti bibliotekos įrašai davė papildomos informacijos: visų pir- 
ma, pirmasis apeliacinis skundas, paremtas jo kaltės įrodymų 
trūkumu, atmestas pirmojo apskrities apeliacinio teismo. To buvo 
galima tikėtis. Floridos Aukščiausiasis teismas vis dar nepriėmė 
sprendimo dėl apeliacijos. Kovartas suprato, kad Fergiusonas 
dar neiškentėjo visos teismų karuselės. Jam buvo likę daug ape- 
liacijos būdų, jis dar nebuvo nė pradėjęs jų taikyti. 

Kovartas atsilošė kėdėje, bandydamas įsivaizduoti, kas atsitiko. 

Išvydo kaimišką apygardą Floridos užkampyje. Žinojo, kad ši 
valstijos dalis neturi nieko bendra nei su populiariąja Florida, 
nei su puošniuoju Disnėjaus pasauliu, nei su alaus prisisiurbu- 
siais studentais, per pavasario atostogas užplūstančiais paplūdi- 
mius, nei su turistais, savo nameliais ant ratų atvažiuojančiais į 
Kanaveralo kyšulį pažiūrėti, kaip į kosmosą paleidžiamos rake- 
tos. Toji Florida niekaip nesusijusi su kosmopolitišku, laisvu Ma- 
jamio, laikančio save amerikietiškąja Kasablanka, įvaizdžių. 

Tačiau Pačiuloje, pagalvojo, net devintajame dešimtmetyje, kai 


JOHN KATZENBACH Iš KILNUS TIKSLAS 27 


nužudoma maža baltaodė mergaitė, o jos nužudymu kaltinamas 
vyras yra juodaodis, atgimsta pirmykštė Amerika. Ta, kurią žmo- 
nės norėtų užmiršti. 
Ar taip atsitiko Fergiusonui? Tai tikrai buvo įmanoma. 
Kovartas pakėlė ragelį skambinti Fergiusono apeliaciją tvar- 
kančiam advokatui. 


Susisiekti su advokatu prireikė viso likusio ryto. Kai Kovartą 

pagaliau sujungė, jį nustebino švelni pietietiška advokato tartis. 
- Pone Kovartai, kalba Rojus Blekas. Kodėl Majamio žurna- 

listas susidomėjo tuo, kas vyksta čia, Eskambijos apygardoje? 

- Ačiū, kad paskambinote, pone Blekai. Mane domina vienas 
jūsų klientas. Toks Robertas Erlas Fergiusonas. 

Advokatas nusijuokė. 

— Na, supratau, kad jus domina pono Fergiusono byla, vos tik 
sekretorė perdavė man jūsų žinutę. Ką norėtumėte sužinoti? 

- Pirmiausia papasakokite apie jo bylą. 

— Dabar ją nagrinėja valstijos Aukščiausiasis teismas. Mes tvir- 
tiname, kad pateiktų įrodymų nepakako nuteisti poną Fergiuso- 
ną. Ir tiesiai sakom, kad teisėjas turėjo atmesti jo prisipažinimą. 
Jums reikėtų jį perskaityti. Ko gero, parankiausias teismui kada 
nors matytas tokios rūšies dokumentas. Toks, kokį šerifo biure 
surašė policininkai. Be to prisipažinimo nebūtų buvę bylos. Jei 
Robertas Erlas nebūtų pasakęs to, ką jie norėjo išgirsti, — jie 
nebūtų gavę net dviejų minučių teisme. Net pačiame blogiausia- 
me, rasistiškiausiame pasaulio teisme. 

— O kaip dėl kraujo grupės sutapimo? 

— Nusikaltimų laboratorija Eskambijos apygardoje gana pri- 
mityvi, ne tokia, kokią turi Majamyje. Jie galėjo nustatyti tik 
kraujo grupę. Nulinė, rezus plius. Tokia aukos kūne rasta sper- 
ma, tokia ir Roberto Erlo. Bet tokia pat ir kelių tūkstančių šios 
apygardos vyrų. Tačiau teisme jo advokatas nesugebėjo net ap- 
klausti medikų. 

— O mašina? 

— Žalias fordas su kitos valstijos numeriais. Niekas neatpaži- 
no Roberto Erlo ir niekas nepatvirtino, kad mergaitė įlipo į jo 
mašiną. To net negali vadinti netiesioginiais įrodymais, po vel- 
nių, tai tik atsitiktinumas. Teismas turėjo juos išjuokti. 

— Teisme jo advokatu buvote ne jūs? 

— Ne, pone. Ta garbė atiteko kitam. 

— Ar užginčijote gynybos kompetenciją? 

— Kol kas ne. Bet ketiname. Floridos universiteto trečio kur- 
so teisės studentas būtų geriau susitvarkęs. Vidurinės mokyklos 
abiturientas būtų geriau susitvarkęs. Mane tai siutina. Negaliu 
sulaukti, kol viską baigsiu. Nenoriu pačioje pradžioje iššauti vi- 
sų sviedinių. 

- Ką turite omeny? 

— Pone Kovartai, - lėtai ištarė advokatas, - ar suprantate, kaip 
žmogžudystės bylose veikia apeliaciniai procesai? Visa esmė — 
obuolį reikia kąsti po truputį. Taip ginamąjį galima išlaikyti me- 
tų metus. Žmonės užmirš. Leisti laikui padaryti gerą darbą. Iš- 
kart nepanaudoti galingiausio savo ginklo, nes tuomet pasodini 
savo vaikiną stačiai į karštąją kėdę, jei suprantate, ką noriu pa- 
sakyti. 

- Suprantu, - pasakė Kovartas. - Bet jei tas žmogus nekaltas? 

- Ar tai jums sakė Robertas Erlas? 

- Taip. 

- Tą patį jis sakė ir man. 

— Pone Blekai, ar jūs juo tikite? 

- Mm, galbūt. Dažniau nei dažnai girdžiu tai iš besidžiaugian- 
čiųjų Floridos svetingumu. Bet supraskite, pone Kovartai, ne- 
galiu sau leisti malonumo spręsti apie savo klientų kaltę ar ne- 
kaltumą. Man rūpi tik vienas paprastas dalykas: tai, kad mano 
klientas teisme buvo nuteistas, 0 aš turiu jį per teismą išteisin- 
ti. Jei galiu ištaisyti neteisybę — tikiuosi, kad kai mirsiu ir pa- 
kilsiu į dangų, mane pasitiks angelai su trimitais. Žinoma, kar- 

tais galiu pakeisti ir teisingus dalykus, todėl labai gali būti, kad 
mane sutiks ten, kur visi vaikšto su šakėmis ir turi smailias 
uodegas. Tokia teisės prigimtis, pone. Bet jūs dirbate laikraš- 
čio redakcijoje. Laikraščiams labiau nei man rūpi visuomenės 
nuomonė apie teisingumą ir neteisingumą, gėrį ir blogį. Laik- 
raščiai taip pat turi daug daugiau įtakos teisėjams — gali įsakyti 
pradėti naują teismo procesą - taip pat ir gubernatoriui, ir vals- 
tijos apeliaciniam teismui, jei suprantate, ką noriu pasakyti. 
Gal galėtumėte padėti Robertui Erlui? 

- Galbūt. 

— Kodėl jums su juo nesusitikus? Jis tikrai protingas ir iškal- 
bus, - Blekas nusijuokė. - Kalba geriau už mane. Matyt, gana 
protingas, kad taptų advokatu. Tikrai daug protingesnis už teis- 
me jį gynusį advokatą. Anas turbūt pramiegojo, kol jo klientą 
sodino į elektros kėdę. 

— Papasakokite apie jo buvusį advokatą. 

— Senas. Jau visą šimtmetį ar porą tvarko bylas. Toji Pačiula — 
mažas miestelis. Visi visus pažįsta. Susirenka į Eskambijos apy- 
gardos teismo rūmus ir jaučiasi kaip vakarėlyje. Žmogžudystės 
bylos vakarėlyje. Aš jiems nelabai patinku. 

— Na, to nesakyčiau. 

- Žinoma, jiems nelabai patiko ir Robertas Erlas. Išvyko į 
koledžą, grįžo namo su didele mašina ir panašiai. Kai jį sulaikė, 
žmonės turbūt pasijuto geriau. Jie prie to nepratę. Žinoma, jie 
nepratę ir prie seksualinių nusikaltimų. 

— Koks tas miestelis? — paklausė Kovartas. 

— Toks, koks jums ir atrodo. Tokius laikraščiai bei Prekybos 
ir amatų rūmai mėgsta vadinti Naujosiomis pietų valstijomis. 
Tai reiškia, kad ten yra ir naujų idėjų, bet daug ir senų. Žinoma, 
nėra visai blogai. Ten daug investuojama. 

— Manau, suprantu, ką norite pasakyti. 

— Nuvažiuokite ir pamatysite, - pasakė advokatas. - Bet no- 
riu jums patarti: tik todėl, kad kas nors kalba taip kaip aš ir jo 

kalba skamba lyg veikėjo iš Viljamo Folknerio ar Flaneri O'Ko- 
nor knygų, nepradėkite iškart galvoti, kad jis kvailas. Nes jis 
toks nėra. 

— Supratau. 

Advokatas nusijuokė. 

- Lažinuosi, spėjate, kad aš tų knygų neskaičiau. 

- Apie tai nė nepagalvojau. 

- Spėsite pagalvoti, kol baigsite tvarkyti reikalus su Robertu 
Erlu. Ir pasistenkite įsidėmėti dar štai ką. Žmonės ten džiaugia- 
si tuo, kas atsitiko Robertui Erlui. Todėl nesitikėkite su visais 
susidraugauti. Su tais redakcijai žinomais informacijos šaltiniais, 
kaip mėgstate vadinti spaudoje. 

— Man ramybės neduoda vienas dalykas, - pasakė Kovartas. — 
Jis tvirtina žinąs tikrojo žudiko vardą. 

— Na, aš apie tai nieko nežinau. Gal ir žino. Velnias, tikriau- 
siai žino. Pačiula —- mažas miestelis. Bet tikrai žinau... - advoka- 
to balsas pasikeitė, tapo ne toks linksmas, atviresnis, Kovartą 
net nustebino, — ...žinau, kad jis nuteistas neteisingai ir ketinu jį 
iš ten ištraukti, nesvarbu, ar jis tą nusikaltimą įvykdė, ar ne. Gal 
ne šiemet, gal ne šiame, bet kada nors, kokiame nors teisme. Aš 
užaugau ir visą gyvenimą praleidau su senais gerais vyrukais, 
tikrais pietiečiais, paprastais, neturtingais baltaodžiais, ir šitos 
bylos nepralaimėsiu. Man nesvarbu, ar jis tai padarė, ar ne. 

— Bet jei jis nieko nepadarė... 

— Na, tą mergaitę kažkas nužudė. Manau, kad tam kažkam 
teks už tai sumokėti. 

— Turiu daug klausimų, - tarė Kovartas. 

- Taip ir maniau. Šitoje byloje daugybė klausimų. Žinot, kar- 
tais taip atsitinka. Teisme viskas turėtų išaiškėti, o iš tikrųjų dar 
labiau susipainioja. Atrodo, taip atsitiko ir Robertui Erlui. 

— Manote, man reikėtų į tai įsigilinti? 

- Žinoma, - atsakė advokatas. Kovartas net per telefoną jau- 
tė jo šypseną. — Tikrai taip manau. Nežinau, ką rasite, bet dau- 

gybę išankstinių nusistatymų ir skurdeivų mąstyseną tikrai. Gal 
jums pavyks išlaisvinti nekaltą žmogų. 

- Tai jums atrodo, kad jis nekaltas? 

— Ar aš taip sakiau? Na, man atrodo, kad teismas neturėjo 
„pripažinti jo kaltu. O tai - didelis skirtumas. 


ANTRAS SKYRIUS 


Mirtininkas 


Kovartas sustabdė išsinuomotą automobilį prie įvažiavimo į Flo- 
ridos valstijos kalėjimą ir apžvelgė niūrius, tamsius pastatus, ku- 
riuose laikoma dauguma didžiausių valstijos nusikaltėlių. Tiks- 
liau, kalėjimai buvo du, juos skyrė nedidelė upė: Jungtinių Vals- 
tijų pataisos kalėjimas vienoje pusėje ir Reifordo kalėjimas kito- 
je. Toli laukuose jis matė besiganančius galvijus, o ten, kur dar- 
bavosi grupės kalinių, ore draikėsi dulkių kamuoliai. Iš kampų 
kilo sargybos bokšteliai ir jam pasirodė, kad mato spindint sar- 
gybinių ginklus. Nežinojo, kuriame pastate laikomi kaliniai, lau- 
kiantys mirties bausmės, kur patalpa su elektros kėde - jam sa- 
kė, kad ji atskirame pagrindinio kalėjimo sparne. Matė dvi ketu- 
rių metrų aukščio vielinio tinklo tvoras, viršuje vainikuotas su- 
raizgyta spygliuota viela. Ši spindėjo ryto šviesoje. Jis išlipo ir 
sustojo prie mašinos. Šalikelėje stiepėsi tiesi žalia pušų vora ir 
lyg priekaištaudama rodė į krištolo vaiskumo dangaus skliautą. 
Vėsus vėjelis sušnarėjo šakose ir paglostė Kovartui kaktą. Da- 
rėsi vis karščiau. 

Jis nesunkiai įtikino Vilą Martiną ir kitus redaktorių kolegi- 
jos narius leisti jam sekti su Roberto Erlo Fergiusono teismu 
susijusius įvykius, ir Kovartui buvo nė motais, kad Martinas at- 
rodė nusiteikęs skeptiškai. 

— Gal užmiršai Pitsą ir Ly? — paklausė jo Kovartas. 

Fredis Pitsas ir Vilbertas Ly buvo nuteisti mirties bausme už 
degalinės tarnautojo nužudymą šiaurės Floridoje. Abu prisi- 
pažino, nors nebuvo įvykdę nusikaltimo. Kad juos paleistų, pri- 
reikė vieno garsiausių Zhe Miami Journal reporterių kelerių 
metų reportažų. Reporterį apdovanojo Pulicerio premija. Nauji 
laikraščio žinių skyriaus reporteriai šią istoriją išgirsdavo pir- 
miausia. 

— Tai — visai kitas reikalas. 

— Kodėl? 

— Nes tai įvyko 1963-iaisiais. Kas nors panašaus galėjo atsi- 
tikti ir 1863-iaisiais. Bet dabar - nebe. 

— Tikrai? O kaip tas vyrukas Teksase? Tas, kurį dokumentinio 
filmo kūrėjas ištraukė iš kalėjimo jau laukiantį mirties bausmės. 

— Tai ne tas pats. 

— Kodėl? 

Martinas nusijuokė. 

— Geras klausimas. Važiuok. Laiminu. Atsakyk į tą klausimą. 
Ir atsimink: kai baigsi žaisti reporterį — visada gali grįžti į svajo- 
nių pasaulį. 

Jis paskatino Kovartą veikti. 

Buvo pranešta miesto žinių skyriaus redaktoriui ir šis paža- 
dėjo prireikus padėti. Kovartas pastebėjo pavydo apraiškas, kad 
tokia puiki medžiaga reportažui pateko į jo rankas. Tačiau su- 
prato, kodėl jis pranašesnis už žinių skyriaus reporterius. Pir- 
ma, galės dirbti vienas. Miesto žinių skyrius šitam tyrimui skirtų 
visą grupę. The Miami Journal, kaip dauguma laikraščių ir tele- 
vizijos kanalų, turėjo visą reporterių komandą, šmaikščiai vadi- 
namą „prožektorių komanda“ arba „akyląja komanda“. Ji būtų 
puolusi nagrinėti šią istoriją su okupantų pajėgų subtilumu. Ko- 
vartas taip pat suprato, kad, kitaip nei kiti reporteriai, jis netu- 
rės galutinių terminų ir redaktoriaus, vis skubinančio baigti 
straipsnį ir kasdien kamantinėjančio, ar jau baigta. Galės išsiaiš- 

kinti tiek, kiek pajėgs, sudėlioti medžiagą taip, kaip jam atrodys 
tinkama, aprašyti taip, kaip norės. O jei pasirodytų, kad viskas — 
netiesa, galėtų apskritai nerašyti. 

Jis stengėsi laikytis šios minties, kad išvengtų nusivylimo, bet 
kai nusileido keliu žemyn ir įvažiavo į kalėjimą, jo pulsas pa- 
dažnėjo. Šalikelė buvo nukabinėta įspėjimais, kad lankytojai su- 
tinka būti apieškoti, o už bet kokį nusižengimą, susijusį su nar- 
kotikais ar ginklais, baudžiama įkalinimu. Jis pravažiavo pro var- 
tus, kur pilku švarku vilkintis sargybinis, sutikrinęs jo asmens 
tapatybės dokumentus su sąrašu, niūriai mostelėjo važiuoti to- 
liau, tada pastatė automobilį prie užrašo LANKYTOJAI ir įėjo 
į administracijos pastatą. 

Įvyko nedidelė painiava registruojantis. Matyt, sekretorė bu- 
vo pametusi jo prašymą leisti apsilankyti kalėjime. Jis kantriai 
laukė prie stalo, kol ji atsiprašinėdama naršė savo popierius ir 
pagaliau rado prašymą. Tada jam buvo pasakyta gretimame ka- 
binete palaukti pareigūno, kuris nuvesiąs į susitikimo su Rober- 
tu Erlu Fergiusonu vietą. 

Po keleto minučių į kambarį įėjo pražilęs senyvas vyras, kurio 
šukuosena ir laikysena buvo lyg jūrų pėstininko. Atkišo Kovar- 
tui didelę, raumeningą ranką. 

- Seržantas Rodžersas. Šiandien esu budintis pareigūnas. 

— Malonu susipažinti. 

— Pone Kovartai, jei neprieštarausite, yra keli formalumai. 

— Kokie? 

— Turiu jus apieškoti ir patikrinti jūsų diktofoną bei portfelį. 
Dar sutartis, kurią turėtumėte pasirašyti - dėl paėmimo įkaitu... 

— Kas tai? 

— Tai tik pareiškimas, kad einate į Floridos valstijos kalėjimą 
savo valia ir, jei čia būtumėte paimtas įkaitu, nepaduosite Flori- 
dos valstijos į teismą, ir nesitikėsite būti išlaisvintas ypatingomis 
priemonėmis. 

— Ypatingomis priemonėmis? 

Vyras nusijuokė ir perbraukė ranka plaukus. 

— Tai reiškia, kad nesitikite, jog gelbėsime jus, rizikuodami 
savo gyvybe. 

Kovartas nusišypsojo ir susiraukė: 

— Atrodo, man ši sutartis nepalanki. 

Seržantas Rodžersas šyptelėjo. 

- Taigi. Žinoma, sutartis su kalėjimu bloga visiems, kurie pri- 
versti čia praleisti naktį. 

Kovartas paėmė iš seržanto popieriaus lapą ir pašaipiu mostu 
pasirašė. 

— Na, - tarė tebesišypsodamas, - nepasakyčiau, kad įkvepiate 
pasitikėjimą. 

— Jums nėra ko nerimauti, juk einate pas Robertą Erlą. Jis — 
džentelmenas ir sveiko proto, - kalbėdamas seržantas metodiš- 
kai naršė po Kovarto lagaminėlį. Po to dirstelėjo į diktofono vidų, 
paskui — į baterijų skyrių, norėdamas įsitikinti, kad ten tikrai ba- 
terijos. — Juk atėjote ne pas Vilį Arturą ar Speksą Vilsoną - bai- 
kerius iš Fort Loderdeilo — šiems iš rankų išsprūdo autostopu 
keliavusi mergina, su kuria jie norėjo pašėlti. Ir ne pas Chosė 
Salazarą, nužudžiusį du policininkus. Šie slapta sekė vieną nar- 
kotikų sandorį. Žinote, ką jis privertė juos daryti prieš nužudy- 
damas? Kiekvieną jų? Turėtumėte sužinoti. Suprastumėte, ko- 
kie blogi gali būti žmonės, jei tik pasistengia. Ar dar pas kelis 
mielus čia laikomus vyrukus. Blogiausieji atvyksta iš valstijos 
centro, iš jūsų miesto. Ką jūs ten veikiate, kad žmonės taip bai- 
siai nori žudyti vienas kitą? 

— Seržante, jei žinočiau atsakymą į šį klausimą... 

Abu šyptelėjo. Seržantas Rodžersas padėjo lagaminėlį ir mos- 
telėjo Kovartui pakelti rankas. 

— Kai esi čia, humoro jausmas tikrai padeda, - pasakė seržantas, 
rankomis čiuopdamas Kovartą. Patikrinimas neužtruko. 

— Gerai, noriu paaiškinti susitikimo tvarką. Kambaryje bū- 
site tik jūs ir jis. Aš saugosiu už durų. Jei reikės pagalbos — 

šūktelėkit. Bet to neprireiks, nes Jis - normalus, nepamišęs ka- 
linys. Velniai rautų, netgi pasinaudosime reprezentaciniais apar- 
tamentais. 

- Kuo? 

- Reprezentaciniais apartamentais. Taip vadiname susitikimo 
kambarį geriausiems kaliniams, Na, ten tik stalas ir kėdės, daug 
nesitikėkite. Bet turim ir saugesnių patalpų. Robertas Erlas bus 
nesuvaržytas. Net nesurakintomis kojomis. Tačiau jo liesti ne- 
galima. Žinoma, galite jam duoti cigaretę... 

— Nerūkau. 

— Gerai. Protingas vyras. Galite paimti iš jo popieriaus lapų, 
jei jis jų duotų. Bet jei norėtumėte ką nors perduoti jam - turė- 
tumėte tai daryti per mane. 

— Ką blogo galėčiau jam paduoti? 

— Nežinau, gal dildę, metalo pjūklą ir keletą žemėlapių. 

Kovartas atrodė nustebęs. 

- Juokauju, - šyptelėjo seržantas, — Šitaip pokštaujame ne- 
dažnai. Pabėgimas. Tai visai nejuokinga. Nors iš kalėjimo pa- 
bėgti galima įvairiais būdais. Net iš mirtininkų kameros. Nemažai 
kalinių mano, kad pokalbis su reporteriu - vienas iš būdų. 

- Pabėgti? 

- Išeiti iš čia. Visi nori, kad spauda susidomėtų jų byla. Kali- 
niai visada jaučiasi nubausti nepelnytai. Jie galvoja, jei išplatins 
daugiau informacijos - bus surengtas dar vienas teismo posėdis. 
Kartais taip atsitinka. Todėl tokie kalėjimų žmonės kaip aš ne- 
mėgsta matyti čia reporterių. Nemėgsta popieriaus bloknotėlių, 
filmavimo grupių su šviesomis. Jie visus suerzina, sujaudina dėl 
smulkmenų. Manoma, kad blogiausia kalėjime - laisvės atėmi- 
mas. Netiesa. Blogiausia — suteikti viltį ir ją sudaužyti. Jums tai 
tik dar vienas straipsnis. Bet čia sėdintiems vyrams tai ant plau- 
ko pakibę gyvenimai. Jie mano, kad išspausdinus straipsnį, tei- 
singą straipsnį, jie išeis į laisvę. Mes žinome, kad taip nebus. 
Nusivylimas. Didelis, piktas nusivylimas. Iš to kyla daugiau pro- 

blemų, nei norėtumėte žinoti. Mums patinka rutina. Jokių be- 
protiškų vilčių, svajonių. Eilinė diena, tokia pat kaip vakar. At- 
rodo neįdomu, bet tikrai nenorėtumėte būti netoliese, kai pasi- 
daro įdomu. 

- Atsiprašau. Atvykau tik patikrinti keleto faktų. 

— Pone Kovartai, mano patirtis byloja, kad tokie dalykai kaip 
faktai neegzistuoja, išskyrus gal du: vienas jų - gimimas, kitas — 
mirtis. Tiek to, jokių problemų. Dabar nėra tokios įtampos, kokia 
kartais kyla. Mėgstu nedidelius pokyčius, žinoma, neperžengiant 
sveiko proto ribų. Tik nieko jam neperduokite. Tai jam tik pa- 
kenktų. 

- Pakenktų žmogui, laukiančiam mirties bausmės įvykdymo? 

— Supraskite, net čia galima gyventi, Tą gyvenimą mes galime 
pasunkinti arba palengvinti. Roberto Erlo reikalai šiuo metu klos: 
tosi gana gerai. Žinoma, jovienutė kasdien apieškoma, tr jis pats 
apieškomas po tokių susitikimų kaip šis. Bet jis turi teisę pasi- 
vaikščioti po kiemą, skaityti knygas ir panašiai. Nepagalvotum, 
bet net kalėjime yra daug smulkmenų, kurių netekus gyvenimas 
pablogėtų. 

- Aš neturiu ko jam duoti. Bet jis gali turėti kokių nors po- 
pierių... 

— Nesvarbu. Mums menkai rūpi iš kalėjimo išvežami dalykai... 

Seržantas vėl nusijuokė. Griausmingu juoku, derančiu su jo 
tiesmuka kalbėjimo maniera. Akivaizdu, Rodžersas buvo toks 
žmogus, kuris galėtų daug ko išmokyti arba paversti gyvenimą 
pragaru - nelygu, ko panorėtų. 

- Dar turėtumėte pasakyti, kiek laiko užtruksite. 

— Nežinau. 

- Na, turiu visą rytą, galite neskubėti. Vėliau aprodysiu jums 
šią vietelę. Ar teko matyti mūsų elektros kėdę — ją vadiname 
„mieląja kibirkštėle“? 

NE: 

— Tikrai įspūdinga. 

Seržantas pakilo. Jis buvo plačiapetis, galingas vyras, laikyse- 
na liudijo, kad gyvenime jam teko patirti daug rūpesčių, bet jis 
sėkmingai su jais susidorojo. 

— Viską pamatai iš kitos perspektyvos. 

Kovartas išsekė paskui jį pro duris, už plačios to vyro nuga- 
ros jausdamasis menkesnis. 

Jį pravedė pro keletą rakinamų durų, paskui pro metalo de- 
tektorių. Jiems einant pro šalį, ten budintys pareigūnai šyptelė- 
davo seržantui. Priėjo erdvią salę, į kurią sueina keli didelio rato 
formos statinio sparnai. Kovartas gaudė kalėjimo garsus — nuo- 
latinę pakeltų balsų ir trinksinčių metalinių durų, atveriamų tik 
tam, kad vėl užsivertų, kakofoniją. Kažkur iš radijo sklido kantri 
stiliaus muzika. Televizorius rodė muilo operą — girdėjosi bal- 
sai, paskui įprastas reklamų muzikinis fonas. Jautė aplink save 
judėjimą — lyg būtų pagautas stiprios upės tėkmės, nors, išsky- 
rus seržantą ir kelis prie būdelės kambario viduryje budinčius 
pareigūnus, jį supo nedaug žmonių. Žvilgtelėjęs į būdelės vidų, 
pastebėjo elektroninį valdymo pultą - jame buvo matyti, kurios 
durys atdaros, kurios uždaros. Prie lubų kampuose įmontuotos 
vaizdo kameros į televizorių ekranus siuntė virpantį pilką ka- 
merų eilių vaizdą. Kovartas pastebėjo, kad grindis dengia švarus 
geltonas linoleumas, nublizgintas žmonių kojų ir kalėjimo valy- 
tojų. Pamatė vyrą mėlynu kombinezonu, purvina pilka šluota 
kruopščiai tebevalantį jau švarią vietą. 

— Čia O, R ir S sparnai, - pasakė seržantas. - Juose laikomi 
mirtininkai. Čia, kur laikome šiuos kalinius, yra šiokių tokių per- 
pildymo problemų. Tai šį tą byloja, tiesa? Kėdė tiesiai ten. Pri- 
mena kitas tokias vietas, bet čia ne taip. Tai jau ne. 

Kovartas nužvelgė siaurus, aukštus koridorius. Kairėje per 
tris aukštus kilo kamerų eilės, gale - laiptai. Kitoje koridoriaus 
pusėje sienoje vėrėsi trys eilės purvinų langų orui įeiti. Tarp siauro 
tako palei kameras ir lango žiojėjo praraja. Jis suprato — tam, 
kad vyrai, gulėdami ant lovų savo mažose kamerose, galėtų žiū- 

rėti tolyn, į dangų. Langai buvo gal už penkiolikos metrų, nors 
galėjo būti ir už milijono kilometrų. Jį nukrėtė šiurpas. 

— Robertas Erlas ten, - tarė seržantas. 

Kovartas atsigręžė ir pamatė, kad seržantas rodo į mažą gro- 
tuotą narvą tolimame salės kampe. Ten ant geležinio suolo sėdė- 
jo keturi vyrai ir žiūrėjo į jį. Trys iš jų vilkėjo mėlynus kombine- 
zonus, dėvimus apsaugininkų. Vieno drabužiai buvo ryškiai oran- 
žiniai. Kiti vyrai jį užstojo. 

— Oranžinių vilkėti nelinkėčiau, — tyliai pasakė seržantas. — 
Tai reiškia, kad laikrodis muša paskutinį tau likusį laiką. 

Kovartas pasuko prie narvo, bet sustojo, kai seržantas sugrie- 
bė jo petį. To vyro pirštuose buvo jėgos. 

— Ne tuo keliu. Susitikimų kambarys štai ten. Lankytojus mes 
patikriname ir surašome visus jų daiktus — popierius, knygas — 
viską. Tada nuvedame į izoliatorių — štai ten. Paskui atvedame 
kalinį. Kai sutvarko savo reikalus, visus veiksmus pakartojame 
atgaline tvarka. Užtrunka velniškai ilgai, bet, supraskite, to rei- 
kalauja saugumas. Mums patinka laikytis saugumo reikalavimų. 

Kovartas linktelėjo ir jį palydėjo į susitikimų kambarį. Papras- 
tas kabinetas baltomis sienomis su plieniniu stalu viduryje ir 
dviem subraižytomis rudomis kėdėmis. Ant vienos sienos - veid- 
rodis. Ant stalo peleninė. Daugiau nieko. 

Jis pirštu dūrė į veidrodį. 

— Dvipusis? — paklausė. 

— Tai jau taip, - atsakė seržantas. - Problema? 

— Ne. Ar čia tikrai reprezentaciniai apartamentai? — jis atsi- 
suko į seržantą ir nusišypsojo. — Mes, miestiečiai, pratę prie di- 
desnių patogumų. 

Seržantas Rodžersas nusijuokė. 

— Taip ir maniau. Deja, nieko daugiau negaliu pasiūlyti. 

— Pakaks ir to, - tarė Kovartas. - Ačiū. 

Jis atsisėdo laukti Fergiusono. 

Pirmas įspūdis, kurį padarė įėjęs kalinys - kokių dvidešimt pen- 
kerių metų jaunuolis, žemesnis nei metro šešiasdešimties, ber- 
niukiškai liekno kūno sudėjimo, apgaulingai liesas, bet galingų 
raumenų - tai buvo justi iš rankos paspaudimo. Robertas Erlas 
Fergiusonas atsiraitojo rankoves, apnuogindamas pūpsančius rau- 
menis. Jis buvo plonas, siaurų klubų ir pečių, kaip bėgikas, eise- 
na grakšti, atletiškai lengva. Plaukai trumpi, oda tamsi. Akys 
budrios, greitos, skvarbios - Metjus Kovartas jautėsi taip, lyg 
kalinys akimirksniu būtų jį išmatavęs, įvertinęs, perskaitęs ir pa- 
dėjęs atsargai. 

— Ačiū, kad atėjote, - tarė kalinys. 

— Nedidelis darbas. 

- Bet bus, — tvirtai pasakė Fergiusonas. Išdėliojo prieš save 
ant stalo pluoštą atsineštų dokumentų. Kovartas matė, kaip ka- 
linys pažvelgė į seržantą Rodžersą, šis linktelėjo, apsisuko ir iš- 
ėjęs užtrenkė duris. 

Kovartas atsisėdo, išsitraukė bloknotą, parkerį ir stalo vidu- 
ryje padėjo diktofoną. 

— Neprieštaraujate? — paklausė. 

— Ne, - atsakė Fergiusonas. - Suprantama. 

— Kodėl man parašėte? - paklausė Kovartas. —- Norėčiau suži- 
noti. Taip pat ir tai, tarkim, kaip sužinojote mano vardą. 

Kalinys nusišypsojo ir atsilošė kėdėje. Jis buvo keistai ramus, 
nors ši akimirka turėjo būti įtempta. 

— Pernai jums atiteko Floridos advokatų sąjungos apdovano- 
jimas už seriją vedamųjų straipsnių apie mirties bausmę. Jūsų 
vardas buvo Talahasio laikraštyje. Gavau jį iš vyro, laukiančio 
mirties bausmės įvykdymo. Nepakenkė ir tai, kad dirbate di- 
džiausiame ir įtakingiausiame valstijos laikraštyje. 

— Kodėl delsėte su manimi susisiekti? 

- Tiesą sakant, maniau, kad apeliacinis teismas svarstys ma- 
no nuosprendį. Tačiau taip nebuvo, todėl pasisamdžiau naują 
advokatą, na, pasisamdžiau — ne visai tikslus žodis - gavau nau- 


JOHN KATZENBACH Iš KILNUS TIKST AS 51 


ją advokatą ir ėmiau kovoti už save. Pone Kovartai, matote, net 
kai mane nuteisė mirties bausme, nesuvokiau, kad tai atsitiko 
man. Jaučiausi lyg sapnuočiau. Lyg galėčiau bet kada atsibusti 
ir grįžti į mokyklą. Arba lyg laukčiau ko ateinant ir pasakant: 
„Ei, viską sustabdykite. Įvyko baisi klaida...“ Taigi mąsčiau ne- 
teisingai. Nesupratau, kad dėl savo gyvenimo reikia smarkiai kau- 
tis. Negalima tikėtis, kad už tave tai padarys valstybė. 

Štai pirmoji citata mano straipsniui, pamanė Kovartas. 

Kalinys palinko į priekį, pasidėjo rankas ant stalo, paskui taip 
pat greitai atsilošė, gestikuliuodamas greitai, tiksliai, pabrėž- 
damas žodžius. Jo balsas buvo švelnus, bet stiprus, lengvai pa- 
keliantis žodžių svorį. Kalbėdamas jis, lyg stumiamas savo įsiti- 
kinimų, pasilenkė pirmyn, tarytum suspaudė visą kambarį į erd- 
vę tarp reporterio ir savęs ir užtvindė ją įkaitusia jėga. 

— Matote, maniau, jog gana to, kad esi nekaltas. Tikėjausi, 
kad viskas veikia taip. Galvojau, kad man nereikia nieko daryti. 
Bet, atsidūręs čia, įgijau išsilavinimą. Tikrą išsilavinimą. 

— Ką turite omeny? 

- Kaliniai turi neoficialių būdų paskleisti žinias apie advoka- 
tus, apeliacijas, amnestiją, ką tik nori. Matote, ten... — jis moste- 
lėjo į pagrindinius kalėjimo pastatus, - kaliniai svarsto, ką veiks 
išėję į laisvę. Arba galvoja apie pabėgimą. Jie mąsto, kaip atsė- 
dės savo laiką ir kaip išgyvens čia. Jie gali leisti sau prabangą 
svajoti apie ateitį — net jei toji ateitis už grotų. Jie gali ištisai 
fantazuoti apie laisvę. Ir turi pačią geriausią dovaną — nežino- 
mybę. Jie nežino, ką atneš gyvenimas. Mums - kitaip. Mes žino- 
me, kaip viskas pasibaigs. Žinome, kad ateis diena, kai valstija 
paleis į mūsų galvas du tūkstančius penkis šimtus voltų. Žino- 
me, kad liko penkeri, gal dešimt metų. Tai lyg akmuo po kaklu — 
stengiesi jį išlaikyti. Kiekvieną minutę pagalvoji, ar jos neiššvaistei. 
Atėjus nakčiai, pamąstai: praėjo dar viena diena. Išaušus dienai, 
supranti, kad praradai dar vieną naktį. Ta našta tau ant sprando — 

tai susitvenkusios akimirkos, kurios ką tik prabėgo. Išblėsta vi- 
sos viltys. Todėl mūsų rūpesčiai kitokie. 

Akimirką abu tylėjo. Kovartas girdėjo, kaip kvėpuoja, kaip į 
plaučius ir iš jų švokščia oras, lyg ką tik užbėgus laiptais aukštyn. 

— Kalbi kaip filosofas. 

— Visi mirties bausmės įvykdymo laukiantys vyrai tokie. Net 
be paliovos rėkiantys ir staugiantys pamišėliai. Ar bepročiai, be- 
veik nesuprantantys, kas vyksta. Bet tą sunkumą jie suvokia. 
Tiesiog tie, kurie labiau išsimokslinę, moka gražiau išsakyti. Ta- 
čiau visi mes vienodi. 

— Ar patekęs čia pasikeitėte? 

— Kas nepasikeistų? 

Kovartas linktelėjo. 

— Nepavykus pirmajai apeliacijai, keli vyrai, sėdintys čia jau 
penkerius, aštuonerius, o gal ir dešimtį metų, pradėjo man kal- 
bėti apie galimybę susikurti sau ateitį. Pone Kovartai, aš - jau- 
nas žmogus ir nenoriu savo dienų baigti čia. Todėl gavau geresnį 
advokatą ir parašiau jums laišką. Man reikia jūsų pagalbos. 

- Apie tai pakalbėsim netrukus. 

Kovartas svarstė, koks šiame interviu turėtų būti jo vaidmuo. 
Žinojo, kad nori išlikti profesionalus ir šaltas, bet nežinojo kiek. 
Jis ilgai galvojo, kaip elgsis su kaliniu, bet nesugebėjo nieko iš- 
mąstyti. Jautėsi kvailai, bandydamas atrodyti tvirtas prieš vyrą, 
nuteistą už žmogžudystę, vidury kalėjimo, prikimšto žmonių, 
įvykdžiusių klaikiausius nusikaltimus. 

— Gal pirmiausia papasakokite apie save. Pavyzdžiui, kodėl 
žmogus iš Pačiulos kalba be akcento? 

Fergiusonas nusijuokė. 

— Jei jau norite išgirsti, galiu kalbėti ir su akcentu. A žina, galėč 
pezėt kap visišks kaima juods, — Fergiusonas atsilošė, susmuko 
kėdėje, vaizduodamasis besėdįs supamajame krėsle. Jo kapota 
tartis truputį rėžė ausį. Tada jis palinko į priekį ir akcentas pasi- 
keitė. — Jou, galiu kalbėt ir kaip savas bičas — tą mėšlą išmanau 

vienodai gerai, - netrukus jis vėl virto rimtu vyru: atrėmė alkū- 
nę į stalą, ėmė kalbėti ramiai, paprastai. - Ir galiu būti žmogus, 
kuris siekė mokslų ir siejo ateitį su verslu. Nes toks aš ir buvau. 

Tokios staigios metamorfozės nustebino Kovartą. Tai buvo 
daugiau negu paprasti akcento ir balso tono pasikeitimai. Into- 
nacijos pokyčius lydėjo kūno kalba bei laikysena - Robertas Er- 
las Fergiusonas įkūnijo tai, kam atstovavo j0 balsas. 

— Įspūdinga, — tarė Kovartas. - Matyt, turite gerą klausą. 

Fergiusonas linktelėjo. 

— Matot, šie trys akcentai atspindi tris mano dalis. Gimiau 
Niuarke, Naujojo Džersio valstijoje. Mano mama buvo tarnai- 
tė. Ji autobusu važiuodavo į baltaodžių priemiesčius kasdien šeštą 
ryto, o grįždavo jau sutemus ir nuo saulėtekio iki saulėlydžio 
tvarkydavo baltaodžių namus. Tėvas buvo kariškis — jis dingo, 
kai buvau trejų ar ketverių. Vis tiek jie nebuvo susituokę. O kai 
buvau septynerių, mama mirė. Man sakė, kad dėl širdies, bet 
taip niekada ir nesužinojau, kaip buvo iš tiesų. Tiesiog vieną 
dieną jai pasidarė sunku kvėpuoti, ji nuėjo į kliniką ir mes jos 
daugiau nebematėme. Mane išsiuntė į Pačiulą, pas senelę. Jūs 
nesuprasite, kokį įspūdį tai gali padaryti vaikui. Išvažiuoti iš ge- 
to ten, kur medžiai, upės, tyras oras. Maniau patekęs į rojų, 
nors ten nebuvo net kanalizacijos. Tai buvo geriausi mano gyve- 
nimo metai. Pėsčiomis keliaudavau į mokyklą. Naktimis skaity- 
davau žvakių šviesoje. Valgydavome upelyje sugautas žuvis. Pri- 
mena gyvenimą praėjusiame šimtmetyje. Maniau, niekada iš ten 
neišvyksiu, bet senelė susirgo. Ji išsigando, kad nebegalės ma- 
nim rūpintis, ir nutarė išsiųsti mane atgal į Niuarką, pas tetą ir 
jos naująjį vyrą. Ten baigiau vidurinę mokyklą ir įstojau į kole- 
džą. Bet man patikdavo lankyti senelę. Per atostogas važiuoda- 
vau naktiniu autobusu iš Niuarko į Atlantą, ten persėsdavau į 
autobusą, važiuojantį į Mobailį, tada - vietiniu autobusu iki Pa- 
čiulos. Miesto nemėgau. Matyt, jaučiausi esąs kaimietis. Nemė- 
gau Niuarko. 

Fergiusonas papurtė galvą, jo veidą iškreipė šypsnys. 

— Tie prakeikti važiavimai autobusais, - švelniai tarė jis. - Per 
juos prasidėjo mano bėdos. 

— Ką turite omeny? 

Fergiusonas vėl papurtė galvą ir atsakė: 

— Važiuodavau trisdešimt valandų. Iš pradžių greitkeliu, paskui 
per kaimus ir nuošaliausiais keliais. Autobuse kratydavo, mane 
pykindavo, norėdavau į tualetą, aplink būdavo pilna nusiprausti 
norinčių žmonių. Neturtingų, negalinčių įpirkti lėktuvo bilieto. Man 
tai nepatiko. Todėl ir nusipirkau automobilį. Nebenaują Ford Gra- 
nada. Tamsiai žalią. Už tūkstantį du šimtus dolerių iš kito studen- 
to. Buvo pravažiavęs tik šimtą šešis tūkstančius kilometrų. Puiki 
proga. Velniškai gera. Labai mėgau važinėtis tuo automobiliu... 

Fergiusono balsas buvo ramus ir tolimas. 

— Bet... Bet jei nebūčiau turėjęs automobilio, nusikaltimą ti- 
riantys šerifo vyrai niekada nebūtų manęs suėmę. 

— Papasakokite. 

- Nėra ko pasakoti. Žmogžudystės vakarą buvau namie su se- 
nele. Ji būtų paliudijusi, jei tik kas būtų sugalvojęs jos paklausti... 

— Kas nors kitas jus matė? Ne giminaitis? 

— Nieko daugiau nebuvo. Tik ji ir aš. Jei nuvažiuosite su ja 
susitikti, pamatysite kodėl. Jos namas - sena lūšna, per puskilo- 
metrį nutolusi nuo kitų lūšnų. Visiškas skurdas. 

— Tęskite. 

— Na, netrukus po to, kai mažosios mergaitės kūnas pagaliau 
buvo rastas, du detektyvai atėjo manęs ieškoti. Prie namo plo- 
viau mašiną. Man patiko, kai ji blizga. Stoviu ten vidury baltos 
dienos, o jie ateina ir klausia, ką veikiau prieš kelias dienas. Tik 
žiūri į mane, į mašiną ir visai neklauso, ką kalbu. 

— Kokie detektyvai? 

- Braunas ir Vilkoksas. Pažinojau abudu šunsnukius. Žino- 
jau, kad jie manęs nekenčia. Turėjau suprasti, kad negaliu jais 
pasitikėti. 

— Kodėl manote, kad jie jūsų nekenčia? 

— Pačiula — mažas miestelis. Kai kurie žmonės nori, kad vis- 
kas būtų kaip buvę. Jie žinojo, kad manęs laukia gera ateitis. 
Žinojo, kad aš ką nors pasieksiu. Jiems tai nepatiko. Spėju, ne- 
patiko mano nusiteikimas. 

— Tęskite. 

— Kai viską jiems papasakojau, jie pasakė, kad man reikia ke- 
liauti į miestelį ir parašyti pareiškimą; neprieštaraudamas nuėjau 
su jais. Viešpatie! Jei tada būčiau žinojęs, ką žinau dabar... Bet 
suprantate, pone Kovartai, nemaniau, kad turėčiau ko nors bijoti. 
Po paraliais, nė nesupratau, kokį pareiškimą turėčiau parašyti. 
Jie sakė, kad tai byla dėl dingusio žmogaus. Ne dėl žmogžudystės. 

— Ir... 

— Kaip rašiau laiške, ištisas trisdešimt šešias valandas nema- 
čiau dienos šviesos. Mane nuvedė į mažą kambarį, tokį kaip ši- 
tas, pasodino ir paklausė, ar man reikia advokato. Vis dar nesu- 
pratau, kas vyksta, todėl atsakiau, kad nereikia. Padavė konsti- 
tucinių teisių formą ir liepė pasirašyti. Po velnių, koks buvau 
kvailas. Turėjau žinoti, kad kai į vieną iš tokių kambarių pasodi- 
na juodaodį, vienintelis būdas jam kada nors išeiti - sakyti tai, 
ką jie nori išgirsti. Nesvarbu, padarei ką nors ar ne. 

Iš Fergiusono balso išgaravo visas linksmumas, jį pakeitė di- 
džiulių sunkumų prislėgtas, plieninių pykčio ašmenų kupinas to- 
nas. Kovartas pajuto, kaip išgirsta istorija sugavo jį tarsi žodžių 
sūkurys. 

— Braunas buvo gerasis policininkas. Vilkoksas - blogasis. Se- 
niausia pasaulyje praktika, - Fergiusonas kone purkštavo iš 
šleikštulio. 

— Ir? 

— Atsisėdu, jie pradeda manęs klausinėti šio ir ano, klausia 
apie dingusią mažą mergaitę. Sakau jiems, kad nieko nežinau. 
Jie tęsia. Taip visą dieną. Iki nakties. Atkakliai klausinėja. Kas- 
kart tie patys klausimai, lyg mano „ne“ nieko nereikštų. Be pa- 

liovos. Neleidžia į tualetą. Neduoda valgyti. Neduoda atsigerti. 
Tik klausimai, vienas po kito. Pagaliau, praėjus nežinia kiek lai- 
ko, nebesusitvardo. Rėkia ant manęs ir nespėju nė susivokti, kai 
Vilkoksas trenkia man per veidą. Trinkt! Tada prisikiša tiek, kad 
jo veidas atsiduria vos per sprindį nuo manojo. Ir taria: „Ar 
klausaisi, drauguži?“ 

Fergiusonas žvilgtelėjo į Kovartą, lyg norėdamas įvertinti sa- 
vo žodžių padarytą įspūdį, paskui tęsė monotonišku, kartėlio 
kupinu balsu: 

— Aš klausiausi. Jis šaukė ant manęs. Atsimenu, pagalvojau, 
kad jį ištiks širdies priepuolis ar insultas - toks buvo raudonas. 
Atrodė lyg apsėstas. „Noriu sužinoti, kas atsitiko mažajai mer- 
gaitei, — rėkė, — pasakyk, ką jai padarei!“ Jis nesiliauja rėkti, 
Braunas išeina iš kambario, aš lieku vienas su tuo pamišėliu. 
„Sakyk, tu ją išprievartavęs nužudei ar atvirkščiai?“ Po velnių, 
tai tęsėsi valandų valandas. O aš vis kartojau: „Ne, ne, ne... Ką 
turi omeny? Apie ką kalbi?“ Jis man rodė mažosios mergaitės 
nuotraukas ir vis klausė: „Ar buvo gera? Patiko, kai ji priešino- 
si? Patiko, kai rėkė? Patiko, kai perrėžei ją pirmą kartą? O kai 
dvidešimtą — ar patiko?“ Ir taip be paliovos. Valandų valandas. 

Fergiusonas giliai atsiduso. 

- Kartkartėm sustodavo, palikdavo mane kambaryje vieną, pri- 
rakintą prie kėdės. Gal išeidavo pasnausti, užkąsti. Kartais nesi- 
rodydavo penkias minutes, kartais - pusvalandį. Kartą paliko ma- 
ne sėdėti kelias valandas. Ir sėdėjau, buvau per daug išsigandęs ir 
per kvailas, kad ką nors daryčiau. Galų gale jis, matyt, susierzino, 
kad neprisipažinau, ir pradėjo mane mušti. Skaldė antausius, trankė 
per galvą ir nugarą, vis tankiau. Paskui paslatė ir smogė į pilvą. 
Drebėjau. Net neleido nueiti į tualetą, todėl prišlapinau kelnes. 
Nesupratau, kodėl jis paėmė telefonų knygą ir susuko. Smūgis 
buvo kaip beisbolo lazda. Parkritau ant grindų. 

Kovartas linktelėjo. Buvo girdėjęs apie šį metodą. Apie jį 
kartą pasakojo Hokinsas. Smūgiai telefonų knyga prilygsta tal- 

žymui odine kuoka, tik popierius neįpjauna odos ir nepalieka 
mėlynių. 

— Aš vis tiek nieko nesakiau ir galiausiai jis išėjo. Tada įėjo 
Braunas. Ilgokai jo nebuvau matęs. Drebėjau ir dejavau, ma- 
niau, kad tame kambaryje teks numirti. Braunas pažvelgė į ma- 
ne. Pakėlė nuo grindų. Elgėsi gražiai, maloniai. Sakė apgailes- 
taująs dėl visko, ką padarė Vilkoksas. Žinąs, kaip skauda. Padė- 
siąs man. Duosiąs valgyti. Kokakolos. Atnešiąs kitus drabužius 
ir leisiąs nueiti į tualetą. Man tereikia juo pasitikėti. Pasitikėti ir 
pasakyti, ką padariau tai mergaitei. Nieko jam nesakau, bet jis 
neatstoja. Kalba: „Bobi Erlai, atrodo, tu stipriai sumuštas. Tik- 
riausiai myši kraujais. Manau, tau labai reikia daktaro. Tik pa- 
sakyk, ką padarei, ir nuvešime tave į ligoninę.“ Pasakiau jam, 
kad nieko nepadariau, ir jis pašėlo. Šaukė, kad jie žiną, ką aš 
padaręs, kad man tereikia jiems tai pasakyti. Tada išsitraukė gin- 
klą. Ne įprastą ginklą, kurį nešioja prie diržo, o mažą trisdešimt 
aštunto kalibro revolverį — jį laikė pric kulkšnies pritvirtinta- 
me dėkle. Įeina Vilkoksas ir surakina man už nugaros rankas, 
sugriebia mano galvą ir pasuka ją taip, kad žiūrėčiau tiesiai į 
mažojo ginklo vamzdį. Braunas sako: „Kalbėk.“ Sakau jam, 
kad nieko nepadariau, ir jis spaudžia gaiduką. Viešpatie! Vis 
dar matau jo pirštą ant gaiduko, kaip lėtai jį nuspaudžia. Ma- 
niau, kad man širdis sustos. Šovinio lizdas buvo tuščias. Pra- 
virkau kaip mažas vaikas, nesilioviau bliauti. Jis sako: „Bobi 
Erlai, tau ką tik išties pasisekė. Manai, šiandien tavo sėkmės 
metas? Kiek yra tuščių šovinių lizdų?“ Jis vėl paspaudžia gai- 
duką ir šis vėl tik spragteli. „Velnias! — klykia jis, - atrodo, 
užsikirto.“ Atlenkia mažojo revolverio būgną ir ištraukia kul- 
ką. „Iš kur galėjau žinoti, kad neiššaus. Gal šįkart pavyks.“ 
Matau, kaip deda kulką atgal į ginklą. Nukreipia jį tiesiai į ma- 
ne ir sako: „Paskutinė proga, juočki.“ Šį kartą patikiu juo ir 
sakau: „Aš tai padariau, kad ir ko jums reikia, aš tai pada- 
riau.“ Toks buvo mano prisipažinimas. 

Metjus Kovartas giliai įkvėpė, stengdamasis suvirškinti pasa- 
kojimą. Staiga pajuto, lyg mažame pokalbių kambaryje stigtų 
oro, lyg sienos būtų įkaitusios ir troškintų, o jis keptų netikėtai 
kilusiame karštyje. 

— Ir? - paklausė. 

— Dabar aš čia, - atsakė Fergiusonas. 

— Ar pasakojote tai savo advokatui? 

- Žinoma. Jis man pasakė savaime suprantamą dalyką: buvo 
du policijos detektyvai, o aš vienas. Nužudyta graži, maža balta- 
odė mergaitė. Kaip manote, kuo visi patikės? 

Kovartas linktelėjo. 

— Kodėl dabar turėčiau jumis patikėti? 

— Nežinau, - piktai atkirto Fergiusonas. Jis akimirką rūsčiai 
žvelgė į Kovartą. — Gal todėl, kad sakau tiesą. 

— Ar sutiktumėte būti patikrintas melo detektoriumi? 

- Jau dariau tai su savo advokatu. Štai čia turiu rezultatus. 
"Tas prakeiktas daiktas nustatė, kad rezultatai netikslūs. Manau, 
pernelyg susinervinau, kai apipynė visais tais laidais. Nieko gero 
neišėjo. Galėčiau pamėginti dar kartą. Nežinau, ar tai padėtų. 
Teisme tų duomenų nepanaudosi. 

— Savaime suprantama. Bet man reikia kokio nors patvirti- 
nimo. 

— Taip. Suprantu. Bet, velniai griebtų, viskas atsitiko kaip tik 
taip. 

— Kuo galėčiau pagrįsti šį pasakojimą, kad laikraštis jį spaus- 
dintų? 

Fergiusonas akimirką galvojo, nenuleisdamas akių nuo Ko- 
varto. Po keleto sekundžių susikaupusį nuteistojo veidą nušvie- 
tė šypsena. 

— Ginklas, — pasakė jis, — jis galėtų viską įrodyti. 

— Kaip? 

- Na, atsimenu, vesdami mane į tą kambarėlį, jie pabrėžė, 
kad savo tarnybinius ginklus atiduoda į saugyklą. Tačiau tas jo 

prakeiktas revolveris buvo paslėptas po kelnėmis. Neabejoju, kad 
jis jums meluos apie ginklą, nebent sugalvosite, kaip jį apsukti. 

Kovartas linktelėjo. 

— Galbūt. 

Abu vyrai vėl nutilo. Kovartas atsisuko į diktofoną ir stebėjo, 
kaip juosta sukasi aplink ašį. 

— Kodėl jie pasirinko jus? — paklausė. 

— Labiausiai tam tikau. Buvau ten. Esu juodaodis. Jie pamatė 
žalią mašiną. Mano kraujo grupė ta pati — aišku, tą jie nustatė 
vėliau. Bet aš buvau ten, o visuomenė jau buvo pamišusi — kalbu 
apie baltaodžius. Jiems reikėjo ko nors ir jie turėjo mane. Kas 
galėtų būti geriau? 

— Taip, tokia mąstysena jums tikrai nepadėjo. 

Fergiusono akys žybtelėjo akimirkos pykčiu ir Kovartas pa- 
stebėjo, kaip jis sugniaužė kumštį. Matė, kaip kalinys tramdo 
emocijas ir atgauna savitvardą. 

- Tenykščiai manęs visada nekentė. Nes buvau neeilinis pro- 
vincijos juodaodis, ne toks, prie kokių jie pripratę. Jie nepaken- 
tė, kad mokausi koledže. Nepakentė, kad pažįstu didmiesčio gy- 
venimą. Jie pažinojo mane ir nekentė. Už tai, kas buvau, ir už 
tai, kuo būčiau tapęs. 

Kovartas jau buvo beužduodąs klausimą, bet Fergiusonas iš- 
tiesė abi rankas ir sugriebė stalo kraštą, kad susivaldytų. Kalinys 
kalbėjo kiek varžydamasis, ir Kovartas jautė, kaip verda jo įnir- 
šis. Matė, kaip įsitempė jo kaklo raumenys. Veidas paraudo, bal- 
sas pradėjo trūkinėti, drebėti iš jaudulio. Kovartas matė, kaip 
Fergiusonas iš visų jėgų stengiasi susivaldyti — atsiminimų našta 
jį triuškino. Tą akimirką Kovartas pagalvojo: kas atsitiktų, jei 
kas nors pasimaišytų taip įniršusio žmogaus kelyje. 

— Nuvažiuokite ten. Pasižvalgykite po Pačiulą Eskambijos apy- 
gardoje. Tiesiai į pietus nuo Alabamos, tik kokių trisdešimt- 
penkiasdešimt kilometrų. Prieš penkiasdešimt metų mane būtų 
pakorę ant pirmo pasitaikiusio medžio. Jie vilkėtų apsiaustus su 

smailiais gobtuvais ir neštų degančius kryžius. Laikai keičiasi, — 
piktai kalbėjo jis, - bet ne taip labai. Dabar jiems rūpi didžiausi 
civilizacijos privalumai ir spąstai. Man surengė teismo procesą, 
pone. Paskyrė tikrų tikriausią advokatą. Prisiekusieji buvo iš man 
lygių grupės, išties. Galėjau džiaugtis visomis konstitucinėmis 
teisėmis, be abejonių. Žinote, šitas linčo teismas buvo visiškai 
teisėtas, — Fergiusono balsas drebėjo iš pykčio. - Nuvažiuokite 
ten, pone Baltaodi Reporteri, ir pradėkite klausinėti, tada pa- 
matysite. Manote, dabar devintasis dešimtmetis? Pamatysite — 
kai kurie dalykai taip greitai nesikeičia. Pamatysite. 

Jis atsilošė kėdėje, žvilgsniu verdamas Kovartą. 

Kalėjimo garsai aidėjo toli, lyg už daugybės mylių nuo šitų 
sienų, koridorių ir kamerų. Kovartas staiga suvokė, koks mažas 
šis kambarys. Tai pasakojimas apie mažus kambarius, pagalvo- 
jo. Juio didelėmis bangomis nuo kalinio sklindančią neapykan- 
tą, nešte nešė milžiniškas nesibaigiančių žlugimų ir beviltišku- 
mo potvynis. 

Fergiusonas nenuleido žvilgsnio nuo Kovarto, lyg mąstyda- 
mas, ką sakyti toliau. 

- Pone Kovartai, sakykite, jūs tikrai manote, kad Pačiuloje 
viskas vyksta taip pat kaip Majamyje? 

— Ne. 

— Visiška tiesa, žinoma, ne. Po velnių, žinote, kas juokingiau- 
sia? Jei būčiau įvykdęs tokį nusikaltimą, nors neįvykdžiau, bet 
jei būčiau jį įvykdęs Majamyje? Ar žinote, kas būtų nutikę, tu- 
rint tokius menkus įrodymus? Tai būtų antrojo laipsnio žmog- 
žudystė ir būčiau nuteistas kalėti penkerius metus. Atkalėčiau 
gal ketverius. Žinoma, jei mano advokatas iš pat pradžių visų tų 
kaltinimų neištaršytų į skutelius. O jis tikrai tai padarytų. Aš 
nebuvau teistas. Mokiausi koledže. Turėjau ateitį. Jie neturėjo 
įrodymų. Ką pasakysite, pone Kovartai? Kaip būtų Majamyje? 

— Dėl Majamio tikriausiai jūsų tiesa. Palankus nuosprendis. 
Jokių abejonių. 

— O Pačiuloje - mirtis. Jokių abejonių. 

— Tokia santvarka. 

— Velniop santvarką. Velniai ją griebtų! Ir dar kai kas - aš 
nieko nepadariau. Po velnių, kai buvau paauglys, Niuarke įsivė- 
liau į keletą muštynių. Taip pat ir Pačiuloje. Galite apie jas suži- 
noti. Bet, po velnių, tos mažos mergaitės aš nežudžiau. 

Fergiusonas nutilo. 

— Bet žinau, kas tai padarė. 

Jie abu akimirką tylėjo. 

— Papasakokite apie tai, - paprašė Kovartas. - Kas ir kaip? 

Fergiusonas atsilošė kėdėje. Kovartas išvydo šypseną - ne iš- 
sišiepimą, ne juoką reiškiantį šypsnį, o žiaurią grimasą vyro vei- 
de. Pajuto, lyg iš kambario būtų išgaravusi dalis pykčio. Per ke- 
lias akimirkas Fergiusonas pasikeitė - taip pat sėkmingai, kaip 
keisdamas akcentus. 

— Kol kas negaliu jums to atskleisti, - atsakė kalinys. 

— Nesąmonė, - tarė Kovartas, tonu rodydamas nepasitenkini- 
mą. — Neišsisukinėkite. 

Fergiusonas papurtė galvą. 

— Pasakysiu, — atsakė, — bet tik tada, kai tikrai patikėsite. 

— Koks čia žaidimas? 

Fergiusonas palinkdamas į priekį sumažino atstumą tarp sa- 
vęs ir Kovarto. Pažvelgė į jį ramiu, bauginamu žvilgsniu. 

— Čia ne prakeiktas žaidimas, — tarė tyliai. - Tai mano pra- 
keiktas gyvenimas. Jie nori jį atimti, 0 tai geriausia mano turima 
korta. Neprašykite, kad ją mesčiau, kol nesu pasiruošęs. 

Kovartas neatsakė. 

— Važiuokite ir pamatykitc, ką sakiau. O tada, kai patikėsite, 
kad aš nekaltas, kai pamatysite, kad tie šunsnukiai nepelnytai 
įkišo mane į kalėjimą, aš jums pasakysiu. 

Kai išeities neturintis žmogus siūlo žaisti, geriausia žaisti pa- 
gal jo taisykles, kadaise sakė Hokinsas. 

Kovartas linktelėjo. 

Abu vyrai tylėjo. Atsakymo laukiančio Fergiusono žvilgsnis 
susidūrė su Kovarto žvilgsniu. Nė vienas iš jų nepajudėjo, lyg 
būtų surišti. Kovartas suprato nebeturįs pasirinkimo, nes tokia 
žurnalisto dilema: jis išgirdo žmogaus istoriją apie blogį ir netei- 
sybę. Ir buvo priverstas rasti tiesą. Galimybė užmiršti šią istori- 
ją buvo tokia pat, kaip ir skraidyti. 

- Na, pone Kovartai, - tarė Fergiusonas, — toks mano pasa- 
kojimas. Ar padėsite? 

Kovartas permąstė tūkstančius žodžių, parašytų apie mirtį ir 
mirimą, apie visas skausmo ir kančios istorijas, tekėjusias per jį 
ir palikusias randų - jos lydėsi į daugybę vaizdų jo košmaruose. 
Visais savo parašytais straipsniais jis niekada nieko neišgelbėjo 
net nuo menkiausios nevilties. Ir tikrai niekada neišgelbėjo nie- 
kieno gyvybės. 

— Padarysiu, ką galėsiu, — atsakė. 


TREČIAS SKYRIUS 


Pačiula 


Eskambijos apygarda, prisiglaudusi tolimame šiaurės vakarų Flo- 
ridos kampelyje, turi du pasienio ruožus su Alabama. Su šiau- 
riau esančiomis valstijomis ją sieja du kultūriniai panašumai. Ka- 
daise tai buvo kaimo vietovė su daugybe mažų ūkių, išsibarsčiusių 
ant žalių kalnų šlaitų, atskirtų tankiais, krūmynų prižėlusiais pu- 
šynais, susiraizgiusiais ir susisukusiais aukštais uosiais ir vynuo- 
gienojais. Bet prieš keletą metų, kaip ir daugumą pietinių valsti- 
jų, ją užgriuvo statybos ir buvusios kaimo žemės virto priemies- 
čiais, nes išsiplėtė didžiausias valstijos miestas — uostamiestis 
Pensakola. Ten, kur kadaise plytėjo tušti laukai, išdygo parduo- 
tuvių rajonai ir gyvenamųjų namų kvartalai. Bet išliko ir Mobai- 
lio miesto pelkynuose gyvenanti prastuomenė. Kaip ir daugu- 
moje pietinių valstijų vietovių, čia tvyrojo prieštaringos buvusio 
skurdo ir naujojo orumo nuotaikos, stagnacijos jausmas, kurs- 
tomas daugelio kartų, galvojusių, kad gyvenimas čia nors ir ne- 
lengvas, bet tikrai geresnis nei kitur. 

Vakarinis skrydis į nedidelį oro uostą buvo bauginanti skran- 
dį lauk verčiančių trinktelėjimų ir krestelėjimų virtinė. Lėktu- 
vas skrido pro pilkus audros debesis, kurie atrodė lyg pasipikti- 
nę jo įsibrovimu. Buvo tai šviesu, tai tamsu, lėktuvas tai įnerda- 
vo į storus debesis ir raudonus saulės šviesos ruožus, greitai blykš- 
tančius virš Meksikos įlankos, tai išlįsdavo iš jų. Kovartas klau- 

sėsi, kaip varikliai sunkiai kovoja su vėju, kaip jų skleidžiamas 
garsas sustiprėja ir vėl nusilpsta, tarsi bėgiko alsavimas. Tįsoda- 
mas mąstė apie vyrą, laukiantį, kol įvykdys mirties bausmę, ir 
apie tai, ką jis pats ras Pačiuloje. 

Fergiusonas sukėlė sumaištį jo sieloje. Iš susitikimo su kaliniu 
jis išėjo tikindamas save, kad privalo likti objektyvus, jei nori 
išgirsti viską ir teisingai įvertinti kiekvieną žodį. Bet žiūrėdamas 
pro vandens lašelius, keliaujančius lėktuvo stiklu, jis žinojo, kad 
nevyktų į Pačiulą, jei kas nors įkalbėtų nerašyti to straipsnio. 
Lėktuvas šliuožė per dangų, o jis spaudė ant kelių gulinčius kumš- 
čius. Prisiminė Fergiusono balsą, vis dar jausdamas ledinį jo pyktį. 
"Tada pagalvojo apie mergaitę. Vienuolika metų. Ne metas mirti. 
Privalau tai atsiminti. 

Lėktuvas nusileido per audrą ir svirduliuodamas nuvažiavo 
nusileidimo taku. Pro langą Kovartas pamatė žalių medžių juos- 
tą oro uosto pakraštyje — tamsią, juoduojančią dangaus fone. 

Nuomota mašina jis nuvažiavo į Admirolo Benbou užeigą prie 
pat magistralės, Pačiulos pakraštyje. Apžiūrėjęs kuklų, slogiai 
tvarkingą kambarį, nusileido į motelio barą, atsisėdo tarp dviejų 
pardavėjų ir jaunos padavėjos paprašė alaus. Jos plaukai buvo 
rusvi, krisdami ant veido jį siaurino, todėl kai ji suraukdavo ant- 
akius, kartu su jais susiraukdavo visas veidas — tai rodė, kad ji 
per ilgai sugaišo pilstydama gėrimus komivojažieriams ir atsisa- 
kė per daug pasiūlymų draugauti su vyrais, kurie drebančiomis 
rankomis laikydavo viskį ar imbierinį limonadą. Ji pripylė alaus 
nenuleisdama akių nuo Kovarto, nujausdama, kada alaus putos 
jau veržtųsi per bokalo kraštą. 

— Jūs ne vietinis, tiesa? 

Jis papurtė galvą. 

- Nesakykite, — tarė ji. - Man patinka spėti. Tik ištarkite: The 
rain in Spain falls mainly in the plain.“ 


* Lietus Ispanijoje dažniausiai lyja laukuose (angl) - frazė, vartojama žmogaus 


akcentui nustatyti, iš to, kaip jis taria šiuos žodžius. 

Jis nusijuokė ir pakartojo. 

Ji jam nusišypsojo — atšiaurumas sušvelnėjo. 

— Tikrai ne iš Mobailio ar Montgomerio. Net ne iš Talahasio 
ar Naujojo Orleano. Viena iš dviejų - Majamis arba Atlanta. Jei 
iš Atlantos, tai esate kilęs ne iš ten, bet atsikėlėte iš kitur, gal iš 
Niujorko, o Atlantoje gyvenate tik laikinai. 

— Neblogai, - atsakė jis. - Majamis. 

Ji pažvelgė į jį neslėpdama pasitenkinimo. 

— Pasižiūrėkime, - pasakė ji. - Kostiumas neprastas, bet labai 
tradicinis, tokį dėvėtų advokatas... — ji pasilenkė virš baro ir pa- 
trynė jo švarko atlapą tarp nykščio ir smiliaus. - Gera. Ne tokia, 
kaip tų poliesterio princų, pardavinėjančių kombinuotuosius pa- 
šarus naminiams gyvuliams. Bet plaukai prie ausų truputį susi- 
vėlę ir matau kelias žilas sruogas. Todėl jūs truputį per senas — 
na, kokių trisdešimt penkerių, - kad būtumėte pasiuntinukas. 
Jei būtumėte tokio amžiaus advokatas, turėtumėte kokį jauną, 
ką tik mokyklą baigusį asistentą — čionai tvarkyti reikalų būtu- 
mėt atsiuntęs jį, o ne važiavęs pats. Nemanau, kad jūs faras, nes 
jūsų išvaizda nepanaši, ir ne nekilnojamojo turto agentas, ne ver- 
slininkas. Ir, kitaip nei šie vyrukai, neatrodote kaip prekeivis. 
Taigi, kas galėtų priversti jus nukakti tokį kelią nuo Majamio iki 
čia. Galiu sugalvoti tik vieną dalyką, todėl spėju, kad jūs - žur- 
nalistas, čia ieškantis medžiagos straipsniui. 

Jis nusijuokė. 

- Pataikėte. Ir man trisdešimt septyneri. 

Ji pasisukusi pripylė dar vieną bokalą alaus, pastatė jį priešais 
kitą vyrą ir vėl grįžo prie Kovarto. 

— Tik pravažiuojate? Neįsivaizduoju, koks straipsnis jus čia 
atvestų. Jei dar nepastebėjote, čia nutinka nedaug kas. 

Kovartas sudvejojo, svarstydamas, ar laikyti liežuvį už dantų. 
Tada gūžtelėjo pečiais ir pagalvojo, kad jei ji per dvi minutes 
suprato, kas jis toks, paslaptis išaiškės vos tik jis pradės kalbėtis 
su policininkais ir advokatais. 

- Straipsnis apie žmogžudystę, - atsakė. 

Ji linktelėjo. 

— Taip ir maniau. Dabar mane sudominote. Kokia toji žmog- 
žudystė? Nepamenu paskutinio čia įvykdyto nužudymo. Na, 
negaliu to paties pasakyti apie Mobailį ar Pensakolą. Gal žval- 
gotės narkotikų platintojų? Jėzau, kalba, kad per Meksikos 
įlanką kasnakt įvežamos tonos kokaino. Kartais čia ateina is- 
paniškai kalbančių žmonių. Praeitą savaitę buvo užėję trys vy- 
rukai, visi elegantiškais kostiumais, su mažais žinučių gavik- 
liais prie diržų. Elgėsi taip, lyg jiems viskas priklausytų, ir prieš 
vakarienę užsisakė butelį šampano. Turėjau išsiųsti pasiunti- 
nuką į parduotuvę, kad nupirktų. Buvo nesunku suprasti, ką 
jie švenčia. 

— Ne, ne dėl narkotikų, - atsakė Kovartas. - Kiek laiko jūs čia 
dirbate? 

— Keletą metų. Atvykau į Pensakolą su savo vyru, jis buvo 
lakūnas. Dar tebeskraido, bet jau nebe mano vyras; na, o aš už- 
strigau čia, ant žemės. 

— Gal atsimenate maždaug trejų metų senumo bylą dėl mažos 
mergaitės, Džoanės Sraiver, nužudymo? Manoma, kad ją nužu- 
dė vyrukas vardu Robertas Erlas Fergiusonas. 

— Mažoji mergaitė, kurią rado Milerio pelkėje? 

— Būtent. 

— Atsimenu. Tai įvyko iškart po to, kai atvykau čia su savo 
seniu. Pirmoji mano darbo šiame bare savaitė, — ji nusijuokė. — 
Žinote, maniau, kad šitas darbas visada bus toks įdomus. Žmo- 
nės ta mergaite tikrai domėjosi. Čia buvo žurnalistų iš Talahasio 
ir televizijos reporterių net iš Atlantos. Taip ir išmokau atpažin- 
ti tokius kaip jūs. Visi jie leido laiką čia. Žinoma, nėra kur daugiau 
jį leisti. Kelias dienas vyko karšti ginčai, kol buvo paskelbta, kad 
mergaitę nužudęs vaikinas sugautas. Bet tai įvyko jau labai se- 
niai. Ar ne per vėlai atvažiavote? 

— Aš apie tai išgirdau ką tik. 

- Bet tas vaikinas kalėjime. Laukia mirties bausmės įvykdymo. 

- Yra keletas klausimų, kaip jis ten pateko. Keli nesutapimai. 

Moteris atlošė galvą ir nusijuokė. 

— Žmogau, - pratarė, - nemanau, kad tai ką nors pakeis. Sėk- 
mės, Majami. 

"Tada ji nusisuko aptarnauti kitą klientą, palikusi Kovartą vie- 
ną su savo alumi, ir nebesugrįžo. 


Rytas išaušo skaidrus ir ramus. Ankstyva saulė atrodė pasiryžu- 
si išdžiovinti kiekvieną po vakarykščio lietaus likusią balą. Die- 
nos karštis po truputį kilo ir maišėsi su pastovia drėgme. Kovar- 
tas jautė, kaip einant iš motelio į nuomotą mašiną ir važiuojant 

Atrodė, kad miestelis ten įsikūręs iš atkaklumo, išsidėstęs ly- 
giame žemės ruože netoli greitkelio, apsuptas dirbamų laukų, 
kuriuos tarytum siejo. Jis buvo per toli į šiaurę, kad noktų apel- 
sinai, bet pakeliui pasitaikė keli ūkiai, palei kuriuos tvarkingomis 
eilėmis augo medžiai, keleto kitų laukuose ganėsi galvijai. Spė- 
jo, kad įvažiavo į turtingesnę miesto dalį - vienaukščiai šlakbe- 
tonio ar raudonų plytų namai, nemažai rančų rodė neprastą pa- 
dėtį. Visuose namuose matėsi didelės televizijos antenos. Kai 
kuriuose kiemuose netgi palydovinės lėkštės. Priartėjus prie Pa- 
čiulos, pakelėje radosi parduotuvių ir degalinių. Jis pravažiavo 
mažą prekybos centrą, prie kurio lyg prikabinta buvo didelė ba- 
kalėja, atvirukų parduotuvė, picerija ir restoranas. Pastebėjo, 
kad šalia pagrindinio kelio į miestą buvo daugiau namų, skirtų 
vienai šeimai — tvarkingų, prižiūrimų, bylojančių apie solidumą 
ir ribotus pasiekimus. 

Miesto centras buvo maždaug trijų kvartalų dydžio kvadra- 
tinė erdvė su kino teatru, keliais biurais, keliom parduotuvė- 
mis ir šviesoforais. Gatvės buvo švarios ir jis pagalvojo: ar jos 
tokios dėl praeitą naktį siautusios audros, ar dėl bendruome- 
nės uolumo. 

Toliau važiavo siaura dviejų juostų gatve, toldamas nuo buiti- 
nės technikos parduotuvių, automobilių dalių prekyviečių ir grei- 
tojo maisto restoranų. Jam pasirodė, kad vaizdai aplinkui ma- 
žumėlę pakito: atsirado rudai geltonas atspalvis, priešingas ką 
tik supusiai sodriai žalumai. Grindinys čia buvo duobėtas, o ša- 
likelėje stovintys mediniai nameliai susmukę nuo senumo, dažy- 
ti blukia kalkių spalva. Vieškelis pasuko į nedidelį miškelį, ir 
Kovartą apgaubė tamsa. Pro pušų ir gluosnių šakas krintanti 
margaspalvė šviesa trukdė matyti. Jis vos nepravažiavo vieške- 
lio kairėje. Ratai prasisuko purve, kai pagavo tvirtą pagrindą, 
trinksėdamas nuvažiavo toliau. Palei kelią driekėsi ilga gyvatvo- 
rė. Kartkartėmis pro jos viršų matė nedidelius ūkius. Sulėtinęs 
greitį pravažiavo tris medines lūšnas, sugrūstas purvyno pakraš- 
tyje. Jį, lėtai pravažiuojantį, stebėjo senas juodaodis vyras. Ko- 
vartas patikrino savo kilometrų skaitiklį ir pavažiavo dar pusę 
kilometro, iki kitos pakelės lūšnos. Sustojo prieš ją ir išlipo iš 
mašinos. 

Lūšna buvo su veranda, joje stovėjo supamasis krėslas. Šalia 
šoninės sienos suręsta maža vištidė, ten purve kapstėsi viščiu- 
kai. Keliukas baigėsi priekiniame kieme. Netoliese stovėjo se- 
nas Chevy automobilis pakeltu variklio dangčiu. 

Jis vėl nėrė į tiršto karščio bangą. Tolumoje išgirdo lojant šu- 
nį. Sodrus rudas purvas priekiniame kieme buvo stipriai sutryp- 
tas kojomis, ganėtinai kietas, kad išlaikytų vakarykštę audrą. Pa- 
sisukęs jis išvydo, kad iš pastato atsiveria vaizdas į platų, tamsiu 
mišku apjuostą lauką. 

Kiek padvejojęs Kovartas priėjo prie verandos. 

Užkėlęs koją ant apatinio laiptelio, iš vidaus išgirdo balsą: 

— Aš jus matau. Ko reikia? 

Jis sustojo ir atsakė: 

- Ieškau ponios Emos Mei Fergiuson. 

— Kam jums jos reikia? 

— Noriu su ja pasikalbėti. 

— Tai man nieko nesako. Kam jums jos reikia? 

— Noriu pasikalbėti apie jos anūką. 

Suskilinėjusios, nuo senumo besilupančios medinės durys tru- 
putį prasivėrė. Į lauką išėjo sena juodaodė moteris žilais plau- 
kais, kietai supintais į kasą. Ji buvo gležnos figūros, bet raume- 
ninga, judėjo lėtai, tačiau laikysena buvo tvirta — tai rodė, kad 
senatvė ir trapūs kaulai tėra menkas nepatogumas. 

— Jūs iš policijos? 

— Ne. Aš Metjus Kovartas. Iš 7he Miami Journal. Aš - repor- 
teris. 

- Kas jus atsiuntė? 

— Niekas manęs nesiuntė. Aš tiesiog atvažiavau. Ar jūs ponia 
Fergiuson? 

— Galbūt. 

— Ponia Fergiuson, noriu pasikalbėti apie Robertą Erlą. 

— Jis geras žmogus, ir jie jį iš manęs atėmė. 

— Taip, žinau. Bandau padėti. 

— Kaip galite padėti? Jūs — advokatas? Tam berniukui advo- 
katai jau pridarė daug bloga. 

— Ne, ponia. Prašau, gal galime prisėsti ir kelias minutes pasi- 
kalbėti? Aš nenoriu nieko kito, kaip tik padėti jūsų vaikaičiui. 
Jis mane atsiuntė pas jus. 

- Jūs matėte mano berniuką? 

- Taip. 

— Kaip su juo elgiasi? 

- Jis atrodė gerai. Gal truputį nusivylęs, bet jam viskas gerai. 

— Bobis Erlas buvo geras berniukas. Tikrai geras berniukas. 

- Žinau. Prašau. 

— Gerai, pone reporteri. Aš sėdėsiu ir klausysiu. Sakykite, ką 
norit žinoti. 

Senoji moteris galva linktelėjo į supamosios kėdės pusę ir at- 
sargiai pajudėjo jos link. Ji mostelėjo į viršutinį prieangio laipte- 
lį ir Metjus Kovartas atsisėdo beveik prie jos kojų. 

— Ponia, turiu sužinoti apie tris dienas prieš maždaug trejus 
metus. Man rūpi, ką Robertas Erlas darė tą dieną, kai dingo 
mergaitė, kitą dieną ir dieną po to, kai jį suėmė. Ar atsimenate 
tuos laikus? 

Ji prunkštelėjo. 

— Pone reporteri, aš gal ir sena, bet ne kvaila. Mano akys gal ir 
ne tokios geros, kokios buvo, bet atmintis vis dar veikia. Dėl Die- 
vo, kaip aš galėčiau pamiršti dienas, po kurių tiek daug atsitiko. 

— Todėl aš ir atvykau. 

Ji pašnairavo į jį pro verandos šešėlius. 

- Jūs tikras, kad atvykote norėdamas padėti Bobiui Erlui? 

— Taip, ponia. Tiek, kiek įstengsiu. 

— Kaip jūs jam padėsite? Ką palite jūs, ko negali tas gudrus 
advokatas? 

— Parašyti ir išspausdinti laikraštyje straipsnį. 

— Laikraščiai jau prirašė daugybę straipsnių apie Bobį Erlą. 
Kiek suprantu, jie prisidėjo daugiausia, kad jam būtų skirta mir- 
ties bausmė. 

— Nemanau, kad šį kartą būtų taip pat. 

— Kodėl? 

Jis neturėjo paruošęs atsakymo į tokį klausimą. Po akimirkos 
tarė: 

- Klausykite, ponia, misis Fergiuson, aš negaliu padaryti blo- 
giau, negu yra. Bet man reikia atsakymų, jei noriu jam padėti. 

Senoji moteris nusišypsojo: 

— Tiesa. Gerai, pone reporteri. Užduokite savo klausimus. 

— Mergaitės nužudymo dieną... 

— Jis buvo štai čia, su manimi. Visą dieną. Neišėjo, tik ryte 
gaudyti žuvų. Ešerių. Atsimenu, nes tąnakt kepėme juos vaka- 
rienei. 

— Ar jūs tikra? 

— Aišku! Kur jis būtų galėjęs eiti? 

— Na, jis turėjo automobilį. 

— Aš būčiau išgirdusi, jei būtų jį užvedęs ir išvažiavęs. Aš ne 
kurčia. Jis tą dieną niekur nėjo. 

— Ar sakėte tai policijai? 

— Tikrai pasakiau. 

— Ir? 

— Jie manimi nepatikėjo. Sakė: „Ema Mei, ar tu tikra, kad po 
pietų jis nepabėgo? Įsitikinusi, kad nepaspruko iš tavo akiračio? 
Gal tu užsnūdai ar ką...“ Bet aš nemiegojau, taip jiems ir pasa- 
kiau. Tada jie man atrėžė, kad aš tiesiog klystu, supyko ir išėjo. 
Daugiau jų nebemačiau. 

— O kaip Roberto Erlo advokatas? 

— Uždavė tuos pačius prakeiktus klausimus. Tie patys pra- 
keikti atsakymai. Irgi manimi nepatikėjo. Pasakė, kad turiu per 
daug priežasčių meluoti, norėdama nuslėpti savo berniuko kal- 
tę. Tai tiesa. Jis mano brangiosios dukrelės berniukas ir labai jį 
myliu. Net kai jis išvyko į Naująjį Džersį ir grįžo visai pasikei- 
tęs, pradėjo šnekėti niekus, šaltai elgtis, aš vis tiek jį mylėjau. 
Žinokite, jam neblogai sekėsi. Jis buvo mano berniukas iš kole- 
džo. Ar galite įsivaizduoti, pone baltaodi reporteri? Apsidairy- 
kite. Manote, daug mūsiškių gauna progą mokytis koledže? Kuo 
nors tapti? Kiek tokių, kaip manote? 

Ji vėl prunkštelėjo ir laukė atsakymo, bet nesulaukė. Po aki- 
mirkos tęsė: 

— Tai tiesa. Mano berniukas. Mano geriausias berniukas. Ma- 
no pasididžiavimas. Aišku, būčiau dėl jo melavusi. Bet to nepa- 
dariau. Aš tikiu Jėzų, bet kad išgelbėčiau savo berniuką, būčiau 
spjovusi šėtonui į akis. Tik neturėjau progos, nes jie manimi ne- 
patikėjo. 

— Bet tiesa yra... 

— Jis buvo čia, su manimi. 

— O kitą dieną? 

- Čia su manimi. 

— O kai atėjo policija? 

- Jis buvo lauke, valė tą savo seną mašiną. Nebuvo su jais 
įžūlus. Jokių nemalonumų. Tiktai „taip, pone“, „ne, pone“ ir 
nuėjo su jais. Matote, kuo jam tai baigėsi? 

- Jūs atrodote pikta. 

Mažoji moteris sėdėdama palinko į priekį, visas jos kūnas iš 
pykčio įsitempė. Ji trinktelėjo delnais per krėslo ranktūrius, su- 
keldama lyg šūvio garsus, kurie nuaidėjo skaidriame ryto ore. 

— Pikta? Klausiate, ar aš pikta? Jie atėmė iš manęs mano ber- 
niuką ir išsiuntė jį nužudyti. Man trūksta žodžių apsakyti jums 
savo pyktį. Ir nesu tokia bloga, kad pasakyčiau, kaip jaučiuosi iš 
tikrųjų. 

Ji atsistojo ir pasuko atgal į vidų. 

— Nebejaučiu nieko, išskyrus neapykantą ir karčią tuštumą, 
pone reporteri. Jūs taip ir parašykite. 

Tai pasakiusi, ji susiliejo su lūšnos šešėliais ir užtrenkė paskui 
save duris, palikusi Metjų Kovartą, rašanti jos žodžius į bloknotą. 


Kai jis atvyko į mokyklą, buvo vidurdienis. Ji atrodė tokia, ko- 
kią įsivaizdavo - didelis įprastas šlakbetonio pastatas su drėgna- 
me ore nukarusia Amerikos vėliava. Geltoni mokykliniai auto- 
busai stovėjo už kampo, taip pat buvo ir žaidimų aikštelė su 
sūpynėmis, krepšinio lankais bei storu dulkių sluoksniu. Jis pa- 
statė automobilį ir nuėjo mokyklos link, jausdamas, kaip jį kelia 
ir neša pirmyn vaikų balsų banga. Buvo pietų metas, todėl už 
pagrindinių durų virė sunkiai valdomas chaosas. Aplinkui laks- 
tė vaikai su popieriniais maišeliais ar dėžutėmis su pietumis, mo- 
kykla ūžė nuo kalbų. Sienas puošė darbeliai — įvairių spalvų ir 
formų tiškalai ant plakatų su mažais užrašais, kas pavaizduota, 
apačioje. Jis akimirką žiūrėjo į paveiksliukus ir prisiminė pieši- 
nius, spalvoto popieriaus ir klijų montažus, kuriuos gaudavo paš- 
tu iš savo dukros — dabar jie puošė jo biurą. Braudamasis pro 
minią, jis vestibiuliu ėjo prie durų su užrašu ADMINISTRA- 
CIJA. Jam priėjus durys prasivėrė ir laukan išėjo dvi mergaitės, 

kikendamos iš kokios nors didelės paslapties. Viena buvo juo- 
daodė, kita -baltaodė. Matė, kaip jos nutolo koridoriumi ir din- 
go. Akys užkliuvo už mažos įrėmintos nuotraukos ant sienos ir 
jis priėjo pasižiūrėti. 

Mažos mergaitės nuotrauka. Šviesiaplaukė, strazdanota, su 
plačia šypsena, atveriančia dantis su kabėmis. Skaisčiai balta pa- 
laidine ir auksine grandinėle ant kaklo. Jis perskaitė vardą „Džo- 
anė“, plonomis raidėmis įspaustą grandinėlės viduryje. Po nuo- 
trauka buvo maža lentelė su užrašu: 


Džoanė Šraiver 
1976-1987 
Mūsų draugė ir mylima bendraklasė. 
Visi j0s ilgėsis. 


Nuotrauka ant sienos papildė j0 įspūdžius. Tada jis apsisuko ir 
užėjo į mokyklos raštinę. 

Vidutinio amžiaus, iš išvaizdos truputį pavargusi moteris pa- 
žvelgė iš už stalo į viršų. 

- Kuo galiu padėti? 

— Aš ieškau Eimės Keplan. 

— Ji ką tik čia buvo. Ar jūs susitarę? 

— Prieš kelias dienas kalbėjausi su ja telefonu. Mano vardas 
Kovartas. Aš iš Majamio. 

- Jūs — tas žurnalistas? 

Jis linktelėjo. 

- Ji sakė, kad ateisite. Pažiūrėsiu, gal pavyks ją surasti. 

Balse girdėjosi pagieža. Ji Kovartui nenusišypsojo. 

Moteris atsistojo ir nuėjusi per raštinę akimirką dingo mokyto- 
jų kambaryje, o iš ten grįžo su jauna moterimi. Kovartas pastebė- 
jo, kad ji graži, kaštonų spalvos plaukai buvo sušukuoti aukštyn 
nuo atviro, besišypsančio veido. 

— Aš Eimė Keplan, pone Kovartai. 

Jie paspaudė vienas kitam ranką. 

- Atsiprašau, kad pertraukiau jūsų pietus. 

Ji gūžtelėjo pečiais. 

- Turbūt pats tinkamiausias laikas. Vis tiek, kaip sakiau tele- 
fonu, nežinau, kuo galiu jums padėti. 

- Papasakokite apie automobilį, - tarė jis. — Ir tai, ką matėte. 

- Žinote, būtų geriausia, jei parodyčiau viską ten, kur stovė- 
jau. Ten viską ir paaiškinčiau. 

lauką jie išėjo nesikalbėdami. Jaunoji mokytoja atsistojo prie 
mokyklos ir pasisuko, rodydama į keliuką. 

— Matote, — tarė, — čia visada būna mokytojas, prižiūrintis iš 
mokyklos einančius vaikus. Anksčiau paprastai taip darydavo- 
me, kad berniukai nepradėtų muštis, o mergaitės eitų tiesiai na- 
mo - nesišlaistytų ir neplepėtų. Žinote, vaikai tai daro dažniau 
nei atrodytų. Dabar, žinoma, yra ir kitų priežasčių čia būti. 

Ji pažvelgė į jį akimirką tyrinėdama. Tada tęsė: 

— Na, tą popietę, kai Džoanė dingo, beveik visi jau buvo išėję, 
ir aš ruošiausi grįžti atgal į vidų, tik pastebėjau ją ten, netoli to 
didelio uosio... — ji parodė vietą ant kelio už kokių penkiasde- 
šimties metrų. Prisidengė delnu burną ir sudrebėjo. 

— O, Dieve, - ištarė. 

— Atsiprašau, — pasakė Kovartas. 

Jis matė, kaip moteris įbedė akis į vietą ant keliuko, lyg tą 
akimirką vėl viską regėtų savo atmintyje. Pastebėjo, kaip jos lū- 
pa virptelėjo, bet ji papurtė galvą, rodydama, kad viskas gerai. 

— Nieko baisaus. Aš buvau jauna. Tai buvo mano pirmieji me- 
tai. Atsimenu, kaip ji mane pamatė, atsisuko ir pamojavo; žino- 
jau, kad ten ji. 

Jos balso tvirtumas, rodės, ištirpo karštyje. 

- Ir? 

— Ji ėjo ties anais šešėliais, už žalios mašinos. Mačiau, kaip ji 
grįžtelėjo, manau, kad kažkas jai kažką pasakė, tada durelės at- 
sidarė ir ji įsėdo. Mašina nuvažiavo. 

Jaunoji moteris giliai įkvėpė. 

- Ji tiesiog įsėdo. Mėšlas, - ištarė tyliau. — Tiesiog įsėdo, po- 
ne Kovartai, lyg niekas jai nerūpėtų. Kartais regiu ją sapnuose. 
Ji man moja. Negaliu to ištverti. 

Kovartas pagalvojo apie savo paties košmarus ir norėjo jau- 
najai moteriai pasakyti, kad naktimis taip pat negali miegoti. Bet 
to nepadarė. 

— Tai mane visada labiausiai jaudino, - tęsė Eimė Keplan. — 
Turiu omeny, jei ją būtų griebę, ji būtų priešinusis ar panašiai... — 
moters balsas lūžinėjo nuo atsiminimų naštos, - ...būčiau ką nors 
dariusi. Būčiau rėkusi, gal bėgusi paskui ją. Galbūt būčiau ko- 
vojusi ar ką. Nežinau. Ką nors. Bet tai buvo įprasta gegužės 
popietė. Ir buvo taip karšta, kad norėjau kuo greičiau grįžti į 
vidų, todėl gerai neįsižiūrėjau. 

Kovartas žvelgė į kelią, vertindamas nuotolį. 

— Ar ji buvo šešėlyje? 

- Taip. 

— Bet jūs tikra, kad ji buvo žalia. Tamsiai žalia? 

- Taip. 

— Ne juoda? 

- Kalbate kaip detektyvai ir teisininkai. Žinoma, ji galėjo būti 
ir juoda. Bet mano širdis ir atmintis sako — tamsiai žalia. 

— Ar nematėte rankos, atidarančios dureles iš vidaus? 

Ji sudvejojo. 

— Geras klausimas. Jie to neklausė. Jie klausė, ar mačiau vai- 
ruotoją. Jis turėjo pasilenkti, kad atidarytų duris. Aš jo negalė- 
jau matyti... — ji įsitempė, bandydama prisiminti. — Ne. Jokios 
rankos. Tik atsiveriančios durelės. 

— O numeris? 

- Žinote, Floridos numerių lentelės turi oranžinį valstijos kon- 
tūrą baltame fone. Aš tik pastebėjau, kad šitie buvo tamsesni, iš 
kažkur kitur. 

— Kada jie jums parodė Roberto Erlo Fergiusono automobilį? 

- Parodė tik nuotrauką, po kelių dienų. 

— Niekada nematėte paties automobilio? 

— Kiek prisimenu, ne. Išskyrus tą dieną, kai ji dingo. 

— Papasakokite apie nuotraukas. 

— Buvo kelios momentinės. 

— Kokia perspektyva? 

— Atsiprašau? 

— Iš kokio kampo fotografuota? 

— Supratau. Na, jos buvo iš šono. 

— Bet jūs matėte mašiną iš galo. 

— Tiesa. Tačiau spalva buvo ta pati. Ir forma. Ir... 

- Ir kas? 

— Nieko. 

— Kai mašina nuvažiavo, turėjote pamatyti stabdžių šviesas. 
Vairuotojui įjungus pavarą, stabdžių šviesos turėjo žybtelėti. Ar 
atsimenate, kokios formos jos buvo? 

— Nežinau. Jie manęs to neklausė. 

— Ko jie jūsų klausė? 

— Nedaug ko. Ir policijoje. Ir teisme. Taip jaudinausi eidama 
duoti parodymų, bet viskas baigėsi akimirksniu. 

— O kaip kryžminė apklausa? 

- Jie manęs klausė tik ar esu tikra dėl spalvos — kaip ir jūs. 
Pasakiau, kad galiu ir klysti, bet greičiausiai neklystu. Atrodo, 
jiems tai patiko — tuo viskas ir baigėsi. 

Kovartas vėl pažvelgė į kelią, tada į jaunąją moterį. Ji atrodė 
paskendusi atsiminimuose, akys buvo įsmeigtos į tolius. 

— Ar manote, kad jis tai padarė? 

Ji vėl įkvėpė ir akimirką pagalvojo. 

— Jis buvo nuteistas. 

— Bet ką manote jūs? 

Ji giliai atsiduso. 

— Visada nerimavau dėl to, kad ji tiesiog įlipo į automobilį. Nė 
akimirkos nedvejojo. Jeigu jinai jo nepažinojo, nežinau, kodėl 
taip darė. Mes stengiamės išmokyti vaikus atsargumo ir suma- 

numo, pone Kovartai. Vedame saugumo pamokas. Pasakojame 
apie nepasitikėjimą nepažįstamais žmonėmis. Net čia, Pačiulo- 
ję, nors galite tuo nepatikėti. Mes ne tokie atsilikę provincialai, 
kaip jums turbūt atrodo. Daug žmonių čionai atvyko iš miesto — 
kaip ir aš. Čia gyvena įvairių specialistų, kurie kasdien važinėja 
į darbą Pensakoloje ar Mobailyje, nes čia saugus, draugiškas 
miestelis. Bet vaikai mokomi saugotis. Jie to išmoksta. Todėl aš 
niekada nesupratau. Niekaip negaliu suvokti, kodėl ji tiesiog įli- 
po į tą automobilį. 

Jis linktelėjo. 

— Toks pat klausimas kilo ir man, - pasakė. 

Ji supykusi atsisuko į jį. 

— Na, pirmas žmogus, kuriam jį užduočiau, būtų Robertas 
Erlas Fergiusonas. 

Jis nieko neatsakė ir po akimirkos ji sušvelnėjo. 

— Atsiprašau, kad piktai atkirtau. Visi mes kaltiname save. 
Visi mokykloje. Neįsivaizduojate, kaip buvo sunku kitiems vai- 
kams. Jie bijojo eiti į mokyklą. Atėję būdavo per daug išsigandę, 
kad klausytųsi. Namuose negalėdavo miegoti. Miegodami sap- 
nuodavo košmarus. Pasitaikydavo įniršio priepuolių. Šlapinimosi 
į lovą. Staigių pykčio ir ašarų proveržių. Neklaužados tapo dar 
blogesni. Užsisklendę, nepastovios nuotaikos vaikai pajautrėjo. 
Paprasti, geri vaikai sutriko. Mokykloje rengėme susirinkimus. 
Padėti vaikams buvo atvykę universiteto psichologai. Tai buvo 
baisu. Tai visada bus baisu. 

Ji apsidairė. 

— Nežinau, bet atrodo, lyg tą dieną čia kažkas sudužo ir nie- 
kas nežino, ar kada nors tai bus sutaisyta. 

Jie minutėlę tylėjo. Pagaliau ji paklausė: 

— Ar padėjau? 

- Žinoma. Galiu užduoti paskutinį klausimą? Matyt, mums 
teks pasikalbėti dar sykį, kai susitiksiu su kitais susijusiais žmo- 
nėmis. Tarkime, su policininkais. 

- Nieko prieš, - pasakė ji. - Žinote, kur mane rasti. Klauskite. 

Jis nusišypsojo. 

— Sakykite, ką pagalvojote prieš kelias minutes, kai kalbėjo- 
mės apie automobilio nuotrauką ir jūs nutilote. 

Ji sustojo, susiraukė. 

— Nieko, - atsakė. 

Jis žiūrėjo į ją. 

— Na, kai kas buvo. 

— Kas? 

— Kai policininkai parodė man nuotraukas, pasakė, kad suga- 
vo žudiką. Kad jis jau prisipažino. Jie sakė, kad mašinos atpaži- 
nimas yra tik formalumas. Nesupratau, kad tai labai svarbu, li- 
kus keliems mėnesiams iki teismo. Mane tai visada erzino. Jie 
man parodė nuotraukas ir pasakė: „Čia žudiko automobilis, 
tiesa?“ Tada aš pažvelgiau į juos ir pasakiau: „Žinoma.“ Neži- 
nau, man buvo neramu dėl to, kaip jie viską darė. 

Kovartas nieko nepasakė, bet pagalvojo: dėl to neramu ir man. 


Laikraščio straipsnis — tai akimirkų, sukauptų citatose, žvilgsnių 
pasikeitimuose, drabužių sukirpime, rinkinys. Jame žodžiais per- 
teikiami reporterio pastebėjimai — tai, ką jis mato, kaip girdi. Jis 
paremtas praeitimi, tvirtu detalių pagrindu. Kovartas, žinodamas, 
kad jam reikia daugiau medžiagos, praleido popietę skaitydamas 
laikraščių iškarpas The Pensacola News archyve. Tai jam padėjo 
pajusti tą ypatingą jaudulį, apėmusį miestelį, kai mažosios mergai- 
tės motina paskambino policijai ir pranešė, kad jos dukra negrįžo 
iš mokyklos. Kilo provincialus susirūpinimo protrūkis. Majamyje 
policija būtų sakiusi, kad nieko negali daryti dvidešimt keturias 
valandas. Būtų manę, kad mergaitė pabėgo nuo smurto ir patėvio 
seksualinio priekabiavimo ar apsistojo pas kokį vaikiną, kad pra- 
leistų laiką prie mokyklos naujame juodame Pontiac Firebird. 
"Tačiau ne Pačiuloje. Vietinė policija iškart pradėjo ieškoti mer- 
gaitės patruliuodama gatvėse. Policininkai važinėjo su megafo- 

nais visais šalutiniais į miestą vedančiais keliais ir šaukė ją var- 
du. Ugniagesiai tylų gegužės rytą paleido kaukti sirenas. Visuo- 
se gyvenamuosiuose kvartaluose suskambo telefonai. Kiekvie- 
noje gatvėje žaibo greičiu pasklido žinia. Grupelės tėvų vaikš- 
čiojo po vidinius kiemus, ieškodami mažosios Džoanės Šraiver. 
Buvo sutelkti skautai. Žmonės anksčiau baigdavo darbą, kad 
padėtų ieškoti. Baigiantis ilgai vasaros pradžios nakčiai atrodė, 
lyg visas miestas būtų lauke ir ieškotų to vaiko. 

Žinoma, tada ji jau buvo mirusi, pamanė jis. Ji mirė tą akimir- 
ką, kai nuo šaligatvio įsėdo į automobilį. 

Paieškos tęsėsi su prožektoriais ir malūnsparniu, tą naktį at- 
skraidintu iš valstijos policijos barakų netoli Pensakolos. Jis burz- 
gė, rotoriai ritmingai gaudė, prožektoriai skrodė tamsą vėlai po 
vidurnakčio. Praaušus buvo atvežti pėdsekiai šunys ir paieškos 
dar labiau suintensyvėjo. Vidurdienį miestelis susirinko nelygi- 
nani į žygį susiruošusi kariuomenė, viską fiksavo atvykusios te- 
levizijos kameros ir laikraščių žurnalistai. 

Mažosios mergaitės kūną rado du ugniagesiai, kruopščiai tik- 
rindami pelkės pakraščius, vėlyvą popietę pelkių batais klampo- 
dami per jaurius maurus, baidydami uodus ir šaukdami ją var- 
du. Vienas jų vandenyje prie krašto pastebėjo šviesių plaukų 
kuokštą, atspindintį jau blėstančią šviesą. 

Jis įsivaizdavo, kaip žinia užklupo miestelį, - negailestingai, 
taip pat, kaip buvo užpulta mažoji mergaitė. Suprato du daly- 
kus: būti pakviestam į apklausą dėl Džoanės Šraiver nužudymo, 
tai kaip patekti į sūkurio vidurį, ir du policijos detektyvai turėjo 
patirti didžiulį spaudimą, kad sugautų žudiką. Turbūt nepake- 
liamai didelį, pagalvojo. 


Hamiltonas Bernsas buvo mažas, rausvo veido žilaplaukis vy- 
ras. Jo, kaip ir daugelio Pačiuloje, balse buvo aiškiai juntama 
ritmiška pietietiška intonacija. Buvo jau vėlu, kai jis mostelėjo 
Metjui Kovartui sėstis į minkštą raudoną medinį krėslą, pasakė 

kažką, lyg „saulė jau pakilusi virš medžių viršūnių“, ir įsipylė 
stiklą burbono, tarytum magas, ištraukęs butelį iš apatinio stal- 
čiaus. Kai butelis buvo pasiūlytas Kovartui, šis papurtė galvą. 

— Reikia trupučio ledo, - pasakė Bernsas ir nuėjo į nedidelio 
biuro kampą, kur nemažą grindų plotą užėmė žemas šaldytuvas, 
apkrautas teisiniais dokumentais. Kovartas pastebėjo, kad jis šlu- 
buoja. Apžiūrėjo biurą. Šis buvo apmuštas medžio plokštėmis, 
viena siena užkrauta teisinėmis knygomis. Keli įrėminti diplo- 
mai iš vietinių Kolumbo riterių. Keletas nuotraukų su išsišiepu- 
siu Hamiltonu Bernsu, spaudžiančiu kažkokiam gubernatoriui 
ar politikui ranką. 

Advokatas išgėrė didelį gurkšnį, atsilošė, pasisuko kėdėje už 
stalo priešais Kovartą ir prabilo: 

- Taigi norite sužinoti apie Robertą Erlą Fergiusoną? Ką ga- 
liu pasakyti? Manau, jis turi šansą apeliuoti į naują teismą, ypač 
su tuo senu šunsnukiu Rojumi Bleku, tvarkančiu jo bylą. 

— Kokiu pagrindu? 

- Na, to prakeikto prisipažinimo pagrindu, kokiu gi dar? Tei- 
sėjas turėjo jį atmesti. 

- Prie to dar grįšime. Ar galite pasakyti, kaip gavote šią bylą? 

- Teismo paskyrimas. Teisėjas skambina man ir klausia, ar 
susitvarkysiu. Paprasti valstijos skiriami gynėjai visada apkrauti 
darbu. Turbūt jiems vis tiek būtų buvę pernelyg keblu. Žmonės 
reikalavo to vaikino galvos. Nemanau, kad jie norėjo kaip nors 
jam padėti. Jokiu būdu. 

- Ir jūs ją paėmėte. 

- Kai teisėjas skambina, atsiliepi. Velnias, dauguma mano by- 
lų paskirtos teismo. Šitos aš negalėjau atsisakyti. 

— Pateikėte teismui dvidešimties tūkstančių dolerių sąskaitą. 

— Ginti žudiką užtrunka daug laiko. 

- Šimtas dolerių už valandą? 

— Dėl to praradau daug pinigų. Po velnių, praėjo daug laiko, 
kol kas nors šiame mieste vėl pratarė man bent žodį. Žmonės 

elgėsi taip, lyg būčiau koks parijas. Tarsi koks Judas. Vien dėl to, 
kad buvau to vaikino gynėjas. Einu gatve ir - jokių „labas rytas, 
pone Bernsai“ ar „graži diena, pone Bernsai“. Žmonės pereina į 
kitą gatvės pusę, kad tik nereikėtų su manimi kalbėtis. Čia mažas 
miestelis. Pasidomėkite, kiek praradau, juk bylos atiteko kitiems 
advokatams dėl to, kad gyniau Bobį Erlą. Pirma išsiaiškinkite, o 
tada galėsite mane kritikuoti už tai, kiek gavau pinigų. 

Advokatas atrodė sutrikęs. Kovartas svarstė — gal jis galvoja, 
kad buvo nuteistas pats, o ne Fergiusonas. 

— Ar esate tvarkęs žmogžudystės bylą? 

— Keletą. 

— Mirties bausmės atvejus? 

— Ne. Daugiausia šeimyniniai nesutarimai. Žinote, žmona ir 
vyras susipyksta, o tada vienas iš jų nusprendžia teiginį pagrįsti 
pistoletu... 

Jis nusijuokė. 

— Tai būtų netyčinis nužudymas, daugių daugiausia antrojo 
laipsnio žmogžudystė. Aš tvarkau daug žūčių avarijose ir pana- 
šių bylų. Tarybos nario sūnaus, kuris pasigėręs sudaužė mašiną. 
Bet ginti ką nors dėl to, kad neatsargiai perėjo gatvę, ir ginti 
teisiamąjį už žmogžudystę galų gale yra vienas ir tas pats. Turi 
daryti tai, ką privalai. 

— Suprantu, - tarė Kovartas, skubiai rašydamas bloknote ir 
akimirką vengdamas advokato akių, - papasakokite man apie 
gynybą. 

— Nėra ko pasakoti. Siūliau pakeisti bylos nagrinėjimo vietą. 
Atmesta. Norėjau anuliuoti tą prisipažinimą. Atmesta. Nuėjęs pas 
Bobį Erlą, pasakiau: „Žmogau, turi prisipažinti kaltas. Pirmojo 
laipsnio žmogžudystė. Pasiduok, atsėdėk dvidešimt penkerius me- 
tus be teisės būti paleistas lygtinai. Išgelbėk savo gyvenimą.“ Taip 
jam dar būtų likę laiko gyventi išėjus į laisvę. „Nieku gyvu“, — 
sako jis. Užsispyręs. Jo požiūris toks — „visi atsipiskit“. Ir karto- 
ja: „Aš nieko nepadariau.“ Kas man beliko daryti? Bandžiau iš- 

rinkti prisiekusiuosius, kurie nebūtų iš anksto nusistatę. Nieko 
nepešiau. Byla tęsėsi. Aš šaukiau, kad yra pagrįstų abejonių, kol 
veidas pamėlynavo. Mes pralaimėjome. Ką dar pasakyti? 

— Kodėl dėl alibi nekvietėte jo močiutės? 

- Niekas nebūtų ja patikėjęs. Buvote susitikęs su tuo senuoju 
kovos kirviu? Ji težino viena: jos anūkas beveik tobulas ir nenu- 
skriaustų nė musės. Žinoma, ji vienintelė, kuri tuo tiki. Ji nueis 
liudyti ir pradės meluoti — tada bus tik blogiau. Daug blogiau. 

- Nesuprantu, kas galėtų būti blogiau. 

- Na, lengva kalbėti po laiko, pone Kovartai - jūs tai žinote. 

— Ojei ji sakė tiesą? 

- Gal taip ir yra. Bet tai priklauso nuo nusistatymo. 

— O kaip automobilis? 

— Toji prakeikta mokytoja net pripažino, kad jis galėjo būti 
kitos spalvos. Mėšlas. Pasakė tai liudydama. Nežinau, kodėl pri- 
siekusieji tuo nepatikėjo. 

- Ar žinote, kad policininkai parodė jai Fergiusono mašinos 
nuotrauką pasakę, kad jis prisipažino? 

- Tikrai? Ne. Per apklausą ji to nesakė. 

- Ji tai pasakė man. 

— Kad mane kur skradžiai. 

Advokatas prisipylė dar vieną stiklą ir vienu mauku išgėrė. 
Ne, jūs neprasmegsite skradžiai, pamanė Kovartas. Bet Fer- 
giusonas gali. 

— O kaip kraujo tyrimų įrodymai? 

— Nulinė kraujo grupė, teigiama. Lažinčiausi, kad tai tiktų 
pusei šios valstijos vyrų. Per kryžminę apklausą iškamantinėjau 
ekspertus, kodėl neištyrė kraujo išsamiau, kad sužinotų šarminį 
jo pagrindą, kodėl nepalygino genetinių kodų ar ko nors subti- 
lesnio. Aišku, žinojau atsakymą; jie turėjo atitiktį ir nenorėjo 
daryti nieko, kad ją sugadintų. Todėl, po velnių, atrodė, kad vis- 
kas sutampa. Be to, dar prisidėjo pats Robertas Erlas — jis teis- 
me sėdėjo susigūžęs ir atrodė kaip tikras siaubingai kaltas niek- 
šas, Tiesiog nieko neišėjo. 

— O kaip prisipažinimas? 

— Turėjo būti atmestas. Manau, jie jėga jį ištraukė iš to vaiki- 
no. Tikrai taip manau. Tikrų tikriausiai. Bet, po velnių, jis buvo 
pasakytas ir šaukštai jau po pietų. Joks teisėjas neprieštaraus jo 
paties žodžiams. Kaskart, kai paklausdavo: „Ar padarei tą, ar 
padarei aną?“ ,jis atsakydavo: „Taip, pone. Taip, pone.“ Vis „taip, 
pone“. Nieko negalėjau padaryti. Aš stengiausi, pone, kiek pa- 
jėgiau. Įrodinėjau, kad yra faktais pagrįstų abejonių. Sakiau, kad 
yra mažai įtikinamų įrodymų. Klausiau liudytojų: „Kur žmogžu- 
dystės įrankis? Kas nors, kas tiesiogiai įrodo Bobio Erlo kaltę?“ 
Sakiau jiems, kad negali ką nors nužudyti ir neturėti jokių to 
žymių. O jis neturėjo. Aš ginčijausi iš viršaus ir apačios, iš kai- 
tės ir dešinės, virš, po, aplink ir tiesiai. Prisiekiu, pone. Tikrai. 
Tik iš to nieko gero neišėjo. Žiūrėjau į žmones, sėdinčius prisie- 
kusiųjų suole, ir supratau, kad mano žodžiai nieko nekeičia. Vis- 
kas, ką jie girdėjo, buvo tas prakeiktas prisipažinimas. Jo paties 
žodžiai, žvelgiantys į juos iš popieriaus lapo. Taip, pone. Taip, 
pone. Taip, pone. Pasodino pats save tiesiai į elektros kėdę taip 
paprastai, lyg būtų pastatęs ją prie vakarienės stalo. Žmonės 
labai krimtosi dėl to, kas atsitiko mažajai mergaitei, jie norėjo 
visa tai kuo greičiau baigti, užmiršti, kuo greičiau sutvarkyti, 
kad galėtų toliau gyventi taip, kaip anksčiau. Ir nebūtumėte šia- 
me mieste radęs dviejų žmonių, kurie pasakytų apie tą vaikiną 
ką nors gera. Suprantate, ką nors gera apie jį, apie jo elgesį. 
Nieku gyvu - jis niekam nepatiko. Net juodaodžiams. Taigi ne- 
sakau, kad nebuvo jokio išankstinio nusistatymo... 

— Visi prisiekusieji buvo baltaodžiai. Ar negalėjote rasti tin- 
kamo juodaodžio? 

— Stengiausi, pone, tikrai. Kaltintojas tiesiog įsakmiai parei- 
kalavo kiekvieną jų išbrauti iš prisiekusiųjų sąrašo. 

— Ir jūs neprotestavote? 

— Protestas buvo atmestas. Pažymėta teismo protokole. Gal 
tai padės apeliacijai. 

— Ar tai jums nerūpi? 

— Kas? 

— Na, sakote, kad Fergiusono teismas nebuvo teisingas - gal- 
būt jis nekaltas. Bet dabar jis laukia, kol valstija įvykdys mirties 
bausmę. 

Advokatas gūžtelėjo pečiais. 

— Nežinau, - lėtai pasakė jis. - Taip, dėl teismo — tiesa. Bet 
nekaltas... Velniai griebtų, jo paties žodžiai. Tas prakeiktas pri- 
sipažinimas. 

- Bet pats sakėte - manote, kad jie jėga privertė jį prisipažinti? 

— Taip, manau. Bet... 

— Kas bet? 

— Aš senamadiškas. Manau, kad jei ko nors nepadarei, niekas 
tavęs neprivers sakyti, kad padarei. Tai man kelia nerimą. 

- Žinoma, - šaltai atsakė Kovartas, - teismai pilni priversti- 
nių ir suklastotų prisipažinimų pavyzdžių, tiesa? 

— Tikra tiesa. 4 

— Jų šimtai. Tūkstančiai. 

— Teisybė. 

Advokatas nusigręžė, jo veidas buvo išraudęs. 

- Tikriausiai. Žinoma, dabar, kai jo bylą tvarko Rojus Ble- 
kas, o jūs atvykote čia, gal parašysite ką nors, kas pažadins tei- 
sėją, ar ką nors, ko nepražiopsos gubernatorius; taigi viskas gali 
imti ir pasitaisyti. 

— Viskas susitvarkys? 

- Dažniausiai taip būna. Net teisingumas. Šiek tiek užtrunka. 

— Skamba taip, lyg pirmą kartą jis būtų turėjęs nedaug šansų. 

- Klausiate mano nuomonės? 

— Taip. 

— Visiškai jokių. Nė vieno. 

Ypač su tokiu advokatu kaip jūs, pagalvojo Kovartas. Labiau 
besirūpinančiu savo padėtimi Pačiuloje nei kažkieno mirties 
nuosprendžiu. 

Advokatas atsilošė kėdėje ir rankoje suko stiklą su gėrimu 
taip, kad ledas burbone skimbčiojo. 


Naktis apsėmė miestą kaip tamsus nepermatomas vanduo. Ko- 
vartas lėtai žingsniavo gatvėmis, panirdamas į kartkartėmis pa- 
sitaikančių gatvės žibintų ir tebedirbančių parduotuvių vitrinų 
šviesas. Tačiau tos blyškios šviesos akimirkos buvo retos: atro- 
dė, kad nusileidus saulei visa Pačiula ištirpo tamsoje. Ore tvyro- 
jo kaimiškas gaivumas, apčiuopiama tyla. Jis girdėjo savo paties 
žingsnius, kojų tapsėjimą šaligatviu. 

Tą naktį jam sunkiai sekėsi užmigti. Motelio garsai — stiprus 
girto balsas, girgždanti lova gretimame kambaryje, trankomos 
durys, naudojami ledo ir gazuoto vandens aparatai — trukdė jo 
vaizduotei, pertraukinėjo dėliojimą visko, kas matyta ir atsitikę. 
Buvo jau gerokai po vidurnakčio, kai miegas pagaliau jį pasi- 
glemžė, bet tas poilsis buvo siaubingas. 

Sapnuose jis lėtai važiavo naktinėmis Majamio gatvėmis, nu- 
šviestomis riaušių. Degančių pastatų šviesa gaubė automobilį, 
metė šešėlius ant jo priekio. Jis važiavo lėtai, atsargiai vairuoda- 
mas, stengdamasis neužvažiuoti ant stiklų ir šiukšlių, jautė, kad 
artėja prie riaušių centro, žinojo, kad jo užduotis - pamatyti ir 
viską aprašyti. Pasukęs už kampo pamatė gaują - šokančią, plė- 
šikaujančią, bėgančią pro mirgančias ugnies šviesas link jo. Ma- 
tė rėkiančius žmones ir jam atrodė, kad jie šaukia jį vardu. Stai- 
ga visai greta pasigirdo kupinas panikos veriantis klyksmas. At- 
sigręžęs pamatė, kad tai nužudytoji mažoji mergaitė. Dar ne- 
spėjus paklausti, ką ji čia veikia, automobilį apsupo. Jis išvydo 
Roberto Erlo Fergiusono veidą ir pajuto daugybę rankų, trau- 
kiančių jį iš mašinos; ši drebėjo, siūbavo kaip jūroje per audrą 
pasiklydęs laivas. Matė, kaip iš mašinos traukia mergytę, kai ši 
išslydo iš jo graibstančių rankų, jos veidas pasikeitė ir jis išgirdo 
žodžius: „Tėti, gelbėk.“ 

Pabudo gaudydamas orą. Išlipo iš lovos, atsinešė stiklinę van- 

dens ir pažvelgė į vonios veidrodį, lyg tikėdamasis išvysti žaizdą, 
bet matė tik prakaitą, prilipinusį prie kaktos plaukus. Sugrįžęs 
atsisėdo prie lango ir prisiminė. 

Prieš kelioliką metų jis matė, kaip įtūžio apimta gauja išvilko iš 
furgono du paauglius. Berniukai buvo baltaodžiai, 0 užpuolikai — 
juodaodžiai. Paaugliai pasiklydo, atsitiktinai pateko į riaušių vie- 
kad tai būtų buvęs sapnas, pagalvojo jis. Kad nebūčiau ten buvęs. 
Minia spaudėsi aplink klykiančius jaunuolius, stumdė ir tąsė, kol 
jie abu dingo tarp spardančių kojų ir talžančių rankų, apdaužyti 
akmenimis, sušaudyti pistoletais. Jis buvo už kvartalo — ne tiek 
arti, kad policijai būtų naudingas liudytojas, bet gana arti, kad 
niekada neužmirštų to, ką matė. Jis slėpėsi už degančio pastato, 
šalia fotografo, kuris spragsėjo fotoaparatu ir vis skundėsi neatsi- 
nešęs ilgojo lęšio. Jiedu išlaukė, kol pagaliau išvydo gatvėje palik- 
tus du sudarkytus kūnus. Kai minia patraukė į kitą pusę, jis puolė 
prie savo automobilio, stengdamasis išvengti to paties likimo, bet 
žinodamas, kad jau niekada nepabėgs nuo tų vaizdų. Tą naktį mi- 
rė daug žmonių. 

Jis atsiminė, kaip rašė straipsnį žinių skyriuje - toks pat bejė- 
gis kaip tiedu jo akyse mirę jaunuoliai - pagautas vaizdų, ku- 
riuos perkėlė ant popieriaus. 

Bet aš nors nemiriau, pagalvojo. 

Tik maža dalis manęs. 

Jis vėl nusipurtė, gūžtelėjo pečiais ir pakilo, rąžydamasis ir 
įtempdamas raumenis, lyg bandydamas įkvėpti sau jėgų. Turiu 
būti budrus, priminė sau. Šiandien imsiu interviu iš dviejų poli- 
cijos detektyvų. Svarstė, ką jie pasakys. Ir ar jis tuo patikės. 

"Tada nuėjo į dušą, lyg juo sruvenantis vanduo galėtų išplauti 
ir atmintį. 


IC EAnAVoJARBIEAS5 S KTARIIKUJĖS 


Detektyvai 


Eskambijos apygardos šerifo departamento Sunkių nusikaltimų 
skyriaus sekretorė mostelėjo Metjui Kovartui į minkštą dirbti- 
nės odos sotą ir liepė palaukti, kol ji susisieks su jo ieškomais 
detektyvais. Ji buvo jauna, galbūt graži, bet nuobodulio ir raukš- 
lių suvytintu veidu, stipriai surištais į uodegą plaukais ir tvirtais 
pečiais po blyškiai ruda policininkės uniforma. Jis jai padėkojo 
ir atsisėdo. Surinkusi numerį, moteris kalbėjo tyliai, todėl jis 
nepajėgė suprasti, ką ji sako. 

— Kas nors ateis po keleto minučių, - pasakė ji, dėdama ra- 
gelį. Tada nusigręžė ir įniko nagrinėti dokumentus ant savo 
stalo, aiškiai jį ignoruodama. Taigi, pamanė jis, visi žino, kodėl 
aš čia. 

Žmogžudysčių skyrius buvo įsikūręs naujame pastate šalia 
valstijos areštinės. Čia tvyrojo moderniai tyli atmosfera, nes gar- 
sus sugėrė storas rudas kilimas ir slopino baltos sienos, skirian- 
čios detektyvų darbo vietas nuo laukiamojo, kur lūkuriavo Ko- 
vartas. Jis bandė susikaupti prie būsimo interviu, bet mintys kla- 
jojo. Tyla kėlė nerimą. 

Pagalvojo apie savo namus. Jo tėvas buvo mažo laikraščio vy- 
riausiasis redaktorius nedideliame Naujosios Anglijos mieste, 
kuris tada buvo visiškas kaimas, kol po kelių didelių korporaci- 

jų sėkmingų investicijų išaugo į šį tą svarbesnio. Investicijų, ku- 
rios atnešė pinigų ir naujų pajėgų ir kartu įliejo tam tikro nenu- 
ginčijamo savitumo į vietinę architektūrą. Jis buvo atitrūkęs nuo 
šeimos žmogus, sunkiai dirbo, išvykdavo prieš švintant ir grįž- 
davo jau sutemus. Dėvėdavo paprastus mėlynus ir pilkus kos- 
tiumus, karančius ant jo asketiško lieso kūno; kaulėtas, nesku- 
bantis šypsotis vyras, nikotinu ir laikraščių popieriumi atsiduo- 
dančiais pirštais. 

Tėvas buvo apsėstas begalinių smulkmenų, detalių ir drama- 
tiškų dienraščio istorijų. Vienintelis jį įaudrindavęs dalykas bu- 
vo žinių rinkimas, straipsniai, ypač išsiskiriantys pirmajame pus- 
lapyje ir reikalaujantys dėmesio. Koks nors nukrypimas nuo nor- 
mos, blogybė, piktadarystė - ir jo tėvo kietumas atsileisdavo, jis 
imdavo suktis su tokiu nervingu, varginančiu įkarščiu, kaip šo- 
kėjas, išgirdęs muziką po daugelio metų tylos. Tada tėvas būda- 
vo kaip terjeras, pasiruošęs į ką nors įsikibti ir stipriai kąsti, 
nepaleisti, kol visko nesutaršys iki galo. 

Ar aš tikrai labai skiriuosi nuo jo, pagalvojo. Ne visai. Buvusi 
žmona vadino jį romantiku, tarsi tai būtų įžeidimas. Klajojantis 
riteris, pamanė, turintis buldogo širdį. Jis pažvelgė aukštyn ir 
pamatė į kambarį įeinantį vyrą. 

- Jūs — Kovartas? — paklausė vyras, sprendžiant iš balso, ne- 
nusiteikęs priešiškai. 

Kovartas pakilo. 

— Taip. 

— Aš Briusas Vilkoksas, - vyras ištiesė ranką, — eime, liko 
kelios minutės, kol grįš leitenantas Braunas. Galime pasikalbėti 
štai ten. 

Pro stalų labirintą detektyvas nusivedė Kovartą į biurą stikli- 
nėmis sienomis; iš ten matėsi visas aukštas. Ant durų buvo už- 
rašas: LEITENANTAS T. A. BRAUNAS, ŽMOGŽUDYSČIŲ 
SKYRIUS. Uždaręs duris Vilkoksas atsisėdo už didelio pilko 
stalo, Kovartui mostelėjo prisėsti priešais. 

— Šįryt sudužo lėktuvas, - tarė dėliodamas ant stalo doku- 
mentus. — Nedidelio Piper Cub modelio lėktuvo bandomasis 
skrydis. Tenis turėjo vykti į įvykio vietą ir prižiūrėti, kaip trau- 
kiami mokinio ir piloto kūnai. Vyrukai nukrito pelkės pakrašty. 
Bjaurus dalykas. Pirma reikia bristi per pliurzą, kad pasiektum 
lėktuvą. Tada reikia tuos vyrukus ištraukti. Girdėjau, kad kilo 
gaisras. Ar kada nors teko tvarkyti sudegusį lavoną? Jėzau, ko- 
kia bjaurastis. Tikrų tikriausia bjaurastis. 

Detektyvas papurtė galvą, neslėpdamas pasitenkinimo, kad 
pavyko išsisukti nuo šio darbo. 

Kovartas pažvelgė į detektyvą. Šis buvo smulkus, žemo ūgio 
vyras, ilgais, atgal suglostytais plaukais, nerūpestingų manie- 
rų, tikriausiai įpusėjęs trečiąją dešimtį. Vilkoksas nusivilko ryš- 
kią sportinę raudonais langais striukę ir pasikabino ją ant kė- 
dės atlošo. Emė suptis kėdėje, tarsi norėdamas tiesiog užsikel- 
ti kojas ant stalo, bet to nepadarė. Kovartas žvelgė į plačius 
pečius ir porą galingų rankų, kurios labiau tiktų daug dides- 
niam vyrui. 

- Šiaip ar taip, - tęsė detektyvas, — traukti lavonus — vienas 
mūsų darbo trūkumų. Dažniausiai ši pareiga tenka man... - jis 
pakėlė rankas ir įtempė raumenis. - Mokykloje lankiau imty- 
nes, be to, esu nedidelis, todėl galiu įlįsti į dvigubai mažesnę 
vietą, negu tilptų kiti vyrukai. Lažinuosi, kad Majamyje turite 
specialistų ir gelbėtojų, ir tokių tipų, kurie moka elgtis su lavo- 
nais. O čia šis rūpestis gula ant mūsų pečių. Visi negyvėliai yra 
mūsų reikalas. Pirmiausia išsiaiškiname, ar nebuvo įvykdyta 
žmogžudystė. Žinoma, tai nėra pernelyg sunku, kai priešais ta- 
ve ant žemės guli degantis sudužęs lėktuvas. Tada siunčiame juos 
į lavoninę. 

- Na, ir kaip sekasi? - paklausė Kovartas. 

- Mirtis visada suteikia darbo, - atsakė detektyvas. Nusijuo- 
kė. - Jokių atleidimų iš pareigų. Jokių atostogų. Jokio tinginia- 
vimo. Tik geras, nuolatinis darbas. Po velnių, turėtų būti atskira 

žmogžudysčių skyriaus detektyvų profesinė sąjunga. Mirštan- 
čiųjų atsiras visada. 

— O kaip žmogžudystės? Kur nors netoliese... 

— Na, turbūt žinote, kad visoje Meksikos įlankoje turime nar- 
kotikų problemą. Ar ne puikus pavadinimas? Narkotikų pro- 
blema. Skamba maloniai. Panašiau į narkotikų uraganą, jei pa- 
klaustumėte manęs. Šiaip ar taip, tai, žinoma, truputį prideda 
darbo. 

— Kažkas nauja. 

— Tiesa. Tik pastaruosius keletą metų. 

— O iki prekybos narkotikais? 

— Nesutarimai namuose. Autoavarijos. Kartkartėmis kokie seni 
geri vyrukai pasišaudo ar pasipjausto dėl kortų, moterų, šunų 
kovų. Turbūt taip visoje apygardoje. Kartais iškyla rūpesčių, bū- 
dingų didesniems miestams - dažniausiai Pensakoloje. Daugiau- 
sia dėl kariškių. Muštynės baruose. Aplink bazę daug prostitu- 
čių — dėl to irgi kyla pjautynių ir susišaudymų. Atlenkiami pei- 
liai ir maži, trisdešimt aštunto kalibro revolveriai perlamutru 
inkrustuotomis rankenomis. Kaip sakiau, maždaug to gali tikė- 
tis visada. Nieko neįprasta. 

— O Džoanė Šraiver? 

Detektyvas prieš atsakydamas susimąstė. 

— Tai visai kas kita. 

— Kodėl? 

— Tiesiog tai buvo visai kas kita. Tai buvo... - jis sudvejojo, 
staiga sugniaužė kumštį ir pagrūmojo juo prieš save. - Visi tai 
jautė. Tai buvo... — jis vėl nutilo ir giliai įkvėpė. - Turėtume pa- 
laukti Tenio. Vis dėlto tai buvo jo byla. 

— Maniau, jis vardu Teodoras. 

— Taip ir yra. Tenis jo pravardė. Anksčiau taip pravardžiavo 
jo tėvą. Šis turėjo nedidelį odos rauginimo* verslą miesto pa- 


* Tanning (angl.) - odos rauginimas. Iš šio žodžio pravardė Tanny (liet. Tenis). 

krašty. Nuolat būdavo raudonai išdažytomis rankomis ir kojo- 
mis. Tenis dirbo pas jį, kol mokėsi vidurinėje mokykloje, vasa- 
romis, kai grįždavo namo iš koledžo. Taip jis ir gavo tą pravar- 
dę. Nemanau, kad kas nors, išskyrus mamą, kada nors vadino jį 
Teodoru. 

- Jūs abu vietiniai? Turiu omeny... 

— Žinau, ką turite omeny. Žinoma, bet Tenis dešimčia metų 
už mane vyresnis. Jis augo Pačiuloje. Čia lankė vidurinę. Tada 
buvo geras atletas. Išvažiavo į Floridos valstijos universitetą žaisti 
futbolo, o galiausiai iškeliavo į kažkokias džiungles su pirmąja 
oro eskadrile. Grįžo su keliais medaliais, baigė mokyklą ir gavo 
darbą policijoje. O aš tarnavau kariniame jūrų laivyne. Mano 
tėvas metų metus buvo kranto patrulių bazės komendantas. Po 
vidurinės aš tiesiog dykinėjau. Dvejus metus lankiau koledžą. 
Išlaikiau Policijos akademijoje stojamąjį egzaminą ir pasilikau. 
Tai tėvas paragino mane dirbti policijoje. 

— Kiek laiko dirbate žmogžudysčių skyriuje? 

— Aš? Apie trejus metus. Tenis čia daug ilgiau. 

— Patinka? 

— Šis darbas skiriasi nuo kitų darbų policijoje. Tikrai daug įdo- 
miau, nei patruliuoti policijos mašina. Tenka pasitelkti protą, - jis 
pastukseno sau į galvą. 

- O Džoanė Šraiver? 

Detektyvas susigūžė, lyg traukdamasis į vidų. 

- Tai buvo pirma tikra mano byla. Žinote, dauguma žmogžu- 
dysčių gana nesudėtingos. Atvyksti į vietą ir matai žudiką, sto- 
vintį šalia aukos... 

Tai tiesa. Kovartas atsiminė Vernoną Hokinsą sakius, kad nu- 
vykęs į nusikaltimo vietą, jis visada pirmiausia ieško žmogaus, 
kuris neverkia, o stovi išplėtęs akis, šoko būsenos, sutrikęs. Tai 
būdavo žudikas. 

— Arba vis gausesnės mirtys dėl narkotikų. Paprastai tada tik 
surenkami kūnai. Žinote, kaip tai vadina apygardos prokuroro 

biure? Sunki šiukšlinimo forma arba pirmojo laipsnio šiukšlini- 
mas. Niekada nesitiki iškelti padorios bylos dėl lavono, kuris 
rastas vandenyje, plūduriavęs ten kokias tris dienas, be asmens 
tapatybės dokumentų ir beveik be veido, nes žuvys jį jau būna 
patvarkiusios. Šautinė žaizda pakaušyje. Dizainerio džinsai, auk- 
sinės grandinėlės. Ne, tokius tik dedi į maišą ir aprašai. Bet ma- 
žoji Džoanė, pone, ji turėjo veidą. Ji nebuvo kokia nežinoma 
kolumbietė, platinanti narkotikus. Ji buvo kitokia. 

Jis nutilo, pamąstė. Tada pridūrė: 

— Ji buvo lyg visų mažoji sesutė. 

Detektyvas Vilkoksas lyg norėjo dar kažką sakyti, bet ant sta- 
lo suskambo telefonas. Jis pakėlė ragelį, suniurnėjo kelis žo- 
džius, paklausė, tada padavė ragelį Kovartui. 

— Bosas. Nori su jumis pasikalbėti. 

— Klausau? 

— Pone Kovartai? — jis išgirdo lėtą, tolimą, ramų žemą balsą 
be menkiausių pietietiškos tarties pėdsakų, prie kurių jau pri- 
prato, — čia leitenantas Braunas. Aš truputį užtruksiu lėktuvo 
sudužimo vietoje. 

- Kilo kokių nors nesklandumų? 

Vyras trumpai, kandžiai nusikvatojo. 

— Na, nelygu, kaip pažiūrėsi. Jokių nesklandumų, kurių nesi- 
tikėtum sudegus lėktuvui, žuvus pilotui su mokiniu, kai viskas 
įklimpę tris metrus į pelkę, be to, susidūrus su isterikų pora, 
piktu skraidymo mokyklos savininku ir keliais eiguliais, susiner- 
vinusiais, kad nusileidimas įvyko paukščių rezervato viduryje. 

— Galiu palaukti... 

Detektyvas jį pertraukė: 

— Manau, būtų protingiau, jei detektyvas Vilkoksas nuvežtų 
jus ten, kur buvo rastas mažosios mergaitės kūnas. Yra dar ke- 
letas įdomių vietų, kurios, manome, padės jums parašyti straips- 
nį. Kai baigsite, aš jau būsiu čia susitvarkęs ir galėsime pasikal- 
bėti apie Robertą Erlą Fergiusoną ir jo nusikaltimą. 

Kovartas klausėsi kapoto, drausmingo balso. Leitenantas kal- 
bėjo kaip žmogus, kuris norėdamas pasiūlymą pakeisti reikala- 
vimu turėtų tiesiog nuleisti balso toną. 

— Sutarta. 

Kovartas grąžino ragelį detektyvui Vilkoksui, šis akimirką klau- 
sėsi, tada atsakė: 

— Tu tikras, kad jie jo laukia? Aš nenorėčiau... - bet pritaria- 
mai linktelėjo galva, lyg tas vyras galėtų jį matyti. Padėjo ragelį. 

— Gerai, - tarė, - metas didžiajam turui. Ar viešbučio kamba- 
ryje turite ilgaaulius batus ir džinsus? Ten, kur jus vešiu, nelabai 
gražu. 

Kovartas linktelėjo ir nusekė paskui žemąjį detektyvą, kaž- 
kaip entuziastingai, išdykėliškai strykčiojantį koridoriumi. 


Apšviesti ryto saulės spindulių, jie važiavo nepaženklinta polici- 
j0s mašina. Atidaręs mašinos langą Vilkoksas įleido vidun karš- 
to oro. Jis niūniavo kantri stiliaus melodijas, kartkartėmis be- 
veik išdainuodamas kokios nors graudžios dainos žodžius, kaip 
kad „mamytės, neleiskit savo vaikeliams užaugti ir tapti detek- 
tyvais“, ir vis šyptelėdamas Kovartui. Žurnalistas žvelgė į lau- 
kus ir nerimavo. Tikėjosi detektyvo įtūžio, pykčio, nervingumo 
protrūkio. Jie žinojo, kodėl jis čia. Jie žinojo, ką jis ketina dary- 
ti. Jo buvimas čia reiškė tik rūpesčius — ypač jei parašytų, kad 
jie, norėdami išgauti prisipažinimą, kankino Fergiusoną. Tačiau 
detektyvas tik niūniavo. 

— Sakykite, - pagaliau paklausė Vilkoksas, vairuodamas auto- 
mobilį šešėliuota gatve, - ką manote apie Bobį Erlą? Juk buvote 
nuvažiavęs į Starką, tiesa? 

- Jis papasakojo įdomią istoriją. 

— Neabejoju. Bet ką apie jį manote? 

— Nežinau. Kol kas nežinau. 

Kovartas suvokė, kad tai melas, tik nežinojo, ar visiškas. 

— Na, aš jį perpratau per penkias sekundes. Vos tik pamačiau. 

— Panašiai jis ir sakė. 

Detektyvas susijuokė. 

— Žinoma, bet lažinuosi — jis nesakė, kad aš teisus, tiesa? 

— Ne. 

— Taip ir maniau. O kaip jis laikosi? 

- Lyg ir gerai. Jis piktas, - atsakė Kovartas. 

— To ir tikėjausi. Kaip jam sekasi? 

— Jis neišprotėjęs, jei tai turėjote omeny. 

Detektyvas nusikvatojo. 

— Ne, nemanau, kad Bobis Erlas išprotėtų. Net laukdamas 
mirties bausmės įvykdymo. Jis visada buvo šaltakraujis kalės 
vaikas. Išliko šaltas iki pat galo, kol teisėjas pasakė, kur jam 
teks eiti. 

Vilkoksas akimirką mąstė, paskui, užplūdus atsiminimams, pa- 
purtė galvą. 

- Žinote, pone Kovartai, toks jis buvo nuo pat tos minutės, 
kai jį suėmėme. Nemirksėjo, nieko nekalbėjo iki tol, kol paga- 
liau prisipažino. O prisipažino irgi labai ramiai. Tiktai faktai, 
Jėzau. Atrodė, lyg kalbėtų apie ką nors tokio paprasto, kaip 
sutrypti vabalą. Tą naktį parėjau namo ir velniškai prisilupau, 
Tenis turėjo ateiti ir paguldyti mane į lovą. Tas šunsnukis man 
tikrai įvarė baimės. 

— Mane domina tas prisipažinimas, — tarė Kovartas. 

— Taip ir maniau. Juk tai ir yra svarbiausia, - jis nusijuokė, — 
na, bet teks palaukti Tenio. Tada viską papasakosime. 

Neabejoju, pamanė Kovartas. Bet garsiai pasakė: 

— Jis jus išgąsdino? 

— Ne tiek jis, kiek tai, ką, man pasirodė, jis gali padaryti. 

Vilkoksas nieko daugiau neaiškino. Pasuko automobilį už kam- 
po ir Kovartas pamatė, kad privažiavo mokyklą, prie kurios mer- 
gaitė buvo pagrobta. 

— Pradėsime nuo čia, - tarė Vilkoksas. 

Jis sustabdė automobilį prie tamsaus gluosnio. 

- Štai čia ji įlipo. Dabar žiūrėkite. 

Jis skubiai lėkė į priekį, staigiai pasuko į dešinę, paskui į kairę, 
važiuodamas gatve, apstatyta vienaukščiais namais, stovinčiais 
toliau nuo gatvės, tarp krūmynų ir pušų. 

— Matot, mes vis dar važiuojam Džoanės namų link, todėl jai 
dar nėra ko bijoti. Tačiau niekas iš mokyklos mūsų jau nebemato. 
O dabar stebėkite. 

Jis sustabdė mašiną prie „Stop“ ženklo greta sankryžos. Vie- 
noje gatvėje namų buvo daugiau, jie stovėjo tolėliau vienas nuo 
kito. Kitoje atšakoje tebuvo kelios apgriuvusios lūšnos priešais 
geltonai žalią apleistą pievą ir susmukusią rudą daržinę šalia tam- 
saus miško brūzgyno ir pelkės pakraštyje. 

— Ji prašė pasukti tuo keliu, - tarė detektyvas, rodydamas į 
namus, — jis pasuko kitu. 

— Manau, štai čia jis pirmą kartą jai trenkė... - detektyvas 
sugniaužė kumštį ir suvaidino, kad smogia Kovartui. — Jis stip- 
rus, stiprus kaip prakeiktas arklys. Atrodo nedidelis, bet yra 
pakankamai didelis, kad susitvarkytų su mažyte vienuolikos metų 
mergaite. Turbūt ją tai labai nustebino. Paskui partrenkė ją že- 
myn, ant mašinos grindų... 

Tą akimirką nerūpestingas detektyvo linksmumas dingo. Vie- 
nu žudikišku mostu Vilkoksas staiga sugriebė Kovarto ranką ties 
petimi. Tuo pat metu paspaudė akceleratoriaus pedalą ir auto- 
mobilis šoko pirmyn, slidinėdamas ant žvyro ir purvo. Pirštais 
spaudė Kovarto raumenis, traukė jį į šoną. Vilkoksas pasuko į 
kairiąją gatvės atšaką. Kovartas klykė iš nuostabos ir baimės, 
bandydamas išsilaikyti pamišėliškai lekiančios mašinos sėdynė- 
je. Automobilis metėsi į šalį, slysdamas apsisuko, ir Kovartas 
trenkėsi į dureles. Detektyvas suspaudė dar stipriau. Jis taip pat 
rėkė, išraudęs nuo įtampos šaukė bereikšmius žodžius. Po kelių 
sekundžių jie jau buvo toli nuo lūšnų, važiavo baltu keliu, pany- 
rančiu į šaltus supančio miško šešėlius. Tamsūs medžiai skrie- 

jant automobiliui tarsi šoko prieš juos. Greitis buvo svaiginamas. 
Variklis švilpė ir kaukė, o Kovartas sustingo, nesitikėdamas iš- 
likti gyvas. 

— Klyk! - griežtai paliepė detektyvas. 

- Ką? 

— Nagi, rėk! — sušuko jis. - Po galais, šaukis pagalbos! 

Kovartas žiūrėjo į raudoną policininko veidą ir paklaikusias 
akis. Abiejų vyrų balsai skambėjo pro variklio kaukimą ir keliu 
riedančių ratų šiurenimą. 

- Paleisk! - sušuko Kovartas. - Ką, po velnių, darai? 

Šešėliai ir šakos šmėkščiojo pro šalį, šoko link jų nuo kelkraš- 
čio tarytum gausybė žvėrių. 

- Sustok, velniai griebtų, sustok! 

Staiga Vilkoksas jį paleido, sugriebė vairą abiem rankom ir pa- 
spaudė stabdžius. Stabdžiai suspiegė ir automobilis virpėdamas su- 
stojo; Kovartas ištiesė ranką, kad neatsitrenktų į priekinį stiklą. 

- Štai, — pasakė detektyvas. Jis tankiai kvėpavo. Rankos dre- 
bėjo. 

— Kas, po velnių, jums užėjo? — išrėkė Kovartas. - Bandėte 
mus nužudyti? 

Detektyvas neatsakė. Jis tiesiog atsilošė sėdynėje, greitai įkvė- 
pė, lyg bandydamas atgauti savitvardą, prarastą per patrakusį 
pasivažinėjimą. Tada atsisuko į Kovartą ir pažvelgė mažomis pri- 
merktomis akimis. 

— Ramiau, pone reporteri, - tvirtai pratarė. - Apsidairykite. 

-— Jėzau, kam, po galais, to reikėjo? 

— Tik parodžiau jums truputį realybės. 

Kovartas giliai įkvėpė. 

— Važiuodamas kaip pamišęs ir bandydamas mus nužudyti? 

— Ne, - lėtai atsakė detektyvas. Jis šyptelėjo ir jo lygūs balti 
dantys sublizgėjo. - Tiesiog parodžiau jums, kaip Fergiusonui 
buvo paprasta išvežti tą vaiką iš civilizacijos į prakeiktas džiun- 
gles. Pažiūrėkite, kas jus supa. Manote, kas nors girdės, jei 

šauksitės pagalbos? Kas nors ateis jums padėti? Pažiūrėkite, kur 
esate, pone Kovartai. Ką matote? 

Pažvelgęs pro langą Kovartas pamatė tamsią pelkę ir ją su- 
pantį, tarytum skraiste viską gaubiantį mišką. 

- Ar matote, kas jums palėtų padėti? 

— Ne. 

— Ar matote, kas galėjo padėti mažai vienuolikmetei mergaitei? 

=-Ne. 

- Ar matote, kur esate? Jūs pragare. Užtrunka penkias minu- 
tes. Tik tiek. Ir civilizacija dingsta. Čia sušiktos džiunglės. Su- 
pratote? 

— Supratau. 

— Norėjau, kad tai pamatytumėte Džoanės Šraiver akimis. 

— Supratau. 

— Na, gerai, — tarė detektyvas vėl šypsodamasis. — Štai kaip 
greitai viskas atsitiko. Paskui jis ją nusivedė dar giliau. Eime. 

Vilkoksas išlipo iš mašinos ir nuėjo prie bagažinės. Ištraukė 
dvi poras ilgaaulių rudų guminių botų, su kuriais braidoma po 
pelkes, vieną porą numetė Kovartui. 

- Šitų užteks. 

Kovartas pradėjo autis. Pažvelgė žemyn. Staiga pasilenkė ir 
palietė žemę. Tada nuėjo už policijos automobilio ir atsistojo 
prie detektyvo. Šypsodamasis giliai įkvėpė. Gerai, pagalvojo, ga- 
lime žaisti ir dviese. 

— Ratų vėžės, — ištarė, pirštu rodydamas į žemę. 

— Ką? 

— Supistos ratų vėžės. Pažiūrėkite į šitą purvą. Jeigu jis ją čia 
atsivežė, turėjo palikti vėžes. Galėjote palyginti jas su jo padan- 
gų pėdsakais. O gal kaubojams tokie dalykai nežinomi? 

Vilkoksas šyptelėjo, nekreipdamas dėmesio į komentarą. 

— Buvo gegužė. Tada purvas virsta dulkėmis. 

— Tik ne tokiame pavėsyje. 

Detektyvas stovėjo ir žiūrėjo į reporterį. Tada nusijuokė, ir 
kreivas šypsnys iškreipė jo veidą. 

— Jūs nekvailas, tiesa? 

Kovartas neatsakė. 

— Vietiniai žurnalistai nebūtų tokie nuovokūs. Tikrai ne. 

— Nemeilikaukite. Kodėl nepalyginote vėžių atspaudų? 

— Nes visa vietovė buvo išvažinėta gelbėtojų ir sušiktų paieš- 
kos grupių. Ši nesėkmė buvo viena didžiausių. Vos tik sužinojo, 
kad ji rasta, čia sulėkė visi. Noriu pasakyti visi. Ir baisiausiai 
ištrypė nusikaltimo vietą iki mums su Teniu atvykstant. Gaisri- 
ninkai, pirmoji pagalba, skautai, Jėzau, visi čia buvo. Be jokios 
tvarkos. Niekas nesaugojo jokių prakeiktų pėdsakų. Tarkime, 
būtume paėmę vėžių atspaudą. Pėdsako atspaudą. Radę drabu- 
žių skiautę ant šakos, bet ką. Nebuvo jokios galimybės ką nors 
palyginti. Kai atvykome, po velnių, taip greitai, kaip tik galėjo- 
me, ši vieta jau buvo pilna žmonių. Po velnių, jie buvo net paju- 
dinę iš vietos jos kūną - ištempę jį ant kranto. 

Detektyvas akimirką mąstė. 

— Negali jų kaltinti, - tęsė. - Žmonės dėl tos mergaitės stačiai 
pakvaišo. Būtų buvę nekrikščioniška palikti ją, sužnaibytą vė- 
žių, tame purve. 

Krikščioniškumas su šia byla niekaip nesusijęs, pagalvojo Ko- 
vartas. Ji pilna vien velnio darbų. Bet lai nutylėjo. 

— Tai jie viską sumovė? 

- Taip, - detektyvas pažvelgė į jį. - Nenorėčiau to perskaity- 
ti laikraštyje. Žinoma, galite parašyti, kad nusikaltimo vietoje 
buvo netvarka. Bet nenorėčiau perskaityti: „Detektyvas Vil- 
koksas sakė, kad nusikaltimo vieta buvo sumauta“, nors, iš tie- 
sų, taip ir buvo. 

Kovartas žiūrėjo, kaip detektyvas įšoko į pelkinius botus. Jis 
atsiminė dar vieną Hokinso principą: jei žiūri iš gana arti, nusi- 
kaltimo vieta tau pasakys viską. Bet Vilkoksas ir Braunas netu- 
rėjo nusikaltimo vietos. Neturėjo jokių įrodymų, kurie galėtų 
būti tikri. Todėl jiems reikėjo išgauti kažką kita, kas jiems padė- 
tų teisme, — prisipažinimą. 

Detektyvas susiveržė batų dirželius ir pamojo Kovartui. 

— Greičiau, miestieti. Leiskite parodyti jums tikrai gerą vietą 
numirti. 

Jis nužingsniavo į mišką, šlamindamas besitrinančiais į krū- 
mus batais. 


Vieta, kur mirė Džoanė Šraiver, buvo tamsi: ją slėpė susipynę 
vijokliai ir žolės, o viršuje karojo šakos, užstojančios saulę, lyg 
gamtos suręstame urve. Tai buvo mažas kalnelis, gal tris metrus 
iškilęs virš tamsaus pelkės vandens ir purvo pakraščio. Kovartui 
rankas ir veidą subraižė spygliai. Jie nuėjo kokius penkiasde- 
šimt metrų, bet tas kelias buvo labai sunkus. Jis prakaitavo, pra- 
kaitas bėgo į akis ir graužė. Sustojęs siauroje proskynoje pama- 
nė, kad viskas aplinkui tarsi kuo užkrėsta. Vieną baisią akimirką 
įsivaizdavo čia savo dukrą ir sulaikė kvėpavimą. Sugalvok sunkų 
klausimą, įkalbinėjo save, žiūrėdamas į detektyvą. Ką nors, kas 
išlaisvintų iš tų ledinių pančių, kuriais apipynė vaizduotė. 

- Kaip jis galėjo tokiu keliu atitempti besispardantį ir rėkiantį 
vaiką? - lėtai tarė Kovartas. 

— Spėjame, kad ji buvo be sąmonės. Kaip ryšulys. 

— Kodėl? 

- Jokių žaizdų ant rankų ir kojų... - jis pakėlė rankas ir vaiz- 
duodamas sukryžiavo jas prieš veidą, - kurios būtų atsiradu- 
sios, jei ji būtų kovojusi su tuo peiliu. Jokių ženklų, kad ji kaip 
nors priešinosi — tarkime, oda panagėse. Jos galva šone buvo 
gerokai sutrenkta. Patologo nuomone, jis jai trenkė daug anks- 
čiau. Gal taip ir geriau. Bent nežinojo, kas jai atsitiko. 

Vilkoksas priėjo prie medžio ir parodė į žemę. 

- Štai čia radome jos drabužius. Keisčiausia, kad jie buvo tvar- 
kingai sulankstyti. 

Jis paėjo kelis žingsnius atgal į proskynos vidurį. Pažvelgė į 
viršų, lyg bandydamas properšoje įžiūrėti dangų, papurtė galvą 
ir pamojo Kovartui. 

- Štai čia radome didelių kraujo dėmių. Čia jis ją ir nužudė. 

— Kodėl nerastas žmogžudystės įrankis? 

Detektyvas gūžtelėjo pečiais. 

— Apsidairykite. Mes apieškojome visą apylinkę. Naudojome 
metalo detektorių. Nieko. Arba jis išmetė jį kur nors kitur, arba 
nežinau... Žinote, galima nueiti iki pelkės pakraščio, įbesti peilį 
dvidešimt penkis, gal trisdešimt centimetrų ir mes jo niekada 
nerastume. Nebent užliptume ant to prakeikto daikto. 

Detektyvas ėjo proskyna tolyn. 

— Nedidelis kraujo pėdsakas vedė tiesiai čia. Skrodimas paro- 
dė, kad išprievartavimas buvo priešmirtinis. Taip pat maždaug 
pusė dūrių. Daug jų buvo padaryta jau po to. Lyg jai mirus jis 
staiga būtų pamišęs ir puolęs pjaustyti, kirsti. Šiaip ar taip, bai- 
gęs jis atitempė ją čia ir įmetė į vandenį. 

Mostelėjo į pelkės pakraštį. 

- Jis ją nustūmė, pakišo po tomis šakomis. Nė nepamatytum, 
nebent būtum prie pat tos vietos. Dar kelias šakas užmetė ant 
viršaus. Mums pasisekė, kad taip greit ją radom. Na, mums tik- 
rai pasisekė, kad ją apskritai suradome. Vyrukai būtų praėję pro 
šalį, bet vienam jų nulinkusi šaka numušė kepurę. Bandydamas 
pasiekti, ją ten pamatė. Tiesiog prakeikta kvailių laimė. 

— O kaip jo drabužiai, ar nebuvo kokių nors pėdsakų? Krau- 
10, plaukų ar ko nors? 

— Po prisipažinimo gana atidžiai apieškojome jo namą. Bet 
nieko neradome. 

— O automobilis - juk ten turėjo kas nors būti. 

- Kai atėjome suimti to kalės vaiko, jis kaip tik baigė tvarky- 
ti automobilį. Labai gerai išvalė. Taip pat nukirpo gabalą kili- 
mėlio keleivio pusėje. Jis jau senai buvo kažkur išmestas. Šiaip 
ar taip, ta prakeikta mašina spindėjo kaip nauja. Mes nieko 
neradome. 

Detektyvas patrynė kaktą ir pasižiūrėjo į prakaituotą savo 
ranką. 

— Mes juk neturime tokių teismo ekspertizės galimybių kaip 
jūs, miestiečiai. Na, ne viduramžiai, bet laboratorijos čia dirba 
lėtai ir ne itin patikimai. Galėjo būti kas nors, ką tikras prote- 
sionalas būtų radęs FTB spektrografu. Mes neradome. Labai 
stengėmės, bet nesugebėjome nieko rasti. 

Jis nutilo. 

-— Tiesą pasakius, kai ką radome. Bet tai nepadėjo. 

- Ką? 

— Vieną gaktos plauką. Bėda ta, kad jis nesutapo su Džoanės 
Šraiver. Bet jis buvo ir ne Fergiusono. 

Kovartas papurtė galvą. Jam buvo karšta, tirštas oras dusino. 

- Jei jis prisipažino, kodėl nepasakė, kur tie drabužiai? Kodėl 
nepasakė, kur paslėpė peilį? Kokia prasmė prisipažinti, jei nesa- 
kai visų detalių? 

Vilkoksas rūsčiai pažvelgė į Kovartą ir paraudo. Jis pradėjo 
kažką sakyti, bet nukando žodžius, klausimai liko kyboti ramia- 
me, karštame proskynos ore. 

— Eime, - tarė ir apsisuko eiti iš ten, nežiūrėdamas, ar Kovar- 
tas jį seka. — Turime kai kur nuvažiuoti. 

Kovartas paskutinįkart apmetė žvilgsniu žmogžudystės vietą. 
Norėjo, kad ji išliktų atmintyje. Tada jaudindamasis ir jausda- 
mas šleikštulį nusekė paskui detektyvą. 


Detektyvas sustabdė automobilį priešais nedidelį namą, panašų 
į kitus tame kvartale. Jis buvo vieno aukšto, baltas, iš šlakbeto- 
nio, su gražiai nupjauta pieva ir pristatytu garažu. Raudonų ply- 
tų keliukas vedė iki šaligatvio. Kovartas matė už namo vidinį 
kiemą, juodo ketaus grilį viename šone. Aukšta pušis užstojo 
pusę namo nuo šviesos ir dienos karščio, mesdama didelį šešėlį 
ant jo priekio. Kovartas nežinojo, kur atvyko ir kodėl jie čia 
sustojo, todėl nusigręžė nuo namo ir dirstelėjo į detektyvą. 

- Kitas jūsų pokalbis, - tarė Vilkoksas. Jis tylėjo nuo tada, kai 
jie išvažiavo iš nusikaltimo vietos; dabar jo balsas skambėjo 
šiurkštokai. — Jei jūs tam pasiruošęs. 

— Kieno čia namai? — neramiai paklausė Kovartas. 

— Džoanės Šraiver. 

Kovartas giliai įkvėpė. 

— Tai... 

- Ji ėjo čionai. Bet taip ir neparėjo. 

Jis pažiūrėjo į laikrodį. 

— Tenis pranešė, kad atvyksime vienuoliktą, mes truputį vė- 
luojame, todėl geriau paskubėkime. Nebent... 

— Nebent kas? 

— Nebent nenorite kalbėtis. 

Kovartas pažvelgė į detektyvą, į namą ir vėl į detektyvą. 

— Suprantu, - tarė. - Norite pamatyti, ar būsiu kupinas užuo- 
jautos jiems. Jau supratote, kad esu Roberto Erlo Fergiusono 
pusėje, todėl čia dalis kažkokio išbandymo, tiesa? 

Detektyvas nusisuko. 

- Tiesa? 

Vilkoksas sėdynėje atsigręžė ir piktai dėbtelėjo į jį. 

— Jūs dar nesupratote, pone Kovartai — tas kalės vaikas už- 
mušė mažą mergaitę. Norite pamatyti, ką tai iš tiesų reiškia? 

— Dažniausiai aš pats planuoju savo pokalbius, - atsakė Ko- 
vartas išdidžiau nei norėjo. 

— Norite pasišalinti? Sugrįžti, kai jums bus patogiau? 

Jis pajuto, kad būtent to detektyvas ir trokšta. Vilkoksas la- 
bai norėjo turėti priežasčių j0 nekęsti, o šita būtų buvusi išties 
tinkama. 

— Ne, - atsakė Kovartas, atidarydamas automobilio dureles. — 
Pasikalbėsime. 

Jis užtrenkė automobilio dureles ir greitai nužingsniavęs take- 
lia paskambino į duris, kol Vilkoksas bėgo iš paskos. Akimirką už 
durų girdėjo garsus, tada jos atsivėrė. Jis išvydo vidutinio am- 
žiaus moterį, iš išvaizdos neabejotinai namų šeimininkę. Ji buvo 
beveik nepasidažiusi, bet tą rytą, matyt, daug laiko praleido tvar- 
kydama savo rusvus plaukus. Jie kaip aureolė supo jos veidą. Ji 

vilkėjo paprastus gelsvai rudos spalvos kasdienius drabužius ir 
avėjo sandalus. Akys buvo šviesiai mėlynos ir akimirką Kovartas 
motinos veide pamatė mažosios mergaitės smakrą, skruostus ir 
nosį. Ji žiūrėjo laukdama. Jis išsklaidė tą regėjimą ir tarė: 

- Ponia Šraiver? Aš Metjus Kovartas iš Miami Journal. Ma- 
nau, leitenantas Braunas jums sakė... 

Ji linktelėjo ir pertraukė: 

— Taip, taip, prašom užeiti, pone Kovartai. Prašom vadinti 
mane Bete. Tenis sakė, kad detektyvas Vilkoksas šįryt jus atveš. 
Mes žinome, jūs rašote straipsnį apie Fergiusoną. Mano vyras 
namie, užeikite, norėtume su jumis pasikalbėti. 

Jos balsas skambėjo nerūpestingai ir meiliai, bet tai nepadėjo 
nuslėpti susirūpinimo. Ji atsargiai taria žodžius, pamanė jis, nes 
dar nenori prarasti to jausmo. Sekdamas paskui moterį į vidų, 
pagalvojo: vėliau ji to panorės. 

Nužudytosios mergaitės motina mažu koridoriumi palydėjo 
Kovartą į svetainę. Jis jautė, kad Vilkoksas seka iš paskos, bet 
nekreipė į tai dėmesio. Įėjus į kambarį nuo kėdės pakilo stam- 
bus praplikęs vyras dideliu pilvu. Jis sunkiai atsistojo, žengė pir- 
myn ir ištiesė Kovartui ranką. 

— Aš Džordžas Šraiveris, - tarė. - Džiaugiuosi, kad turime 
šią progą. 

Kovartas linktelėjo ir greitai apsidairė, stengdamasis įsidėmėti 
smulkmenas. Kambarys, kaip ir namo išorė, buvo tvarkingas ir 
modernus. Paprasti baldai, ant sienų spalvingi paveikslai. Kamba- 
rys atrodė jaukiai nerūpestingas, lyg kiekvienas daiktas būtų bu- 
vęs nupirktas atskirai, vien dėl to, kad gražus, o ne todėl, kad 
derėtų prie kitų. Kėlė truputį padriko, bet labai patogaus kamba- 
rio įspūdį. Viena siena skirta šeimos nuotraukoms - už jų užkliu- 
vo Kovarto žvilgsnis. Ta pati Džoanės nuotrauka, kurią matė mo- 
kykloje, buvo sienos viduryje, apsupta kitų fotografijų. Dar pa- 
stebėjo vyresnę seserį ir brolį, įprastus šeimos portretus. 

Džordžas Šraiveris nusekė jo žvilgsnį. 

— Kiti du vaikai, Džordžas jaunesnysis ir Ana, dar mokosi. 
Studijuoja Floridos universitete. Jie būtų norėję būti čia, - pa- 
sakė jis. 

— Džoanė buvo jauniausia, — tarė Betė Šraiver. - Dabar ji 
būtų ruošusis vidurinei mokyklai, — moteris staiga sulaikė kvė- 
pavimą, jos lūpa suvirpėjo. Kovartas pamatė, kaip ji susivaldė ir 
nusisuko nuo nuotraukų. Vyras ištiesė jai didelę tvirtą ranką ir 
ramiai nuvedęs prie sofos pasodino. Tačiau ji iškart pakilo klaus- 
dama: 

— Pone Kovartai, atsiprašau, kur mano svetingumas? Ką galė- 
čiau atnešti jums atsigerti? 

— Neatsisakyčiau vandens su ledu, - atsakė Kovartas, nusisuk- 
damas nuo nuotraukų ir atsistodamas greta krėslo. Moteris aki- 
mirkai dingo. Kovartas uždavė Džordžui Šraiveriui patį nekal- 
čiausią klausimą, kuris turėjo išsklaidyti kambaryje stojusią tylą. 

— Jūs — miesto tarybos narys? 

— Buvęs, - atsakė vyras. - Dabar tiesiog leidžiu laiką parduo- 
tuvėje. Turiu kelias buitinės technikos parduotuves - vieną čia, 
Pačiuloje, kitą pakeliui į Pensakolą. Todėl turiu kuo užsiimti. 
Ypač dabar, pavasarį. 

Jis nutilo, paskui tęsė: 

— Buvęs tarybos narys. Anksčiau mane tai domino, bet dabar 
viską pamiršau; kai iš mūsų atėmė Džoanę ir daug laiko sugaišo- 
me teismams, pamažu lioviausi tuo domėtis ir jau nebepradėjau. 
Jei neturėtume kitų vaikų, Džordžo jaunesniojo ir Anos, manau, 
mes tiesiog būtume sustoję. Nežinau, kas mums būtų atsitikę. 

Ponia Šraiver sugrįžo ir padavė Kovartui stiklinę vandens su 
ledu. Jis pastebėjo, kad ji pasinaudojo ta akimirka nusiraminti. 

— Atsiprašau, jums sunku, — tarė jis. 

— Ne. Geriau išsakyti jausmus, nei juos slėpti, — atsakė Džor- 
džas Šraiveris. Jis atsisėdo ant sofos šalia žmonos ir ją apkabino. 

— Tas skausmas niekada nedings, - tęsė. — Jis nuslopsta, žino- 
te, nebebūna toks stiprus, kad visą laiką durtų. Bet smulkmenos 

vėl jį sugrąžina. Galiu sėdėdamas čia, kėdėje, išgirsti kurio nors 
kaimyno vaiką ir tik akimirką pagalvoti, kad ten ji. O tai skaudu, 
pone Kovartai. Tai - tikras skausmas. Arba iš ryto einu išsivirti 
kavos, atsisėdu čia ir žiūriu į nuotraukas — kaip jūs ką tik. Ir 
viskas, ką galiu galvoti, yra tai, kad nieko neatsitiko, kad ji tuoj 
išeis iš savo kambario, kaip visada, džiugi ir gyvybinga, pasiruo- 
šusi dienai, nes ji buvo būtent toks vaikas. Tiesiog auksinė. 

Bekalbant didžiojo vyro akys pritvinko ašarų, bet balsas išli- 
ko nepakitęs. 

— Dažniau nei anksčiau einu bažnyčią. Tai man teikia paguo- 
dos. Patys keisčiausi dalykai man sukelia skausmą, pone Kovar- 
tai. Prieš metus per televiziją mačiau laidą apie Etiopijoje ba- 
daujančius vaikus. Jėzau, tai visai kitoje pasaulio pusėje, po ga- 
lais, nesu buvęs toliau nei šiaurės Florida, išskyrus tada, kai tar- 
navau armijoje. Tačiau dabar aš kas mėnesį siunčiu pinigų lab- 
daros organizacijoms. Šimtas šen, šimtas ten. Negaliu to iškęsti, 
suprantate, galvoti, kad kur nors vaikai miršta, nes negauna mais- 
to. Negaliu to ištverti. Pagalvoju, kaip mylėjau savo vaikelį, o ją 
iš manęs atėmė. Todėl manau darantis tai dėl jos. Turbūt pami- 
šau. Arba skaičiuojant parduotuvėje pajamas pradeda temti ir 
atsimenu vieną iš tų kartų, kai užtrukau ilgiau ir pavėlavau va- 
karienės su vaikais, grįžau namo vėlai, jie jau miegojo, taip pat ir 
mano mažoji mergytė - radau ją jau miegančią. Nekenčiu to 
atsiminimo, nes praleidau jos šypseną, juoką, o jų buvo taip ma- 
žai, jie buvo tokie reti. Kaip maži deimančiukai. 

Džordžas Šraiveris atlošė galvą ir pažvelgė į lubas. Jis sunkiai 
kvėpavo, gausiai prakaitavo, jo balti marškiniai kilnojosi, sten- 
giantis giliai kvėpuoti ir bandant nuvyti šalin atsiminimus. 

Žmona tylėjo, jos akys paraudo, o rankos, padėtos ant skrei- 
to, drebėjo. 

— Mes paprasti žmonės, pone Kovartai, — prabilo ji lėtai. — 
Džordžas sunkiai dirbo ir šį tą pasiekė, kad vaikams būtų leng- 
viau gyventi. Džordžas jaunesnysis bus inžinierius. Ana — tikra 

chemijos ir gamtos mokslų vunderkindė. Ji galės studijuoti me- 
diciną. 

Moters akys sužibo staiga užplūdus pasididžiavimui. 

— Įsivaizduojate? Mūsų šeimoje gydytoja. Mes sunkiai dirbo- 
me, kad jie galėtų ką nors pasiekti. 

— Sakykite, ką manote apie Robertą Erlą Fergiusoną, - atsar- 
giai paklausė Kovartas. 

Jie patylėjo, kol sutelkė savo mintis. Jis matė, kaip Betė Šrai- 
ver prieš atsakydama giliai įkvėpė. 

— Tai neapykanta, esanti anapus neapykantos, — tarė ji. — Tai 
baisus, nekrikščioniškas pyktis, pone Kovartai. Tai tiesiog siau- 
bingai baisus įniršis, kuris niekada nepraeis. 

Džordžas Šraiveris papurtė galvą. 

— Buvo laikas, kai galėjau jį nužudyti labai paprastai, net ne- 
susimąstydamas - taip, kaip jūs užmušate uodą ant rankos. Ne- 
žinau, arvis dar taip jaučiuosi. Pone Kovartai, čionykštė bendruo- 
menė konservatyvi. Žmonės eina į bažnyčią. Atiduoda pagarbą 
vėliavai. Meldžiasi prieš valgį, dabar balsuoja už Respublikonų 
partiją, nes demokratai užmiršo savo principus. Manau, jei gat- 
vėje apklaustume dešimt žmonių, jie sakytų: „Nesodinkite to vai- 
kino į elektros kėdę, leiskite mums su juo susitvarkyti.“ Prieš pen- 
kiasdešimt metų jį būtų nulinčiavę. Po velnių, mažiau nei prieš 
penkiasdešimt. Manau, viskas pasikeitė. Bet kuo ilgiau viskas tę- 
siasi, tuo labiau man atrodo, kad ne tik jis, bet ir mes buvome 
nuteisti. Eina mėnesiai. Metai. Jam dirba advokatai, o mes suži- 
nome apie vis naują apeliaciją, naują posėdį, dar ką nors, ir viskas 
sugrįžta. Mes neturime galimybės viso to užmiršti. Nors ir nega- 
lėtume. Bet turėtume bent gauti progą viską užkišti į atminties 
kertelę, kad nebetrukdytų gyventi likusį gyvenimą. Net jei dabar 
jis atrodo bjaurus ir neteisingas. 

Jis atsiduso ir papurtė galvą. 

— Atrodo, lyg gyventume kokiame kalėjime, greta j0. 

Po kelių akimirkų Kovartas paklausė: 


JOHN KATZENBACH E KILNUS TIKSLAS 107 


- Bet jūs žinote, ką noriu padaryti? 

— Taip, pone. 

Vyras ir žmona atsakė vienu balsu. 

— Sakykite, ką žinote, - paprašė Kovartas. 

Betė Šraiver palinko į priekį. 

— Mes žinome, kad nagrinėjate bylą. Aiškinatės, ar viskas joje 
vyko teisingai. Tiesa? 

— Gana arti tiesos. 

- Kas, jūsų manymu, galėjo būti neteisinga? - paklausė Džor- 
džas Šraiveris. Pasakė švelniai, smalsiai — ne piktai. 

— Na, aš norėjau užduoti šį klausimą jums. Ką manote apie 
teismo procesą? 

— Tas kalės vaikas buvo nuteistas, štai ką manau... — greitai 
atsakė Šraiveris pakeltu balsu. Žmona padėjo ranką jam ant ko- 
jos ir jis akimirksniu nurimo. 

— Mes ten buvome, pone Kovartai, - tarė Betė Šraiver. - 
Kiekvieną minutę. Matėme jį ten sėdintį. Matėme baimę jo aky- 
se, pone, kažkokį beviltišką pyktį visiems aplinkiniams. Man 
sakė, kad jis nekenčia Pačiulos ir taip pat nekenčia visų čia 
gyvenančių žmonių — ir juodaodžių, ir baltaodžių. Ta neapy- 
kanta buvo matyti, kai jis rangėsi kėdėje. Manau, prisiekusieji 
irgi tai pastebėjo. 

— O įrodymai? 

- Jie paklausė, ar jis tai padarė, ir jis patvirtino. Kas taip sa- 
kytų, jei tai nebūtų tiesa? Jis teigė, kad tai padarė. Jo paties 
žodžiai. Jo prakeiktos baimės kupinos akys. Jo paties žodžiai. 

Vėl stojo tyla, paskui Džordžas Šraiveris tarė: 

- Žinoma, man buvo neramu, kad jie neturi daugiau įkalčių. 
Valandų valandas kalbėjom apie tai su Teniu ir detektyvu Vil- 
koksu. Tenis sėdėjo čia, kur sėdite jūs, daug vakarų. Jie paaiški- 
no, kas atsitiko. Sakė, kad byla ir taip nelabai stipri. Tiek daug 
palankių atsitiktinumų atvedė jį į teismą. Po velnių, galbūt jie 
niekada nebūtų radę Džoanės - tai irgi tik paprasčiausia sėkmė. 

Norėčiau, kad būtų buvę daugiau įrodymų, tikrai. Bet jie jų tu- 
rėjo pakankamai. Jie turėjo jo paties žodžius ir man to užteko. 

Taip ir maniau, pagalvojo Kovartas. 

Po akimirkos Betė Šraiver tyliai paklausė: 

- Ar jūs parašysite straipsnį? 

Kovartas linktelėjo ir atsakė: 

— Vis dar dvejoju, kokį straipsnį. 

— Kas paskui? 

— Nežinau. 

Ji susiraukė ir tęsė: 

- Tai jam padės, tiesa? 

— Nežinau, - atsakė jis. 

— Bet pakenkti negali, taip? 

Jis vėl linktelėjo. 

— Teisybė. Juk jis laukia, kada jam įvykdys mirties bausmę. 
Ką gi galėtų prarasti? 

— Norėčiau, kad viskas taip ir liktų, - pasakė ji. 

Ji atsistojo ir mostelėjo jam sekti paskui. Jie ėjo koridoriumi, 
vedančiu vienu iš namo sparnų. Ji sustojo prie vienų durų ir 
uždėjo ranką ant rankenos, bet neatidarė. 

- Tikiuosi, jis ten liks tol, kol iškeliaus pas Abraomą. Kaip tik 
tada jam teks iš tiesų atsiskaityti už tai, ką padarė mūsų mergy- 
tei. Aš nenoriu jo mirties, ne. Bet taip pat nenoriu, kad jis gy- 
ventų. Darykite, ką manote esant reikalinga, pone Kovartai. Tik 
atsiminkite šitai. 

Ji pravėrė duris. 

Jis žvilgtelėjo į vidų ir pamatė mergaitės miegamąjį. Rožinės 
ir baltos spalvų sienų apmušalai ir minkšta, putli, klostėmis ap- 
juosta lova. Ant jos buvo sudėti pliušiniai žaislai didelėmis liūd- 
nomis akimis, o nuo lubų karojo du šviesūs pakabinami žaisliu- 
kai. Sienas puošė balerinų nuotraukos ir didelis gimnastės Meri 
Lu Reton plakatas. Stovėjo pilna knygų lentyna. Jis pastebėjo 
kelis pavadinimus — Mistė iš Cinkotygo, Juodasis Gražuolis ir 

Mažosios moterys. Ant stalo stovėjo juokinga nuotrauka, kurioje 
Džoanė Šraiver buvo keistai išsidažiusi ir apsirengusi kaip mergi- 
na iš trečiojo dešimtmečio. Greta gulėjo dėžė netikrų brangeny- 
bių. Kambario kampe stovėjo didelis lėlių namas su mažomis fi- 
gūrėlėmis, o ant lovos krašto kabojo rožinis pūkinis šalikas. 

- Taip viskas atrodė tą rytą, kai ji mus paliko visiems laikams. 
Viskas taip ir pasiliks, - pasakė ji. 

Tada nužudytosios mergaitės motina skubiai nusigręžė, jos 
akys paplūdo ašaromis, 0 iš širdies gilumos prasiveržė rauda. 
Akimirką ji nusisuko į sieną, jos pečiai drebėjo. Tada netvirtu 
žingsniu nutolo, dingo už kitų durų ir jas uždarė, bet to nepaka- 
ko, kad nebesigirdėtų namuose aidinčio verksmo. Kovartas, žvilg- 
telėjęs į svetainę, pamatė mergaitės tėvą, įsmeigusį į tolį tuščią 
žvilgsnį - skruostais riedėjo ašaros, jis sėdėjo nejudėdamas. No- 
rėjo užsimerkti, bet negalėjo liautis žiūrėjęs į mažosios mergai- 
tės kambarį. Prieš akis iškilo visi mažų mergaičių daiktai, nieku- 
čiai, papuošalai ir akimirką jis manė uždusiąs. Motinos kūkčio- 
jimas jam pačiam spaudė krūtinę. Manė prarasiąs sąmonę, bet 
prisivertė nusigręžti nuo kambario, žinodamas, kad niekada jo 
neužmirš, ir atsisuko į detektyvą Vilkoksą. Akimirką bandė at- 
siprašyti ir padėkoti Džordžui Šraiveriui, bet suprato, kad jo 
žodžiai būtų tokie pat tušti kaip jų agonija. Todėl ant pirštų ga- 
lų, tarytum sielos plėšikas, išėjo pro duris. 


Kovartas tyliai sėdėjo leitenanto Brauno biure. Detektyvas Vil- 
koksas, nekreipdamas dėmesio į reporterį, sėdėjo už stalo 
įsmeigęs akis į didelį aplanką su užrašu ŠRAIVER. Jie tylėjo 
nuo tada, kai paliko Šraiverių namus. Kovartas pažvelgė pro 
langą ir išvydo, kaip didelis ąžuolas linksta nuo staigaus vėjo 
gūsio, lapuotos šakos neramiai blaškosi į visas puses, kaip lėtai 
sugrįžta į vietą. 

Jo susimąstymą nutraukė Vilkoksas, pagaliau radęs tai, ko ieš- 
kojo. Jis numetė priešais geltono vyniojamojo popieriaus voką. 

- Štai. Mačiau, kaip ilgai žiūrėjot į Džoanės Šraiver nuotrau- 
ką jos namuose. Manau, turėtumėte pamatyti, kaip atrodė, kai 
Fergiusonas ją pribaigė. 

Detektyvo balse nebeliko jokio apsimetinėjimo. Kiekvienas 
žodis sklido beveik nevaržomai. 

Jis nieko nesakydamas paėmė voką ir ištraukė nuotraukas. 
Pirmoji buvo baisiausia - Džoanė Šraiver paguldyta ant skrodi- 
mo stalo, paruošta autopsijai. Purvas ir kraujas slėpė jos bruo- 
žus. Ji buvo nuoga, kūnas vos pradėjęs rodyti brendimo požy- 
mius. Jis matė pjūvius ir durtines žaizdas ant jos krūtinės. Pilvas 
ir tarpkojis taip pat buvo subadyti peiliu. Jis žiūrėjo ir nežinojo, 
ar jam nepasidarys bloga, todėl nukreipė žvilgsnį į mergaitės vei- 
dą. Šis buvo išbrinkęs, oda nukarusi — dėl ilgo laiko, praleisto 
vandenyje. Akimirką toptelėjo - kiek kūnų yra matęs įvairiose 
nusikaltimo vietose, taip pat šimtus autopsijos nuotraukų iš teis- 
mų, apie kuriuos rašė. Vėl pažvelgė į Džoanės Šraiver palaikus 
ir pastebėjo, kad, nepaisant viso jai padaryto blogio, ji liko maža 
mergaitė. Tai išliko jos veide net po mirties. Tas jį dar labiau 
skaudino. 

Ėmė žiūrėti kitas nuotraukas, daugiausia iš nusikaltimo vie- 
tos, kur buvo matyti, kaip ji atrodė vos ištraukta iš pelkės. Pa- 
matė įrodymus to, ką pasakojo Briusas Vilkoksas: aplink kūną 
purve buvo daug pėdsakų. Toliau žiūrinėdamas nuotraukas ma- 
tė ir daugiau nusikaltimo vietos suniokojimo įrodymų; akis pakėlė 
tik tada, kai durys už jo atsidarė ir pasigirdo Vilkokso balsas: 

— Jėzau, Teni, kur taip užtrukai? 

Kovartas atsistojo ir jo akys susitiko su leitenanto Teodoro 
Brauno akimis. 

— Malonu susipažinti, pone Kovartai, - tarė policininkas, ties- 
damas ranką. 

Kovartas, nerasdamas žodžių, 14 paspaudė. Jis akimirksniu 
nužvelgė visą vyro figūrą: Tenis Braunas buvo aukštas, daugiau 
kaip metro aštuoniasdešimties, plačių pečių, ilgomis stipriomis 

rankomis. Trumpai nusikirpęs, su akiniais. Ir, svarbiausia, jis 
buvo juodaodis, sodrios tamsios onikso spalvos. 

— Kas nors negerai? - paklausė Tenis Braunas. 

— Ne, - atsakė Kovartas atsipeikėdamas. - Nežinojau, kad jūs 
juodaodis. 

— Gal jūs ten, mieste, manot, kad mes visi čia balti kaip Vil- 
koksas? 

— Ne. Tiesiog nustebau. Atsiprašau. 

— Nieko tokio. Tiesą pasakius, — policininkas tęsė ramiu, be 
jokio akcento balsu, - aš pratęs prie nuostabos. Jei nuvažiuotu- 
mėte į Mobailį, Montgomerį ar Atlantą, sutiktumėte daugiau 
juodaodžių policininkų uniformomis. Viskas keičiasi. Net poli- 
cijoje, nors nemanau, kad tuo patikėtumėt. 

— Kodėl? 

— Nes, - tęsė Braunas paprastai ir aiškiai, — vienintelė prie- 
žastis, dėl kurios jūs čia, yra ta, kad tikite tuo mėšlu, kurį jums 
pasakojo tas šunsnukis žudikas ir jo advokatas. 

Kovartas nutylėjo. Jis tiesiog atsisėdo ir žiūrėjo, kaip leite- 
nantas sėdasi ten, kur ką tik sėdėjo Vilkoksas. Detektyvas pač- 
mė sulankstomą kėdę ir atsisėdo prie leitenanto. 

— Ar tikit visu tuo? — staiga paklausė Braunas. 

— Kodėl klausiate? Nejau jums svarbu žinoti, kuo tikiu? 

— Na, viskas būtų daug paprasčiau. Sakytumėte — taip, tikiu, 
kad to vaikio prisipažinimą išgavote jėga, ir mums nebūtų apie 
ką daugiau kalbėtis. Aš sakyčiau — ne, mes to nedarėme, tai ne- 
sąmonė, jūs užsirašytumėte mano žodžius mažoje užrašų kny- 
gutėje ir viskas tuo baigtųsi. Jūs parašytumėte straipsnį, ir kas 
bus, tas bus. 

— Nebūtina viską daryti taip paprastai, - tarė Kovartas. 

— Taip ir maniau, - pasakė Braunas. - Tai ką norite žinoti? 

— Noriu žinoti viską. Nuo pat pradžių. O ypač - kodėl jūs 
pirmiausia areštavote Fergiusoną, dar noriu sužinoti apie tą 

prisipažinimą. Nieko nenutylėkite. Argi ne taip sakytumėte tam, 
kuris rašytų jums prisipažinimą? 

Tenis Braunas klestelėjo savo stambų kūną ant kėdės ir nusi- 
šypsojo, bet ne iš pasitenkinimo. 

- Taip, būtent taip ir pasakyčiau, - atsakė. 

Jis mąstė, sukiodamasis kėdėje, bet visą laiką nenuleido akių 
nuo Kovarto. 

— Robertas Erlas Fergiusonas buvo pirmas pagrindinių įtaria- 
mųjų sąrašėlyje nuo pat tos akimirkos, kai radome mergaitę. 

— Kodėl? 

— Jis buvo įtariamas kitais užpuolimais. 

— Tikrai? Nieko apie tai negirdėjau. Kokie kiti užpuolimai? 

- Pustuzinis išprievartavimų Santa Rozos apygardoje ir prie 
Alabamos sienos netoli Atmoro ir Minetės įlankos. 

— Kokių turite įrodymų, kad jis susijęs su kitais užpuolimais? 

Braunas papurtė galvą. 

- Jokių. Jis fiziškai atitiko geriausią, kokį tik galėjome sukurti 
su tų vietų policija, modelį. Visi išprievartavimai įvykdyti tuo 
metu, kai jis buvo ne mokykloje, kai per atostogas lankė savo 
senąją močiutę. 

— Taip, o kas dar? 

— "Tai viskas. 

Kovartas akimirką tylėjo. 

— Viskas? Jokių kaltės įrodymų, siejančių jį su nusikaltimais. 
Tikiuosi, bent parodėte jo nuotrauką toms moterims. 

— Taip. Niekas jo neatpažino. 

— O jo mašinoje rastas plaukas — tas, kuris buvo ne Džoanės 
Šraiver — ar sutikrinote jį su kitų bylų aukomis? 

- Taip. 

- Ir? 

— Jokio atitikimo. 

— Ar kitais užpuolimų atvejais veikta taip pat, kaip ir pagro- 
biant Šraiver? 

— Ne. Visose tose bylose buvo panašumų, bet jos skyrėsi. Vie- 

nais atvejais grasinta šautuvu, kitais - peiliu. Keletas moterų 
sektos iki namų. Vieną jų užpuolė bebėgiojančią. Neaptikome 
jokio nuolatinio derinio. 

— Ar aukos buvo baltaodės? 

— Taip. 

- Ar jos buvo jaunos, kaip Šraiver? 

— Ne. Jos buvo suaugusios. 

Kovartas stabtelėjo, pasvarstė ir vėl ėmė klausinėti: 

— Leitenante, ar žinote, ką byloja FTB statistiniai duomenys 
apie juodaodžių išprievartautas baltaodes? 

- Žinau, kad jūs man tą statistiką netrukus pasakysite. 

Kovartas tęsė: 

— Mažiau nei keturi procentai žinomų atvejų visoje šalyje. Retas 
nusikaltimas, nepaisant visų stereotipų ir paranojos. O kiek to- 
kių atvejų buvo Pačiuloje prieš Robertą Erlą Fergiusoną? 

— Nė vieno. Tik neaiškinkite man apie stereotipus. 

Braunas niūriai dėbtelėjo į Kovartą. Vilkoksas piktai pasi- 
muistė kėdėje. 

— Statistika nieko nereiškia, - tyliai pridūrė. 

— Ne? - paklausė Kovartas. - Gerai. Bet jis buvo sugrįžęs 
namo atostogauti. 

— Tiesa. 

- Ir niekas jo nemėgo. Tai aš jau supratau. 

— Teisybė. Jis buvo klastingas šunsnukis. Niekino žmones. 

Kovartas nustebęs pažvelgė į policininką. 

— Ar žinot, kaip kvailai tai skamba? Nemėgstamas žmogus 
atvažiuoja aplankyti savo senelės, o jūs jį areštuojate už išprie- 
vartavimą. Nenuostabu, kad jam čia nepatiko. 

"Tenis Braunas norėjo piktai atsikirsti, bet susilaikė. Kelias se- 
kundes tiesiog žiūrėjo į Kovartą, lyg bandydamas įsigręžti į jį 
žvilgsniu. Pagaliau lėtai atsakė: 

- Taip. Žinau, kaip kvailai tai skamba. Tikriausiai mes kvaili 
žmonės. 


114 JOHN KATZENBACH I KILNUS TIKSLAS 


Jis rūsčiai prisimerkė. 

Kovartas pasilenkė į priekį ir prabilo ramiu, bejausmiu balsu. 
Jūs už mane ne pranašesni, pagalvojo. 

— Pirmiausia nuvažiavote jo ieškoti į senelės namus? 

— Tiesa. 

Braunas vėl ketino kažką sakyti, bet susilaikė. Kovartas jautė 
įtampą, žinojo, ką šis ketina sakyti. Todėl pasakė tai už jį: 

— Todėl, kad kažką nujautėt, taip? Senas geras šeštasis polici- 
ninko jausmas. Įtarimas, pagal kurį turėjote veikti. Juk tai keti- 
not sakyti, tiesa? 

Braunas pervėrė jį žvilgsniu. 

- Tiesa. Taip. Būtent. 

Jis nutilo ir pažvelgė į Vilkoksą, paskui vėl į Kovartą. 

— Briusas sakė, kad jūs apsukrus, - tyliai pratarė, - turbūt ir 
pats turėjau tai pastebėti. 

Kovartas pažvelgė į leitenantą tokiu pat lediniu žvilgsniu, ko- 
kiu šis žiūrėjo į jį. 

- Aš ne apsukrus. Tiesiog elgiuosi taip, kaip elgtumėtės ir jūs. 

— Netiesa, - kandžiai pasakė Braunas. - Aš nepadėčiau tam 
šunsnukiui žudikui išvengti mirties bausmės. 

Abu, reporteris ir policininkas, tylėjo. 

Po kelių akimirkų Braunas tarė: 

— Manau, kad šis pokalbis pakrypo netinkama linkme. 

— Taip, jei norite mane įtikinti, kad Fergiusonas - melagis. 

Braunas atsistojo ir ėmė žingsniuoti po kambarį, akivaizdžiai 
kažką sudėtinga svarstydamas. Jis ėjo įsitempęs, kaip sprinteris 
prie starto linijos, laukdamas šūvio ir varžybų pradžios. Jo rau- 
menys judėjo laisvai, tai Kovartui bylojo, kad jis ne iš tų, ku- 
riems patiktų būti apribotiems erdvės ar smulkmenų. 

— Jis buvo nedoras, - prabilo policininkas. - Supratau tai, vos 
tik jį pamačiau pirmąkart, dar gerokai iki Džoanės nužudymo. 
Aišku, tai ne įrodymas, bet aš tai žinojau. 

— Kada tai buvo? 

— Metai prieš žmogžudystę. Aš jį pavariau nuo mokyklos. Jis 
tiesiog sėdėjo automobilyje ir žiūrėjo, kaip išeina vaikai. 

— Ką jūs ten darėte? 

— Paėmiau iš mokyklos savo dukrą. Tada jį ir pastebėjau. Paskui 
dar kelis kartus mačiau. Kaskart jis darė ką nors, kas man kėlė 
nerimą. Lūkuriavo negerose vietose negeru metu. Arba lėtai va- 
žiuodavo gatve, sekdamas kokią jauną moterį. Aš ne vienintelis 
tai pastebėjau. Keli kiti Pačiulos policijos patruliai man sakė tą 
patį. Kartą jis įkliuvo — apie vidurnaktį už mažo gyvenamojo 
namo tiesiog stoviniavo. Pamatęs pravažiuojantį patrulį bandė 
slėptis. Kaltinimai iškart buvo atmesti. Bet vis tiek... 

- Aš vis dar negirdžiu nieko panašaus į įrodymus. 

— Po velnių! - leitenanto balsas pirmą kartą pakilo. - Ar 
negirdite? Mes jų neturėjome. Viskas, ką turėjome, buvo įspū- 
džiai. Kaip tas įspūdis, kurį susidarai, kai nueini pas Fergiuso- 
ną, O jis valo savo automobilį, jau atpjovęs gabalą kilimo. Kaip 
tai, kad pamačius mus, pirmi jo žodžiai, dar nė neišgirdus klau- 
simo, buvo: „Tai mergaitei aš nieko nepadariau.“ Ir kaip tada, 
kai jis sėdėjo tardymo kambaryje ir juokėsi, nes žinojo, kad 
neturime jokių įrodymų. Bet visi tie įspūdžiai susidėjo į kai ką 
daugiau nei nuojauta, nes jis pagaliau prakalbo. Taip, pone, 
pasirodo, visi tie įspūdžiai buvo teisingi, nes jis prisipažino nu- 
žudęs tą mažą mergaitę. 

— O kur peilis? Kur jo drabužiai, sutepti krauju ir purvu? 

— Jis mums nepasakė. 

— Ar jis sakė, kaip slapta stebėjo mokyklą? Kaip įviliojo ją į 
automobilį? Ką jis jai kalbėjo? Ar ji priešinosi? Ką jis jums pa- 
sakė? 

- Štai, po velnių, pats paskaitykite, 

Leitenantas Braunas griebė nuo stalo pluoštą popierių ir iš- 
tiesė juos Kovartui. Šis pamatė, kad tai prisipažinimo įrašas, da- 
rytas teismo stenografininko. Jis buvo trumpas, tik trijų pusla- 
pių. Abu detektyvai išdėstė jam visas jo teises, ypač teisę į ad- 
vokatą. Teisių išdėstymas užėmė daugiau nei vieną prisipažini- 

mo lapą. Jie paklausė, ar jis viską suprato, ir jis atsakė, kad su- 
prato. Pirmasis buvo tradicinis policininkų klausimas: „Ar 1987 
metų gegužės 4 dieną apie trečią valandą dienos jūs buvote Grand 
ir Spring gatvių sankryžoje, netoli Kingo pradinės mokyklos?“ 
Fergiusonas atsakė vienu „taip“. Detektyvai paklausė, ar jis ma- 
tė jauną moterį, vėliau jam žinomą kaip Džoanė Šraiver, ir jo 
atsakymas vėl buvo teigiamas. Tada jie stropiai pakartojo visą 
scenarijų, užduodami klausimus ir gaudami teigiamus atsaky- 
mus, bet nė karto netikslino nė mažiausios smulkmenos. Kai 
paklausė apie ginklą ir kitus svarbius nusikaltimo aspektus, jis 
atsakė neatsimenąs. Paskutiniu klausimu siekta įrodyti, kad nu- 
sikaltimas apgalvotas iš anksto. Tai buvo klausimas, kuris nulė- 
mė Fergiusonui mirties bausmę: „Ar jūs tą dieną atvažiavote į tą 
vietą, kad pagrobtumėte ir nužudytumėte mergaitę?“ Jis vėl at- 
sakė paprastu šiurpiu „taip“. 

Kovartas papurtė galvą. Fergiusonas nepasakė nieko, išskyrus 
vienintelį vis kartojamą „taip“. Jis pasisuko į Brauną ir Vilkoksą. 

— Ne toks jau tobulas prisipažinimas. 

Vilkoksas, iki tol neramiai muistęsis iš aiškiai kylančio pyk- 
čio, pagaliau pašoko nuo įtūžio įraudęs ir puolė grūmoti repor- 
teriui kumščiu. 

— Ko, po galais, norit? Po velnių, jis tą mergaitę nužudė, tai 
taip tikra, kaip tai, kad aš čia stoviu. Jūs tiesiog nenorit girdėti 
tiesos, velniai griebtų! 

— Tiesos? — Kovartas papurtė galvą. Atrodė, kad Vilkoksas 
tuoj sprogs. Jis šoko iš už stalo, sugriebė Kovartą už atlapų ir 
pakėlė. 

- Tu mane tuoj labai supykdysi, šikniau. O juk nenori to daryti! 

Tėnis Braunas persisvėrė per stalą, viena ranka sugriebė de- 
tektyvą ir atstūmė, lengvai suvaldydamas liaunesnį ir smulkesnį 
vyrą. Jis nepratarė nė žodžio net tada, kai Vilkoksas atsigręžė į 
viršininką vis dar purslodamas nuo menkai slepiamo įniršio. De- 
tektyvas bandė kažką sakyti Braunui, paskui atsisuko į Kovartą. 
Galiausiai įsitempęs, sugniaužęs kumščius išlėkė iš kambario. 

Kovartas išsilygino švarką ir sunkiai atsisėdo. Jis įkvėpė ir 
iškvėpė, jausdamas ausyse pulsuojant adrenaliną. Po kelių mi- 
nučių tylos pažvelgė į Brauną. 

— Gal sakysit, kad jis nemušė Fergiusono? Kad neprarado sa- 
vitvardos per trisdešimt šešias tardymo valandas? 

Leitenantas akimirką tylėjo, galvodamas, bandydamas įver- 
tinti pykčio protrūkio padarytą žalą. Tada papurtė galvą. 

— Ne, tiesa ta, kad jis taip darė. Pačioje pradžioje, vieną ar du 
kartus, kol jo nelaikiau. Tiesiog trenkė Fergiusonui į veidą. 

— Jokio smūgio į pilvą? 

— Nieko panašaus nemačiau. 

— O kaip telefonų knyga? 

— Senas būdas, — liūdnai pratarė Braunas dar tyliau. — Ne. 
Nepaisant to, ką sako ponas Fergiusonas. 

Leitenantas pirmąkart nusisuko ir pažvelgė pro langą. Po ke- 
lių akimirkų prabilo: 

— Pone Kovartai, nemanau, kad galėčiau priversti jus suvokti. 
"Tos mažos mergaitės mirtis mus visus smarkiai sujaudino, ir tai 
dar nepraėjo. Mums tai yra blogiausia. Reikėjo iš to nuojautų 
kratinio sukurti bylą. Tai mus pakeitė. Mes nebuvome nedori ar 
pikti. Bet norėjome sugauti žudiką. Aš nemiegojau tris paras. 
Mes visi nemiegojome. Bet mes jį sučiupome, o jis lyg niekur 
nieko vaipėsi prieš mus. Nekaltinu Briuso Vilkokso už tai, kad 
jis truputį prarado savitvardą. Manau, mes visi buvome prie ri- 
bos. Ir net tada, kai išgavome prisipažinimą - jūs teisus, tai nėra 
puikus prisipažinimo pavyzdys, bet tai viskas, ką galėjom išpešti 
iš to slapuko kalės vaiko - net tada viskas buvo labai trapu. Tas 
nuosprendis laikosi ant labai plonų gijų. Mes tai žinome. O tada 
atsirandate jūs, užduodate klausimų, kiekvienas jų tas gijas po 
truputį trauko ir mes visi šiek tiek netenkame proto. Taigi. Tai 
mano atsiprašymas už kolegą. Ir už tai, kad nusiunčiau jus pas 
Šraiverius. Nenoriu, kad šitas teismo nuosprendis būtų pakeis- 
tas. Labiau nei kada nors nenoriu, kad viskas būtų prarasta. Ne- 
galėčiau pažvelgti žmonėms į akis. Negalėčiau pažvelgti į akis 

savo šeimai. Negalėčiau pažiūrėti į akis sau pačiam. Noriu, kad 
tas vyras mirtų už tai, ką padarė. 

Leitenantas baigė kalbą ir laukė Kovarto atsakymo. Reporte- 
ris pajuto staiga aplankius sėkmę ir pabandė pasinaudoti proga. 

— Kokia jūsų departamente tvarka dėl ginklų tardymo kam- 
baryje? 

— Paprasta — jų ten nesinešama. Juos atiduodame budinčiam 
seržantui. Kiekvienas policininkas tai žino. Kodėl klausiate? 

- Ar galėtumėt atsistoti? 

Braunas gūžtelėjo pečiais ir atsistojo. 

— Dabar parodykite man savo kulkšnis. 

Jis atrodė nustebęs, dvejojo. 

— Nesupratau? 

— Padarykite man tą malonę, leitenante. 

Braunas piktai žiūrėjo į jį. 

— Norite tai pamatyti? 

Jis pakėlė koją, uždėjo ant stalo ir patraukė savo kelnių klešnę. 
Prie blauzdos buvo pririštas mažas rudos odos revolverio dėklas 
su trisdešimt aštunto kalibro trumpavamzdžiu revolveriu. 

Leitenantas nuleido klešnę. 

- Ar jūs nukreipėte tą ginklą į Fergiusoną ir pasakėte jam, 
kad nužudysite, jei jis neprisipažins? 

— Žinoma, ne. 

Detektyvo balse skambėjo šaltas pasipiktinimas. 

- Ir niekada nepaspaudėte gaiduko, kad šis pataikytų į tuščią 
šovinio lizdą? 

— Ne. 

— Tai kaip jis sužinojo apie tą ginklą, jei jūs jo neparodėte? 

Braunas per stalą piktai žvelgė į Kovartą ledinio įtūžio pilno- 
mis akimis. 

- Šitas pokalbis baigtas, - tarė rodydamas duris. 

— Klystat, — atsistodamas atsakė Kovartas. — Viskas dar tik 
prasideda. 

Vėl kalėjime 


Yra tokia būsena, kurią patiria žurnalistai; ji panaši į snaiperio, 
kai šis sutelkia dėmesį į taikinį, jo regėjimo laukas susiaurėja ir 
jis nemato nieko aplinkui — visa kita tampa nebesvarbu ir jis 
pradeda regėti vaizduotėje besiformuojantį straipsnį. Išryškėja 
visos pasakojimo spragos, tarpai istorijos gijoje, kuriuos reikia 
užpildyti informacija. Kaip duobkasys, pildamas ant karsto kas- 
tuvą po kastuvo, taip ir reporteris užkaišo spragas. 

Metijus Kovartas pasiekė tą būseną. 

Jis nekantriai barbeno pirštais į linoleumu dengtą stalą, lauk- 
damas, kol seržantas Rodžersas atves Fergiusoną į susitikimų 
kambarį. Kelionė į Pačiulą iškėlė jam daugybę klausimų ir jis 
nedelsdamas norėjo atsakymų. Straipsnis jo galvoje buvo beveik 
apmestas nuo tos akimirkos, kai Tenis Braunas piktai prisipaži- 
no, kad Vilkoksas trenkė Fergiusonui į veidą. Tas menkas prisi- 
pažinimas atvėrė visą melų virtinę. Metjus Kovartas negalėjo 
tiksliai žinoti, kas nutiko tarp policininkų ir jų grobio, bet žino- 
jo, kad turi užtektinai klausimų straipsniui pagrįsti ir galbūt net 
bylai atnaujinti. Dabar jis troško dar vieno dalyko. Jei ne Fer- 
giusonas nužudė mažąją mergaitę — tai kas gi? Kai tarpdury pa- 
sirodė Fergiusonas su nepridegta cigarete lūpose ir glėbiu bylos 
aplankų, Kovartas vos susivaldė nepašokęs ant kojų. 

Vyrai paspaudė vienas kitam ranką, Kovartas stebėjo, kaip 
Fergiusonas sėdasi ant kėdės priešais jį. 

— Būsiu už durų, -— tarė seržantas, uždarydamas reporterį ir 
nuteistąjį mažame kambaryje. Duryse garsiai spragtelėjo užrak- 
tas. Kalinys šypsojosi, ne iš džiaugsmo, bet iš pasitenkinimo sa- 
vimi, ir tik akimirką, pamačius šios šypsenos ir ledinio pykčio 
"Ienio Brauno akyse panašumą, Kovarto širdyje kilo abejonių. 
"Tačiau tas jausmas išblėso; Fergiusonas numetė ant stalo pluoš- 
tą aplankų, nuo jų svorio slopiai trinktelėjo. 

- Žinojau, kad grįšit, - prabilo Fergiusonas. - Žinojau, ką ten 
atrasit. 

- Ir ką gi radau? 

— Tai, kad sakiau tiesą. 

Kovartas sudvejojo, jis pabandė prigesinti kalinio pasitikėjimą. 

— Atradau, kad sakėte kelias tiesas. 

Fergiusonas pasišiaušė. 

— Po galais, ką norit tuo pasakyti? Gal nesikalbėjot su tais 
farais? Nematėt to nukeipusių baltasnukių rasistų miesto? Ne- 
matėt, kokia tai vieta? 

- Vienas tų rasistų policininkų juodaodis. Jūs man to nesakėt. 

— Gal manote, kad vien dėl tos pačios spalvos, kaip mano, jis 
iškart tampa geruoliu? Manote, jis man brolis? Ne toks pat 
rasistas kaip tas kirmėlė jo partneris? Kur jūs buvote, pone 
reporteri? Tenis Braunas blogesnis už blogiausią rasistą šerifą, 
kokį tik galėtum sugalvoti. Palyginti su juo, visi kiti farai iš 
pietų gilumos atrodo kaip mieli žmogaus teisių gynimo organi- 
zacijų nariai. Jis baltas iki širdies gelmių ir vienintelis dalykas, 
kurio jis nekenčia labiau nei savęs — tos pačios odos spalvos 
žmonių. Paklausinėkit. Išsiaiškinkit, kas tame mieste yra didy- 
sis galvų skaldytojas. Žmonės jums pasakys, kad tai tas kiaulė. 
Prisiekiu. 

Fergiusonas pašoko nuo kėdės. Jis ėmė vaikščioti po kamba- 

riuką ir kapoti kumščiu delną, impulsyviais pliaukšėjimais pa- 
brėždamas savo žodžius. 

— Ar nekalbėjote su tuo senu alkoholikų advokatu, kuris ma- 
ne išdavė? 

— Kalbėjau. 

— Ar kalbėjote su mano močiute? 

— Kalbėjau. 

— Ar neskaitėte bylos? 

— Mačiau, kad jie turėjo nedaug įkalčių. 

- Ar nematėte, kodėl jiems būtinai reikėjo to prisipažinimo? 

— Mačiau. 

— Ar matėte ginklą? 

— Taip. 

— Ar skaitėte prisipažinimą? 

— Skaičiau. 

— Jie mane mušė, tie šunsnukiai. 

- Jis prisipažino, kad kelis kartus jums sudavė... 

— Kelis kartus! Jėzau! Gražu. Jie turbūt sakė, kad tik meiliai 
patapšnojo. Mažas nesusipratimas, o ne stiprūs smūgiai. 

— Maždaug taip jie ir kalbėjo. 

— Supisti šunsnukiai! 

— Ramiau... 

— Ramiau! Sakykite, kodėl turėčiau būti ramus? Tie prakeikti 
melagiai kalės vaikai gali paprasčiausiai sėdėti ir kalbėti, ką no- 
ri. O aš turiu tik šitas sienas, manęs laukia elektros kėdė. 

Fergiusonas, kalbėdamas pakeltu balsu, netikėtai sustojo vi- 
dury kambario, jo burna prasivėrė. Žvilgtelėjo į Kovartą, lyg 
bandydamas atgauti prarastą savitvardą. Atrodė, kad apmąsto 
tai, ką ketina sakyti. 

— Ar žinote, pone Kovartai, kad mes iki šio ryto buvome už- 
rakinti savo vienutėse? Juk žinote, ką tai reiškia, tiesa? — Fer- 
giusonas kalbėjo stengdamasis valdytis. 

— Pasakykite. 

- Gubernatorius pasirašė įsakymą įvykdyti mirties nuosprendį. 
Mus uždaro vienutėse dvidešimt keturioms valandoms, kol nu- 
stoja galioti įsakymas arba įvykdoma mirties bausmė. 

— Kas atsitiko? 

- Vieno vyruko pateiktą apeliaciją svarstys apeliaciniame teis- 
me, — Fergiusonas papurtė galvą, — bet jis jau ant prarajos kraš- 
to. Žinot, kaip tai veikia. Pirma teiki visas apeliacijas pagal bylą. 
Tada prabyli apie aukštesnius dalykus, tokius kaip mirties baus- 
mės konstitucinė reikšmė. Arba prisiekusiųjų rasinė sudėtis. Tai 
viena iš dažniau pasitaikančių temų. Bandai ginčyti viena arba 
kita. Bandai atrasti ką nors nauja. Ką nors, ko dar nesugalvojo 
visi tie teisiniai protai. Tr vis tik-tak, tik-tak. Laikas baigiasi. 

Fergiusonas grįžo prie kėdės, atsargiai atsisėdo ir sukryžiavo 
prieš save rankas. 

- Ar žinote, kaip tokie dalykai veikia žmogaus sielą? Ji tampa 
sustingusi ir šalta. Esi spąstuose, jautiesi taip, lyg kiekvienas laik- 
rodžio dūžis muštų tau į širdį. Atrodo, lyg rengtumeisi mirti tu, 
žinai, kad vieną dieną jie ateis ir visus užrakins vienutėse, nes 
bus pasirašytas įsakymas su tavo vardu. Tai tarsi lėtas žudymas, 
išleidžiant kraują lašas po lašo, kol nukraujuoji mirtinai. Tada 
visi prarandame protą. Galite paklausti seržanto Rodžerso, jis 
jums papasakos. Pirmiausia pasigirsta piktas riksmas ir staugi- 
mas, bet tai trunka tik keletą minučių. Paskui stoja tyla. Atrodo, 
beveik gali girdėti, kaip siaubo apimti kaliniai prakaituoja. Tada 
kas nors nutinka, koks nors garsas sutrikdo tylą ir jos nelieka — 
vieni vyrai vėl ima šaukti, kiti klykti. Vienas vyras rėkė dvylika 
valandų, kol pagaliau prarado sąmonę. Taip iš mūsų išspaudžia 
visą sveiką protą, palieka tik neapykantą ir pamišimą. Daugiau 
nieko. Tada jie tave išsiveda. 

Fergiusonas kalbėjo švelniai, vėl atsistojo ir ėmė žingsniuoti 
po kambarį. 

- Žinote, ko labiausiai nekenčiau Pačiuloje? Jos ramybės. To, 

| kaip ten malonu. Paprasčiausiai tylu ir gera. 

Fergiusonas sugniaužė kumštį. 

— Nekenčiau to, kad viskas turi savo vietą ir puikiai veikia, 
Visi visus pažįsta ir žino, ko laukti iš gyvenimo. Atsibundi iš 
tyto. Eini į darbą. Taip, pone, ne, pone. Važiuoji namo. Išgeri. 
Valgai vakarienę. Įsijungi televizorių. Eini miegoti. Tą patį darai 
kitą dieną. Penktadienio vakarą eini į mokyklos rungtynes. Šeš- 
tadienį surengi iškylą. Sekmadienį eini į bažnyčią. Nesvarbu, ar 
esi juodaodis ar baltaodis, - išskyrus tai, kad baltaodžiai viskam 
vadovauja, o juodaodžiai tvarko ir nešioja daiktus, kaip ir visose 
pietinėse valstijose. O labiausiai nekenčiau to, kad visiems tai 
patinka. Jėzau, kaip jiems patinka rutina. Velkiesi per kiekvieną 
dieną, kasdien vis taip pat. Metai po metų. 

— O jūs? 

— Jūsų tiesa. Aš neįtikau. Nes norėjau kažko kito. Norėjau 
kuo nors tapti. Mano senelė tokia pat. Žmonės sako, kad ji tvir- 
ta sena išdidi moteris, nors ir gyvena troboje be vandentiekio, 
tik su vištide. Tie, kuriems pavyko ką nors pasiekti, kaip tas 
prakeiktas Tenis Braunas, negalėjo pakęsti jos pasididžiavimo. 
Nekentė, kad ji nelenkia galvos kiekvienam. Matėte ją. Ar ji 
jums pasirodė panaši į tokią, kuri gatvėje pasitrauktų į šalį ką 
nors praleisdama? 

— Ne, nepasirodė. 

— Ji visą gyvenimą buvo kovotoja. O kai atsiradau aš ir nebu- 
vau toks su viskuo besitaikstantis tipas, kokio jiems reikėjo, — 
jie ėmė mane persekioti. 

Jis būtų tęsęs, bet Kovartas jį pertraukė: 

- Gerai, Fergiusonai, puiku. Tarkim, visa tai tiesa. Ir, sakyki- 
me, parašysiu straipsnį: trūksta įrodymų, abejotinai nustatyta 
tapatybė, prastas advokatas, jėga išgautas prisipažinimas... Tai — 
pusė to, ką žadėjote. 

Dabar jis užvaldė visą Fergiusono dėmesį. 

- Man reikia vardo. Tikrojo žudiko vardo, kaip žadėjot. Dau- 
giau jokių kvailysčių. 

— O kokių aš turiu garantijų... 

- Jokių. Mano straipsnis, parašytas taip, kaip moku. 

- Taip, bet man tai reiškia gyvenimą. Gal net mirtį. 

— Jokių garantijų. 

Fergiusonas atsisėdo ir pažvelgė į Kovartą. 

— Ką iš tiesų žinote apie mane? - paklausė jis. 

Klausimas truputį sutrikdė Kovartą. Ką jis žino? 

— Tai, ką pasakėte, ką pasakojo kiti. 

— Manot, kad mane pažįstat? 

— Gal šiek tiek. 

Fergiusonas prunkštelėjo. 

— Klystate, — sudvejojo, lyg permąstydamas savo žodžius, — 
kokį matote, toks ir esu. Gal aš ir netobulas, gal pasakiau ar 
padariau dalykų, kurių nederėjo. Gal man nereikėjo užknisti to 
miestelio tiek, kad ištikus nelaimei jie eitų tiesiai pas mane. Taip, 
patys to nežinodami, jie leido savo nelaimei nuvažiuoti artimiau- 
siu keliu. 

— Nesuprantu. 

— Suprasite, — Fergiusonas užsimerkė, - žinau, kartais aš 
šiurkštokas, bet visi esam tokie, kokie esam. 

— Tikriausiai. 

- Taip atsitiko ir Pačiuloje. Į miestą atklydo nelaimė. Sustojo 
kelioms minutėms ir paliko mane, paliko sušluoti kartu su visais 
likučiais, — jis nusijuokė iš Kovarto išraiškos. — Leiskite pakar- 
toti. Įsivaizduokite vyrą, labai nedorą vyrą, važiuojantį automo- 
biliu į pietus ir išsukantį iš greitkelio, kad užvažiuotų į Pačiulą. 
Jis sustoja, tikriausiai norėdamas priešais mokyklą suvalgyti su- 
muštinį su keptomis bulvytėmis. Pamato mergaitę. Įkalba ją sės- 
ti į automobilį, nes atrodo visai geras. Jūs matėte tą vietą. Labai 
nesunku per kelias minutes nuvažiuoti į pelkių vidurį, kur nieko 
nėra. Ten jis ją patvarko ir palieka. Išvažiuoja tolyn. Visiems 
laikams palieka tą vietą, apie tai, ką padarė, susimąstydamas ne 
daugiau nei dvi minutes, ir tik tam, kad prisimintų, kaip buvo 
gera nužudyti tą mažytę. 

— "Tęskit. 

— Jis vingiais išvažiuoja iš valstijos. Sukelia neramumus Bei 
Sityje. Dar šiek tiek Talahasyje, Orlande, Leiklande, Tampoje. 
"Taip visą kelią iki Majamio. Pasigauna studentę. Porelę turistų. 
Padavėją bare. Visa bėda, kad nuvykęs į didelį miestą tampa ne- 
be toks atsargus ir jį sugauna. Suima, įmeta į kalėjimą. Pirmojo 
laipsnio žmogžudystė. Ką nors primena? 

— Pradeda. Tęskite. 

- Po kelerių metų tas vyras atsiduria čia ir laukia, kol jam įvyk- 
dys mirties bausmę. Ir ką jis čia randa? Juokingiausią dalyką. Juo- 
kingiausią dalyką, kokį galėtų įsivaizduoti. Vyras gretimoje vienu- 
tėje sėdi už tai, ką padarė jis, bet šį nusikaltimą buvo visai užmir- 
šęs, nes jų įvykdė tiek, kad visi susimaišė galvoje. Jis juokėsi taip, 
kad vos neplyšo pilvas. Tačiau gretimoje vienutėje sėdinčiam vy- 
rui nebuvo taip juokinga... 

— Norite pasakyti, kad... 

— Būtent, pone Kovartai. Vyras, nužudęs Džoanę Šraiver, yra 
čia ir laukia mirties bausmės įvykdymo. Ar žinote žmogų, vardu 
Bleiras Salivanas? 

Kovartas staigiai įkvėpė. Vardas jo galvoje sprogo kaip šrap- 
nelis. 

- Taip, žinau. 

- Visi žino Bleirą Salivaną, tiesa, pone reporteri? 

— Tiesa. 

— Taigi ją nužudė jis. 

Kovartas pajuto, kaip jo veidas išraudo. Norėjo atlaisvinti kak- 
laraištį, iškišti galvą pro langą, atsistoti vėjyje, kad tik gautų oro. 

— Iš kur jūs žinote? 

- Jis man pasakė! Jam tai pasirodė labai juokinga. 

— Papasakokite, ką jis sakė. 

— Netrukus po to, kai čia atsidūrė, jį perkėlė į vienutę greta 
manosios. Jam keli varžteliai atsisukę. Juokiasi, kai nėra nieko 
juokinga. Verkia be jokios priežasties. Kalbasi su savimi. Kal- 

basi su Dievu. Po velnių, jo balsas toks švelnus, beveik šnypščian- 
tis - kaip gyvatės. Jis labiausiai pamišęs šunsnukis, kokį kada nors 
esu sutikęs. Jis ne tik pamišęs, bet ir klastingas kaip lapė. 

Šiaip ar taip, po poros savaičių mes pasikalbame - jis manęs 
klausia, už ką aš čia. Pasakau teisybę: sėdžiu už žmogžudystę, 
kurios neįvykdžiau. Tai priverčia jį šypsotis ir kikenti. Jis klau- 
sia, už kokį nusikaltimą. Aš jam sakau: „Mažos mergaitės nužu- 
dymą Pačiuloje.“ „Maža geltonplaukė mergaitė, - sako jis, — su 
kabėmis.“ „Taip“, - atsakau. Tada jis prapliumpa juoktis. „Ge- 
gužės pradžioje?“ — klausia. „Taip“, - sakau. „Maža mergaitė 
visa supjaustyta, o kūnas įmestas į pelkę?“ — klausia. „Pataikei, — 
sakau, - bet iš kur tiek daug apie tai žinai?“ Jis nesiliauja kiken- 
ti, juokiasi, prunkščia, raitosi ant žemės, mano, kad tai labai 
juokinga. „Po velnių, žinau, kad ne tu patvarkei tą mergaitę, nes 
tai padariau aš“, - sako. „Ji išties buvo puiki. Žmogau, — sako, — 
esi čia pats varganiausias šiknius.“ Ir leipsta juokais. Maniau, 
iškart jį nudėsiu, žinote, čia pat, todėl pradėjau rėkti ir daužytis, 
norėdamas prasiveržti pro grotas. Atlekia tvarkdarių būrys su 
guminėmis lazdomis ir plastikiniais skydais ant veidų. Jie mane 
truputį patranko, tada nuvelka į izoliatorių. Žinot, kaip jis atro- 
do? Toks mažas kambarys be langų, ten tik kibiras ir cementinis 
gultas. Ten tave įmeta nuogą, kol išmoksti valdytis. 

— Kai iš ten išėjau, jį jau buvo perkėlę į kitą kamerą. Mes 
mankštinamės skirtingu laiku, todėl jo nesutinku. Sako, jam jau 
visai blogai. Kartais naktimis girdžiu, kaip jis mane šaukia. „Bo- 


si, juokiasi, juokiasi. 

Kovartas sudrebėjo. Jam reikėjo laiko visam pasakojimui ap- 
mąstyti, bet jo nebuvo. Jį prikaustė Roberto Erlo žodžiai: 

— Kaip galite tai įrodyti? 

— Nežinau, žmogau! Ne mano darbas įrodinėti! 

— Kaip gali tai patvirtinti? 

— Po velnių! Seržantas pasakys, kad turėjo patraukti Salivaną 
toliau nuo manęs. Bet jis nežino kodėl. Niekas nežino kodėl, 
išskyrus mane, jus ir jį. 

— Bet aš negaliu... 

— Nenoriu girdėti, ką jūs galite ar ko negalite, pone reporteri. 
Žmonės man visą gyvenimą sakė, kiek daug dalykų negalima 
daryti. Negali būti toks, negali daryti to, negali turėti ano, šito 
negali net norėti. Visas mano gyvenimas, žmogau, viename žo- 
dyje. Nebenoriu jo girdėti. 

Kovartas tylėjo. 

— Na, - pratarė, - patikrinsiu... 

Fergiusonas greitai atsigręžė, prikišo savo veidą prie jo ir žvelgė 
įniršio įelektrintomis akimis. 

— Teisingai. Patikrinkite, — tarė. - Eikit, paklauskit to šunsnu- 
kio. Pamatysit, po velnių, pamatysit. 

Tada Fergiusonas greitai atsistojo ir pasitraukė nuo stalo. 

— Dabar žinote. Ką darysit? Ką galite padaryti? Užduoti dar 
daugiau klausimų, bet, po velnių, verčiau įsitikinkite, kad ne- 
mirsiu, kol baigsite klausinėti. 

Kalinys nuėjo prie durų ir ėmė belsti. Mažame kambaryje bel- 
dimas aidėjo lyg šūviai. 

— Mes jau baigėme! - sušuko. - Seržante Rodžersai! Po galais! 

Durys tirtėjo nuo jo įnirtingo daužymo. Kalėjimo sargybi- 
niui pravėrus duris, Fergiusonas dar sykį pažvelgė į Kovartą ir 
tarė: 

— Noriu grįžti į savo kamerą. Noriu būti vienas. Nebenoriu 
kalbėtis. Su niekuo. 

Jis ištiesė rankas, jas surakino. Kai uždėjo antrankius, jis vėl 
žvilgtelėjo į Kovartą. Jo akys buvo veriančios, žiaurios, kupinos 
mas tyliai sėdintį Kovartą, besijaučiantį taip, lyg būtų sūkurio, 
galinčio bet kada įtraukti, pakraštyje. 

Jau vedamas iš kalėjimo Kovartas paklausė seržanto: 

— Kur Bleiras Salivanas? 

Seržantas Rodžersas prunkštelėjo. 

- Salis? Jis O sparne. Ištisas dienas leidžia kameroje - skaito 
Bibliją ir rašo laiškus. Jis rašo visam pulkui psichiatrų ir savo 
aukų šeimoms. Siunčia jiems šlykščius pasakojimus, ką padarė 
jų artimiesiems. Mes jų neišsiunčiame. Jam nesakome, bet, ma- 
nau, jis kažką įtaria. 

Seržantas papurtė galvą. 

— Jam ne visi namie. Ir dar jam kažkodėl baisiai parūpo Ro- 
bertas Erlas. Įkyriai šaukia jį vardu, kartais net vidury nakties. 
Ar Robertas Erlas sakė, kad bandė užmušti Salivaną, kai jie 
sėdėjo gretimose kamerose? Iš tiesų, buvo gana keista. Iš pra- 
džių viskas gerai, jie šnekučiuojasi pro grotas. Staiga Robertas 
Erlas tiesiog pašėlsta, ima rėkti ir viską daužyti, bandydamas 
pasiekti Salivaną. Tai bene vienintelis jo sukeltas neramumas. 
Buvo patupdytas į skylę trumpų atostogų. Dabar jie išskirtųjų 
sąraše. 

— Kas tai? 

— Būtent tai, kas ir atrodo. Tame sąraše - visiškai išskirti žmo- 
nės. Jokio sąlyčio jokiomis aplinkybėmis. Taip tarsi apsaugome 
kai kuriuos vyrukus — neleidžiame vieniems kitų nužudyti, iki 
valstija tai padarys legaliai. 

— O jei norėčiau pakalbėti su Salivanu? 

Seržantas papurtė galvą. 

— Tas žmogus tikrai blogas, pone Kovartai. Jėzau, jis gąsdina 
net mane, 0 aš esu matęs kone visų rūšių žmogžudžių, kokių tik 
gali pasiūlyti šis pasaulis. 

—- Kodėl? 

- Žinote, čia turime žmonių, kurie jus nužudytų ir apie tai net 
nepamąstytų — jiems nieko nereiškia atimti gyvybę. Turime be- 
pročių, seksualinių maniakų, psichopatų, adrenalino fanų ir sam- 
domų žudikų, ko tik nori. Bet Salivanas, na, jis iškrypęs truputį 

kitaip. Nė negalėčiau pasakyti kodėl. Tiesiog jis tiktų bet kuriai 
iš mano išvardytų kategorijų — kaip tie spalvą keičiantys drie- 
žali... 

— Chameleonai? 

- Taip. Būtent. Atrodo, lyg jis įkūnytų juos visus kartu — jis ne 
vienos kurios rūšies, — seržantas Rodžersas nutilo. — Jis mane 
tiesiog gąsdina. Negaliu sakyti, kad džiaugiuosi, kai ką nors so- 
dina į elektros kėdę, bet tikrai nesudvejosiu prie jos pririšdamas 
jį. Jau greitai. 

— Kodėl? Juk jis čia sėdi tik vienus metus? 

— Taigi. Bet jis atsisakė visų advokatų, kaip tas vyrukas Jutoje 
prieš keletą metų. Dar gali teikti apeliaciją Aukščiausiajam teis- 
mui, bet po to, sako, prieis liepto galą. Sako negalintis sulaukti, 
kada paklius į pragarą, nes ten jį pasitiksią su raudonu kilimu. 

— Manote, jis nepakeis savo požiūrio? 

— Sakiau, kad jis ne toks kaip visi. Netgi ne toks kaip kiti 
žudikai. Manau, kad jis viso šito tvirtai laikysis. Gyventi, mirti, 
atrodo, jam tas pat. Spėju, kad jis tik nusijuoks, kaip juokiasi iš 
visko, ir klestelės ant tos kėdės, lyg tai būtų vieni niekai. 

— Man reikia su juo pasikalbėti. 

— Niekam nereikia kalbėtis su tuo žmogum. 

— Man reikia. Ar galite suorganizuoti? 

Rodžersas stabtelėjo ir keistai pažvelgė į jį. 

— Ar tai kaip nors susiję su Bobiu Erlu? 

— Galbūt. 

Jis gūžtelėjo pečiais. 

— Na, daugiausia, ką galiu padaryti, tai jo paklausti. Jei pasakys 
„taip“ — galiu viską surengti. Jei sakys „ne“, tai nieko ir nebus. 

— Suprantu. 

— Bus ne tas pats, kaip kalbėti su Bobiu Erlu. Reikės narvo. 

— Koks skirtumas... Tiesiog pabandykite tai suorganizuoti. 

— Gerai, pone Kovartai. Galite paskambinti ryte, o aš pasi- 
stengsiu gauti atsakymą. 

Jie abu tylėdami išėjo pro lankomosios kalėjimo dalies duris. 
Akimirką abu stabtelėjo vestibiulyje prieš išėjimą. Tada Rodžer- 
sas drauge su Kovartu žengė į dienos šviesą. Reporteris matė, 
kaip sargybinis prisidengė akis ir pažvelgė tiesiai į viršų, pro blyš- 
kų mėlyną dangų tiesiai į akinančią saulę. Seržantas stovėjo, lė- 
tai kvėpdamas tyrą lauko orą, akimirką užsimerkė, lyg su gaiviu 
oru bandytų išstumti ir drėgną kalėjimo šaltį. Paskui linktelėjo 
galva ir, netardamas nė žodžio, sugrįžo į kalėjimą. 


Fergiusonas sakė tiesą, pagalvojo Kovartas. Visi žinojo, kas toks 
Bleiras Salivanas. 

Floridai būdinga keista ypatybė — veisti pasibaisėtinus žudi- 
kus, tarsi blogis, nelyginant gumbuotos mangrovės, vešinčios 
druskingu vandeniu aptaškytame smėlyje ir purve netoli vande- 
nyno, būtų įleidęs šaknis šioje valstijoje ir stengtųsi išlikti. O tie, 
kurie gimė kur nors kitur, tarsi būtų traukiami čia kažkokios 
neįprastos gravitacinės anomalijos, potvynių ir atoslūgių, siau- 
bingų žmonių potroškių. Tai vertė valstiją priprasti prie blogio, 
numoti ranka į paranoiką, puolantį šaudyti iš automato greitojo 
maisto restorane, ar į išsipūtusius prekeivių narkotikais kūnus, 
traukiančius muses kur nors Evergleide. Klajokliai, pamišėliai, 
samdomi žudikai, žmogžudžiai, varomi pamišimo, aistros ar ne- 
tekę proto ir jausmų, - visi jie, rodos, rasdavo kelią į Floridą. 

Bleiras Salivanas prisipažino, kad keliaudamas į pietus, prieš 
atvykdamas į Majamį, nužudė daugybę žmonių. Žmogžudystės 
buvo išties atsitiktinės: nužudyti žmonės, tiesiog pasipainioję jo 
kelyje. Naktinis mažo pakelės motelio tvarkytojas, kavinės pa- 
davėja, mažos krautuvėlės pardavėjas, pagyvenusių turistų po- 
ra, keičianti ratą kelkraštyje. Ypač baugino tų žmogžudysčių vi- 
siškas nenuoseklumas. Kai kurios aukos buvo apiplėštos. Kitos 
išprievartautos. Dar kitos tiesiog nužudytos be jokių aiškių mo- 
tyvų ar dėl kažkokių sveiku protu nesuvokiamų priežasčių - kaip 
degalinės tarnautojas, kuris buvo nušautas per apsauginės gro- 

tas ne tam, kad būtų galima apvogti, o todėl, kad nespėjo greitai 
atiduoti grąžos iš dvidešimties dolerių banknoto. Salivanas areš- 
tuotas praėjus kelioms minutėms po to, kai baigė dorotis su po- 
rele, kurią užtiko besibučiuojant prie apleisto kelio. Jis nesku- 
bėjo - pirma surišo vaikiną ir leido jam žiūrėti, kaip prievartau- 
ja merginą, paskui merginos akyse perpjovė vaikinui gerklę. Jį, 
peiliu raižantį merginos kūną, pastebėjo toje vietovėje patru- 
liuojantis motorizuotas valstijos policininkas. 

— Tiesiog nepasisekė, - arogantiškai, be gailesčio sakė teisėjui 
Salivanas, komentuodamas nuosprendį. - Jei būčiau buvęs nors 
trupučiuką greitesnis, būčiau susitvarkęs ir su policininku. 

Kovartas savo kambaryje surinko telefono numerį ir po kelių 
minučių buvo sujungtas su Miarni Journal redakcija. Paprašė pa- 
kviesti Edną Makgy, teismų žurnalistę, rašiusią apie Salivano 
teismą ir nuosprendį. Telefonas grojo įrašą, kol ji atsiliepė. 

— Sveika, Edna. 

— Meti? Kur tu? 

— Pigiame Starko motelyje, bandau aiškintis. 

- Pranešk, jei pavyks, gerai? Kaip straipsnis? Čia sklando gan- 
dai, kad užkabinai kažką svarbaus. 

— Viskas gerai. 

— Tas vyrukas tikrai nužudė mergaitę? 

— Nežinau. Yra tikrai daug klaustukų. Policininkai prisipaži- 
no jam trenkę prieš išgaudami prisipažinimą. Ne taip baisiai, 
kaip jis pasakoja, bet vis tiek. 

— Rimtai? Skamba neblogai. Net mažiausia prievartos užuo- 
mina galėtų priversti teisėją išmesti to vyro prisipažinimą. O jei 
policininkai prisipažino melavę, nors truputėlį, tada saugokis. 

— Tai man kelia nerimą, Edna. Kam jiems prisipažinti, kad 
trenkė tam vyrukui? Jiems tai ne į naudą. 

— Meti, žinai taip pat gerai kaip aš, kad policininkai - blogiau- 
si melagiai pasaulyje. Jie stengiasi, bet visada susimauna. Susi- 
painioja. Ne tokia prigimtis. Todėl galų gale jie pasako tiesą. 

Tiesiog reikia nepasiduoti, toliau uždavinėti klausimus. Ir jie pa- 
galiau išsiduos. Taigi, kuo galiu padėti? 

- Bleiras Salivanas. 

— Salis? Na, tai jau įdomu. Kaip jis su tuo susijęs? 

— Jo vardas paminėtas gana neįprastame kontekste. Nelabai 
galiu pasakoti. 

— Nagi, pasakyk. 

— Kol kas ne, Edna. Kai tik patikrinsiu — tu pirma viską sužinosi. 

— Pažadi? 

- Žinoma. 

— Tikrai pažadi? 

— Edna. Prašau. 

— Gerai. Gerai. Bleiras Salivanas. Salis. Jėzau. Žinai, aš - li- 
beralė, bet tas vyrukas — tiesiog nežinau. Žinai, ką jis privertė 
daryti 14 merginą prieš nužudydamas? To neįdėjau į straipsnį. 
Kai prisiekusieji tai išgirdo, vienas jų apsivėmė stačiai ten, kur 
sėdėjo. Reikėjo paskelbti pertrauką, kad viską išvalytų. Kol ji 
žiūrėjo, kaip jos vaikinas baigia nukraujuoti, Salis liepė jai pasi- 
lenižikitos 

— To žinoti nenoriu, — pertraukė Kovartas. 

Moteris kitame laido gale iškart nutilo. Po akimirkos paklausė: 

— O ką nori sužinoti? 

- Ar gali papasakoti, kaip jis keliavo į pietus? 

— Žinoma. Bulvariniai laikraščiai tai vadino „mirties kelio- 
ne“. Na, viskas gana tiksliai užfiksuota. Pirmiausia jis nužudė 
išsinuomoto buto savininkę Luizianoje, Naujojo Orleano prie- 
miestyje, paskui prostitutę Mobailyje, Alabamoje. Sako peiliu 
nudūręs jūreivį Pensakoloje, paskui kažkokį vyruką, kurį sutiko 
gėjų bare ir paliko šiukšlių dėžėje, tada... 

— Kada tai buvo? 

— Viskas mano užrašuose. Palauk, jie apatiniame stalčiuje. 

Metijus Kovartas išgirdo, kaip ant stalo dedamas telefono ra- 
gelis, ir vos girdėjosi, kaip ištraukiami ir sustumiami stalčiai. 


JOHN KATZENBACH Iš KILNUS TIKSLAS 133 


- Radau. Palauk. Štai. Turėjo būti vėlyvas balandis, vėliausiai — 
gegužės pradžia, iškart po to, kai jis atkeliavo į Floridą. 

— O paskui? 

— Keliavo tolyn į pietus. Neįtikėtina. Ieškomas trijų valstijų 
policijos, platinami jo žodiniai aprašai, FTB skrajutės su nuo- 
trauka, kriminalinės informacijos centro sukurtu fotorobotu. Ir 
niekas jo nemato. Bent niekas iš likusių gyvų. Jis atkeliavo į Ma- 
jamį birželio gale. Turbūt ilgai užtruko plaudamas kraują nuo 
drabužių. 

— O automobiliai? 

— Na, jis važiavo trim automobiliais, visi vogti. Chevy, Mercury 
ir Olds. Pametęs vieną, pasigrobdavo kitą. Vogdavo mašinų nu- 
merius ir panašiai. Visada rinkdavosi paprastas mašinas, eilines, 
netraukiančias dėmesio. Sakė visada važiuodavęs leistinu greičiu. 

— Ką jis vairavo tik atvykęs į Floridą? 

— Palauk. Tikrinu užrašus. Žinai, buvo toks vyrukas iš Tam- 
pos Zžibune, norėjo rašyti apie jį knygą. Norėjo susitikti, bet 
Salis jį išspyrė. Nenorėjo kalbėtis — girdėjau iš prokurorų. Vis 
dar tikrinu. Jis atleido visus savo advokatus, ar žinojai? Manau, 
jam įvykdys mirties bausmę iki šių metų galo. Gubernatoriui 
turbūt niežti nagai pasirašyti tą įsakymą įvykdyti mirties baus- 
mę. Štai, radau - rudą Mercury Monarch. 

— Ne fordą? 

— Ne. Bet Mercury beveik toks pat automobilis. Toks pat kor- 
pusas, panašus dizainas. Juos lengva supainioti. 

— Šviesiai rudas? 

— Ne, tamsiai. 

Kovartas giliai įkvėpė. Viskas sutampa, pagalvojo. 

— Meti, gal pasakysi, kodėl kamantinėji. 

— Tik leisk man patikrinti keletą dalykų ir viską papasakosiu. 

— Nagi, Meti. Man nepatinka nežinia. 

— Aš tau paskambinsiu. 

„ Pažadi? 

— Taip. 
— Zinai, kad čia padaugės gandų apie tavo rašomą straipsnį? 
- Zinau. 


Ji padėjo ragelį ir Metjus Kovartas liko vienas. Kambaryje 
tvyrojo baisios mintys ir siaubingi paaiškinimai. Fordą pakeitė 
merkuris. Žalią — rudas. Juodą pakeitė baltas. Vieną vyrą — 
kitas. 


- Nelabai suprantu, bet jums pasisekė, - linksmai kalbėjo ser- 
žantas Rodžersas ankstyvo meto nė kiek neišduodančiu balsu. 

— Kodėl? 

— Ponas Salivanas sako, kad susitiks su jumis. Tai tikrai suner- 
vintų prieš savaitę čia buvusį vyruką iš Tampos. Nenorėjo jo nė 
regėti. Suerzintų advokatus, bandžiusius susitikti su Saliu. Jis 
nenori jų matyti. Po galais, vieninteliai žmonės, su kuriais jis 
susitinka - keli psichiatrai, FTB čia atsiųsti iš Elgsenos tyrimų 
padalinio. Vaikinai, tyrinėjantys serijinius žudikus. Manau, jis 
susitinka su jais tik tam, kad nė vienas prakeiktas advokatas ne- 
galėtų sukurti dokumentų, įrodančių jo nepakaltinamumą ir ne- 
gautų teismo potvarkio teikti apeliaciją. Ar nesakiau, kad ponas 
Salivanas labai savitas žmogus? 

— Išties, kad mane kur skradžiai, - tarė Kovartas. 

— Skradžiai prasmegs jis. Bet tai juk ne mūsų rūpestis, tiesa? 

— Aš greitai baigsiu. 

— Neskubėkite. Su ponu Salivanu mes labai atsargūs nuo to 
karto, kai prieš devynis mėnesius jis staiga šoko ant vieno sargy- 
binio ir nukando jam ausį. Sakė — skanu. Dar sakė, kad būtų 
suvalgęs visą galvą, jei nebūtume patraukę. Toks jau tas Salis. 

— Kodėl jis taip darė? 

- Tas vyras pavadino jį pamišėliu. Žinote, juokaudamas. Taip, 
kaip pasakytumėte savo žmonai, tarkime: „Gal išprotėjai, kad 
nori nusipirkti naują suknelę.“ Arba net pats sau pasakytum: 
„Gal išprotėjau, kad noriu laiku sumokėti mokesčius.“ Juokau- 

damas, tiesa? Bet tai ne tas žodis, kurį galėtum pasakyti Saliva- 
nui. Tiesiog pykšt — ir jis jau ant to vyro, kandžioja jį nelyginant 
šuva. O užpultasis vyrukas gal dvigubai didesnis. Tačiau šiam 
nebuvo jokio skirtumo. Jie voliojasi ant žemės, kraujas taškosi į 
visas puses, tas vyras šaukia: „Nulipk nuo manęs, pamišęs kalės 
vaike!“ Žinoma, tai nepadėjo, tik privertė Salį dar stipriau pulti. 
Teko numušti jį lazdomis ir kelis mėnesius laikyti izoliatoriuje, 
kol nusiramins. Spėju, tuo žodžiu viskas prasidėjo ir įvyko. Tai 
buvo kaip gaiduko spustelėjimas - iškart iššovė. Mane tai kai ko 
pamokė. Visus čia pamokė. Pamokė atsargiau rinktis žodžius. 
Saliui... Atrodo, jam žodžiai labai svarbūs. 

Rodžersas stabtelėjo, leisdamas akimirką užlieti tylai. Tada 
pridūrė: 

— Dabar jie labai svarbūs ir tam kitam vyrukui. 


Kovartą lydėjo jaunas, pilkai apsirengęs sargybinis; jis nekalbė- 
jo ir elgėsi taip, lyg tuo baltu, pro eilę nepasiekiamų langų besi- 
skverbiančia saulės šviesa užlietu koridoriumi vestų kokį ligos 
užkratą. Nuo akinamos šviesos pasaulis tapo miglotas ir neaiš- 
kus. Eidamas reporteris bandė išlaisvinti savo mintis. Klausėsi 
išblizgintomis grindimis kaukšinčių padų. Kovartas tokiais at- 
vejais taikydavo tam tikrą metodą: jis užtemdydavo savo protą, 
stengdamasis apie nieką negalvoti, neįsivaizduoti greitai įvyk- 
siančio pokalbio, neatsiminti rašytų straipsnių ar pažįstamų žmo- 
nių, visai nemąstyti apie nieką. Jis norėdavo užmiršti visas smul- 
kmenas ir tiesiog susiurbti kiekvieną netrukus įvyksiančio susi- 
tikimo garsą ir vaizdą. 

Eidamas koridoriumi ir pro rakinamas dvigubas duris, jis skai- 
čiavo dunksinčius pareigūno žingsnius. Kai suskaičiavo šimtą, 
jie įžengė į erdvią, kabinoje sėdinčių sargybinių saugomą patal- 
pą šalia siaurų tiltelių, vedančių į kalėjimo kameras. Kelių susi- 
kirtimo vietoje stovėjo vielinis narvas. Narvo viduryje buvo pil- 
kai melsvas stalas ir du suolai. Viskas prirakinta prie žemės. Vie- 

noje stalo pusėje privirintas didelis metalinis žiedas. Pro vienin- 
teles duris Kovartą įvedė į narvą ir pasodino priešais tą pusę, 
kurioje buvo žiedas. 

— "Tas kalės vaikas netrukus bus čia. Palaukite, - tarė sargybi- 
nis. Tada apsisuko, skubiai išėjo iš narvo, užlipo laiptais ir nu- 
žingsniavo tilteliu. 

Po kelių akimirkų pasigirdo beldimas į vienas šios aikštelės 
duris. Vidaus telefonu atsklido balsas: 

— Saugumo pranešimas! Eina penki žmonės! 

Elektroninė spyna atsidarydama šaižiai sukaukė ir Kovartas 
pamatė seržantą Rodžersą su apsaugine apranga ir šalmu, įve- 
dantį būrį į zoną. Oranžinį kalinio kombinezoną iš visų pusių 
užstojo sargybiniai. Grupė greitai įėjo į narvą. 

Bleiras Salivanas buvo surakintas grandinėmis, jos saistė jo 
rankas ir kojas. Apsupę vyrai žengė kariškai tiksliai, batais su- 
tartinai trenkdami į žemę, o šis pasišokinėdamas ėjo vidury kaip 
vaikas, besistengiantis eiti vienu ritmu su paradu. 

Jis buvo liesas kaip skeletas, nedidukas, su violetiniai raudo- 
nom tatuiruotėm ant baltos rankų odos ir kupeta juodų, kiek 
žilstelėjusių plaukų. Jo tamsios akys lakstė po narvą, varstė sar- 
gybinius ir Metjų Kovartą. Vienas vokas truputį trukčiojo, lyg 
akys būtų tarpusavyje nesusijusios. Iš jo šypsenos ir nerūpestin- 
gos laikysenos buvo matyti netikėtas laisvumas, kai seržantas 
atsargiai atsegė antrankius nuo grandinės, sujungtos su ta, kuri 
kaustė jo kojas; atrodė, lyg jis galėtų atriboti savo protą nuo 
pančių. Sargybiniai sa guminėmis lazdomis stovėjo jam iš šonų. 
Kalinys pašaipiai šypsojosi jiems. Seržantas pervėrė grandinę per 
metalinį žiedą ant stalo ir pritvirtino kitą jos galą prie didelio 
odinio diržo, apsukto aplink kalinio juosmenį. 

— Gerai. Sėskis, - šiurkščiai paliepė Rodžersas. 

"Trys sargybiniai atsitraukė nuo kalinio ir jis ramiai prisėdo 
ant metalinės kėdės. Įsismeigė Kovartui į akis. Blanki šypsena 
vis dar žaidė kalinio lūpose, bet akys buvo siauros, tiriančios. 

- Gerai, - pasakė seržantas. - Galite pradėti. 

Jis išvedė sargybinius iš narvo, stabtelėjo jį užrakinti. 

- Jie manęs nemėgsta, - atsiduso Bleiras Salivanas. 

- Kodėl? 

— Dėl mitybos, - atsakė staiga nusijuokdamas. Netrukus juo- 
kas virto švokštimu, paskui — sausu kosuliu. Iš marškinių kiše- 
nės Salivanas išsitraukė cigarečių pakelį ir degtukų dėžutę. Kad 
prisidegtų cigaretę, turėjo pasilenkti prie stalo ir susiriesti kėdė- 
je, nes rankų siekį ribojo prie stalo jį kaustančios grandinės. 

- Žinoma, jie ir neprivalo mėgti, kad nužudytų. Galiu rūkyti? — 
paklausė jis Kovarto. 

— Galite. 

— Gana juokinga, tiesa? 

- Kas? 

— Pasmerktas mirti žmogus rūko. Kai visi kiti pasaulyje sten- 
giasi mesti, čia žmonės tiesiog automatiškai rūko cigaretę po 
cigaretės. Mes turbūt geriausi R. J. Reinoldso klientai. Manau, 
susirinktume visas ydas, jei tik kas leistų. O mums leidžiama tik 
rūkyti. Nemanau, kad bent vienas iš mūsų tikrai nerimauja gau- 
siąs plaučių vėžį, nors spėju, kad jei labai pasiligotum, turiu 
omeny - tikrai mirtinai susirgtum, valstija nenorėtų sodinti ta- 
vęs į elektros kėdę. Valstija labai jautriai žiūri į tokius dalykus, 
Kovartai. Nenori vykdyti mirties bausmės, jei esi ligoto proto ar 
kūno. Jokiu būdu. Prieš keletą metų Teksase buvo kilęs didelis 
triukšmas dėl to, kad valstija norėjo nužudyti kažkokį vargšelį, 
gavusį širdies smūgį po to, kai buvo pasirašytas įsakymas įvyk- 
dyti jam mirties bausmę. Atidėjo egzekuciją tiek, kad jis pats 
galėtų nueiti numirti. Nenorėjo jo vežti ligoninės vežimėliu. Tai 
įžeistų visus geradarius ir jautriaširdžius. Taip pat viena nebloga 
istorija, jau sena, ketvirtojo dešimtmečio, apie gangsterį iš Niu- 
jorko. Vos tik jam paskyrė mirties bausmę, jis ėmė nenustoda- 
mas valgyti. Jau buvo storas ir vis storėjo. Tuko, plėtėsi, penėjo- 
si, storėjo ir storėjo. Valgė duoną, bulves, spagečius, kol jam 

išlindo pro ausis. Supranti - dėl krakmolo. Žinai, ką jis buvo 
sugalvojęs? Manė išvengsiąs elektros kėdės, jei taip sustorės, 
kad į ją netilps! Tiesiog genialu. Didžiausia bėda, kad jam nepa- 
vyko. Jį sunkiai į ją įspraudė, bet, po galais, jis vis tiek tilpo. Jam 
iš tiesų nepasisekė. Tikriausiai atrodė kaip keptas paršas, kai 
viskas jau buvo baigta. Sakyk, kur logika? Na? 

Jis vėl nusijuokė. 

— Nėra kitos tokios vietos, kur galėtum pamatyti visą gyveni- 
mo ironiją. 

Jis spoksojo į Kovartą, akies vokas vis dar trukčiojo. 

- Sakyk man, Kovartai, ar tu - žudikas? 

- Ką? 

— Turiu omeny, ar kada nors esi atėmęs gyvybę? Gal armijo- 
je? Atrodai gana senas, būtum galėjęs kariauti Vietname. Bet 
tikriausiai ten nebuvai, ar ne? Neturi tos tuštumos žvilgsnyje, 
kuri atsiranda užplūdus atsiminimams. Gal paauglystėje sudau- 
žei mašiną? Šeštadienio naktį nužudei savo geriausią bičiulį ar 
šiaip kokį draugą? Gal nusprendei nutraukti savo tėvo ar ma- 
mos gyvenimą, kai jie taip nuseno, kad reikėjo dirbtinai palaiky- 
ti jų gyvybę? Ar padarei tai, Kovartai? Kada nors liepei savo 
merginai ar žmonai darytis abortą? Nenorėjai, kad maži vaikai 
ropinėtų tavo karjeros laiptais? Gal tu iš aukštesniojo visuome- 
nės sluoksnio, ką, Kovartai? Gal kokiame vakarėlyje Majamyje 
prastūmei truputį kokaino? Žinai, kiek žmonių mirė dėl to siun- 
tinio? Tiesiog spėlioju. Nagi, Kovartai, ar tu žudikas? 

— Ne, nemanau. 

Bleiras Salivanas prunkštelėjo. 

- Netiesa. Kiekvienas yra žudikas. Tik reikia geriau įsižiūrėti. 
Platesne to žodžio reikšme. Ar kada nors prekybos centre ma- 
tei, kaip kokia šiurkšti, pikta motina baudžia savo vaiką, jį prilu- 
pa? Kaip manai, kas tada vyksta? Pažiūrėk vaikui į akis ir pama- 
tysi, kaip jos tampa ledo šaltumo. Taip atsiranda žudikai. Kodėl 
nepasižiūri į save, Kovartai? Tavo tokios pat ledinės akys. Gali 
būti žudikas, aš tai žinau. Matau vien į tave pažiūrėjęs. 

— Įdomus triukas. 

— Ne triukas. Sakyčiau, ypatinga geba. Žinai, toks tokį pažįsta 
ir panašiai. Kai suartėji su mirtimi, Kovartai, gali matyti ženklus. 

— Na, šįkart klystate. 

— Tikrai? Pamatysim. Mes dar pamatysim. 

Salivanas atsipalaidavęs sėdėjo kietoje metalinėje kėdėje ir vis 
giliau žvelgė į Kovarto širdį. 

— Žinai, pasidaro lengva. 

- Kas pasidaro lengva? 

- Žudyti. 

- Kaip? 

— Dėl pažinimo. Greitai sužinai, kaip miršta žmonės. Vieni 
sunkiai, kiti lengvai. Kai kurie kovoja kaip velniai, kiti tiesiog 
ramiai pasiduoda. Vieni maldauja palikti gyvus, o kiti spjauna 
tau į akį. Vieni verkia, kiti juokiasi. Vieni šaukiasi mamyčių, kiti 
sako, kad susitiksim pragare. Vieni laikosi įsikibę į gyvenimą, 
kiti greit jį paleidžia. Bet pabaigoje visi supanašėja. Sustingsta ir 
atšąla. Aš. Tu. Visi galų gale vienodi. 

— Gal pačiam gale. Bet galas gali ateiti labai įvairiai. 

Salivanas nusijuokė. 

— Tiesa. Tikrai žudikiškas pastebėjimas, Kovartai. Panašiai 
pasakytų bet kuris iš čia sėdinčių vyrukų - maždaug po aštuone- 
rių metų, šimto apeliacijų, greitai senkant laikui. Galas ateina 
labai įvairiai. 

Jis stipriai užsitraukė cigaretę ir išpūtė dūmus į nejudantį ka- 
lėjimo orą. Akimirką Bleiro Salivano akys sekė dūmus, kol šie 
po truputį išsisklaidė. 

— Visi mes esame dūmai, tiesa? Galų gale. Aš taip ir pasakiau 
tiems psichologams, bet nemanau, kad jie noriai klausėsi. 

— Kokiems psichologams? 

- Iš FTB. Jie turi tokį ypatingą Elgsenos tyrimų padalinį, ku- 
riame kaip pamišę bando išsiaiškinti, iš kur atsiranda serijiniai 
žudikai - kad kaip nors sustabdytų šią amerikietišką pramogą... 

Jis šyptelėjo. 

- Žinoma, jiems nekaip sekasi, nes kiekvienas iš mūsų turi sa- 
vų priežasčių. Bet jie tikrai malonūs žmonės. Jiems patinka čia 
ateiti, atlikti man Minesotos daugiaprofilinį asmenybės ir teminį 
apercepcijos, Roršako ir intelekto koeficiento testus, ir, vienas 
Dievas težino, gal jie kitą kartą norės man surengti suknistus mo- 
kyklos baigiamuosius egzaminus. Jiems patinka, kai daug pasa- 
koju apie savo motiną — kaip nekenčiau jos, tos senos raganos, 
ypač patėvio. Žinai, jis mane mušdavo. Baisiai mušdavo kaskart, 
kai tik praverdavau burną. Kumščiais, diržu, pimpalu. Mušė ir 
piso, piso ir mušė. Diena po dienos. Kaip aš jo nekenčiau. Tikrai. 
Vis dar nekenčiu. Jiems jau septyniasdešimt, tebegyvena nedide- 
liame šlakbetonio namelyje Aukštutiniame Kise su kryžiumi ant 
sienos ir spalvotu Jėzaus paveiksliuku, tikėdamiesi, kad Išganyto- 
jas įžengs pro duris ir nuneš juos į dangų. Jie persižegnoja išgirdę 
mano vardą ir sako: „Tas berniukas visada tarnavo velniui“ ar 
panašiai. "Tuos vaikinus iš FTB visa tai labai domina. Ar ir tave, 
Kovartai, tai domina? Ar tiesiog nori sužinoti, kodėl žudžiau žmo- 
nes, kurių daugumos nė nepažįstu? 

— Taip. 

Jis šiurkščiai nusijuokė. 

— Na, atsakyti į šį klausimą gana paprasta: ėjau namo, o kaž- 
kas nukreipė mane į šalį. Galima sakyti, patraukė mano dėmesį. 
"Taip niekada ir nebegrįžau. Ar tau tai suprantama? 

— Nelabai. 

Salivanas šypsodamasis vartė akis. 

— Gyvenimas — tikra mįslė, tiesa? 

- Jei taip sakote. 

- Tikra tiesa. Jei taip sakau. Bet tave, matyt, domina kita mįs- 
lė, tiesa, Kovartai? Tau nelabai rūpi kiti žmonės, tiesa? Ne todėl 
čia atėjai. 

— Ne. 

— Sakyk, apie ką nori kalbėtis su tokiu blogu vyruku kaip aš. 

— Apie Robertą Erlą Fergiusoną ir Pačiulą, Floridos miestelį. 

Bleiras Salivanas kick įstengdamas atmetė galvą ir staiga pra- 
pliupo juoku, kuris nuaidėjo kalėjimo koridoriais. Kovartas pa- 
matė, kaip daugelis sargybinių atsigręžė, pažiūrėjo, tada grįžo 
prie savo darbų. 

- Išties įdomios temos, Kovartai. Labai įdomios. Bet apie jas 
pasikalbėsime po minutėlės. 

— Gerai. Kodėl? 

Bleiras Salivanas palinko virš stalo, prikišo veidą prie Kovar- 
to taip arti, kaip tik pajėgė. Grandinė, kuria jis buvo prirakintas 
prie stalo, subarškėjo ir įsitempė. Kalinio kakle išsišovė gysla, o 
veidas išraudo. 

— Nes kol kas mes nepažįstami. 

Tada jis vėl atsisėdo ir pasiekęs dar vieną cigaretę pridegė ją 
pirmosios nuorūka. 

— Papasakok man apie save, Kovartai, tada galėsime kalbėti. 
Noriu žinoti, su kuo prasidedu. 

— Ką norite žinoti? 

— Ar turi žmoną? 

— Aš išsiskyręs. 

Kalinys sukaukė. 

— O vaikų? 

Metjus Kovartas sudvejojo, tada tarė: 

= Ne. 

— Melagis. Gyveni vienas ar turi merginą? 

— Vienas. 

— Bute ar name? 

— Mažame bute. 

— Ar turi artimų draugų? 

Jis vėl sudvejojo. 

- Žinoma. 

— Melagis. Tai jau antras kartas, aš skaičiuoju. Ką veiki vaka- 
rais? 

- Nieko įdomaus. Skaitau. Žiūriu beisbolą. 

— Dažniausiai būni vienas, tiesa? 

- Tiesa. 

Akies vokas vėl truktelėjo. 

- Sunkiai miegi? 

— Ne. 

— Melagis. Tai jau trečias kartas. Turėtų būti gėda, kad meluo- 
ji mirtininkui. Taip, kaip Matas melavo Jėzui prieš užgiedant 
gaidžiams. O ar sapnuoji naktimis? 

— Kas, po velnių... 

Bleiras Salivanas griežtai sušnabždėjo: 

- Žaisk žaidimą, Kovartai, arba aš iš čia išeisiu neatsakęs nė į 
vieną prakeiktą tavo klausimą. 

- Žinoma. Sapnuoju. Visi sapnuoja. 

— Ką? 

— Tokius žmones kaip tu, - piktai atkirto Kovartas. 

Salivanas vėl nusijuokė. 

— To tikrai nesitikėjau, - jis atsilošė kėdėje ir žiūrėjo į Kovar- 
tą. - Košmarai, ar ne? Nes mes ir esame košmarai. 

— Tiesa, - atsakė Kovartas. 

- Taip ir bandžiau pasakyti tiems vyrukams iš FTB, bet jie 
nesiklausė. Mes ir esame tik dūmai ir košmarai. Tiesiog vaikšto- 
me, kalbame ir į šią žemę atnešame truputį tamsos bei baimės. 
Evangelija pagal Joną: „Jūsų tėvas - velnias, ir jūs pasišovę ten- 
kinti jo užgaidas. Jis nuo pat pradžių buvo galvažudys ir niekuo- 
met nesilaikė tiesos — jame ir nėra buvę tiesos.“ Supratai? Aš- 
tuntas posmas. Tam aprašyti turėtų būti visa krūva įmantrių psi- 
chologijos terminų, bet, po velnių, yra tik krūva pompastiškų 
medicininių nesąmonių, tiesa? 

— Tikriausiai tiesa. 

— Žinai, kad būtum geras žudikas, turi būti laisvas žmogus. 
Laisvas, Kovartai. Nesijaudinti dėl viso to kvailo mėšlo, kuria- 
me įklimpę eiliniai žmonės. Laisvas žmogus. 

Kovartas nieko neatsakė. 

— Leisk man dar kai ką pasakyti - žudyti žmones nesunku. 
Taip aš jiems ir pasakiau. Ir po to apie tai nedaug tegalvoji. Tu- 
riu omeny, visada yra per daug kitų dalykų, kuriuos reikia su- 
tvarkyti, tarkim, atsikratyti kūnų ir ginklo, nusivalyti kraują nuo 
rankų ir panašiai. Velniai griebtų, nužudęs esi tiesiog pernelyg 
užimtas. Bandai sugalvoti, ką daryti toliau ir kaip, po galais, iš 
ten pabėgti. 

— Na, jei žudyti taip paprasta, tai kas gi sunku? 

Salivanas nusišypsojo. 

— Geras klausimas. Jie niekada to neklausė, - jis akimirką 
galvojo, užvertęs galvą į lubas. - Manau, sunkiausia atsidurti čia 
ir suvokti, kad nenužudei daugybės žmonių, kuriuos norėjai nu- 
žudyti. 

— Kaip suprasti? 

— Argi tai ne sunkiausias gyvenime dalykas, Kovartai? Praras- 
tos progos. Jų mums labiausiai gaila. Dėl jų nemiegame naktimis. 

- Vis dar nesuprantu. 

Salivanas pasirangė kėdėje, palinko į priekį ir sąmokslininko 
balsu sušnabždėjo Kovartui: 

— Turi suprasti. Jei ne dabar, tai kada nors. Turi tai prisiminti, 
nes vieną dieną tai bus svarbu. Kada nors, kai mažiausiai to ti- 
kėsies, prisiminsi: ko labiausiai nekenčia Bleiras Salivanas? Ant 
ko jis kasdien pyksta, žinodamas, kad jie gyvi ir sveiki gyvena 
toliau. Labai svarbu, kad tai atsimintum, Kovartai. 

— Jūs man nepasakysit? 

S Ne. 

— Jėzau Kristau... 

— Netark šio vardo be reikalo. Aš jautriai reaguoju į tokius 
dalykus. 

— Tiesiog norėjau... 

Bleiras Salivanas vėl pasilenkė pirmyn. 

— Manai, šitos grandinės mane sulaikytų, jei norėčiau su- 

draskyti tau veidą? Manai, mane sulaikytų menkutės grotos? Ma- 
nai, kad per kelias sekundes negalėčiau pakilti ir išsiveržti į laisvę, 
perplėšti tavo kūną, gerti tavo kraują, lyg jis būtų gyvasis vanduo? 

Kovartas staiga atsitraukė. 

— Galėčiau. Todėl nepykdyk manęs, Kovartai. 

Jis žiūrėjo per stalą. 

— Aš ne pamišėlis ir tikiu Jėzų, bet jis tikriausiai norėtų mane 
nuspirti tiesiai į pragarą. Tai manęs nė kiek nejaudina, nes mano 
gyvenimas buvo pragaras, tad tokia turėtų būti ir mano mirtis. 

Bleiras Salivanas nutilo. Tada atsilošė metalinėje kėdėje ir vėl 
prabilo tingiu, įžeidžiu tonu: 

— Matai, Kovartai, mudu skirtingi ne dėl grotų ir grandinių ar 
kito panašaus mėšlo. Tik dėl vienos paprastos smulkmenos. Aš 
nebijau mirti. Mirtie, kur tavo geluonis, aš jo nebijau! Pasodink 
mane į elektros kėdę, įleisk man mirtinų nuodų, sušaudyk mane 
ar nusuk galvą. Po galais, įmeskite mane liūtams - aš toliau kal- 
bėsiu savo maldas ir lauksiu kito pasaulio, kur tikriausiai sukel- 
siu tokį patį pragarą kaip čia. Žinai, kas keista, Kovartai? 

— Kas? 

— Aš labiau bijau gyventi čia lyg koks prakeiktas žvėris, nei 
mirti. Nenoriu būti badomas ir tiriamas psichiatrų, aptariamas 
ir ginamas advokatų. Po velnių, nenoriu, kad apie mane rašytų 
tokie vyrukai kaip tu. Aš tiesiog noriu judėti toliau. Tiesiog ju- 
dėti pirmyn. 

— Todėl atleidote savo advokatus? Todėl neginčijate nuosp- 
rendžio? 

Jis lote išlojo juoką. 

— Žinoma. Po velnių, Kovartai, pažiūrėk į mane. Ką matai? 

— Žudiką. 

— Teisingai, — Salivanas šyptelėjo. - Tai tiesa. Tuos žmones aš 
nužudžiau. Būčiau nužudęs daugiau, jei manęs nebūtų sučiupę. 
Būčiau užmušęs patrulį, kuris mane pagavo - po velnių, tai bu- 
vo laimingas kalės vaikas. Kai jis mane pamatė, turėjau tiktai 

savo peilį, kuriuo naudojausi linksmindamasis su ta mergina. Pa- 
likau prakeiktą ginklą kelnėse, todėl mane pagavo visiškai nepa- 
sirengusį. Vis tiek nesuprantu, kodėl jis manęs ten nenušovė, 
būtų sumažinęs visiems rūpesčių. Nieko nepadarysi, jis sąžinin- 
gai mane sučiupo. Dėl to negaliu skųstis. Uždėjęs antrankius jis 
net perskaitė mano teises. Balsas lūžinėjo, rankos drebėjo ir jau- 
dinosi jis labiau už mane. Girdėjau, kad mano areštavimas jam 
padėjo padaryti karjerą ir šiek tiek tuo didžiuojuosi. Kodėl turė- 
čiau apeliuoti? Kad daugiau supistų advokatų gautų daugiau su- 
pisto darbo? Eina jic visi šikt. Juk gyvenimas nėra toks geras, 
kad turėčiau priežasčių ilgiau čia pasilikti. 

Abu vyrai tylėdami mąstė apie narve išsakytus žodžius. 

— Na, Kovartai, turėjai klausimų? 

— Taip. Pačiula. 

— Gražus miestelis. Buvau ten. Labai draugiškas. Bet tai ne 
klausimas. 

— Kas atsitiko Pačiuloje? 

— Kalbėjaisi su Robertu Erlu Fergiusonu? Rašysi straipsnį apie 
jį, mano seną gerą bičiulį? 

— Kas tarp jūsų atsitiko? 

— Mes kalbėjomės. Tik tiek. 

Bleiras Salivanas su miglota šypsena veide ramiai, atsargiai 
atsakinėjo į klausimus. Kovartas norėjo tą vyrą papurtyti, iškra- 
tyti iš jo tiesą. Bet, užuot tai padaręs, toliau klausinėjo: 

— Apie ką kalbėjotės? 

— Apie neteisingą jo nuosprendį. Juk žinai, policininkai su- 
mušė vaikiną, kad išgautų prisipažinimą. Po galais, man būtų 
pakakę, kad nupirktų kokakolos, ir aš jiems būčiau prikalbėjęs 
pilnas ausis. 

— Ką dar? 

— Kalbėjomės apie automobilius. Pasirodo, mums patinka pa- 
našios transporto priemonės. 

- Ir? 

— Atsitiktinumus. Dar kalbėjom, kad buvom toje pačioje vie- 
toje tuo pačiu metu. Tiesiog neįtikėtina, ar ne? 

— Taip. 

— Kalbėjome apie tą mažą miestelį ir tai, kas atsitiko, kad jis 
prarado nekaltybę, - Salivanas vėl nusišypsojo. - Man tai patin- 
ka. Prarasta nekaltybė. Argi ne taip ir atsitiko? Tai mergaitei ir 
tam miesteliui? 

- Ar jūs nužudėte tą mergaitę? Džoanę Šraiver. Jūs ją nužu- 
dėte? 

— Aš? - Bleiras Salivanas užvertė akis ir šyptelėjo. - Na, pa- 
žiūrėkime, ar prisimenu. Žinai, Kovartai, visi nusikaltimai pra- 
deda painiotis galvoje... 

— Ar tai jūs padarėte? 

— Po velnių, Kovartai. Tavo balsas skamba kaip Bobio Erlo — 
tu toks susijaudinęs ir paklaikęs. Jį taip suerzino mano natūra- 
lus atminties procesas, kad norėjo mane nužudyti. Tai gana ne- 
įprasta net čia sėdintiems kaliniams. 

— Ar tai buvote jūs? 

Bleiras Salivanas vėl palinko į priekį, pakeitė pašaipų balso 
toną ir kimiai sušnabždėjo: 

— Norėtum žinoti, taip? — jis atsilošė kėdėje ir įsistebeilijo į 
reporterį. - Kovartai, pasakyk man kai ką, gerai? 

— Ką? 

— Ar kada nors savo rankose jautei gyvybės ir mirties galią? 
Ar kada jutai tą saldų galios jausmą, kai valdai kieno nors gyve- 
nimą ir mirtį. Visiškai. Absoliučiai. Visą. Savo rankose. Kada 
nors jautei tai, Kovartai? 

- Ne. 

- Tai pats geriausias narkotikas. Tai kaip adata įšvirkšti elek- 
tros į tavo sielą. Nėra nieko geriau už žinojimą, kad kažkieno 
gyvenimas priklauso tau... 

Jis iškėlė kumštį, lyg rankoje laikytų vaisių. Suspaudė orą. 
Antrankių grandinė subarškėjo metaliniame žiede. 

- Leisk man pasakyti tau kelis dalykus, Kovartai, - nutilo žiū- 


JOHN KATZENBACH Iš KIT NUS TIKSLAS 147 


rėdamas į žurnalistą. — Pirma: aš kupinas galios. Gali manyti, 
kad esu bejėgis kalinys, surakintas grandinėmis ir dieną naktį 
užrakintas penkių kvadratinių metrų dydžio kameroje, bet aš 
kupinas jėgos, galinčios pasiekti viską, kas toli nuo šių sienų. 
Labai toli. Aš galiu paliesti bet kurią sielą, kokią tik noriu, taip 
paprastai, kaip paskambinti telefonu. Nieko nėra man nepasie- 
kiamo, Kovartai. Nieko. 

Jis patylėjo ir paklausė: 

— Supratai? 

Kovartas linktelėjo. 

— Antra: aš tau nepasakysiu, nužudžiau tą mergaitę ar ne. Po 
velnių, jei pasakyčiau tiesą, viskas būtų pernelyg paprasta. Ir 
kaip galėtum manimi patikėti? Ypač po visko, ko apie mane pri- 
rašė laikraščiai. Ar galima manimi tikėti? Jei man taip paprasta 
žudyti, tai tik įsivaizduok, kaip man paprasta meluoti. 

Kovartas norėjo kažką pasakyti, bet vienas Salivano žvilgsnis 
privertė jį sustoti vos pravėrus burną. 

— Kovartai, nori kai ką žinoti? Aš mečiau mokyklą dešimtoje 
klasėje, bet niekada nesilioviau mokytis. Spėju, kad aš daugiau 
apsiskaitęs ir geriau išsimokslinęs už tave. Ką skaitai tu? Time ir 
Newsweek. Gal dar The New York Times Book Review. Gal it 
Spons Illustrated, sėdėdamas tualete. Aš skaičiau Froidą ir Jun- 
gą, labiau mėgstu mokinį nei mokytoją. Skaičiau Šekspyrą, ka- 
ralienės Elžbietos I laikų poeziją ir Amerikos istoriją, ypač apie 
Pilietinį karą. Man taip pat patinka novelistai, ypač kai daug 
politikos ir ironijos, kaip Džeimsas Džoisas, Folkneris, Konra- 
das ir Orvelas. Man patinka skaityti klasiką. Truputis Dikenso 
ir Prusto. Man patinka Tukididas, mėgstu skaityti apie atėniečių 
aroganciją, mėgstu Sofoklį, nes jis kalba apie kiekvieną iš mūsų. 
Kalėjimas puiki vieta skaityti, Kovartai. Niekas tau neaiškina, 
ką skaityti. Turi laiko tiek, kiek tik reikia. Spėju, kad čia daug 
geriau nei daugelyje vidurinių mokyklų. Žinoma, šį kartą laiko 
turiu nedaug, todėl skaitau Bibliją. 

— Ar ji neišmokė tiesos ir dosnumo? 

Bleiras Salivanas spigiai nusijuokė, net nuaidėjo narve. 

- Tu man patinki, Kovartai. Tu - juokingas žmogus. Žinai, 
apie ką visa Biblija? Apie apgaudinėjimą, žudymą, melą, žmog- 
žudystes, plėšikavimą, stabmeldystę ir visus kitus dalykus, kurie 
tokie artimi mano širdžiai. 

Kalinys, šelmiškai šypsodamasis, įdėmiai žiūrėjo į Kovartą. 

— Gerai, Kovartai. Pasilinksminkime. 

- Pasilinksminkime? 

- Taip, - jis kikeno ir švokštė. - Maždaug už vienuolikos kilo- 
metrų nuo vietos, kur mirė Džoanė Šraiver, yra sankryža, kurioje 
susikerta penkiasdešimtas apygardos greitkelis ir dvidešimt pir- 
mas valstijos kelias. Už devyniasdešimties metrų nuo tos sankry- 
žos yra maža pralaida, einanti po tuo keliu, visai šalia kelių gluos- 
nių; jie taip palinkę, kad vasaros dienomis meta ant žemės šešėlį. 
Jei sustabdysi automobilį tiesiai ten ir išlipęs nueisi stačiai į deši- 
nę, iki pralaidos galo, iš kur išteka tas purvinas vanduo, įkišęs 
ranką gali kai ką surasti. Kai ką svarbaus. Ir labai įdomaus. 

- Ką? 

- Nagi, Kovartai. Juk nenori, kad sugadinčiau tau staigmeną? 

— Sakykime, kad nueinu ten ir randu tą kai ką - kas tada? 

- Tada, Kovartai, turėsi intriguojantį klausimą, kurį straips- 
nyje užduosi savo skaitytojams. 

— Koks bus tas klausimas? 

— Iš kur Bleiras Salivanas žino, kad tas daiktas buvo toje vietoje? 

- Aš... 

- Tai svarbus klausimas, tiesa? Iš kur jis gali žinoti? Turėsi 
pats išsiaiškinti, Kovartai, nes mudu nesikalbėsime. Bent jau iki 
tol, kol pajusiu ponios Mirties alsavimą man į sprandą. 

Bleiras Salivanas staiga atsistojo ir sušuko: 

— Seržante! Su šita kiaule baigiau. Patraukit jį man iš akių, kol 
nenuroviau jam galvos. 

Šyptelėjo Kovartui taip trankydamas grandinę, kad oras ap- 
link juos drebėjo — kaip ir nuo kalinio rėkavimo bei narvo link 
skubančių nekantrių žingsnių. 


SE S AS SKY ROIEUJĖS 


Pralaida 


Lengvas pietų vėjelis žaidė su kylančiu ryto karščiu, skraidinda- 
mas didžiulius pilkšvus debesis per sodriai mėlyną įlankos dan- 
gų ir sūkuriuodamas drėgną orą aplink Kovartą, einantį per mo- 
telio stovėjimo aikštelę. Jis nešėsi maišą su pora sodininko pirš- 
tinių ir dideliu žibintu, pirktu praeitą vakarą universalinėje par- 
duotuvėje. Greitai nužingsniavo automobilio link, galvodamas 
apie tai, ką kalbėjo abudu vyrai, laukiantys mirties bausmės įvyk- 
dymo, įsitikinęs, kad iki šios mįslės įminimo jam trūksta labai 
nedaug. Jis pastebėjo detektyvą tik visai priėjęs. 

Tenis Braunas stovėjo atsirėmęs į reporterio automobilį, pri- 
sidengęs akis nuo saulės, ir žiūrėjo, kaip šis ateina. 

— Kur nors skubate? — paklausė detektyvas. 

Kovartas sustojo. 

— Turit gerų informatorių. Atvykau tik vakar vakare. 

Tenis Braunas linktelėjo. 

— Laikysiu tai komplimentu. Nedaug kas pro mus prasprūsta 
tokioje mažoje vietoje kaip Pačiula. 

— Jūs tuo tikras? 

Detektyvas nepanoro užkibti ant meškerės. 

— Geriau nelaikysiu to komplimentu, - ištarė lėtai. — Kiek keti- 
nate užsibūti? 

Prieš atsakydamas Kovartas sudvejojo. 

- Šis pokalbis skamba kaip dialogas iš prasto filmo. 

Detektyvas susiraukė. 

— Leiskite pradėti iš naujo. Vakar vakare išgirdau, kad apsi- 
stojote viename iš čia esančių motelių. Suprantama, turite neat- 
sakytų klausimų, kitaip čia nebūtumėte. 

- Tiesa. 

— Kokių klausimų? 

Kovartas neatsakė. Jis stebėjo detektyvą. Kilo keista mintis — 
nors švietė ryški saulė, policininkas savo stambumu sugebėjo 
susiaurinti pasaulį, kaip naktis, sumenkindamas viską, kas jį su- 
pa. Kovartas nervinosi ir jautėsi pernelyg pažeidžiamas. 

— Maniau, kad jau apsisprendėte dėl pono Fergiusono ir mūsų. 

— Klydot. 

Detektyvas šypsodamasis lėtai purtė galvą - leido Kovartui 
suprasti, kad atpažino melą. 

— Jūs - kietas riešutėlis, tiesa, pone Kovartai? 

Jis tai pasakė ne piktai ar nuožmiai, o paprastai, lyg stumia- 
mas netikėto smalsumo. 

— Nežinau, ką norite tuo pasakyti, leitenante. 

- Tai, kad turit kažkokią mintį ir jos neatsisakysite. 

- Jei manote, kad turiu didelių abejonių dėl Roberto Erlo 
Fergiusono kaltumo - tuomet jūs teisus. 

— Pone Kovartai, galiu užduoti jums klausimą? 

— Gerai... 

Detektyvas giliai įkvėpė, pasilenkė į priekį ir prakalbo vos par- 
siau nei pašnibždomis: 

—Jūs jį matėt. Su juo kalbėjot. Stovėjot greta to vyro, jį užuo- 
dėt. Pajautėt jį. Kaip manote, kas jis? 

— Nežinau. 

— Nesakykite, kad kalbantis su ponu Fergiusonu jūsų oda ne- 
pašiurpo ir nugaros neišpylė šaltas prakaitas. Ar to tikėtumėtės 
kalbėdamas su nekaltu žmogumi? 

— Kalbate apie įspūdžius, ne apie įrodymus. 

-— Tai tiesa. Nesakykit, kad nenagrinėjate įspūdžių. Na, tai kas 
jis jums atrodo esąs? 

— Nežinau. 

— Sakote, nežinot. 

Tą akimirką Kovartas atsiminė tatuiruotes ant blyškių Bleiro 
Salivano rankų. Kažkoks kruopštus menininkas sukūrė porą 
įmantrių rytietiškų drakonų — po vieną ant kiekvieno dilbio - ir 
atrodė, lyg kaskart, įsitempus raumenims, jie vingiuodami ropo- 
ja jo oda. Drakonai buvo išblukusių raudonos ir mėlynos spal- 
vų, puošti žaliais žvynais. Jų naguotos letenos buvo ištiestos, o 
nasrai grėsmingai praverti, todėl, kai Salivanas tiesdavo rankas 
ką nors griebti, tą patį darydavo ir drakonai. Pamanė, kad bū- 
tent dabar galėtų prasitarti apie Salivaną ir pažiūrėti, kokį įspū- 
dį tai padarys detektyvui, tačiau ši informacija buvo per daug 
svarbi, kad taip ją iššvaistytų. 

Detektyvas palinkęs į priekį įdėmiai pažvelgė į reporterį ir 
tyliai pasakė: 

-— Ar kada nors teko matyti porą senų, piktų šunų, pone Kovar- 
tai? Ar pastebėjote, kaip jie įvertindami sukiojasi vienas apie ki- 
tą? Mane visada domino tai, kaip tie seni šunys apsisprendžia ko- 
voti. Žinote, kartais jie tiesiog uodžia vienas kito kvapą ir atsi- 
traukia, gal kiek pavizgina uodegomis ir grįžta prie ankstesnio 
užsiėmimo. Bet kartais, taip pat greitai, vienas jų suurzgia ir iššie- 
pia dantis, ir staiga jie pradeda vienas kitą draskyti, lyg jų gyve- 
nimas priklausytų nuo to, ar jie perkąs vienas kitam gerkles, — 
jis trumpam nutilo. - Sakykite, pone Kovartai, kodėl tie šunys 
kartais paprasčiausiai nueina? Ir kodėl kartais ima kovoti? 

— Nežinau. 

- Gal jie ką nors užuodžia? 

— Tikriausiai. 

"Tenis Braunas atsirėmė į automobilį ir pakėlęs galvą į dangų 
įsižiūrėjo į praplaukiančius debesis. Savo žodžius jis nukreipė į 
žydrąsias platybes: 

— Žinote, kai buvau mažas berniukas, maniau, kad visi balta- 
odžiai kažkuo ypatingi. Buvo labai paprasta taip galvoti. Ma- 
čiau, kad jie visada turi geriausius darbus, didelius automobi- 
lius, gražius namus. Ilgai nekenčiau baltaodžių. Kai paaugau, 
ėjau į vidurinę mokyklą su baltaisiais. Ejau į kariuomenę, ko- 
viausi šalia baltųjų. Grįžau, baigiau universitetą kartu su baltai- 
siais. Tapau policininku, vienu pirmųjų juodaodžiu policijos pa- 
jėgose, sudarytose vien iš baltųjų. Dabar dvidešimt procentų mū- 
sų — juodieji, ir šis skaičius auga. Kišame baltaodžius į kalėjimą 
kartu su juodaodžiais. Kiekviename žingsnyje išmokau šio to 
naujo. Žinot, ką sužinojau? Kad blogis neskiria rasių. Nesvar- 
bu, kokia tavo odos spalva. Jei esi nedoras - liksi nedoras, ne- 
svarbu, esi juodas, baltas, žalias, geltonas ar raudonas. 

Jis vėl pažvelgė žemyn. 

- Argi ne paprasta, pone Kovartai? 

— Pernelyg paprasta. 

— Taip tikriausiai yra todėl, kad širdyje aš kaimietis, — tarė 
"Ienis Braunas. — Esu senas šuva. Ir turiu gerą uoslę. 

Abu vyrai, stovėdami prie automobilio, tylomis žiūrėjo vie- 
nas į kitą. Braunas atsiduso ir perbraukė savo didžiule ranka 
trumpai kirptus plaukus. 

— Turėčiau iš viso to juoktis. 

— Ką turite omeny? 

-— Jūs tai suprasite. Kur traukiate? 

— Į lobių medžioklę. 

Detektyvas nusišypsojo. 

- Ar galiu prisidėti? Kalbate apie tai kaip apie žaidimą, o man 
dabar tikrai praverstų vaikiški juokai. Kai esi policininkas, ma- 
ža juoko, tik daug juodojo humoro. Ar man teks jus sekti? 

Kovartas suprato, kad ir kaip norėdamas, negalėsiąs pasislėp- 
ti nuo policininko. Pasirinko lengviausią kelią. 

- Šokit į vidų, - pasakė, mostelėdamas į keleivio sėdynę. 

Keletą kilometrų jiedu važiavo tylėdami. Kovartas žiūrėjo pro 
langą į lekiantį greitkelį, detektyvas stebėjo prabėgantį krašto- 
vaizdį. Tyla buvo nemaloni ir Kovartas negalėjo ramiai sėdėti, 
muistėsi, bandydamas patogiai įsitaisyti prie vairo. Buvo pratęs 
greit įvertinti asmenį ir jo charakterį, tačiau kol kas negalėjo 
perprasti Tenio Brauno. Žvilgtelėjo į detektyvą - šis atrodė toks 
pat sutrikęs. Kovartas bandė įvertinti jį, kaip vienas žaidėjas prieš 
varžybų pradžią įvertina kitą. Nepaisant raumenų ir įspūdingo 
dydžio, Tenio Brauno švarkas laisvai kabojo ant pečių, lyg jis 
tyčia dėvėtų keliais dydžiais per didelius drabužius, norėdamas 
sumenkinti savo stotą. Nors diena buvo karšta, jo raudonas kak- 
laraištis buvo tvirtai užrištas ant užsagstytų žydrų marškinių. 
Nusukęs akis nuo kelio, Kovartas matė, kaip detektyvas nusiva- 
lė akinius aukso spalvos rėmeliais, kurie, kai užsidėjo, darė jį 
panašų į knygų žiurkę — tai irgi nederėjo su jo didumu. Paskui 
Braunas išsitraukė mažą parkerį, užrašų knygutę ir kažką grei- 
tai užsirašė -— tarsi reporteris. Baigęs rašyti, detektyvas pasidėjo 
į šalį užrašus, parkerį bei akinius ir toliau žiūrėjo pro langą. Jis 
kilstelėjo ranką, lyg išmesdamas mintį į orą, ir mostelėjo į už 
lango lekiančius vaizdus. 

— Prieš dešimtį metų viskas buvo kitaip. O prieš dvidešimt — 
dar kitaip. 

— Kaip? 

— Matote tą degalinę? Tą įvažiuojamą savitarnos Exxon, šalia 
kurios stovi mažas prekybos centras, o degalų pompos valdo- 
mos kompiuteriu ir viskas suskaitmeninta? 

Jie pralėkė pro degalinę. 

— Taip. Na ir kas? 

- Prieš penkerius metus čia buvo mažas Dixie Gas, priklausęs 
vyrukui, kuris šeštajame dešimtmetyje tikriausiai buvo kukluksk- 
lano narys. Kelios pasenusios degalų kolonėlės, užrašas ŽVE- 
JYBAI IR MEDŽIOKLE!I. Po galais, tas vyrukas buvo laimin- 
gas, kad moka bent tiek rašyti. Bet vieta buvo puiki. Jis ją par- 

davė. Gavo gražaus pinigo. Spėju, apsigyveno viename iš naujų- 
jų namų, dygstančių gyvenamuosiuose rajonuose, kurie vadi- 
nami Lapių pakalne, Ešerių įlanka ar Eliziejaus laukais, — de- 
tektyvas sukikeno. - Man patinka. Kai išeisiu į pensiją, apsigy- 
vensiu vietoje, kuri vadinama Eliziejaus laukais. O gal Valhaloje — 
tai tinkamesnis pavadinimas policininkų rojui, tiesa? Mes - šiuo- 
laikinės visuomenės kariai. Žinoma, turėčiau mirti su ginklu 
rankoje. 

— Teisybė, — atsakė Kovartas. Jis buvo įsitempęs. Detektyvas 
kažkaip sugebėjo užpildyti mažos mašinos vidų - lyg būtų buvęs 
daug didesnis nei atrodė. - Ar daug kas pasikeitė? 

— Apsidairykite. Kelias geras, o tai reiškia, kad mokesčiai 
mokami. Daugiau jokio smulkaus šeimyninio verslo, tik 7-Ele- 
ven, Winn-Dixie it Southland Corporation. Jei reikia pakeisti 
tepalus — važiuoji į korporaciją. Jei reikia pas dantų gydytoją — 
eini į profesinę sąjungą. Nori ką nors nusipirkti, eini į preky- 
bos centrą. Po velnių, vidurinės mokyklos amerikietiškojo fut- 
bolo komandos kapitonas — juodaodis mokytojo sūnus, 0 ge- 
riausias tolimų metimų gaudytojas - baltaodis mechaniko sū- 
nus. Ką apie tai pasakysite? 

— Neatrodė taip viskas pasikeitę ten, kur gyvena Fergiusono 
senelė. 

— Na, tai tiesa. Senieji pietūs. Purvinas neturtas. Karšta vasa- 
ra. Šalta žiema. Malkomis kūrenama krosnis, išvietė lauke ir 
basos kojos, trypiančios dulkes. Ne viskas pasikeitė, ir tokių vietų 
lieka, kad primintų mums, kiek daug dar reikia padaryti. 

— Degalinės — viena, — tarė Kovartas. - O kaip požiūris? 

Braunas nusijuokė. 

- Jis keičiasi daug lėčiau, tiesa? Visi džiūgauja, kai mokytojo 
sūnus meta kamuolį, o mechaniko sūnus sugauna. Bet jei vienas 
iš jų norėtų susitikinėti su kito seserimi, tai džiūgavimai labai 
greitai baigtųsi. Tačiau jums tai tikriausiai gerai žinoma? 

Reporteris linktelėjo, nesuprasdamas, ar šis jį erzina, įžeidi- 

nėja ar giria. Jie pravažiavo ruožą namų statomų plačiame lauke. 
Geltonas buldozeris žaliuojančioje pievoje su šaknimis rovė žo- 
les, atidengdamas rausvo purvo lopus. Nuo jo sklindančių griovi- 
mo ir rausimo garsų akimirksniu buvo pilnas automobilis. Neto- 
liese darbininkai su šalmais ir prakaitu permirkusiais marškiniais 
krovė į krūvas medieną ir betono luitus. Mašinoje abu vyrai tylė- 
jo, kol pravažiavo statybų aikštelę. Tada Kovartas paklausė: 

— Kur šiandien Vilkoksas? 

- Briusas? Vakar naktį įvyko kelios avarijos, kuriose žuvo žmo- 
nių. Nusiunčiau jį ten, kad oficialiai patvirtintų skrodimo rezul- 
tatus. Tai verčia geriau pagalvoti apie saugos diržus, vairavimą 
išgėrus ir tai, kas atsitinka, kai tokie statybininkai kaip tie, ku- 
riuos matėme pravažiuodami, ketvirtadieniais gauna algas. 

- Jį tai turėtų pamokyti? 

— Mus visus turėtų. Tai darbo dalis. 

— O kaip jo pyktis? 

- Jis išmoks valdytis. Nepaisant jo būdo, jis labai apdairus, 
nuovokus tyrėjas. Nustebtumėte pamatęs, kaip gerai jis tvarko- 
si su įkalčiais ir žmonėmis. O supyksta ne taip ir dažnai. 

- Jis turėjo tvardytis būdamas su Fergiusonu. 

— Atrodo, jūs nesuprantat, kokie suirzę visi buvome dėl to, 
kas nutiko tai mergaitei. 

— Tai nesusiję, ir jūs tai žinot. 

- Tai netgi labai susiję. Jūs tiesiog nenorite nieko girdėti. 

Detektyvo pastaba privertė Kovartą nutilti. Tačiau jau po aki- 
mirkos jis tęsė: 

- Žinote, kas bus, kai parašysiu, kad jis trenkė Fergiusonui? 

— Žinau, kas, jūsų manymu, atsitiks. 

— Bus surengtas naujas teismo procesas. 

— Galbūt. Gal ir taip, tikriausiai. 

— Kalbat taip, lyg kažką žinotumėt, bet nesakytumėt. 

— Ne, pone Kovartai, aš kalbu kaip žmogus, išmanantis įsta- 
tymus. 

— Na, įstatymai sako, kad negalima jėga išgauti kaltinamojo 
prisipažinimo. 

— Ar mes tai darėme? Atrodo, jau sakiau, kad Vilkoksas Fer- 
giusonui skėlė tik kelis antausius. Antausius. Atviru delnu. Tai tik 
kiek daugiau nei būdas atkreipti dėmesį. Gal manote, kad išgauti 
žudiko prisipažinimą labai paprasta, kad viskas visada gražu ir 
teisinga? Viešpatie. Šiaip ar taip, tai atsitiko prieš dvidešimt ketu- 
rias valandas iki jo prisipažinimo. Kur priežastis ir pasekmė? 

— Fergiusonas tvirtina visai ką kita. 

- Spėju, jis sako, kad visą laiką kankinome? 

— Taip. 

- Be maisto. Be vandens. Be miego. Nuolat šiurkščiai elgė- 
mės, nieko jam nedavėm ir gąsdinom. Sena taktika, labai veiks- 
minga. Taikoma nuo akmens amžiaus. Taip jis sakė? 

— Maždaug. Ar jūs tai neigiate? 

Tenis Braunas nusišypsojo ir linktelėjo: 

- Žinoma. Viskas buvo kitaip. Jei būtų buvę taip, iš to slapaus 
šunsnukio būtume išgavę daug geresnį prisipažinimą. Būtume 
išsiaiškinę, kaip jis įkalbėjo Džoanę sėsti į jo automobilį, kur 
paslėpė drabužius, tą kilimėlio gabalėlį ir visą kitą mėšlą, apie 
kurį nieko mums nepasakė. 

Kovartas vėl sudvejojo. Detektyvas kalbėjo tiesą. 

Braunas nutilo, pagalvojo ir pridūrė: 

— Na štai, gal tai pravers jūsų straipsniui. Oficialus paneigimas. 

- Taip. 

- Bet jūs jį vis tiek rašysit? 

- Taip. 

- Žinoma, jums daug paprasčiau patikėti juo. 

— Aš to nesakiau. 

— Ne? O kodėl gi jo versija patikimesnė už tai, ką jums pasa- 
kiau? 

— Aš nereiškiu savo nuomonės. 

— Po velnių, apsimesiu patikėjęs, kad nereiškiate, - Braunas 

pasisuko sėdynėje ir piktai dėbtelėjo į Kovartą. — Tai įprastas 
žurnalistų pasiaiškinimas, tiesa? Teigiate, kad tiesiog išsakote 
visas versijas ir leidžiate skaitytojams spręsti patiems, taip? 

Kovartas suirzęs linktelėjo. 

Detektyvas irgi linktelėjo ir nusigręžė į langą. 

Kovartas vairavo automobilį tyloje. Pamatė, kad važiuoja pro 
sankryžą, apie kurią kalbėjo Bleiras Salivanas. Nužvelgė kelią, 
dairydamasis keleto gluosnių. 

— Ko ieškote? — paklausė Braunas. 

- Gluosnių ir pralaidos po keliu. 

Detektyvas suraukė antakius ir po sekundės pasakė: 

— Sukite dešinėn. Sulėtinkite, aš jums parodysiu. 

Jis mostelėjo į priekį ir Metjus Kovartas pamatė medžius bei 
žemės lopinėlį, sustabdė mašiną ir išlipo. 

— Gerai, — tarė detektyvas, - gluosnius radome. Ko ieškom 
dabar? 

— Tiksliai nežinau. 

— Pone Kovartai, gal galėtumėt būti kiek atviresnis. 

— Kažko po pralaida, man liepė ieškoti po pralaida. 

— Kas ir ko liepė ten ieškoti? 

Reporteris papurtė galvą. 

— Kol kas nesakysiu. Pirma pažiūrėkime. 

Detektyvas prunkštelėjo, bet nusekė iš paskos. 

Metjus Kovartas nuėjo iki kelio krašto ir pažvelgė žemyn, į 
pilką vamzdį, dingstantį krūmų, akmenų ir samanų brūzgyne. 
Aplink jį buvo pilna įprastų šiukšlių: alaus skardinių, plastikinių 
butelių, popierių, mėtėsi senas purvinas baltas sportbatis ir dvo- 
kianti apgraužta kepta višta. Iš metalinio vamzdžio galo sruvo 
purvinas juodas vanduo. Kiek padvejojęs, Kovartas nusiropštė 
iki drėgno, dygliuoto sąžalyno. Krūmai kibo į drabužius, kojo- 
mis mindė maurus. Detektyvas nedvejodamas nusekė paskui ir 
iškart susiplėšė ir išsipurvino kostiumą. Nekreipė į tai dėmesio. 

— Sakykite, - paklausė reporteris, - ar čia visada taip, ar... 

— Ne. Kai smarkiai palyja, viską užtvindo, visur pilna žliugančio 
purvo. Tik po dienos vėl pradžiūsta. Paskui viskas kartojasi. 

Kovartas užsimovė pirštines. 

- Palaikykite žibintuvėlį, — tarė. 

Jis atsargiai pritūpė ir greta sverdėjančiam detektyvui švie- 
čiant į vamzdžio vidų pradėjo krapštyti purvą ir traukti akme- 
nis. 

— Pone Kovartai, ar žinot, ką darot? 

Jis neatsakė, bet nesiliovė traukti šiukšlių ir mesti už savęs. 

- Jei man pasakytumėte, gal... 

Jis pamatė, kad kažkas suspindo. Pradėjo kastis įnirtingiau. 
Detektyvas išvydo tai, ką anas jau buvo pastebėjęs, ir bandė pa- 
žiūrėti iš arčiau. Metjus Kovartas nukrapštė šlapius lapus ir pur- 
vą. Pamatęs rankeną, sugriebė ją. Stipriai truktelėjo. Akimirką 
jautė pasipriešinimą, lyg žemė nenorėtų atiduoti be kovos, bet 
paskui ėjosi lengvai. Kovartas atsistojo, atsigręžė į detektyvą ir 
ištiesė ranką. Jį užliejo laukinis jaudulys ir pasitenkinimas. 

— Peilis, — lėtai ištarė. 

Detektyvas nustebęs žiūrėjo į jį. 

— Spėju, kad žmogžudystės įrankis. 

Dešimties centimetrų ilgio peilio ašmenys ir rankena buvo ap- 
traukti rūdimis ir purvu. Jis buvo per tą laiką pajuodavęs, ir 
Kovartas akimirką pabūgo, kad subyrės jo rankose. 

Tenis Braunas įdėmiai pažvelgė į Metjų Kovartą, iš kišenės 
išsitraukė švarų skudurėlį ir, paėmęs peilį už galo, atsargiai jį 
įvyniojo. 

— Aš jį paimsiu, — pasakė tvirtai. 

Detektyvas įsidėjo peilį į švarko kišenę. 

— Nedaug iš jo belikę, - lėtai tarė nusivylusiu balsu. — Patik- 
rinsime laboratorijoje, bet daug nesitikiu. 

Pažvelgė žemyn, į pralaidą, paskui viršun, į dangų. 

— Pasitraukit, - ramiai pasakė. - Daugiau nieko nelieskit. Gal 
čia yra ko nors, kas gali būti vertinga teismui, ir nenoriu, kad tai 

būtų sunaikinta, - jis įdėmiai, ilgai, veriamai žiūrėjo į Kovartą. — 
Jei ši vieta susijusi su nusikaltimu, noriu, kad ji būtų tinkamai 
išsaugota. 

- Žinote, su kuo ji susijusi, — atsakė Kovartas. 

Braunas pasitraukė, purtydamas galvą. 

— Šunsnukis, - ištarė tyliai, greit apsisuko ir ėmė ropštis į viršų, 
prie reporterio automobilio. Akimirką stovėjo ant kelio sugniau- 
žęs kumščius, veidas buvo sustingęs. Staiga, tarytum norėdamas 
išsklaidyti ramią ryto nuotaiką, spyrė į automobilio dureles. Jo 
kojos, atsitrenkusios į metalą, sukeltas garsas nuaidėjo karštyje ir 
saulės šviesoje, paskui lėtai ištirpo kaip tolimas šūvis. 


Kovartas sėdėjo vienas policininko kabinete ir laukė. Pro langą 
matė, kaip per miestelį slenka naktis - ta staigi tamsos banga, 
kuri, rodės, išlenda iš šešėlių, medžių paunksmių ir viską apgau- 
bia. Tokia buvo žiemos sutemų skuba - jokios lėtos, delsiančios 
vasaros prieblandos. 

Visa diena buvo įtempta. Jis stebėjo, kaip visas būrys nusikal- 
timo vietos tyrimo specialistų apžiūrėjo pralaidą, ieškodami ki- 
tų įrodymų. Žiūrėjo, kaip jie dėjo į krepšius ir žymėjo visas nuo- 
laužas, ėmė purvo pavyzdžius ir kelis gabalėlius neatpažįstamų 
šiukšlių. Žinojo, kad jie nieko neras, bet per visą apiešką kan- 
triai laukė. 

Vėlyvą popietę jis su Teniu Braunu grįžo į policijos nuovadą, 
lada detektyvas paliko jį dvi valandas laukti peilio tyrimo rezul- 
latų iš laboratorijos. 

Kovartas atsisuko į kabineto sieną ir pažvelgė į įrėmintą nuo- 
trauką, kurioje priešais baltą bažnyčią stovėjo detektyvo šeima. 
Žmona ir dvi dukros. Viena mergaitė buvo su kaselėmis ir ka- 
drabužiais. Kita buvo gražuolė paauglė, lygia oda ir į standžią 
baltą suknelę įsirėmusiais iškilimais. Detektyvas su žmona ra- 
miai šypsojosi į objektyvą, stengdamiesi atrodyti laimingi. 

Kovartą persmelkė veriamas skausmas. Iškart po skyrybų 
jis išmetė visas nuotraukas, kuriose buvo jis pats, žmona ir vai- 
kas. Dabar stebėjosi kodėl. 

Apžiūrėjo kitus sieną puošiančius daiktus. Daugybė apdova- 
nojimų už taiklų šaudymą, už pergales kasmetiniame apygardos 
šaudymo konkurse. Įrėminta mero ir miesto tarybos padėka už 
drąsą, parodytą kažkokiame įvykyje. Įrėmintas medalis, bronzi- 
nė žvaigždė kartu su dar viena padėka. Šalia jos - daug jaunes- 
nio, smulkesnio Tenio Brauno nuotrauka, joje jis vilkėjo karei- 
viškais drabužiais iš Pietryčių Azijos. 

Durys už jo atsivėrė, ir Kovartas atsigręžė. Detektyvas atro- 
dė abejingas, jo veidas buvo suakmenėjęs. 

— Už ką gavote medalį? - paklausė Kovartas. 

— Ką? 

Kovartas mostelėjo į sieną. 

— A, šitą. Buvau medikas. Mano būrys pakliuvo į pasalą ir 
becinant per ryžių lauką keturi vyrukai buvo sužeisti. Aš juos 
parnešiau, vieną po kito. Nieko ypatinga, bet su mumis buvo 
žurnalistas iš The Washington Post. Leitenantas išsigando, kad 
siaubingai susimovė įvedęs mus į tą pasalą, ir sumanė kaip nors 
išsisukti, todėl pasiūlė įteikti man medalį. Tai kiek sušvelnino 
blogą įspūdį, kurį susidarė žurnalistas, keturias valandas išgu- 
lėjęs įsikniaubęs į pelkę, kol jam šaudė į užpakalį. Ar buvote 
Vietname? 

— Ne, - pasakė Kovartas. - Mano loterijos bilieto numeris 
buvo trys šimtai dvidešimtas. Jo taip ir neištraukė. 

Detektyvas linktelėjo ir mostelėjo į kėdę. Pats sudribo kėdėje 
kitapus stalo. 

— Nieko, - pratarė. 

— Pirštų atspaudai? Kraujas? Kas nors? 

— Kol kas ne. Nusiųsime jį į FTB laboratoriją, žiūrėsim, ką jie 
pasakys. Jų įranga geresnė už mūsiškę. 

- Visiškai nieko? 

— Na, medicinos ekspertas sako, jog ašmenys tinkamo ilgio, 
jais galėjo būti padaryti tie dūriai. Giliausia žaizda tokia pat kaip 
peilio ašmenys. Tai jau šis tas. 

Kovartas išsitraukė bloknotą ir pradėjo užsirašinėti. 

— Ar galima sužinoti, iš kur tas peilis? 

— Tai pigus peilis, tokį gali nusipirkti bet kurioje parduotuvė- 
je. Pažiūrėsime, bet nėra jokių serijos numerių ar gamintojo žen- 
klo, - jis sudvejojo ir įdėmiai pažiūrėjo į Kovartą. - Kokia viso 
to prasmė? 

— Ką? 

— Girdėjot. Metas baigti žaisti. Kas jums pasakė apie peilį? 
Ar tas, kuris nužudė Džoanę Šraiver? Klokit viską. 

Kovartas svyravo. 

— Ar turėsiu apie tai perskaityti laikraštyje? Ką? — šiurkštus 
primygtinumas jo balse užgožė nuovargį. 

— Pasakysiu tik vieną dalyką — Robertas Erlas Fergiusonas 
man nesakė, kur ieškoti to peilio. 

— Norite pasakyti, kad kažkas kitas žinojo, kur yra ginklas, 
kuriuo nužudyta Džoanė Šraiver? 

— Būtent. 

— Ar galite pasidalyti šia informacija? 

Metijus Kovartas pažvelgė į viršų. 

— Pirma pasakykit man vieną dalyką, leitenante. Jei atsklei- 
siu, kas man pasakė apie peilį, ar galėsite iš naujo pradėti žmog- 
žudystės tyrimą? Ar nueisite pas valstijos prokurorą? Stosite 
prieš teisėją ir reikalausite naujo teismo proceso? 

Detektyvas susiraukė. 

— Aš negaliu nieko panašaus pažadėti, kol nieko nežinau. Na- 
i, Kovartai. Pasakykite. 

Kovartas papurtė galvą. 

— Aš tiesiog nežinau, ar jumis tiek pasitikiu, leitenante. Vis- 
kas taip paprasta. 

Tą akimirką atrodė, kad Tenis Braunas tuoj sprogs. 

— Maniau, kad supratote vieną dalyką, - ištarė detektyvas be- 
veik pašnibždomis. 

- Kokį? 

- Kol tas vyras neatsakys už Džoanės Šraiver nužudymą, šia- 
me mieste ta byla nebus užmiršta. 

— Tai ir yra svarbiausia. Kas turi atsakyti? 

— Mes visi. Kiekvienas iš mūsų. Visada. 

Jis stipriai trenkė kumščiu į stalą. Garsas nuaidėjo mažame 
kabinete. 

- Jei turite ką pasakyti, kalbėkite! 

Metijus Kovartas pamąstė, ką žino ir ko nežino, tada atsakė: 

— Kur rasti tą peilį, man pasakė Bleiras Salivanas. 

Šis vardas padarė policininkui tokį įspūdį, kokio ir tikėjosi. 
Jis atrodė nustebęs, paskui - priblokštas, tarytum beisbolo mu- 
šėjas, besitikintis greito metimo, pamatęs, kaip silpnai ir kreivai 
mestas kamuoliukas atsimuša nuo plokštelės. 

- Salivanas? Kaip jis su visu tuo susijęs? 

— Turėtumėte žinoti. Jis pravažiavo pro Pačiulą 1987-ųjų ge- 
gužę ir nužudė daug žmonių. 

— Aš tai žinau, bet... 

- Ir jis žinojo, kur peilis. 

Braunas nustebęs žiūrėjo į jį. Praslinko keletas begalinių aki- 
mirkų. 

— Ar Salivanas pasakė, kad nužudė Džoanę Šraiver? 

— Ne, nesakė. 

- Ar jis sakė, kad Fergiusonas jos nenužudė? 

— Ne visai, bet... 

— Ar jis apskritai pasakė ką nors, kas prieštarautų pirmajam 
teismui? 

— Jis žinojo apie peilį. 

— Jis žinojo apie kažkokį peilį. Mes nežinome, ar tai tas pats 
peilis, o be teismo ekspertizės įrodymų tai yra ne daugiau nei 
surūdijusios geležies gabalas. Nagi, Kovartai, juk žinote, kad Sa- 

livanas pamišęs. Ar jis jums pasakė ką nors, kas būtų nors tru- 
putį panašu į įrodymus? 

Brauno akys susiaurėjo. Kovartas matė, kaip jis greitai apdo- 
roja informaciją, atrenka, įsisavina, atmeta. Jam tai per sunku, 
pagalvojo. Jis nenori manyti, kad galėjo suklysti. Jis turi žudiką, 
ir jam tai tinka. 

— Nieko daugiau. 

— Tuomet to nepakaks, kad būtų iš naujo svarstoma byla, kuri 
jau pasibaigė apkaltinamuoju nuosprendžiu. 

— Ne? Gerai. Renkitės apie tai pasiskaityti laikraštyje. Tada 
pamatysime, ar to pakaks. 

Policininkas pašnairavo į Kovartą ir mostelėjo į duris. 

— Eikit, pone Kovartai. Išeikit dabar. Eikit į savo nuomotą 
automobilį ir grįžkit į motelį. Susikraukit lagaminus. Važiuokit į 
oro uostą. Sėskit į lėktuvą ir grįžkit į savo miestą. Čia daugiau 
negrįžkit. Supratot? 

Kovartas pasišiaušė. Jis jautėsi suirzęs ir įtūžęs. 

— Jūs man grasinat? 

Detektyvas papurtė galvą. 

— Ne. Aš duodu jums patarimą. 

= Ir? 

— Verčiau jo paklausykite. 

Metijus Kovartas atsistojo nuo kėdės ir ilgai žiūrėjo į detekty- 
vą. Abiejų vyrų žvilgsniai susirėmė tarytum rankų lenkimo var- 
žybose. Kai detektyvas pagaliau nukreipė akis ir atsuko nugarą, 
Kovartas apsigręžė ir išėjo pro duris, uždaręs jas, greitai nu- 
žingsniavo šviesiais policijos komisariato koridoriais, lyg stum- 
damas prieš save bangą, žiūrėdamas kaip traukiasi iš kelio uni- 
formuoti pareigūnai ir policijos detektyvai. Nugara jautė žvilgs- 
nius ir pakeliui tylančius pokalbius. Išgirdo už nugaros kelis žo- 
džius, keliskart piktai ištartą savo vardą. Neatsisuko, nesulėtino 
žingsnių. Vienas nusileido liftu ir pro stiklines duris išėjo lau- 
kan. Ten atsigręžė ir pažvelgė į detektyvo kabinetą. Akimirką 

matė Tenį Brauną, stovintį prie lango ir žiūrintį į jį. Jų žvilgsniai 
vėl susikirto. Metjus Kovartas vos matomu judesiu papurtė galvą. 

Jis matė, kaip detektyvas pasitraukė nuo lango. 

Kovartas sekundėlę stovėjo sustingęs, gaubiamas nakties. Ta- 
da nutolo - iš pradžių lėtai, paskui vis greičiau ir galiausiai jau 
žvaliai žingsniavo per miestą, mintyse pradėdamas rinkti žodžius, 
kurie vėliau virs jo straipsniu, leisdamas jiems žygiuoti vaizduo- 
te lyg kareiviams rikiuotėje. 


SEPTINTAS SKYRIUS 


Žodžiai 


Grįžus namo nuovargis privertė gyvuosius persikelti iš galvos į 
bloknotą, o jo vaizduotę užvaldė mirusieji. 

Buvo vėlu, seniai po vidurnakčio, giedros Majamio nakties 
dangus atrodė kaip begalinė juoduma, milžiniškais teptukais 
nutaškuota begale mirkčiojančių žvaigždžių. Troško su kuo nors 
pasidalyti artėjančiu savo triumfu, bet suvokė, kad nieko neturi. 
Visi buvo dingę - juos pasiglemžė senatvė, skyrybos ir perne- 
lyg daug mirčių. Labiausiai ilgėjosi savo tėvų, bet jų jau seniai 
nebebuvo. 

Jo motina mirė, kai jis dar buvo jaunas. Ji buvo baikšti ir 
tyli, atletiškos, prakaulios figūros, jos apkabinimas buvo kie- 
tas ir šiurkštus, tačiau jį atsvėrė švelnus, gana sodrus balsas, 
kuriuo ji pasakodavo istorijas. Tai, kas ją pavertė namų šeimi- 
ninke, tokią ir paliko — ji augino jį, brolius ir seserį nesibai- 
giančiu vystyklų, pieno mišinių, dantų kalimosi ciklu, kurį pa- 
keitė nubrozdinti keliai ir išgalvoti skausmai, namų darbai, 
krepšinio treniruotės ir kartais pasitaikančios neišvengiamos 
paauglystės širdgėlos. 

Ji mirė greitai ir nedramatiškai, tik pradėjusi senti. Neope- 
ruojamas gaubtinės žarnos vėžys. Penkios savaitės, stebuklinga 
tolygi raida iš sveikatos į mirtį, kasdien paženklinama vis labiau 

gelstančia oda, silpstančiu balsu ir eisena. Tėvas mirė kartu su 
ja, tai atrodė keista. Paaugęs Kovartas sužinojo apie audringas 
savo tėvo neištikimybes. Jos visada būdavo trumpalaikės ir pra- 
stai slepiamos. Žvelgiant atgal, jos atrodė daug mažesnė blogy- 
bė nei darbas laikraštyje, užvaldęs visą jo laiką, atėmęs norą bū- 
ti su šeima. Todėl, kai tėvas po laidotuvių šešis mėnesius be per- 
stojo dirbo, o galų gale pranešė, kad išeina į ankstyvą pensiją, 
visi vaikai nustebo. 

Ilgai kalbėdamiesi telefonu, jie klausinėdavo apie jo sprendi- 
mą, svarstydami, ką jis veiks vienas dideliame ir jau tuščiame prie- 
miesčio name, apsuptas jaunų šeimų, kurioms jo buvimas ten at- 
rodys keistas ir kels nerimą. Metjus Kovartas buvo jauniausias iš 
pustuzinio vaikų, kurie užaugę tapo mokytojais, teisininkais, gy- 
dytojais, menininkais, ir, žinoma, jis — reporteriu. Visi jie dabar 
buvo išsibarstę po visus valstijos kraštelius. Nė vienas iš jų nebu- 
vo taip arti, kad padėtų staiga pasenusiam tėvui. Visi pražiopsojo 
akivaizdų dalyką. Jis nusišovė per vedybų metines. 

Aš turėjau žinoti, pamanė Kovartas. Turėjau nujausti, kas at- 
sitiks. Tėvas paskambino jam dvi dienos prieš tai. Kalbėjo ne- 
drąsiai, santūriai, apie naujienas ir reportažus. Pasakė: 

- Atmink, jie nenori faktų. Jie nori tiesos. 

Jis retai sakydavo tokius dalykus sūnui, o kai Kovartas bandė 
priversti jį tęsti, šiurkščiai atsisveikino. 

Policija rado jį sėdintį prie darbo stalo su mažu revolveriu 
rankoje, kulka galvoje ir žmonos nuotrauka ant kelių. Tada Ko- 
vartas kalbėjosi su detektyvais kaip tikras reporteris — versda- 
mas juos nupasakoti kiekvieną tos scenos smulkmeną, kurias 
išgirdus niekada neužmiršti, ir taip išsklaidė visą mirties tragiz- 
mą. Tėvas avėjo senas raudonas šlepetes, vilkėjo mėlyną kostiu- 
mą, ryšėjo gėlėtą kaklaraištį, kurį sūnus jam dovanojo Tėvo die- 
ną. Tos dienos laikraštis, prirašinėtas raudonu tušinuku, gulėjo 
priešais ant stalo, šalia dietinio sodos vandens ir pusės sumušti- 
nio su sūriu. Jis neužmiršo čekio valytojai - paliko priklijuotą 

prie savo senovinės žalsvos bankininko lempos. Aplinkui kėdę 
be tvarkos mėtėsi gal tuzinas suglamžytų popieriukų, visi rašte- 
liai buvo pradėti ir nebaigti — skirti vaikams. 

Virš jo galvos mirguliavo žvaigždės. 

Aš buvau jauniausias, pagalvojo. Vienintelis pasirinkau jo pro- 
fesiją. Maniau, kad tai mus suartins. Maniau, kad viską daryčiau 
geriau. Maniau, kad jis didžiuosis. Ar bent jau pavydės. 

O jis tik dar labiau nutolo. 

Kovartas prisiminė motinos šypseną. Jo dukra šypsosi pa- 
našiai. O jis nesipriešindamas leido žmonai ją pasiimti. Tas su- 
vokimas jo sielą užgriuvo kaip tamsi tuštuma ir nukreipė jo 
mintis į mažosios Džoanės Šraiver nuotraukas, darytas nusi- 
kaltimo vietoje. 

Jis nuleido galvą ir žiūrėjo į kelią. Tolumoje matė bulvarą, 
žėrintį geltonais gatvės žibintais ir pravažiuojančių automobilių 
šviesomis. Nusisuko išgirdęs tolumoje kaukiančią sireną ir įėjo į 
savo daugiabutį. Pakilo liftu, perėjo koridorių ir atsirakino buto 
duris. Tarpduryje akimirką stabtelėjo, įjungė šviesą ir apsidairė. 
Pamatė viengungišką netvarką, knygų prigrūstas lentynas, ant 
sienų — įrėmintus plakatus, stalą, apkrautą laikraščiais, žurna- 
lais, straipsnių iškarpomis. Apsidairė, ieškodamas ko nors, kas 
paliudytų, kad grįžo namo. Tada atsiduso, užrakino duris, išsi- 
krovė daiktus ir nuėjo miegoti. 


Kovartas visą savaitę skambinėjo telefonu, rinkdamas faktus 
straipsniui. Nemalonūs skambučiai prokurorams, nuteisusiems 
Fergiusoną ir nenorintiems kalbėtis su žurnalistais. Ilgi pokalbiai 
su žmonėmis, liudijusiais byloje prieš Bleirą Salivaną. Pensako- 
los detektyvas patvirtino, kad Salivanas buvo Eskambijos apy- 
gardoje Džoanės Šraiver žmogžudystės metu — už benziną mo- 
kėta kredito kortele vieną dieną prieš mergaitės nužudymą. Ma- 
jamio prokurorai Kovartui parodė peilį, kuriuo prieš suėmimą 
naudojosi Salivanas - tai buvo pigus, niekuo neišsiskiriantis de- 

šimties centimetrų ilgio ašmenimis peilis, panašus į rastąjį pra- 
laidoje, bet ne visai toks. 

Jis laikė peilį rankoje ir galvojo - viskas sutampa. 

Kitos smulkmenos irgi tvarkingai susidėliojo. 

Po ilgo pokalbio su Ratgerso universiteto pareigūnais pavyko 
gauti nedidelį Fergiusono pažymių sąrašą. Jis atrodė neišsiski- 
riantis, viskam abejingas studentas, kuriam neįdomu niekas, tik 
baigti kursą, jis to siekė atkakliai, tačiau neįspūdingai. Bendra- 
bučio prižiūrėtojas prisiminė jį kaip tylų, nedraugišką studentą, 
nesidomintį vakarėliais ir bendravimu. Vienišius, sakė jis, dau- 
giausia rūpinęsis savo reikalais ir išsikraustęs į butą po pirmųjų 
metų universitete. 

Kovartas kalbėjosi su Fergiusono vidurinės mokyklos konsul- 
tantu, kuris pasakė maždaug tą patį, bet atkreipė dėmesį, kad 
Niuarke jo pažymiai buvę daug geresni. Nė vienas negalėjo pri- 
siminti bent vieno nuteistojo draugo. 

Jis jau pradėjo įsivaizduoti Fergiusoną kaip žmogų, plūduriuo- 
jantį gyvenimo pakrašty, nepasitikintį savimi, nežinantį, nei kas 
jis, nei kur eina. Žmogų, laukiantį, kad kas nors atsitiktų, kol 
staiga jį užgriūva blogiausia. Jis atrodė ne kaip kaltasis, o kaip 
paties neveiklumo auka. Žmogus, kuriuo pasinaudojo. Tai jam 
padėjo suvokti, kas atsitiko Pačiuloje. Jis pagalvojo, kokie skir- 
tingi juodaodžiai šioje istorijoje: vienam nepatiko sėdėti auto- 
buso gale, kitas bėgo po kulkomis gelbėti kitų. Vienas lėtai krimto 
mokslus universitete, kitas tapo policininku. Fergiusonui neliko 
jokios galimybės, kai Tenis Braunas nusistatė prieš jį. 

Savaitės pabaigoje grįžo Miami Journal siųstas į šiaurės Flori- 
dą fotografas. Jis išdėliojo nuotraukas ant maketavimo stalo prie- 
šais Kovartą. Čia buvo spalvota Fergiusono nuotrauka — iš savo 
vienutės pro grotas jis žvelgė į fotoaparatą. Buvo pralaidos nuo- 
trauka, kelios Pačiulos nuotraukos, Šraiverių namas, mokykla. 
Buvo ir ta pati nuotrauka, kurią Kovartas matė mokykloje. Bu- 
vo Tenio Brauno ir Briuso Vilkokso, išeinančių iš Eskambijos 
apygardos žmogžudysčių skyriaus, nuotrauka. 

— Kaip pavyko padaryti šitą? - paklausė Kovartas. 

-— Visą dieną praleidau jų laukdamas ir stebėdamas duris. Ne- 
pusakyčiau, kad jie nudžiugo. 

Patenkintas, kad jo ten nebuvo, Kovartas linktelėjo. 

— O kaip Salis? 

— Jis man neleido fotografuoti, - atsakė fotografas. - Bet tu- 
Tiu gerą nuotrauką iš jo teismo. Štai. 

Jis padavė nuotrauką Kovartui. 

Joje buvo Bleiras Salivanas, einantis tarp suolų eilių teismo 
salėje, surakintomis rankomis ir kojomis, laikomas dviejų galin- 
gų detektyvų. Jis pašaipiai šypsojosi į objektyvą, lyg juokdama- 
sis, lyg grasindamas. 

-— Vieno dalyko taip ir nesupratau, - tarė fotografas. 

— Kokio? 

— Na, jei pamatytum tą vyrą, einantį gatve, tikrai bėgtum į 
kitą pusę. Tikrai neliptum į jo automobilį. Bet Fergiusonas, na, 
net tada, kai jis į tave žiūri piktai, vis tiek neatrodo toks blogas, 
supranti. Manau, patikėčiau, kad jam pavyko įkalbėti ką nors 
sėsti į jo mašiną. 

— Nežinau, — atsakė Kovartas. Paėmė Salivano nuotrauką. — 
Tas vyras - žudikas psichopatas. Jis tave įkalbėtų padaryti bet 
ką. Ne tik mažą mergaitę. Prisimink kitus jo nužudytus žmones. 
O) kaip ta senių porelė, kuriai jis padėjo pakeisti ratą? Turbūt 
jie, prieš nužudomi, padėkojo jam. Arba padavėja. Ji nuėjo su 
juo, atsimeni? Tiesiog norėjo gerai praleisti laiką. Manė, kad eis 
į vakarėlį. Nesitikėjo, kad jis - žudikas. O tas vaikis parduotu- 
vėje? Turėjo aliarmo mygtuką tiesiai po prekystaliu. Bet jo ne- 
nuspaudė. 

— Manau, nespėjo. 

Kovartas gūžtelėjo pečiais. 

— Na, - pasakė fotografas, - aš tikrų tikriausiai nesėsčiau į jo 
automobilį. 

— Tiesa. Tave nužudytų. 

Kovartas atsisėdo prie savo senojo stalo žinių skyriaus kampe, 
paskleidė ant jo visus savo užrašus ir įsispoksojo į monitorių. 
Vieną akimirką ekranas priešais buvo tuščias, ir Kovartas sune- 
rimo. Jau gana ilgai nebuvo rašęs ir pagalvojo, ar įgūdžiai jo 
neapleido. Paskui pamanė, kad dar ne, tiesiog reikia leisti jaudu- 
liui nusverti abejones. Pradėjo pasakoti apie abu vyrus kamero- 
se — kaip jie atrodė, kaip kalbėjo. Aprašė tai, ką matė Pačiuloje: 
nupasakojo gremėzdišką vieno detektyvo stiprumą ir greitai su- 
kylantį kito pyktį. Žodžiai liejosi lengvai, be užsikirtimų. Jis ne- 
galvojo daugiau apie nieką. 

Jam prireikė trijų dienų pirmajam straipsniui parašyti, dviejų — 
tęsiniui sukurti. Vieną dieną praleido tobulindamas tekstą. Dvi 
dienas sakinį po sakinio sutikrino su miesto žinių skyriaus re- 
daktoriumi. Kitą dieną erzinantis kiekvieno žodžio tikslinimas 
su advokatais. Stovėjo priešais maketavimo stalą, kai jo straips- 
nis buvo paskirtas į sekmadienio numerio pirmąjį puslapį. Pa- 
grindinė antraštė buvo BYLA, PRITVINKUSI KLAUSIMŲ. Jam 
tai patiko. Paantraštė - DU VYRAI, VIENAS NUSIKALTIMAS 
IR ŽMOGŽUDYSTĖ, KURIOS NIEKAS NEUŽMIRŠ. Tai jam 
irgi patiko. 

Naktį gulėjo lovoje nemiegodamas, mąstydamas. Štai ir vis- 
kas. Aš tai padariau. Aš tai jau padariau. Aš tikrai tai padariau. 

Šeštadienį, prieš pasirodant straipsniui, paskambino Teniui 
Braunui. Detektyvas buvo namie, o žmogžudysčių skyriuje ne- 
norėjo Kovartui duoti jo namų telefono numerio - jis buvo ne- 
skelbiamas. Kovartas paprašė sekretorės, kad detektyvas per- 
skambintų, ir po valandos jau kalbėjosi su juo. 

- Kovartai? Čia Tenis Braunas. Maniau, kad mes nebesikal- 
bame. 

— Tik norėjau suteikti jums progą atsakyti į mano straipsnį. 

— Tokią, kokią mums suteikė jūsų prakeiktas fotografas? 

— Dėl to atsiprašau. 

— Jis mus užpuolė iš pasalų. 
— Atsiprašau. 
Braunas patylėjo. 
— Na, bent pasakykite, kad ta prakeikta nuotrauka nėra per- 
nelyg bloga. Žinot, mes visi turime tuštybės. 
Kovartas negalėjo pasakyti, ar detektyvas juokauja, ar ne. 
— Ji nebloga, - pasakė jis. - Kaip kokių nors ieškomų nusikal- 
Jėlių nuotrauka. 

— Gana gerai. Na, ko norite dabar? 

- Ar norėtumėt atsakyti į straipsnį, kuris pasirodys rytoj? 

— Rytoj? Kad mane kur. Tikriausiai teks atsikelti anksčiau ir 
nueiti į kioską. Ar labai svarbus straipsnis? 

— Taip. 

— Pirmas puslapis, tiesa? Padarys jus žvaigžde, Kovartai? Iš- 
parsins? 

— Tikrai nežinau. 

Detektyvas pašaipiai nusijuokė. 

— Didžioji Roberto Erlo Fergiusono proga, tiesa? Manot, jam 
išdegs? Manot, kad išgelbėsite jį nuo mirties bausmės? 

— Nežinau. Istorija gana įdomi. 

— Tai jau tikrai. 

— Tiesiog norėjau suteikti jums progą atsakyti. 

— Pasakysite, kas ten parašyta? 

— Taip. pasakysiu. Straipsnis jau baigtas. 

Tenio Brauno balsas kitame laido gale trumpam nutilo. 

- Spėju, kad parašėte, kaip jį mušėme ir kitokį panašų mėšlą? 
Tą reikalą su ginklu, tiesa? 
— Tiesiog parašyta, ką jis tvirtina. Parašyta ir tai, ką sakote jūs. 
— Bet ne taip pat įtaigiai, tiesa? 
— Ne, abu liudijimai vienodai svarbūs. 
Braunas nusijuokė. 
— Be abejo, - pasakė. 
— Taigi, ar norėsite tiesiogiai komentuoti? 

- Man patinka tas žodis - „komentuoti“. Daug pasako, ar ne? 
Gražus ir saugus. Norite, kad pakomentuočiau, ką parašėte? 

Jo balse skambėjo aštrus sarkazmas. 

— Taip. Norėjau jums suteikti tą progą. 

— Suprantu. Progą išsikasti gilesnę duobę, — tarė detektyvas. — 
Įklimpti į dar daugiau bėdų, nei ir taip įklimpsiu, nors neprikal- 
bėjau jums nesąmonių. Tikrai. 

Jis įkvėpė ir tęsė, beveik liūdnai: 

-— Galėjau visam tam sutrukdyti, bet to nepadariau. Ar tai irgi 
parašyta jūsų straipsnyje? 

- Žinoma. 

Tenis Braunas ironiškai sukikeno. 

-— Manau, kad nujaučiate, kas po viso to įvyks. Bet pasakysiu 
jums vieną dalyką. Klystate. Velniškai klystate. 

- Ar tai ir norite pasakyti? 

- Niekada nėra taip paprasta, kaip žmonėms atrodo. Visada 
būna nemalonumų. Visada kyla klausimų. Visada būna abejonių. 

— Ar tai norite pasakyti? 

— Jūs klystat. Tiesiog klystat. 

— Gerai. Jei tai norite pasakyti. 

— Ne, noriu, kad suprastumėte, - detektyvas staiga nusijuo- 
kė, — vis dar vaidinate kietą riešutėlį, ar ne, Kovartai? Nepriva- 
lote atsakyti. Jau žinau atsakymą, - jis trumpam nutilo. Patylėjo. 

Kovartas klausėsi gilaus, pikto kvėpavimo, kol Tenis Braunas 
pagaliau prašneko, išdundėjo žodžius kaip tolima audra: 

- Štai komentaras: išsikrušk! 

Ir padėjo ragelį. 


AŠTUNTAS SKYRIUS 


Dar vienas laiškas iš kalėjimo 


Jis nesusitiko ir nesikalbėjo su Fergiusonu iki pat svarstymo. 
"Taip pat ir su detektyvais, jie neatsakinėjo į jo skambučius kelias 
savaites po straipsnio pasirodymo. Jo prašymus suteikti infor- 
macijos be ilgų svarstymų tvarkė Eskambijos apygardos proku- 
torai, besistengiantys sukurti strategiją. Vis dėlto nerimo Fer- 
žiusono advokatai — kasdien skambino jam pranešti apie toles- 
hius įvykius, teikė daugybę prašymų teisėjui, vadovaujančiam 
Fergiusono teismui. 

Pasirodžius straipsniui Kovartas buvo įsuktas į didžiulį dėme- 
sio sūkurį, tarytum žmogus, kurį gatve neša smarki audra. Tele- 
vizija ir spauda susidomėjo byla ir godžiai puolė prie visų ŽmO- 
nių, įvykių ir vietų, susijusių su straipsnyje pateikta istorija, per- 
pasakojo šimtais įvairiausių, bet kartu ir labai panašių būdų. Vi- 
siems suinteresuotiesiems toji istorija buvo įdomi dėl kelių da- 
lykų: melagingo prisipažinimo, susirūpinusio miestelio, negalin- 
čio užmiršti vaiko žmogžudystės, kietų kaip akmuo detektyvų ir 
galiausiai ironijos, su kuria žudikas gali žiūrėti, kaip dėl jo tylė- 
Jimo kitas žmogus sėda į elektros kėdę. Būtent tai, žinoma, ir 
tarė Bleiras Salivanas, be jokių ceremonijų atsisakydamas bet 
kokių interviu, nenorėdamas kalbėtis su reporteriais, teisinin- 
kais, policininkais, net su filmavimo komanda iš 60 Minutes. Met- 

jui Kovartui jis paskambino tik kartą, praėjus gal dešimčiai die- 
nų po straipsnio pasirodymo. 

Skambutį apmokėjo pats Kovartas. Jis redakcijoje prie stalo 
skaitė The New York Times istorijos versiją (ŽMOGŽUDYSTĖS 
FLORIDOJE BYLOJE KYLA KLAUSIMŲ), kai suskambo te- 
lefonas ir kapotas tarpmiestinių skambučių operatoriaus balsas 
paklausė, ar jis priims pono Salivano, esančio Starke, Floridoje, 
skambutį. Akimirką jis sutriko, paskui susijaudino. Palinko kė- 
dėje į priekį ir išgirdo pažįstamą švelnų nosinį seržanto Rodžer- 
so balsą: 

— Kovartai? Ar tai jūs, drauguži? 

— Sveiki, seržante. Klausau. 

— Mes atvedame Salį. Jis nori su jumis pasikalbėti. 

— Kaip reikalai? 

Seržantas nusijuokė. 

— Po galais, verčiau reikėjo jūsų čia neleisti. Po to straipsnio 
visas kalėjimas dūzgia kaip bičių avilys. Staiga visi kaliniai, lau- 
kiantys mirties bausmės įvykdymo, puolė skambinti visiems pra- 
keiktiems reporteriams visoje valstijoje. Ir kiekvienas suknistas 
reporteris ateina ir reikalauja visokių interviu, ekskursijos ir vi- 
sų tų dalykų, - per telefoną skambėjo seržanto juokas. — Visi 
susijaudinę labiau nei tada, kai buvo išsijungę ir pagrindinis, ir 
atsarginis generatoriai, o kaliniai manė, kad tai likimo ranka jiems 
atveria kamerų duris. 

- Atsiprašau, kad sukėliau tiek rūpesčių... 

— Nesvarbu. Paivairina darbą. Bet tikriausiai bus sunkėliau, 
kai viskas nurims. O tai, anksčiau ar vėliau, tikrai atsitiks. 

— Kaip Fergiusonas? 

— Bobis Erlas? Jis vos spėja dalyti interviu, manau, turėtų vesti 
savo paties vėlyvos nakties pokalbių šou, kaip Džonis Karsonas 
ar tas Letermanas. 

Kovartas šyptelėjo. 

— O Salis? 

Po trumpos pauzės seržantas tyliai pratarė: 

— Su niekuo apie nieką nekalba. Ne tik su reporteriais ar psi- 
chiatrais. Bobio Erlo advokatas buvo atėjęs kokius penkis šešis 
kartus. Buvo atėję tie du detektyvai, bet jis tik nusijuokė ir iš- 
spyrė juos lauk. Šaukimai į teismą, grasinimai, pažadai - niekas 
nepadeda. Jis nenori kalbėti, ypač apie mažąją mergaitę iš Pa- 
čiulos. Gieda giesmes, rašo dar daugiau laiškų ir įdėmiai studi- 
juoja Bibliją. Vis klausinėja, kas vyksta, aš, kiek galėdamas, jam 
pasakau, atnešu laikraščių ir panašiai. Jis kas vakarą žiūri tele- 
viziją, norėdamas pamatyti, kaip tiedu detektyvai koneveikia jus 
kick įmanydami. Ir iš viso to juokiasi. 

— Ką manote jūs? 

— Manau, kad jis linksminasi. Labai savotiškai linksminasi. 
— Tai siaubinga. 

— Aš jau pasakojau jums apie šį žmogų. 

— Tai kodėl jis nori su manimi kalbėti? 

- Nežinau. Tiesiog vakar paklausė, ar galėtų jums paskarnbinti. 
— Tai atveskite jį. 

Seržantas susirūpinęs kostelėjo. 

„ Ne taip paprasta. Atminkit, kai perkeliam poną Salivaną, 
sargumo nebūna per daug. 

- Žinoma. Kaip jis atrodo? 

+ Nepasikeitė nuo tada, kai buvo su jumis susitikęs, tik kiek 
labiau susijaudinęs. Truputį paraudęs, lyg būtų labai sočiai pa- 
valgęs, nors, atvirkščiai, valgo labai mažai. Kaip sakiau, manau, 
jam labai linksma. Jis tiesiog trykšta energija. 

Taigi. Seržante, nesakėt, ką manot apie straipsnį. 

Ne? Na, manau, jis labai įdomus, 

- Ir? 

„ Na, pone Kovartai, turiu pasakyti, kad pabuvęs kalėjimuo- 
xe. ypač kur laikomi mirtininkai, per kurį laiką galit išgirsti pačių 
keisčiausių istorijų, kokių tik yra. 

Nespėjęs užduoti dar vieno klausimo, Kovartas fone išgirdo 
garsius balsus ir šurmulį. Seržantas tarė: 

— Jis ateina. 

— Ar šis pokalbis privatus? — paklausė Kovartas. 

— Turite omeny, ar telefone yra klausymosi įranga? Nė nejįsi- 
vaizduoju. Šita linija dažniausiai naudojama skambinti advoka- 
tams, todėl abejoju, nes jie tikrai sukeltų daug triukšmo. Šiaip 
ar taip, štai ir jis, tik luktelėkite, reikia surakinti jam rankas. 

Akimirką buvo tylu. Kovartas girdėjo fone kalbant seržantą: 

— Per stipriai, Sali? 

Išgirdo, kaip kalinys atsakė: 

— Ne, gerai. 

Tada pasigirdo keli neaiškūs garsai, uždaromos durys ir paga- 
liau Bleiro Salivano balsas: 

— Nagi, nagi, nagi... Pone Kovartai, pasaulinio garso Žurnalis- 
te, kaip sekasi) 

— Gerai, pone Salivanai. 

- Puiku. Puiku. Tai kaip manote, Kovartai, mūsų mielas Bo- 
bis Erlas išeis į laisvę? Manote, kad Fortūna jį ištrauks iš už 
grotų, iš mirties šešėlio? Manote, kad teisingumo ratai pradės 
pagaliau suktis? — Salivanas kimiai nusijuokė. 

- Nežinau. Jo advokatas pateikė prašymą svarstyti bylą iš naujo 
tame pačiame teisme, kuris jį nuteisė... 

— Manote, pasiseks? 

— Pamatysim. 

Salivanas kostelėjo. 

- Tai tiesa. 

Abu vyrai tylėjo. 

Po akimirkos Kovartas paklausė: 

— Kodėl man paskambinote? 

— Palauk, - atsakė Salivanas, — bandau prisidegti prakeiktą 
cigaretę. Labai sunku. Turiu padėti ragelį, - pasigirdo duslus 
dunkstelėjimas, paskui Kovartas vėl išgirdo jo balsą. — Na štai. 
Kažko klausei? 

— Kodėl paskambinote? 

— Tiesiog norėjau išgirsti, koks tapai garsus. 

— Ką? 

- Po velnių, Kovartai, kur tik pažvelgsi - visur tavo straipsnis. 
Tikrai patraukei visų dėmesį, ar ne? Tiesiog įkišdamas ranką į 
seną purviną vamzdį, tiesa? 

— Tikriausiai. 

— Gana paprastas būdas išgarsėti, ar ne? 

— Tai ne viskas, ką padariau. 

Salivanas spjovė dar vieną juoką. 

- Gal ir ne. Bet atrodei gerai, atsakinėdamas į tuos klausimus 
per Nightline. Tikrai pasitikintis savimi. 

— Jūs su niekuo nekalbėjot. 

— Pamaniau, verčiau leisiu tau ir Bobiui Erlui su visais kalbė- 
tis, — Salivanas nutilo ir švilptelėjo, - žinoma, pastebėjau, kad 
tie policininkai iš Pačiulos irgi nelabai norėjo šnekėti. Manau, 
Jie netiki Bobiu Erlu. Netiki ir tavimi. Ir jau tikrų tikriausiai 
netiki manimi. 

Salivanas šaižiai, pašaipiai nusikvatojo. 

— Na, argi jie ne kietakakčiai! Tiesiog parodo, kad kai kurie 
žmonės kartais nieko nenori žinoti, ar ne? 

Kovartas neatsakė. 

— Ar tai ne klausimas, Kovartai? Ar aš tavęs nieko nepaklau- 
siau? — sušvokštė Bleiras Salivanas. 

— Taip, - skubiai atsakė Kovartas. - Kai kurie žmonės tiesiog 
nieko nenori žinoti. 

Kalinys patylėjo. 

- Na, mes turėtume atverti jiems akis. Tiesa, pone įžymusis 
reporteri? Nuvesti juos pažinimo keliu. Kaip manai? 

- Kaip? - Kovartas išsitiesė. Jautė iš pažastų srūvantį ir kute- 
nantį šonus prakaitą. * 

-— Na, tarkim, pasakyčiau dar kai ką. Kai ką labai įdomaus. 

Kovarto ranka sugriebė pieštuką ir tuščią popieriaus lapelį. 

— Ką? 

— Mąstau. Nespausk manęs. 

— Gerai. Neskubėkite. 

Na, pagaliau, pagalvojo jis. 

— Būtų įdomu sužinoti, kaip ta maža mergaitė įlipo į automo- 
bilį, ar ne? Tai patrauktų tavo dėmesį, Kovartai, argi ne? 

- Žinoma. Kaip? 

— Ne taip greitai. Aš vis dar svarstau. Šiomis dienomis reikia 
būti atsargiam su žodžiais. Nenoriu nesusipratimų. Ar žinai, kad 
tą dieną, kai mirė toji mergaitė, buvo labai gražu? Ar žinai, kad 
buvo karšta ir sausa, pūtė silpnas gaivus vėjelis, o dangus buvo 
platus, giedras, žydras ir aplink žydėjo gėlės? Labai graži diena 
numirti. Ir įsivaizduok, kaip vėsu ir jauku buvo toje pelkėje, jos 
šešėliuose. Ar nemanai, kad vyras, nužudęs mažąją Džoanę, — 
koks nuostabus vardas - po to tiesiog trumpam prigulė ir džiau- 
gėsi ta diena? Ir leidosi nuraminamas pavėsio? 

— Ar buvo vėsu? 

Bleiras Salivanas staiga nusijuokė. 

— Argi aš žinau, Kovartai? Tikrai? 

Jis sušvokštė, švilpaudamas aname telefono linijos gale. 

— Pagalvok apie viską, ką norėtų sužinoti tie paršai policinin- 
kai. Tokius dalykus kaip drabužiai, kraujo dėmės, kodėl nebuvo 
jokių pirštų atspaudų, plaukų ar purvo ir panašiai. 

— Kodėl? 

— Na, - nerūpestingai atsakė Salivanas, — spėju, kad žudikas 
turėjo dvejus drabužius. Kad galėtų vienus — išteptus krauju ar 
kuo — nusivilkti ir kur nors išmesti. Jis tikriausiai buvo gana 
sumanus, kad pasiimtų porą juodų šiukšlių maišų, į kuriuos su- 
dėtų kruvinus drabužius ir niekas nieko nepastebėtų. 

Kovarto širdis šoktelėjo. Atsiminė, kad Majamio detektyvas 
sakė jam radęs drabužių ir ritinį šiukšlių maišų Salivano auto- 
mobilio bagažinėje tą naktį, kai jį suėmė. Jis akimirką užsimer- 
kė ir paklausė: 

— O kur žudikas galėjo tuos daiktus išmesti? 

- Gal į kokią nors Gelbėjimo armijos* labdaros dėžę. Žinai, 
viena tokia yra prekybos centre, tiesiai už Pensakolos. Bet taip 
jis darytų tik tada, jei viskas būtų nelabai sutepta. O jei būtų 
tikrai labai atsargus, gal viską sumestų į konteinerį, kokie stovi 
poilsiavietėse. Kaip, tarkim, Vilou Kryke. Jį paima kas savaitę, 
visas šiukšles išverčia ir užkasa į žemę. Niekas niekada nežiūri, 
kas išmesta. Viskas užpilama tonomis šiukšlių. Niekas nieko nie- 
kada neatrastų. 

— Ar taip ir atsitiko? 

Jis neatsakė į klausimą, tik tęsė: 

— Spėju, kad tie policininkai, taip pat ir tu, Kovartai, galbūt 
ir liūdintys mergaitės tėveliai norėtų sužinoti, kodėl mergaitė 
įsėdo į automobilį, tiesa? Juk galų gale tai svarbu. Kodėl taip 
nutiko? 

— Pasakykit kodėl. 

Jis sušnypštė į telefoną: 

— Dievo valia, Kovartai. 

Sekundę buvo tylu. 

— O gal velnio. Ar apie tai pamąstei, Kovartai? Gal Dievui 
tiesiog buvo bloga diena, todėl leido savo buvusiam vyriausia- 

Kovartas neatsakė. Jis klausėsi šnabždamų žodžių, atslenkan- 
čių telefono laidais ir sunkiai krintančių jam į ausį. 

- Lažinuosi, Kovartai, kad tas, kuris įkalbėjo mergaitę sėsti į 
automobilį, pasakė ką nors panašaus: „Atsiprašau, mieloji, ar 
negalėtum man padėti? Aš pasiklydau ir norėčiau rasti kelią.“ 
Argi tai ne tikra Dievo tiesa, Kovartai? Tas vyras mašinoje, ma- 
tau jį taip aiškiai kaip savo ranką. Jis pasiklydo, Kovartai. Pasi- 
klydo tarp daugybės kelių. Bet tą dieną jis save atrado, tiesa? 

Prieš tęsdamas Salivanas sunkiai įkvėpė. 


* Gelbėjimo armija (angl. Salvation Army) — religinė labdaros organizacija. 

- Oką gijis sakė atkreipęs tos mažos mergaitės dėmesį? Gal: 
„Mieloji, pavėžėsiu tave iki kampo, gerai?“ Taip paprastai ir tik- 
roviškai. 

Salivanas vėl nutilo. 

- Paprastai ir tikroviškai... Panašu į košmarą. Tokiu būdu, ku- 
rį vaikai mokomi atpažinti, kurio turi bijoti ir saugotis. 

Jis nutilo, paskui guviai pridūrė: 

— Vienintelė bėda ta, kad ji nesisaugojo. 

— Ar jūs visa tai jai pasakėte? —- dvejodamas paklausė Kovartas. 

— Ar sakiau, kad visa tai dariau aš? Ar tikrai taip sakiau? Ne, 
aš tik sakiau, kad tikriausiai kažkas jai taip sakė. Kažkas, kas 
tądien jautėsi kiek įpykęs ir norėjo ką nors nužudyti — jam tie- 
siog pasitaikė ta mergytė. 

Jis vėl nusijuokė. Tada nusičiaudėjo. 

— Kodėl tai padarėte? - paklausė Kovartas. 

— Ar sakiau, kad ką nors padariau? - kikendamas atsakė Sali- 
vanas. 

— Ne. Jūs tiesiog mane erzinat... 

— Atsiprašau, kad linksminuosi. 

— Kodėl tiesiog nepasakote tiesos? Kodėl nebaigiate išsisuki- 
nėti ir nepasakote tiesos? 

— Kad sugadinčiau visą smagumą? Kovartai, tikrai nežinai, 
kaip žmogus nori linksmintis laukdamas, kol jam įvykdys mir- 
ties bausmę. 

— Ar leisdamas mirti nekaltam žmogui... 

— Ar aš tai darau? Argi neturime nuostabios teisinės siste- 
mos, kuri viską sutvarkys? Užtikrins, kad nekalti žmonės nebū- 
tų nubausti? 

- Žinote, apie ką kalbu. 

— Taip, žinau, — lėtai, grasinamai atsakė Salivanas. — Ir man 
nusispjaut. 

— Tai kodėl man paskambinote? 

Salivanas aname laido gale nutilo. Kai vėl prakalbo, jo balsas 
buvo tylus, grėsmingas. 

— Norėjau, kad žinotum, kaip man parūpo tavo karjera, Ko- 
vartai. 

— Tai... 

- Nepertraukinėk! — Salivanas nukando jo žodžius. — Aš tau 
tai jau sakiau! Po velnių, kai aš kalbu, tu klausaisi, pone reporte- 
ri. Supratai? 

— Taip. 

— Nes noriu tau kai ką pasakyti. 

— Ką? 

- Norėjau pasakyti, kad viskas dar nesibaigė. Tik prasideda. 

- Ką turit omeny? 

— Pats išsiaiškink. 

Kovartas laukė. Po akimirkos Salivanas pasakė: 

— Manau, kad kada nors dar pasikalbėsime. Man patinka mū- 
sų pasišnekučiavimai. Po mūsų pokalbių tiek daug atsitinka. Tiesa, 
dar vienas dalykas. 

— Koks? 

- Girdėjai, Floridos Aukščiausiasis teismas rudenį svarstys 
automatiškai pateiktą mano apeliaciją. Jiems tikrai patinka versti 
žmones laukti. Tikriausiai jie mano, kad pakeisiu savo nuomo- 
nę. Pradėsiu teikti apeliacijas ir panašiai. Gal pasamdysiu kokį 
nors šulą, kaip padarė Bobis Erlas, ir pradėsiu klausinėti, ar kon- 
stituciška mane sučirškinti. Man tai patinka. Man patinka, kad 
jie rūpinasi senuoju geruoju Saliu. 

Jis stabtelėjo. 

- Bet mes žinome vieną dalyką, ar ne, pone reporteri? 

— Kokį? 

— Kad jie labai klysta. Aš nepakeisčiau savo nuomonės, net jei 
pats Jėzus Kristus nusileistų iš debesų ir gražiai manęs paprašytų. 

Tai pasakęs jis greitai padėjo ragelį. 

Kovartas atsistojo. Nusprendė nueiti į vonią, kur kelias minu- 
tes leido ant riešų šaltą vandenį, bandydamas numaldyti staiga 
apėmusį karštį ir sulėtinti besidaužančią širdį. 

Vieną vakarą, kai jis jau ruošėsi eiti namo, paskambino buvusi 
žmona - dieną po pasirodymo Nightline. 

- Meti? - pasakė Sendė, - matėme tave per televiziją. 

Jos balse girdėjosi kažkoks mergaitiškas džiūgavimas, kuris 
priminė geresnius laikus, kai jie buvo jauni ir santykiai dar ne- 
buvo pašliję. Jos skambutis nustebino, bet jis buvo patenkintas. 
Pajuto kažkokį keistą santūrų džiaugsmą. 

— Sveika, Sende. Kaip sekasi? 

- Gerai. Storėju. Visada pavargusi. Juk atsimeni, kaip viskas 
buvo. 

Ne visai, pamanė jis. Atsiminė, kad per visą jos nėštumą jis 
dirbdavo po keturiolika valandų per dieną laikraščio redakcijoje. 

- Ką pagalvojai? 

— Tikriausiai tau buvo labai įdomu. Neįtikėtina istorija. 

- Ir tebėra. 

— Kas atsitiks tiems dviem vyrams? 

— Nežinau. Manau, kad Fergiusonui bus surengtas naujas teis- 
mo procesas. Tas kitas... 

Ji pertraukė: 

- Jis mane gąsdina. 

- Jis — iškrypėlis. 

— Kas jo laukia? 

- Jei jis nepradės teikti apeliacijų, gubernatorius pasirašys įsa- 
kymą įvykdyti mirties bausmę vos tik Aukščiausiasis teismas pa- 
tvirtins nuosprendį. Nėra abejonių, kad jis tai padarys. 

- Kas tada? 

— Nežinau. Teismas dažniausiai praneša savo nutartis keletą kartų 
iki Naujųjų metų. Bus viena maža eilutė nutarčių pakete: „Dėl Flo- 
ridos valstijos prieš Bleirą Salivaną. Teismo paskirtas nuosprendis 
ir bausmė patvirtinami.“ Paskui bus gana ramu, kol gubernatoriaus 
įsakymas ateis į kalėjimą. Žinai, daug popierizmo, parašų, oficialių 
antspaudų ir panašių dalykų, kol pagaliau kam nors reikės tą vyru- 
ką nudėti. Sargybiniai tai vadina mirtinu darbu. 


JOHN KATZENBACH m KILNUS TIKSLAS 183 


- Nemanau, kad pasaulis taps blogesnis, kai jo nebebus, — pa- 
sakė Sendė kiek drebančiu balsu. 

Kovartas neatsakė. 

- Bet jei jis niekada neprisipažins tai padaręs, kas atsitiks Fer- 
giusonui? 

- Nežinau. Valstija galėtų vėl svarstyti jo bylą. Jam galėtų būti 
suteikta malonė. Jis galėtų likti ten, kur yra dabar. Gali atsitikti 
daug keistų dalykų. 

- Jei Salivanui įvykdys mirties bausmę, ar kada nors sužinosi- 
me tiesą? 

- Ar sužinosime tiesą? Po velnių, manau, kad jau žinom tiesą. 
Tiesa ta, kad Fergiusonas neturėjo būti nuteistas myriop. Bet 
įrodyti tiesą? Tai jau kitas reikalas. I .abai sunku. 

- O kas dabar bus tau? 

— Vis tas pats. Seksiu šią istoriją iki galo. Parašysiu kelis 
straipsnius, paskui pasensiu, iškris dantys ir iš manęs išvirs kli- 
jus. Taip elgiamasi su senais arkliais ir rašančiaisiais dienraš- 
čių vedamuosius. 

Ji nusijuokė. 

- Na jau. Gausi Pulicerio premiją. 

Jis šyptelėjo. 

- Tikrai nemanau, - pamelavo. 

- Gausi. Aš tai jaučiu. Tada tave išsiųs į žirgyną. 

— Jei pasiseks. 

- Pasiseks. Tikrai gausi tą premiją. Nusipelnei. Neitikėtinas 
straipsnis. Kaip Pitsas ir Ly. 

Ji irgi prisimena tą istoriją, pagalvojo. 

— Taip. Ar žinai, kas atsitiko tiems dviem vyrukams, kai jie 
privertė teisėją pradėti naują teismo procesą? Juos ir vėl nuteisė 
tokie pat rasistai prisiekusieji, kaip ir pirmą kartą. Jų nepaleido 
tol, kol gubernatorius pagaliau suteikė amnestiją. Žmonės tai 
užmiršta. Viskas truko dvylika metų. 

— Bet jiems pavyko, o tas vyrukas gavo Pulicerio premiją. 

Jis nusijuokė. 

— Na, tiesa. 

— Ir tu gausi. Ir tai neužtruks dvylikos metų. 

— Na, pamatysim. 

— Ar liksi dirbti Journal? 

— Nematau priežasties išeiti. 

- O jei paskambins iš Times ar Post? 

— Pažiūrėsim. 

Abu nusijuokė. Po minutės tylos ji tarė: 

- Žinojau, kad vieną dieną rasi gerą istoriją. Visada žinojau, 
kad kada nors tai padarysi. 

— Ką turėčiau sakyti... 

— Nieko. Tiesiog žinojau, kad taip atsitiks. 

— O kaip Bekė? Ar ji matė mane per Nighiline? 

Sendė sudvejojo. 

— Ne. Jai pernelyg vėlu. 

- Galėjai įrašyti. 

— Ir ką ji būtų išgirdusi tėvelį kalbant? Apie kažką, kas nužu- 
dė mažą mergaitę? Mažą mergaitę, kuri buvo išprievartauta, O 
paskui subadyta — kiek, trisdešimt šešis kartus? Tada įmesta į 
pelkę? Nemanau, kad tai gera mintis. 

Jis suprato, kad ji teisi, bet jam tai nepatiko. 

— Vis tiek būtų buvę gerai, jei ji būtų mane pamačiusi. 

- Čia saugu, - pasakė Sendė. 

- Ką? 

— Čia saugu. Tampa - nedidelis miestas. Na, nemažas bet ne- 
labai didelis. Čia gyvenimas truputį lėtesnis. Nepanašu į Maja- 
mį. Nėra narkotikų ir riaušių, visokių keistenybių kaip Majamy- 
je. Jai nereikia žinoti apie mergaites, kurias grobia, žudo ar prie- 
vartauja. Bent jau kol kas. Ji gali paaugti, pabūti vaiku, jai nerei- 
kia nuolat jaudintis. 

- Nori pasakyti, kad tau nereikia nuolat jaudintis. 

— Ar tai blogai? 

— Ne. 

- Žinai, ko niekada nesuprasiu? Kodėl visi, dirbantys spau- 
doje, mano, kad blogų dalykų atsitinka tik kitiems. 

— Mes taip nemanom. 

— Taip atrodo. 

Jis nenorėjo ginčytis. 

— Na, galbūt. 

Ji prisivertė nusijuokti. 

- Atsiprašau, jei sutrukdžiau džiaugtis. Tikrai, tik norėjau ta- 
ve pasveikinti ir pasakyti, kad labai didžiuojuosi. 

— Didžiuojiesi, bet išsiskyrei. 

Ji sudvejojo. 

— Taip, bet, maniau, kad taikiai. 

- Atsiprašau. Tai nebuvo labai teisinga. 

- Gerai. 

Dar minutė tylos. 

- Gal pasikalbėtume apie kitą Bekės apsilankymą? 

— Nežinau. Būsiu užsiėmęs šita istorija, kol viskas kaip nors 
pasibaigs. Bet tikrai nežinau, kada tai įvyks. 

— Tada aš tau paskambinsiu. 

— Gerai. 

— Dar kartą sveikinu. 

— Ačiū. 

Jis padėjo ragelį ir suprato, kad kartais būna labai kvailas, 
nesugeba pasakyti, ką nori, išreikšti to, ką reikia. Iš pykčio tren- 
kė į stalą. Priėjo prie savo kabineto lango ir pažvelgė į miestą. 
Popietės eismas plaukė greitkelio link, kaip daugybė nervų, pul- 
suojančių reikalavimu grįžti namo. Jautė aplink tvyrančią vie- 
natvę. Atrodė, kad miestas kepa po karštu mėlynu dangumi, švie- 
sių spalvų pastatai atspindėjo saulę. Jis žiūrėjo į sankryžoje ma- 
nevruojančių mašinų raizgalynę, tarytum žeme ropojančius pik- 
tus vabalus. Čia pavojinga, pagalvojo. Nesaugu. 

Prieš dvi dienas po nedidelės avarijos du vairuotojai susišau- 

dė - tratino vidury gatvės piko valandą: abu buvo ginkluoti be- 
veik identiškais brangiais devynių milimetrų kalibro pusiau au- 
tomatiniais ginklais. Iš jų nenukentėjo nė vienas, bet netoliese 
važiuojantis paauglys gavo rikošetu atsimušusią kulką į plautį ir 
jo būklė dabar buvo kritinė. Įprasta Majamio istorija, šalutinis 
karščio, prieštaringų kultūrų ir gyventojų, manančių, kad pisto- 
letai — neatskiriama jų aprangos dalis, padarinys. Jis prisiminė 
labai seniai rašęs apie kažką panašaus. Prisiminė daugybę straips- 
nių, kuriuose aprašytos panašios istorijos. Buvo rašoma taip daž- 
nai, kad kadaise pirmam puslapiui tikusi istorija dabar teužėmė 
šešias pastraipas laikraščio viduryje. 

Jis galvojo apie savo dukrą ir mąstė, kodėl jai reikėtų Žinoti. 
Kodėl jai reikėtų žinoti apie blogus ir baisius kai kurių žmonių 
potroškius? 

Jis nežinojo atsakymo į tą klausimą. 


Prie durų į teismo salę rangėsi daug storų kabelių. Keli operatoriai 
koridoriuje statė vaizdo magnetofonus ir jungė juos prie vienintelės 
salėje leidžiamos kameros. Koridoriuje trainiojosi spaudos ir televi- 
zijos reporteriai — televizijos darbuotojai buvo apsirengę kiek stilin- 
giau ir apsikirpę, matyt, ir tvarkingesni nei jų varžovai iš laikraščių, 
mėgstantys atrodyti ne taip tvarkingai, kad išsiskirtų iš minios. 

- Visos pajėgos čia, — tarė greta žingsniuojantis fotografas, 
krapštydamas savo Leica objektyvą, — šito šokio niekas nenori 
praleisti. 

Nuo straipsnių pasirodymo praėjo gal dešimt savaičių. Dėl 
įvairių pareiškimų ir kitų išsisukinėjimų posėdis buvo du kartus 
atidėtas. Už Eskambijos apygardos teismo rūmų sienų karšta 
Floridos saulė kepino žemę. Modernaus pastato viduje buvo vė- 
su. Balsai, atsimušdami nuo aukštų lubų, aidėjo, todėl žmonės 
stengėsi kalbėti pašnibždomis, net jei tai buvo nebūtina. Šalia 
plačių rudų teismo salės durų puikavosi aukso spalvos užrašas: 
APYGARDOS TEISMO TEISĖJAS HARLIS TRENČAS. 

— Tai tas vyrukas, kuris pavadino jį laukiniu žvėrimi? — pa- 
klausė fotografas. 

— Pataikei. 

- Manau, kad jis neapsidžiaugs, pamatęs visą šį šurmulį. 

Fotografas kamera mostelėjo į reporterių ir operatorių minią. 

— Ne, klysti. Šiais metais vyks rinkimai. Reklama jam labai 
patiks. 

— Bet tik tada, jei jis priims teisingą sprendimą. 

- Populiarų sprendimą. 

— Abejoju, ar tai vienas ir tas pats. 

Kovartas linktelėjo. 

- Aš irgi taip nemanau. Bet ką gali žinoti. Spėju, kad dabar jis 
sėdi kabinete ir skambina visiems vietos politikams nuo čia iki 
Alabamos, bandydamas išsiaiškinti, ką jam daryti. 

Fotografas nusijuokė. 

-— O tie tikriausiai skambina visiems apskrities tarnautojams, 
galvodami, ką jam pasakyti. Kaip manai, Meti? Manai, Jį išleis? 

— Neįsivaizduoju. 

Jis pažvelgė tolyn ir pamatė koridoriumi ateinančią grupelę 
jaunų džinsuotų žmonių, apsupusių vyresnį žemą juodaodį vy- 
rą su kostiumu. 

- Nufotografuok juos, - tarė fotografui, - jie — protestuotojai 
prieš mirties bausmę, atvyko patriukšmauti. 

— O kur kukluksklanas? 

— Nežinia kur. Jie nebe taip gerai organizuoti. Gal vėluos. 
Arba pasiklys. 

- Gal supainios dienas. Turbūt jie čia buvo vakar, jiems nusi- 
bodo laukti, visiškai susipainiojo ir išvažiavo. 

Abu nusijuokė. 

— Čia bus kaip zoologijos sode, - tarė Kovartas. 

Fotografas stabtelėjo. 

— Taip, o štai ir tigrai, laukiantys, kol tave pričiups. 

Jis mostelėjo į vieną pusę - ten Kovartas pamatė į sieną atsi- 
rėmusius Tenį Brauną ir Briusą Vilkoksą, bandančius išvengti 
operatorių kamerų. 

Sudvejojęs jis pasakė: 

— Na, gal eisiu pažiūrėti, kas laukia tigrų narve. 

Ir žvaliai nužingsniavo dviejų vyrų link. 

Briusas Vilkoksas nusigręžė, atsuko Kovartui nugarą. Bet 
Tenis Braunas pasitraukė nuo sienos ir pasisveikindamas link- 
telėjo. 

— Na, pone Kovartai, jūs tikrai sukėlėte sąmyšį. 

— Pasitaiko, leitenante. 

- Patenkintas savimi? 

- Tiesiog atlikau savo darbą. Kaip ir jūs. Kaip ir Vilkoksas. 

Braunas pažiūrėjo pro Kovartą į fotografą. 

— Ei! Kitą kartą bandyk sugauti mano dešinį profilį. Tada at- 
rodau dešimčia metų jaunesnis ir mano vaikai labiau džiaugiasi 
mane pamatę. Jie mano, kad aš visam tam jau per senas. Kam 
viską dar labiau apsunkinti? 

Braunas šyptelėjo, truputį pasisuko prieš fotografą ir pridėjo 
pirštą prie skruosto. 

— Matai? - tarė. - Daug geriau nei toje iš pasalų darytoje nuo- 
traukoje. 

— Atsiprašau. 

Policininkas gūžtelėjo pečiais. 

— Spėju, kad toks elgesys įprastas tokiems paparacams kaip tu. 

— Kodėl neatsakėte į skambučius? — paklausė Kovartas. 

— Nebeturėjom apie ką kalbėtis. 

Kovartas papurtė galvą. 

— O kaip Bleiras Salivanas? 

- Jis to nepadarė, - atsakė Braunas. 

— Kaip galite būti toks tikras? 

— Negaliu būti. Kol kas ne. Tiesiog viskas atrodo neteisinga. 
Tik tiek. 

— Klystat, — tyliai ištarė Kovartas. - Motyvas. Galimybė. Aiš- 
kus potraukis. Žinote tą vyrą. Ar negalite įsivaizduoti jo, vyk- 
dančio tą nusikaltimą? O kaip peilis vamzdyje? 

Leitenantas vėl gūžtelėjo pečiais. 

— Aš galiu įsivaizduoti, kaip jis tai daro. Žinoma. Bet tai nieko 
nereiškia. 

— Ir vėl nuojautos, leitenante? 

Tenis Braunas nusijuokė ir tarė: 

- Daugiau su jumis nesikalbėsiu esminiais bylos klausimais, — 
tai pasakė kaip žmogus, šimtus kartų liudijęs prieš šimtus teisė- 
jų. - Matysime, kas įvyks ten, - jis parodė į salę. - Paskui galbūt 
pasikalbėsime. 

Detektyvas Vilkoksas priėjęs įsmeigė akis į Tenį Brauną. 

— Tada tu kalbėsi! Tada! Negaliu patikėti, kad ketini skirti 
šitam šunsnukiui laiko, kai jis mus taip patvarkė. Privertė atro- 
dyti kaip... 

Leitenantas pakėlė ranką. 

— Nesakyk, kaip jis privertė mus atrodyti. Man jau nusibodo, — 
jis pasisuko į Kovartą. — Kai šitas cirkas pasibaigs, susisiekite su 
manimi. Mes vėl pasikalbėsime. Ir dar... 

- Kas? 

- Ar atsimenat paskutinį dalyką, kurį jums sakiau? 

- Žinoma, — pasakė Kovartas. - Liepėt man išsikrušti. 

Tenis Braunas nusišypsojo. 

- Taip, - ištarė tyliai. - Galite tęsti. 

Didysis detektyvas nutilo, paskui pridūrė: 

— Pats prisiprašėt, pone Kovartai. 

Vilkoksas prunkštelėjo ir paplojo didžiajam vyrui per nugarą. 
Tada, ištiesęs smilių, delnu pavaizdavo pistoletą, ir, nusitaikęs į 
Kovartą, lėtai, dramatiškai iššovė. 

- Pykšt! - pasakė. Abu detektyvai, palikę Kovartą ir fotogra- 
tą koridoriuje, nuėjo teismo salės link. 


190 JOHN KATZENBACH Iš KILNUS TIKSLAS 


Robertas Erlas Fergiusonas įžengė į teismo salę vedamas dviejų 
pilkai apsirengusių kalėjimo sargybinių, vilkėdamas naują mėly- 
ną šviesiais ruoželiais kostiumą, nešinas geltonu bloknotu. Ko- 
vartas išgirdo kitą reporterį sakant: 

-— Atrodo lyg pasirengęs studijuoti teisę. 

Stebėjo, kaip Fergiusonas spaudžia ranką Rojui Blekui ir jo 
Kovartui ir pasisuka laukti ateinant teisėjo. 

Po minutės visa salė atsistojo. 

Teisėjas Harlis Trenčas buvo žemas, apvalainas žilaplaukis vyras 
su tonzūra viršugalvyje. Atrodė tvarkingas, mėgstantis nurodi- 
nėti žmogus; paskubomis aptvarkęs priešais gulinčius popierius, 
jis nužvelgė teisininkus, lėtai išsitraukė akinius metaliniais rė- 
meliais, užsidėjo ant nosies ir pasidarė panašus į storą varną, 
tupinčią ant elektros laido. 

— Na gerai. Pradėsime? — skubiai ištarė ir mostelėjo Rojui 
Blekui. 

Advokatas atsistojo. Jis buvo aukštas ir liesas, nukarusiais 
gerokai žemiau apykaklės plaukais. Jis sukosi lėtai, judesiai bu- 
vo perdėm teatrališki, kalbėdamas gestikuliavo rankomis. Ko- 
vartas pamanė, kad teisėjas neleis advokatui lengvai atsipūsti — 
su kiekvienu gynėjo žodžiu jo veidas vis labiau niaukėsi. 

— Gerbiamasis teisėjau, mes prašome svarstyti bylą iš naujo. 
Mūsų prašymas paremtas keliais argumentais: tvirtiname, kad 
šioje byloje atsirado naujos išteisinamosios medžiagos, taip pat 
tvirtiname, kad pateikus ją naujajam teismui, prisiekusieji netu- 
rėtų kito pasirinkimo, kaip tik išteisinti poną Fergiusoną, nes 
yra pagrįstų abejonių, kad ponas Fergiusonas nužudė Džoanę 
Šraiver. Be to, teigiame, kad teismas suklydo spręsdamas dėl 
pono Fergiusono prisipažinimo tinkamumo ir tikrumo. 

Advokatas atsisuko į detektyvus ir žodį „tikrumo“ sarkastiš- 
kai ištęsė. 

- Ar tai ne apeliacinio teismo reikalas? — greitai paklausė tei- 
sėjas. 

— Ne, pone. Remdamiesi Rivkindu, 320 Florida dvylika, 1978, 
ir Floridos valstija prieš Starką, 211 Elorida trylika, 1982 ir ki- 
tais precedentais, pone, mes pagarbiai pareiškiame, kad būtent 
jūs, gerbiamasis teisėjau, prieš priimdamas nuosprendį neleido- 
te pasinaudoti visais įrodymais... 

— Protestuoju! 

Kovartas pamatė, kad valstijos prokuroro padėjėjas pašoko. 
Jis buvo jaunas, įpusėjęs trečią dešimtį, turbūt, tik prieš kele- 
rius metus baigęs teisės studijas. Vilkėjo trijų dalių gelsvai rudą 
kostiumą ir kalbėjo skubotai, trūkinėjančiais sakiniais, Kilo daug 
abejonių dėl to, kad jį paskyrė kaltintoju šioje byloje. Kadangi 
byla buvo plačiai pagarsėjusi, buvo manoma, kad Eskambijos 
valstijos prokuroras pats imsis šio reikalo ir savo autoritetu pri- 
dės svorio valstijos pozicijai. Kai jaunasis teisininkas pasirodė 
vienas, žiniasklaidos veteranai supratingai palingavo galvas. Šis 
buvo vardu Boilanas; jis atsisakė Kovartui pasakyti net posė- 
džio pradžios laiką. 

— Ponas Blekas leidžia suprasti, kad valstija nuslėpė informa- 
ciją. Tai kategoriškai neigiame. Gerbiamasis teisėjau, bylą turė- 
tų nagrinėti apeliacinis teismas. 

- Gerbiamasis teisėjau, gal galėčiau baigti? 

— Prašom, pone Blekai. Protestas atmestas. 

Boilanas atsisėdo, o Blekas tęsė: 

— Mes tvirtiname, kad to svarstymo rezultatai būtų buvę kito- 
kie ir valstija be pono Fergiusono tariamo prisipažinimo nebūtų 
galėjusi tęsti kaltinimo. Blogiausiu atveju, gerbiamasis teisėjau, 
Jei prisiekusiesiems būtų buvusi atskleista tiesa, pono Fergiuso- 
no advokatas būtų galėjęs pateikti jiems stiprių argumentų. 

- Suprantu, - atsakė teisėjas ir pakėlė ranką, nutraukdamas 
advokato kalbą. - Pone Boilanai? 

— Gerbiamasis teisėjau, valstija tvirtina, kad tai apeliacinio 

teismo reikalas. O dėl naujų įrodymų - teiginiai laikraštyje nėra 
bona fide įrodymai, kurių teismas turėtų paisyti. 

- Kodėl ne? - greitai paklausė teisėjas, suraukdamas antakius. — 
Kas menkina tų teiginių svarbą, jei gynyba sugebės įrodyti jų 
tikrumą. Aš nežinau, kaip jie tai padarys, bet kodėl neturėtume 
jiems duoti progos? 

— Mes manome, kad jie pagrįsti gandais, gerbiamasis teisėjau, 
todėl turėtų būti atmesti. 

Teisėjas papurtė galvą. 

— Yra labai daug gandų taisyklių išimčių, pone Boilanai. Jūs 
tai žinote. Šiame teisme praeitą savaitę tvirtinote priešingai, — 
teisėjas pažvelgė į susirinkusiuosius. — Aš išklausysiu bylą, - grei- 
tai pasakė jis. - Kvieskite pirmąjį liudytoją. 

— Štai ir viskas, - sušnabždėjo Kovartas fotografui. 

— Kas? 

- Jei jis nori išklausyti, vadinasi, jau apsisprendė. 

Fotografas gūžtelėjo pečiais. Teismo sekretorius pakilo ir pa- 
kvietė: 

— Detektyvas Briusas Vilkoksas. 

Kol Vilkoksas buvo prisaikdinamas, valstijos prokuroro pa- 
dėjėjas pakilo ir tarė: 

— Gerbiamasis teisėjau, šioje salėje matau kelis liudytojus. 
Manau, derėtų pritaikyti liudytojų taisyklę — dabar jie turėtų 
palikti salę. 

Teisėjas linktelėjo ir pasakė: 

— Visi liudytojai tegul laukia už durų. 

Kovartas matė, kaip Tenis Braunas pakilo ir išėjo. Akimis jis 
sekė mažesnį vyrą — Kovartas atpažino teismo medicinos eks- 
perto padėjėją. Nustebęs pastebėjo ir valstijos kalėjimo parei- 
gūną, matytą ten per apsilankymus. Atsisukęs išvydo, kad pro- 
kuroras pirštu rodo ir į jį patį. 

— Ar ponas Kovartas ne liudytojas? 

— Ne šį kartą, - atsakė Rojus Blekas šyptelėjęs. 

Prokuroras norėjo kažką sakyti, bet nutilo. 

Teisėjas pasilenkęs prabilo aiškiu, kiek abejojančiu balsu: 

— Jūs neketinate kviesti pono Kovarto liudyti? 

- Šiuo metu ne, gerbiamasis teisėjau. Mes taip pat neketina- 
me kviesti pono ir ponios Šraiverių. 

Jis mostelėjo į pirmą eilę, kur stoiškai sėdėjo nužudytosios 
mergaitės tėvai, stengdamiesi žiūrėti tiesiai prieš save, bandyda- 
mi nekreipti dėmesio į jų pusėn atsuktas televizijos kameras, 
taip pat ir visų susirinkusiųjų žvilgsnius. 

Teisėjas gūžtelėjo pečiais. 

— Tęskite, - tarė. 

Advokatas priėjo prie liudytojų pakylos ir kiek patylėjo prieš 
kreipdamasis į detektyvą Vilkoksą, kuris sėdėjo liudytojo kėdė- 
je palinkęs į priekį, padėjęs rankas ant užtvaros, lyg laukdamas 
lenktynių pradžios. 

Keletą akimirkų advokatas tiesiog kūrė atmosferą. Jis papra- 
šė detektyvą nupasakoti Fergiusono suėmimo aplinkybes. Pri- 
vertė detektyvą pripažinti, kad Fergiusonas viską darė nesiprie- 
šindamas. Privertė pripažinti, kad vienintelis dalykas, siejantis 
Fergiusoną ir nusikaltimą, buvo automobilių panašumas. Tada 
pagaliau paklausė: 

— Tai jį suėmė dėl automobilio? 

— Ne, pone. Jis nebuvo suimtas tol, kol neprisipažino padaręs 
nusikaltimą. 

- Bet tai įvyko gerokai po to, kai jį sulaikė? Daugiau nei po 
dvidešimt keturių valandų, tiesa? 

Žilius 

- Ir jūs manote, kad jis galvojo, jog per tardymą gali bet kada 
išeiti? 

- Jis niekada nesiprašė išleidžiamas. 

- Ar manote, kad jis žinojo, jog gali tai padaryti? 

— Aš nežinau, ką jis galvojo. 

- Pakalbėkime apie tardymą. Ar atsimenate, kaip prieš trejus 
metus davėte parodymus tokiame pat teisme kaip šis. 

— Taip, atsimenu. 

— Ar atsimenate, kaip ponas Bernsas jūsų paklausė: „Ar prieš 
ponui Fergiusonui prisipažįstant jūs jam trenkėte?“, 0 jūs atsa- 
kėte: „Ne, netrenkiau.“ Ar tai buvo teisingas teiginys? 

— Taip. 

— Ar jūs esate skaitęs su šia byla susijusius straipsnius, pasi- 
rodžiusius Miami Joumal prieš kelias savaites? 

— Taip, esu. 

— Leiskite paskaityti pastraipą iš jų. Cituoju: „Detektyvai pa- 
neigė, kad Fergiusonas buvo sumuštas, siekiant išgauti jo prisi- 
pažinimą. Bet jie pripažino, kad apklausos pradžioje jam buvo 
„duotas antausis“. Ar jūs, pone, esate susipažinęs su šiuo iš- 
spausdintu laikraštyje teiginiu? 

— Taip, esu. 

- Ar jis teisingas? 

— Taip. 

Staiga susierzinęs Rojus Blekas pradėjo greitai žingsniuoti. 

— Na, tai kuris teiginys teisingas? 

Detektyvas Vilkoksas atsilošė, leido šypsenai nutūpti ant lūpų. 

— Abu teiginiai teisingi, pone. Tai tiesa, kad apklausos pra- 
džioje aš dukart skėliau ponui Fergiusonui. Atviru delnu. Ne- 
stipriai. Tai buvo po to, kai jis mane įžeidė, ir aš akimirką ne- 
pajėgiau suvaldyti pykčio, pone. Bet jis prisipažino tik po dau- 
gelio valandų, pone. Beveik po dienos. Visą tą laiką juokavome 
ir draugiškai šnekučiavomės. Jam buvo tiekiamas maistas ir 
leidžiama pailsėti. Jis nė sykio nepareikalavo advokato ir ne- 
paklausė, ar gali grįžti namo. Man pasirodė, kad prisipažinęs 
jis pasijuto daug geriau. 

Detektyvas Vilkoksas žvilgtelėjo į Fergiusoną - šis buvo susi- 
raukęs, purtė galvą ir kažką skubiai rašėsi savo bloknote. Akis 
jis akimirką nukreipė į Kovartą ir nusišypsojo. 

Rojaus Bleko klausime pasigirdo pyktis. 

- Na, o po to, kai jam trenkėte, detektyve, ką, jūsų manymu, 
Jis pagalvojo? Gal galvojo, kad nėra suimtas? Kad gali išeiti? Ar 
manė, kad jį dar mušite? 

— Nežinau. 

— Kaip jis elgėsi gavęs antausį? 

- Pagarbiau. Nepanašu, kad Fergiusonas tai būtų palaikęs la- 
bai didele blogybe. 

— Tr? 

- Ir savo vyresniojo pareigūno reikalavimu aš jo atsiprašiau. 

— Na, esu tikras, kad žmogui, laukiančiam mirties bausmės, 
tas atsiprašymas nepaprastai svarbus, - sarkastiškai pasakė ad- 
vokatas. 

— Protestuoju! — Boilanas lėtai atsistojo. 

- Atsiimu pastabą, — tarė Blekas. 

— Teisingai, - pasakė teisėjas. — Būtent. 

Jis rūsčiai pažvelgė į advokatą. 

— Daugiau jokių klausimų. 

— Prokurore? 

- Taip, gerbiamasis teisėjau. Turėčiau porą. Detektyve Vil- 
koksai, ar jums yra tekę gauti kitų žmonių, prisipažįstančių pa- 
darius nusikaltimą, pareiškimų? 

— Taip. Daug kartų. 

— Keli iš jų teismo atmesti? 

— Nė vienas. 

— Prieštarauju! Nesusiję su byla! 

- Prieštaravimas patenkinamas. Prašom tęsti. 

— Na, tiesiog norėjau įsitikinti: sakėte, kad ponas Fergiusonas 
pagaliau prisipažino praėjus kokioms dvidešimt keturioms va- 
landoms po to, kai paprašėte jį padaryti pareiškimą? 

— Taip. 

— O minėtas antausis suduotas... 

— Per pirmas penkias minutes. 

- Ar buvo kokių nors kitų fizinių grasinimų ponui Fergiusonui? 

— Ne. 

- Žodinių grasinimų? 

— Ne. 

— Kitokių grasinimų? 

— Ne. 

— Ačiū. 

Prokuroras atsisėdo. Vilkoksas atsistojo ir nužingsniavo per 
teismo salę, prieš filmavimo kameras nutaisęs piktą miną, bet, 
tik jas praėjęs, išsiviepė. 

Kitas liudytojas buvo Tenis Braunas. Jis sėdėjo tyliai, pato- 
giai, atrodė ramus, kaip daug kartų tai daręs žmogus. Kovartas 
atidžiai klausė, kol detektyvas aiškino, kokia paini byla, bei sa- 
kė, kad automobilis buvo pirmas ir beveik vienintelis įrodymas, 
kuriuo jie galėjo remtis. Jis pasakojo, kad jiems atvažiavus į se- 
nelės lūšną, Fergiusonas buvo nervingas, neramus, išsisukinėjo. 
Sakė, kad Fergiusono judesiai buvo staigūs, slapukiški, be to, jis 
nenorėjo paaiškinti, kodėl taip kruopščiai plauna automobilį, ar 
įtikinamai atsakyti, kodėl iškirptas gabalas jo automobilio kili- 
mėlio. Jis teigė, esą Fergiusono suirzimas leidęs suprasti, kad jis 
slepia informaciją. Tada patvirtino, kad Fergiusonui sušerta du- 
kart. Daugiau nieko. 

Jo žodžiai patvirtino kolegos žodžius. 

- Detektyvas Vilkoksas jam dukart trenkė atviru delnu. Ne- 
stipriai. Po to jis elgėsi pagarbiau. Bet aš asmeniškai atsiprašiau 
jo ir pareikalavau, kad detektyvas Vilkoksas padarytų tą patį. 

— Koks buvo tų atsiprašymų poveikis? 

— Atrodė, kad jis atsipalaidavo. Nepasirodė, kad ponas Fer- 
giusonas laikytų antausį labai svarbiu dalyku. 

— Neabejoju. Bet dabar tai svarbu, tiesa, leitenante? 

Prieš atsakydamas į šį piktą klausimą Tenis Braunas kiek pa- 
tylėjo. 

— Tiesa. Dabar tai daug svarbiau. 

- Ir, žinoma, jūs niekada neišsitraukėte ginklo ir nenutaikėte 
j0 į mano klientą? 

— Ne, pone. 

— Niekada jam negrasinote? 

— Ne, pone. 

— Vadinasi, jo pareiškimas buvo nepriverstinis? 

— Teisingai. 

- Prašom atsistoti, leitenante. 

— Atsiprašau? 

- Atsistokite ir prieikite prie manęs. 

Tenis Braunas padarė kaip paprašytas. Advokatas išėjo iš už 
stalo ir pasiėmė savo kėdę. 

Prokuroras atsistojo. 

— Gerbiamasis teisėjau, nesuprantu šios demonstracijos tikslo, 

Teisėjas pasilenkė. 

— Pone Blekai? 

— Gerbiamasis teisėjau, jei leistumėte — tik šį kartą. 

Teisėjas žvilgtelėjo į televizijos kamerą, kuri pasisuko į detek- 
tyvą. 

— Gerai, bet paskubėkite. 

- Stokite ten, leitenante, 

Tenis Braunas ramiai stovėjo vidury salės sunėręs rankas už 
nugaros ir laukė. 

Blekas atsisuko į Fergiusoną ir linktelėjo. 

Kalinys atsistojo ir greitai išėjo iš už stalo. Akimirką jis stab- 
telėjo prie leitenanto taip, kad aiškiai matytųsi jų ūgių skirtu- 
mas. Tada atsisėdo ant kėdės. Įspūdis buvo neįtikėtinas — atro- 
dė, kad Tenis Braunas užgriuvo mažesnį vyrą. 

— Kai jis sėdėjo ten, surakintas ir vienišas, manote, kad jis 
nebijojo dėl savo gyvybės? 

= IN 

— Ne? Ačiū. Prašom grįžti į vietą. 

Kovartas šyptelėjo. Truputis vaidinimo žiniasklaidai, pama- 
nė. Medžiaga vakaro žinioms — milžiniškas detektyvas šalia ma- 
Žo, smulkaus vyro. Tai neturės Jokios įtakos teisėjo sprendimui, 

bet jis suprato, kad Rojus Blekas bando paveikti daugiau žiūro- 
vų, nei susirinkę salėje. 

— Pakalbėkime apie ką kita, leitenante. 

— Gerai. 

— Ar atsimenate, kai jums padavė peilį, rastą vamzdyje už ko- 
kių penkių šešių kilometrų nuo nusikaltimo vietos? 

— Taip. 

— Iš kur jį gavote? 

- Jį rado ponas Kovartas iš Miami Journal. 

- Ir ką parodė peilio tyrimai? 

- Kad peilio ilgis sutampa su pjūvių nužudytosios kūne gyliu. 

— Dar ką nors? 

— Taip. Mikroskopinė analizė parodė, kad ant ašmenų ir ran- 
kenos yra mažų kraujo dalelių. 

Kovartas sukrutėjo. Tai buvo šis tas nauja. 

— Ir kokie šių tyrimų rezultatai? 

— Kraujo grupė sutampa su nužudytosios kraujo grupe. 

— Kas atliko tyrimus? 

— ETB laboratorija. 

— Ir kokią padarėte išvadą? 

— Kad peilis galėjo būti nusikaltimo įrankis. 

Kovartas skubiai rašė. Kiti reporteriai darė tą patį. 

— Kieno tas peilis, leitenante? 

— Negalime to pasakyti. Ant jo nebuvo pirštų atspaudų, nebu- 
vo ir atpažinimo ženklų. 

— O iš kur reporteris galėjo žinoti, kur rasti tą peilį? 

— Neįsivaizduoju. 

— Ar esate girdėjęs apie vyrą, vardu Bleiras Salivanas ? 

— Taip. Jis - serijinis žudikas. 

- Ar jis kada nors buvo įtariamasis šioje byloje? 

— Ne. 

— Ar jis įtariamas dabar? 

— Ne. 

- O ar jis buvo Eskambijos apygardoje Džoanės Šraiver nu- 
žudymo metu? 

Tenis Braunas sudvejojęs atsakė: 

- Taip. 

- Ar žinojote, kad ponas Salivanas pasakė ponui Kovartui, 
kur rasti tą peilį? 

— Apie tai skaičiau laikraščio straipsnyje. Bet aš to nežinau. 
Neturiu jokios įtakos tam, kas pasirodo spaudoje. 

— Žinoma. Ar bandėte apie šią bylą pasikalbėti su ponu Sali- 
vanu? 

— Taip. Jis atsisakė bendradarbiauti. 

— Kaip jis atsisakė bendradarbiauti? 

— Jis nusijuokė ir atsisakė pateikti pareiškimą. 

— Ką tiksliai jis pasakė, atsisakydamas pateikti pareiškimą? Ir 
kaip tai atsitiko? 

Tenis Braunas sugriežė dantimis ir piktai dėbtelėjo į advokatą. 

— Mes laukiame atsakymo, leitenantę. 

— Su juo susitikome jo kameroje, valstijos kalėjime, Starke. 
Mes, tai yra detektyvas Vilkoksas ir aš, pasakėme jam, ko atėjo- 
me, ir priminėme jo teises. Jis mums parodė užpakalį ir pasakė: 
„Aš atsisakau atsakyti į jūsų klausimą, nes mano atsakymas gali 
mane inkriminuoti.“ 

— Penktoji Konstitucijos pataisa. 

— Taip, pone. 

— Kiek kartų jis tai pasakė? 

— Nežinau. Gana daug. 

- Ar jis tai pasakė normaliu balsu? 

"Ienis Braunas muistėsi liudytojo kėdėje, pirmą kartą parody- 
damas esąs sutrikęs. Metjus Kovartas įdėmiai žiūrėjo į jį. Matė, 
kaip detektyvas kovoja pats su savimi. 

— Ne, pone. Ne normaliu balsu. 

— Tada kaip, leitenante? 

Tenis Braunas susiraukė. 


| 

— Jis dainavo. Pirma monotoniškai dainavo pagal vaikiškų 
dainelių melodijas. Paskui, kai ėjome iš kalėjimo, plyšojo visa 
gerkle. 

— Dainavo? 

— Taip, pone, - Braunas atsakė lėtai, piktai. — Ir juokėsi. 

— Ačiū, leitenante. 

Kai didysis vyras atsistojo nuo liudytojo kėdės, jo kumščiai 
buvo sugniaužti ir visi matė kakle įtampos raukšles. Bet visų 
sąmonėje išlikęs vaizdas buvo kalinys, savo kameroje dainuo- 
jantis atsakymą kaip narve uždarytas strazdas. 


Iškviestas liudyti teismo medicinos eksperto padėjėjas greita- 
kalbe patvirtino Brauno jau apibendrintas smulkmenas dėl pei- 
lio. Tada atėjo Fergiusono eilė. Kovartas pastebėjo pasitikėjimą 
savimi rodančią eiseną, kai jis ėjo per teismo salę, atsisėdo, tary- 
tum palinkdamas prie advokato. Fergiusono balsas buvo tylus, 
jis atsakinėjo greitai, bet negarsiai, lyg stengdamasis susimen- 
kinti. Jis neskubėjo ir viską tarė labai aiškiai. 

Gerai pamokytas, pamanė Kovartas. 

Prisiminė Fergiusono aprašymą iš pirmojo teismo: judrios akys, 
lyg bėgančios slėptis nuo faktų, kurie plūdo iš liudytojų lūpų. 

Tačiau šįkart - ne, pagalvojo Kovartas. Bloknote įsirašė pa- 
stabą, kad nepamirštų pabrėžti tą skirtumą. 

Jis klausėsi, kaip Blekas įspūdingai veda Fergiusoną per jau 
gerai žinomą pasakojimą apie prievarta išgautą prisipažinimą. 
Fergiusonas dar kartą išdėstė, kaip jį mušė, kaip grasino ginklu. 
Paskui pasakojo, kaip jį patupdė į kalėjimą ir kaip po kurio laiko 
gretimoje kameroje atsidūrė Salivanas. 

— Ir ką gi ponas Salivanas jums pasakė? 

— Protestuoju. Pagrįsta gandais, - prokuroro balsas buvo tvir- 
tas, patenkintas savimi. - Jis gali pasakoti tik tai, ką pats darė 
ar sakė. 

— Protestas priimtas. 

— Gerai, - ramiai pratarė ponas Blekas. — Ar kalbėjotės su 
ponu Salivanu? 

— Taip. 

— Koks buvo to pokalbio rezultatas? 

— Aš supykau ir bandžiau jį užpulti. Mus perkėlė į skirtingas 
kalėjimo dalis. 

— O ką jūs darėte po to pokalbio? 

— Parašiau ponui Kovartui iš Miami Journal. 

- Ir ką galų gale jam pasakėte? 

— Pasakiau, kad Bleiras Salivanas nužudė Džoanę Šraiver. 

— Protestuoju. 

— Kokiu pagrindu? 

Teisėjas pakėlė ranką. 

— Aš išklausysiu. Dėl to čia ir susirinkome. 

Jis linktelėjo advokatui. 

Blekas patylėjo pravėręs burną, lyg tikrindamas vėjo sroves sa- 
lėje, tarsi bandydamas užuosti ar pajusti, kaip jam dabar sekasi. 

— Kol kas daugiau klausimų neturiu. 

Jaunasis prokuroras, aiškiai įniršęs, šoko prie pakylos. 

- Kokių turite įrodymų, kad viskas tikrai taip ir įvyko? 

- Jokių. Tik žinau, kad ponas Kovartas pasikalbėjo su ponu 
Salivanu, 0 po to rado peilį. 

- Norite pasakyti, kad teismas turėtų patikėti, jog žmogus 
prisipažino dėl žmogžudystės jau sėdėdamas kalėjime? 

— Taip jau ne kartą yra atsitikę. 

— Tai ne atsakymas. 

— Ko jūs tikitės iš šio teismo? 

— Aš nieko nesitikiu. 

- Ar prisipažindamas nužudęs Džoanę Šraiver sakėte tiesą? 

— Ne. 

— Bet jūs buvote prisaikdintas? 

Zi Eš 

— Už tą nusikaltimą jums gresia mirties bausmė? 

— Taip. 

— Tr jūs meluotumėte, kad išgelbėtumėte savo kailį, ar ne? 

Klausimas pakibo ore ir Kovartas pamatė, kaip Fergiusonas 
greitai žvilgtelėjo į Bleką. Jis matė, kaip advokatas nežymiai šyp- 
telėjo ir vos linktelėjo galva, kažką patvirtindamas. 

Jie žinojo, kad taip atsitiks, pamanė. 

Fergiusonas giliai įkvėpė. 

— Meluotumėte, kad išsigelbėtumėte, tiesa, pone Fergiuso- 
nai? — vėl paklausė prokuroras. 

— Taip, - lėtai ištarė Fergiusonas. — Meluočiau. 

- Ačiū, - pasakė Boilanas, susirinkdamas popierius. 

— Bet aš nemelavau, - pridūrė Fergiusonas, kai vyras jau keti- 
no eiti į savo vietą, priversdamas jį sustoti nesmagioje vietoje. 

— Jūs dabar nemeluojate? 

— Ne. 

— Net jei nuo to priklauso jūsų gyvybė? 

— Mano gyvybė priklauso nuo tiesos, pone Boilanai, — atsakė 
Fergiusonas. Prokuroras šoko į priekį, lyg bandydamas ant j0 
užgriūti, bet paskutinę akimirką susitvardė. 

— Be abejo, - pratarė sarkastiškai. - Daugiau klausimų neturiu. 

Stojo trumpa pertraukėlė, kol Fergiusonas grįžo į savo vietą 
prie stalo. 

— Dar kas nors, pone Blekai? — paklausė teisėjas. 

- Taip, gerbiamasis teisėjau. Dar vienas liudytojas. Norime į 
liudytojų vietą pakviesti poną Normaną Simsą. 

Netrukus mažas akiniuotas vyriškis gelsvai rusvos spalvos plau- 
kais, vilkintis blogai gulinčiu nidu kostiumu, perėjo salę ir atsisė- 
do ant liudytojų pakylos. Blekas kone pulte pripuolė prie jo. 

— Pone Simsai, ar galėtumėte prisistatyti teismui? 

— Mano vardas Normanas Simsas. Esu komendanto pavaduo- 
tojas valstijos kalėjime Starke. 

— Kokios jūsų pareigos? 

Vyras sudvejojo. Kalbėjo lėtai, su akcentu: 

— Norite, kad pasakyčiau, ką darau? 

Blekas papurtė galvą. 

- Atsiprašau, pone Simsai. Leiskite paklausti taip: ar į jūsų pa- 
reigas įeina iš kalėjimo išsiunčiamų laiškų peržiūra ir cenzūra? 

— Man nepatinka tas žodis... 

— Cenzūra? 

— Taip, pone, aš peržiūriu paštą. Kartais turime priežasčių 
nepraleisti kai kurių siuntinių. Dažniausiai tai kontrabanda. Ne- 
trukdau niekam rašyti, ką nori. 

- Bet pono Bleiro Salivano atveju... 

— Tai išskirtinis atvejis, pone. 

- Ką gi jis daro? 

— Jis rašo šlykščius laiškus savo aukų šeimoms. 

— Ką darote su tais laiškais? 

— Na, kaskart stengiuosi susisiekti su šeimos nariais, kuriems 
adresuotas laiškas. Tada informuoju juos apie laiškus ir klausiu, 
ar norėtų juos gauti. Bandau jiems nusakyti, kas ten parašyta. 
Dauguma nenori jų gauti. 

— Labai gerai. Netgi pasigėrėtina. Ar ponas Salivanas žino, 
kad sulaikote jo laiškus? 

— Nežinau. Galbūt. Atrodo, jis žino kiekvieną sušiktą dalyką, 
kuris atsitinka šiame kalėjime. Atsiprašau, gerbiamasis teisėjau. 

Teisėjas linktelėjo, ir Blekas tęsė: 

- Taigi, ar prieš kokias tris savaites jums teko sulaikyti jo laišką? 

— Taip, pone. 

— Kam tas laiškas buvo adresuotas? 

- Poniai ir ponui Šraiveriams čia, Pačiuloje. 

Blekas nušuoliavo per salę ir padavė liudytojui popieriaus lapą. 

— Ar čia tas laiškas? 

Kalėjimo komendanto pavaduotojas akimirką žiūrėjo į jį. 

— Taip, pone. Ant jo mano inicialai ir pašto ženklas. Taip pat 
mano prierašas dėl pokalbio su Šraiveriais. Jie atsisakė jo, pone, 
kai apsakiau, kas parašyta laiške. 

Blekas paėmė laišką, padavė jį teismo sekretoriui, šis pažy- 
mėjo jį kaip daiktinį įrodymą, tada grąžino liudytojui. Blekas 
išsižiojo klausti, bet susilaikė. Jis nusisuko nuo teisėjo bei liudy- 
tojo ir priėjo prie tos vietos, kur sėdėjo Šraiveriai. Kovartas iš- 
girdo jį šnabždant: 

— Turės perskaityti laišką. Gali būti sunku. Atsiprašau. Jei 
norite išeiti — dabar tinkamiausias metas. Pasirūpinsiu, kad ga- 
lėtumėte sugrįžti į savo vietas. 

Jo paprastas balsas, toks nepanašus į oficialų skambėjimą 
klausiant, nustebino Kovartą. Jis pamatė, kaip ponas ir ponia 
Šraiveriai linktelėjo ir palinko vienas prie kito pasitarti. 

Matė, kaip ponas Šraiveris pakilo ir paėmė žmoną už rankos. 
Jiems einant iš salės buvo labai tylu. Žingsniai aidėjo, o durys už 
jų užsivėrė girgždėdamos. Blekas stabtelėjo, žiūrėdamas į juos, 
palaukė, kol durys užsidarė, Tada linktelėjo. 

— Pone Simsai, prašom perskaityti laišką. 

Liudytojas atsikosėjo ir pasisuko į teisėją. 

— Jis truputį nešvankus, gerbiamasis teisėjau. Nežinau, ar... 

Teisėjas jį pertraukė: 

— Skaitykite laišką. 

Liudytojas palenkė galvą ir pro akinius pažvelgė žemyn. Jis 
skaitė greitai, skubėdamas, gėdydamasis, strigdamas ties nešvan- 
kybėmis: 

— Mieli pone ir ponia Šraiveriai, klydau iki šiol jums nepara- 
šęs, bet buvau labai užimtas pasiruošimu mirčiai. Tik norėjau 
jums papasakoti, kaip buvo miela kruštis su jūsų mažąja dukre- 
le. Kaišioti savo pimpalą į jos plyšį, lyg vasaros rytą skinti vyš- 
nias. Tai buvo pati nuostabiausia nauja pyzė, kokią tik galima 
įsivaizduoti. Maloniau už krušimą buvo tik ją užmušti. Įsmeigti 
peilį į jos minkštą kūną - lyg pjaustyti melioną. Tokia ji ir buvo. 
Tarsi kąsnis vaisiaus. Gaila, kad dabar ji visa supuvusi ir netin- 
kama naudoti. Dabar su ja kruštis būtų šalta ir purvina, tiesa? 
Visa žalia ir kirmėlėta, tiek pragulėjusi po žeme. Gaila. Bet kai 
tai vyko, ji tikrai buvo gera... 

Jis pažvelgė į advokatą. 

- Pasirašyta: „Jūsų geras draugas Bleiras Salivanas.“ 

Blekas pasižiūrėjo į lubas, leisdamas laiško įspūdžiui persmelk- 
ti klausytojų protus. Tada paklausė: 

- Jis rašė ir kitų aukų šeimoms? 

— Taip, pone. Beveik visiems visų aukų pažįstamiems žmo- 
nėms. 

— Ar jis rašo nuolat? 

— Ne, pone. Tik kai jam užeina. Dauguma laiškų dar baisesni 
už šitą. Kartais jis rašo dar tiksliau. 

— Galiu įsivaizduoti. 

— Taip, pone. 

— Daugiau neturiu klausimų. 

Prokuroras lėtai pakilo. Boilanas purtė galvą. 

- Taigi, pone Simsai, tame laiške jis aiškiai nepasako, kad nu- 
žudė Džoanę Šraiver, tiesa? 

— Ne, pone. Jis sako tai, ką perskaičiau. Jis sako, kad ji buvo 
miela, pone. Jis tikrai nesako, kad ją nužudė, bet išties panašu, 
kad būtent tai nori pasakyti. 

Prokuroras atrodė sugniužęs. Norėjo dar kažko klausti, bet 
susilaikė. 

— Daugiau jokių klausimų, - pratarė. 

Ponas Simsas atsistojo nuo liudytojų kėdės ir greitai išėjo iš 
teismo salės. Praėjo dar pora minučių, kol sugrįžo Šraiveriai. 
Kovartas matė, kad jų akys raudonos nuo ašarų. 

— Dabar išklausysiu abiejų šalių argumentus, - tarė teisėjas 
Trenčas. 

Abu teisininkai kalbėjo labai trumpai - tai Kovartą nustebi- 
no. Jie kalbėjo labai nuspėjamai. Jis norėjo užsirašinėti, bet ne- 
galėjo atitraukti akių nuo pirmoje eilėje ašaras tramdyti ban- 
dančių vyro ir moters. Matė, kad jie neatsisuko pažiūrėti į Fer- 
giusoną. Jų akys buvo įsmeigtos priekin, į teisėją, nugaros tie- 
sios, pečiai sustingę, palinkę į priekį, lyg kovojant su audra. 

Baigus kalbas, teisėjas griežtai tarė: 

— Noriu pamatyti pagrindinius kiekvienos šalies teiginius. 
Nuosprendį paskelbsiu pagal įstatymus. Posėdis po savaitės. 

Tada jis greitai atsistojo ir dingo už savo kabineto durų. 

Susirinkusiesiems atsistojus kilo nedidelė sumaištis. Kovar- 
tas matė, kaip Fergiusonas, paspaudęs advokatui ranką, nusekė 
sargybinius pro salės gale esančias duris, kurios vedė į kamerą. 
Atsigręžęs Kovartas išvydo reporterių apsuptus Šraiverius, ban- 
dančius išeiti siauru taku per teismo salę. Tą pat akimirką jis 
pamatė, kaip Rojus Blekas mostelėjo prokurorui, atkreipda- 
mas šio dėmesį į sunkumus, su kuriais susidūrė mergaitės tė- 
vai. Ponia Šraiver buvo ištiesusi ranką, lyg bandydama apsigin- 
ti nuo klausimų, krintančių ant jos tarsi daugybė lietaus lašų. 
Jis matė, kaip Džordžas Šraiveris viena ranka pridengė žmo- 
ną, 0 jo veidas, stengiantis prasibrauti pro spūstį, išraudo. Boi- 
lanas atsidūrė greta per akimirką, apgręžė juos, nelyginant aud- 
ringoje jūroje kryptį keičiantį laivą, ir palydėjo į kitą pusę, pro 
duris į teisėjo kabinetą. Kovartas girdėjo, kaip fotografas šalia 
j0 pasakė: 

— Aš tuoj nufotografuosiu, nesijaudink. 

Blekas pagavo jo žvilgsnį ir paslapčiom iškėlė nykščius į vir- 
šų. Bet Kovartas pirmiausia pajuto keistą tuštumą, paskui susi- 
nervino, tai prieštaravo šios akimirkos jauduliui. 

Aplink jis girdėjo balsus: viena televizijos komanda ėmė in- 
terviu iš Bleko - advokatas maudėsi televizijos kamerų šviesoje. 
Jis kalbėjo: 

— „žinoma, manome, kad įrodėme savo teisybę. Bet, aišku, 
vis dar yra daug su šia byla susijusių klausimų. Nežinau, kodėl 
valstija nesupranta, kad... 

Ta pat akimirką už poros metrų Boilanas kalbėjosi su kitu 
reporteriu, taip pat ryškiai spindėdamas tokioje pat šviesoje: 

— Mūsų pozicija ta, kad už šį siaubingą nusikaltimą nuteistas 
žmogus, kuris jį 17 įvykdė. Mes ketiname laikytis šios pozicijos. 

Net jei teisėjas paskirs ponui Fergiusonui naują teismą, mano- 
me, kad yra daugiau nei pakankamai įrodymų jį dar kartą nu- 
teisti. 

Reporteris išrėkė: 

— Net be prisipažinimo? 

- Žinoma, - atsakė teisininkas. Kažkas nusijuokė, bet Boila- 
nui atsisukus ir piktai pažvelgus į besijuokiančius, liovėsi, 

— Kodėl posėdyje nepasirodė jūsų šefas? Pirmojoje kaltintojų 
komandoje jūsų nebuvo. Kodėl dabar jūs? 

- Tiesiog tai teko man, - pasakė prokuroras, nieko nepaaiš- 
kindamas. 

Už trijų metrų Rojus Blekas atsakė į tą patį klausimą: 

- Nes renkami pareigūnai nemėgsta eiti į teismus ir gauti per 
galvą. Jie nuo pat pradžių užuodė, kad pralaimės. Vyrai, galite 
mane cituoti. 

Staiga rėžianti kameros šviesa pasisuko į Kovartą ir jis išgirdo 
jam skirtą klausimą: 

- Kovartai? Tai jūsų istorija. Ką manote apie posėdį? O apie 
laišką? 

Jis norėjo pasakyti ką nors protingo ar įmantraus, bet galų 
gale papurtė galvą. 

— Nagi, Metai, - šūktelėjo kažkas, — Pasakyk ką nors. 

Jis prasibrovė pro juos. 

- Jautrus, — kažkas ištarė. 

Kovartas perėjo koridorių ir nusileido liftu į vestibiulį. Išsku- 
bėjo pro teismo rūmų duris ir sustojo ant laiptų. Jautė, kaip ji 
apėmė karštis. Pūtė stiprokas vėjelis, draskė virš j0 galvos vėlia- 
vų triadą: apygardos, valstijos ir valstybės. Jos ūžė, su kiekvienu 
vėjo gūsiu tratėjo lyg šūvių papliūpos. Matė kitoje gatvės pusėje 
Tenį Brauną, stovintį ir žiūrintį į jį. Detektyvas tik piktai pažvel- 
gė ir įlipo į automobilį. Kovartas žiūrėjo, kaip jis lėtai nyra į 
eismo sūkurį ir pradingsta iš akių. 

Po savaitės teisėjas raštiškai paskelbė apie naują Roberto Er- 
lo Fergiusono teismą. Rašte nebuvo nieko, kas apibūdintų jį kaip 
„laukinį žvėrį“. Teisėjas nepaisė ir laikraščio straipsnių, tvirti- 
nusių, kad Fergiusonas privalo būti teisiamas iš naujo, taip pat iT 
tų laikraščių, kurie buvo platinami Eskambijos apygardoje. Jis 
įsakė panaikinti ir Fergiusono prisipažinimo policininkams ga- 
liojimą. Rojus Blekas pateikė teisėjui prašymą išleisti Fergiuso- 
ną už užstatą. Prašymas buvo patenkintas. Grupė protestuotojų 
surinko pinigus. Vėliau Kovartas sužinojo, kad tuos pinigus jie 
gavo iš filmų prodiuserio, kuris nupirko teisę kurti filmą apie 
Roberto Erlo Fergiusono gyvenimą. 


DEVINTAS SKYRIUS 


Mirties bausmė 


Jį apniko nerimas. 

Atrodė, kad jo gyvenimas subyrėjo į daugybę akimirkų, ir jos 
dabar laukia ženklo, kada galės sugrįžti į normalią vagą. Kankino 
įkyri nuojauta, nervinantis laukimo jausmas, bet negalėjo tiksliai 
pasakyti kodėl. Jis nuėjo į kalėjimą tą dieną, kai Robertą Erlą 
Fergiusoną paleido iki naujojo teismo, kurį teisėjas atidėjo iki gruo- 
džio. Buvo pirma liepos savaitė, kelias į kalėjimą buvo nustatytas 
laikinais kioskais, prekiaujančiais fejerverkais ir ben gališkosiomis 
ugnelėmis, nužymėtas raudonos, baltos ir mėlynos spalvų vėlia- 
vomis, nukarusiomis nuo baltai dažytų medinių sienų. Floridos 
pavasarį skubėdama pakeitė vasara, karštis nesiliovė atakavęs že- 
mės ir džiovinęs purvo į kietą, skilinėjantį po kojomis luobą. Įkai- 
tęs oras pleveno virš žemės kaip haliucinacijos, sukurdamas at- 
mostferą, prilygstančią Naujosios Anglijos žiemos pūgai - joje 
taip pat sunku judėti. Karštis tarsi iščiulpė visą energiją, nuslopi- 
no visas ambicijas ir troškimus. Tarsi kylanti temperatūra būtų 
stabdžiusi visos žemės sukimąsi. 

Šurmuliuojanti suprakaitavusių reporterių minia laukė Fer- 
giusono prie kalėjimo vartų. Susirinkusiųjų skaičių didino ir įvai- 
rūs protestuotojai, vieni nešini plakatais, sveikinančiais išėjus į 
laisvę, kiti dainuodami „Vienas, du ir trys, tegu baigiasi mirtis, 

šeši, septyni, aštuoni, visiems laikams tegu bai-gia-si...“ lūkuriavo, 
kol kalinys išeis į lauką. Jam peržengus slenkstį, jie džiūgavo ir 
audringai plojo. Prieš sustodamas Fergiusonas dirstelėjo į blyš- 
kiai mėlyną dangų. Jis stovėjo su išstypusiu advokatu iš vienos 
pusės ir žilaplauke senele iš kitos. Ši abiem rankom įsitvėrusi 
anūko rankos rūsčiai dėbčiojo į prie jų plūstančius reporterius 
ir operatorius. Fergiusonas trumpai pakalbėjo stovėdamas ant 
kalėjimo laiptų, žvelgdamas į minią iš viršaus; jis sakė, kad jo 
byla parodė, kaip veikia teisėtvarkos sistema. Sakė, kad džiau- 
giasi būdamas laisvas. Sakė, kad pirmiausia gerai pavalgys - kep- 
tos vištienos su salotomis ir ledų su daug šokolado desertui. Pa- 
sakė, kad nejaučia kartėlio — tuo niekas nepatikėjo. Užbaigė sa- 
vo kalbą žodžiais: 

- Tiesiog noriu padėkoti Dievui, kad parodė man kelią, padė- 
koti savo advokatui, Miami Journal ir ponui Kovartui, nes jis 
klausėsi, kai niekas kitas nenorėjo to daryti. Jei ne jis, šiandien 
aš čia prieš jus nestovėčiau. 

Kovartas abejojo, ar tas gražbyliavimas pateks į kokį nors ži- 
nių reportažą ar laikraštį. Šyptelėjo. 

Įkaitę reporteriai svaidėsi klausimais: 

— Ar grįšite į Pačiulą? 

— Taip. Ten mano vieninteliai tikri namai. 

— Kokie jūsų planai? 

— Noriu baigti mokslus. Gal studijuosiu teisę ar kriminalisti- 
ką. Dabar aš labai gerai išmanau baudžiamąją teisę. 

Kai kas nusijuokė. 

— O kaip teismas? 

— Ką galiu pasakyti? Jie sako, kad mane vėl nuteis, bet nema- 
nau, kaip jiems tai pavyks. Manau, mane išteisins. Tiesiog noriu 
ramiai gyventi, išnykti visiems iš akių. Vėl būti nežinomas. Ne- 
sakau, kad jūsų nemėgstu, bet... 

Vėl pasigirdo juokas. Reporterių minia ryte rijo smulkųjį vy- 
rą, jo galva pasisukdavo į kiekvieną klausimą, kad matytų jį už- 

davusį žmogų. Kovartas pastebėjo, kaip patogiai jaučiasi Fergiu- 
sonas — toje improvizuotoje spaudos konferencijoje į klausimus 
Jis atsakinėjo paprastai, su humoru, aiškiai smagindamasis. 

— Kodėl manote, kad jie bandys jus vėl nuteisti? 

- Kad išlaikytų orumą. Manau, jiems tai vienintelis būdas ne- 
pripažinti to, kad norėjo įvykdyti mirties bausmę nekaltam žmo- 
gui. Nekaltam juodaodžiui. Jiems geriau ginti melą, nei pripa- 
žinti tiesą. 

— Teisingai, brolau! — šūktelėjo kažkas iš demonstrantų gru- 
pės. — Parodyk jiems. 

Kitas reporteris pasakė Kovartui, kad tie patys žmonės ateina 
kiekvienąkart, kai vykdoma mirties bausmė, organizuoja pike- 
tus žvakių šviesoje, dainuoja He Shal! Overcome ir I Shall Be 
Released, kol kalėjimo viršininkas išeina ir paskelbia, kad teis- 
mo nuosprendis įvykdytas. Dažniausiai būna ir grupė vėliavo- 
mis mojuojančių „visus išpjausim“ tipo vyrukų su džinsais, bal- 
tais marškinėliais ir kaubojiškais batais, rėkiančių ir šaukiančių, 
o kartais net pasistumdančių su protestuotojais prieš mirties baus- 
mę. Šiandien jų čia nebuvo. 

Abi grupes spauda ignoruodavo, kiek buvo įmanoma. 

— O kaip Bleiras Salivanas? — sušuko televizijos reporteris, 
atkišdamas Fergiusonui mikrofoną. 

- Ką galiu apie jį pasakyti? Manau, jis pavojingas iškrypėlis. 

— Ar jo nekenčiate? 

- Ne. Viešpats mums liepė atsukti kitą žandą. Bet sutinku, 
kartais tai labai sunku. 

- Ar manot, kad jis prisipažins ir išgelbės jus nuo teismo? 

— Ne. Vienintelis jo prisipažinimas bus tada, kai iškeliaus pas 
Abraomą. 

- Ar kalbėjote su juo apie žmogžudystę? 

- Jis su niekuo nesikalba. Ypač apie tai, ką padarė Pačiuloje. 

- Ką manot apie tuodu detektyvus? 

Jis sudvejojo. 

— Jokių komentarų, - tarė Fergiusonas šyptelėdamas. - Mano 
advokatas pamokė: kai negaliu pasakyti nieko gražaus ar neut- 
ralaus, turiu sakyti „jokių komentarų“. Štai ir viskas. 

Reporteriai vėl nusijuokė. 

Jis maloniai nusišypsojo. Pabaigoje visi subruzdo — operato- 
riai sukinėjosi, darydami paskutinius kadrus, garso operatoriai 
tvarkė mikrofonus ir magnetofonus. Laikraščių fotografai šoki- 
nėjo aplink Fergiusoną su fotoaparatais, traškančiais lyg vabalai 
tylų vakarą. Spauda paskutinį kartą apspito Fergiusoną ir jis iš- 
kėlė ranką rodydamas V raidės formos pirštų kombinaciją. Jį 
palydėjo iki automobilio. Atsisėdęs ant galinės sėdynės, jis pas- 
kutinį kartą pamojavo pro uždarą langą ir fotografai padarė pas- 
kutines nuotraukas. Tada automobilis nuvažiavo, ratais sukel- 
damas dulkių kamuolius, kurie pakibo virš juodo lipnaus plen- 
to. Pravažiavo pro kalinių darbo grupę iš lėto pėdinančią per 
karštį; jie ėjo vora, nuo prakaito blizgėjo įrudusios rankos. Sau- 
lė atsispindėjo nuo kastuvų ir kirtiklių ant jų pečių. Jie ėjo pie- 
tauti. Vyrai dainavo darbo dainą. Kovartas nesuprato žodžių, 
bet ji pagavo jos monotoniškas ritmas. 


Kitą mėnesį Kovartas nusivežė dukrą į Disnėjaus pasaulį. Apsi- 
gyveno viršutinio Conternporary Hotel aukšto kambaryje su pro 
langą atsiveriančiu pramogų parko vaizdu. Bekė vaikiškai tyri- 
nėjo tą vietą ir suplanuodavo kiekvienos dienos puolimą prie 
atrakcionų — kaip nekantrus generolas ataką prieš jau nugalėtą 
priešą. Jis džiaugėsi leisdamas jai kurti dienotvarkę. Jei ji norė- 
davo pasivažinėti Space Mountain ar Mr. Toad's Wild Ride ketu- 
ris ar penkis kartus iš eilės, jis tam nėmaž neprieštaravo. Kai ji 
išalkdavo, jis neįsakinėjo, ką valgyti, - leisdavo jai rinktis svaigi- 
namą gausybę dešrainių, bulvyčių ir cukraus vatos. 

Popietėmis būdavo pernelyg karšta laukti eilėje prie atrakcio- 
nų, todėl jie būdavo prie viešbučio baseino, pliuškendavosi ir 
nardydavo vandenyje. Jis mėtė ją į gilumą, leido sėdėti ant pečių 

ir plaukioti palei kojas. O kai saulei leidžiantis oras atvėsdavo, 
jie apsirengdavo ir grįždavo į parką žiūrėti fejerverkų bei šviesų 
reginio. 

Kas vakarą traukiniu jis parsiveždavo ją, pavargusią ir mie- 
guistą, atgal į viešbučio kambarį, atsargiai paguldydavo po ap- 
klotu ir klausydavosi jos tolygaus, lengvo kvėpavimo: vaiko gar- 
sai išsklaidydavo visas mintis ir suteikdavo laisvę. 

Ten kartą susapnavo košmarą: regėjo, kaip Fergiusonas ir Sa- 
livanas įstumia jį į amerikietiškuosius kalnelius ir pagrobia jo 
dukrą. 

Atsibudo gaudydamas orą ir išgirdo Bekę klausiant: 

= Tėti? 

— Viskas gerai, brangioji. Viskas gerai, 

Ji atsiduso, apsivertė ant kito šono ir vėl užmigo. 

Jis gulėjo lovoje, susisupęs į šaltą antklodę. 

Savaitė pralėkė nutrūktgalviškai, suvelta į vieną nesiliaujan- 
čio veiksmo krūvą. Kai atėjo metas parvežti dukrą namo, jis 
neskubėjo: sustojo Vandens pasaulyje nusileisti nuošliauža, pas- 
kui stabtelėjo pakelėje suvalgyti mėsainių. Tada sustojo ledų ir 
pagaliau — ketvirtą kartą — prie žaislų parduotuvės nupirkti dar 
vieną dovaną. Kai pasiekė prabangų Tampos priemiestį, kur gyve- 
no jo buvusi žmona ir naujasis jos vyras, jis vos slinko gatve; duk- 
ra nepastebėjo jo nenoro su ja išsiskirti, ji greitai vardijo savo 
draugų, gyvenančių namuose, pro kuriuos jie važiavo, vardus. 

Priešais jos namą buvo apskrita aikštelė. Senyvas juodaodis 
vyras pjovė žolę plačioje ryškiai žalioje pievoje. Jo senas sunk- 
vežimis, kadaise buvęs raudonas, dabar surūdijęs, stovėjo neto- 
liese. Jis pamatė ant šono ranka baltai išraitytus žodžius: NE- 
DO VEJŲ PRIEŽIŪRA. Senasis vyras akimirką stabtelėjo nu- 
sihraukti kaktą ir pamojuoti Bekei, o ši energingai pamojavo 
jam. Kovartas žiūrėjo, kaip vyras vėl palinko toliau pjauti žolę 
tiek, kiek reikia. Jo marškinių apykaklė nuo purvo buvo tamses- 
nė už odą. 

Kovartas pažvelgė į paradines duris. Jos buvo dvivėrės, iš rai- 
žyto medžio. Namas buvo vienaukštis ir atrodė, kad užima visą 
kalvelę. Virš jo matė juodą uždaro baseino stogelį. Priekyje au- 
žas. Bekė iššoko iš automobilio ir nubėgo prie durų. 

Jis pastovėjo, palaukė, kol pasirodys Sendė. 

Nėštumas ją išpūtė, dėl karščio ir pilvo ji judėjo labai lėtai. 
Viena ranka apkabino dukrą. 

— Na, kaip sekėsi? 

— Mes nuveikėme viską. 

— To ir tikėjausi. Ar pavargai? 

— Truputį. 

— O šiaip, kaip sekasi? 

— Gerai. 

- Žinai, aš dėl tavęs vis dar nerimauju. 

— Na, ačiū, bet viskas gerai. Gali nusiraminti. 

— Norėčiau pasišnekėti. Ar gali užeiti? Puodelio kavos? O gal 
išgertum ko nors kito? — ji šyptelėjo. - Noriu viską išgirsti. Yra 
apie ką pasikalbėti. 

— Bekė tau viską papasakos. 

— Ne tai turėjau omeny, — pasakė ji. 

Jis papurtė galvą. 

— Man reikia grįžti. Aš ir taip vėluoju. 

— Už pusvalandžio grįš Tomas. Jis norėtų tave pamatyti. Jo 
manymu, tais straipsniais padarei labai gerą darbą. 

Kovartas papurtė galvą. 

— Padėkok jam, bet man tikrai metas važiuoti. Kai grįšiu į 
Majamį, jau ir taip bus vidurnaktis. 

— Norėčiau... - pradėjo ji. Paskui nutilo ir tarė: - Gerai. Grei- 
tai vėl pasikalbėsime. 

Jis linktelėjo. 

— Apkabink mane, brangioji. 

Jis priklaupė ir suspaudė dukrą glėbyje. Pajuto srūvančią iš 
jos energiją, kupiną neišsenkančio entuziazmo. Ji atsitraukė. 

— Ate, tėti, —- pasakė. 

Jos balse buvo nerimo gaidelė. Jis ištiesė ranką, paglostė jai 
skruostą ir pasakė: 

— Tik nesakyk mamai, ką valgydavai... — jis pritildė balsą, kal- 
bėjo garsiu šnabždesiu, — ...ir nesakyk jai apie visas gautas dova- 
nas. Ji gali pradėti pavydėti, 

Bekė šypsojosi ir smarkiai linksėjo galva. 

Prieš sėsdamas prie vairo jis apsimestinai linksmai joms pa- 
mojo. Pagalvojo, - moki vaidinti išsiskyrusį tėvą. Atmintinai ži- 
nai visus veiksmus. 

Dar ilgai nesiliovė ant savęs pykęs. 


Redakcijoje Vilas Martinas nesėkmingai bandė jį sudominti ke- 
liomis įdomiomis vedamųjų temomis. Kovartas pradėjo galvoti 
apie būsimą Fergiusono teismą, nors nesitikėjo, kad šis kada nors 
įvyks. Floridos vasarai nesustabdomai slenkant į rudenį, be jo- 
kių temperatūros ar orų pokyčių, Jis nusprendė grįžti į Pačiulą ir 
parašyti kokį nors straipsnį apie tai, kaip miestelis reagavo į Fer- 
giusono paleidimą. 

Iš motelio kambario pirmiausia paskambino Teniui Braunui, 

- Leitenante? Čia Metijus Kovartas. Tiesiog norėjau sutaupy- 
ti jūsų laiko, kad nereikėtų šnipų ir informatorių. Keletui dienų 
atvykau į miestą. 

— Ar galiu paklausti kodėl? 

- Kad atnaujinčiau žinias apie Fergiusono bylą. Ar vis dar 
ketinate pateikti kaltinimą? 

Detektyvas nusijuokė. 

— Tai sprendžia valstijos prokuroras, ne aš. 

— Taip, bet jis priima sprendimus remdamasis jūsų pateikta 
informacija. Ar turite ką nors naujo? 

— Tikitės, kad jums tai pasakysiu? 

— Aš tiesiog klausiu. 

— Na, žinau, kad Rojus Blekas jums vis tiek pasakytų — ne, 
nieko naujo. 

- O kaip Fergiusonas? Kaip jam sekasi? 

— Kodėl nepaklausiat j0 paties? 

— Paklausiu. 

— Na, tai gal nuvažiuokit pas jį, o tada vėl paskambinsit man. 

Kovartas padėjo ragelį kiek nustebęs, kad detektyvas iš jo ty- 
čiojasi. Jis pasuko dulkėtu keliu pro pušis ir šešėlius į Fergiuso- 
no senelės namus, stabtelėjo šalia viščiukų ir trumpai pastovėjo, 
apžvelgdamas kiemą. Nematė jokio žmogaus, todėl užlipo laip- 
teliais ir stipriai pabeldė į medines duris. Po akimirkos išgirdo 
žingsnius ir durys truputį prasivėrė. 

— Ponia Fergiuson? Čia aš, Metjus Kovartas iš Miami Journal. 

Durys prasivėrė kiek plačiau. 

— Ko dabar norite? 

— Kur Bobis Erlas? Norėčiau su juo pasikalbėti. 

— Jis išvažiavo atgal į šiaurę. 

- Ką? 

- Grįžo į tą savo mokyklą Naujajame Džersyje. 

— Kada išvažiavo? 

— Praeitą savaitę. Čia jo niekas nelaukė ir jūs tai taip pat gerai 
žinot. 

— O kaip jo teismas? 

— Neatrodo, kad jam labai rūpėtų. 

— Kaip galiu su juo susisiekti? 

- Sakė, kad kai įsikurs, parašys. Dar neparašė. 

— Ar čia, Pačiuloje, prieš jam išvažiuojant kas nors atsitiko? 

- Jis nieko nepasakojo. Dar turite klausimų, pone reporteri? 

— Ne. 

Kovartas nulipo laipteliais ir pažvelgė į namą. 

Tą popietę jis paskambino Rojui Blekui. 

— Kur Fergiusonas? — paklausė. 

— Naujajame Džersyje. Turiu adresą ir telefoną, jei reikia. 

— Kaip jis galėjo išvykti iš valstijos? O kaip teismas? 

— Teisėjas davė leidimą. Didelio čia daikto. Aš jam pasakiau, 
kad būtų geriau ramiai gyventi toliau ir jis nusprendė grįžti baig- 
ti mokyklą. Kas čia keista? Kaltintojas turėtų mums pateikti nau- 
jų įrodymų, o to kol kas nepadarė. Nežinau, ką Jie darys, bet 
daug nesitikiu. 

— Manote, kad jis tiesiog praslys? 

- Galbūt. Paklauskite detektyvų. 

— Taip ir padarysiu. 

- Pone Kovartai, supraskite, prokurorai nenori atsistoti ir pė- 
dingai pralaimėti tą teismą. Vieša pajuoka - ne pati mėgstamiau- 
sia renkamų pareigūnų. Manau, jie tiesiog nori, kad praeitų tru- 
putis laiko ir žmonės viską primirštų. Tada jie mestų kaltinimus 
kokiame nors mažame posėdyje teisėjo kabinete. Priekaištautų 
teisėjui dėl atmesto prisipažinimo. Šis atkirstų, kad tai valstijos 
kaltė. Ir galų gale viskas užgriūtų tuos du policininkus. Labai 
paprasta. Taip ir baigsis. Nieko stebėtina, tiesa? Juk yra tekę 
matyti ir anksčiau, kaip tokie dalykai be jokio triukšmo tiesiog 
išslysta iš baudžiamosios sistemos. 

— Nuo mirties bausmės - iki nieko? 

— Būtent. Kartais būna ir taip. Žinoma, nedažnai, bet būna. 
Čia nėra nieko, ko dar nebūčiau matęs ar girdėjęs. 

— Tiesiog grįžti į gyvenimą po trejų metų pertraukos? 

- Tikra tiesa. Viskas grįžta į normalią vagą. Žinoma, išskyrus 
vieną dalyką. 

- Kokį? 

— Ta mergaitė negyva. 


Jis paskambino Teniui Braunui. 

— Fergiusonas grįžo į Naująjį Džersį. Žinojote? 

- Nebuvo labai didelė paslaptis. Vietinis laikraštis išspausdi- 
no straipsnį apie jo išvažiavimą. Jis sakė, kad nori tęsti mokslus. 

Sakė manąs, kad čia negalėsiąs rasti darbo dėl žmonių požiūrio 
į ji. Nelabai žinau, ar tai tiesa. Nemanau, kad bandė. Šiaip ar 
taip, jis išvažiavo. Manau, tiesiog norėjo pabėgti iš miesto, kol 
jam kas nors ko nors nepadarė. 

— Pavyzdžiui, kas? 

— Nelabai žinau. Kai kurie žmonės labai nusiminė, kai jį palei- 
do. Kai kuriems tai visai patiko. Žinote, miestelis mažas. Žmo- 
nės pasidalijo. Dauguma buvo truputį sutrikę. 

— O kam tai nepatiko? 

Tenis Braunas patylėjo prieš atsakydamas. 

— Man tai nepatiko. To pakanka. 

— Kas bus dabar? 

— O ko jūs tikitės? 

Kovartas į šį klausimą atsakyti negalėjo. 


Jis neparašė straipsnio, kurį ketino rašyti. Sugrįžo į redakciją ir 
vargo su ateinančių vietos rinkimų medžiaga. Daug laiko pralci- 
do kalbindamas kandidatus, skaitydamas veiklos programas ir 
diskutuodamas su kitais redaktorių kolegijos nariais dėl laikraš- 
čio pozicijos. Atmosfera buvo svaiginama, akademiška. Pietų - 
Floridos politikos keistenybės — tokios problemos kaip anglų 
kalbos - oficialios apygardos kalbos — statusas, demokratija Ku- 
boje, šaunamųjų ginklų kontrolė — kėlė nesibaigiančių užduočių. 
Po rinkimų jis pradėjo dar vieną seriją straipsnių apie vandent- 
varką Florida Kise. "Tai privertė jį užsiimti biudžeto projektais ir 
ekologiniais pareiškimais. Stalas buvo apkrautas popieriais su 
lentelėmis ir diagramomis. Jam šovė keista mintis - tarp skaičių 
išties galima užsimiršti. 

Pirmąją gruodžio savaitę teisėjo Trenčo vadovaujamame po- 
sėdyje kaltintojas atmetė pirmojo laipsnio žmogžudystės kalti- 
nimą Robertui Erlui Fergiusonui. Nedideliam reporterių būre- 
liui jis pasiguodė, kad, be prisipažinimo, nebuvo daugiau įrody- 
mų, kuriais galima remtis. Abu prokurorai ilgai aiškino, kad tei- 

sėtvarka labai svarbi ir nė viena byla nėra svarbesnė už įstaty- 
mus, kurie visa tvarko. 

Tenis Braunas ir Briusas Vilkoksas posėdyje nedalyvavo. 

- Dabar nenoriu apie tai kalbėti, - tarė Braunas, kai Kovartas 
norėjo su juo susitikti. Vilkoksas sakė: 

— Jėzau, aš jį vos paliečiau. Jei tikrai būčiau trenkęs, manote, 
nebūtų likę žymių? Manote, kad jis vis dar stovėtų? Po velnių, 
būčiau jam galvą nurovęs. Šūdas. 


Drėgną vakarą jis važiavo pro mokyklą, pro gluosnį, kur Džoanė 
Šraiver paliko pasaulį. Sustojo sankryžoje ir, prieš pasukdamas 
Šraiverių namų link, žvilgielėjo į kelią, kuriuo važiuota žudiko. 
Sustojo priešais ir pamatė Džordžą Šraiverį, elektriniu pjūklu ker- 
pantį gyvatvorę. Vyras buvo išpiltas prakaito. Kai reporteris atsi- 
stojo greta su paruoštu parkeriu ir užrašų knygute, jis sustojo ir 
išjungė orą šaižiai gaudantį variklį. 

— Mes girdėjome, - pratarė tyliai. - Tenis Braunas mums pa- 
skambino, sakė, kad dabar viskas oficialu. Aišku, tai tikrai ne- 
buvo netikėtumas. Žinojome, kad taip atsitiks. Tenis Braunas 
mums buvo sakęs, kad viskas labai trapu. Spėju, kad nebegalėjo 
atsilaikyti, kai jūs pradėjot viską narplioti. 

Kovartui buvo nejauku stovėti prieš jį. 

- Ar jūs tebemanote, kad jūsų dukrą nužudė Fergiusonas? O 
kaip Salivanas? Kaip tas jo laiškas? 

— Nieko nebežinau. Atrodo, kad man ir mano žmonai viskas 
taip pat painu kaip ir visiems kitiems. Bet širdyje vis dar manau, 
kad tai padarė jis. Niekada neužmiršiu, kaip jis atrodė teisme. 
Tiesiog negaliu to užmiršti, 

Ponia Šraiver atnešė vyrui stiklinę vandens. Ji smalsiai pažiū- 
rėjo į Kovartą, bet jos akyse matėsi ir kruopelė pykčio. 

— Nesuprantu, - tarė, - kodėl mes turime visa tai vėl ištver- 
ti. Pirma jus, tada visus kitus televizijos ir spaudos žmones. 
Jaučiuosi taip, lyg ją žudytų iš naujo. Dar ir dar kartą. Bijoda- 

vau įsijungti televizorių, nes vėl galėjau pamatyti jos nuotrau- 
ką. Neatrodo, kad žmonės norėtų leisti mums užmiršti. Mes ir 
nenorėjome užmiršti. Bet viskas susijaukė į kažką, ko nesu- 
prantu. Dabar svarbu, ką pasakė Fergiusonas ar Salivanas, ką 
jie padarė. Ne tai, kas iš tikro svarbu: tai, kad mano mergytė 
buvo pagrobta. Ir tai skaudina, pone Kovartai. Pradėjo skau- 
dinti ir nesiliauja. 

Moteris kalbėjo verkdama, bet ašaros netemdė jos aiškaus 
balso. 

Džordžas Šraiveris giliai įkvėpė ir atsigėrė vandens. 

- Žinoma, mes jūsų nekaltiname, pone Kovartai, - jis nuti- 
lo. - Na, po velnių, gal truputį. Negaliu liautis galvojęs, kad 
atsitiko kažkas bloga. Manau, tai ne jūsų kaltė. Tikrai ne jūsų 
kaltė. Viskas buvo labai trapu, kaip jums ir sakiau. Trapu, to- 
dėl subyrėjo. 

Stambusis vyras paėmė žmoną už rankos ir, palikę pjūklą ir 
Metjų Kovartą priešais namą, nuėjo į namų tamsą. 


Kalbantis su Fergiusonu stebino šio pakilus balsas. Įspūdis buvo 
toks, lyg jis stovėtų greta, o ne kalbėtų telefonu iš toli. 

— Negaliu jums atsidėkoti, pone Kovartai. Be jūsų pagalbos 
nieko nebūtų įvykę. 

— Būtų, anksčiau ar vėliau. 

— Jokiu būdu. Tai jūs viską sujudinote. Jei ne jūs, aš vis dar 
būčiau ten pat. 

— O ką ketinate veikti dabar? 

- Turiu planų, pone Kovartai. Planuoju ką nors pasiekti gyve- 
nime. Baigti mokslus. Būtinai padaryti karjerą. 

Fergiusonas patylėjo ir pridūrė: 

— Dabar jaučiuosi laisvas daryti bet ką. 

Kovartas iš kažkur žinojo tą frazę, bet negalėjo atsiminti, iš 
kur. Tačiau paklausė: 

— Kaip sekasi mokytis? 

— Daug išmokau, - atsakė Fergiusonas ir trumpai nusijuokė, — 
jaučiuosi taip, lyg žinočiau daug daugiau nei anksčiau. Dabar 
viskas pasikeitė. Tai buvo nebloga pamoka. 

— Ar pasiliksite Niuarke? 

— Nežinau. Ta vieta šaltesnė nei mano atsiminimuose, pone 
Kovartai. Manau, grįšiu į pietus. 

— Pačiulą? 

Fergiusonas prieš atsakydamas sudvejojo: 

— Na, abejoju. Išleistas iš kalėjimo ten tikrai nesijaučiau lau- 
kiamas. Žmonės žiopsodavo. Girdėdavau šnabždėjimą už nuga- 
ros. Rodydavo pirštais. Nebuvo taip, kad nueičiau į parduotuvę, 
o išėjęs nepamatyčiau prie jos patrulio automobilio. Atrodė, kad 
jie mane stebi, tikėdamiesi, jog ką nors padarysiu. Sekmadienį 
nuvežiau močiutę į mišias ir, kai įėjom pro duris, visi atsisuko. 
Bandžiau ieškotis darbo, bet atrodė, kad visas vietas užimdavo 
prieš kelias minutes iki man pasirodant, nesvarbu, ar bosas bu- 
vo juodasis ar baltasis. Jie visi į mane žiūrėjo taip, lyg būčiau 
greta jų vaikštantis blogio įsikūnijimas, kurio jie negali sustab- 
dyti. Tai neteisinga, pone. Labai neteisinga. Ir aš nieko negalė- 
jau padaryti. Bet Florida didelė, pone Kovartai. Pavyzdžiui, va- 
kar manęs klausė, ar papasakočiau apie savo patirtį Okalos baž- 
nyčioje. Ir jie ne pirmi. Yra daug vietų, kur negalvoja, kad aš 
koks pasiutęs šuo. Gal tik Pačiuloje taip galvojama. Ir tai nepa- 
sikeis, kol ten bus Tenis Braunas. 

— Ar palaikysime ryšį? 

— Taip, žinoma, - atsakė Fergiusonas. 


Vėlyvą sausį, praėjus beveik metams po to, kai gavo laišką iš 
Roberto Erlo Fergiusono, Metijus Kovartas pelnė Floridos spau- 
dos asociacijos apdovanojimą už savo straipsnius. Po šio apdo- 
vanojimo buvo premijos iš Peni-Misūrio žurnalistikos mokyklos 
ir Ernio Pailo apdovanojimas iš Skrips-Hovardo. 

Tuo pat metu Floridos Aukščiausiasis teismas patvirtino Bleiro 
Salivano nuosprendį ir bausmę. Šis vėl paskambino iš kalėjimo. 

- Kovartai? Ar girdi? 

— Taip, pone Salivanai. 

— Ar girdėjai apie teismo nuosprendį? 

- Taip. Ką darysite? Reikia tik pasikalbėti su advokatu. Kodėl 
nepaskambinate Rojui Blekui? 

— Pone Kovartai, ar manote, kad aš - žmogus be nuospren- 
džio? - jis nusijuokė. - Tai - žodžių žaismas. Žmogus be jokios 
sąžinės? Tai dar vienas juokas. Kas jus verčia galvoti, kad nesi- 
laikysiu to, ką pasakiau? 

- Nežinau. Gal man atrodo, kad verta gyventi. 

— Negyvenote mano gyvenimo. 

- Tai tiesa. 

- Ir turite ne mano ateitį. Turbūt manote, kad man mažai jos 
liko. Bet tikrai nustebsit. 

— Laukiu. 

- Ar norite sužinoti kai ką, pone Kovartai? Juokingiausia tai, 
kad aš išties linksminuosi. 

— Džiaugiuosi tai girdėdamas. 

- Žinai ką, Kovartai? Mes vėl pasikalbėsime. Kai priartės galas. 

- Ar jums pasakė, kada tai bus? 

— Ne. Neįsivaizduoju, kodėl gubernatorius taip ilgai delsia. 

- Ar tikrai norite mirti, pone Salivanai? 

- Turiu planų, pone Kovartai. Svarbių planų. Mirtis yra tik 
nedidelė jų dalis. Aš jums vėl paskambinsiu. 

Jis padėjo ragelį ir Metjus Kovartas sudrebėjo. Jis jautėsi taip, 
lyg būtų kalbėjęsis su lavonu. 


Balandžio pirmąją Metjus Kovartas buvo apdovanotas Pulice- 
rio premija už išskirtinius vietinių žinių reportažus. 

Senais laikais, kai dar buvo naudojami telegrafai, kurie žvangė- 
dami ir tratėdami siųsdavo naujienas nenutrūkstamu žodžių srau- 
tu, tą dieną, kai paskelbdavo premijos laureatus, visi susirinkdavo 
laukti, kol telegrafas iškaukšės nugalėtojų vardus. The Associated 

Press ir United Press International lenktyniaudavo, kas greičiau per- 
duos naujienas ir išleis straipsnius. Prie senųjų telegrafo mašinų 
buvo varpeliai, kurie suskambėdavo, kai ateidavo svarbių naujie- 
nų, tad, kol skelbdavo nugalėtojų vardus, visur tvyrodavo tarytum 
religinis laukimas, o susirinkę redaktoriai bei reporteriai aikčio- 
davo ir džiūgaudavo. Visa tai pakeitė momentinės žinutės interne- 
tu. Dabar vardai atsirasdavo visų laikraščių redakcijų žaliuosiuose 
ekranuose. Bet aikčiojimai ir džiūgavimai liko tokie pat. 

Tą popietę jis buvo išėjęs į vandentvarkos ir vandenvalos kon- 
ferenciją. Kai grįžo į redakciją, visi darbuotojai atsistojo ir pra- 
dėjo ploti. 

Kai jam padavė taurę šampano, fotografas nupaveikslavo ir 
pastūmė jį prie kompiuterio ekrano, kad pats pamatytų tuos žo- 
džius. Vyriausiasis ir miesto žinių skyriaus redaktoriai pasveiki- 
no, o Vilas Martinas pasakė: 

— Taip ir maniau. 

Jį užplūdo sveikinimo skambučiai. Skambino Rojus Blekas ir 
Robertas Erlas Fergiusonas, nors šis kalbėjo tik kelias akimir- 
kas. Paskambino Tenis Braunas ir mįslingai tarė: 

- Na, malonu žinoti, kad bent kažkas iš viso to ką nors pešė. 

Susijaudinusi paskambino buvusi žmona. 

- Žinojau, kad tai įvyks, - pasakė ji. Fone jis girdėjo verkiantį 
kūdikį. Dukra, kalbėdama su juo, spiegė iš laimės, ir, nors ne 
visai suprato, kas atsitiko, vis tiek labai džiaugėsi. Iš jo interviu 
ėmė trys vietinės televizijos stotys, skambino literatūros vadybi- 
ninkas paklausti, ar jis ketina rašyti knygą. Prodiuseris, nupir- 
kęs teises į Roberto Erlo Fergiusono gyvenimo istoriją, paskam- 
binęs užsiminė, kad jie irgi galėtų sudaryti sandorį. Jis buvo at- 
kaklus, sugebėjo įkalbėti sekretorę, atrenkančią skambučius, ir 
pagaliau pasiekė Metjų Kovartą: 

- Pone Kovartai? Čia Džefris Meinardas. Aš iš Instacom Pro- 
ductions. Mes labai norėtume sukurti filmą, remdamiesi jūsų 
atliktu darbų. 

Prodiuseris kalbėjo neatsikvėpdamas, susijaudinęs lyg kiek- 
viena prabėganti sekundė būtų pilna praleistų progų ir iššvaisty- 
tų pinigų. 

Kovartas lėtai atsakė: 

— Atsiprašau, pone Meinardai, bet... 

— Nenuvilkite manęs, pone Kovartai. Kodėl man neatskridus 
į Majamį su jumis pasikalbėti? Dar geriau - gal jūs atskrisiumė- 
te čionai, žinoma, už mūsų pinigus. 

— Nemanau... 

— Leiskite man šį tą pasakyti, pone Kovartai. Mes kalbėjomės 
su beveik visais susijusiais asmenimis ir esame labai suintere- 
suoti iš visų gauti teises ir leidimus. Kalbame apie tikrai didelius 
pinigus, galbūt ir jūsų galimybę mesti darbą laikraštyje. 

— Aš nenoriu mesti savo darbo laikraštyje. 

— Maniau, visi reporteriai nori būti kuo nors kitu. 

— Klydote. 

— Vis tiek norėčiau susitikti. Susitikome su kitais ir turime 
įvairiausių planų dėl bendradarbiavimo ir... 

-— Aš apie tai pagalvosiu, pone Meinardai. 

— Ar man paskambinsite? 

- Žinoma. 

Kovartas padėjo ragelį nė neketindamas to daryti. Jis sugrįžo 
į žinių skyriaus šurmulį, gėrė šampaną iš plastikinės taurelės, 
mėgavosi dėmesiu, visais neaiškumais ir klausimais, slegiamas 
tapšnojimų per petį ir sveikinimų svorio. 

Bet kai tąnakt grįžo namo, tebebuvo vienas. 

Įžengęs į savo butą pagalvojo apie Vernoną Hokinsą - vienišą, 
nugyvenusį savo dienas tik su atsiminimais ir kosuliu. Miręs de- 
tektyvas užvaldė jo vaizduotę. Jis bandė suteikti draugo atmini- 
mui garbės, įtikinėdamas save, kad Hokinsas būtų paskambinęs 
pirmas, pirmas būtų atkimšęs butelį šampano. Bet toks įvaizdis 
nelipo. Jis sugebėjo prisiminti senąjį detektyvą tik gulintį lovoje 
ligoninės palatoje, murmantį pro vaistų ir deguonies šydą: 

— Kokia dešimtoji gatvės taisyklė, Meti? 

Ir savo atsakymą: 

— Jėzau, Vernonai, nežinau. Pailsėk. 

- Dešimtoji taisyklė sako: viskas yra ne taip, kaip atrodo. 

— Vernonai, ką, po galais, tai reiškia? 

"Tai reiškia, kad prarandu galvą. Atvesk prakeiktą seselę, ne 
tą seną, bet jauną, su papais. Pasakyk jai, kad man reikia injekci- 
jos. Bet kokios injekcijos, tai nieko nekeičia, svarbiausia, kad 
prieš suleisdama vaistus ji kelias minutes patrintų man užpakalį 
spirituota vata. 

Jis atsiminė - pakvietęs seselę žiūrėjo, kaip senasis vyras šyp- 
sosi, kaip jam suleidžia vaistų ir jis nugrimzta į miego gelmes. 

Bet aš laimėjau, Vernonai. Aš tai padariau, tarė pats sau. Jis 
pažvelgė į numerį, kurį laikė rankose. Nuotrauka ir straipsnis 
buvo virš perlenkimo: ŽURNALISTAS GAUNA PULICERĮ 
UŽ STRAIPSNĮ APIE MIRTIES BAUSMĘ. 

Likusią nakties dalį jis žiūrėjo į tamsias dangaus platumas, 
leisdamas euforijai žaisti su abejonėmis, kol džiaugsmas dėl pre- 
mijos nugalėjo bet kokį nerimą ir jis užsnūdo, apsvaigintas savo 
paties sėkmės. 


Po dviejų savaičių, kol Metjus Kovartas vis dar plaukė ant šlovės 
bangos, elektroniniu paštu atėjo kitas straipsnis. 

Jis skelbė, kad gubernatorius pasirašė įsakymą įvykdyti mirties 
bausmę Bleirui Salivanui. Paskirta bausmės įvykdymo data - sep- 
tynios dienos po pasirašymo, vidurnaktį. Buvo bandymų spėlio- 
ti, kad Salivanas galėtų išsisukti nuo elektros kėdės, jei pateiktų 
apeliaciją. Gubernatorius šį faktą patvirtino pasirašydamas įsa- 
kymą. Bet iš kalinio kol kas nebuvo jokio atgarsio. 

Praėjo viena diena. Paskui antra, trečia ir ketvirta. Kai penk- 
tosios dienos po įsakymo pasirašymo rytą jis sėdėjo prie savo 
stalo, suskambo telefonas. Jis nekantriai griebė ragelį. 

Skambino seržantas Rodžersas iš kalėjimo. 

— Kovartai? Ar klausai, bičiuli? 

- Taip, seržante. Laukiau jūsų skambučio. 

— Na, viskas artėja prie pabaigos, ar ne? 

Tai buvo klausimas, į kurį nereikėjo atsakyti. 

— O kaip sekasi Salivanui? 

— Ar kada nors teko lankytis zoologijos sodo reptilijų skyriu- 
je? Žiūrėti į gyvates už stiklinių sienų? Jos nelabai juda, bet jų 
akys - šios laksto į visas puses. Taip atrodo ir Salis. Mes turime 
jį prižiūrėti, o jis mus stebi - lyg ko lauktų. Tai nepanašu į jokio 
kito kalinio elgesį. 

— O kaip dažniausiai būna? 

— Dažniausiai visur pradeda knibždėti advokatai, kunigai ir 
demonstrantai. Visi įsitempę, laksto pas įvairiausius teisėjus ir 
po įvairiausius teismus, susitinka su vienais, kalba apie kitus. 
Toliau — žinote: ateina laikas. Vienas geras dalykas, kai tave ke- 
pa valstija, tas, kad nelieki vienas. Aplink - šeima, geradariai, 
žmonės, kalbantys apie Dievą bei teisingumą ir visokius daly- 
kus, kol tau ausys nukris. Tai normalu. Tai, kas vyksta dabar — 
nėra normalu. Niekas Salio nelaukia nei lauke, nei viduje. Jis 
tiesiog vienas. Aš vis tikiuosi, kad jis sprogs nuo tokios įtampos. 

— Ar jis apeliuos? 

— Sako, kad ne. 

— O kaip manote jūs? 

- Jis tęsės savo žodį. 

— O kaip visi kiti? 

— Na, čia bendra nuomonė tokia, kad jis palūš - gal paskuti- 
nę dieną — ir paprašys ką nors pateikti apeliaciją. Tada galės 
džiaugtis dešimt metų, teikdamas apeliacijas. Dabar šansai yra 
dešimt prieš penkiasdešimt, kad jis sės į elektros kėdę. Aš pats 
stačiau truputį pinigų. Bent jau taip mano gubernatorius. Sakė 
tiesiog norėjęs, kad Salivanas baigtų blefuoti. Bet jis labai arti. 
Jau labai arti. 

— Jėzau. 

— Taip. Apie jį irgi daug kas kalba. 

— O kaip pasiruošimas? 

— Na, kėdė veikia puikiai, ją patikrinom šįryt. Ji žudo labai 
greitai, tuo galit neabejoti. Jį perkels į vienutę likus dvidešimt 
keturioms valandoms. Jis gali užsisakyti patiekalą. Tai tradicija. 
Mes nekerpame jam plaukų ir neruošiame nieko kito iki kelių 
paskutinių valandų. Kiti kaliniai čia tikrai neramūs. Jiems nepa- 
tinka matyti, kai kas nors nesipriešina. Kai Fergiusonas išėjo, tai 
įkvėpė visus, suteikė jiems vilties. Dabar Salis juos visus knisa ir 
kelia nerimą. Nežinau, kas atsitiks. 

- Atrodo, jums sunku. 

— Taip ir yra. Bet toks darbas. 

— Ar Salis kalbėjosi su kuo nors? 

— Ne. Dėl to ir skambinu. 

— Na? 

— Jis nori su jumis susitikti. Asmeniškai. Kuo greičiau. 

— Su manim? 

— Būtent. Spėju, kad nori pasidalyti su jumis košmarais. Jis 
jus užrašė į liudytojų sąrašą. 

— Kas tai? 

- Kaip manot? Kviestiniai valstijos ir Bleiro Salivano svečiai į 
nedidelį atsisveikinimo vakarėlį. 

- Jėzau. Jis nori, kad dalyvaučiau jo egzekucijoje? 

— Taip. 

— Jėzau! Nežinau, ar... 

— Kodėl pačiam jo nepaklausus? Pone Kovartai, supraskit, tu- 
rite nedaug laiko. Mes čia maloniai kalbamės telefonu, bet jūs 
geriau tuoj pat paskambinkit į oro linijas dėl bilietų. Atskriskit 
čia iki popietės. 

— Taip. Taip. Aš atvyksiu. Jėzau. 

- Tai dėl jūsų straipsnio, pone Kovartai. Manau, kad senasis 
gerasis Salis tiesiog norėtų, kad jūs aprašytumėte jo galą. Nepa- 
sakyčiau, kad mane tai stebintų. 

Metijus Kovartas neatsakė. Padėjo ragelį. Trumpam užėjo į Vilo 
Martino kabinetą ir greit papasakojo apie neįprastą kvietimą. 

— Važiuok, — pasakė senasis vyras. — Važiuok kuo greičiau. Tai 
velniškai įdomi istorija. Tiesiog skrisk. 

Jis nedelsdamas pasikalbėjo su vyriausiuoju redaktoriumi ir 
skubiai grįžo namo pasiimti drabužių ir dantų šepetėlio. 

Vidurdienį jau skrido lėktuvu. 


Kalėjimą pasiekė jau vėlyvą popietę, dangus buvo pilkas. Valy- 
tuvų tiksėjimas vertė skubėti. Seržantas Rodžersas pasitiko jį 
administraciniame pastate. Jie pasisveikino kaip seni, po daug 
laiko susitikę draugai. 

- Atvykote labai greitai, — tarė seržantas. 

- Žinot, jaučiu tą pakvaišimą. Važiuoju automobiliu ir mąs- 
tau apie kiekvieną minutę, Jėzau, kiekvieną sekundę - ką tai 
staiga pradėjo reikšti. 

— Tiesa, - linktelėjo seržantas. — Mirties dienos ir valandos 
žinojimas padaro kiekvieną akimirką labai svarbią. 

— Baisu. 

— Taip ir yra. Kaip sakiau, pone Kovartai, savo mirties lauki- 
mas atveria visiškai kitą požiūrį į gyvenimą. 

— Lauke jokių demonstrantų? 

— Kol kas ne. Turi išties nekęsti mirties bausmės, kad lietuje 
stovėtum dėt Salio. Manau, pasirodys po kokios dienos. Šiąnakt 
turėtų išsigiedryti. 

— Ar kas kitas nori su juo susitikti? 

— Yra advokatų su popieriais, pasirengusių paduoti pareiški- 
mus vos tik jis paskambintų. Bet jis neskambino niekam, išsky- 
rus jus. Čia buvo keli detektyvai. Tiedu iš Pačiulos atvyko va- 
kar. Su jais jis nenorėjo kalbėtis. Keli tipai iš FTB ir keli vyrukai 
iš Orlando bei Geinsvilio. Jie norėjo sužinoti apie kelias žmog- 
žudystes, kurios vis dar neišaiškintos. Su jais taip pat nesikalbė- 
j0. Jis nori kalbėtis tik su jumis. Gal jums pasakys. Jei jis tai 

padarytų, tikrai padėtų kai kuriems žmonėms. Taip padarė Te- 
das Bandis prieš eidamas į elektros kėdę. Atskleidė daugybę žmo- 
nes kamavusių paslapčių. Nežinau, ar tai daug reiškė jam nuke- 
liavus anapus, bet, po galais, ką gali žinoti? 

= Eime: 

— Gerai. 

Seržantas Rodžersas atsainiai patikrino Metjaus Kovarto už- 
rašų knygelę, lagaminą ir pro daugybę durų bei metalo detekto- 
rių nuvedė jį į kalėjimo gilumą. 

Salivanas laukė savo vienutėje. Seržantas šalia grotų pastatė 
kėdę ir mostelėjo Kovartui prisėsti. 

— Man reikia privatumo, — tarė Salivanas. 

Kovartui pasirodė, kad jis labiau pablyškęs. Jo atgal suglosty- 
ti plaukai spindėjo vienintelės viela aptrauktos lemputės švieso- 
je. Salivanas, sukryžiavęs rankas, gunktelėjęs neramiai žingsnia- 
vo nuo sienos prie sienos. 

— Man reikia privatumo, — pakartojo jis. 

— Sali, juk žinai, kad vienutėse į kairę ir į dešinę nuo tavęs 
nieko nėra. Gali kalbėtis čia, - kantriai pasakė seržantas. 

Kalinio lūpas iškreipė šypsena. 

— Jie viską surengia kaip karste, — tarė jis Kovartui, kai ser- 
žantas nuėjo. - Jie padaro, kad visur būtų tylu ir ramu, kad pri- 
prastum prie minties, jog tuoj atsidursi karste, 

Jis priėjo prie grotų ir jas papurtė. 

— Visiškai kaip karste, - pasakė jis. - Uždarytas ir užkaltas, 

Bleiras Salivanas sunkiai nusijuokė, tas garsas perėjo į kosulį. 

— Na, Kovartai, atrodo, klesti, 

- Viskas gerai. Kuo galiu padėti? 

- Netrukus apie tai pakalbėsime. Tuoj. Leisk akimirką pasi- 
džiaugti. Ar kalbėjaisi sa Bobiu Erlų? 

- Kai gavau apdovanojimą, jis paskambino pasveikinti. Bet 
neilgai su juo kalbėjau. Girdėjau, grįžo į universitetą. 

- Tikrai? Kažkodėl jis man neatrodė atsidavęs studijoms. Bet 

ką gali žinoti, gal universitete Bobis Erlas turi kokių nors ypa- 
tingų pramogų. Labai ypatingų pramogų. 

— Ką norite tuo pasakyti? 

— Nieko. Nieko. Nieko, ko kiek vėliau tau netektų prisiminti. 

Bleiras Salivanas atlošė galvą ir j0 kūnas sudrebėjo. 

— Manai, kad čia šalta, Kovartai? 

Kovartas jautė krūtine srūvantį prakaitą. 

— Ne, čia karšta. 

Salivanas šyptelėjo ir iškosėjo dar vieną juoką. 

- Argi tai nejuokinga, Kovartai? Atrodo, kad nebejaučiu skir- 
tumo. Nežinau, ar karšta, ar šalta. Diena ar naktis. Manau, da- 
bar aš kaip mažas vaikas. Spėju, kad tai dalis mirties. Tiesiog 
natūraliai grįžti laiku atgal. 

Jis atsistojo ir nuėjo prie kriauklės vienutės kampe. Sekundei 
atsuko kraną, pasilenkė ir dideliais gurkšniais atsigėrė. 

- Tr labai troškina. Vis džiūsta burna. Lyg kas siurbtų iš ma- 
nęs drėgmę. 

Kovartas nieko neatsakė. 

- Žinoma, kai jie pirmąkart nutrenkia tave dviem su puse tūks- 
tančio voltų, burna ir turi būti išdžiūvusi. 

Metjus Kovartas pajuto, kaip įsitempia jo gerklė. 

— Ar pateiksite apeliaciją? 

Salivanas susiraukė. 

— O kaip manai? 

— Nemanau. 

Jis žiūrėjo į Kovartą. 

— Turi suprasti, Kovartai, dabar jaučiuosi labiau gyvas nei ka- 
da nors. 

— Kodėl norėjote mane matyti? 

— Testamentas. Mirštančiojo pareiškimas. Įžymieji paskuti- 
niai žodžiai. Kaip manote? 

- Jums spręsti. 

Salivanas suspaudė kumštį ir smogė į orą. 

-— Ar atsimeni, sakiau, kaip toli galiu pasiekti? Ar atsimeni, 
sakiau, kokios menkos yra šitos grotos ir šitos sienos? Ar atsi- 
meni, sakiau, kad nebijau mirties — aš ją pasitinku išskėstomis 
rankomis. Manau, kad manęs pragare laukia ypatinga vieta, Ko- 
vartai. Tikrai taip. Ir tu man padėsi ten atsidurti. 

- Kaip? 

- Padarysi man kelis dalykus. 

— O jei nesutiksiu? 

- Sutiksi. Negali nieko padaryti, Kovartai. Tu į visa tai giliai 
įklimpęs, ar ne? 

Kovartas linktelėjo, galvodamas, su kuo jis dabar sutinka. 

— Na gerai, Kovartai. Pone garsusis reporteri. Noriu, kad dėl 
manęs nueitum į vieną tokią vietelę ir ten padarytum vieną iš tų 
savo ypatingų reportažų. Tai mažas namas. Noriu, kad pabels- 
tum į duris. Jei nebus jokio atsakymo, iškart eik vidun, Nesvar- 
bu, jei rasi duris užrakintas. Žūtbūt įeik į tą namą. Supranti? 
Nesvarbu kaip, bet patek į tą namą. Visąlaik būk plačiai atmerkęs 
akis. Užsirašyk visas smulkmenas, kurias pamatysi, girdi? Ap- 
klausk visus ten esančius... 

Bleiras Salivanas tą žodį ištarė pabrėžtinai sarkastiškai. Ir nu- 
sijuokė. 

— Tada sugrįši čia ir pasakysi, ką ten matei, o aš tau papasako- 
siu istoriją, kurią tikrai verta išgirsti. Bleiro Salivano palikimą. 

Pamišėliškai išsiviepęs žudikas pasirėmė galvą rankomis, 
paskui perbraukė sau per kaktą, atmesdamas atgal plaukus. 

— Ir tai tikrai bus pasakojimas, kurį verta išgirsti. Pažadu. 

Kovartas sudvejojo. Jis jautėsi pasiklydęs staiga nusileidusio- 
je tamsoje. 

— Gerai, pone Kovartai, - tarė Salivanas. — Pasiruošęs? No- 
riu, kad nuvyktum į tryliktą namą - tai gražus skaičius - Tarpū- 
no alėjoje, Islamoradoje. 

— Tai Kise. Aš ką tik iš ten... 

- Tiesiog varyk ten! Tada sugrįžk ir pasakyk, ką radai. Nieko 
nepraleisk. 

Kovartas pažvelgė į kalinį sutrikęs. Nuvijęs abejones atsi- 
stojo. 

- Bėk, Kovartai. Bėk iš visų jėgų. Greitai bėk. Laiko liko ne- 
daug. 

Salivanas atsisėdo ant lovos. Jis nusisuko nuo Kovarto ir su- 
šuko: 

- Seržante Rodžersai! Patraukit šitą žmogų man iš akių! 

Jo žvilgsnis trumpam nukrypo į Kovartą. 

- Iki rytojaus. Tai bus šeštoji diena. 

Kovartas linktelėjo ir išskubėjo. 


Kovartui pasisekė pagauti paskutinį skrydį atgal į Majamį. Buvo 
jau po vidurnakčio, kai jis parsivilko į savo butą ir su visais dra- 
bužiais krito ant lovos. Jautėsi neramus, pilnas keisto jaudulio. 
Jautėsi kaip aktorius, kurį išstūmė į sceną prieš daugybę žiūro- 
vų, bet nepasakė nei žodžių, nei ką jis vaidina, nei kaip vadinasi 
spektaklis. Jis bandė negalvoti apie visa tai, kas sukasi galvoje, 
ir bent kelias valandas numigti. 

Bet jau aštuntą ryto jis važiavo į pietus, į Aukštutinį Kisą, per 
skaidrų kylantį ryto karštį. Danguje plaukiojo keli vieniši balti 
debesėliai, spindintys ankstyvoje šviesoje. Važiuodamas link Ma- 
jamio centro, į priešingą pusę, pravažiavo į darbą vykstančių 
žmonių grūstį South Dixie greitkelyje. Majamis išsiplėtė, iš miesto 
virto neaukštais prekybos centrų rajonais su blizgančiais užra- 
šais ir tuščiomis stovėjimo aikštelėmis. Važiuojant per priemies- 
čius mašinų matėsi mažiau, kol jis pagaliau privažiavo eilę auto- 
mobilių parduotuvių, išdabintų šimtais Amerikos vėliavų ir mil- 
žiniškais užrašais, skelbiančiais dideles nuolaidas; aikštelėse sto- 
vėjo nublizginti automobiliai. Jis matė du sidabro spalvos reak- 
tyvinius naikintuvus, ratu skriejančius krištolo skaidrumo oru, 
besiruošiančius leistis Houmstedo karinių oro pajėgų bazėje: lėk- 
tuvai staugė, užliedami orą baisiais garsais, bet atrodė kaip du 
baleto šokėjai, suartėję vos per kelias pėdas tandemu. 

Už kelių kilometrų pravažiavo Card Sound tiltą ir greitai pa- 
suko Kiso link. Kelias kirto daugybę mangrovių ir pelkių. Pama- 
tė gandro lizdą ant telefono stulpo, o kai jį pravažiavo, vienas 
baltas paukštis galingais mostais pakilo į dangų. Per keletą my- 
lių iš abiejų pusių jį supo platus žalias laukas. Tada laukai kairė- 
je pasibaigė ir prasidėjo įlankos, paskui mylių mylios Floridos 
paplūdimio. Šviesa bangavo žydrame vandens paviršiuje. Jis va- 
žiavo toliau. 

Kelias į Kisą vingiuoja pro pelkynus ir vandenis, kartais virš 
jų pakyla apie metrą — ten ir yra įsitvirtinusi civilizacija. Namai, 
valčių prieplaukos ir bendrabučiai dygsta ant koralais nuklotos 
žemės, kur tik ji pajėgia juos išlaikyti. Kartais atrodo, kad kvad- 
ratiniai gelžbetonio namai čia tiesiog auga, o degalinės virsta 
parduotuvėmis. Marškinėlių parduotuvė, įleidusi šaknis į žemę, 
išaugo į greitojo maisto restoraną. Uostas iškeldino restoraną, o 
šis — motelį kitoje gatvės pusėje. Kur užtenka žemės, ten randa- 
si mokyklų, ligoninių ir namelių ant ratų parkų - tvirtai įsikimba 
į žvyrą, purvą ir baltas, saulės nublukintas kriaukleles. Niekam 
ne per toli vandenynas - atspindintis saulės šviesą, besijuokian- 
tis iš menkų, vargingų civilizacijos pastangų. Jis pravažiavo Ma- 
rathon ir įėjimą į Penekampo valstijos parką. Banginių uosto prie- 
plaukoje matė įėjimą į sportinės žūklės prieplauką ženklinančią 
didžiulę plastikinę žuvį, didesnę nei bet kuri kada nors plaukusi 
Golio srove. Jis važiavo toliau, pro eilę parduotuvių ir prekybos 
centrų, ant kurių sienų balti dažai bluko nuo nepaaiškinamos 
Kiso saulės. 

Kai jis pasiekė Tarpūno alėją, rytas jau buvo įpusėjęs. 

Gatvė buvo piečiausiame Kiso kyšulyje, maždaug už kilomet- 
ro nuo vietos, kur vandenynas nebeleidžia jokių statybų. Kelias 
suko į kairę, virto siauru, kriauklelėmis nuklotu ruožu tarp kelių 
namelių ant ratų ir mažo vienaukščio. Kelias atrodė lyg atsitikti- 
nis — tarsi viskas aplink jį būtų buvę pastatyta vien iš reikalo. 
Viename kieme ant blokų stovėjo parūdijęs Volkswagen autobu- 

siukas, dažytas atgyvenusiomis psichodelinėmis hipiškomis spal- 
vomis. Netoliese smėlio dėžėje žaidė du vaikai su sauskelnėmis. 
Moteris, apsitempusi džinsiniais šortais ir berankoviais marški- 
nėliais, rūkydama cigaretę sėdėjo ant apversto kibiro ir juos pri- 
žiūrėjo. Ji perliejo Metjų Kovartą įprastu piktų žvilgsniu. Prie- 
šais kitą namą užkeltas ant trinkų stovėjo laivas su dantyta skyle 
po planšyru. Šalia namelio ant pigių žalios ir baltos spalvų pa- 
plūdimio kėdžių po rožiniais skėčiais sėdėjo pagyvenusi porelė. 
Pravažiuojant jie nė nepajudėjo. Jis atidarė langus ir išgirdo ra- 
diją, transliuojantį kažkokią pokalbių laidą. Ore sklido pikti be- 
kūniai balsai, kalbantys apie nereikšmingus dalykus. Ant stogų 
buvo išbarstytos sulankstytos ir susuktos televizijos antenos. Ko- 
vartas jautėsi lyg patekęs į saulės iškepintą pasaulį, kupiną pra- 
rastų vilčių ir atrasto skurdo. 

Pusiaukelėje stovėjo balta lentomis apkalta bažnyčia, aptver- 
ta surūdijusia metaline tvora. Priekiniame kieme buvo didelis 
ranka išvedžiotas užrašas: PIRMOJI KISO BAPTISTŲ BAŽ- 
NYČIA. VISI KVIEČIAMI ĮEITI IR BŪTI IŠGELBĖTI. Jis 
matė, kad vartai į gatvę nukelti nuo vyrių, o mediniai laipteliai, 
vedantys prie pagrindinių durų, aptrupėję ar sulaužyti. Ant du- 
rų kabojo spyna. 

Jis važiavo toliau, ieškodamas trylikto numerio. 

Namas stovėjo už kokių trisdešimties metrų nuo kelio, po su- 
siraizgiusiomis mangrovėmis, metančiomis ant jo rangytus šešė- 
lius. Jis buvo gelžbetoninis, seni langai su žaliuzėmis. Aprūkę 
langai buvo atlapoti, kad sugaudytų visus aplink pučiančio vėjo 
gūsius. Ant pastato fasado buvo juodai dažytos langinės, o ant 
durų prikaltas didžiulis kryžius. Mažas namukas, į kurį atremti 
du propano balionai. Kiemą dengė purvas ir žvyras, jam einant 
prie paradinių durų iš po kojų kilo dulkės. Ant medinių durų 
buvo išraižyta: JĖZUS GYVENA VISŲ MŪSŲ ŠIRDYSE. 

Jis girdėjo tolumoje lojant šunį. Mangrovės truputį judėjo pu- 
čiamos menko vėjelio, kurį slopino karštis. 

Stipriai pabeldė. Pirmą, antrą ir trečią kartą. 

Niekas neatsiliepė. 

Jis žengė atgal ir sušuko: 

— Ei! Ar yra kas namie? 

Laukė atsakymo, bet buvo tylu. 

Vėl pabeldė. Šūdas, tarė sau. 

Žvalgydamasis aplinkui Kovartas atsitraukė nuo durų. Jis ne- 
matė jokio automobilio, jokių gyvybės ženklų. Bandė vėl pašaukti: 

— Er? Ar kas nors čia yra? 

Vėl jokio atsako. 

Jis neturėjo jokio plano, nežinojo, ką daryti. 

Grįžo į gatvę ir vėl atsisuko į namą. Pagalvojo - ką, po velnių, 
čia veikiu? Ką visa tai reiškia? 

Išgirdęs negarsų traškesį gatvėje, pamatė, kaip iš balto džipo 
lipa paštininkas. Žiūrėjo, kaip jis įmetė kelis laiškus į vieną paš- 
to dėžutę, paskui į kitą. Kovartas stebėjo JĮ, einantį gatve iki 
trylikto numerio. 

- Kaip sekasi? - paklausė Kovartas, kai vyras priartėjo. 

Jis buvo vidutinio amžiaus, vilkėjo mėlynai pilkus šortus ir 
mėlynus marškinius. Buvo su tvirtai surišta kasele ir dideliais 
ūsais. Užsidėjęs tamsius akinius, todėl jo akių nesimatė. 

— Būna geriau. Būna blogiau. 

Jis pradėjo raustis po savo krepšį. 

— Kas čia gyvena? - paklausė Kovartas. 

— Kas klausia? 

- Aš esu reporteris iš The Miami Journal. Mano pavardė Ko- 
vartas. 

— Skaitau jūsų laikraštį, - atsakė paštininkas. — Dažniausiai 
sporto skyrių. 

„Ar galėtumėte man padėti? Noriu rasti čia gyvenančius žmo- 
nes, bet į beldimą niekas neatsako. 

- Jokio atsako? Nemačiau, kad jie kur nors išeitų. 

— Kas tokie? 

— Ponas ir ponia Kalhaunai. Senieji gerieji Dotė ir Fredas. Daž- 
niausiai nieko neveikia, tik skaito Bibliją, laukia arba Paskutinio 
teismo dienos, arba Sears katalogo. Tiesą sakant, dažniau sulau- 
kia katalogo. 

— Ar jie čia seniai? 

— Gal šešetą septynetą metų. Gal ilgiau. Aš čia dirbu tik tiek 
laiko. 

Kovartas vis dar stovėjo sutrikęs, bet greitai uždavė dar vieną 
klausimą: 

— Ar jie kada nors gauna laiškų iš Starko? Iš valstijos kalėjimo? 

Paštininkas numetė savo krepšį ant žemės ir atsiduso. 

- Žinoma. Maždaug kartą per mėnesį. 

— Ar žinote, kas yra Bleiras Salivanas? 

— Aišku, — atsakė paštininkas. — Jam skirta elektros kėdė. 
Skaičiau apie tai jūsų laikraštyje. Jie kaip nors su juo susiję? 

— Gali būti. Nežinau, - atsakė Kovartas. Jis tebežiūrėjo į na- 
mą. Paštininkas išsitraukė kelis laiškus, reklamas ir atidarė paš- 
to dėžutę. 

— O, ne, - pratarė. 

— Kas? 

— Laiškai nepaimti. 

Paštininkas pažvelgė per dulkėtą kiemą į namą. 

— Man tai nepatinka. Senukai visada pasiima paštą, visada, 
nebent atsitinka kas nors bloga. Kai buvau jaunesnis, nešioda- 
vau paštą Majami Biče. Visada žinodavau, ką rasiu, kai paštas 
likdavo nepaimtas. 

— Kiek dienų? 

- Atrodo, kelios. Po galais. Tikrai to nekenčiu, — tarė pašti- 
ninkas. 

Kovartas vėl pasuko į namą. Jis priėjo prie lango ir pažvelgė į 
vidų. Viskas, ką galėjo įžiūrėti, - tai toje mažoje svetainėje sto- 
vintys pigūs baldai. Ant sienos — spalvotas Jėzaus paveikslas su 
aplink galvą spindinčia šviesa. 

- Ar ką nors ten matote? - paklausė paštininko, kuris prisig- 
retino prie jo ir žiūrėjo pro kitą langą netoliese, nuo spindėjimo 
ranka prisidengęs akis. 

- Tik tuščią miegamąjį. 

Abu vyrai atsitraukė ir Kovartas sušuko: 

— Pone ir ponia Kalhaunai? Ar girdite? 

Vėl niekas neatsakė. Jis priėjo prie paradinių durų ir uždėjo 
ranką ant rankenos. Ši nulinko. Jis pažvelgė į paštininką, šis link- 
telėjo. Tada atidarė duris ir įėjo į vidų. 

Šnerves iš karto pasiekė kvapas. 

Paštininkas sudejavo ir uždėjo ranką Kovartui ant peties. 

- Žinau, kas čia, — pasakė jis. - Pirmą kartą tai užuodžiau 
Vietname. Niekada neužmiršiu to kvapo. 

Patylėjęs tęsė: 

— Klausykite. 

Kvapas užkimšo Kovartui gerklę, jis duso, lyg stovėdamas dū- 
muose. Tada išgirdo dūzgimą, sklindantį iš kitos namo pusės. 

Paštininkas atsitraukė. 

— Iškviesiu policiją. 

- Aš patikrinsiu, - pasakė Kovartas. 

— Nereikia, - tarė paštininkas. - Nėra reikalo. 

Kovartas papurtė galvą. Jis nuėjo į priekį, lyg kvapas ir dūzgi- 
mas jį trauktų pirmyn. Pajuto, kad paštininkas jį paliko ir atsisu- 
ko pažiūrėti. Pamatė aną tolstantį artimiausio namo link. Ko- 
vartas žengė dar kelis žingsnius į namo gilumą. Jo akys žvalgėsi 
aplink, įsimindamos smulkmenas, vaizdus, kuriuos vėliau galėtų 
aprašyti: jis žiūrėjo į senus baldus, kryžius ir rožančius ir supra- 
to, kad tai pati nuošaliausia vieta pasaulyje. Karštis aplink jį ne- 
paaiškinamai kilo, susiliedamas su kvapu, šis smelkėsi į jo dra- 
bužius, nosį, lindo į poras ir pradėjo kelti šleikštulį. Kovartas 
nuėjo į virtuvę. 

Senieji vyras ir moteris buvo ten. 

Abu buvo pririšti prie kėdžių abipus klijuote apdengto stalo. 

Rankos užiaužtos už nugaros. Moteris buvo nuoga, vyras apsi- 
rengęs. Jie sėdėjo vienas priešais kitą, lyg būtų prisėdę pavalgyti. 

Perpjautomis gerklėmis. 

Prie abiejų kėdžių ant grindų telkšojo juodas kraujas. Veidus 
po žilų plaukų kuokštais buvo aplipusios musės. Galvos užvers- 
tos, todėl jų mirusios akys žiūrėjo į lubas. 

Stalo viduryje gulėjo atversta Biblija. 

Kovartas duso, stengdamasis neprarasti sąmonės, kovodamas 
su baime, laikydamasis, kad nevemtų. 

Karštis kambaryje atrodė nepakenčiamas, užliejo jį tirštos, 
šlykščios šilumos sluoksniais. Musių zyzimo buvo pilnos ausys. 
Jis žengė į priekį ir pasilenkė perskaityti, kas parašyta atversta- 
me lape. Kraujo dėmė žymėjo vieną ištrauką: 


Kai kurie paliko vardus, kad kiti skelbtų jų šlovę, bet apie kitus 
neliko atminimo, nes jie buvo užmiršti, lyg niekada nebūtų buvę, 
tartum nebūtų gimę, kaip ir jų vaikai. 


Jis atsitraukė, paklaikusiomis akimis apžiūrėjo kambarį. 

Kampe pamatė duris, vedančias į vidinį kiemą, su grandine ir 
sulaužyta spyna. Ji karojo ant aplūžusių senų medinių durų. Ko- 
vartas vėl pažvelgė į senąją porą priešais. Ant suglebusio moters 
kūno buvo matyti rudai juodas kraujas. Kovartas greitai atsi- 
traukė, iš pradžių vieną žingsnį, paskui dar vieną, greitai apsisu- 
ko ir išėjo pro duris. Atsikvėpė rankomis atsirėmęs į kelius ir 
pamatė paštininką, grįžtantį iš kitos gatvės pusės. Kovartas pa- 
juto svaigulį, galėjo parkristi ant žemės, todėl atsisėdo ant ve- 
randos laiptelių. 

Paštininkas, skubėdamas link Kovarto, šūktelėjo: 

— Ar jie negyvi? 

Jis linktelėjo. 

- Jėzau, - pasakė vyras. - Blogai atrodo? 

Kovartas vėl linktelėjo. 

— Policija atvyksta. 

— Jie buvo nužudyti, - tyliai pasakė Kovartas. 

— Užmušti? Tikrai? 

Jis vėl linktelėjo galva. 

— Jėzau, - pratarė paštininkas. - Už ką? 

Jis neatsakė, tik papurtė galvą. Bet jo galvoje sukosi mintis. 

Aš žinau, pagalvojo Kovartas. Aš žinau. 

Aš žinau, kas jie ir kodėl mirė. 

Jie buvo tie, kuriuos Bleiras Salivanas visada norėjo nužudy- 
ti. Visada. Ir pagaliau jis tai padarė, ištiesęs rankas pro grotas, 
pro vartus ir tvoras, pro kalėjimo sienas ir spygliuotą vielą, taip, 
kaip sakė galintis padaryti. 

Metijus Kovartas tik nežinojo kaip. 


DEŠIMTAS SKYRIUS 


Sutartis, sudaryta pakeliui į pragarą 


Buvo jau vėlus septintosios dienos rytas, kai Kovartui pagaliau 
pavyko grįžti į kalėjimą. Daug laiko atėmė žmogžudystės tyrimas. 

Jiedu su paštininku tylėdami laukė verandoje, kol atvyko po- 
licija. 

— Tai siaubinga, — tarė paštininkas. — Po velnių, norėjau pa- 
gauti popietės bangą, pasigauti vakarienei ešerių. Dabar nebeiš- 
plauksiu. 

Jis papurtė galvą. 

Po kelių akimirkų jie išgirdo automobilį, atvažiuojantį Tarpū- 
no gatve, pamatė iš jo išlipantį policininką. Šis pasistatė auto- 
mobilį prieš namą, lėtai išlipo iš žalios ir baltos spalvų policijos 
automobilio ir priėjo prie jų. 

— Kas skambino? - policininkas buvo jaunas, raumeningas vy- 
ras, jo akis dengė tamsūs aviatoriaus akiniai. 

— Aš, - pasakė paštininkas. — Bet jis įėjo į vidų. 

Pirštu parodė į Kovartą. 

— Kas jūs toks? 

— Reporteris iš Miami Journal, - Kūdnai atsakė Kovartas. 

— Aha. Tai kas atsitiko? 

— Du negyvi žmonės. Nužudyti. 

Policininkas prakalbo greičiau: 

- Iš kur žinote? 

— Eikit pats pažiūrėti, 

— Nė vienas nejudėkit. 

Policininkas praėjo pro juos. 

— O kur, manote, mes nueitume? - tyliai paklausė paštinin- 
kas. — Po velnių, aš turbūt daugiau kartų buvau nusikaltimo vie- 
toje nei jis. Ei! - šūktelėjo policininkui. - Viskas taip, kaip tuose 
prakeiktuose filmuose. Nieko nelieskit. 

— Aš tai žinau, - atsakė jaunasis policininkas. — Jėzau... 

Jie žiūrėjo, kaip jis atsargiai eina į namą. 

— Turbūt jam tai bus pirmas naujosios karjeros šokas. 

Paštininkas šyptelėjo. 

— Jis turbūt mano, kad viskas, ką veiki šiame darbe — vaikaisi 
greitį viršijančius automobilius. 

Kovartui nespėjus atsakyti, jie išgirdo, kaip policininkas sušuko: 

— Po velnių! 

Šūksnis atrodė keistai garsus, kaip nustebintos žuvėdros, stai- 
gių gūsių pagautos ore. 

Akimirką buvo tylu, tada jaunasis policininkas greitai išlėkė 
iš namo. Jis prabėgo pro Kovartą bei paštininką ir priešais namą 
galiausiai apsivėmė. 

— Na, - tyliai tarė paštininkas, - po velnių. 

Jis timptelėjo savo kaselę ir nusišypsojo. 

-— Sakei, kad atrodo siaubingai. Tikriausiai žinai, ką kalbi. 

— Tikriausiai tai dėl kvapo, - pasakė Kovartas, žiūrėdamas, 
kaip policininkas dūsauja. 

Po akimirkos pareigūnas išsitiesė. Jo plaukai buvo išsidraikę, 
veidas pabalęs. Kovartas padavė jam nosinę. Policininkas link- 
telėjo. 

— Bet kas, kodėl, Jėzau... 

— Jie yra Bleiro Salivano motina ir patėvis, - pasakė Kovar- 
tas. - Kodėl — tai kitas klausimas. Ar nemanote, kad reikėtų 
apie šį įvykį pranešti? 

- Tikrai? — nustebo paštininkas. - Jūs nejuokaujat? Argi jis 
nelaukia, kol bus iškeptas? 

- Laukia. 

— Jėzau. Bet kodėl jūs čia? 

Geras klausimas, pagalvojo Kovartas, bet pasakė: 

— Tiesiog ieškau medžiagos straipsniui. 

— Spėju, kad jos radote, - tyliai pratarė paštininkas. 


Kovartas stovėjo netoliese, kol buvo tiriama nusikaltimo vieta, 
stebėjo, kaip ekspertai viską apžiūri, ir suprato, kad laiko jam 
lieka vis mažiau. Jis paskambino į redakciją ir miesto žinių sky- 
riaus redaktoriui pasakė, kas atsitiko. Net būdamas pratęs prie 
pietų Floridai įprasto keistumo, šis nustebo. 

- Kaip manai, ką darys gubernatorius? - paklausė. - Manai, 
atidės mirties bausmės vykdymą? 

— Nežinau. Tu atidėtum? 

-— Viešpatie, kas gali žinoti? Kada gali ten sugrįžti ir paklausti 
to pamišusio šunsnukio, kas vyksta? 

— Vos tik iš čia ištrūksiu. 

Bet jis buvo priverstas laukti. 

Apžiūrint žmogžudystės vietą reikia kantrybės. Mažos smul- 
kmenos tampa svarbios. Menkiausias dalykas gali būti reikšmin- 
gas. Šis darbas reikalauja didelio kruopštumo, kai jo imasi pro- 
fesionalai, kurie tirdami smurtą su mielu noru ir stropumu pasi- 
telkia mokslą. 

Kovartas pyko ir nerimavo, galvodamas apie tai, kad Bleiras 
Salivanas laukia jo savo kameroje. Vis dirsčiojo į laikrodį. Buvo 
jau vėlyva popietė, kai prie jo priėjo du Monro apygardos detek- 
tyvai. Vienas buvo vidutinio amžiaus vyras rudai gelsvu kostiu- 
mu. Jo partnerė — daug jaunesnė moteris šiaudų spalvos plau- 
kais, tvirtai sušukuotais atgal. Ji dėvėjo vyriško kirpimo laisvą 
medvilninį švarką ir ilgas, plačias kelnes, karančiais anti lieknos 
jos figūros. Po švarku Kovartas pastebėjo pusiau automatinį gin- 

klą, įkištą į per petį persimestą įdėklą. Abu jie buvo su tamsiais 
akiniais, bet priėjusi prie Kovarto moteris savuosius nusiėmė ir 
įsmeigė pilkas akis į jį prieš prabildama: 

- Pone Kovartai? Aš Andrėja Šeifer, žmogžudysčių skyriaus 
detektyvė. Čia mano partneris Maiklas Vaisas. Mes vadovauja- 
me šiam tyrimui. Norėtume jus apklausti. 

Ji išsitraukė mažą užrašų knygelę ir rašiklį. 

Kovartas linktelėjo. Jis išsitraukė savo užrašų knygelę ir mo- 
teris nusišypsojo. 

- Jūsų didesnė nei mano, - pasakė ji. 

— Ką galite man pasakyti apie nusikaltimo vietą? - paklausė jis. 

— Ar klausiate kaip reporteris? 

- Žinoma. 

— Na, kodėl jums pirma neatsakius į mano klausimus? Tada 
atsakysime į kelis jūsiškius. 

— Pone Kovartai, - pasakė detektyvas Vaisas, — čia vyksta 
žmogžudystės tyrimas. Mes nepratę, kad žurnalistai mums pra- 
neštų apie nusikaltimus, kol mes apie juos dar nespėjome suži- 
noti. Dažniausiai viskas vyksta atvirkščiai. Todėl gal galėtumė- 
te mums dabar pasakyti, kaip ir kodėl jūs čia atsidūrėt ir radot 
porą lavonų. 

— Mirusių jau prieš kelias dienas, - pasakė Kovartas. 

Detektyvė Šeifer linktelėjo. 

- Tikriausiai taip. Bet jūs čia atsiradote šįryt. Kodėl? 

- Bleiras Salivanas man liepė tai padaryti. Vakar. Savo kalėji- 
mo kameroje. 

Ji tai užsirašė, bet papurtė galvą. 

— Nelabai suprantu. Ar jis žinojo... 

— Nežinau, ką jis žinojo. Jis tiesiog liepė man čia atvažiuoti. 

— O kaip jis jums tai pasakė? 

— Jis man sakė važiuoti čia ir pasikalbėti su dviem šiame name 
gyvenančiais žmonėmis. Tik vėliau supratau, kas jie. Man reikė- 
tų tučtuojau sugrįžti į kalėjimą. 

Jį degino prarandamos minutės. 

— Ar žinote, kas nužudė tuos du žmones? - paklausė ji. 

Jis sudvejojo. 

— Ne. 

Kol kas ne, pagalvojo. 

— Na, ar manote, kad Bleiras Salivanas žino, kas juos nužudė? 

— Galbūt. 

Ji atsiduso. 

— Pone Kavartai, ar suprantate, kaip visa tai neįprasta? Mums 
labai padėtų, jei būtumėte truputį atviresnis. 

Kovartas pajuto, kaip detektyvės Šeifer akys įsibedė į jį, lyg 
vien savo valia ji pajėgtų įsiskverbti į jo atmintį ir ieškoti atsaky- 
mų. Jis jautėsi nejaukiai. 

— Man reikia grįžti į Starką, - tarė. - Gal tada galėsiu jums 
padėti. 

Ji linktelėjo. 

— Manau, kad vienas iš mūsų turėtų vykti drauge. Gal net mes 
abu. 

— Jis su jumis nekalbės, - pasakė Kovartas. 

— Tikrai? Kodėl? 

— Jam nepatinka policininkai. 

Bet Kovartas žinojo, kad tai tik pretekstas. 


Kai jis nuvyko į kalėjimą, jau buvo seniai įdienoję ir leidosi va- 
karas. Kovartą užlaikė name Tarpūno gatvėje iki vakaro, kol de- 
tektyvai pagaliau jį paleido. Jis greitai nuvažiavo atgal į Miami 
Journal žinių skyrių, jausdamas spaudžiančius laiko gniaužtus. 
Ten krūvą smulkmenų greitai sumetė į laikraščio straipsnį, jis 
išėjo kaip skubotas faktų rinkinys su nedideliu apgailestavimo 
atspalviu. Tuo metu abu detektyvai laukė vyriausiojo redakto- 
riaus kabinete. Abu nenorėjo jo palikti, bet tą vakarą į paskutinį 
skrydį nespėjo. Jie apsistojo mažame motelyje netoli jo buto ir 
susitiko su juo vos išaušus. Tylėdami skrido rytiniu reisu į šiau- 

rę. Dabar du Monro apygardos detektyvai sėdėjo išsinuomota- 
me automobilyje ir sekė paskui jį. 

Vaizdas prie kalėjimo per dvidešimt keturias valandas gero- 
kai pakito. Stovėjimo aikštelėje buvo mažiausiai dvidešimt tele- 
vizijos mikroautobusiukų su televizijų pavadinimais ant šonų, 
daug LIVE EYES ir ACTION NEWS TEAM*. Dauguma turėjo 
palydovinės transliacijos galimybę, kad galėtų viską rodyti tie- 
siogiai. Filmavimo grupės stoviniavo aplinkui, kalbėjosi, dalijosi 
pasakojimais ar tvarkė įrangą, kaip mūšiui besirengiantys karei- 
viai. Netoliese sukiojosi panašus būrys reporterių ir fotografų. 
Kaip tikėtasi, kelias buvo apstotas demonstrantų iš abiejų sto- 
vyklų — šie rėkavo ir pypseno, keikė vieni kitus. 

Kovartas pastatė automobilį ir bandė nepastebėtas prieiti prie 
kalėjimo vartų. Jį tuoj pat pamatė ir iškart apsupo televizijos 
kameros. Abu detektyvai nuėjo prie kalėjimo aplink jį susispie- 
tusios minios pakraščiu. 

Jis iškėlė ranką. 

— Ne dabar. Kol kas ne. 

— Metai, - pašaukė pažįstamas televizijos reporteris iš Maja- 
mio. — Ar Salivanas su tavim susitiks? Ar jis pasakys, kas, po 
galais, vyksta? 

Kamerų šviesos susiliejo su ryškia saulės šviesa. Jis stengėsi 
prisidengti akis. 

— Kol kas nežinau, Tomai. Leisk man išsiaiškinti. 

— Ar yra įtariamųjų? — tęsė televizijos reporteris. 

— Nežinau. 

- Ar Salivanas ketina nieko nedaryti? 

— Nežinau. Nežinau. 

— Kas tau buvo pasakyta? 

— Nieko. Kol kas nieko. 

— Ar mums pasakysi, kai su juo pasikalbėsi? — sušuko kitas 
balsas. 


* Filmavimo komandų, siunčiamų į įvykio vietą, pavadinimai. 

- Žinoma, — pamelavo jis, sakydamas bet ką, kad išsisuktų. 
Pabandė prasibrauti pro minią iki vartų. Matė jo laukiantį ser- 
žantą Rodžersą. 

— Ei, Meti, - pašaukė televizijos reporteris. - Girdėjai apie 
gubernatorių? 

— Ką, Tomai? Ne, negirdėjau. 

- Jis ką tik kalbėjo spaudos konferencijoje ir pasakė, kad ne- 
stabdys mirties bausmės įvykdymo, jei Salivanas nepateiks ape- 
liacijos. 

Kovartas linktelėjo ir žengė pro kalėjimo duris, pralindęs po 
stambia seržanto Rodžerso ranka. Abu detektyvai jau buvo vi- 
duje ir tolo nuo kamerų šviesų. 

Rodžersas pašnibždomis jam į ausį išdainavo: 

— Turi žinot, kada pradėt, turi žinot, kada sustot, turi žinot, 
kada išeiti... 

— Ačiū, — sarkastiškai pratarė Kovartas. 

— Darosi tikrai įdomu, - tarė seržantas. 

— Gal jums, - tyliai pasakė Kovartas. - Man darosi ganėtinai 
sunku. 

Seržantas nusijuokė. Tada atsisuko į detektyvus. 

- Jūs turbūt Vaisas ir Šeifer, - jie paspaudė vienas kitam ran- 
kas. - Galite palaukti kabinete, štai ten. 

— Laukti? — piktai paklausė Vaisas. - Atvykome susitikti su 
Salivanu. Dabar. 

Seržantas lėtai paėmė Kovartą už alkūnės ir nukreipė durų 
link. Jis visą laiką purtė galvą. 

- Jis nenori jūsų matyti. 

— Bet, seržante, - ramiai tarė Andrėja Šeifer. — Mes tiriame 
žmogžudystę. 

- Žinau, — atsakė seržantas. 

— Klausykite, po galais, mes norime susitikti su Salivanu, da- 
bar, - pasakė Vaisas. 

— Viskas ne taip, detektyve. Jam liko oficialios... - purtyda- 
mas galvą jis pasižiūrėjo į laikrodį ant sienos, - devynios valan- 

dos ir keturiasdešimt dvi minutės gyvenimo. Jei jis nenori su 
kuo nors susitikti, negaliu priversti. Supratote? 

— Bet... 

— Jokių bet. 

- Bet jis susitiks su Kovartu? — paklausė Šeifer. 

- Taip. Atsiprašau, panele, aš tikrai nepasakyčiau, kad su- 
prantu, ko visu tuo siekia ponas Salivanas. Bet jei norite skųstis 
ar manote, kad gubernatorius pakeis savo nuomonę, na, pasi- 
kalbėkit su juo. Gal jums duos daugiau laiko. Mums reikia ten- 
kintis tuo, ką turime. O tai reiškia, kad eis ponas Kovartas su 
užrašų knygele ir diktofonu. Vienas. 

Moteris linktelėjo ir atsisuko į savo partnerį. 

- Paskambink gubernatoriui. Paklausyk, ką jis tau apie tai pa- 
sakys. 

Ji atsigręžė į Kovartą. 

— Pone Kovartai, žinau, jums reikia dirbti savo darbą, bet, 
prašau paklausti, ar jis pasikalbėtų su mumis? 

— Tai aš galiu, - atsakė Kovartas. 

- Tr, -— tęsė detektyvė, - turbūt puikiai suprantate, ko aš jo 
klausčiau. Pasistenkite tai įrašyti į juostą. 

Ji atidarė lagaminėlį, ištraukė pustuzinį kasečių ir padavė jam. 

— Aš niekur neisiu. Tol, kol galėsime vėl pasikalbėti. 

Reporteris linktelėjo. 

— Suprantu. 

Detektyvė pasižiūrėjo į seržantą. 

— Ar čia visada tiek daug veiksmo? - šypsodamasi paklausė. 

Rodžersas stabtelėjo ir nusišypsojo jai. 

— Ne, ponia. 

Seržantas vėl dirstelėjo į laikrodį. 

— Turime apie daug ką pasikalbėti, o laiko lieka vis mažiau. 

Kovartas mostelėjo į duris ir nusekė paskui seržantą į kalėji- 
mą. Abu vyrai tylėdami žingsniavo ilgu koridoriumi, padais 
pliaukšėdami į išblizgintą linoleumą. Seržantas purtė galvą. 

— Kas yra? 

— Man nepatinka visa ta sumaištis, - atsakė seržantas. — Vis- 
kas turėtų būti sutvarkyta prieš mirtį. Man nepatinka neužbaig- 
ti reikalai. 

— Manau, jis seniai tai planavo. 

— Manau, jūs velniškai teisus, pone Kovartai. 

— Kur einame? 

Kovartą vedė į kitą pastato dalį, kurioje jam dar niekada ne- 
buvo tekę lankytis. 

— Salis izoliatoriuje. Greta elektros kėdės. Prie kabineto su 
telefonais ir kitkuo, todėl, jei viską atidėtų, mes iškart sužino- 
tume. 

— Kaip jam sekasi? 

— Pats pažiūrėkite. 

Parodė Kovartui nykią kalėjimo kamerą. Už grotų stovėjo vie- 
na kėdė. Jis priėjo vienas, ir pamatė, kad Salivanas guli ant me- 
talinio gulto ir žiūri televizorių. Jo plaukai buvo nuskusti, todėl 
veidas atrodė kaip kaukolė. Aplinkui stovėjo dėžės su drabu- 
žiais, knygomis ir popieriais — jo daiktais, perkeltais iš buvusios 
kameros. Kalinys greitai apsisuko lovoje, mostelėjo į kėdę ir nu- 
leido kojas nuo gulto, rąžydamasis, lyg būtų pavargęs. Rankose 
spaudė Bibliją. 

— Na, na, Kovartai. Matau, tikrai nesiskubinai atvykti į mano 
mažą mielą vakarėlį. 

Jis prisidegė cigaretę ir sukosėjo. 

— Su jumis, pone Salivanai, nori pasikalbėti du detektyvai iš 
Monro apygardos. 

— Tegul atsipisa. 

- Jie nori jus apklausti dėl jūsų motinos ir patėvio mirties. 

- Tikrai? Tegul atsipisa. 

- Jie norėjo, kad paprašyčiau jūsų su jais susitikti. 

Jis nusijuokė. 

— Na, tai išties labai svarbu, ar ne? Tegul vis tiek atsipisa. 

Salivanas greitai atsistojo. Jis akimirką dairėsi, paskui priėjo 
prie grotų ir įsikibo, stipriai prispaudė prie jų veidą. 

— Ei! - sušuko jis. - Kiek, po galais, dabar valandų? Man rei- 
kia žinoti, kiek dabar valandų! Ei, kas nors! Ei! 

— Yra laiko, - lėtai ištarė Kovartas. 

Salivanas piktai žiūrėdamas į jį atsitraukė. 

- Žinoma. Žinoma. 

Kalinys sudrebėjo, užmerkė akis ir giliai įkvėpė. 

— Žinai ką, Kovartai? Pradeda atrodyti, kad visi raumenys 
aplink mano kaklą ir širdį kiekvieną sekundę vis labiau susi- 
traukia. 

— Galite paskambinti advokatui. 

- Tegul ir jie atsipisa. Reikia žaisti kortomis, kurios tau pada- 
lytos. 

- Jūs neketinate... 

— Ne. Išsiaiškinkim vieną dalyką. Aš galbūt truputį išsigandęs 
ir šiek tiek susinervinęs, bet po velnių... Apie mirtį aš nusima- 
nau. Taip, tai tikrai tas dalykas, apie kurį daug žinau. 

Bleiras Salivanas paslankiojo po savo kamerą, pagaliau atsi- 
sėdo ant gulio krašto ir palinko į priekį. Atrodė, kad jis iškart 
atsipalaidavo, paslapčiomis nusišypsojo ir nekantriai pasitrynė 
rankas. 

- Papasakok man, ką kalba, — tarė juokdamasis. — Noriu vis- 
ką sužinoti. 

Salivanas mostelėjo į televizorių. 

— Prakeikta televizija ir laikraščiai nepateikia jokių smulkme- 
nų. Tik tą bendrą mėšlą. Noriu, kad viską man papasakotum. 

Kovartą nupurtė šaltis. 

— Smulkmenas? 

— Taip. Nieko neužmiršk. Kalbėk tokiais išraiškingais žodžiais, 
kokiais rašai. Nutapyk man tikrą paveikslą. 

Kovartas giliai įkvėpė galvodamas - aš toks pat pamišęs kaip 
ir jis, bet pasakė: 

— Jie buvo virtuvėje. Surišti... 

— Gerai. Gerai. Surišti stipriai, bet - kaip? Ar buvo surištos 
jų rankos ir kojos? 

— Ne. Jų rankos buvo užlaužtos šitaip... 

Jis pademonstravo. 

Salivanas linktelėjo. 

— Gerai. Tęsk. 

— Gerklės perpjautos. 

Salivanas linktelėjo. 

- Visur kraujas. Tavo motina buvo nuoga. Jų galvos atloštos... 

— Tęsk. Išprievartauta? 

— Nežinau. Aplink buvo daug musių. 

— Man tai patinka. Zvimbė visur, labai garsiai. 

— Taip. 

Kovartas girdėjo žodžius, sklindančius iš savo lūpų ir šiek tiek 
aidinčius. Pagalvojo, kad jo dalis, kurios niekada nemanė turįs, 
jį užvaldė. 

— Ar jie kentėjo? — paklausė mirtininkas. 

— Iš kur galiu tai žinoti? 

— Nagi, Kovartai. Ar atrodė, kad jie turėjo laiko suprasti, jog 
mirs? 

— Taip. Jie buvo pririšti prie kėdžių. Turbūt žiūrėjo vienas į 
kitą iki pat mirties. Vienas žiūrėjo, kaip miršta kitas, nebent bu- 
vo daugiau nei vienas žudikas. 

— Ne, tik vienas, - tyliai pasakė Salivanas. Jis patrynė rankas. — 
Jie sėdėjo ant kėdžių? 

— Taip. Pririšti. 

— Kaip aš? 

- Ką? 

- Pririšti prie kėdės. Ir nužudyti, - jis nusijuokė. 

Kovartas pajuto, kaip šaltis staiga virto karščiu. 

— Ten buvo Biblija. 

— „bet apie kitus neliko atminimo, nes jie buvo užmiršti, lyg 
niekada nebūtų buvę... 

- Taip. 

— Puiku. Tiksliai taip, kaip turėjo būti. 

Salivanas skubiai atsistojo ir apglėbė save rankomis, lyg ban- 
dydamas sulaikyti visus besiliejančius jausmus. Jo rankų raume- 
nys įsitempė. Vena ant kaktos tvinksėjo. Pabalęs veidas parau- 
do. Jis lėtai iškvėpė orą. 

— Aš tai matau, - tarė mirtininkas. —- Aš tai matau. 

Salivanas rąžydamasis pakėlė rankas aukštyn. Ir greitai nu- 
leido. 

— Na, gerai, - pasakė. — Atlikta. 

Kelias akimirkas jis sunkiai kvėpavo, kaip bėgikas, pasiekęs 
finišą, tada pasižiūrėjo į savo rankas — spoksojo į jas, kol išrietė 
į letenas. Drakonų tatuiruotės ant jo rankų sujudėjo kaip gyvos. 
Jis nusijuokė ir atsisuko į Kovartą. 

— O dabar šis tas daugiau. Priedas, vertas reporterio laiko. 

— Apie ką kalbat? 

Salivanas papurtė galvą. 

— Išsitrauk užrašų knygelę. Išsitrauk diktofoną. Metas pasi- 
mokyti apie mirtį. Kaip ir sakiau. Palikimas. Senojo Salio testa- 
mentas. 

Kal Kovartas ruošėsi, Salivanas vėl prisėdo ant metalinio gul- 
to. Jis lėtai rūkė, mėgavosi kiekvienu ilgu įtraukimu. 

— Pasiruošęs, Kovartai? 

Kovartas linktelėjo. 

— Na, gerai. Gerai. Nuo ko pradėti. Na, teks pradėti nuo sa- 
vaime suprantamų dalykų. Kovartai, keliomis mirtimis esu ap- 
kaltintas? 

— Dvylika. Oficialiai. 

— Teisingai. Bet būkime tikslūs. Mane nuteisė myriop už tuos 
malonius žmones Majamyje, tą mielą merginą ir jos vaikiną. Tai 
oficialu. Tada, padėdamas tiems vargšams policininkams, aš pri- 
sipažinau nužudęs dar dešimt žmonių. Detektyvai žino mano 

pasakojimus, todėl į juos nesigilinsiu. Dar ta mergaitė iš Pačiu- 
los - tryliktoji, tiesa? 

— Tiesa. 

— Na, ją kol kas pamirškim. Laikykim tuos dvylika pradžios 
tašku, gerai? 

— Gerai. Dvylika. 

Jis nusijuokė. 

— Na, tai net nepanašu į tiesą. Jokiu būdu. Tikrai nė kiek ne- 
panašu. 

— Tai kiek žmonių? 

Jis šyptelėjo: 

— Aš čia sėdėdamas bandžiau suskaičiuoti juos visus, Kovar- 
tai. Skaičiavau ir skaičiavau, stengdamasis rasti tikslią sumą. Ne- 
noriu, kad liktų vietos abejonėms. 

- Kiek žmonių? 

— Gal apie trisdešimt devynis žmones, Kovartai. 

Sėdėdamas ir šiek tiek supdamasis mirtininkas atsilošė. Jis 
užsikėlė kojas, apglėbė kelius rankomis ir suposi toliau. 

- Žinoma, gal vieną kitą praleidau. Žinai, taip atsitinka. Kar- 
tais nužudymai tiesiog atrodo vienodi, neturi tos smulkmenos, 
kuri leidžia įsiminti. 

Kovartas neatsakė. 

- Pradėkim nuo tos senučiukės: ji gyveno netoli Naujojo Or- 
leano. Gyveno viena namų pagyvenusiems žmonėms komplekse 
mažame mieste, jis vadinasi Džefersonas. Vieną popietę pama- 
čiau ją vieną einančią namo — ramiai, maloniai, tiesiog džiaug- 
damasi diena. Todėl ją pasekiau. Ji gyveno name Louelio gatvė- 
je. Atrodo, jos vardas buvo Judžinija Mei Filips. Aš labai sten- 
giuosi atsiminti visas smulkmenas, Kovartai, nes, kai jas patik- 
rinsi, tau reikės ko nors, ką galėtum atsekti. Tai įvyko maždaug 
prieš penkerius metus, rugsėjį. Atėjus nakčiai išlaužiau galines 
jos namo duris. Ji gyveno viename iš tų mažų namelių su sodais. 
Neturėjo net padoraus užrakto. Jokio lauko apšvietimo, visiš- 

kai nieko. Kodėl koks nors prakeiktas kvailys gyvena viename iš 
tų butų? Tiesiog prašosi nužudomas. Nėra savęs gerbiančio prie- 
vartautojo, plėšiko ar žudiko, kuris, pamatęs tokį butą, nešoki- 
nėtų iš laimės, nes į juos patekti visai nesunku. Galėjo turėti 
bent kokį piktą juodą šunį. Bet neturėjo. Turėjo papūgą. Gelto- 
ną, narve. Ją irgi nužudžiau. Taip viskas ir nutiko. Žinoma, pir- 
ma su ja pasilinksminau. Ji buvo tokia išsigandusi, beveik ne- 
triukšmavo, kai ant jos uždėjau pagalvę. Ją ir gal penkias kitas 
patvarkiau maždaug ten. Daugiausia išprievartavimai ir apiplė- 
šimai. Ji buvo vienintelė, kurią nužudžiau. Tada judėjau tolyn. 
Žinai, jei judėsi, nenutiks nieko bloga. 

Salivanas nutilo. 

- Turėtum tai atsiminti, Kovartai. Visada judėk. Nesustok ir 
neįleisk šaknų. Jei judėsi, policija niekuomet tavęs nepagaus. Po 
velnių, mane buvo pagavę už valkatavimą, įsilaužimą, nedideles 
vagystes ir visokį kitokį mėšlą. Bet nė karto niekas nesusiejo 
manęs su žmogžudystėmis. Kelias naktis praleidau kalėjime. Mė- 
nesį praleidau apygardos areštinėje Dotane, Alabamoje. Ta vie- 
ta buvo siaubinga, Kovartai. Tarakonai ir žiurkės, viskas dvokė 
šūdais. Bet niekas taip ir nesuprato, kas aš toks. Ir kaip jie galė- 
jo suprasti? Aš nebuvau svarbus... 

Jis šyptelėjo. 

— Bent jau jie taip manė. 

Jis nutilo ir pažvelgė pro grotas. 

— Žinoma, dabar viskas kitaip. Dabar Bleiras Salivanas tru- 
putį svarbesnis, ar ne? 

Staiga įsmeigė akis į reporterį. 

-— Argi ne, po velnių? 

- Taip. 

-— Tai taip ir sakyk. 

— Daug svarbesnis. 

Salivanas nusiramino, jo balsas sulėtėjo: 

— Tikrai. Tikrai. 

Akimirkai jis užsimerkė, o kai atsimerkė, akyse blizgėjo šiur- 
pus nerūpestingumas. 

— Galima sakyti, kad dabar aš esu vienas iš svarbiausių žmo- 
nių Floridos valstijoje, kaip tu manai, Kovartai? 

— Galbūt. 

- Dabar visi nori sužinoti tai, ką žino senasis gerasis Salis, 
tiesa? 

— Tiesa. 

— Dabar supranti, Kovartai? 

— Manau, kad taip. 

— Gerai. Drįsčiau sakyti, kad daugybė žmonių bus tikrai suin- 
triguoti... — jis tęsė tą žodį, voliodamas aplink liežuvį kaip čiul- 
pinuką — ...to, ką pasakys Salis. 

Kovartas linktelėjo. 

— Gerai. Labai gerai. Na, kai nuvažiavau į Mobailį, ten 7-Ele- 
ven nužudžiau vaikį. Paprasčiausias apiplėšimas, nieko ypatin- 
ga. Ar turi bent menkiausią supratimą, kaip policijai sunku at- 
skleisti tokį nusikaltimą? Jei tavęs niekas nemato įeinant, nie- 
kas nemato, kaip išeini, tai atrodo, kad nusikaltimas tiesiog įvy- 
ko ir - bum! Kažkas mirė. Jis buvo geras vaikas. Kelis kartus 
maldavo pasigailėti. Sakė: „Pasiimk pinigus. Pasiimk pinigus.“ 
Sakė: „Nežudyk manęs. Aš tiesiog uždarbiauju, kad susimokė- 
čiau už mokslus. Prašau, nežudyk manęs.“ Žinoma, nužudžiau 
jį. Vieną kartą iš nugaros šoviau pistoletu į galvą, greitai, lengvai 
ir paprastai. Ištraukiau porą šimtų dolerių. Dar paėmiau kelis 
saldainius ir buteliuką kokakolos, pakelį traškučių ir palikau jį 
už prekystalio... 

Jis nutilo. Kovartas pamatė prakaitą jam ant kaktos. Jo bal- 
sas drebėjo nuo įtampos. 

- Jei turi klausimų, nedelsk jų užduoti. 

Kovartas išlemeno: 

-— Ar gali pasakyti valandą, datą ir vietą? 

— Gerai, gerai. Tuoj prisiminsiu. Reikia žinoti smulkmenas, 

Salivanas šiek tiek atsipalaidavo ir trumpai nusijuokė. 

- Po velnių, turėčiau turėti užrašų knygutę, kaip tu. Teks pa- 
sitikėti tuo, ką atsimenu. 

Salivanas vėl atsilošė, jis dėstė smulkmenas, nupasakojo vieto- 
ves, sakė vardus - lėtai, ramiai rausdamasis atmintyje. 

Kovartas įdėmiai klausėsi, kartais įterpdamas klausimą, kad ge- 
riau suprastų pasakojamas istorijas. Po keleto pirmųjų šokas pra- 
ėjo. Jos kėlė nuolatinį siaubą, o visi šiurpūs dalykai, kurie kažka- 
da nutiko tikriems žmonėms, tapo tiesiog mirtininko atsiminimais. 
Jis išklausė kiekvieną smulkmeną, kol tie žodžiai pagaliau visiškai 
nebekėlė emocijų. Jie neturėjo jokios vertės, beveik jokio ryšio su 
tikrove. Tai, kad šie įvykiai, apie kuriuos jis kalbėjo, kadaise už- 
pildė paskutines kvėpuojančio, gyvo žmogaus akimirkas, buvo už- 
miršta, kai Bleiras Salivanas kalbėjo su vis augančiu kasdienišku 
ir neįsivaizduojamai nuvalkiotu blogiu balse. 

Slinko siaubingos valandos. 


Seržantas Rodžersas atnešė maisto. Salivanas numojo į jį. Tra- 
dicinė paskutinė vakarienė — keptuvėje keptas kepsnys su bul- 
vių koše ir obuolių pyragas - liko aušti ant padėklo. Kovartas 
tiesiog klausėsi. 

Buvo kelios minutės po vienuoliktos valandos vakaro, kai 
Bleiras Salivanas baigė pasakoti ir jo veide šmėkštelėjo blyški 
šypsena. 

- Visi trisdešimt devyni, - tarė. - Nebloga istorija, ar ne? Gal 
nesumuš jokių rekordų, bet tikrai pasieks, tiesa? 

Jis atsiduso. 

- Žinai, man tai būtų patikę. Rekordas. Koks, po galais, tokių 
vyrukų kaip aš, Kovartai, rekordas? Ar žinai tą faktą? Ar aš 
geriausias, ar ta garbė atitenka kam nors kitam? 

Jis sausai nusijuokė. 

- Žinoma, net jei nepirmauju pagal skaičius, tikrai aplenkiau 
visus tuos mulkius, jei būtų vertinama pagal... kaip tai vadinti, 
Kovartai? Originalumą? 

— Pone Salivanai, liko nedaug laiko. Jei norite... 

Salivanas atsistojo, įsmeigė į jį staiga paklaikusias akis. 

— Ar visai nesiklausei? 

Kovartas pakėlė ranką. 

— Tiesiog norėjau... 

— Nesvarbu, ko tu nori! Svarbu, ko noriu aš! 

— Gerai. 

Salivanas pažvelgė iš už grotų. Jis giliai įkvėpė ir nuleido balsą. 

— Dabar metas dar vienam pasakojimui, Kovartai. Prieš tai, 
kol paliksiu šį pasaulį. Kol mane pribaigs ši miela, nuostabi 
valstija. 

Kovartas pajuto baisų troškulį, lyg to vyro žodžiai būtų iš jo 
kūno išsiurbę visą drėgmę. 

- Dabar aš tau pasakysiu tiesą apie mažąją Džoanę Šraiver. 
Teisme tai vadinama priešmirtiniu pareiškimu. Paskutiniai žo- 
džiai prieš mirtį. Jie mano, kad niekas nenorėtų eiti anapus su 
širdį slegiančiais melais. 

Jis garsiai nusijuokė. 

- Tai reiškia, kad reikia sakyti tiesą... - stabtelėjo ir pridūrė: — 
...Je1 gali ja patikėti. 

Jis isistebeilijo į Kovartą. 

- Gražioji mažoji Džoanė Šraiver. Tobuloji mažoji Džoanė. 

— Keturiasdešimtoji, - pasakė Kovartas. 

Bleiras Salivanas papurtė galvą: 

— Ne. 

Šyptelėjo: 

— Aš jos nenužudžiau. 

Kovartui šoktelėjo širdis ir jis pajuto prakaitą ant kaktos. 

- Ką? 

- Aš jos nenužudžiau. Aš nužudžiau visus kitus. Bet jos ne- 
žudžiau. Žinoma, buvau Eskambijos apygardoje. Ir, aišku, jei 
būčiau ją pamatęs, tikrai būčiau norėjęs tai padaryti. Nėra nė 
abejonės, kad, jei būčiau pasistatęs automobilį priešais mokyk- 

lą, tikrai būčiau padaręs tai, ką jai padarė. Būčiau nuleidęs ma- 
šinos langą ir pasakęs: „Ateik čia, mažoji mokinuke...“ Galiu 
dėl to prisiekti. Bet aš to nepadariau. Dėl to nusikaltimo esu 
nekaltas. 

Jis nutilo, tada pakartojo: 

— Nekaltas. 

— Bet tas laiškas... 

— Laiškus gali rašyti kas tik nori. 

- Ir peilis... 

— Na, dėl to tu teisus. Tai tas peilis, kuriuo buvo nužudyta 
mažoji mergaitė. 

- Bet aš nesuprantu... 

Bleiras Salivanas susirietė. Jo juokas virto sausu, pergždžian- 
čiu kosuliu, nuaidėjo kalėjimo koridoriais, atsimušė nuo sienų. 

— Aš šito laukiau, — pasakė jis. - Aš taip nekantriai laukiau 
pamatyti tavo veido išraišką. 

— Aš... 

- Ji unikali, Kovartai. Atrodai truputį liguistas ir iškrypęs. 
Lyg pats būtum išgirdęs mirties nuosprendį. Ne aš. Kas dedasi 
tavo galvoje? — Salivanas paplekšnojo sau per galvą. 

Kovartas užsičiaupė ir pasižiūrėjo į Salivaną. 

— Manei, kad tiek daug žinai, ar ne, Kovartai? Manei, kad esi 
labai gudrus. O dabar, pone puliceriu apdovanotasis reporteri, 
leisk man kai ką pasakyti - esi ne toks jau protingas. 

Jis toliau juokėsi ir kosėjo. 

— Pasakyk man, - išspaudė Kovartas. 

Salivanas pažiūrėjo į viršų. 

— Ar yra laiko? 

— Laiko yra, — iškošė Kovartas pro sukąstus dantis. Jis žiūrė- 
jo, kaip vyras kameroje atsistojo ir pradėjo po ją žingsniuoti. 

— Man šalta, - tarė kalinys. t 

- Kas nužudė Džoanę Šraiver? 

Bleiras Salivanas sustojo ir nusišypsojo. 

- Žinai, - pasakė jis. 

Kovartas pasijuto taip, lyg žemė būtų išslydusi iš po kojų. Ban- 
dydamas nusiraminti, jis sugriebė kėdę, užrašų knygelę, rašiklį. 
Žiūrėjo, kaip juosta diktofone sukasi, įrašydama netikėtą tylą. 

— Pasakyk man, - sušnabždėjo jis. 

Salivanas vėl nusijuokė: 

— Tikrai nori sužinoti? 

— Pasakyk man! 

— Gerai, Kovartai. Įsivaizduok du vyrus, sėdinčius gretimose 
kamerose, laukiančius, kol jiems bus įvykdyta mirties bausmė. 
Vienas iš jų nori ištrūkti, nes, norėdamas jį pasodinti, detekty- 
vas sukrapštė pačius menkiausius įrodymus, ir jį nuteisė baltao- 
džiai rasistai prisiekusieji, kurie turbūt manė, kad jis visiškai 
pamišęs negras žudikas. Žinoma, jį nuteisė teisingai. Bet dėl ne- 
teisingų priežasčių. Tas vyras nekantrus ir piktas. Na, o kitas 
vyras žino, kad nuo elektros kėdės neišsisuks. Jis gali tai truputį 
atidėti, bet žino, kad toji diena ateis. Be jokios abejonės. Bet 
jam labiausiai neduoda ramybės neišlieta neapykanta. Yra dar 
vienas dalykas, kurį jis nori padaryti. Net jei jam reikėtų ieškoti 
pagalbos pačios mirties gniaužtuose. Tai jam tikrai svarbu. Kai 
kas taip bloga ir neteisinga, kad yra tik vienas žmogus, kurio gali 
to paprašyti. 

— Kas toks? 

- Žmogus, labai panašus į jį. 

Salivanas įdėmiai žvelgė į Kovartą, prikaustydamas jį prie 
kėdės. = 

- Visiškai toks pat kaip jis. 

Kovartas nieko neatsakė. 

— Staiga jie randa kelis sutapimus. Jie buvo toje pat vietoje 
tuo pačiu laiku, vairavo panašius automobilius. Ir jiems į galvą 
šauna mintis. Labai gera mintis. Toks planas, kurio, galiu lažin- 
tis, nesugalvotų net dešinioji paties velnio ranka. Tas vyras, ku- 
ris niekaip neišsisuks nuo mirties bausmės, prisiima kito vyro 

nusikaltimą. O tada tas kitas vyras, išėjęs į laisvę, padarys kai 
ką, kad jam atsilygintų. Ar jau supratai? 

Kovartas nejudėjo. 

— Ar supranti, tu kvailas kalės vaike! Niekada nebūtum pati- 
kėjęs, jei viskas nebūtų buvę taip, kaip mes suplanavom. Varg- 
šas, nekaltas, neteisingai nuteistas juodaodis. Didžioji rasizmo 
ir iš anksto nusistačiusių žmonių auka. Ir išties siaubingas, blo- 
gas baltaodis. Atvirkščiai nebūtų suveikę niekada. Nebuvo taip 
sunku viską sugalvoti. Svarbiausia buvo pasakyti tau, kur padė- 
tas peilis, ir parašyti tą laišką tinkamu laiku, kad jį galėtų per- 
skaityti per bylos svarstymą. Geriausia buvo tai, kad man reikė- 
jo tik neigti savo kaltę. Kartoti, kad aš su tuo niekaip nesusijęs. 
O tai buvo tiesa. Geriausias būdas pakeisti melą į tiesą, Kovar- 
tai, — įlieti į jį truputėlį tiesos. Matai, jei būčiau prisipažinęs, 
būtum radęs būdą įrodyti, kad aš to nedariau. Bet viskas, ką 
turėjau padaryti — tai priversti tave ir tavo draugužius iš televizi- 
jos bei kitų laikraščių manyti, kad aš tai padariau. Tiesiog pada- 
ryti, kad taip atrodytų. Tada leidau jūsų prigimčiai jus užvaldyti. 
Viskas, ką reikėjo padaryti, tai truputėlį praverti duris... — jis vėl 
nusijuokė. — Ir Bobis Erlas išslydo pro tą plyšį. Vos tik padarėt ji 
pakankamai didelį. 

— Kaip galiu tuo patikėti... 

- Patikėsi, nes Monro apygardoje yra du negyvi žmonės. Ke- 
turiasdešimtasis ir keturiasdešimt pirmasis. 

— Bet kodėl man tai sakai? 

- Na, - Salivanas vėl nusišypsojo, - tai ne visai dalis sutarties, 
kurią sudariau su Bobiu Erlu. Jis mano, kad viskas baigėsi, kai 
tik nuvažiavo į Tarpūno gatvę ir už mane sutvarkė mano reika- 
lus. Aš jam daviau gyvenimą. Jis man davė mirtį. Labai papras- 
ta. Atsisveikinam ir nueinam. Bent jis taip mano. Bet, kaip sa- 
kiau, senasis Salis pasiekia toli... 

Jis šaižiai nusijuokė. Elektros lemputės šviesa kameroje atsi- 
spindėjo nuo nuskustos jo galvos. 

- Ir, žinai, Kovartai, aš nesu patikimiausias žmogus. 

Salivanas atsistojo ir ištiesė rankas į šalis. 

— Gal šitaip galiu pasiimti jį kartu su savimi pakeliui į pragarą. 
Keturiasdešimt du. Juokiasi tas, kas juokiasi paskutinis. Jis bū- 
tų geras kelionės bičiulis. Greitai keliautų tiesiai į pragarą. 

Salivanas staiga liovėsi juoktis. 

— Matai, toks pokštas. Jis nenumanė, kad sugalvosiu tokią 
gudrybę. 

— Ojei aš jumis netikiu? 

Salivanas sukikeno. 

- Žmogus, lygiai toks pat kaip aš, Kovartai. Atsimink. 

Jis pasižiūrėjo į reporterį. 

— Nori įrodymų? Kaip manai, ką Bobis Erlas veikė visą tą 
laiką išėjęs į laisvę. 

- Jis studijuoja universitete. Kartais bažnyčiose sako kalbas. 

— Kovartai, - pertraukė Salivanas, — ar žinai, kaip kvailai tai 
skamba? Manai, kad Bobis Erlas nieko neišmoko per savo nedi- 
delį nuotykį baudžiamosios teisės sistemoje? Manai, kad jis vi- 
siškai kvailas? 

— Nežinau... 

- Būtent. Nežinai. Bet geriau sužinok. Nes spėju, kad jau daug 
ašarų išlieta dėl to, ką darė Bobis Erlas. Tau tereikia išsiaiškinti, 
kas tai. 

Nuo žodžių srauto Kovartui svaigo galva. Jis priešinosi, ban- 
dė vyti šalin visą siaubą. 

— Man reikia įrodymų, - ištarė netvirtai. 

Salivanas švilptelėjo ir pakėlė akis į kameros lubas. 

— Žinai, Kovartai, tu esi kaip vienas iš tų senų pakvaišusių 
viduramžių vienuolių, kurie sėdėdavo visą dieną ir ieškodavo 
Dievo buvimo įrodymų. Ar neatskiri tiesos, kai ją išgirsti? 

Kovartas papurtė galvą. 

Salivanas nusišypsojo. 

— Taip ir maniau. 

Jis akimirkai nutilo pasimėgauti, paskui tęsė: 

— Na, matai, aš nekvailas, todėl, kai mudu su Bobiu Erlu su- 
darėme šitą nedidelį susitarimą, išsiaiškinau daugiau, nei man 
reikėjo. Aš turėjau žinoti truputį daugiau, kad įsitikinčiau, jog 
Bobis Erlas laikysis savo žodžio. Ir kad galėčiau padėti tau su- 
rasti kelią į supratimą. 

- Ką? 

— Na, padarykim iš viso to nuotykį, Kovartai. Atidžiai klausy- 
kis. Paslėptas buvo ne tik tas peilis. Keli kiti daiktai irgi buvo 
paslėpti... 

Jis akimirką pagalvojo ir šyptelėjo reporteriui. 

— Na, manyčiau, tie dalykai tikrai bjaurioje vietoje - tikrų tik- 
riausiai. Bet juos gali pamatyti, Kovartai. Jei turi akis šiknoj. 

Jis prapliupo gergždžiančiu juoku. 

— Nesuprantu. 

— Tiesiog, kai sugrįši į Pačiulą, tiksliai prisimink mano žo- 
džius. Kelias į supratimą gali būti labai purvinas. 

Šaižus kalinio balsas aidėjo aplink Metjų Kovartą. Jis liko su- 
stingęs, netekęs žado. 

- Tai ką pasakysi, Kovartai? Ar man pavyko nužudyti ir Bobį 
Erlą? — jis pasilenkė į priekį. - O kaip tu, Kovartai? Ar tave 
nužudžiau? 

Bleiras Salivanas greitai atsitiesė. 

— Viskas, — pasakė jis. - Baigtas reikalas. Baigtas pokalbis. 
Sudie, Kovartai. Metas mirti, susitiksim pragare. 

Mirtininkas pakilo ir sukryžiavęs rankas lėtai atsuko nugarą 
reporteriui, žiūrėdamas į kameros galą. Jo pečiai drebėjo iš bai- 
saus džiaugsmo ir siaubo. Metjus Kovartas kelias akimirkas sė- 
dėjo sustingęs, negalėdamas priversti savo kojų judėti. Jis staiga 
pasijuto kaip senis, lyg tai, ką išgirdo, būtų užkrovę jam ant pe- 
čių milžinišką naštą. Jo galva tvinkčiojo. Gerklė perdžiūvo. Ran- 
kos truputį drebėjo, kai paėmė savo užrašų knygelę ir diktofo- 
ną. Labai netvirtai atsistojo. Žengė žingsnį, dar vieną, nuklupi- 

nėjo tolyn nuo vienišo žmogaus, Įsmeigusio akis į sieną. Korido- 
riaus gale sustojo ir pabandė atsikvėpti. Jautėsi apimtas karštli- 
gės, jautė šleikštulį ir stengėsi susitvardyti. Išgirdęs žingsnius, 
pakėlė galvą. Koridoriaus gale pamatė paniurusį seržantą Ro- 
džersą ir būrį sargybinių. Šie rikiavosi į glaudų būrį. Stovėjo ku- 
nigas su balta apykakle ir keli kalėjimo pareigūnai, nervingai žvilg- 
čiojantys į laikrodžius. Jis pažvelgė į viršų ir aukštai ant sienos 
pamatė didelį elektrinį laikrodį. Žiūrėjo, kaip jo rodyklė nenu- 
maldomai sukasi. Buvo dešimt minučių iki vidurnakčio. 


VIENUOLIKTAS SKYRIUS 


Panika 


Jis jautėsi taip, lyg kristų. Nevaldomai vartaliotųsi aukštyn ko- 
jom į juodąją skylę. 

— Pone Kovartai? 

Jis giliai įkvėpė. 

— Pone Kovartai, ar jums viskas gerai? 

Jis nukrito ir kūnas subyrėjo į šipulius. 

-— Ei, pone Kovartai, ar girdite mane? 

Kovartas atmerkė akis ir pamatė tvirtą išblyškusį seržanto Ro- 
džerso veidą. 

— Jums reikia eiti į savo vietą, pone Kovartai. Mes nieko ne- 
laukiam, visi oficialūs liudytojai turi būti susodinti prieš vidur- 
naktį. 

Seržantas sustojo, perbraukė per plaukų skyrimą savo didele 
ranka, išduodamas nuovargį ir įtampą. 

— Tai ne filmas, į kurį gali vėluoti. Ar jau viskas gerai? 

Kovartas linktelėjo galvą. 

— Tai visiems sunki naktis, — tarė seržantas. - Tiesiog įeikit 
pro tas duris. Pamatysite prieš save kėdę, greta detektyvo iš Es- 
kambijos apygardos. Ten Salis liepė jus pasodinti. Jis kaip tik to 
norėjo. Ar galite paeiti? Ar tikrai viskas gerai? 

— Išgyvensiu, — iškrenkštė Kovartas. 

— Nėra taip blogai, kaip atrodo, - pasakė kalėjimo sargybinis. 
"Tada papurtė galvą. - Ne, netiesa. Yra taip blogai, kaip tik gali 
būti. Jei tau tai nekelia pasibjaurėjimo - esi ne žmogus. Bet iš- 
gyvensi. Tiesa? 

Kovartas nurijo seiles. 

— Taip. 

Kalėjimo sargybinis įdėmiai į jį pažiūrėjo. 

— Salis turbūt prikalbėjo kažko baisaus. Ką jis tiek laiko pasa- 
kojo? Atrodot, tarsi būtumėt pamatęs vaiduoklį. 

Taip ir buvo, pagalvojo Kovartas. Bet atsakė: 

— Apie mirtį. 

Seržantas prunkštelėjo. 

— Jis tikrai apie tai nusimano. Dabar pats ją pamatys. Pasku- 
bėkit, pone Kovartai. Mirtis nelaukia. 

Kovartas žinojo, apie ką jis kalba, ir papurtė galvą. 

— Tiesą sakant, laukia, - tarė. - Ji laukia geros progos. 

Seržantas Rodžersas įsižiūrėjo į reporterį. 

— Na, juk ne jūs dabar žygiuosite į paskutinę savo eiseną. Ar 
tikrai viskas gerai? Nenorėčiau, kad kas nors ten prarastų są- 
monę ar iškeltų sceną. Kai vykdomos mirties bausmės, reikia 
laikytis etiketo. 

Sargybinis bandė ironiškai nusišypsoti. 

Kovartas žengė vieną netvirtą žingsnį kambario link, atsigrę- 
žė ir pasakė: 

— Man bus viskas gerai. 

Jis norėjo nusijuokti iš to melo, kurį ką tik pasakė. Gerai, 
tarė pats sau. Man bus gerai. Jautėsi taip, lyg jame kalbėtų kaž- 
koks svetimas balsas. Žinoma, jokių problemų. Nieko tokio. 

Viskas, ką padariau, - išlaisvinau žudiką. 

Jis staiga pamatė siaubingą Roberto Erlo Fergiusono, stovin- 
čio priešais mažą namą Kise, viziją, kurioje šis juokėsi iš jo, jei- 
damas vidun atlikti savo sutarties dalies. Žudiko balsas aidėjo jo 
galvoje. Tada jis prisiminė 20 ir 25 centimetrų Džoanės Šraiver 

nuotraukas, darytas tada, kai ją ištraukė iš pelkės, kurioje ra- 
do. Prisiminė, kokios lipnios jos atrodė - lyg būtų permirkusios 
krauju. 

Aš miręs, vėl pagalvojo. 

Bet privertė kojas judėti į priekį. Įžengė pro duris likus dviem 
minutėms iki vidurnakčio. 

Pirmos akys, kurias jis pamatė, buvo Briuso Vilkokso. Smul- 
kusis detektyvas sėdėjo pirmoje eilėje, vilkėjo ryškiai languotą 
sportinį švarką — tai buvo bjaurus, bet labai juokingas tuoj įvyk- 
siančios egzekucijos kontrastas. Anas nenoromis šyptelėjo ir 
mostelėjo jam prisėsti šalia. Kovartas preitai apsižvalgė, pasi- 
žiūrėjo į kitus liudytojus, sėdinčius ant sulankstomų į dvi eiles 
sustatytų kėdžių, įdėmiai žiūrinčius tiesiai prieš save, lyg bandy- 
tų atmintyje užfiksuoti kiekvieną šio įvykio smulkmeną. Jie visi 
atrodė kaip vaškiniai, kaip statulėlės. Niekas nejudėjo. 

Nuo mirties bausmės vykdymo kameros juos skyrė stiklinė 
siena, todėl atrodė, kad jie viską mato lyg ant scenos ar kokio 
keisto trimačio televizoriaus ekrane. Kameroje stovėjo keturi 
žmonės: du pareigūnai su uniformomis, trečiasis — gydytojas su 
mažu juodu medicininiu krepšeliu ir vienas vyras su kostiumu — 
kažkas sušnabždėjo, kad tai valstijos teisingumo ministro pava- 
duotojas — laukė po didžiuoju elektriniu laikrodžiu. 

Jis žiūrėjo, kaip pjaudama laiką slenka ilgoji rodyklė. 

— Sėskis, Kovartai, - sušnypštė detektyvas. - Tuoj prasidės 
spektaklis. 

Kovartas pamatė du reporterius iš The Tampa Tribune it The 
St. Petersburg Times. Jie atrodė paniurę, bet, kaip ir detektyvas, 
mostelėjo jam prisėsti. Už jų buvo moteris iš Majamio televizi- 
jos stoties. Jos akys žvelgė tiesiai į priekį, į vis dar tuščią elek- 
tros kėdę, stovinčią už stiklo sienos. Jis pamatė, kaip ji stipriai 
apvyniojo kumštį maža balta nosinaite. 

Klupinėdamas jis atėjo į savo vietą ir atsisėdo. Tvirtas kėdės 
metalas degino nugarą. 

— Sunki naktis, ar ne, Kovartai? — sušnabždėjo detektyvas. 

Jis neatsakė. 

Detektyvas suniurnėjo: 

— Vis tiek ne tokia sunki kaip kai kuriems kitiems. 

— Nebūčiau tuo visiškai tikras, — tyliai atsakė Kovartas. - Kaip 
čia patekote? 

— Tėnis turi draugų. Jis norėjo pamatyti, ar Salivanas tikrai 
nieko nedarys. Aš vis tiek netikiu tuo mėšlu, kurį parašei, neti- 
kiu, kad jis nužudė mažąją Džoanę. Tenis sakė, kad nežino, kas 
atsitiktų, jei Salivanas nepateiktų apeliacijos. Bet mano, kad jei 
jis nieko nedarys, ir aš tai pamatysiu, tai mane išmokys pagar- 
bos teisėtvarkos sistemai. Tenis visada bando mane ko nors iš- 
mokyti. Sako, kad žmogus tampa geresniu policininku, jei žino, 
kuo viskas baigiasi. 

Detektyvo akys blizgėjo nuo velniško sąmojo. 

— Ar tai suveikė? — paklausė Kovartas. 

Vilkoksas papurtė galvą. 

- Taip dar neatsitiko. Vis dar sėdžiu mokinio suole, - jis šyp- 
telėjo Kovartui. - Atrodote išblyškęs. Kažkas kelia nerimą? 

Kovartiui nespėjus atsakyti, Vilkoksas sukuždėjo: 

- Tars paskutinį žodį? Išmušė vidurnaktį. 

Jie palaukė kelias akimirkas. 

Šoninės durys atsivėrė ir įėjo kalėjimo viršininkas. Bleiras Sa- 
livanas sekė paskui jį, iš abiejų pusių laikomas sargybinių, dar 
vienas ėjo jam iš paskos. Jo veidas buvo pastėręs ir pabalęs - jis 
buvo panašus į lavoną. Kūnas atrodė mažas ir liguistas. Jis vilkėjo 
paprastus baltus marškinius, užsagstytus iki kaklo, ir tamsiai mė- 
lynas kelnes. Kunigas, nešinas Biblija, su nusivylimo ir nerimo 
išraiška veide sekė paskui. Kunigas nuėjo į vieną kambario pu- 
sę, stabtelėdamas tik linktelėti kalėjimo viršininkui, ir atsivertė 
Šventąjį Raštą. Pradėjo tyliai skaityti. Kovartas pamatė, kaip 
išsiplėtė Salivano akys pamačius kėdę. Jis žvilgtelėjo į telefoną 
ant sienos ir akimirksnį atrodė, kad keliai sulinko, jis susvyravo. 

Bet kone iš karto susitvardė ir visos abejonės dingo. Tai pirmas 
kartas, kai galima pamatyti Salivaną besielgiantį žmogiškai, pa- 
galvojo Kovartas. Tada viskas pajudėjo greičiau, su begarsiam 
filmui būdingais trukčiojimais. 

Salivaną nuvedė prie kėdės, du sargybiniai atsiklaupė prie jo 
ir pradėjo tvirtinti kojų ir rankų pančius. Rudi odiniai diržai 
perjuosė Salivano krūtinę, suraukdami baltus marškinius. Vie- 
nas sargybinis pritvirtino elektrodą prie kalinio kojos. Kitas už- 
ėjo už kėdės ir, paėmęs gaubtą, pasiruošė nuleisti jį Salivanui 
ant galvos. 

Kalėjimo viršininkas žengė į priekį ir pradėjo skaityti juodai 
įrėmintą įsakymą dėl mirties bausmės įvykdymo, pasirašytą Flo- 
ridos gubernatoriaus. Kiekvienas skiemuo kėlė Kovartui baimę, 
lyg būtų skaitoma jam. Viršininkas stengėsi skaityti kuo grei- 
čiau, paskui staiga įkvėpė ir pabandė kalbėti lėčiau. Jo balsas 
skambėjo silpnai, lyg iš toli. Sienose buvo įtaisyti garsiakalbiai, 
o mirties kameroje paslėpti mikrofonai. 

Kalėjimo viršininkas baigė skaityti. Akimirką jis žiūrėjo į po- 
pieriaus lapą, lyg ieškodamas, ką dar perskaityti. Tada pakėlė 
galvą ir pasižiūrėjo į Salivaną. 

— Ar tarsite paskutinį žodį? — tyliai paklausė. 

— Išsikrušk! Greičiau junk! — atsakė Salivanas. Jo balsas ne- 
įprastai drebėjo. 

Kalėjimo viršininkas dešine ranka, kuria laikė susuktą įsaky- 
mą, mostelėjo sargybiniui, stovinčiam už elektros kėdės. Šis grei- 
tai užmovė ant kalinio galvos kaukę ir uždėjo juodą gaubtą. Ta- 
da prie jo viršaus pritvirtino didelį elektros konduktorių. Saliva- 
nas staiga pradėjo muistytis, smarkiai įtempė laikančius pančius. 
Kovartas pamatė, kaip drakonų tatuiruotės ant jo rankų atgijo, 
raumenys po oda ėmė trūkčioti ir tampytis. Sausgyslės ant jo 
kaklo įsitempė kaip virvės, traukomos staigių audros vėjų. 

Salivanas kažką šaukė, bet balsą slopino odinis smakro dirže- 
lis ir liežuvio pamušas, įspraustas tarp dantų. Jo žodžiai virto 

nesuprantamu murmėjimu ir dejonėmis, tai nutylančiais, tai vėl 
garsėjančiais panikos šūksniais. Liudytojų kambaryje nebuvo j0- 
kio garso, išskyrus įtemptą kvėpavimą. 

Kovartas pamatė, kaip policijos viršininkas beveik nepastebi- 
mai linktelėjo kažkam kitame kambario gale. Ten buvo mažas 
plyšys ir vieną akimirką jis pamatė akis. 

Eszekutoriaus akis. 

Jos pažvelgė į vyrą kėdėje ir dingo. 

Staiga pasigirdo dunkstelėjimas. 

Kažkas aiktelėjo. Kitas žmogus garsiai sukosėjo. Pasigirdo keli 
pašnibždom ištarti keiksmai. Šviesos akimirką pritemo. Paskui 
kambaryje vėl stojo tyla. 

Kovartas negalėjo kvėpuoti. Jis jautėsi taip, lyg kažkieno ran- 
ka būtų suėmusi jo plaučius ir išspaudusi iš jų visą orą. Nejudė- 
damas žiūrėjo, kaip Salivano kumščių spalva keičiasi iš rožinės į 
baltą ir pagaliau pilką. 

Policijos viršininkas vėl linktelėjo į kambario galą. 

Iš tolo atskriejo elektros generatoriaus zvimbimas ir šokas 
nukrėtė mažąją patalpą. Silpnas keptos mėsos kvapas smelkėsi 
pro šnerves ir pripildė pilvą naujo šleikštulio. 

Praėjo dar šiek tiek laiko, gydytojas palaukė, kol 2500 voltų 
išlydis išėjo iš mirusiojo kūno. Tada žengė prie jo, iš juodojo 
krepšelio imdamas stetoskopą. 

Viskas buvo baigta. Kovartas matė, kaip žmonės mirties baus- 
mės vykdymo kambaryje apsupo Salivano kūną, suglebusį ant 
glotnios ąžuolinės kėdės. Jie atrodė kaip darbininkai, išardantys 
dekoracijas po nevykusio spektaklio. Jis drauge su kitais liu- 
dytojais įdėmiai žiūrėjo, norėdamas pamatyti mirusiojo veidą, 
kai iš kėdės jį kėlė į juodą guminį krepšį. Bet Salivaną išnešė per 
greitai, kad kas nors pamatytų, jo išsprogusias akis ir juodai rau- 
doną odą. Kūną neštuvais ant ratukų išvežė pro šonines duris. 
Tai turėtų būti siaubinga, pagalvojo jis, bet jiems tai tiesiog ruti- 
na. Čia turbūt baisiausia viso šito dalis. Tai tarsi konvejerinis 

blogio apdorojimas. Kai į sistemą patenka naujas žudikas, jis 
teisiamas, baudžiamas, tada pasėdi mirtininko kameroje, o galų 
gale jį išveža pro tas duris tiesiai po pasisėdėjimo elektros kėdė- 
je. Supakuota ir užkonservuota mirtis pateikiama taip pat pa- 
prastai, kaip rytinis paštas. 

— Galim išbraukti vieną blogiuką, - pasakė Vilkoksas. Iš jo 
balso išgaravo visas linksmumas, jį pakeitė tuščias pasitenkini- 
mas. — Viskas baigta... - detektyvas žvilgtelėjo į Kovartą. — Iš- 
skyrus ginčus. 


Kartu su kitais liudytojais jis ėjo koridoriumi link vietos, kur 
grūdosi reporterių ir demonstrantų grupė. Vestibiulį užliejo dirb- 
tinės televizijos kamerų šviesos, nušviesdamos jį nežemišku švy- 
tėjimu. Nublizgintos grindys žvilgėjo, o baltos sienos tarsi vir- 
pėjo nuo šviesos. Ant laikinos pakylos buvo sustatyti mikrofo- 
nai. Kai kalėjimo viršininkas priėjo prie susirinkusiųjų ir iškėlė 
ranką, norėdamas nuslopinti minios balsų ūžesį, Kovartas pa- 
bandė nusėlinti į kitą kambario pusę, nuslinkti prie ten esančių 
durų, bet aplink nebuvo jokių šešėlių, kuriuose jis būtų galėjęs 
pasislėpti. 

— Perskaitysiu trumpą pareiškimą, - pasakė kalėjimo viršinin- 
kas. Jo balsas gergždė nuo įtampos. - Paskui atsakysiu į jūsų klau- 
simus. Tada ten dalyvavę reporteriai informuos jus smulkiau. 

Jis pasakė, kad oficialus mirties laikas yra 00 : 08. Kalėjimo 
viršininkas toliau monotoniškai dėstė, kad Teisingumo ministe- 
rijos atstovas dalyvavo rengiant Salivaną mirties bausmei ir ją 
vykdant, norėdamas įsitikinti, jog dėl tų įvykių nėra ko daugiau 
diskutuoti ir kad vėliau niekas nepradėtų skleisti, jog buvo ne- 
paisoma Salivano teisių, kad jis buvo išjuoktas ar sumuštas. Taip 
jau buvo atsitikę prieš daugelį metų, kai valstijoje grąžinus mir- 
ties bausmę ji buvo įvykdyta apgailėtinam bastūnui, vardu Džo- 
nas Spenkelinkas. Kalėjimo viršininkas pasakė, kad Salivanas 
atsisakė paskutinės progos pateikti apeliaciją tiesiai iš egzekuci- 

jos kambario. Jis persakė paskutinius Salivano žodžius šitaip: 
„Necenzūrinis. Greičiau junk.“ 

Fotografų kameros dūzgė ir spragsėjo kaip visas būrys plas- 
nojančių mechaninių paukščių. 

Kalėjimo viršininką pakeitė trys reporteriai. Visi jie skaitė iš 
savo užrašų knygučių, šaltai pasakojo kiekvieną mirties baus- 
mės įvykdymo smulkmeną. Jie visi buvo išbalę, bet balsai skam- 
bėjo ramiai. Moteris iš Majamio sakė miniai, kad kai Salivano 
kūnu perėjo srovė, jo pirštai įsitempė, po to susigniaužė į kumš- 
ti, o nugara atšoko nuo kėdės. Reporteris iš Sent Pitersbergo 
pastebėjo trumpalaikes dvejones, kelias akimirkas draskiusias 
Salivaną vos pamačius kėdę. Tampos Tribune reporteris pasakė, 
kad Salivanas žiūrėjo į liudytojus be jokios atgailos ir atrodė 
piktas, kai jį pririšo prie elektros kėdės. Jis taip pat pastebėjo, 
kad sargybinis nesugraibė pančio ant mirtininko dešinės kojos 
ir teko skubiai jį tvarkyti. Odinis dirželis įplyšo, kai Salivaną 
trenkė elektra, sakė reporteris, ir vėliau beveik nutrūko, Saliva- 
nui priešinantis elektros srovei. Du tūkstančiai penki šimtai vol- 
tų, priminė reporteris susirinkusiesiems. 

Kovartas išgirdo dar vieną balsą prie savo peties. Jis atsisuko 
ir pamatė du detektyvus iš Monro apygardos. 

Andrėjos Šeifer balsas raminamai kuždėjo: 

— Ką jis jums pasakė, pone Kovartai? Kas nužudė tuos žmo- 
nes? 

Jos pilkos akys įsisiurbė į jį. 

- Jis juos nužudė, - atsakė Kovartas. 

Ji ištiesė ranką ir sugriebė jį. Bet, jai nespėjus prabilti, iš žmo- 
nių būrio pasigirdo dar vienas šūksnis: 

— Kur Kovartas? 

— Kovartai, tavo eilė. Papasakok, kas atsitiko. 

Kovartas atsiplėšė nuo detektyvės ir netvirtai žengė ant paky- 
los, beviltiškai bandydamas apgalvoti viską, ką išgirdo. Jis jautė, 
kaip jo rankos dreba, žinojo, kad veidas paraudęs ir kakta pra- 

kaituota. Iš kišenės išsitraukė baltą nosinę ir lėtai nusišluostė 
kaktą, lyg taip galėtų nusivalyti jį kankinančią paniką. 

Galvojo - aš nieko blogo nepadariau, aš nekaltas. Bet tuo ne- 
tikėjo. Norėjo bent akimirką pasvarstyti, apmąstyti, ką daryti 
toliau, ką sakyti, bet tam nebuvo laiko. Užuot tai daręs, jis ėmė- 
si atsakyti į pirmą išgirstą klausimą. 

— Kodėl jis nepateikė apeliacijos? —- sušuko kažkas. 

Kovartas giliai įkvėpė ir atsakė: 

- Jis nenorėjo sėdėti kalėjime ir laukti, ko! valstija ateis pas jį 
ir pagaliau pribaigs. Todėl jis ėmė ir nuėjo pas valstiją. Tai nėra 
neįprasta. Taip jau yra darę kiti - Teksase, šiaurės Karolinoje, 
Gilmore, Jutos valstijoje. Tai lyg savižudybė, bet ji oficialiai sank- 
cionuota. 

Jis matė, kaip rašikliai skuba popieriumi, jo žodžiais užpildy- 
dami daugybę tuščių popieriaus lapų. 

- Ką jis tau sakė, kai sugrįžai su juo pasikalbėti? 

Kovartas jautėsi supančiotas nevilties. Tada prisiminė vieną 
dalyką, kurį jam pasakė Salivanas - jei nori, kad kas nors pati- 
kėtų melu, įmaišyk į jį truputį tiesos. Jis taip ir padarė. Žudiko 
receptas: sumaišyti melą ir tiesą. 

- Jis norėjo prisipažinti, - tarė Kovartas. - Panašiai kaip prieš 
keletą metų Tedas Bandis, kuris, prieš sėsdamas į elektros kėdę, 
papasakojo policijai apie visus savo nusikaltimus. Tą patį pada- 
rė ir Salivanas. 

—- Kodėl? 

— Kiek žmonių? 

— Kas jie? 

Jis pakėlė rankas. 

— Žmonės, ramiau. Kol kas negalima tvirtinti. Nesu įsitikinęs, 
ar jis man sakė tiesą. Jis galėjo ir meluoti... 

— Prieš sėsdamas į elektros kėdę? Nesąmonė! - sušuko kaž- 
kas iš salės galo. 

Kovartas pasišiaušė. 

— Negali žinoti. Pasakysiu tik vieną dalyką, kurį išgirdau iš jo: 
jei jam taip paprasta žudyti, tai tikrai paprasta ir meluoti. 

Palaukė, kol žmonės užsirašė jo žodžius. 

- Klausykite, - tarė Kovartas, - jei aš jums pasakysiu, kad 
Bleiras Salivanas prisipažino nužudęs kokį nors žmogų, o tos 
žmogžudystės iš viso nėra buvę ar už ją buvo nuteistas kitas 
vyrukas, ar to žmogaus kūnas niekada nebuvo rastas, na, tada 
kils tikra sumaištis. Aš jums pasakysiu tik tiek: jis prisipažino 
įvykdęs daug žmogžudysčių... 

— Kiek? 

— Apie keturiasdešimt. 

"as skaičius įaudrino minią. Pasigirdo dar daugiau klausimų, 
o šviesos, atrodė, dvigubai sustiprėjo. 

— Kur? 

-— Floridoje, Luizianoje ir Alabamoje. Buvo ir kitų nusikalti- 
mų — išžaginimų, apiplėšimų. 

- Per kiek laiko? 

— Jis tai darė kelis mėnesius. Gal net kelerius metus. 

— O kaip žmogžudystė Monro apygardoje? Jo motina ir patė- 
vis? Ką jis pasakė apie juos? 

Kovartas lėtai kvėpavo. 

— Jis kažką pasamdė įvykdyti tą žmogžudystę. Bent taip sakė. 

Kovarto akys nukrypo ten, kur stovėjo Šeifer. Jis pamatė, kaip 
Ji įsitempė ir linktelėjo savo partneriui. Vaiso veidas buvo rau- 
donas. Kovartas greitai nuo jų nusigręžė. 

- Ką pasamdė? 

— Nežinau, - pasakė Kovartas. — Jis man to nepasakė. 

Pirmasis melas. 

— Nagi! Jis turėjo bent ką nors pasakyti. 

- Jis nenorėjo detalizuoti. 

Vieną melą sekė kitas. 

— Norite pasakyti, kad jis prisipažino suorganizavęs dvigubą 
žmogžudystę, o jūs nepaklausėte, kaip jam tai pavyko? 

— Aš klausiau. Jis neatsakė. 

— O kaip jis susisickė su žudiku? Jo pokalbiai telefonu buvo 
sekami. Paštas tikrinamas. Kalėjime jis buvo izoliuotas. Kaip jis 
tai padarė? 

Šis klausimas buvo sutiktas pritarimo šūksniais. To klausė vie- 
nas iš anksčiau kalbėjusių reporterių, tai darydamas jis purtė 
galvą. 

- Jis sakė viską suorganizavęs per kažkokią neformalią kalė- 
jimo informacijos perdavimo priemonę. 

Ne visai melas, pagalvojo Kovartas. Pakeista tiesa. 

— Jūs kažką slepiate! - sušuko kažkas. 

Jis papurtė galvą. 

— Smulkmenų! - suriko kažkas kitas. 

Jis pakėlė rankas. 

-— Rytoj viskas bus parašyta The Journal, tiesa? 

Pasipiktinimas, pavydas kybojo virš jo kaip lempų šviesos. Jis 
suprato, jog visi kiti reporteriai būtų pardavę sielas, kad tik atsi- 
durtų jo vietoje. Jie visi žinojo, kad kažkas atsitiko, bet nepakentė 
nežinoti, kas būtent. Informacija - žurnalistikos valiuta, o jis 
konfiskavo jų turtus. Jis žinojo, kad niekas šiame kambaryje juo 
nepatikėtų, jei tiesa kada nors išeitų į viešumą. 

— Nežinau, ką dabar darysiu, - teisinosi jis. — Aš dar neturė- 
jau progos viską apgalvoti. Turiu valandas įrašų, kuriuos reikia 
išklausyti. Leiskit man atsipūsti. 

— Ar jis buvo pamišęs? 

— Jis buvo psichopatas. Jis turėjo keistų planų. 

Tai buvo tiesa. Pagaliau pasigirdo klausimas, kurio jis bijojo. 

— Ką jis pasakė apie Džoanę Šraiver? Ar jis pagaliau prisipa- 
žino ją nužudęs? 

Kovartas suprato, kad paprasčiausiai pasakęs „taip“, jis viską 
sutvarkytų. Sunaikintų kasetes. Gyventų su savo atsiminimais. 
Tačiau sudvejojo ir apsistojo kažkur tarp tiesos ir melo. 

— Tai buvo dalis jo prisipažinimo, — tarė. 

- Jis ją nužudė? 

- Jis man tiksliai papasakojo, kaip tai įvykdyta. Žinojo visas 
smulkmenas, kurias žinotų tik žudikas. 

— Kodėl nesakote tiktai „taip“ arba „ne“? 

Kovartas stengėsi nesusigūžti. 

— Vyrai, Salivano atvejis ypatingas. Jis niekada neatsakinėjo 
tik „taip“ arba „ne“. Jis nekalbėjo neabejotinų dalykų, net kai 
prisipažino įvykdęs žmogžudystę. 

— Ką jis sakė apie Fergiusoną? 

Kovartas giliai įkvėpė. 

- Fergiusonui jis nejautė nieko, išskyrus neapykantą. 

— Ar jis su tuo susijęs? 

— Man atrodo, kad Salivanas būtų nužudęs ir Fergiusoną, jei 
tik būtų turėjęs progą. Jei jis būtų sugebėjęs tai suorganizuoti, 
jis tikrai būtų užsakęs ir Fergiusono nužudymą. 

Jis lėtai iškvėpė. Matė, kaip ten esančių žmonių mintys vėl 
pradėjo suktis apie Salivaną. Įrašydamas Fergiusoną į galimų aukų 
sąrašą, pastatė jį į visiškai priešingą padėtį, nei tas nusipelnė. 

- Ar mums duosite nuorašą to, ką jis pasakė? 

Jis papurtė galvą. 

— Aš ne profsąjungos reporteris. 

Klausimai tapo piktesni. 

— O ką darysit dabar? Parašysit knygą? 

— Kodėl nesidalijate informacija? 

— Tikitės gauti dar vieną pulicerį? 

Kovartas papurtė galvą. 

Tikrai ne, pagalvojo jis. Abejojo, ar dar ilgai turės tą, kurį jau 
gavo. Apdovanojimas? Pasiseks, jei mane apdovanos galimybe 
visa tai išgyventi. 

Iškėlė ranką. 

— Labai norėčiau pasakyti, kad Bleiro Salivano mirties baus- 
mės įvykdymas užbaigė jo istoriją. Bet taip nėra. Yra daug daly- 
kų, kuriuos reikia išsiaiškinti. Yra keli detektyvai, kurie nori su 

manimi pasikalbėti. Aš turiu savo paties prakeiktus terminus, 
kurių turiu paisyti. Atsiprašau, bet tai viskas. Daugiau nieko. 

Jis nulipo nuo pakylos, sekamas kamerų, klausimų ir didėjan- 
čio siaubo. Jautė, kaip rankos bando jį pagriebti, bet brovėsi 
pro minią, pasiekė kalėjimo duris ir išėjo į gilią vidurnakčio tam- 
sumą. Lauke prie vartų dainuodami himnus būriavosi protes- 
tuotojai prieš mirties bausmę su žvakėmis ir plakatais. Jų balsų 
skambesys apsupo Kovartą, tampė jį kaip stiprus vėjas, trauk- 
damas tolyn nuo kalėjimo. Whar a friend we have in Jesus... Vie- 
na koledžo studentė, vilkinti bluzoną su gobtuvu ir atrodanti lyg 
inkvizitorė, suklykė jam. Jos žodžiai kaip ašmenys perkirto švel- 
nius dainos ritmus: 

- Pabaisa! Žudikas! 

Bet jis pasitraukė į šalį nuo jos žodžių ir nužingsniavo prie 
savo automobilio. 

Apgraibomis ieškojo raktelių, kai jį prisivijo Andrėja Šeifer. 

— Man reikia su jumis pasikalbėti, - pasakė ji. 

— Negaliu kalbėtis. Ne dabar. 

Ji pagriebė jį už marškinių ir staiga prisitraukė artyn. 

— Kodėl, po velnių, ne? Kas vyksta, Kovartai? Vakar negalėjo- 
te. Šiandien vis dar netinkamas laikas. Šįvakar negalit. Kada 
mums pasakysit visą tiesą? 

— Klausykit, - sušuko jis. - Po velnių, jie mirę! Jie buvo seni ir 
jis jų nekentė, todėl jie buvo nužudyti ir niekas dabar visiškai 
nieko negali padaryti, kad tai pakeistų! Jums nereikia atsakymo 
dabar. Jis gali palaukti iki rytojaus ryto. Šiąnakt niekas daugiau 
nemirs! 

Detektyvė pradėjo kažką sakyti, bet nutilo. Ji įsmeigė į jį ilgą 
nuožmų žvilgsnį, susičiaupė ir atkišo smakrą. Tada tris kartus 
gana stipriai smiliumi bakstelėjo jam į krūtinę. Po to pasitraukė, 
kad jis galėtų įsėsti į automobilį. 

— Ryte, — pratarė ji. 

- Taip. 

- Kur? 

— Majamyje. Mano biure. 

— Aš ten būsiu. Tikiuosi, jūs irgi. 

Ji atsitraukė nuo automobilio, jos balsas skambėjo grėsmingai. 

- Taip, po velnių, taip. Majamyje. 

Šeifer atsisveikino trumpu rankos mostu, lyg nenoromis leis- 
dama jam išvykti. Bet jos primerktose akyse knibždėjo įtarimas. 

Jis atsisėdo prie vairo, įkišo raktelius į spynelę ir užtrenkė 
dureles. Variklis užsivedė, Kovartas pagriebė pavarų perjungi- 
mo svirtį, įjungė pavarą ir pavažiavo atgal. 

Kol manevravo, priekinės šviesos apšvietė juokingą raudonai 
languotą detektyvo Vilkokso švarką. Šis stovėjo ant kelio sukry- 
žiavęs rankas, atidžiai žiūrėdamas į Kovartą ir blokuodamas jam 
kelią. Perdėtai lėtai purtė galvą, atkišęs smilių delnu pavaizdavo 
pistoletą ir iššovė. Tada pasitraukė, leisdamas jam pravažiuoti. 

Reporteris nusisuko nuo jo. Jam nerūpėjo, kur jis važiuoja, 
svarbu, kad tik toliau nuo šios vietos. Jis stipriai paspaudė peda- 
lą, pasuko vairą išvažiavimo link ir greitai nėrė į tamsą. Naktis 
lipo jam ant kulnų. 


ANTRA DALIS 


Tikintysis 


Gali ateiti tokia diena, kai aš šoksiu ant tavo kapo, 
Jei negalėsiu šokti - per jį roposiu, 
Negalėdamas šokti, aš vis tiek roposiu. 


The Grateful Dead 
Pragaras kibire 


DVYLIKTAS SKYRIUS 


Policijos leitenanto nemiga 


Tanakt, kai Bleiras Salivanas turėjo mirti, dešimt minučių iki 
vidurnakčio leitenantas Tenis Braunas skubiai žvilgtelėjo į savo 
laikrodį ir jo pulsas pagreitėjo vien pagalvojus apie vyrą, lau- 
kiantį, kol jam įvykdys mirties bausmę. Priešais ant nutrintos 
sofos nenumaldomai dejavo moteris. 

- Jėzau, Jėzau Kristau, kodėl, Viešpatie, kodėl? -— verkė ji. 

Jos balsas pakilo, sudrebino mažojo namelio ant ratų sienas, 
supurtė menkniekius ir smulkmenas, puošiančius dirbtiniu me- 
džiu apkaltas sienas, perskrodė tirštą karštį, tvyrantį lauko tam- 
soje, nors buvo jau vėlyva naktis. Kas kelias sekundes raudoni 
ir mėlyni policijos mašinų, pusračiu sustatytų lauke, švyturė- 
liai apšviesdavo vieną kambario sieną ir medinį kryžių, kabantį 
ant jos greta iš laikraščio iškirpto ir įrėminto laiminančio 
Kristaus paveikslo. Žybsinčios šviesos kaip laikrodis skaičiavo 
prabėgančias sekundes. 

— Kodėl, Viešpatie? — vėl sukūkčiojo moteris. 

"Tai klausimas, į kurį Jis niekada neskuba atsakyti, ciniškai 
pagalvojo Tenis Braunas. Ypač namelių ant ratų gyvenvietėse. 

Jis susiėmė galvą rankomis, bandydamas priversti supantį pa- 
saulį pritilti. Neįtikėtina, bet paskutinį kartą suklykusi moteris 
nutilo. 

Jis atsigręžė į ją. Moteris tūnojo susirietusi kampe kaip vai- 
kas, pakėlusi kojas nuo žemės, sulenkusi jas prie savęs. Tai, kad 
ji žudikė, atrodė absurdiška. Jos plaukai buvo šiurkštūs, susivė- 
lę, rusvi, o figūra smulki, liesa. Viena jos akis buvo pamušta, 
riešas sutvarstytas. Ji vilkėjo nutrintą rožinį chalatą, atraitotos 
rankovės atidengė neseniai atsiradusias mėlynes. Jis pagalvojo, 
kad turėtų tai prisiminti. Kai ji pakėlė rankas prie veido nusi- 
šluostyti ašaras, pamatė ant pirštų nikotino žymes. Ji pažiūrėjo 
į jas taip, lyg ant savo pirštų tikėtųsi pamatyti kraują. 

"Tenis Braunas įdėmiai žvelgė į moterį, leisdamas įsigalėti ty- 
lai. Ji sena, pagalvojo jis, ir kone iškart pasitaisė: ji jaunesnė už 
mane. Metai jai buvo įmušti ir pasendino daug labiau nei praei- 
nantis laikas. 

Jis mostelėjo vienam iš uniformuotų pareigūnų, stoviniuojan- 
čių namelio ant ratų gale už virtuvės perskyros. 

— Fredai, - tyliai pratarė, - ar turi poniai Kolins cigaretę? 

Policininkas žengė į priekį, atkišęs moteriai pakelį. Ji ištiesė 
ranką ir sumurmėjo: 

— Aš bandau mesti... 

Braunas pasilenkė ir pridegė jai cigaretę. 

— Nagi, ponia Kolins, dabar ramiai papasakokite, kas atsitiko, 
kai Bakas sugrįžo iš naktinės pamainos. 

Lauke pasigirdo spragtelėjimas ir plykstelėjo šviesa. Po vel- 
nių, pagalvojo jis, pamatęs moters akyse paniką. 

— Tai tik policijos fotografas, ponia. Gal norite stiklinės van- 
dens? 

— Nepakenktų ir kas nors stipresnio... - atsakė ji, drebančio- 
mis rankomis pakeldama cigaretę prie lūpų. Ilgai traukė, galų 
gale smarkiai užsikosėjo. 

- Stiklinę vandens, Fredai. — Kai šis atnešė vandens, Braunas 
lauke išgirdo balsus. Jis greitai atsistojo. - Ponia, pasistenkite 
nusiraminti. Aš tuoj sugrįšiu. 

— Jūs manęs čia nepaliksit? - ji staiga išsigando. 

— Ne, tik turiu patikrinti darbus lauke. Fredai, lik čia. 

Žiūrėdamas į jos akis, lakstančias po kambarį ir bet kurią aki- 
mirką galinčias vėl pradėti raudoti, jis troško, kad Vilkoksas būtų 
čia. Jo partneris intuityviai žinotų, kaip ją nuraminti. Briusas mo- 
kėjo bendrauti su asocialiais žmonėmis - su jais jie visuomet turė- 
jo reikalų - ypač su baltaodžiais. Tai buvo jo žmonės. Jis išaugo 
pasaulyje, kuris nedaug skyrėsi nuo šio. Buvo matęs mušimą, žiau- 
rumą, pažinojo rūgštų namelių ant ratų gyvenviečių vilčių skonį. 
Jis galėtų sėdėti priešais tokią moterį kaip ši, laikyti jos ranką ir 
po kelių akimirkų ji tiesiog viską jam papasakotų. Tenis Braunas 
atsiduso, jausdamasis keistai, ne savo rogėse. Jis nenorėjo būti 
čia, tarp sidabrinių kulkos formos Airstream namelių ant ratų. 

Jis priėjo prie namelio ant ratų ir žiūrėjo, kaip policijos foto- 
grafas šokinėja aplink, ieškodamas dar vienos perspektyvos, iš 
kurios galėtų nufotografuoti tamsią ant sutryptos žolės ir pur- 
vo gulinčią žmogystą. Keli policininkai tyrinėjo nusikaltimo vie- 
tą. Kiti bandė suvaldyti tolėliau susibūrusius namelių ant ratų 
gyventojus, norinčius pamatyti negyvą buvusį moters vyrą. 
Braunas priėjo ir pažvelgė į vyro, gulinčio ant žemės, veidą. Jo 
atmerktos akys žiūrėjo į dangų, o veidas atrodė kaip groteskiš- 
ka kaukė, kurioje sumišo nuostaba ir mirtis. Jam ant krūtinės 
buvo didžiulė kraujo dėmė. Kraujas kaip aureolė gaubė galvą ir 
pečius. Šūvio jėga, parbloškusi jį ant žemės, taip pat išplėšė 
jam iš rankų pigų pistoletą ir pustuštį butelį viskio - šie dabar 
gulėjo netoliese. Keli nusikaltimo vietos ekspertai nusijuokė ir 
Braunas atsigręžė: 

— Linksma? 

- Pagreitintas skyrybų procesas, — tarė vienas jų, pasilenkda- 
mas ir dėdamas į maišą viskio butelį, - geriau nei Tivanoje ar 
Las Vegase. 

— Tikriausiai senasis Bakas manė, kad gali mušti žmoną, ne- 
paisydamas, ar jie susituokę, ar ne. Pasirodo, jis klydo, — su- 
šnabždėjo kitas ekspertas. Jie abu nusijuokė. 

— Ei, jūs, — šiurkščiai pasakė Braunas, — savo nuomones pasi- 
laikykit sau. Bent jau kol paliksim nusikaltimo vietą. 

- Žinoma, — tarė fotografas.- Nederėtų įžeidinėti to vyruko. 

Braunas bandė nesišypsoti, bet policininkai pastebėjo jo vei- 
do išraišką. Jis pamojavo vyrams, kurie apsimestinai pasišlykš- 
tėdami tyrė kūną, šie šyptelėjo ir toliau apžiūrinėjo nusikaltimo 
vietą. 

Jis buvo matęs mirčių: autoavarijose, žmogžudysčių vieto- 
se, karc, ligoninėje ir kelis nelaimingus atsitikimus medžiok- 
lėje. 

"Ienis Braunas prisiminė savo senyvą močiutę, gulinčią atvira- 
me karste; jos tamsi oda buvo susiraukšlėjusi, kaip per ilgai kep- 
to paukščio, rankos sudėtos ant krūtinės, lyg meldžiantis. Baž- 
nyčia tada atrodė milžiniška, tuščia, nuo verksmo aidinti erdvė. 
Jis atsiminė ankštumą, kurią jautė aplink savo kaklą dėl baltos 
naujo kostiumo apykaklės. Jam buvo ne daugiau kaip šešeri. 
Geriausiai prisimena savo tėvo ranką ant peties - palaikančią jį, 
raminančią, vedančią tolyn nuo karsto. Jis šnabždėjo: „Pasakyk 
ate močiutei, greičiau, vaikeli, ji dabar skuba į geresnę vietą, 
kalbėk greičiau, kol ji tave dar girdi.“ 

Šyptelėjo. Metų metus jis tikėjo, kad mirusieji gali girdėti — 
lyg miegodami. Jis pagalvojo, kokie galingi gali būti tėvo žodžiai. 
Prisiminė, kaip užjūryje į juodus plastikinius maišus dėjo kūnus 
vyrų, kuriuos trumpai ir artimai pažinojo. Iš pradžių stengdavo- 
si ką nors pasakyti, kelis užuojautos žodžius, lyg nuramindamas 
kelionėje į mirtį. Bet kai jų skaičius didėjo, o jo nuovargis augo, 
jis pasakydavo tik kelis paprastus sakinius, kol galų gale, pra- 
ėjus daugeliui dienų ir savaičių, jis nebedarė nė to - atlikdavo 
darbą karčioje tyloje. 

Dirstelėjo į laikrodį. Vidurnaktis. Jie eina į kambarį. Jis įsi- 
vaizdavo prakaitą virš kalėjimo viršininko lūpos, išbalusius liu- 
dytojų veidus, trumpą dvejojimą, tada skubius kalėjimo sargybi- 
nių judesius, rišant Salivano kojas ir rankas prie kėdės. 

Jis palaukė vieną minutę. 

Pirmas šokas, pagalvojo. 

Praėjo dar viena minutė. 

Antras šokas. 

Įsivaizdavo, kaip daktaras prieina prie lavono. Pasilenkia, ste- 
toskopu klauso širdį. Tada pakelia galvą, sako: „Šitas vyras mi- 
ręs“ ir pasižiūri į laikrodį. Kalėjimo viršininkas žengia į priekį, 
atsisuka į liudytojus ir kalba pagal protokolą: „Floridos valstijos 
vienuoliktojo išvažiuojamojo teismo posėdžio sprendimas ir nuosp- 
rendis įvykdytas pagal įstatymus. Tesiilsi ramybėje.“ 

Jis susimąstęs papurtė galvą. Tokio žmogaus siela tikrai nesi- 
ilsės ramybėje. 

Bet tikriausiai ne geriau bus ir manajai. 

Jis nuėjo į namelį ant ratų. Moteris jau buvo visiškai nurimusi. 

— Na, ponia Kolins, ar pasakysite, kas atsitiko? Gal norite 
palaukti advokato? Ar norite viską paaiškinti dabar? 

Moters balsas buvo vos garsesnis už šnabždesį: 

- Žinot, jis man paskambino iš to prakeikto sporto klubo, 
kur eidavo prieš darbą. Sakė, kad neleis man to padaryti. Sakė, 
kad susitvarkys su manim be teismo ir teisėjų. 

- Ar jis sakė, kad turi ginklą? 

- Taip, pone Braunai, sakė. Sakė, kad turi savo brolio ginklą 
ir šįkart tikrai jį prieš mane pavartos. 

— Šįkart? 

— Jis buvo atėjęs sekmadieni, ne toks girtas, kad virstų iš kojų, 
bet pakankamai prilakęs, todėl iššaudė žibintus lauke. Juokėsi ir 
įžeidinėjo mane. Tada pradėjo manc mušti. Mano vyriausiajam, ku- 
riam tik vienuolika, sulaužė ranką, kai šis bandė Baką sulaikyti. 
Maniau, kad mus nužudys. Aš labai išsigandau, todėl ir išsiunčiau 
vaikus pas pusseserę. Šįryt visus juos išsiunčiau autobusu. 

Moteris paėmė mažą nuotraukų albumą dirbtinės odos virše- 
liais. Padavė jį Teniui Braunui. Jis žiūrėjo į gražius veidus, mo- 
kyklines nuotraukas. 

— Jie geri vaikai, — tarė ji,- džiaugiuosi, kad jų čia nebuvo. 

Jis linktelėjo. 

— Kodėl sekmadienį nepaskambinot policijai? 

- Nieko nebūtų padėję. Turėjau net teisėjo orderį, kuriame 
liepiama jam nesiartinti prie manęs, bet tai negelbėjo. Kai jis 
būdavo išgėręs, nepadėdavo niekas. Niekas, išskyrus tą šautuvą. 

Jos viršutinė lūpa pradėjo drebėti ir akių kampučiuose susi- 
kaupė ašaros. 

— Jėzau... — suverkšleno. 

- Šautuvas? Iš kur gavote šautuvą? 

— Kai mane klinikoje pagydė, nuvažiavau į Pensakoloje esan- 
čią ginklų parduotuvę. Tebeturiu Bako kredito kortelę, todėl ga- 
vau šovinių. Buvau tokia išsigandusi, pone Braunai. Kai išgirdau 
jo senąjį pikapą kieme, žinojau, ką jis nori man padaryti, tiesiog 
žinojau. 

Moteris vėl pradėjo verkti. 

— Ar prieš iššaudama matėte jo rankoje ginklą? 

— Nežinau. Buvo tamsu ir buvau taip išsigandusi... 

Tenis Braunas kalbėjo tyliai, bet tvirtai. Rankoje tebelaikė nuo- 
traukų albumą. 

— Dabar gerai pagalvokite, ponia Kolins. Ką matėte? 

Policijos leitenantas pažvelgė į kitą uniformuotą pareigūną, 
kuris supratingai linktelėjo galvą. 

-Jūs tikrai nebūtumėte iššovusi, jei nebūtumėte pamačiusi jo 
rankose šaunamojo ginklo, argi ne? 

Moteris dvejodama žiūrėjo į jį. 

— Nebūtumėte panaudojusi mirtinos savigynos priemonės, ne- 
bent tai būtų vienintelis būdas išgelbėti savo gyvybę, tiesa?) 

— Tiesa, - lėtai atsakė ji. 

— Nebent būtumėte žinojusi, kad pavartoti ginklą yra vienin- 
telė alternatyva, taip? 

Moters veide pasirodė pirmosios suvokimo apraiškos, nors 
Braunas žinojo, kad ji nesupranta nė vieno ilgesnio jo pasakyto 
žodžio. 

— Na, - pratarė ji tyliai, - mačiau, kad jis kažką į mane nutaikė... 

— Žinojote, kad jis turi ginklą, yra jums grasinęs ir bandęs į 
jus šauti? 

- Taip, pone Braunai. Aš buvau išsigandusi. 

- Ir jums nebuvo kur bėgti ir slėptis. 

Moteris pamostagavo rankomis aplink save. 

— Kur čia pasislėpčiau? Neturėjau jokio pasirinkimo. 

Braunas linktelėjo ir vėl pažiūrėjo į vaikų nuotraukas. 

— Trys vaikai? Visi j0? 

— Ne, pone. Jų tėvas ne Bakas, jis niekada jų nemėgo. Tik- 
riausiai jie priminė jam kitą mano vyrą. Bet jie geri vaikai, pone 
Braunai. Puikūs vaikai. 

— Kur jų tikrasis tėvas? 

Moteris gūžtelėjo pečiais — tai daug pasakė apie gyvenimą 
nameliuose ant ratų ir jos mėlynes. 

- Sakė, kad važiuoja į Luizianą, norėjo gauti darbą naftos grę- 
žinyje. Bet tai buvo prieš beveik septynerius metus. Dabar jis 
tiesiog dingęs. Mes vis tiek nebuvom oficialiai susituokę. 

Tenis Braunas ketino užduoti dar vieną klausimą, kai lauke 
išgirdo griausmingą riksmą. Staiga pasigirdo ir keletas kitų bal- 
sų - girdėjo, kaip policininkai vienas kitam kažką šaukia. Mote- 
ris ant sofos aiktelėjo ir nušliuožusi susirietė ant žemės. 

— Tai jo brolis, taip ir žinojau. Jis mane nužudys, Viešpatie, 
taip ir žinojau. 

— Ne, nenužudys, - tyliai pasakė Braunas. Jis padavė moteriai 
nuotraukų albumą ir ji stipriai jį suspaudė. Tada mostelėjo pa- 
reigūnui stovėti už durų, kol jis bus lauke. 

Iš tarpdurio pamatė, kaip du policininkai bando sulaikyti di- 
delį, iš visų jėgų juos užgulusį įtūžusį vyrą. Nusikaltimo vietos 
tyrimo ekspertai buvo išsilakstę. Vyras, tąsydamas ir kratyda- 
mas pareigūnus, tempdamas juos prie lavono, staugė: 

- Bakai, Bakai! Jėzau, Bakai, negaliu patikėti! Jėzau, paleis- 
kit mane! Paleiskit! Aš tą kalę nužudysiu, aš ją nužudysiu! 

Jis stūmėsi į priekį, drauge traukdamas ir policininkus. Priešais 
iššoko dar du pareigūnai, bandydami pristabdyti jo veržimąsi. 
Vienas jų keikdamasis parkrito ant žemės. Žmonių minia pra- 
dėjo švilpti ir šūkauti, tai dar labiau kurstė vyro įsiūtį. 

- Aš tą kalę nudėsiu, po velnių! 

Jis šaukė įtūžio pritvinkusiu balsu. Jo iškreiptą veidą išryš- 
kindami pyktį apšvietė policijos automobilių švyturėliai. Jis spy- 
tė į blauzdą vienam bandančiam jį sulaikyti policininkui. Šis klyk- 
telėjo ir atšokęs į šalį griebėsi už kojos. 

"Tenis Braunas nulipo namelio ant ratų laiptais ir nuėjo prie 
mirusiojo brolio. Atsistojo tiesiai priešais jį. 

— Užsikišk! — sušuko jam. 

Įsiutęs vyras žiopsojo į jį, akimirką liovėsi stumtis į priekį. 
Bet ir vėl ėmė svirduliuoti pirmyn. 

— Aš nužudysiu tą kalę! - rėkė. 

— Čia tavo brolis? — sušuko Braunas. 

Vyras rangėsi policininkų gniaužtuose. 

— Ji nužudė Baką, dabar tą patį padarysiu jai. Kale! Tu mirsi! — 
rėkė žiūrėdamas į namelį ant ratų. 

— Ar čia tavo brolis? — vėl paklausė Braunas, šįkart kiek 
tyliau. 

-— Nudėsiu tave, kale! Nudėsiu! - suurzgė vyras. Jis pasisuko 
į Brauną. - O kas klausia? Kas tu toks, nigeri? 

Rasinis epitetas truputį sukrėtė, bet jis nepajudėjo. Pagalvo- 
jo, kad galėtų tiesiog žengti į priekį ir trenkti jam kumščiu į vei- 
dą, bet persigalvojo. Pagalvojo — nors tas vyras toks kvailas, kad 
jį įžeistų, bet nėra toks mulkis, kad neparašytų skundo. Ant sta- 
lo gulinčių popierių stirtos kaip miražas šmėkštelėjo jam prieš 
akis. 

Vienas iš vyrą laikančių policininkų išsitraukė lazdą. Braunas 
papurtė galvą, žengė į priekį ir pasilenkė taip, kad jo veidas būtų 
vos per kelis colius nuo negyvėlio brolio. 

- Aš esu policijos leitenantas Teodoras Braunas, subingalvi, 

ir už kelių sekundžių pasijusiu tikrai užknistas, o juk nenori, 
kad tave sutvarkyčiau, šiknaproti. 

Vyras sudvejojo: 

— Ta kalė jį užmušė. 

— Tai jau sakei. 

— Ką darysi? 

Tenis Braunas praleido klausimą negirdom. 

- Čia tavo ginklas? - paklausė rodydamas į šalia lavono gulin- 
tį ginklą. 

— Mano. Jis jį iš manęs pasiskolino. 

— Čia tavo ginklas? Tavo brolis? 

— Taip. Ar suimsit tą kalę, ar man teks ją nudėti? 

Vyro siautulys aprimo, bet balsas skambėjo piktai, priešiškai. 

- Ar žinojai, kad jis čia ateis? 

- Jis sakė visiems, kurie buvo bare. 

— O kam jam reikėjo to ginklo? 

- Jis tik norėjo ją vėl pagąsdinti, kaip praeitą naktį. 

Braunas pasisuko ir pamatė pro namelio duris krintančioje 
šviesoje policininką. Už jo slėpėsi moteris. Jis vėl atsisuko į 
įtūžusį vyrą — nebesiblaškantį, bet vis dar laikomą dviejų pa- 
reigūnų. 

Leitenantas praėjo pro lavoną ir pažiūrėjo į jį. Labai tyliai 
sušnabždėjo: 

— Girdi mane? Tu nevertas visų tų rūpesčių. 

Tada atsisuko į jo brolį. 

- Ar ką nors darysi? — paklausė vyras. 

Tenis Braunas šyptelėjo. 

- Žinoma, — pasakė jis. 

Jis atsigręžė į vieną iš nusikaltimo vietos ekspertų. 

- Tomai, eik, atnešk ponios Kolins šautuvą. 

Šis nuėjo prie automobilio ir grįžo su šautuvu. Braunas pač- 
mė šautuvą ir įdėjęs naują šovinį vienu judesiu jį užtaisė. 

Tada pažiūrėjo į negyvėlio brolį ir šyptelėjo. 

— Grąžink šautuvą poniai Kolins, - pasakė garsiai. Įdėmiai 
žiūrėjo į vyrą prieš savę. 

— Fredai? — sušuko dar garsiau. — Pareigūne Deivisai, išrašyk 
poniai Kolins baudą už šiukšlinimą neleistinoje vietoje. Tegul su- 
moka penkiasdešimt dolerių. Ir paskambink tvarkytojams, kad at- 
važiuotų surinkti šiukšlių. Jis pirštu parodė į kūną prie savo kojų. 

- Ei, - pratarė brolis. 

— Iš tikrųjų. Išrašyk jai baudą už tai, kad šovė į šitą mėšlo 
gabalą ir jį čia paliko. 

— Ei, - vėl pasakė vyras. 

- Pasakyk poniai Kolins, kad jei ji ir toliau čia šiukšlins lavo- 
nais, jai tai kaskart kainuos penkiasdešimt dolerių. 

Nukreipė smilių į mirusio vyro brolį. 

- Tokiais kaip šitas. Pasakyk poniai Kolins, kad ji turi teisę 
nušauti šitą prakeiktą šiknių. Bet jai tai kainuos dar penkiasde- 
šimtuką. 

—Jūs to negalite, - pasakė vyras. Jo rankos suglebusios karo- 
jo prie šonų. 

- Tikrai? — paklausė Braunas. Jis sugrįžo prie vyro ir išrėkė 
jam į veidą. - Tikrai taip manai? 

- Ei, Teni! - šūktelėjo vienas iš policininkų. — Turiu penkias- 
dešimt dolerių, galiu jai paskolinti. 

Kiti policininkai suprunkštė. 

- Žinoma, — pasigirdo dar vienas balsas. — Po galais, galime 
padaryti rinkliavą. Padengsime išlaidas, o ji iššaudys visus šun- 
snukius. 

— Galiu prisidėti dešimtine, - tarė policininkas, trindamas 
blauzdą. 

— Ei, - pasakė vyras. 

— Kas - ei? - paklausė Tenis Braunas. 

— Nepalit. 

- Pažiūrėk, ką galiu padaryti, - tyliai ištarė leitenantas. — Su- 
imkit šitą vyrą. 

— Ei! - pratarė jis, kai policininkas surakino jam rankas. 

— Valdos ribų pažeidimas. Trukdymas policijos pareigūnams. 
Policijos pareigūnų užpuolimas. Įžeidinėjimas. Na, gal dar ir ben- 
drininkavimas žmogžudystėje. Todėl, kad davei savo prakeik- 
tam girtam broliui šautuvą. 

— Negali, — dar kartą pratarė vyras. Iš jo balso išgaravo visas 
įtūžis. 

— Tai sunkūs nusikaltimai, šikniau. Spėju, kad net neturi leidi- 
mo laikyti tą ginklą. Ir dar vairavimas išgėrus. 

- Ei, aš neišgėręs. 

Tenis Braunas įdėmiai pasižiūrėjo į jį. 

— Gerai įsižiūrėk, — tyliai pratarė. - Dar kartą pamatysi šitą 
veidą — pakliūsi į tikrą bėdą. Supratai? 

— Negalit to daryti. 

— Pasiimkite jį, - pasakė Braunas pareigūnams. — Parodykit 
jam apygardos svetingumą. 

— Mielai, - sumurmėjo policininkas, kuriam šis buvo įspyręs. 
Jis, stipriai timptelėjęs surakintąjį vyrą, negailestingai pastūmė jį į 
priekį. 

— Ramiau, - pasakė Braunas. Policininkas piktai dėbtelėjo į 
leitenantą, — na, gerai, ne per daug ramiai. Ir įkiškit jį į kamerą 
su pačiais blogiausiais, pikčiausiais juodaodžiais, kuriuos šiuo 
metu turime. Gal tai pamokys jį nesipravardžiuoti. 

Abu policininkai pratrūko juoktis. 

Tenis Braunas nusisuko nuo protestuojančio vyro, tempiamo 
į policijos patrulio automobilį, sugrįžo prie namelio ir tyliai pra- 
kalbo į viduje pasislėpusią moterį: 

— Ponia Kolins, mums reikia eiti į policijos nuovadą. Ten jums 
perskaitysime jūsų teises. Norėčiau, kad paskambintumėt advo- 
katui - jis galėtų jums padėti. Supratot? 

Ji linktelėjo. 

— Turiu paskambinti vaikams. 

— Tam dar bus laiko. 

Jis pasisuko į pareigūną. 

- Pakvicsk čia vieną iš policininkių, kad nuvežtų ją į nuovadą. 
Pasirūpinkit, kad pakeliui ji gautų ko nors pavalgyti. 

— Kokie kaltinimai? — paklausė policininkas. 

Tenis Braunas apsisuko ir pažvelgė į kieme tebetįsantį bedva- 
sį kūną. 

— Na, tarkime, šaudymas miesto ribose. Turėtų pakakti, kol 
pasikalbėsiu su valstijos prokuroru. 

Jis išėjo į lauką ir atsistojo šalia lavono. 

Kvailas, pagalvojo jis. Koks kvailas. 

Pasižiūrėjo į laikrodį. Šiąnakt daug mirčių, pagalvojo. 

Pažvelgė į numirėlio akis. Jo veidą ištrynė atsiminimas apie 
Džoanės Šraiver kūną, gulintį susigėdusių, piktų žmonių rate. 
Jie stovėjo pelkės pakrašty purvinais drabužiais, jų kelnės ir pel- 
kių batai buvo aplipę žaliais dumblių gumulais. Prisiminė, kaip 
norėjo ją paliesti, pridengti, bet prisivertė to nedaryti - kaip įpras- 
ta, išlaikydamas bejausmį, oficialų požiūrį į nusikaltimą. 

Išmetė tą vaizdą iš galvos. Tai buvo mano kaltė, pagalvojo. Aš 
viską ištaisysiu. Šįkart nepralaimėsiu. 

Tenis Braunas lėtai pasuko automobilio link, kovodamas su 
mirties vizijomis, žinodamas, kad šiąnakt niekas nepasibaigė. Net 
gyvybė, kurią atimti reikalavo valstija. 


Kai paskambino Briusas Vilkoksas, jau buvo beveik išaušusi nauja 
diena. Pirmos saulės spindulių užuominos sklaidė tamsą iš me- 
džių ir dangaus, išryškindamos formas ir kontūrus. 

Braunas likusią nakties dalį praleido rašydamas ponios Ko- 
lins prisipažinimą — dvi valandos tylių, karčių pasakojimų apie 
seksualinį prievartavimą, mušimą. Buvo maždaug tai, ko jis ir 
tikėjosi. Pasakojimai visuomet vienodi, pagalvojo jis, keičiasi tik 
aukos. Jis ginčijosi su šiurkščiu valstijos prokuroro padėjėju — 
šis buvo piktas, nes jį pakėlė iš lovos; tarėsi su skyrybų advoka- 
tu, staiga patekusiu į situaciją, kuriai visiškai nebuvo pasiruo- 

šęs. Savigyna, įrodinėjo jis prokurorui, kuris norėjo ją apkaltinti 
antrojo laipsnio žmogžudyste. Galų gale jie sutarė dėl netyči- 
nio nužudymo, suprasdami, kad nors tą naktį buvo įvykdytas 
nusikaltimas, jis tikrai menkesnis už tai moteriai padarytas 
skriaudas. 

Kai pasirašinėjo paskutinius raportus ir ant darbo stalo su- 
skambo telefonas, jis pajuto užgriūvantį nuovargį. 

— Klausau. 

- Teni? Čia Briusas. Galim atsisveikinti su dar vienu serijiniu 
žudiku. Jis ką tik gavo nedidelį šoką. 

— Kad mane kur. Kas atsitiko? 

- Jis tiesiog visiems liepė išsikrušti ir sėdo į elektros kėdę. 

- Jėzau. 

Braunas pajuto, kaip visas jo nuovargis staiga išgaravo. 

— Taip. Senasis Salis iki galo liko bjaurus piktas krušlys. Bet 
ne tai įdomiausia. 

"Tenis Braunas girdėjo savo partnerio balse susijaudinimą, en- 
tuziazmą vaiko, kuriam nusispjauti į ankstyvą valandą ir viso, 
kas nutiko, siaubą. 

— Na, - paklausė, - kas dar įdomesnio? 

— Mūsų bernužėlis Kovartas. Žmogau, jis visą dieną praleido 
kalbėdamasis su tuo bjaurybe, vienut vienutėlis, klausėsi to šik- 
niaus prisipažinimų dėl mažiausiai keturiasdešimties žmogžu- 
dysčių. Visur - Floridoje, Luizianoje ir Alabamoje. Tikra vieno 
žmogaus nusikaltimų banga. Šiaip ar taip, iš šito pasišnekučiavi- 
mo prie arbatėlės Kovartukas išėjo drebėdamas ir visas išblyš- 
kęs. Vos neprarado savitvardos, kai jo draugužiai maitvanagiai 
puolė kamantinėti. Jie labai nuožmiai atakavo jį klausimais. Tai 
man priminė imtynes, kai žinai, kad pralaimėsi, bet darai vieną 
judesį po kito, o tavo priešininkas juos visus atmuša, viską atre- 
mia, ir Žinai, kad neturi nė menkiausios galimybės - teks laukti, 
kol pasigirs švilpukas. O skauda vis labiau. 

— Tai įdomu. 

- Taip. O kai jam nusibodo, kaip draugužiai žurnalistai jį kram- 
to ir išspjauna, išlėkė taip, lyg velnias liptų jam ant kulnų. 

— Kur nuvažiavo? 

— Atgal į Majamį. Bent sakė, kad tai darys. Po velnių, šimtu 
procentų negarantuoju. Vėliau turėjo susitikti su tais detekty- 
vais iš Monro apygardos. Jie irgi pernelyg nesidžiaugė Kovartu. 
Jis kažką žino apie tą žmogžudystę, bet nieko nesako. 

- Iš kur žinai? 

-— Na, po galais, Teni. Aš tik spėlioju. Bet jis atrodė truputėlį 
apsvaigęs nuo viso to, ką išgirdo. Nors tikriausiai jam nė pusės 
nepasakė. 

Braunas atsilošė, klausydamas susijaudinusio kolegos balso. 
Buvo paprasta įsivaizduoti reporterį, besirangantį po informa- 
cijos našta. Kartais yra dalykų, kurių nenorim sužinoti, pagalvo- 
j0. Greitai mąstė, bandydamas viską suprasti. 

— Briusai, žinai, ką manau? 

— Spėju - tą pati, ką ir aš. 

— Spėju, kad Kovartui pasakė ką nors, ko jis nenorėjo girdėti. 
Kažką, kas sumaišė viską, kuo jis anksčiau buvo įsitikinęs. 

— Gyvenimas ne visada toks paprastas ir gražus, ar ne, bose? 

— Tikra tiesa. 

— Na, pasakojimas apie daugybę žmogžudysčių, nesvarbu, kiek 
jų buvo, nebūtų paveikęs to šaltakraujo šikniaus. Zinai, beveik 
visi suprato, kad Salivanas yra padaręs daugiau, nei sakė, todėl 
tai neturėjo būti didelė staigmena... - pradėjo Vilkoksas, jį per- 
traukė ir mintį pabaigė Braunas: 

— Yra tik viena žmogžudystė, kuri jam ką nors reikštų. 

- Tai jau tikrai. 

Ir tik viena žmogžudystė, kuri kažką reiškia man, pamanė Te- 
nis Braunas. 


Braunas lėtai važiavo blausioje aušros šviesoje, 0 jo galvoje kirbėjo 
klausimai. Jis pastebėjo laikraščių išnešiotoją, dviračiu vingiuo- 

jantį gatve, ir privažiavo arčiau. Išgirdęs automobilį, berniukas 
atsigręžė, pažino detektyvą ir jam pamojavo, tada atsistojo ant 
pedalų ir numynė į priekį. Braunas žiūrėjo, kaip jis važiuoja per 
blankius ryto šešėlius, tarsi migla aptraukusius visą apylinkę - ši 
atrodė lyg neryški nuotrauka. Jis įriedėjo į taką prie savo namo 
ir apsižvalgė. Detektyvas matė modernų saugumą: lygios eilės 
tvarkingų tinkuotų gelžbetoninių namų, nudažytų šviečiančia bal- 
ta arba kita blyškia spalva, visi apjuosti dailiai apkirptais krū- 
mais ir krūmokšniais, žalia veja, įvažiavimuose stovi naujausių 
modelių automobiliai. Paprastas vidurinės klasės gyvenimas. Vi- 
si namai dešimties kvartalų plote statyti tos pačios kompanijos, 
suprojektuota taip, kad ši bendruomenė būtų išskirtinė, bet kartu 
ir tokia pat kaip visos kitos. Čia jokių Senųjų pietų. Keli gydyto- 
jai, keli teisininkai ir tie, kurie anksčiau priklausė darbininkų 
klasei — policininkai, tokie kaip jis. Juodieji ir baltieji. Tiesiog, 
šiuolaikinė, judanti į priekį Amerika. Jis pasižiūrėjo į savo ran- 
kas. Minkštos, pagalvojo. Rankos žmogaus, dirbančio prie sta- 
lo. Ne tokios kaip mano tėvo. Žvilgtelėjo į savo išstorėjusį juos- 
menį. Jėzau, pagalvojo, aš čia pritampu. 

Iėjęs į namą pakabino ginklo dėklą ant vagio greta dviejų krep- 
šių, prikimštų užrašų knygelių ir paskirų popieriaus lapų. Išsi- 
traukė pistoletą ir iš įpročio patikrino šovinių lizdus. Tai buvo 
trumpavamzdis. 357 mmagnum. Pasvėrė pistoletą rankoje ir pri- 
minė sau, kad turėtų bent šiek tiek laiko praleisti departamento 
šaudykloje. Susivokė jau mėnesį visiškai nesipraktikavęs. Ati- 
darė stalčių, ištraukė gaiduko stabdiklį ir pritaisė prie šovimo 
mechanizmo. Įdėjo ginklą į stalčių ir atsitūpė išsiimti savo atsar- 
ginio revolverio iš dėklo, pririšto prie kulkšnies. 

Eidamas į virtuvę pro daniškus baldus ir įrėmintus paveikslus 
užuodė kepamą kumpį. Akimirką stovėjo virtuvės tarpdury, žiū- 
rėdamas į savo tėvą, pasilenkusį prie viryklės ir mušantį kiauši- 
nius į keptuvę. 

— Labas, seni, — pasisveikino tyliai. 

Tėvas nesujudėjo, bet nusikeikė, kai ant rankos užtiško karš- 
tų riebalų. 

— Sakau, labas rytas, seni. 

Tėvas lėtai atsisuko. 

— Negirdėjau, kaip įėjai, - pasakė šypsodamasis. 

Tenis Braunas šyptelėjo pasisveikindamas. Jo tėvas jau pra- 
stai girdėjo. Jis priėjo ir viena ranka apkabino stambius jo pe- 
čius. Jautė senojo vyro kaulus po padėvėtais plonais medvilni- 
niais marškinėliais. Apkabinęs savo tėvą pajuto, kaip jis sublogo, 
buvo toks trapus, kad, rodės, subyrėtų sūnaus apglėbtas. Širdy- 
je pajuto liūdesio šešėlį, pagalvojęs, kaip kadaise tikėjo, kad nė- 
ra nieko, ko jo tėvas negalėtų pakelti ir išlaikyti, ir suprato, jog 
dabar jis pakelia tikrai mažai. Visą jėgą atėmė ligos. Pagalvojo, 
kad augi pykdamas ir laukdamas dienos, kai tapsi stipresnis ir 
pajėgesnis už savo tėvą, o kai ta diena ateina, pasijunti nejaukiai 
ir nemaloniai. 

- Anksti kėlei, - pasakė sūnus, patraukdamas ranką ir paleis- 
damas tėvą. 

Šis gūžtelėjo pečiais. Braunas žinojo, kad tėvas beveik nebe- 
miega. Iš skausmo ir užsispyrimo. 

— Ir kodėl vadini mane seniu? Nesu toks jau senas. Prireikus 
dar galėčiau tave prikulti. 

- Tikriausiai galėtum, - atsakė Braunas šypsodamasis. Tai buvo 
melas, kuris patiko jiems abiem. 

-— Žinoma, - patvirtino tėvas. 

— Ar mergaitės jau atsibudo? 

— Ne. Viršuje girdėjau kažkokį bruzdėjimą. Gal kepamo kum- 
pio kvapas jas pažadins. Bet jos, švelnios ir jaunos, nemėgsta 
anksti keltis. Jei tavo mama būtų su mumis, ji pasistengtų, kad 
jos atsibustų su pirmaisiais gaidžiais. Jos čia keptų šį kumpį. 
Gal net iškeptų sausainių. 

Braunas papurtė galvą. 

- Ojei jų mama vis dar būtų čia, ji joms lieptų gulėti lovose ir 

pamiegoti dėl grožio. Ji joms leistų pramiegoti mokyklos auto- 
busą ir nuvežtų jas pati. 

Abu vyrai nusijuokė ir pritariamai palinksėjo. Braunas ži- 
nojo, kad jo tėvo skundai netikri. Senelis be galo mylėjo savo 
anūkes. 

Tėvas vėl nusisuko į viryklę. 

— Aš tau iškepsiu kiaušinienę. Turbūt buvo sunki naktis? 

- Žmona nužudė buvusį vyrą, kai šis atėjo pas ją su pistoletu 
rankoje, tėti. Nieko ypatinga ar neįprasta. Tiesiog baisiai liūdna 
1r Žiauru. 

- Sėsk. Pervargai. Kodėl negali dirbti normaliomis valandomis? 

— Mirtis dirba nenormaliomis valandomis, todėl aš irgi nega- 
liu to daryti. 

— Matyt, toks tavo pasiaiškinimas, kodėl praeitą sekmadienį 
praleidai pamaldas. Ir sekmadienį prieš tai. 

— Na... - pradėjo jis. 

— Tavo mama, jei gyva būtų, tau gerai uždrožtų. Po velnių, 
sūnau, ji ir man duotų pylos už tai, kad leidžiu tau neiti į pamal- 
das. Žinai, tai neteisinga. 

- Žinau. Sekmadienį nueisiu. Pasistengsiu. 

Tėvas dubenėlyje plakė kiaušinius. 

— Nekenčiu visų tų naujovių, kurias čia turi. Kaip šita pra- 
keikta elektrinė krosnis. Branduolinė maisto viryklė ar kažkoks 
panašus velnias. 

— Mikrobangė. 

— Na, ji neveikia. 

— Ne, tu nežinai, kaip ja naudotis. Yra skirtumas. 

Tėvas šypsojosi. Braunas žinojo, kad jo tėvas jaučia priešta- 
ringą pranašumą, nes užaugo ledrūsių ir išviečių, šulinio van- 
dens ir malkomis kūrenamų krosnių pasaulyje, susikūrė gyveni- 
mą senoje, pažįstamoje aplinkoje. O galų gale, senatvėje, apsi- 
gyveno namuose, kurie jam labiau primena kosminę raketą nei 
namą. Visi vidurinės klasės naudojami prietaisai juokino ir jis 
dažniausiai manė, kad jie beverčiai. 

— Nesuprantu, kokia iš jos nauda, nebent reikėtų ką nors at- 
šildyti. 

Jis pagalvojo, kad bent apie tai tėvas kalba teisingai. Jis žiūrė- 
jo, kaip seno tėvo gumbuotos rankos greitai supila omletą į kep- 
tuvę ir jį apverčia, įgudusiu mostu perlenkia pusiau. Nuostabu, 
pagalvojo sūnus. Artritas atėmė jo judrumą, senatvė pavogė re- 
gą ir klausą, širdies liga išsėmė beveik visas jėgas, paliko jį suly- 
susį, kadaise išsipūtusi nuo raumenų rankų oda dabar buvo nu- 
karusi. Bet senasis odadirbio vikrumas jo neapleido. Jis dar ga- 
lėjo paimti peilį ir perpjauti obuolį į dvi lygias dalis ar paimti 
pieštuką ir nubrėžti tiesią liniją. Tik dabar tai darant jam skau- 
dėdavo. 

- Štai! Turėtų būti skanu. 

— Ar valgysi drauge? 

— Ne. Dar iškepsiu ir mergaitėms. Man užteks kavos ir duo- 
nos, — senasis vyras pažvelgė į grindis. - Kad gyvenčiau, man 
reikia nedaug. Kelių pagalių, kad palaikytų ugnį. 

Senolis lėtai, su matomu skausmu atsisėdo į kėdę. Sūnus apsi- 
metė to nepastebėjęs. 

- Prakeikti seni kaulai. 

— Ką? 

— Nieko. 

Jie akimirką sėdėjo tylėdami. 

- Teodorai, - tyliai pasakė tėvas, - kodėl nepagalvoji susirasti 
naują žmoną? 

Sūnus papurtė galvą. 

— Niekada nerasčiau tokios kaip Lizė, - atsakė jis. 

— Iš kur gali žinoti, jei neieškai? 

— Kai mirė mama, tu nepradėjai ieškotis naujos žmonos. 

— Aš jau buvau per senas. Tu dar jaunas. 

Braunas papurtė galvą. 

— Aš turiu viską, ko man reikia. Turiu tave ir savo dukras, 
darbą ir šitą namą. Jaučiuosi puikiai. 

Senolis prunkštelėjo, bet nieko nesakė. Kai sūnus baigė val- 
gyti, jis paėmė lėkštę ir sunkiai nunešė ją prie plautuvės. 

- Eisiu pažadinti mergaičių, - pasakė Braunas. 

Tėvas kažką sumurmėjo. Sūnus stabtelėjo, pažvelgė į jį. Mes — 
įdomus derinys. Senas ir jaunas našliai, kaip įmanydami geriau 
auginantys dvi mergaites. Jo tėvas niūniuodamas šveitė lėkš- 
tes. Braunas sutramdė spontanišką, meilų juoką. Senolis vis 
dar nenorėjo naudotis indaplove ir niekam kitam to neleido. 
Jis tvirtino, kad sužinoti, ar kas nors švaru, galima tik vienu 
būdu - išvalyti pačiam. Manė, kad tai savotiškai teisinga. Kai 
mergaitės dėl to ėmė skųstis, netrukus po tėvo atsikraustymo, 
jis paaiškino, kad senolis pripratęs prie kitokio gyvenimo. Toks 
paaiškinimas kelioms dienoms jas kiek apramino, paskui vieną 
savaitgalį Tenis Braunas pasisodino abi mergaites į nežymėtą 
policijos automobilį ir nuvažiavo aštuoniasdešimt kilometrų į 
šiaurę, iki Alabamos pasienio, netoli Minetės įlankos. Jie va- 
žiavo pro dulkėtą mažą miestelį, nustatytą plytiniais namais, 
kurie atrodė itin šviesūs vidurdienio saulėje. Pravažiavo ilgą 
eilę gluosnių, įvažiavo į laukus ir pagaliau atvyko į labai seną 
gyvenvietę. 

Jis nuvedė jas per platų lauką į nedidelį slėnį, kur, atrodė, 
karštis kybo ore, siurbdamas iš plaučių kvapą. Parodė joms 
kelias nedideles, jau tuščias, apgriautas laiko tėkmės išbluku- 
sių raudonų ir rudų spalvų trobas. Pasakė, kad jų senelis čia 
gimė ir augo. Tada vežė jas atgal į Pačiulą, pakeliui parodė juo- 
daodžių mokyklą, kurioje jo tėvas išmoko skaityti, ir ūkį, ku- 
riame jis sunkiai dirbo, kol pagaliau pasiekė prižiūrėtojo vietą, 
ir išmoko odos rauginimo amato. Jis parodė joms namą, kurį 
kadaise buvo nusipirkęs jų senelis; mieste, seniau vadintame 
Juodmiesčiu; ten jų močiutė buvo įsteigusi siuvyklą ir dėl savo 
talento pelnė tokią pagarbą, kad pirmoji toje bendruomenėje 
peržengė rasių ribą ir tapo tokia pat gerbiama kaip bet kuri 
baltaodė siuvėja. Jis parodė joms mažą baltą bažnyčią, kurioje 

jo tėvas buvo diakonas, o mama giedojo chore. Tada parsivežė 
jas namo ir daugiau nebebuvo jokių kalbų apie indaplovę. 

Aš irgi pamirštu, pagalvojo jis. Mes visi pamirštame. 

Koridorius, vedantis į mergaičių kambarius, buvo prikabinėtas 
šeimos nuotraukų. Jo žvilgsnis užkliuvo už vienos - tos, kurioje 
jis pats, laikantis kamuolį. Jis įsižiūrėjo, kad kai kuriose vietose 
lygus, blizgantis džersio audinys įplyšęs. Raudonos ir pilkos spal- 
vų uniformos buvo dėvėtos - jas atidavė netoliese buvusi baltų- 
jų mokykla. Mergaitės to nesupranta, pagalvojo jis. Jos nesu- 
pranta, ką reiškia žinoti, kad kiekviena uniforma, kiekviena bib- 
liotekos knyga, kiekvienas klasės stalas anksčiau buvo naudotas 
baltaodžių mokykloje, o paskui išmestas. Jis prisiminė, kaip pir- 
mą kartą pačmė panešiotą savo šalmą ir jo viduje pamatė tamsią 
prakaito juostą. Tada palietė pamušalą, norėdamas pažiūrėti, ar 
ji apčiuopiama. Prikišo pirštus prie nosies, bandydamas užuosti 
kvapą. Vos tai prisiminęs papurtė galvą. Karas viską pakeitė, 
pagalvojo. Šyptelėjo. Tūkstantis devyni šimtai šešiasdešimt de- 
vintieji. Žygis į Vašingtoną vyko šešeriais metais anksčiau. Civi- 
linių teisių bilis išleistas kitais metais. Balsavimo teisių bilis — 
1965-aisiais. Visos pietinės valstijos buvo iškraipytos tų poky- 
čių. Jis grįžo iš tarnybos kariuomenėje ir įstojo į koledžą — 
mokslas jam nekainavo dėl lengvatų tarnavusiesiems kariuome- 
nėje. Vėliau, grįžęs namo į Pačiulą, sužinojo, kad juodaodžių 
mokykla, kurioje žaidė futbolą, uždaryta. Vietoj jos pastatyta 
didelė, bjauri, bedvasė regioninė mokykla. Sporto laukuose, kur 
kadaise žaisdavo, žėlė piktžolės. Raudonai rudas purvynas, ku- 
riame seniau išsitepdavo uniformą, dabar buvo apaugęs susiraiz- 
giusiomis piktžolėmis ir aukšta žole. Jis atsiminė perpalės džiū- 
gavimus ir pagalvojo, kad jo gyvenime jų buvo per mažai. 

Vėl papurtė galvą. Privalau prisiminti, pagalvojo. Prisiminė 
epitetą, kuris vos prieš kelias valandas išlėkė iš negyvėlio brolio 
lūpų. Niekas dar nepasikeitė. 

Pasibeldė į vyresniosios dukros duris: 

— Nagi, Lisa! Metas keltis. Skubiai! 

Apsisuko ir greitai pabeldė į jaunėlės duris: 

— Samanta! Kelkis ir paskubėk. Pradėk dirbti kojomis. Metas 
į mokyklą! 

Jų dejonės jį pralinksmino, trumpam nukreipė mintis nuo Pa- 
čiulos, nužudytosios mergaitės ir dviejų vyrų, sėdėjusių mirti- 
ninkų kamerose. 


Kitą pusvalandį Tenis Braunas praleido kaip priemiestyje gyve- 
nantis tėvas — su mokyklinės dienos rūpesčiais - baksnojo, mei- 
likavo, reikalavo ir pagaliau pasiekė norimą rezultatą: abi mer- 
gaitės išėjo į mokyklą su paruoštais namų darbais, pagamintais 
pietumis, laiku, kad spėtų į mokyklos autobusą. Išėjus mergai- 
tėms, jo tėvas nuėjo į savo kambarį numigti, o Braunas liko vie- 
nas. Saulės šviesa, užliejusi kambarį, iškreipė visą aplinkos vaiz- 
dą. Jis jautėsi tarytum keistas naktinis žvėris, patekęs į saulėkai- 
tą, slenkantis nuo šešėlio prie šešėlio, nes tik tamsa teikė saugu- 
mo jausmą. 

Pažvelgė į kitą kambario pusę ir įsistebeilijo į tuščią gėlių va- 
zą, stovinčią ant lentynos. Ji buvo keraminė, aukšta, smėlio laik- 
rodžio formos, su balta gėle, nupiešta ant šono. Braunas nusi- 
šypsojo. Jis prisiminė, kaip žmona pirko tą vazą per atostogas 
Meksikoje ir kaip ji nešė ją rankose visą kelią namo, nepasitikė- 
dama šveicoriais, bagažo nešikais ir portjė. Kai sugrįžo, pastatė 
vazą valgomojo stalo viduryje ir visuomet į ją pamerkdavo gėlių. 
Tokia jau ji buvo. Jei ko panorėdavo — darydavo viską, kad tai 
gautų. Net jei tai reiškė, kad teks nešti rankose juokingą vazą. 

Daugiau jokių gėlių, pagalvojo jis, tik mergaitėms. 

Jis prisiminė, kaip iš paskutiniųjų jie stengėsi išgelbėti ją ligo- 
ninės priimamajame, kaip jam atvykus jie darbavosi, apspitę darė 
adrenalino ir plazmos lašelines, širdies masažą, bandė įkvėpti 
jai bent truputį gyvybės. Jis iš pirmo žvilgsnio suprato, kad iš to 
nieko nebus. Tai buvo nuojauta, užsilikusi nuo karo metų, lyg 

galimybė matyti, kad jau peržengta nematoma linija, iš už ku- 
rios negali sugrąžinti jokia mokslinė įranga, nes mirtis neišven- 
giama. Jie labai įtemptai, karštligiškai dirbo. Prieš kokias dvide- 
šimt minučių ji pati dar dirbo drauge su jais. Paskui pasiėmė 
lietpaltį, persimetė keliais juokeliais dienos pabaigoje, palinkėjo 
geros kloties kitiems ligoninės priimamojo darbuotojams, nuėjo 
į savo automobilį, pavažiavo penkis kvartalus ir į ją trenkėsi gir- 
tas krovininio sunkvežimio vairuotojas. Net kai ji jau buvo mi- 
rusi ir jie žinojo, kad nebėra jokios vilties, nesiliovė stengtis. Jie 
žinojo, kad ji elgtųsi taip pat. 

Jis žiūrėjo į lubas ir negalėjo užmigti, kad ir koks buvo pavar- 
gęs. Suprato, kad niekada nesiliaus jos ilgėtis, nes nesugebės už- 
miršti jos mirties. Jis su tuo susitaikė ir to užteko, kad išgyventų 
nuo vienos dienos iki kitos. 

"Tada atsistojo ir nuėjo į savo jaunesniosios dukros kambarį; 
priėjęs prie jos stalo ėmė stumdyti kelis ten padėtus merpaitiš- 
kus daiktus: dėžutę su karoliais, žiedais ir kaspinais, žaislinį meš- 
kiną įplėšta ausimi, seną aplanką, prikimštą mokyklinių daiktų 
iš praeitų metų, krūvą šepečių ir šukų. Ilgai neužtrukęs surado 
tai, ko ieškojo: mažą sidabrinį rėmelį su nuotrauka. Pakėlė ją 
prie akių. Rėmelis, pagavęs saulės šviesą, suspindėjo. 

Tai buvo dviejų mergaičių nuotrauka: viena juodaodė, kita — 
baltaodė, viena juodaplaukė, kita — geltonplaukė, susikibusios 
rankomis, besišypsančios, su kabėmis ir padriku makiažu, apsi- 
siautusios plunksniniais šalikais. 

Jis pažvelgė į du veidus fotografijoje. 

Draugės, pamanė jis. Bet kas, pažiūrėjęs į nuotrauką, supras- 
tų, kad tai buvo svarbiausia - jos tiesiog mylėjo viena kitą, dali- 
josi paslaptimis ir norais, džiaugsmu ir ašaromis. Joms buvo de- 
vyneri, abi laisvai maivėsi prieš fotoaparatą. Tada buvo Helovy- 
nas, jos puošėsi spalvotais nederančiais kostiumais, lenkdamos 
viena kitą beprotiška išvaizda, su didžiausiu juoku ir nevaržomu 
vaikišku linksmumu. 

Jį užvaldė įtūžis. Viskas, ką matė, buvo iš jo besityčiojantis 
Bleiras Salivanas. Tikiuosi, kad tau skaudėjo, pagalvojo. Tikiuosi, 
kad tau atplėšė sielą nuo kūno su didžiausiu skausmu, koks tik 
įmanomas. 

Salivano veidas išnyko ir jis pagalvojo apie Fergiusoną. 

Manai, kad esi laisvas. Manai, kad išsisuksi. Nė velnio... 

Jis vėl pažvelgė į nuotrauką rankoje. Jam ypač patiko tai, kad 
mergaitės apglėbusios viena kitai pečius. Jo dukros juoda ranka 
kabojo kitoje Džoanės Šraiver pusėje, o Džoanės ranka - ant jo 
dukros peties, abi mergaitės buvo stipriai apsikabinusios, atsi- 
rėmusios viena į kitą. 

Jos pirma ir geriausia draugė, pagalvojo jis. 

Jis įsižiūrėjo į Džoanės Šraiver akis. Jos buvo ryškiai mėlynos. 
"Tokios pat spalvos kaip Floridos dangus jo žmonos laidotuvių die- 
ną. Jis stovėjo toliau nuo kitų gedėtojų, laikydamas abi dukras už 
rankų, klausydamasis kunigo balso, jo žodžių apie tikėjimą ir išti- 
kimybę, meilę ir žengimą į dangų, bet girdėjo nedaug. Jis buvo 
sukrėstas, nejsitikinęs, kad galės žengti dar vieną žingsnį. Laikė 
prispaudęs dukras sau prie šonų ir suprato tik tai, kad jos abi 
baisiai verkia. Norėjo pykti, bet žinojo, kad tai būtų pernelyg pa- 
prasta, kad jis jaus nepraeinančią agoniją, sumišusią su siaubu, 0 
mirus motinai, rodės, praras ir mergaites. Kad išplėšus šerdį, jie 
nebepajėgs likti kartu. Jis negalėjo kalbėti, nežinojo, ką joms pa- 
sakyti, nežinojo, kaip joms padėti, ypač Samantai, jaunėlei, kuri 
nevaldomai kūkčiojo nuo pat motinos mirties. 

Kiti laidotuvių dalyviai laikėsi atokiau, tik Džoanė Šraiver at- 
siplėšė nuo ją raminančios tėvo rankos, ne pagal metus rimta, 
vilkinti geriausią savo suknelę, pilnomis ašarų akimis pro susi- 
rinkusiuosius priėjo tiesiai prie jo ir pasakė: 

— Nesijaudinkite dėl Samantos. Ji - mano draugė ir aš ja pasi- 
rūpinsiu. 

"Tą akimirką ji ištiesė ranką, paėmė už rankos jo dukrą ir taip 
stovėjo ją laikydama. Ir ji tęsėjo savo žodį. Ko nors prireikus ji 

visuomet padėdavo Samantai. Savaitgaliais. Per atostogas. Po 
pamokų mokyktoje. Padėjo jam susigrąžinti į gyvenimą įprastą 
tvarką. Devynerių metų amžiaus ir išmintingesnė nei suaugęs 
žmogus. 

Ne, pagalvojo jis, ji buvo daugiau nei jos draugė. Ji buvo ir 
mano draugė. Išgelbėjo mūsų gyvenimą. 

Jis nekentė savęs. Nors turėjau visus įmanomus įgaliojimus ir 
valdžią, aš jos negalėjau apsaugoti. 

Prisiminė karą. „Gydytoją!“ — šaukdavo ir aš ateidavau. Ar 
išgelbėjau bent vieną iš jų? Prisiminė baltaodį vaikiną, tarnavusį 
vos savaitę, kaubojų iš Vajomingo, kuriam kulka pataikė į krūti- 
nę ir paliko žaizdą bei pradurtą plautį. Pro ją erzinamai švilpė 
oras, kol jis stengėsi gelbėti kareivį. Šis žiūrėjo įsmeigęs akis į 
Tenį Brauną, pro skausmo ir šoko miglą ieškodamas bent vieno 
ženklo, kuris išduotų, ar jis gyvens, ar mirs. Tebežiūrėjo, kai 
paskutinis kvapas iššvilpė jam iš krūtinės. Tokia pat buvo Betės 
ir Džordžo Šraiverių veidų išraiška, kai jis atėjo pas juos su pa- 
čiomis blogiausiomis žiniomis. 

Braunas papurtė galvą. Kiek laiko pažinojau Džordžą Šraive- 
rį? Nuo tos dienos, kai įsidarbinau jo tėvo parduotuvėje, o jis 
paėmė šluotą ir dirbo drauge su manimi. 

Jo rankos drebėjo. Aš palaidojau per daug žmonių. Jis pasku- 
tinį sykį pažiūrėjo į nuotrauką ir padėjo ją atgal ant stalo. Niekas 
dar nesibaigė, patikino save. Aš tau per daug skolingas. 

Nuėjo iš dukros kambario į savo miegamąjį. Daugiau negal- 
vojo apie nuovargį ar poilsį. Vedamas pykčio ir skolos jausmo, 
pradėjo krautis į krepšį drabužius, galvodamas, kada artimiau- 
sias skrydis į Majamį. 


T RSALBIEKS A SS KN RIBUIĖS 


Pasakojimo spraga 


Jis neturėjo jokio plano. 

Metijus Kovartas laukė dienos po Bleiro Salivano egzekucijos 
taip, kaip lauktų žmogus, sužinojęs, kad dabar jo eilė. Jis lėkė 
nuomotu automobiliu per naktį, beveik per pusę valstijos, peršo- 
ko į devyniasdešimt penktąjį greitkelį piečiau nuo Sent Augusti- 
no. Nuvažiavo penkis šimtus kilometrų dideliu greičiu, dažnai 
paspausdamas iki šimto keturiasdešimties kilometrų per valandą, 
ir stebėjosi, kodėl jo nė karto nesustabdė kelių policija, nors suti- 
ko ne vieną priešinga kryptimi važiuojantį patrulį. Skrodė tamsu- 
mas, 0j0 galvoje rikošetu daužėsi pašėlusios, prieštaringos mintys. 
Pirmoji ryto šviesa pasirodė pralekiant Palm Biča; ji nė trupučio 
nepašviesino jo problemų. Jau buvo gerokai įdienoję, kai jis pa- 
galiau atidavė automobilį paniurusiam Herz agentui Majamio tarp- 
tautiniame oro uoste; šis nesuprato, kodėl Kovartas tiesiog ne- 
grąžino jo šiaurės Floridoje, kur išsinuomojo. Kubietis taksi vai- 
ruotojas, mišria kalba energingai plepėdamas apie beisbolą ir po- 
litiką, nematydamas tarp šių dalykų jokios ribos, stūmėsi per piko 
valandos spūstį į Kovarto butą, paskui paliko reporterį kelkrašty- 
j€ žiūrėti į virpantį žydrą dangaus karštį. 

Jis nejaukiai žingsniavo po savo kambarį, galvodamas, ką da- 
ryti. Bandė prisiversti eiti į laikraščio redakciją, bet negalėjo tam 

surasti jėgų. Ten nebebuvo prieglobstis - priminė pelkę ar minų 
lauką. Žiūrėjo į savo rankas, vartė jas, skaičiavo raukšles ir vc- 
nas, galvodamas, kaip ironiška — prieš kelias valandas jis norėjo 
likti vienas, o kai pagaliau liko - negali nuspręsti, ką daryti to- 
liau. 

Rausėsi atmintyje, ieškodamas kitų žmonių, kurie būtų pate- 
kę į panašias aplinkybes - lyg kitų klaidos būtų galėjusios su- 
menkinti jo klaidas. Prisiminė Viljamo F. Baklio bandymus iš- 
gelbėti Edgarą Smitą nuo mirties bausmės Naujajame Džersyje 
šeštojo dešimtmečio pradžioje, Normano Meilerio pagalbą Dže- 
kui Abotui. Prisiminė tą žurnalistą, stovintį priešais mikrofonus 
ir piktai prisipažįstantį, kad buvo apgautas žudiko. Galėjo įsi- 
vaizduoti romanų rašytoją, besibraunantį pro fotoaparatų blyks- 
tes, atsisakantį kalbėti apie savo globotinį žudiką. Aš nesu pir- 
mas suklydęs reporteris, pagalvojo. Tai - rizikinga profesija. Vi- 
sada galima suklysti. Nėra nė vieno reporterio, kuris būtų ap- 
saugotas nuo apdairiai paspęstos apgavystės. 

Bet tai jį tik vertė pasijusti dar blogiau. 

Jis palinko kėdėje, lyg kalbėdamas su kuo nors, sėdinčiu prie- 
šais, ir pasakė: 

— Ką galėjau padaryti? 

Atsistojo ir pradėjo žingsniuoti po kambarį. 

— Po velnių, jie neturėjo jokių įrodymų. Viskas buvo savaime 
aišku. Visiškai suprantama. Po velnių. Po velnių. 

Staiga, apimtas įtūžio, jis nustūmė nuo stalo krūvą žurnalų ir 
laikraščių. Šiems dar nespėjus nukristi, pakėlė staliuką ir metė ji 
į sofą. Trankomų baldų garsas svaigino. Jis pradėjo keiktis, vis 
greičiau puldinėdamas po kambarį. Numetė ant žemės kelias 
lėkštes. Iš lentynos išmėtė knygas. Išvartė kėdes, daužė sienas, 
pagaliau krito prie lovos. 

— Iš kur galėjau žinoti! - sušuko. 

Kambario tyla buvo vienintelis atsakas. Apėmė nepaprastas 
nuovargis, jis atvertė galvą ir įsispoksojo į lubas. Netikėtai nu- 
sijuokė: 

— Vargeli, - tarė mėgdžiodamas niūrų holivudišką pietietišką 
akcentą, — tu tikrai susimovei. Tikrų tikriausiai susimovei. Susi- 
movei išskirtiniu ypatingu būdu. 

Jis tęsė savo žodžius, kad nuaidėtų sujauktame kambaryje. 

Greitai atsistojo. 

— Na gerai. Ką gi darysim... 

Tyla. 

- Teisingai, - jis vėl nusijuokė. - Mes tiesiog nežinom, ar ne? 

Per užgriozdintą kambarį jis nuėjo prie stalo ir aiplėšė apatinį 
stalčių. Perrausė krūvą popierių, kol atrado metų senumo sek- 
madienio laikraštį su pirmuoju savo straipsniu. Šis jau buvo tru- 
putį pageltęs. Laikraštinis popierius atrodė trapus. Antraštė iš- 
kilo prieš akis ir jis pradėjo skaityti straipsnį. 

— Žmogžudystės byloje iškyla klausimų, — garsiai perskaitė 
pirmuosius straipsnio žodžius. — Tai jau taip. 

Jis skaitė, kiek pajėgė: perskaitė paantraštę, straipsnio pra- 
džią pirmajame puslapyje, likusią dalį viduje. Nežiūrėjo į Džoa- 
nės Šraiver nuotrauką, bet piktai spoksojo į Salivano ir Fergiu- 
sono fotografijas. 

Jau norėjo laikraštį suglamžyti ir mesti į šiukšlių dėžę, bet 
sustojo ir vėl pažvelgė į jį. Pagriebęs geltoną spalviklį pradėjo 
žymėti kai kuriuos žodžius ir frazes. Baigęs skaityti straipsnį 
antrą kartą, nusijuokė. Visuose parašytuose žodžiuose nebuvo 
nieko neteisinga. Nebuvo nieko, kas iš tiesų nebuvo tiesa. Jokių 
netikslumų. 

Išskyrus visumą. 

Jis pažiūrėjo, ką parašęs: visi „klausimai“ buvo teisingi. Ro- 
bertas Erlas Fergiusonas nuteistas remiantis pačiais nerimčiau- 
siais įrodymais, kuriuos galėjo sugalvoti rasistinė aplinka. Ar jie 
jėga ištraukė Fergiusono prisipažinimą? Straipsnyje jis parašė, 
kad taip tvirtino kalinys, bet paneigė policininkai. Tenis Brau- 
nas, pagalvojo Kovartas, negalėjo paaiškinti, kodėl Fergiusonas 
tiek laiko buvo suimtas, kol pagaliau prisipažino. Tą buvo verta 

paminėti. Prisiekusiųjų sprendimą lėmė tik nuomonės. Žiauriai 
nužudyta maža baliaodė mergaitė ir ta žmogžudyste kaltinamas 
įpykęs juodaodis vyras, kurį gina senas, nekompetentingas ad- 
vokatas. Puiki prielaida atsirasti išankstiniam nusistatymui. Jo 
paties žodžiai, išgauti neleidžiamu būdu, jį įkišo į mirtininkų ka- 
merą. Todėl nekilo jokių klausimų dėl to, kad po Džoanės Šrai- 
ver nužudymo su Fergiusonu buvo elgiamasi neteisėtai. 

Išskyrus vieną smulkmeną. Jis nužudė tą mergaitę. Bent taip 
tvirtino serijinis žudikas. 

Jam svaigo galva. 

Kovartas toliau tyrinėjo savo straipsnį. Bleiras Salivanas buvo 
Eskambijos apygardoje tada, kai įvykdyta žmogžudystė. Tai pa- 
tvirtinta ne kartą. Nėra jokios abejonės, kad tuo metu Salivanas 
buvo įpusėjęs savo žmogžudysčių seriją. Jis galėjo tapti įtariamuoju, 
jei tik policija būtų norėjusi įdėmiau pažvelgti į bylą. 

Vienintelį tikrą melą - jei jis tikrai buvo vienas - pasakė Fergiu- 
sonas, kai pareiškė, kad Salivanas prisipažino įvykdęs nusikalti- 
mą. Bet taip melavo Fergiusonas — Kovartas jį tik citavo. 

Bet vis tiek visa tai buvo melas; pavojingas dviejų vyrų, nuslė- 
pusių visą įmanomą tiesą, kūrinys. 

Aš pragare, pagalvojo. Paprasta, siaubinga tiesa tokia, kad iš ge- 
rų paskatų atsitiko pats blogiausias dalykas, koks tik įmanomas. 

Jis nepaisė pirmų dviejų telefono skambučių. Trečią kartą pa- 
sijudino ir, nors žinojo, kad su niekuo nenorėtų kalbėtis, pakėlė 
ragelį ir pridėjo prie ausies. 

- Klausau. 

- Jėzau, Metai? 

Tai buvo Vilas Martinas iš redakcijos. 

- Vilai? 

- Jėzau, vyruti, kur po galais buvai? Visi eina iš proto bandy- 
dami tave rasti. 

— Aš parvažiavau. Ką tik grįžau. 

— Iš Starko? Tai aštuonių valandų kelionė. 

-— Tiesą pasakius, mažiau nei šešių. Važiavau gana greitai. 

— Na, tikiuosi, kad gali rašyti taip pat greitai, kaip važiuoti. 
Miesto žinių skyrius tiesiog klykia, nes nori tavo straipsnio ir 
mes turime tik keletą valandų iki pirmojo numerio spausdinimo. 
Tau reikia nešti savo užpakalį čia, pronto. 

Redaktoriaus balsas buvo kupinas jaudulio. 

- Žinoma. Žinoma... 

Kovartas savo balso klausėsi lyg kieno nors kito. 

— Vilai, ką rašo laikraščiai? 

— Visokių beprotiškų dalykų. Jie vis dar prasimano visko dėl 
tos tavo spaudos konferencijos. Po velnių, kas ten atsitiko? Nie- 
kas nieko nesako ir niekas nieko nežino. Turėtum išklausyti žinu- 
tes savo telefono atsakiklyje. Televizijos tinklai, 7Times ir Post, ir 
visi savaitraščiai — tai tik pradžia. Trys vietiniai filialai laukia tavęs 
prie durų, todėl rask būdą čia atvykti nesukeldamas per daug 
triukšmo. Mums skambino koks pustuzinis detektyvų, tiriančių 
senus nusikaltimus, įvykdytus Salivano kelyje. Visi nori žinoti, ką 
tau pasakė žudikas, prieš gaudamas dozę elektros srovės. 

— Salivanas prisipažino padaręs daugybę nusikaltimų. 

— Tai aš žinau. Tai jau buvo pranešta. Tai ir pasakei visiems 
konferencijoje. Bet mums kuo greičiau reikia naujos, išsames- 
nės informacijos. Visų smulkmenų. Vardų, datų ir detalių. Da- 
bar. Ar viską įrašei į juostas? Turim jas atiduoti šifruotojui, po 
velnių, tuzinui šifruotojų ir padaryti kelis nuorašus. Nagi, Meti, 
žinau, kad tu turbūt pervargęs, drauguži, bet tau reikia sukaupti 
jėgas. Išgerk kelis No Doz ir kavos. Tiesiog ateik čia. Išpum- 
puok iš savęs tą straipsnį. Turi pajudėti, Meti, judėti, kol visi čia 
neišprotėjo. Po galais, vėliau pamiegosi. Vis tiek miegas laiko- 
mas pernelyg svarbiu dalyku. Kur kas naudingiau parašyti gerą 
straipsnį. Patikėk manimi. 

— Gerai, - bejėgiškai tarė Kovartas. 

Bet koks noras bandyti paaiškinti, kas atsitiko, išgaravo džiu- 
gesio bangose, kurias per telefoną skleidė Vilas. Kovartas su- 

prato, kad Martinas - žmogus, mėgstantis atsidėti ir lėtai ap- 
svarstyti įvykių eigą. Miesto žinių skyrius turbūt paklaikęs iš 
susijaudinimo. Svarbus straipsnis daro didelį poveikį laikraščio 
darbuotojams. Jis visus pagauna, įtraukia, priverčia jaustis taip, 
lyg jie būtų įvykių dalis. Jis giliai įkvėpė. 

— Atvykstu, - pasakė tyliai, - bet kaip man praeiti pro filma- 
vimo grupes? 

- Jokių problemų. Žinai, kur Marriott viešbutis centre — pri- 
siglaudęs už Omni prekybos centro? Mažoje gatvėje, vedančio- 
je įilanką? 

- Žinoma. 

— Na, laikraščius išvežiojantis sunkvežimis paims tave prie 
kampo už kokių dvidešimties minučių. Tiesiog šok į jį ir įva- 
žiuosi pro tarnybinius vartus. 

— Po mantija ir su durklu, tiesa? - Kovartas negalėjo nenusi- 
šypsoti. 

— Dabar pavojingi laikai, reikalaujantys ypatingų pastangų. Tai 
geriausia, ką galėjom taip greitai sugalvoti. Na, gal CŽV ar KGB 
sukurtų ką nors geresnio, bet kas turi tam laiko? Galų gale ap- 
gauti pulką televizijos reporterių — ne pati sudėtingiausia už- 
duotis. 

— Atvykstu. 

Jis staiga pagalvojo apie kasetes, kuriose įrašyta tiesa apie Džo- 
anės Šraiver nužudymą. Negalėjo leisti išgirsti tų žodžių. Bent jau 
tol, kol viskas nurims ir jis sugalvos, ką daryti. Sumurmėjo: 

— Klausyk, pirma noriu išsimaudyti po dušu. Palaukit ketu- 
riasdešimt penkias minutes. Gal valandą. 

— Jokiu būdu. Nereikia būti švariam, kad rašytum. 

— Man reikia sutelkti mintis. 

— Nori, kad pasakyčiau žinių skyriaus redaktoriui, jog tu mąs- 
tai? 

— Ne, ne, sakyk, kad atvykstu, tik renku užrašus. Trisdešimt 
minučių, Vilai. Pusvalandis. Pažadu. 

— Ne daugiau. Reikia judėti, vaiki. Reikia judėti. 

Vilas Martinas spragtelėjo pirštais, paryškindamas akimirkos 
svarbą. 

— Pusvalandis. Ne daugiau. 

- Gerai. Taip ir pasakysiu. Žmogau, jį ištiks širdies priepuo- 
lis, o dabar tik dešimta ryto. Tavęs lauks sunkvežimis. Pasku- 
bėk. Išlaikyk vargšą vyruką gyvą dar kelias dienas, gerai? 

Martinas nusijuokė iš savo pokšto ir padėjo ragelį. 

Kovartui svaigo galva. Jis žinojo, kad lieka vis mažiau galimy- 
bių rinktis, kad detektyvai tuojau atvyks į jo biurą. Viskas vyko 
per greitai, kad būtų suvaldoma. Jis privalėjo eiti ir rašyti. Iš jo 
daug tikisi. 

Bet jis griebė ne švarką, o savo lagaminėlį ir ištraukė kase- 
tes. Užtruko akimirką, kol surado paskutinę, nes visas buvo 
sunumeravęs, kai tik įrašė. Akimirką laikė kasetę rankoje ir 
norėjo iš karto sunaikinti. Tačiau nunešė ją prie magnetofono 
ir įdėjo į vidų. Atsuko juostelę iki galo, tada - apie metrą atgal 
ir paspaudė Play mygtuką. Bleiro Salivano balsas, pasklidęs iš 
garsiakalbių, pripildė kambarį siaubingų žinių. Kovartas lau- 
kė, kol išgirdo žodžius: „...tau pasakysiu tiesą apie mažąją Džo- 
anę Šraiver.“ 

Jis sustabdė kasetę ir atsuko ją iki ten, kur Bleiras Salivanas 
pasakė: „Visi trisdešimt devyni. Nebloga istorija, ar ne?“ Ir jis 
atsakė: „Pone Salivanai, liko nedaug laiko.“ Tada žudikas sušu- 
ko: „Ar visai nesiklausei? — paskui tęsė: - Dabar metas dar vie- 
nam pasakojimui...“ 

Jis vėl atsuko kasetę, grįžo iki „nebloga istorija, ar ne?“ 

Nuėjo prie savo kasečių kolekcijos ir susirado vieną, įrašytą 
prieš keletą metų - Mailso Deiviso Sketches of Spain. Ji buvo 
sena, su nusitrynusia etikete — dažnai ją grodavo. Žinojo, kad 
kasetės gale yra koks metras tuščios juostos. Įdėjo kasetę į gro- 
tuvą ir surado muzikos įrašo pabaigą. Tada ištraukė kasetę ir 
įkišo į savo diktofoną, o šį pridėjo prie pat garsiakalbio. Atsuko 

Bleiro Salivano prisipažinimą į reikiamą vietą, paspaudė magne- 
tofono mygtuką Play ir diktofono Record. 

Kovartas klausėsi aplinkui skambančių žodžių ir stengėsi apie 
juos negalvoti. 

Kai kasetė pasibaigė, jis išjungė abu aparatus. Išklausė Saliva- 
no kalbą Mailso Deiviso kasetės gale. Balsas buvo ne toks aiš- 
kus, bet vis tiek puikiai girdimas. Tada paėmė kasetę ir grąžino 
ją į vietą, šalia kitų įrašų. 

Akimirką jis žiūrėjo į originalią Salivano kasetę. Paskui atsu- 
ko ją iki tos vietos, nuo kurios kopijavo į Deiviso kasetę ir Sali- 
vano žodžius pakeitė visiška tyla. 

Galas atrodys per daug skubotas, bet to pakaks. Žinojo, kad 
kasetė užkliūtų per profesionalų tikrinimą policijoje, bet ji duos 
jam truputį daugiau laiko. 


Kovartas žvilgtelėjo virš kompiuterio ekrano ir pamatė per ži- 
nių skyrių artėjančius du detektyvus. Šie, vinguriuodami tarp 
stalų, ėjo link jo, nepaisydami ten sėdinčių reporterių; šių galvos 
pakilo, žvilgsniai sekė. Kai detektyvai pagaliau prie jo priėjo, į 
juos žiūrėjo visi. 

— Nagi, pone Kovartai, - žvaliai pasakė Andrėja Šeifer. — At- 
ėjo mūsų eilė. 

Žodžiai ekrane sumirgėjo jam prieš akis. 

— Baigsiu po akimirkos, — atsakė jis, nenukreipdamas akių 
nuo kompiuterio. 

- Jūs baigiate dabar, - pertraukė jį Maiklas Vaisas. 

Kovartas nekreipė dėmesio į detektyvus. Akimirksniu atsku- 
bėjęs miesto žinių skyriaus redaktorius atsistojo tarp policinin- 
kų ir reporterio. 

— Mes norime išsamaus jūsų pareiškimo, tuoj pat. Mes jau 
ilgai bandome jį gauti ir mums nusibodo lakstyti, — paaiškino 
Šeifer. 

Redaktorius linktelėjo: 

— Kai tik jis baigs. 

- Tai jūs sakėte ir tądien, kai jis rado lavonus. Tada jis turėjo 
kalbėtis su Salivanu. Paskui turėjo pabūti vienas dėl to, ką jam 
pasakė Salivanas. Dabar jis turi viską užrašyti. Po velnių, mums 
nereikia pareiškimo, mums užteks prenumeruoti jūsų laikraštį. 

Jos balsas pritvinko susierzinimo. 

— Jis tuoj su jumis pasišnekės, — tarė redaktorius, užstodamas 
Kovartą nuo abiejų detektyvų ir bandydamas nuvesti juos toliau 
nuo jo stalo. 

— Dabar, - atkakliai pakartojo ji. 

— Kai tik jis baigs, — pakartojo redaktorius. 

— Norite būti suimtas už trukdymą policijai? — paklausė Vai- 
sas. - Tikrai pavargau laukti, kol jūs baigsit savo darbą, kad mes 
galėtume atlikti savąjį. 

— Manau, kad blefuojat, - pasakė žinių skyriaus redaktorius. — 
Įdėsim nuotrauką, kurioje judu mane surakinat, į rytojaus pir- 
mąjį puslapį. Galiu lažintis, kad Monro apygardos šerifas tikrai 
apsidžiaugs tai pamatęs. 

Jis piktai ištiesė rankas. 

- Klausykit, - įsikišo Andrėja Šeifer. - Jis turi informacijos, 
kuri būtina žmogžudystės bylai. Argi mes neturime teisės pa- 
prašyti jį bent kiek bendradarbiauti? 

— Turite teisę, - atsakė redaktorius, piktai žiūrėdamas į ją, — 
bet jis privalo laiku parašyti straipsnį. Pirma - svarbiausi daly- 
kai. 

— Tiesa, — piktai pasakė Vaisas. —- Pirma — svarbiausi dalykai. 
Tiktai jūs, vyrukai, nelabai suprantat, kas svarbu. Pavyzdžiui, ma- 
not, kad leisti laikraščius svarbiau, nei aiškintis žmogžudystes. 

— Metai, kiek dar truksi? — paklausė redaktorius. 

Nė vienas iš jų nepajudėjo. 

- Porą minučių, — atsakė Kovartas. 

- Kur kasetės? — paklausė Šeifer. 

- Šifruojamos. Beveik baigėm. 

Redaktorius akimirką galvojo. 

— Klausykit, gal laukdami norėtumėte išgirsti, ką Salivanas 
pasakė mūsų vyrukui? 

Detektyvai linktelėjo. Redaktorius nusivedė juos nuo Kovar- 
to stalo, žvilgsniu ragindamas Kovartą paskubėti. Tada palydėjo 
detektyvus į konferencijų salę, kur trys šifruotojos stropiai už- 
rašinėjo kasečių turinį. 

Kovartas giliai įkvėpė. Jis jau buvo aprašęs egzekuciją ir ma- 
nevravo po Salivano prisipažinimo esmę. Jau buvo išvardijęs vi- 
sus nusikaltimus, už kuriuos Salivanas prisiėmė kaltę. 

Belikusios buvo tik detektyvams iš Kiso rūpinčios mirtys. Ko- 
vartas jautėsi sugniuždytas. Tai buvo kritinė istorijos dalis, tai, 
kas būtų labai reikšminga keliose pirmose pastraipose. Bet ta 
dalis jį labiausiai baugino. Jis negalėjo pasakyti policijai ar para- 
šyti laikraštyje, kad su šiuo nusikaltimu susijęs Fergiusonas, ne- 
iškeldamas klausimo kaip. O vienintelis atsakymas, kodėl tos 
žmogžudystės įvyko, buvo susijęs su Džoanės Šraiver nužudy- 
mu ir, pasak jau mirusio žmogaus, dviejų mirtininkų kamerose 
sėdėjusių vyrų susitarimu. 

Metjus Kovartas suakmenėjęs spoksojo į kompiuterio ekra- 
ną. Vienintelis būdas apsaugoti save, savo reputaciją ir karjerą — 
nuslėpti Fergiusoną. 

Pagalvojo - nuslėpti žudiką? 

Jam galvoje skambėjo Salivano žodžiai - ar tave nužudžiau? 

Vieną akimirką jis ketino tiesiog pasakyti visą tiesą, bet tą pat 
akimirką pagalvojo: kas yra tiesa? Viskas sukosi apie mirusio 
žmogaus žodžius. Žmogaus, iki pat mirties garbinusio melą. 

Jis pakėlė akis ir pamatė į jį spoksantį miesto žinių skyriaus 
redaktorių. Šis, ištiesęs rankas, pamojavo ratais. Užbaik, bylojo 
judesys. Kovartas vėl nukreipė žvilgsnį į rašomą straipsnį, žino- 
damas, kad šis pateks į laikraštį nepaliestas. 

Kol galvojo, išgirdo už savęs balsą: 

— Aš tuo netikiu. 

Tai buvo Edna Makgy. Ji purtė galvą, o jos geltoni plaukai 
draikėsi aplink veidą. Rankose ji laikė kelis išspausdintus lapus. 
Salivano prisipažinimą. 

— Ką? - Kovartas apsisuko kėdėje, atsigręždamas į draugę. 

Ji susiraukė ir rydama žodžius nutaisė grimasą. 

— Ei, Metai, manau, turim problemų. 

— Ką? — vėl paklausė jis. 

— Na, aš šituos tik greitai peržiūrėjau, žinai, ir aš, na, žinau, kad 
jis tikrai sako ticsą apie tuos nusikaltimus. Turėtų taip būti - juk 
pasakoja visas smulkmenas ir panašiai. Bet žiūrėk, jis tau pasakė, 
kad prieš kelerius metus nužudė vaikį, kuris dirbo universalinėje 
parduotuvėje. Pasakė, kad sustojo nusipirkti kokakolos ar kažko 
panašaus, nušovė vaikį į nugarą ir pasiėmė iš kasos pinigus, pas- 
kui išvyko į Majamį. Po velnių, prisimenu tą nusikaltimą. Aš apie 
jį rašiau. Prisimeni, aš rašiau apie visas parduotuves, atsiradusias 
aplink Mikosukio rezervatą, ir parašiau prierašą apie nusikalti- 
mus, kurie kamavo žmones Evergleide? Atsimeni? 

Jis griebėsi už stalo. 

— Metai, tau viskas gerai? 

— Atsimenu tavo straipsnius, — lėtai ištarė Kovartas. 

Edna įdėmiai pasižiūrėjo į jį. 

— Na, daugiausia jų buvo apie žmones, kuriuos apvogdavo be- 
einančius žaisti bingo, ir apie tai, kaip indėnai išsiprašė dar vieno 
apsaugos patrulio dėl visų savo pradėtų verslų. 

— Prisimenu. 

— Na, truputį tyriau tą nužudymą. Noriu pasakyti, viskas vy- 
ko maždaug taip, kaip sakė Salivanas. Atrodo, kad jis buvo toje 
parduotuvėje. Ir, žinoma, tas vaikinas nušautas į nugarą. Visa 
tai buvo laikraščiuose... — ji pamojavo popierių pluošteliu. — Tu- 
riu omeny, jis viską sakė teisingai, tik labai paviršutiniškai. Bet 
svarbiausia — jis to nepadarė. Tikrų tikriausiai ne. Trys paaugliai 
iš Pietų sėdo už tą nusikaltimą. Tyrėjai palygino jų ginklą su kul- 
ka vaikino nugaroje. Vienas iš jų prisipažino, o vaikinukas, vai- 

ravęs mašiną, davė parodymus prieš šovusįjį. Byla buvo greitai 
sutvarkyta. Du iš jų sėdo dvidešimt penkeriems metams už pir- 
mojo laipsnio žmogžudystę ir dabar tebesėdi. Trečiajam pasise- 
kė. Bet nėra abejonių, kad tai jie įvykdė tą nusikaltimą. 

— Salivanas... 

— Na, po velnių, nežinau. Tuo metu jis buvo pietų Floridoje. 
Tai tiesa. Na, turiu sutikrinti datas ir panašiai, bet esu beveik 
tikra. Jis tikriausiai važiavo pro šalį maždaug tuo metu, kai nu- 
sikaltimas atsidūrė pirmame laikraščio puslapyje. Nužudytasis 
vaikis buvo vieno indėnų senolio sūnėnas, todėl tuomet tai buvo 
labai svarbu. Televizija daug apie jį kalbėjo. Atsimeni? 

Jis prisiminė gana blankiai ir stebėjosi, kodėl Salivanas su juo 
apie tai kalbėjo. Jis linktelėjo. 

Edna pakratė rankoje laikomus popierius. 

— Po velnių, Metai, jis tikriausiai sakė tiesą apie daugumą tų 
nusikaltimų. Bet ar apie visus? Kas gali žinoti? Vienas netinka. 
Kiek dar? 

Kovartas pajuto silpnumą. Žodžiai „tikriausiai sakė tiesą“ jį 
gąsdino. Ką gali reikšti tai, kad jis vienąkart sumelavo? Tai, kad 
melavo du kartus? Daug kartų? Ką jis nužudė? Ko nenužudė? 
Kada jis sakė tiesą ir kada melavo? 

Galbūt visa tai buvo melas ir Fergiusonas sakė tiesą. Fergiusono 
vaizdas jo galvoje pasikeitė iš iškrypėlio žudiko šmėklos į piktą, 
neteisingai įkalintą vyrą. Salivano melas, nutylėjimai ir neteisinga 
informacija — viskas susivyniojo į vieną neišraizgomą painiavą. 

Nekaltas? - pagalvojo Kovartas. 

Žiūrėdamas į ekraną jis prisiminė Salivano žodžius. 

Kaltas? 

Jis tai padarė. 

Jis to nepadarė. 

Edna papurtė pluoštą popierių. 

— Yra dar keli, kurie ne visai aiškūs. Bet aš tik spėju. Kodėl jis 
tai darė? Kodėl prisiėmė kaltę už žmogžudystes, kurių neįvykdė? 


JOHN KATZENBACH Iš KILNUS TIKSLAS 315 


Ji nutilo ir pati atsakė į savo klausimą: 

— „nes jis tikrai buvo keistas vyrukas, iki galo. Visi serijiniai 
žudikai stengiasi būti didžiausi ir blogiausi, pikčiausi. Atsimeni 
tokį vaikiną — Henlį iš Teksaso? Padėjo kitam nužudyti dvide- 
šimt aštuonis. O kai sėdėjo kalėjime, pasklido kalbos, kad Džo- 
nas Geisis Čikagoje nužudė trisdešimt tris. Tada Henlis paskam- 
bino detektyvui iš Hiustono ir pasakė: „Aš galiu susigrąžinti re- 
kordą...“ Na, jie daugiau nei keistuoliai. 

— Tiesa, - atsakė Kovartas, o jo siela sugniužo abejonių aud- 
roje. 

Edna pasilenkė skaityti įvadą. 

— Bent trisdešimt devyni nusikaltimai. Na, jis taip sakė. Bet 
geriau įsitikink. 

— Būtinai. 

— Gerai. Ar jis tau pasakė kokių nors svarbių smulkmenų dėl 
žmogžudystės Kise? 

— Ne, - greitai atsakė Kovartas. — Jis tik sakė, kad ją suorga- 
nizavo. 

— Turėjo ką nors pasakyti... 

- Jis kalbėjo apie kažkoki neoficialų kalėjimo ryšininką, per 
kurį galima susisiekti net su žmonėmis, sėdinčiais mirtininkų 
kamerose. Sakė, kad viską galima padaryti už užmokestį. Bet 
nepasakė kokį. 

— Na, pagalvosim. Bet turi parašyti, ką jis pasakė. Tik viską 
Teikia išsiaiškinti. Na, bus sunku. 

Ji pažvelgė į kitą žinių skyriaus pusę, kur du detektyvai skaitė 
nuorašus. 

— Kaip manai, ar jie turi kokių nors tikrų įrodymų? Manau, jie 
laukia, kol viską išsiaiškinsi ir pateiksi ant sidabrinės lėkštutės. 

Jos balse aiškiai buvo girdimas cinizmas. 

Jis pažvelgė į ją. 

— Edna, - pratarė. 

— Nori, kad padėčiau tikrinti informaciją, taip? 

Ednos balsas iškart tapo džiugus. Ji pliaukštelėjo ranka per 
popierių pluoštą. 

— Turim sužinoti, kas tiesa, kas galbūt tiesa ir kas visiškas 
melas, taip? 

— Taip. Prašau. Ar gali tai padaryti? 

— Mielai. Užtruks kelias dienas, bet aš tuoj pat kibsiu į darbą. 
Pasakysiu viršininkams. Ar tu tikrai ne prieš, kad prikišiu nagus 
prie tavo straipsnio? 

— Tikrai ne. Jokių problemų. 

Edna mostelėjo į kompiuterio ekraną. 

— Geriau pasisaugok, kad pernelyg nedetalizuotum Salivano 
prisipažinimo. Jame gali būti kitų problemų. Neiškask istorijoje 
kokios nors duobės, iš kurios nebeišsikapstysi. 

Kovartas norėjo juoktis arba vemti — nesuvokė, ko labiau. 

— Žinai, reikia gerbti senąjį Salį. Niekada nenorėjo palengvin- 
ti kitų gyvenimo, - atsisukusi pridūrė ji. 

Jis žiūrėjo, kaip Edna Makgy žingsniuoja per žinių skyrių pas 
redaktorių ir labai energingai su juo kalbasi. Žiūrėjo, kaip jie 
abu spokso į pokalbio užrašus. Matė, kaip vyras, baigęs skaityti, 
alskubėjo prie jo. 

— Tai tiesa? — paklausė redaktorius. 

— Ji taip sako. Aš nežinau. 

— Mes turėsime patikrinti kiekvieną dalį. 

— Taip. 

— Jėzau! Kaip rašyti straipsnį? 

— Kaip tuoj mirsiančio vyro žodžius. Teiginiai nepatvirtinti. 
Niekas nežino, kur slypi tiesa. Pilna klausimų. Ir panašiai. 

— Daug aprašymų ir mažai smulkmenų. Mums reikia daugiau 
laiko. 

— Edna sakė, kad padės. 

— Gerai. Gerai. Ji pradeda visiems skambinėti. Kaip manai, 
kada galėsi pulti prie darbo? 

— Man reikia pailsėti. 

- Gerai. O tie detektyvai... 

- Tuoj ateisiu. 

Kovartas pažiūrėjo į lapą. Tada išbraukė iš savo užrašų Sali- 
vano žodžius ir pabaigė straipsnį: „Nebloga istorija, tiesa?“ 

Paspaudęs kelis klaviatūros mygtukus, išsiuntė straipsnį į mies- 
to žinių skyrių ir išjungė ekraną. Žinojo, kad straipsnis bus iš- 
matuotas, įvertintas, suredaguotas ir įmestas į pirmą puslapį. 
Nebežinojo, ar tai, ką parašė, teisinga, ar ne. Suprato, kad pir- 
mą kartą per visus žurnalisto darbo metus nežino, kas yra kas, 
nes viskas galvoje susimaišė. 

Plūduriuodamas neaiškumo jūroje jis nuėjo susitikti su de- 
tektyvais. 


Šeifer ir Vaisas buvo įniršę. 

- Kur tai yra? - paklausė moteris jam įžengus pro konferen- 
cijų salės duris. Trys mašininkės sąvaržėlėmis segė puslapius ant 
stalo, prie kurio vykdavo naujienų konferencijos. Išgirdusios de- 
tektyvės balse įtūžį, j0s išskubėjo, palikusios krūvą popierių. Ko- 
vartas neatsakė. Jo akys nukrypo į langą. Į vidų liejosi nuo įlan- 
kos atsispindinti saulės šviesa. Jis matė skubantį kruizinį laivą, 
Gubernatoriaus kanalu išplaukiantį į vandenyną. 

— Kur tai? — paklausė Šeifer antrą kartą, - kur jo motinos ir 
patėvio mirčių išaiškinimas? 

Ji pakratė jam prieš veidą išspausdintą nuorašą. 

- Čia apie tai nė žodžio, - beveik išrėkė ji. 

Vaisas atsistojo ir atkišo į jį pirštą. 

— Pradėkite aiškinti. Dabar. Man nusibodo tie išsisukinėji- 
mai, Kovartai. Mes galim jus suimti kaip liudytoją ir įmesti į 
kalėjimą. 

— Aš ne prieš, — atsakė jis, bandydamas įpykti taip pat kaip 
detektyvai. - Man reikėtų pamiegoti. 

- Žinote, man tikrai nusibodo jūsų grasinimai mano darbuo- 
tojui, - pasigirdo balsas už Kovarto nugaros. Tai buvo redakto- 

rius. — Kodėl jums nepadirbėjus patiems? Jūs tik ir laukiat, kad 
jis jums pateiktų visus atsakymus. 

— Nes manome, kad jis tuos prakeiktus atsakymus turi, — at- 
sakė Šeifer lėtai, tyliai, grėsmingai. 

Vieną akimirką visi sustingo. Pagaliau redaktorius mostelė- 
jo į kelias kėdes, bandydamas išsklaidyti salėje susikaupusią 
įtampą. 

— Prisėskime, — tvirtai tarė jis. - Bandysime viską išsiaiškinti. 

Kovartas pamatė, kaip Šeifer giliai įkvėpė ir stengėsi susi- 
valdyti. 

— Na gerai, - pasakė ji tyliai. - Dabar laukiu tikro pareiškimo. 
Ir mes pasitrauksime jums iš kelio. Sutarta? 

Kovartas linktelėjo. Įsikišo redaktorius: 

— Jei jis sutinka — gerai. Bet dar vienas grasinimas — ir šis 
pokalbis baigtas. 

Vaisas sunkiai atsisėdo ir išsitraukė bloknotą. Šeifer uždavė 
pirmą klausimą: 

-— Prašau paaiškinti tai, ką man pasakėte kalėjime. 

Seifer žiūrėjo į jį stebėdama kiekvieną judesį. 

Kovarto žvilgsnis susidūrė su jos žvilgsniu. Taip ji stebi įtaria- 
muosius, pagalvojo. 

— Salivanas pasakė, kad tas žmogžudystes jis užsakė. 

- Jūs tai jau sakėte. Kaip? Kas? Kokie tiksliai buvo jo žo- 
džiai? Ir kodėl jų nėra šioje prakeiktoje kasetėje? 

— Jis privertė mane išjungti diktofoną. Nežinau kodėl. 

— Gerai, - lėtai pasakė ji. - Tęskit. 

— Tai buvo nedidelė viso pokalbio dalis. 

- Žinoma. Pasakokite toliau. 

— Gerai. Ar žinote, kaip jis nusiuntė mane į Islamoradą? Pa- 
sakė adresą ir panašiai. Liepė paimti interviu iš žmonių, kuriuos 
ten rasiu. Nesakė, kad jie bus mirę. Jis nepasakė nieko daugiau, 
tik liepė važiuoti... 

- Ir jūs prieš ten važiuodamas neprašėte jokio paaiškinimo? 

- Jis nieko man nesakė. Buvo nepalaužiamas. Jis tuoj turėjo 
mirti. Todėl nuvažiavau. Nieko neklausinėdamas. Tai galima su- 
prasti. 

— Žinoma. Tęskit. 

— Kai sugrįžau į jo kamerą, norėjo, kad nupasakočiau jų mirtį. 
Norėjo, kad nusakyčiau jam visas smulkmenas, tarkim, kur jie 
sėdėjo, kaip buvo nužudyti — viską, ką ten pastebėjau. Ypač no- 
rėjo sužinoti, ar jie kentėjo. Kai baigiau jam pasakoti, ką atsimi- 
niau apie tuos kūnus, jis atrodė patenkintas. Tiesiog laimingas. 

— Tęskite. 

— Aš jo paklausiau — kodėl, o jis atsakė: „Nes aš juos nužu- 
džiau.“ Paklausiau, kaip jis tai padarė, jis atsakė: „Gali gauti 
viską, ko nori, net čia, jei esi pasiruošęs sumokėti.“ Paklausiau, 
kaip sumokėjo, bet jis man neatsakė. Sakė, kad pats turėsiu išsi- 
aiškinti. Sakė, kad nueis į kapus nieko nepasakęs. Paklausiau, 
kaip viską suorganizavo, bet jis neatsakė. Tik paklausė: „Ar ta- 
vęs nedomina mano palikimas?“ Liepė įjungti diktofoną. Tada 
pradėjo prisipažinimą dėl kitų nusikaltimų. 

Melas laisvai liejosi jam iš lūpų. Buvo nustebęs, kad tai taip 
paprasta. 

— Ar manote, kad tarp prisipažinimų ir žmogžudystės Monro 
apygardoje yra ryšys? 

Tai - svarbus klausimas, pagalvojo Kovartas. Gūžtelėjo: 

- Sunku pasakyti. 

— Bet manote, kad jis jums sakė tiesą? 

— Taip, kartais. Turiu omeny, jis mane nusiuntė į tą namą, 
žinodamas, kad kažkas atsitiko. Jis turėjo žinoti, kad jie bus nu- 
žudyti. Manau, kad jis gavo, ko norėjo. Bet kaip jis sumokėjo... 
Kovartas pritildė balsą. 

Šeifer greitai atsistojo ir pažvelgė žemyn į Kovartą. 

— Gerai, - tarė. - Ačiū. Ar atsimenate dar ką nors? 

- Jei tik atsiminsiu, pasakysiu. 

— Mums reikia kasečių originalų. 

— Pamatysim, - įsikišo redaktorius. — Tikriausiai gausit. 

— Jos gali būti įrodymas, - griežtai pasakė ji. 

— Na, mums vis tiek reikia pasidaryti kopijas. Vėliausiai šią 
popietę. O kal kas galit paimti nuorašą. 

— Gerai, - pratarė ji. 

Kovartas žvilgtelėjo į redaktorių. Detektyvė staiga tapo per- 
nelyg maloni. 

— Ojei norėčiau su jumis susisiekti? — paklausė ji. 

- Aš būsiu čia. 

— Neplanuojate kur nors išvykti? 

— Tik namo, miegoti. 

— Aha. Gerai. Mums reikės tų kasečių. 

- Iš manęs, - pasakė miesto žinių skyriaus redaktorius. 

Ji linktelėjo. Vaisas užvertė savo užrašų knygutę. 

Akimirką ji piktai žvelgė į Kovartą. 

- Žinot, pone Kovartai, man nerimą kelia vienas dalykas. Spau- 
dos konferencijoje po egzekucijos sakėte, kad Bleiras Salivanas 
kalbėjo apie tos mažos mergaitės nužudymą Pačiuloje. 

Kovartas pasijuto taip, lyg jo galva svertų šimtą kilogramų. 

— Taip... — ištarė jis. 

- Bet to irgi nėra įraše. 

- Jis man liepė išjungti diktofoną. Aš jums tai sakiau. 

Ji nusišypsojo patenkintu veidu. 

- Taigi. Taip ir maniau, kad taip atsitiko... 

Ji nutilo, leisdama tylai įkaitinti kambarį. 

— Bet tuomet girdėtume Salivaną sakant „išjunk diktofoną“ 
ar ką nors panašaus, tiesa? 

Kovodamas su panika Kovartas apsimestinai ramiai gūžtelėjo 
pečiais. 

— Ne, - atsakė lėtai tardamas žodžius. - Apie tą nusikaltimą 
jis kalbėjo tada, kai pasakojo apie žudynes Monro apygardoje. 
Šeifer linktelėjo. Jos akys buvo įsmeigtos į Kovarto veidą. 

- Taip, žinoma. Bet anksčiau to nesakėte. Argi tai ne keista? 

Visi nusikaltimai yra kasetėje, išskyrus tuos du, tiesa? Tą, kuris 
jus atvedė pas jį, ir tą, kuriuo jis viską baigė. Keistoka - nema- 
nytumėt? 

— Nežinau, detektyve. Jis buvo nepaprastas žmogus. 

— Manau, jūs toks pat, pone Kovartai, - atsakė ji. Apsisuko ir 
drauge su partneriu išėjo iš konferencijų salės. Jis žiūrėjo, kaip 
ji žingsniuoja per žinių skyrių ir išeina pro duris. Matė jos blauz- 
dų raumenis. Tikriausiai ji gera bėgikė, pagalvojo. Ji buvo lieso 
sudėjimo, aiškiai daug laiko praleidusi gerindama savo formą. 
Bandė save įtikinti, kad ji patikėjo jo žodžiais, bet žinojo, kad 
tai kvaila. 

Redaktorius akimis nusekė detektyvus, einančius per žinių 
skyrių. Tada giliai įkvėpė ir pasakė savaime suprantamą dalyką: 

— Meti, - tarė jis tyliai, - ta merga nepatikėjo nė vienu tavo 
žodžiu. Ar su Salivanu viskas tikrai taip ir buvo? 

- Taip, maždaug. 

- Viskas labai abejotina, taip? 

- Taip. 

— Meti, ar čia vyksta kas nors, ko nežinau? 

— Tai tik dėl Bleiro Salivano, - skubiai atsakė Kovartas. - Jis 
manimi manipuliavo. Jis taip elgėsi su visais. Jis taip darydavo 
norėdamas pasilinksminti, kai nežudydavo žmonių. 

- O kaip tas dalykas, apie kurį užsiminė detektyvė? 

Kovartas ieškojo tinkamo atsakymo. 

— Salivanas, atrodo, skyrė kai kuriuos nusikaltimus nuo kitų. 
Tuos, kurie buvo svarbūs, tuos du, kurių nėra kasetėje, na, jie 
jam buvo kitokie. Visi, išskyrus tuos du, jam buvo įprasti. Visos 
kitos žmogžudystės tiesiog prisidėjo prie bendros sumos, kuri jį 
išgarsino. Aš nesu psichologas. Negaliu paaiškinti, kas dėjosi jo 
galvoje. 

Redaktorius linktelėjo. 

— Ar taip ir parašei straipsnyje? 

— Maždaug taip. 

- Isitikink, kad rašai labai atsargiai. Nerašyk to, dėl ko nors 
kiek abejoji. Pirma išsiaiškink, ir mes prie to sugrįšime. 

Kovartas bandė nusišypsoti. 

- Pasistengsiu. 

- Smarkiai stenkis, - pasakė redaktorius. - Žinai, dėl to kyla 
daugiau klausimų, nei yra atsakymų. Tarkim, ką bandė apsaugo- 
ti Salivanas? Ar išsiaiškinsi? Ko! Edna patikrins likusią prisipa- 
žinimo dalį, tu viską ištirsi šiuo požiūriu? 

- Taip. 

— Velniška istorija. Žmogus suorganizavo žmogžudystę prieš 
pat savo egzekuciją. Kas galėjo jam padėti - korumpuotas kalė- 
jimo sargybinis? Gal advokatas? Kitas kalinys? Pailsėk, o tada 
kibk į darbą, gerai? Žinai, nuo ko pradėti? 

— Žinoma, - atsakė jis. Ne tik nuo ko pradėti, bet ir kuo 
baigti - Robertu Erlu Fergiusonu. 


Nepaisydamas nuovargio Kovartas likusią dienos dalį iki vakaro 
praleido žinių skyriuje. Jis nekreipė dėmesio į prie pastato lau- 
kiančius naujienų ekipažus taip ilgai, kaip galėjo. Tačiau kai visų 
stočių vadovai pradėjo skambinėti vyriausiajam redaktoriui, jis 
buvo priverstas išeiti ir padaryti trumpą netikusį pareiškimą. Ži- 
noma, jis juos labiau papiktino nei nuramino. Po to interviu jie 
neišvažiavo. Jis neatsiliepė į kitų norinčių pasikalbėti reporterių 
skambučius. Paprasčiausiai laukė, kol sutems. Kai išleido laikraš- 
ti, jis lėtai perskaitė savo parašytus žodžius, lyg bijodamas, kad jie 
ji psichologiškai slėgs. Vakariniame leidime kelis dalykus pakeitė, 
labiau suabejojo Salivano prisipažinimu, patvirtino mirtininko žo- 
džių mįslingumą. Paskutinį kartą šnektelėjo su Edna Makgy ir 
redaktoriumi, lyg derindamas darbo reikalus. Nusileido keleivi- 
niu liftu į pastato apačią, pro maketavimo kambarius, klasifikuo- 
tos reklamos skyrių, valgyklą ir rinkimo dokus. Pastatas virpėjo ir 
ūžė nuo spausdinimo mašinų, pumpuojančių dešimtis tūkstančių 
laikraščių, keliamo garso. Padais jautė mašinų vibraciją. 

Sunkvežimis, kuriuo išvežiojami laikraščiai, pavėžėjo kelis 
kvartalus ir jis išlipo netoli savo buto. Rankoje laikydamas ryt- 
dienos laikraščio numerį nužingsniavo per žvarbią naktį, staiga 
nuramintas monotoniško savo žingsnių aidėjimo. 

Iš arčiau nužvelgė pastato fasadą, stebėdamas, ar nepamatys 
spaudos atstovų. Jų nesimatė, įsitikino, kad niekur aplink ne- 
laukia ir Monro detektyvai. Nekvaila buvo įtarti, kad jie gali jį 
sekti. Bet gatvė atrodė tuščia, todėl jis greitai perbėgo šešėliais, 
tolėliau nuo gatvės žibintų, ir įslinko į vestibiulį. Pirmą kartą 
nuo įsikraustymo gailėjosi, kad šis kuklus pastatas taip prastai 
saugomas. Akimirką laukė prie lifto, bet staiga puolė pro atsar- 
ginio išėjimo duris ir užlėkė laiptais, greitai kvėpuodamas, dunk- 
sėdamas linoleumu dengtomis pakopomis. 

Jis pravėrė savo buto duris ir įžengė į netvarką. Minutę stovė- 
jo kambario viduryje gaudydamas kvapą, laukdamas, kol nurims 
širdis, tada nuėjo prie lango ir pažvelgė į tamsius įlankos vande- 
nis. Vandenį skrodė kelios atsispindinčios miesto šviesos, bet 
jas prarijo vandenyno gelmės. 

Jautėsi visiškai vienas, bet klydo. Jis nesuprato, kiek daug žmo- 
nių, kurie, nors ir toli nuo jo, buvo kartu kambaryje kaip vai- 
duokliai, laukiantys kito jo žingsnio. 

Kai kurie, žinoma, buvo ne taip toli. Pavyzdžiui, Andrėja Šei- 
fer sėdėjo mašinoje, stovinčioje už kvartalo, ir pro naktinio ma- 
tymo žiūronus stebėjo jo netvirtą eiseną šaligatviu, kai jis 
nesėkmingai stengėsi likti nepastebėtas. Ji buvo tokia susikau- 
pusi, kad nepamatė Tenio Brauno. Detektyvas stovėjo gretimo 
pastato šešėlyje, slėpdamasis nakties tamsoje. Jis žiūrėjo į švie- 
sas Kovarto bute, kol šios užgeso. Tada palaukė, kol detektyvė 
nežymėtu policijos automobiliu lėtai nuvažiuos į naktinį miestą, 
ir atsargiais, tyliais katės žingsniais nuėjo Kovarto buto link. 


KETURIOLIKTAS SKYRIUS 


Išpažintis 


"Ienis Braunas, stovėdamas už Kovarto buto durų, klausėsi. Girdė- 
jo ramią tamsą veriančius tolimus miesto naktinio eismo garsus, 
sumišusius su nervinančiu žalio vabzdžio, puldinėjančio korido- 
riaus lempą, zyzimu. Krūptelėjo, gretimame bute išgirdęs porą bal- 
sų, staiga prapliupusį ir netrukus nutilusį juoką. Akimirką galvojo, 
iš ko jie juokiasi. Tada vėl įsiklausė prie durų, bet iš Kovarto buto 
nesklido nė garso. Jis atsargiai uždėjo ranką ant rankenos, silpnai 
Ją spustelėjo ir pastūmė duris, bet šios nepajudėjo. Užrakinta. Pa- 
žiūrėjęs į plyšį tarp durų ir sienos, pamatė, kad durys užrakintos. 

Jis užgniaužė pyktį ir nusivylimą. Jam nepatiko mintis, kad 
turės prašyti Kovartą įsileisti. Norėjo patekti į butą tyliai, kaip 
vagis, pažadinti Kovartą iš miego, kaip šmėkla sėdėti ant jo sap- 
no pakraščio ir reikalauti tiesos. 

Už savęs išgirdo metalinį švilpesį ir greitai atsigręžė, bandy- 
damas pasitraukti į šešėlį. Ranka automatiškai siekė pistoleto. 
Tai liftas važiavo į kitą aukštą. Jis pamatė viršun kylantį siaurą 
šviesos ruožą, trumpam išryškinusį lifto duris. Nuleido rankas, 
galvodamas, kodėl jaučiasi toks neramus. Kaltas nuovargis ir 
abejonės. Vėl pažiūrėjo į duris prieš save, suprasdamas, kad jei 
kas nors jį čia pamatys - tikrai iškvies policiją, pamanęs, kad tai 
koks įsibrovėlis, turintis piktų ketinimų. 

Juk toks jis ir yra, pagalvojo šyptelėdamas. 

Braunas giliai kvėpavo, varydamas iš galvos nuovargį, telkda- 
masis į tai, kas jį atvedė prie Kovarto durų. Kaktoje pajuto degi- 
nantį pyktį ir stipriai pabeldė į storas medines duris. 


Kovartas sukryžiavęs kojas sėdėjo viduryje netvarkos, mąstė apie 
savo tolesnius veiksmus. Kai keturi į pistoleto šūvius panašūs 
smūgiai atsimušė į jo duris, pirma mintis buvo nejudėti, susting- 
ti, kaip elniui prieš automobilio šviesas. Antra mintis buvo bėgti 
ir slėptis. Bet jis atsistojo ir nuėjo prie durų. 

Giliai įkvėpęs paklausė: 

— Kas ten? 

Nemalonumai, pagalvojo Braunas, bet atsakė: 

— Leitenantas Tenis Braunas. Noriu su jumis pasikalbėti. 

Akimirką tvyrojo tyla. 

— Atidarykite duris! 

Kovartas vos nenusijuokė. Jis pravėrė duris ir pažvelgė pro 
tarpą. 

- Šiandien visi nori su manimi pasikalbėti. Maniau, kad atėjo 
dar keli vyrukai iš televizijos. 

— Ne, tik aš, - atsakė Braunas. 

— Bet spėju, kad turit tokių pat klausimų, - tarė Kovartas. — 
Na, kaip mane radote? Mano namų adreso nėra telefonų knygo- 
je, o redakcija jo neduoda. 

— Nesunkiai, - atsakė detektyvas, tebestovėdamas priešais du- 
ris.— Jūs man davėt savo namų telefono numerį, kai bandėte 
ištraukti Bobį Erlą iš kalėjimo. Paskambinau ryšių kompanijai ir 
pasakiau, kad tai policijos reikalas. 

Vyrų žvilgsniai susitiko ir reporteris papurtė galvą. 

— Turėjau žinoti, kad pasirodysite. Šiandien viskas einasi blogai. 

Braunas mostelėjo Kovartui. 

— Man teks čia stovėti, ar galiu įeiti? 

Reporteriui tai pasirodė juokinga, todėl jis nusišypsojo ir 
krestelėjo galvą. 

— Gerai. Kodėl ne? Vis tiek būčiau vykęs su jumis susitikti. 

Jis atvėrė duris. Bute už jo nugaros buvo tamsu. 

— Gal įjungsite šviesą? 

Kovartas nuėjo prie sienos ir spustelėjo mygtuką. Detektyvas 
nustebęs žiūrėjo į apšviestą netvarką aplinkui. 

- Jėzau, Kovartai. Kas atsitiko? Kas nors įsilaužė? 

Reporteris vėl nusišypsojo: 

— Ne, tiesiog mane ištiko pykčio priepuolis. Kol kas nesinorė- 
jo nieko tvarkyti. Dera su mano nuotaika. 

Jis nuėjo į svetainės vidurį ir paėmė apverstą fotelį. Pastatęs jį 
ant kojų, pakvietė detektyvą prisėsti. Nustūmė nuo sofos popie- 
rius ir atsisėdo atlaisvintoje vietoje. 

— Aš pavargęs, - pasakė Kovartas, - mažai miegojau. 

Jis rankomis pasitrynė veidą. 

- Aširgi nedaug miegojau, - tarė Braunas. - Per daug klausi- 
mų. Mažokai atsakymų. 

-— Tokie dalykai tikrai trukdo užmigti. 

Du pavargę vyrai žiūrėjo vienas į kitą. Kovartas nusišypsojo 
ir linktelėjo galva, tarsi pritardamas kambaryje stojusiai tylai. 

— Na, klauskite, - tarė jis detektyvui. 

— Kas atsitiko? 

Kovartas gūžtelėjo. 

— Per platus klausimas. Negaliu atsakyti. 

- Vilkoksas sakė, kad tai, ką Bleiras Salivanas pasakė prieš 
sėsdamas į elektros kėdę, tikrai išvarė jus iš rikiuotės. Ką jis 
pasakė? 

Kovartas šyptelėjo. 

— Jis taip sakė? Panašu į jį. Tikrai šaltakraujis vyrukas. Nė 
nemirktelėjo, kai jie paleido elektros srovę. 

— Kodėl turėtų? Nesakykit, kad liejot ašaras dėl Salivano. 

— Ne, to tikrai nepasakyčiau. Bet vis tiek... 

Braunas jį pertraukė: 

- Tiesiog Briusas Vilkoksas kitaip mato kai kuriuos dalykus. 

— Na, gal ir taip, - linktelėjo reporteris. - Kaip galėčiau žinoti? 
Taigi, norite žinoti, kas mane sunervino? Ar jūsų ramybė nesu- 
triktų, klausantis prisipažinimo dėl daugybės žmogžudysčių? 

— Sutriktų. Taip jau yra buvę. 

— Tikrai. Mirtis - jūsų darbo dalis. Taip pat kaip ir Salio. 

— Galima sakyti, bet aš manau kitaip. 

Braunas bandė nuvyti nuojautą, kad reporteris pirmu žings- 
niu jį prispaudė. Jis sėdėjo, stebėdamas netvarkingą vyrą j0 su- 
jauktame bute. Svarstė, kiek ištvers, kol griebs reporterį it iŠ- 
kratys iš jo atsakymus. 

Kovartas atsilošė, tęsdamas pertrauktą pasakojimą: 

— Na, Salis apie savo žmogžudystes daug prikalbėjo. Seni vy- 
rai, senos moterys, jauni žmonės, vidutinio amžiaus Žmonės, mer- 
gaitės, berniukai. Degalinės darbuotojai ir turistai. Pardavėjai ir 
tiesiog praeiviai. Pykšt, pokšt. Sukramtyti ir išspjauti vieno blo- 
go žmogaus. Peiliai, ginklai, smaugimai plikomis rankomis, su- 
mušimai lazdomis, pjaustymai, šaudymai ir skandinimai. Visa 
krūva siaubingų mirčių. Ir išradingų. Nemalonu, labai nemalo- 
nu. Verčia susimąstyti, kas dedasi pasaulyje, kodėl kam nors rei- 
kia tiek blogio. Gana, kad klausytumeisi kelias valandas. Ar tai 
negalėjo būti rimta priežastis mano... Kam? Neryžtingumui? Ar 
tas žodis tinkamas? Neryžtingumui kalėjime. 

— Gal ir galėjo. 

— Bet jūs taip nemanote? 

— Ne. 

— Manot, kad mane kankina kas nors kita, ir sukorėt šį kelią, 
kad paklaustumėt kas. Aš sujaudintas jūsų rūpinimosi. 

- Atvykau ne todėl, kad man rūpėtumėt jūs. 

- To ir nesitikėjau, - Kovartas nusijuokė. - Man tai patinka, — 
tarė. - Išgersite, leitenante? Kol išsisukinėsime nuo atsakymų? 

Braunas svarstė. Paskui patraukė pečiais, judesys reiškė — 
kodėl gi ne, ir atsilošė kėdėje. Žiūrėjo, kaip Kovartas atsisto- 
jo, nuėjo į virtuvę ir greit sugrįžo nešinas buteliu ir dviem stik- 

linėmis rankose bei šešių butelių pakuote po pažastimi. Parodė jį 
Braunui. 

— Pigus viskis. Ir alus, jei norėtumėte. Žurnalistai taip gerda- 
vo mano tėvo laikraštyje. Įsipili alaus, pusę nugeri ir įpili stikli- 
naitę viskio. Kaip smūgis į galvą. Puikiai pašalina per dieną susi- 
kaupusią įtampą. Padeda pamiršti, kad ilgas valandas dirbi sun- 
kų, mažai mokamą darbą be jokių karjeros perspektyvų. 

Kovartas paruošė du gėrimus. 

— Puikus gėrimas mums abiem. Į sveikatą, - pasakė. 

Pusę prarijo keliais greitais gurkšniais. 

Alkoholis degino Teniui Braunui gerklę ir šildė pilvą. Jis susi- 
raukė. 

— Klaikus skonis. Sugadina ir viski, ir alų, - pasakė jis. 

— Taip, - Kovartas vėl šyptelėjo. — Tai ir yra visas šito gėrimo 
grožis. Paimi du visiškai gerus dalykus, kurie atskirai yra ganėti- 
nai skanūs, sumaišai juos į viena ir gauni kažką siaubinga. Ir tai 
išgeri. Veikia taip, kaip jūs ir aš. 

Detektyvas vėl gurkštelėjo. 

— Bet geriant darosi vis skaniau. 

— Na, tuo tai ir skiriasi nuo gyvenimo. 

Jis vėl pripylė stiklines, atsisėdo ir perbraukė pirštu stiklinės 
briauną, klausydamas cypimo. 

— Kodėl turėčiau jums sakyti? — prakalbo lėtai. - Kai pirmą 
kartą atėjau pas jus pasiklausti dėl Fergiusono, mane užpjudėt 
savo šunimi Vilkoksu. Tikrai nepalengvinot man darbo, tiesa? 
Kai kalbėjom apie tą peilį, ar norėjot sužinoti tiesą? O gal tie- 
siog norėjot išsaugoti savo bylą. Pats pasakykit. Kodėl turėčiau 
padėti? 

— Dėl vienos priežasties. Nes aš galiu padėti jums. 

Kovartas papurtė galvą. 

— Nemanau. Ir nemanau, kad tai rimta priežastis. 

Braunas muistėsi kėdėje piktai žiūrėdamas į reporterį. 

— O kaip tokia priežastis, - akimirką padvejojęs pasakė: — 

Mes abu susiję su šiuo reikalu. Nuo pat pradžių. Niekas dar 
nesibaigė, tiesa? 

— Ne, - pripažino Kovartas. 

— Mano manymu, problema ta, kad aš į kažką įklimpęs, bet 
nežinau, kas tai. Gal galit mane apšviesti? 

Kovartas atsilošė ir pažvelgė į lubas, bandydamas nuspręsti, 
ką detektyvui sakyti ir ko nesakyti. 

— Visada beveik tas pats, ar ne? — tarė jis. 

— Kas? 

— Policininkai ir reporteriai. 

Braunas linktelėjo. 

— Nekokie partneriai. Geriausiu atveju. 

— Kadaise turėjau draugą, - pasakė Kovartas. — Jis buvo žmog- 
žudysčių skyriaus detektyvas, kaip ir jūs. Sakydavo, kad mus 
abu domina tie patys dalykai, bet dėl skirtingų priežasčių. Ilgą 
laiką mes negalėjome suprasti vienas kito motyvų. Jis manė, 
kad aš noriu tik rašyti straipsnius, 0 aš maniau, kad jis tiesiog 
nori tirti bylas ir kilti karjeros laiptais. Tai, ką jis pasakydavo, 
man padėdavo rašyti straipsnius. Reklama, kurią jo byloms pa- 
darydavo straipsniai, jam padėdavo nuovadoje. Mes savotiškai 
maitinom vienas kitą. Taip ir buvo: norėjom žinoti tuos pačius 
dalykus, mums reikėjo tos pačios informacijos, taikėm kelis 
panašius metodus, buvome panašūs labiau, nei norėjome pri- 
pažinti, ir velniškai vienas kitu nepasitikėjom. Mes dirbome tą 
patį darbą, bet iš priešingų gatvės pusių ir niekada jos neperei- 
davome. Tik po ilgo laiko pradėjome vietoj skirtumų matyti 
panašumus. 

Braunas vėl prisipylė stiklinę, jausdamas, kaip alkoholis vei- 
kia jo pakrikusius nervus. Nurijo didelį gurkšnį ir įsistebeilijo į 
Kovartą. 

- Detektyvų prigimtis - nepasitikėti tuo, ko jie negali suval- 
dyti. Ypač jei tai yra informacija. 

Kovartas vėl nusišypsojo. 


330 JOHN KATZENBACH Iš KILNUS TIKSLAS 


- Todėl šis atvejis toks įdomus, leitenante. Aš žinau šį tą, ką 
jūs norite sužinoti. Man tokia padėtis ypatinga. Dažniausiai aš 
bandau išpešti informacijos iš tokių žmonių kaip jūs. 

Braunas taip pat šypsojosi, bet ne todėl, kad jam buvo juokin- 
ga. Jo šypsena privertė Kovartą stipriau suspausti stiklinę ir pa- 
simuistyti kėdėje. 

- Iš pat pradžių sutarėme kalbėtis tik apie vieną dalyką. Ir aš 
dar neišgėriau tiek, kad jį užmirščiau, argi ne, pone Kovartai? 
Nemanau, kad šiame bute yra toks kiekis alkoholio, kuris pri- 
verstų mane užmiršti. Tiek nėra gal net visame pasaulyje. 

Reporteris nutilo, paskui palinko į priekį. 

- Žinote ką, detektyve? Aš noriu žinoti. Jūs norite žinoti. 
Siūlau sandėrį. 

Detektyvas lėtai padėjo stiklinę. 

— Kokį sandėrį? 

- Prisipažinimas. Ten viskas prasideda, ar ne? 

- Tiesa. 

- Tada pasakykite man tiesą apie prisipažinimą ir aš pasaky- 
siu jums tiesą apie Fergiusoną. 

Braunas sėdėjo tiesiai, lyg atmintis jo kalbai ir judesiams būtų 
suteikusi griežtumo. 

— Pone Kovartai, - atsakė lėtai. - Žinot, kas būna, kai augi ir 
gyveni vienoje mažoje vietovėje? Pradedi jausti, kas blogai ir 
kas gerai vėjyje, gal dienos kvape, karštyje, pakylančiame vidu- 
dienį ir atslūgstančiame vakarop. Tai lyg žinoti dainos natas — 
tada, išgirdęs ją grojamą, mintyse jau būni tai girdėjęs. Nesakau, 
kad viskas tobula, kad nieko bloga nevyksta. Pačiula ne tokia 
didelė kaip Majamis, bet tai nereiškia, kad neturime vyrų, kurie 
muša savo žmoną, vaikų, vartojančių narkotikus. prostitučių, 
lupikautojų, plėšikų, žudikų. Viskas kaip dideliame mieste. Tik 
ne taip ryšku. 

— O Bobis Erlas? 

- Jis buvo blogas nuo pat pradžių. Žinojau, kad jis tik ir laukia 

progos ką nors nužudyti. Gal dėl jo eisenos ar kalbėsenos, ar to 
kvatojimo, kurį išgirsdavau kaskart, sustabdęs jo mašiną. Jis ki- 
lęs iš blogos šeimos ir niekuo nesiskyrė nuo kovinio šuns. Pagy- 
venęs mieste jis tapo dar blogesnis ir įžūlesnis. Buvo kupinas 
neapykantos. Nekentė manęs. Nekentė kitų žmonių. Visko ne- 
kentė. Gyveno laukdamas, kad pyktis į jį visiškai užvaldytų. Visą 
tą laiką žinojo, kad jį stebiu. Žinojo, kad laukiu. Žinojo, jog 
žinau, kad jis laukia. 

Kovartas pasižiūrėjo į primerktas detektyvo akis, žinodamas, 
kad Fergiusonas ne vienintelis pritvinkęs pykčio. 

- Papasakokite smulkmenas. 

— Jų nėra. Viena mergina skundėsi, kad jis sekė ją iki namų. 
Kita sakė, kad bandė ją įkalbėti sėstis į jo mašiną. Siūliausi ją pa- 
vėžėti — pasakė. Tiesiog norėjo būti draugiškas. Bet paskui apy- 
linkės patrulis pastebėjo jį vidurnaktį važinėjantį neįsijungus prie- 
kinių žibintų. Kažkas puldinėja ir prievartauja moteris gretimoje 
apygardoje, bet ekspertizė niekaip negali jo su tuo susieti. Patru- 
lis pavarė jį iš mokyklos teritorijos prieš pamokų pabaigą. Tai įvy- 
ko prieš savaitę iki pagrobimo ir nužudymo, 0 jis negalėjo paaiš- 
kinti, ką ten veikė. Po velnių, aš net tikrinau jo vardą nacionalinė- 
je duomenų bazėje ir skambinau Džersio valstijos policijai pasi- 
teirauti, ar jie turi ką nors apie jį. Deja, nieko greit neradau. 

- Išskyrus tai, kad vieną dieną Džoanė Šraiver buvo nužudyta. 

Braunas atsiduso. Alkoholis kiek apmalšino jo pyktį. 

-— Tiesa. Vieną dieną Džoanė Šraiver buvo nužudyta. 

Kovartas įdėmiai pasižiūrėjo į policijos leitenantą. 

— Kažko man nesakote. 

Braunas linktelėjo. 

— Ji buvo geriausia mano dukros draugė. Taip pat ir mano 
draugė. 

Reporteris linktelėjo. 

- Ir? 

Braunas tyliai šnekėjo: 

- Jos tėvui priklauso kelios technikos parduotuvės. Paveldėjo 
jas iš savo tėvo. Kai mokiausi vidurinėje, davė man darbo - po 
pamokų turėjau jas valyti. Jis buvo iš tų, kuriems žmogaus odos 
spalva nesvarbi, kai visiems kitiems tuo metu ji buvo labai svar- 
bi. Atsimenate Floridą septintojo dešimtmečio pradžioje? Vyk- 
davo eitynės, demonstracijos ir kryžių deginimai. O jis man da- 
vė darbą. Padėjo, kai mokiausi koledže. O kai grįžau iš Vietna- 
mo, pasiūlė man eiti dirbti į policiją. Paskambino keliems pažįs- 
tamiems. Pasinaudojo savo ryšiais. Paprašė atlyginti už keletą 
paslaugų. Manote, kad tokios smulkmenos nesisumuoja? Jo sū- 
nus irgi mano draugas. Jis drauge su manimi dirbo parduotuvė- 
ję. Mes juokaudavome, dalijomės bėdomis, planais. Anuomet 
tokie dalykai buvo reti, jūs to gal nežinote. Tai irgi kai ką reiš- 
kia, pone Kovartai. Mūsų vaikai žaidė kartu. Jei jūs bent truputį 
tai suvoktumėte, suprastumėte, kodėl aš dabar sunkiai miegu 
naktimis. Turėjau kelias skolas. Vis dar turiu. 

— Tęskite. 

— Ar žinot, kaip galima savęs nekęsti už tai, kad leidai įvykti 
tam, ko negalėjai sustabdyti - kaip negali neleisti saulei patekėti 
ar bangoms vilnyti? 

Kovartas nejudėdamas žiūrėjo tiesiai prieš save. 

— Galbūt. 

— Ar žinote, kaip jautiesi, kai tikrai neginčijamai žinai, kad 
atsitiks kažkas bloga, ir neturi jokios galios tam sutrukdyti? Ir 
kai tai atsitinka, tiesiai iš savo glėbio prarandi ką nors labai bran- 
gaus? Ir tai sudaužo tikro draugo širdį. Ir nieko negali padaryti. 
Nė menkiausio prakeikto dalyko! 

Brauno žodžių jėga privertė jį atsistoti. Jis sugniaužė kumštį 
erdvėje tarp savęs ir jo, lyg sugriebtų visą viduje skambantį įtūžį. 
— Ar dabar suprantat, pone Kovartai? Ar pradedat matyti? 

— Manau, taip. 

— Mes tą šunsnukį sučiupom. Jis sėdėjo ant kėdės vaipyda- 
masis. Tyčiojosi iš manęs. Suprantat, jis žinojo. Manė, kad yra 

neliečiamas. Briusas pažiūrėjo į mane ir aš linktelėjau. Aš iš- 
ėjau iš kambario, o jis Fergiusoną gerai apskaldė. Manot, kad 
mes jėga išmušėm tą prisipažinimą? Na, jūs visiškai teisus. Mes 
tai padarėm. 

Braunas pliaukštelėjo viena ranka į kitą, garsas buvo lyg šūvis. 

- Trinkt! Panaudojom telefonų knygą, kaip tas šunsnukis ir 
sakė. 

Detektyvo žvilesnis pervėrė Kovartą. 

— Smaugėm jį, trankėm, darėm viską, ką tik sugalvojom. Bet 
jis ištvėrė. Tik spjaudė į mus ir juokėsi. Žinot, jis tvirtas. Ir daug 
stipresnis nei atrodo. 

Braunas giliai įkvėpė. 

— Norėjau jį nužudyti, tiesiai čia ir dabar. 

Detektyvas suspaudė kumštį ir kyštelėjo jį reporteriui po no- 
simi. 

— Na, ko reikėjo, kai nesuveikė fizinis smurtas? Visuomet pa- 
deda truputis psichologijos. Supratau, kad jis mūsų nebijo. Kad 
ir kaip stipriai jį muštume. Bet ko gi jis bijo? 

Braunas atsistojo. Pakėlė savo kelnių klešnę. 

— Štai tas prakeiktas ginklas. Kaip jis ir sakė. Dėkle prie 
kulkšnies. 

- Ir tai galų gale privertė jį prisipažinti? 

— Ne, - tarė Braunas šaltu, piktu balsu. - Prisipažinti jį pri- 
vertė baimė. 

Detektyvas greitai, vienu staigiu judesiu siektelėjo ranka že- 
myn ir čiupo už ginklo. Šis įšoko į ranką ir jis atkišęs nusitaikė 
stačiai į Kovarto kaktą. Atlaužė gaiduką ir pasigirdo šiurpinan- 
tis spragtelėjimas. 

— Štai taip, - pasakė jis. 

Kovartas pajuto karščio pliūpsnį veide. 

— Baimė, pone Kovartai. Baimė ir nežinojimas, iki kokios ri- 
bos žmogų gali nuvesti pyktis. 

Mažasis revolveris atrodė labai smulkus, palyginti su įsitem- 

pusia milžiniška detektyvo figūra. Šis palinko į priekį, prispaudė 
šaltą kaip ledas ginklą Kovartui prie galvos ir kelias sekundes 
palaikė. 

— Noriu žinoti, - pasakė detektyvas. - Nenoriu ilgiau laukti. 

Atitraukė ginklą kelis centimetrus nuo Kovarto veido. 

Reporteris liko sustingęs savo vietoje. Reikėjo pastangų nu- 
kreipti akis nuo juodo šautuvo vamzdžio ir pažiūrėti į detektyvą. 

— Nušausit mane? 

- O turėčiau, pone Kovartai? Manot, kad taip jūsų nekenčiu, 
jog galėčiau nudėti už tuos visus klausimus, su kuriais atvažia- 
vote į Pačiulą? 

-— Jei ne aš, būtų atvažiavęs kas kitas. 

Kovarto balsas tūžinėjo nuo įtampos. 

— Bet ko kito būčiau nekentęs tiek, kad nužudyčiau. 

Reporterį apėmė laukinė panika. Jo akys negalėjo atsitraukti 
nuo detektyvo piršto, lėtai įsitempiančio ant gaiduko. Net pasi- 
rodė, kad mato, kaip jis juda. 

Dieve mano, pagalvojo Kovartas. Jis tai padarys. Akimirką 
manė, kad tuoj nualps. 

- Sakyk, - šaltai tarė Braunas, — sakyk tai, ką noriu žinoti. 

Kovartas jautė, kaip kraujas išbėga iš veido. Rankos drebėjo. 
Visa savitvarda išgaravo. 

— Aš viską pasakysiu. Tik patraukite ginklą. 

Detektyvas jį stebėjo. 

— Jūs buvot teisus, buvot teisus. Visą laiką buvot teisus. Tai 
norėjot išgirsti? 

Braunas linktelėjo. 

— Matot, - pasakė švelniai, ramiai, - nesunku priversti kalbėti. 

Kovartas žiūrėjo į policininką. Tarė: 

— Ne mane norit nužudyti. 

Tenis Braunas akimirką nejudėjo. Tada nuleido ginklą. 

— Tiesa. Ne jus. O gal ir jus, bet kol kas netinkamas metas. 

Jis vėl atsisėdo, padėjo ginklą ant fotelio porankio ir vėl pač- 
mė gėrimą. Alkoholiu užliejo pyktį, tada lėtai iškvėpė. 

— Nedaug trūko, Kovartai. Nedaug. 

Reporteris atsilošė kėdėje. 

— Kažkodėl man visada trūksta labai nedaug. 

Abu akimirką tylėjo, kol detektyvas vėl prašneko: 

— Argi ne dėl to jūs visada skundžiatės? Žmonės nekenčia 
spaudos, nes ši praneša blogas naujienas. Nužudomas blogų ži- 
nių nešėjas, tiesa? 

— Taip. Tiktai mes, po velnių, tai suprantame ne taip pažo- 
džiui. 

Kovartas staiga iškvėpė ir atsidusdamas aukštu tonu nusijuo- 
kė. Akimirką susimąstė. 

— Tai taip viskas ir buvo? Nukreipi tą daiktą kam nors į veidą ir 
žmogaus noras nebūti apkaltintam tiesiog natūraliai išgaruoja. 

— Tai nepatvirtinta policininkų vadovėliuose, — atsakė Brau- 
nas. — Bet jūs teisus. Ir jūs visą laiką buvot teisus. Fergiusonas 
sakė tiesą. Taip mes ir išpešėm 1ą jo prisipažinimą. Bet yra viena 
maža problemėlė. 

- Žinau ją. 

Vyrai žiūrėjo vienas į kitą. 

Kovarto ištartas sakinys kaip dūmai pakibo ore tarp jų. 

— Prisipažinimas buvo tiesa. 

Reporteris nutilo, tada pridūrė: 

- Taip sakote jūs. Jūs tuo tikite. 

Braunas sunkiai atsilošė. 

— Tiesa, - ištarė jis. Giliai įkvėpė ir palinksėjo galva. - Negalė- 
jau to leisti. Turėjau per daug patirties. Per daug žinojau. Žinojau, 
kas atsitiks, jei šitas reikalas pateks į teismus. Bet man trukdė 
daugybė blogų dalykų. Tai tas pats, kaip užvažiuoti automobiliu 
ant šlapio purvo. Iš pradžių valdai, bet slysti į priekį, o po akimir- 
kos prarandi kontrolę, slysdamas keliu imi suktis ratu. 

Braunas pakėlė stiklinę. 

— Bet, supraskit, maniau, kad išsisuksime. Bobis Erlas tapo 
geriausiu liudytoju prieš save patį. Jo advokatas nesuprato, ką, 

po velnių, jis išdarinėja. Mes lengvai įkišome jį į mirtininkų ka- 
merą, kur jam ir priklauso būti, pasitelkę šiek tiek melo ir dez- 
informacijos. Todėl ir maniau, kad viskas gerai baigsis. Gal ne- 
besapnuosiu košmarų apie Džoanę Šraiver... 

— Pažįstu košmarus. 

— Tr štai atsiradote jūs su teisingais klausimais. Krapštėte vi- 
sas menkas nesėkmes, smulkų melą. Žvelgėte tiesiai pro teismo 
nuosprendį, lyg jo nė nebūtų. Po velnių. Kuo labiau buvote tei- 
sus, tuo labiau jūsų nekenčiau. Kitaip negalėjo būti, ar nesu- 
prantat? 

Jis sunkiai gurkštelėjo iš stiklinės, tada pastatė ją ir vėl pripylė. 

— Kodėl, kai ėmiau iš jūsų interviu, prisipažinot, kad Fergiu- 
sonui buvo suduotas antausis? Tai man atvėrė kelią. 

Detektyvas gūžtelėjo pečiais. 

- Ne, jums atvėrė kelią Briuso įtūžio priepuolis. Kai pamatėt 
pykti ir susierzinimą, žinojau, kad patikėsit, jog jis primušė Fer- 
giusoną, kaip tas kalės vaikas ir sakė. Taigi pasakydamas mažą 
tiesą — kad šis jam trenkė antausį - maniau paslėpsiąs didžiąją. 
Rizikavau. Nepavyko. Bet buvau arti. 

Kovartas linktelėjo. 

— Kaip ledkalnis, - pasakė jis. 

- Teisingai, - atsakė Braunas. - Viskas, ką matai - graži balta 
viršūnė. Nematai povandeninių pavojų. 

Kovartas nusijuokė, bet ne todėl, kad juokinga - tai buvo tik 
nervingo palengvėjimo ir energijos pliūpsnis. 

— Dar viena smulkmena. 

Detektyvas irgi nusišypsojo ir greitai pertraukė reporterio žo- 
džius: 

— Matot, žinau, ką Bleiras Salivanas jums pasakė. Tiesą sakant, 
nežinau, bet tikrai galiu nuspėti. Tai ir yra toji smulkmena, taip? 

Reporteris linktelėjo: 

— Sakėte, kad žinojot, kas toks Bobis Erlas? 

— Žudikas. 

— Na, manau, jūs teisus. Žinoma, galit ir klysti. Nežinau. Ar 
mėgstate muziką, detektyve? 

— Taip. 

— Kokią? 

— Daugiausia popmuziką. Šiek tiek septintojo dešimimečio 
soul ir roką, kad prisiminčiau jaunystę. Dėl to mano vaikai šaiposi. 
Sako, kad aš pasenęs. 

— Klausotės Mailso Deiviso? 

- Žinoma. 

— Čia mano mėgstamiausia daina. 

Kovartas atsistojo ir nuėjo prie grotuvo. Įdėjo kasetę ir pasi- 
suko į detektyvą. 

— Neprieštarausite, jei išklausysime ją iki galo? 

Jis paspaudė mygtuką ir gailus džiazas užliejo kambarį. 

Braunas spoksojo į reporterį. 

— Kovartai, ką darote? Aš čia ne tam, kad klausyčiausi muzikos. 

Kovartas susmuko atgal į krėslą. 

- Sketches of Spain. Labai garsi daina. Paklausk bet kurio žino- 
vo ir jis pasakys, kad tai originalus Amerikos muzikalumo pavyz- 
dys. Ritmai tiesiog persmelkia tave, ramūs ir šiurkštūs — visi iš 
karto. Turbūt manote, kad baigiasi ramiai ir maloniai. Klystate. 

Įvairių pučiamųjų garsai palengva nutilo, o juos pakeitė šai- 
žus Bleiro Salivano balsas. Išgirdęs pirmuosius žudiko žodžius, 
Braunas palinko į priekį. Ištiesė kaklą garsiakalbių link, sėdėjo 
tiesia nugara, susitelkęs į tai, ką girdėjo. 

- Dabar aš tau pasakysiu tiesą apie mažąją Džoanę Šraiver... 
Tobuloji mažoji Džoanė... - nebegyvo žmogaus balsas buvo er- 
zinantis, aiškus ir skambus. 

— Keturiasdešimtoji, - kasetėje ištarė Kovartas. 

Negyvėlio juokas perskrodė tylą. 

Reporteris ir policijos detektyvas sėdėjo ramiai, leidosi pagau- 
nami Salivano balso. Kai kasetė pasiekė galą ir spragtelėdama 
išsijungė, jie sėdėjo tylėdami, žiūrėdami vienas į kitą. 

— Po velnių, —- pasakė Braunas, — aš taip ir žinojau. Kalės 
vaikas. 

— Tiesa, - atsakė Kovartas. 

Braunas atsistojo ir viena ranka trenkė į kitą. Jautė, kaip jo 
viduje kibirkščiuoja, lyg žudiko žodžiai būtų įelektrinę orą. 

— Aš tave pričiupau, šunsnuki. Pričiupau. 

Kovartas liko susmukęs vietoje, žvelgė į policininką. 

— Niekas nieko nepričiupo, - pasakė tyliai, liūdnai. 

— Ką norite tuo pasakyti? — detektyvas pažiūrėjo į kasečių 
grotuvą, — kas dar apie tai žino? 

- Aš ir jūs. 

— Nepasakėt tiems detektyvams iš Monro apygardos? 

- Kol kas ne. 

— Suprantat, kad tai - žmogžudystės bylai svarbių įrodymų 
slėpimas? Ar suprantat, kad tai - nusikaltimas? 

— Kokių dar įrodymų? Melagis pamišęs žudikas papasakoja 
man istoriją. Apkaltina kitą žmogų įvairiausiais dalykais. Ką tai 
reiškia? Reporteriai nuolat girdi tokius dalykus. Mes klausome, 
įvertiname ir atmetame. Sakykit, ką tai įrodo? 

— Jo prakeiktą prisipažinimą. Jo motinos ir patėvio mirties 
aprašymą. Kaip jis viską sugalvojo. Kaip jis ir sakė, priešmirtinis 
pareiškimas priimtinas teisme. 

- Jis melavo. Jis melavo dešinėn, kairėn, aukštyn, žemyn. Ma- 
nau, kad pačiame gale jis nebežinojo, kas tiesa, o kas - pramanas. 

— Mėšlas. Tas pasakojimas man skamba gana suknistai tikro- 
viškai. 

— Nes jūs norit, kad tai būtų tiesa. Pažiūrėkite į tai iš kitos 
pusės. Kas, jeigu pasakyčiau, kad kitoje pokalbio dalyje jis išsi- 
galvojo įvairių dalykų. Prisipažino kaltas dėl nužudymų, kurių 
tikrai negalėjo įvykdyti. Pateikė neteisingos informacijos. Jis buvo 
maksimalistas, egoistas ir norėjo, kad už savo darbus būtų prisi- 
menamas. Po galais, jis galėjo pasakyti, kad dalyvavo Kenedžio 
nužudyme ir žino, kur guli Džimio Hofos kūnas. Taigi jei visa tai 

girdėtumėte vienoje krūvoje, ar nepradėtumėte abejoti, kad apie 
šitas kelias nedideles žmogžudystes jis kalbėjo tiesą? 

Braunas sudvejojo. 

— Ne. 

Kovartas įdėmiai įsižiūrėjo į detektyvą. 

— Na gerai. Galbūt. 

— O kaip dėl jo ir Bobio Erlo? Kur prasideda išdavystė? Gal 
jis sugalvojo, kad tai būdas atsikeršyti Bobiui Erlui. Dabar neži- 
nia, ką reiškė jo veiksmai. Dabar jis miręs. Negalite jo paklausti, 
nebent norėtumėt apsilankyti pragare. 

— Aš pasiruošęs. 

— Aš taip pat. 

Detektyvas veriamai pažiūrėjo į Kovartą, jo veidas prašviesė- 
jo ir jis linktelėjo galva. 

— Manau, dabar suprantu. 

- Ką? 

— Kodėl jums taip svarbu tikėti, kad Bobis Erlas nekaltas. Su- 
prantu, kodėl suvertėte savo butą. Išgirdus, ką pasakė Saliva- 
nas, kiek susijaukė jūsų mielas, tvarkingas gyvenimas, tiesa? 

Kovartas mostu parodė, kad detektyvas kalba savaime supran- 
tamus dalykus. 

— Pulicerio apdovanojimas. Garbė. Ateitis. Ant kortos stovi 
svarbūs dalykai. Gal būtų geriau, jei viskas tiesiog baigtųsi, tie- 
sa, pone Kovartai? 

— Nesibaigs, — atsakė jis ramiai. 

— Taip, nesibaigs. Galite markstytis, kiek tik norite, bet vis 
tiek matysite 14 mažą mergaitę, pelkėje pasruvusią kraujais. Kad 
ir kaip stipriai užsimerktumėt. 

— Tiesa. 

— Todėl jūs irgi turite skolą, ar ne, pone Kovartai? 

— Atrodo, taip. 

— Reikia taisyti klaidas. Grąžinti į pasaulį tvarką. 

Kovartui atsakyti nereikėjo. Jis liūdnai nusišypsojo ir patrau- 

kė dar vieną gurkšnį. Mostelėjo Braunui prisėsti. Detektyvas 
sudribo ant kėdės, bet pasislinko prie krašto, įsitempė, lyg būtų 
pasiruošęs pašokti. 

— Gerai, - tarė reporteris, - jūs detektyvas. Ką pirma darytu- 
mėte? Eitumėte susitikti sa Bobiu Erlu? 

Braunas pagalvojo. 

- Galbūt. Gal ir ne. Lapė nepateks į blogai paspęstus spąstus. 

— Jei yra spąstai, kuriuos reikia spęsti. Jei jis yra lapė. 

— Ne, - lėtai pasakė Braunas, — Salivanas pasakė kelis daly- 
kus, kuriuos reikės patikrinti Pačiuloje. Galbūt vėl pasikalbėsi- 
me su jo senele, apžiūrėsim jos namus. Salivanas sakė, kad kaž- 
ką praleidom. Eisime pažiūrėti, ar jis kalbėjo tiesą. Pradėsim 
nuo to ir išsiaiškinsim, kas tiesa, 0 kas — ne, 

Kovartas papurtė galvą. 

— Gerai. Išskyrus tai, kad net jei ten nuėję rastume dvidešimties 
ir dvidešimt penkių centimetrų dydžio blizgaus popieriaus nuo- 
traukas, kuriose Fergiusonas, vykdantis žmogžudystę, įrėmintas 
ir pastatytas ant židinio, mums iš to nebūtų jokios naudos. 

Jis atkišo pirštą į Tenį Brauną. 

— Mes negalime jo paliesti, bent jau legaliai. Prieš jį tikrai ne- 
pavyks iškelti bylos. Niekada. Nepavyks dėl to prakeikto prisi- 
pažinimo ir kitų dalykų, kurie sujaukė šį reikalą. Tai niekada 
nesuveiks jokiame teisme. 

Kovartas giliai įkvėpė. 

— „ir dar vienas dalykas. Vos tik mes ten pasirodysim, jo 
senelė supras, kad kažkas ne taip. O vos tik ji supras, tai suži- 
nos ir jis. 

Braunas linktelėjo, bet šiurkščiai pasakė: 

— Man wis tiek reikia atsakymų. 

— Man taip pat, - tarė Kovartas. - Bet yra Monro byla. Na, jei 
Fergiusonas tai padarė — aš tik sakau „jei“ - jei jis tai padarė, 
galėtumėte jį dėl to pričiupti, - jis nutilo ir pasitaisė: - Mes galė- 
tume. Jūs ir aš. 

- Ir tai viską sutvarkytų? Įkištų jį atgal į kalėjimą ir viskas 
prasidėtų iš naujo? To tikitės? 

— Galbūt. Reikia turėti vilties. 

— Viltis nėra tai, kuo labai tikėčiau, - pratarė detektyvas. — 
Kaip ir sėkmė bei maldos. Šiaip ar taip, - tęsė, purtydamas gal- 
vą, - bėda ta pati. Vienas melagis sako, kad sudarė sutartį. Bet 
vienintelis sutarties patvirtinimas guli negyvas Monro apygar- 
doje. Taigi, manai, kad pas Bobį Erlą rasime koki nors ginklą? 
Gal jis naudojosi kredito kortele pirkdamas lėktuvo bilietą ar 
nuomodamas mašiną — tada galėtume nustatyti, kad nusikalti- 
mo dieną jis buvo ten. Manote, kad kas nors galėjo jį pastebėti? 
O gal jis apie tai kam nors pasakė? Manot, jis toks kvailas, kad 
paliktų atspaudų, plauką ar kokį kitą įrodymą, kurį tavo mieli 
draugai iš Monro šerifo departamento duotų nieko neklausinė- 
dami? Manote, jis nepasimokė pirmą kartą tiek, kad šįkart viską 
padarytų švariai? 

— Nežinau. Nežinau, ar jis įvykdė tą žmogžudystę. 

- Jei ne jis, tai kas, po velnių? Manot, kad Bleiras Salivanas 
kalėjime sudarė ir kitų sutarčių? 

— Žinau tik viena. Susitarimai, protiniai žaidimai, manipulia- 
cija — jis dėl viso šito gyveno. 

— Ir mirė. 

— Taigi. Tai buvo paskutinis jo susitarimas. 

Braunas kėdėje atsipalaidavo. Paėmęs pistoletą, suko jį ap- 
link pirštą, perbraukdamas per šaltą mėlyną plieną. 

— Laikykitės to, pone Kovartai. Laikykitės to objektyvumo. 
Nesvarbu, kaip kvailai atrodytumėte. 

Kovartas pajuto staigų pykčio antplūdį. 

— Ne taip kvailai, kaip tas, kuris sumušė įtariamąjį žmogžu- 
dyste, kad jį per kelias akimirkas būtų galima išteisinti. 

Tarp dviejų vyrų stojo tyla, paskui detektyvas tarė: 

- Tiesa, kasetėje yra dar vienas dalykas. Salivanas sako: „Žmo- 
gus, lygiai toks pat kaip aš...“ - jis piktai dėbtelėjo į reporterį. — 

Pone Kovartai, ar jums per kūną nepereina pagaugai? Kaip ma- 
not, ką tai reiškia? — detektyvas kalbėjo pro sukąstus dantis. — 
Arne į tą klausimą turėtume atsakyti? 

- Taip, - atsakė Kovartas su kartėliu balse. Tyla vėl apgaubė 
abu vyrus. 

— Na gerai, - tarė Kovartas. - Jūs teisus. Pradėkim. 

Jis pasižiūrėjo į policininką. 

— Ar susitarėm? 

— Dėl ko susitarėm? 

— Nežinau. 

Braunas linktelėjo. 

— Taigi, manau, taip, - atsakė policininkas. 

Vyrai pažvelgė vienas į kitą. Nė vienas net akimirką nepasiti- 
kėjo kitu. Abu žinojo, kad turi išsiaiškinti tiesą, kas atsitiko. 
Blogiausia, tyliai pagalvojo kiekvienas sau, kad jiems reikia skir- 
tingos tiesos. 

- O ką darysime su Monro detektyvais? - paklausė Kovartas. 

- Leisim jiems dirbti savo darbą. Bent kol kas. Turiu pats 
pamatyti, kas ten atsitiko. 

— Jic sugrįš. Manau, kad be manęs jie neturi nuo ko pradėti 
tyrimo. 

— Tada pažiūrėsime. Bet, manau, jie grįš į kalėjimą. Aš, jais 
dėtas, daryčiau taip. 

Jis mostelėjo į kasetę. 

— r jei nežinočiau apie tai. 

Reporteris linktelėjo. 

- Prieš kelias minutes kaltinote mane įstatymų laužymu. 

Braunas atsistojo ir metė į Kovartą veriamą žvilgsnį. Kovar- 
tas jį atlaikė. 

— Gali būti, kad dar ne vienas įstatymas bus sulaužytas, kol tai 
sutvarkysime, — tyliai pasakė policininkas. 


PENKIOLIKTAS SKYRIUS 


Paieškos 


Karščio pliūpsnis ištrynė ribą tarp dangaus ir vandenyno žydry- 
nių. Jis suėmė juos į lipnų glėbį, išspaudė iš plaučių orą. Suneri- 
mę vyrai lėtai žingsniavo drauge nesikalbėdami, kojomis kelda- 
mi nedidelius pilkšvų dulkių debesėlius, traiškydami kriaukles 
ir koralų gabaliukus, kuriais buvo nuklota Tarpūno gatvė. Nė 
vienas iš jų nelaikė kito sąjungininku, tik galvojo, kad tvarko 
reikalą, o tam reikia jų abiejų - dviese saugiau. Kovartas paliko 
automobilį prie namo, kur rado lavonus. Tada jie patraukė nuo 
durų prie durų su Fergiusono nuotrauka, gauta iš Miami Jour- 
nal fotografijų archyvo. 

Pasiekę trečią namą, jie jau buvo nusistatę tvarką: Tenis Brau- 
nas rodė savo ženklelį, Metjus Kovartas prisistatydavo. Tada jie 
atkišdavo nuotrauką žmogui, užduodami vienintelį klausimą: „Ar 
esate anksčiau matęs šį vyrą?“ 

Jauna motina, vilkinti plonais geltonais marškiniais, geltono- 
mis garbanomis aplink prakaituotą kaktą, nutildė verkiant; vai- 
ką ir papurtė galvą. Kitame kieme pora paauglių vaikinų, tvar- 
kančių išmontuotą valties variklį, apžiūrėjo nuotrauką taip ati- 
džiai, kaip nepamatysi jokioje mokyklos klasėje, bet jie taip pat 
neigė jį matę. Galingas pilvotas vyras riebaluotais džinsais, džin- 
sine striuke nukirptomis rankovėmis ir Harley Davidson Motor- 

cyclės ženklu atlape atsisakė su jais kalbėti sakydamas: „Su jo- 
kiais farais nesikalbu. Ir nesikalbu su jokiais reporteriais. Ir ne- 
mačiau nieko, ką būtų verta pasakyti.“ Jis užtrenkė duris jiems 
prieš nosį, net sudrebėjo aliumininis durų rėmas. 

Jie ėjo toliau, nuosekliai tikrindami kiekvieną namą. Keletas 
žmonių kėlė klausimų ir jiems: „Kas tas vyrukas?“ ir „Kodėl 
klausiate?“ 

Kovartas pastebėjo, kad Braunas verčia jam užduotą klausi- 
mą savo paties pasiteiravimu. Jei kas klausdavo: „Ar tai kaip 
nors susiję su žmogžudyste tame name?“, jis atsukdavo klausi- 
mą į klausėją: „Ar ką nors žinote apie tai, kas nutiko?“ 

Bet šis klausimas būdavo sutinkamas tuščiais žvilgsniais ir gal- 
vos purtymu. 

Braunas pasistengė visų pasiteirauti, ar juos apklausė Monro 
šerifo departamentas. Atsakymai buvo teigiami. Visi prisiminė 
jauną detektyvę, klausinėjusią juos tą dieną, kai rasti kūnai. Bet 
niekas nei girdėjo, nei matė ką nors neįprasta. 

- Jie viską patikrino, - sumurmėjo Tenis Braunas. 

— Kas? 

— Tie draugužiai iš Monro. Jie padarė tai, ką būčiau daręs ir 
aš. 

Kovartas linktelėjo. Jis pažvelgė į nuotrauką rankoje, bet su- 
silaikė garsiai nepasakęs minčių, kurios slėpėsi tamsiose sąmo- 
nės kertelėse. 

Detektyvo marškinių apykaklė nuo prakaito patamsėjo. 

— Romantiška, tiesa? — sumurmėjo jis. 

Jie stovėjo prie žemos grandininės tvoros, saugančios žydros 
spalvos namelį ant ratų su keistu plastikiniu rožiniu flamingu, 
priklijuotu prie priekinių durų pilka lipnia juosta. Ant plieninių 
namelio šonų ryškiai atsispindėjo saulė, visas statinys švytėjo. 
Lange kabojo vienintelis oro kondicionierius, įnirtingai kovo- 
jantis su karščiu - jis dzingsėjo ir zvimbė, bet tebeveikė. Už 
dešimties metrų vaikštinėjo rudas dėmėtas pitbulis, pririštas prie 

kreivo kuolo, įsmeigto į kietą žemę. Jis įtariai apžiūrinėjo abu 
vyrus. Metjus Kovartas pastebėjo, kad šuo stipriai susičiaupęs, 
nepaisant karščio, nors jis, atrodo, turėjo priversti jį iškišti lie- 
žuvį. Šuo buvo budrus, bet ne itin susidomėjęs — atrodė, kad 
gyvūnui nesuvokiama, jog kas nors galėtų suabejoti jo valdžia 
šiame kieme ar peržengti jo valdų ribas. 

— Ką turite omeny? — paklausė Kovartas. 

- Policijos darbą. 

Braunas pažiūrėjo į šunį, tada į duris. 

— Turėčiau nušauti tą gyvulį. Ar kada nors teko matyti, ką 
toks gali padaryti tau? Arba vaikui? 

Kovartas linktelėjo. Pitbuliai buvo Floridos kasdienybė. Pie- 
tų Floridoje narkotikų prekeiviai juos laikė kaip sarginius šunis. 
Seniai, gyvenantys netoli Okičobi ežero, augino juos purvinose, 
nelegaliose fermose ir treniruodavo kovoms. Daugelio naujai pa- 
statytų kvartalų namų savininkai pirkdavo juos baimindamiesi 
įsilaužimų ir apsimesdavo nustebę, kai šuo sudraskydavo kai- 
mynų vaikui veidą. Tokį įvykį Kovartas kartą aprašė straipsnyje, 
prieš tai praleidęs dieną pritemdytoje ligoninės palatoje prie ap- 
tvarstyto dvylikamečio, kurio žodžius slopino skausmas ir pras- 
tai atlikta plastinė operacija. Jo draugas Hokinsas norėjo šuns 
šeimininkui pareikšti kaltinimą dėl užpuolimo vartojant mirtiną 
ginklą, bet nieko iš to neišėjo. 

Jiems dar nežengus nė žingsnio, namelio durys prasivėrė ir 
pasirodė pusamžis vyras, kuris prisidengė akis ir įsispitrijo į 
juodu. Jis vilkėjo baltus marškinėlius ir chaki spalvos kelnes, 
turbūt kelis mėnesius ncmačiusias skalbimo mašinos. Vyro gal- 
va buvo praplikusi, susivėlę plaukai prilipę prie kiaušo, veidas 
atrodė suvargęs, raudonas, neskustas. Jis priėjo prie jų, ne- 
kreipdamas dėmesio į šunį - spurdantį, uodega daužantį į že- 
mę ir nenuleidžiantį akių. 

— Ko nors reikia? 

"Tenis Braunas išsitraukė ženklelį. 

— Tik užduoti porą klausimų. 

— Apie tuos žmones, kuriems perpjovė gerkles? 

- Būtent. 

— Kiti policininkai jau klausinėjo. Nieko nežinau. 

— Noriu jums parodyti nuotrauką, kad pasakytumėte, ar jį ma- 
tėte. Per praėjusias kelias savaites ar apskritai kada nors. 

Vyras linktelėjo, stovėdamas už metro nuo tvoros. 

Kovartas padavė jam Fergiusono nuotrauką. Vyras pasižiūrė- 
j0 ir papurtė galvą. 

— Gerai įsižiūrėkite. Jūs įsitikinęs? 

Jis susierzinęs pažiūrėjo į Kovartą. 

— Žinoma, įsitikinęs. Ar jis įtariamasis? 

— Tik žmogus, kurį tikriname, - pasakė Braunas. Jis atsiėmė 
nuotrauką, — neslampinėjo čia, nepravažiavo nuomota mašina? 

— Ne, - pasakė vyras. Nusišypsojo, atverdamas burną, pilną 
rudų dantų ir tarpų. - Nemačiau nieko čia slampinėjančio. Nie- 
ko, kas apžiūrinėtų tą namą. Ir esu visiškai tikras, kad tu vienin- 
telis negras, kurį čia kada nors mačiau. 

Vyras nusispjovė, sarkastiškai nusijuokė ir pridūrė: 

- Jis atrodo kaip tu. Negras. 

Tą žodį ištarė tęsdamas abu skiemenis, lyg pašaipos kupiną 
šiurkščią dainelę — pavertė jį epitetu. 

Tada vyras šypsodamasis apsisuko ir švilptelėjo šuniui; tas iš- 
kart pakilo, jo nugaros kailis pasišiaušė, dantys atsikišo. Kovar- 
tas nenoromis žengė atatupstas, galvodamas, kad šuns šeiminin- 
kas praleido daugiau laiko, pastangų ir pinigų rūpindamasis šuns 
burna nei savąja. Reporteris atsitraukė dar vieną žingsnį ir tik 
tada pastebėjo, kad detektyvas nė nepajudėjo. Po akimirkos ty- 
los, trikdomos tik nesiliaujančio šuns urzgimo, policininkas ap- 
sisuko ir tylėdamas nužingsniavo gatve. Kovartas, norėdamas 
spėti su juo, turėjo pabėgėti. 

Braunas ėjo reporterio automobilio link, 

— Važiuojam, — pasakė. 

- Dar nepatikrinome kelių namų. 

— Važiuojam, - pakartojo Braunas. Jis plačiai mostelėjo į ap- 
griuvusius namus. — Tas šunsnukis sakė tiesą. 

— Kokią? 

- Juodaodis, vidury dienos važiuojantis šita gatve, būtų mato- 
mas kaip fejerverkas. Ypač jaunas juodaodis. Jei Fergiusonas 
čia būtų buvęs, jis būtų atslinkęs naktį. Gal taip ir padarė. Bet 
tai didžiulė rizika. 

— Kokia rizika naktį? Niekas įo nematytų. 

Policininkas atsirėmė į automobilio šoną. 

— Nagi, Kovartai, pamąstykite. Jis gavo tik adresą ir užduotį. 
Nužudyti. Reikia nuvažiuoti į vietą, kur niekada nesi buvęs. Su- 
rasti namą, kurio niekada nesi matęs. Įsilaužti ir nužudyti du 
žmones, kurių gyvenime nesi sutikęs, o paskui pabėgti, nepali- 
kus jokių įrodymų ir nepatraukus į save dėmesio. Labai rizikin- 
ga. Reikia daug sėkmės. Ne, pirma reikėtų ištyrinėti vietovę. 
Turi apžiūrėti, kur eini, su kuo susidursi. Kaip jis tai darydamas 
galėtų likti nepastebėtas? Visi tie žmonės niekur neišeina. Po 
galais, pusė jų yra pensininkai, kurie sėdi lauke, kad ir koks bū- 
tų karštis, o kita pusė turi darbo ne ilgiau nei penkias minutes. 
Jiems nėra ką daugiau veikti — tik žiūrėti. 

Kovartas papurtė galvą. 

- Taip visuomet atsitinka, — atsakė. 

— Ką turit galvoje? 

— Turiu galvoje, kad taip atsitinka. Tarkim, Salivanas pasakė 
viską, ką jam reikia žinoti. Visą reikalingą informaciją. 

Braunas trumpai patylėjo. 

— Galbūt, - pasakė jis. - Bet manau, kad gavęs mirties baus- 
mę ir praleidęs trejus metus kalėjime, Fergiusonas būtų atsar- 
gesnis darydamas ką nors, kas galėtų jį ten sugrąžinti. 

Reporteris tai suprato. Bet nenorėjo atmesti šitos minties. 

— O kodėl jis turėjo čia atvykti praeitą savaitę? Gal jis atvažia- 
vo prieš metus. Tik išėjęs iš kalėjimo. Vos nurimo triukšmas ir 


348 JOHN KATZENBACH E KILNUS TIKSTAS 


j0 veido kokias kelias savaites nebesimatė laikraščiuose ir per 
televizorių. Atvyksta nekaltas kaip angelas, apeina visą apylin- 
kę. Jis žinojo, kad jie — sena pora. Per metus tikrai niekas nepa- 


- 


net pabeldžia į duris, bando jiems parduoti enciklopedijos ar 
žurnalo prenumeratą. Įeina vidun ir gerai apsižiūri, kol jie išspi- 
ria jį lauk. Tada jis tiesiog nueina. Jam nesvarbu, kas jį pamatys, 
nes žino, kad kol sugrįš, jį jau bus užmiršę. 

— Kaip reporteriui - neblogai, - pasakė Braunas. - Galbūt. 
Išties verta pamąstyti. 

Šyptelėjo ir pridūrė; 

- Bet jūs juk nenorite to žinoti, tiesa? Norite žinoti, kodėl jam 
buvo neįmanoma to padaryti. O ne kaip jis būtų galėjęs, ar ne? 

Kovartas pravėrė burną atsakyti, bet susilaikė. 

— O štai dar viena idėja, Kovartai, - tęsė Braunas. - Jums ji 
patiks, nes manote, kad vyrukas nekaltas. Tarkim, Bleiras Sali- 
vanas tikrai, kaip tvirtino, susitarė dėl to nužudymo su kuo nors, 
bet ne su Bobiu Erlu. Su visai kitu žmogumi. Ir tikrai norėjo, 
kad niekam nekilių minties ieškoti to kalės vaiko, su kuriuo jis 
susitarė. Ar yra geresnis būdas tai garantuoti, nei pasakyti, kad 
ponas Nekaltasis ir yra tas žudikas? Jis žinojo, kad anksčiau ar 
vėliau kas nors vaikščios po gatvę su Bobio Erlo nuotrauka ran- 
kose. O jei Bobio Erlo nuotrauka patektų į laikraštį, tai jam 
duotų pakankamai laiko paslėpti tai, ką padarė. Truputis papil- 
domos sumaišties. 

Detektyvas nutilo. 

— Žinot, Kovartai, kaip svarbu greit užbaigti žmogžudystės 
bylą? Kol laikas visiškai neištrynė faktų ir įrodymų? 

- Žinau, kad svarbu greitai judėti. Jūs tai ir darėt Pačiuloje, 
bet pažiūrėkit, kas, po velnių, atsitiko. 

Braunas susiraukė. 

Kovartas pajuto, kaip prakaitas iš pažastų srūva žemyn, ku- 
tendamas šonus. 

- Viskas įmanoma, - pasakė. 

- Tiesa. 

Braunas išsitiesė ir ranka patrynė kaktą, lyg bandydamas su- 
valdyti ten siaučiančias mintis. Giliai atsiduso. 

— Noriu pamatyti žmogžudystės vietą, - pasakė. Leidosi grei- 
tai eiti gatve, lyg sparčiai judėdamas galėtų kaip nors išvengti 
juos apėmusio karščio. 

Kai pasiekė tryliktąjį namą, policininkas sudvejojo ir atsisuko 
į Kovartą. 

— Na, bent jau dėl to jam pasisekė. 

— Kas? 

— Pažiūrėkite į namą, Kovartai. Labai tinkama vieta ką nors 
nužudyti. 

Jis plačiai mostelėjo ranka. 

— Namas atokiau nuo gatvės. Jokių artimų kaimynų. Matot, 
kokiu kampu jis pasuktas? Naktį neimanoma matyti, kas vyksta 
viduje, nebent stovėtum tiesiai priešais. Ir dar visai arti. Manai, 
kad ponas Supuvę Dantys naktį vedžioja savo pitbulį? Niekada. 
Galiu lažintis iš savaitės atlyginimo, kad nusileidus saulei visi 
būna truputį išgėrę, televizoriai įjungti ir vieninteliai šitoje gat- 
vėje lieka tie paaugliai. Kiti girti, žiūri Dalaso kartojimą arba 
meldžiasi, kad ateitų Paskutinio teismo diena. Spėju, jie nežino- 
jo, kad ji arčiau, nei jiems atrodo. 

Kovartas apžvelgė namą. Jis įsivaizdavo šią vietą naktį ir su- 
prato, kad Braunas teisus. Kartais galėtų pasigirsti triukšmas 
kokiai nors porai susipykus. Tačiau turbūt jis susimaišytų su per- 
nelyg garsiai įjungtų televizorių garsais. Dūžtantis butelis, girtų 
ginčai, gal dar šuns lojimas. O jei kas ir išgirstų greitai išvažiuo- 
jantį automobilį, turbūt pamanytų, kad tai kokie nors vaikiai, 
nutrūktgalviškai kovojantys su nuoboduliu. 

— Tikrai gera vieta žudyti, - pasakė Braunas. 

Namą supo geltona policijos juosta. Detektyvas pralindo po 
ja. Kovartas nusekė paskui jį prie galinių durų. 

- Pro čia, - pasakė Braunas, rodydamas į išlaužtas galines 
duris. 

— Jos užantspauduotos. 

— Eina šikt. 

Jis atplėšė duris, vienu timptelėjimu suplėšydamas geltoną 
juostelę. 

Kovartas akimirką dvejojo, vis dėlto drauge su juo įėjo į namą. 

Mirties kvapas, sumišęs su karščiu, tebetvyrojo virtuvėje, dėl 
to ten buvo panašu į kapą. Mažame kambaryje buvo daug poli- 
cijos darbo pėdsakų: pirštų atspaudų ėmimo miltelių ant stalo ir 
kėdžių. Kreida nupieštos strėlės ir užrašai žymėjo kai kurias vie- 
tas. Visos kraujo dėmės tebesimatė ant grindų, bet iš jų aiškiai 
buvo imta mėginių. Kovartas matė, kad Braunas supranta ir ver- 
tina kiekvieną ženklą. 

"Tenis Braunas apmąstė visą eigą. Vaizduotėje pirmiausia pa- 
matė teismo ekspertus, lėtai apžiūrinčius vietą, atliekančius vie- 
nodą žmogžudystės įforminimo darbą. Jis pritūpė prie vienos 
kraujo dėmės, kuri atrodė beveik juoda ant šviesaus grindų lino- 
leumo. Ištiesęs ranką palietė ją pirštu — pajuto glotnią, trapią 
išdžiuvusio kraujo konsistenciją. Atsistojęs įsivaizdavo seną vy- 
rą ir moterį užkimštomis burnomis, surištus, laukiančius mir- 
ties. Sekundėlę pagalvojo, kiek laiko jie praleido sėdėdami kė- 
dėse, valgydami pusryčius ar pietus, kalbėdamiesi apie Bibliją ar 
darydami ką nors kita, visai kasdieniška. Tai buvo vienas krau- 
piausių darbo žmogžudysčių skyriuje bruožų — banalus, pilkas 
pasaulis, kuriame gyvena žmonės, staiga tampa blogas. Vietos, 
kurios žmonėms atrodė saugios, tapdavo pražūtingos. Kare iš 
visų gydytų žaizdų jis labiausiai nekentė tų, kurias padarydavo 
minos: sprogimo nuplėšti kojų pirštai, nutrauktos kojos ir dar 
blogiau. Jų nekentė ne dėl barbariškos žalos, o dėl to, kaip jos ją 
darė. Padedi koją ant žemės, žengi vieną žingsnį — ir viskas. Jei 
pasiseka, prarandi tik koją. Pagalvojo — ar šitie žmonės žino, 
kad gyvena minų lauke? Pasisuko į Kovartą. 

Bent jis tai supranta, pamanė. Net žemė yra nesaugi. Braunas 
išėjo iš virtuvės, palikęs Kovartą stovėti prie mirties vietos. 

Jis greitai perėjo mažą namą, apžvelgdamas ten vykusį gyve- 
nimą. Bergždi gyvenimai, pagalvojo jis, nugyvenami įsikibus į 
Jėzų, laukiant, kol pasišauks ponia Mirtis. Jie turbūt manė, kad 
mirtis ateis dėl senyvo amžiaus, bet juos ištiko visai kas kita. Jis 
sustojo prieš spintelę miegamajame, pažiūrėjo į eilę batų ir šle- 
pečių, išrikiuotų ant grindų kaip pulkas kareivių per paradą. Jo 
tėvas darydavo tą patį - senyvi žmonės mėgsta, kai viskas savo 
vietoje. Mezginiai, kamuoliukas siūlų ir ilgos sidabrinės adatos 
buvo sukrautos krepšyje kambario kampe. Tai jį nustebino -— ką 
reikėtų megzti gyvenant čia? Megztinį? Nesąmonė. Ant stalo 
pamatė porą mažų gipsinių statulėlių: du mėlynieji strazdai pra- 
vertais snapais, lyg giedodami. Jūs matėte, mintyse pasakė jis 
paukščiams. Kas čia atėjo? Tada papurtė galvą, nusijuokė. Jo 
akys toliau bėgiojo po kambarį. Kambarys be didesnių patogu- 
mų, pagalvojo. Kas juos nužudė? - paklausė jis savęs. Tada grįžo 
į virtuvę, kur rado Kovartą stovintį ir žvelgiantį į krauju aptaš- 
kytas grindis. Šis atsigręžė. 

— Ką nors išsiaiškinot? — paklausė. 

— Taip. 

— Ką? — vėl paklausė Kovartas, nustebęs, bet susidomėjęs. 

- Išsiaiškinau, kad norėčiau mirti kokioje nors nuošalioje, už- 
mirštoje vietoje, kur žmonės neitų tyrinėti mano daiktų, - atsa- 
kė Tėnis Braunas. 

Kovartas pažiūrėjo į kreida išraitytą užrašą ant žemės -— nak- 
tiniai drabužiai. 

— Kas tai? - paklausė Braunas. 

— Senoji moteris buvo nuoga. Jos drabužiai buvo gražiai, tvar- 
kingai sulankstyti, lyg ji ruoštųsi juos dėti į stalčių, o ne būtų 
nužudyta. 

Braunas staiga išsitiesė. 

— Tvarkingai sulankstyti? 

Kovartas linktelėjo. 

Policininkas pažiūrėjo į reporterį. 

— Ar atsimenate, kur radome Džoanę Šraiver? 

— Taip. 

Kovartas prisiminė proskyną pelkės pakraštyje. Jis suprato, 
kad jam uždavė klausimą, bet nebuvo tikras kodėl. Vaizduotėje 
apžiūrėjo tą vietą: prisiminė kraujo dėmę ten, kur buvo nužudy- 
ta mergaitė, prisiminė saulės šviesą, prasiskverbiančią pro me- 
džių ir vijoklių skliautą. Jis prisiminė juodos, sustingusios pel- 
kės pakraštį, kaip žiūrėjo po susipynusiomis šaknimis į vietą, 
kur gulėjo Džoanės Šraiver kūnas. Prisiminė vietą, kur ją pagul- 
dė suradę žmonės. Pagaliau prisiminė, ką jie rado netoli nužu- 
dymo vietos — jos drabužius. 

Tvarkingai sulankstytus. 

Tai buvo smulkmena, kuri užėmė svarbią vietą pirmajame 
straipsnyje — maža ironija, daranti situaciją daug tikroviškesnę. 
Potekstė buvo ta, kad mažosios mergaitės žudikas turi keistą 
tvarkingumo jausmą ir dėl to yra dar baisesnis, bet kartu - la- 
biau atpažįstamas. 

Jis atsisuko į detektyvą. 

— Tai kažką sako. 

Brauną staiga užliejo įtūžis, jis leido pykčiui aidėti savo min- 
tyse. Tada greitai nuslopino rūsčius jausmus, nuvijo visą įniršį. 

— Galbūt, - pasakė jis sunkiai. - Norėčiau, kad sakytų. 

Kovartas mostelėjo į namą. 

— Ar yra dar kas nors, kas rodo, jog... 

— Ne. Nieko. Gal keli dalykai, bylojantys, kas buvo nužudy- 
tieji, bet nieko, kas išduotų žudiką. Išskyrus tą menką smul- 
kmeną. 

Prieš prabildamas pasižiūrėjo į Kovartą. 

— Nors jūs turbūt vis tiek manote, kad tai - sutapimas. 

"Tada jis peržengė kraujo dėmes ant grindų ir išėjo laukan nė 
neatsigręždamas, žinodamas, kad saulė virš mažojo namo ne- 
apšvietė nieko, kas jam būtų svarbu. 

Abu vyrai lėtai ėjo nuo žmogžudystės vietos atgal į automobilį. 

— Ar turit nuomonę kaip specialistas? — paklausė Kovartas. 

— Taip. 

— Gal ją pasakytumėt? 

Prieš atsakydamas policininkas sudvejojo. 

- Žinot, Kovartai, nuėjęs į kai kurias nusikaltimo vietas, tie- 
siog ten, kambaryje, jauti visas emocijas, jausmus. Pyktis, ne- 
apykanta, panika, baimė ir taip toliau — jie visi tvyro ten kaip 
kvapai. Bet kas buvo čia? Tik kažkas, kas atliko darbą, kaip aš 
ar jūs, ar tas paštininkas, su kuriuo radote tuos prakeiktus kū- 
nus. Kad ir kas įėjo ir nužudė tuos žmones, jis mokėjo tik vieną 
dalyką. Žudyti. Jis nebuvo išsigandęs. Ir nebuvo godus. Jam rū- 
pėjo tik vienintelis dalykas. Tai jis ir padarė. 

Kovartas linktelėjo. 

Braunas nuėjo prie vairuotojo vietos ir atidarė dureles. Prieš 
sėsdamas prie vairo, jis per automobilio viršų pažvelgė į Kovartą. 

— Bet ar pamačiau viduje ką nors, kas man nenuginčijamai 
įrodytų, kad Fergiusonas kaltas dėl šitos žmogžudystės? 

Jis papurtė galvą. 

— „Išskyrus tai, kad žudikas tvarkingai sulankstė drabužius ir 
jautėsi tikrai patogiai bei įprastai naudodamasis peiliu. Ir aš tik- 
rai pažįstu vieną vyrą, kuriam patinka peiliai. 


Jie išvažiavo iš Aukštutinio Kiso, paliko Monro apygardą ir įva- 
žiavo į Deidą - Kovartas pasijuto pažįstamoje teritorijoje. Pra- 
važiavo didžiulį užrašą, kreipiantį turistus į Ryklių slėnį ir Ever- 
gleido nacionalinį parką, ir toliau važiavo link Majamio, kol Brau- 
nas pasiūlė sustoti ko nors užkąsti. Policininkas vetavo kelis grei- 
tojo maisto restoranus, kol jie pasiekė Perino Homstedą. Tada 
išsuko iš greitkelio ir nuvažiavo prasta kalnuota ir duobėta gat- 
ve. Kovartas žiūrėjo į namus, pro kuriuos jie važiavo: maži kvad- 
ratiniai vieno aukšto gelžbetoniniai namai pravirais langais su 
skustuvo aštrumo žaliuzėmis ir plokščiais raudonų čerpių sto- 

gais su didžiulėmis televizijos antenomis. Priekiniuose kiemuose 
veja buvo parudavusi, su retomis žaliuojančiomis piktžolėmis. 
Prie daugelio namų ant plytų stovėjo automobiliai, už tvorų mė- 
tėsi variklių dalys. Keli vaikai, kuriuos jis matė žaidžiančius lau- 
ke, buvo juodaodžiai. 

- Ar kada nors teko būti šitoje šalies dalyje, Kovartai? 

- Žinoma, - atsakė reporteris. 

— Nrėte nusikaltimus? 

- Taip. 

- Čia nevyktum ieškoti medžiagos straipsniui apie paauglius, 
gaunančius koledžo stipendijas, ar tėvus, dirbančius dviejuose 
darbuose ir gerai auklėjančius savo vaikus. 

— Mes rašome ir tokius straipsnius. 

— Bet galiu lažintis, nedažnai. 

— Na, tai tiesa. 

Policininkas akimis greitai perbėgo gyvenvietę. 

— Floridoje tokių vietų šimtai. Gal net tūkstantis. 

— Kokių vietų? 

— Vietų, kuriose žmonės gyvena ant skurdo ir paprasčiausio 
žmoniškumo ribos. Jų nevadina net žemesniąja vidurine klase. 
Juodaodžių bendruomenės, kurioms nebuvo leista nei klestė- 
ti, nei žlugti — tik išlikti. Visi namai išlaikomi iš dviejų uždar- 
bių, bet, žinote, tie uždarbiai gana maži. Vyrukas dirba apy- 
gardos sąvartyne, o žmona - slauge kieno nors namuose. Jie 
atvažiuoja čia įgyvendinti savo amerikietiškąją svajonę. Nuo- 
savas namas. Vietinė mokykla. Jie čia jaučiasi patogiai. Jie juk 
nenori išsišokti. Jie tiesiog nori gyventi, galbūt kiek pagerinti 
savo padėtį. Turėti juodaodį merą. Turėti juodaodžių munici- 
paliteto tarybą. Policijos viršininkas turbūt juodaodis, kaip ir 
būrys jo bendradarbių. 

— Iš kur žinote? 

— Matot, aš gaunu darbo pasiūlymų. Esu profesionalus polici- 
ninkas. Apygardos policijos pajėgų Sunkių nusikaltimų depar- 


JORN KATZENBACH E KILNUS TIKSLAS 355 


tamento Žmogžudysčių skyriaus vadovas. Gal šios valstijos tei- 
sėsaugos sistemoje ir nesu ypač gerai žinomas, bet tikrai esu 
žinomas. Todėl po valstiją truputį pakeliauju. Ypač į tokias vie- 
tas kaip Perinas. 

Jie važiavo dar kelis kvartalus gyvenamuoju rajonu. Kovartas 
pagalvojo, kad žemė čia atrodo atšiauri ir nederlinga. Beveik vis- 
kas auga pietų Floridoje. Jei ten gabalėlį žemės paliktum nepri- 
žiūrėtą, jis iškart apaugtų vijokliais, paparčiais ir kitomis žolėmis. 
Bet čia atrodė kitaip. Žemė buvo vien dulkės, lyg būtum visai 
kitoje vietoje — Arizonoje, Naujojoje Meksikoje ar dar kur piet- 
vakariuose. Kur nors arčiau dykumos, o ne pelkės. Braunas pasu- 
ko automobilį į didelį bulvarą ir netrukus sustojo. Jie atvažiavo 
prie nedidelio prekybos centro. Vienoje pusėje buvo didžiulė mais- 
to prekių, kitame — milžiniška pigių žaislų parduotuvė. Viduryje 
buvo du tuzinai mažų krautuvėlių, tarp jų - nedidelis restoranas. 

— Na štai, - pasakė policininkas. - Bent jau maistas bus švie- 
žias, o ne iškeptas pagal receptą, sukurtą kokios nors korpora- 
cijos štabe. 

- Jūs čia esate buvęs? 

— Ne, bet lankiausi daugybėje panašių vietų. Po kurio laiko 
pradedi atpažinti tokio tipo restoranus. 

Jis nusišypsojo. 

— Policininkams labai svarbu išmokti atpažinti įvairius tipus, 
ypač žmonių. 

Kovartas pasižiūrėjo į žaislų parduotuvę prekybos centro gale. 

— Aš kartą čia buvau. Vyras pagrobė moterį ir vaiką, išeinan- 
čius iš parduotuvės. Tiesiog griebė pirmus pasitaikiusius žmo- 
nes, einančius pro duris. Su jais kokį pusdienį važinėjo mašina, 
kartkartėmis sustodavo ir kėsindavosi ją išžaginti. Valstijos pa- 
trulis, važiuojantis namo po pamainos, pagaliau sustabdė auto- 
mobili, pamatęs, kad kažkas negerai. Išgelbėjo jai gyvybę. Ir tam 
vaikui. Nušovė tą vyruką, kai jis išsitraukė peilį. Vienu šūviu. 
Tiesiai į širdį. Sėkmingas šūvis. 

Kovartas sustojo ir Braunas nusekė jo žvilgsnį žaislų parduo- 
tuvės link. 

— Jie pirko dovanėles vaiko gimtadieniui, - pasakė reporte- 
ris, - raudonų ir mėlynų balionų, nedidelių juokingų baltų kepu- 
rių, ant kurių buvo nupiešti klounai. Tebeturėjo tą maišiuką, kai 
juos išgelbėjo. 

Jis prisiminė, kaip moteris stipriai spaudė tą maišelį laisvąja 
ranka. Kita ji laikė vaiką, kai juos pasodino į greitosios pagalbos 
automobilio galą. Ant pečių jiems užmetė apklotus, nors buvo 
jau gegužė ir slogiai karšta. Toks nusikaltimas pats savaime sklei- 
džia šaltį. 

— Kodėl juos sustabdė patrulis? — paklausė Braunas. 

— Sakė, kad vairuotojas įtartinai elgėsi. Vingiavo. Nenorėjo, 
kad jį pamatytų. 

— Kuriame puslapyje buvo tas straipsnis? 

Padvejojęs Kovartas atsakė: 

— Pirmame puslapyje. Iškart po perlenkimu. 

Detektyvas linktelėjo. 

- Žinau, kodėl patrulis sustabdė automobilį, — ištarė tyliai. — 
Baltaodė moteris. Juodaodis vyras. Tiesa? 

Kovartas žinojo atsakymą, bet neskubėjo pasakyti „taip“. 

— Kodėl norite žinoti? 

— Nagi, Kovartai. Pats man pasakėt statistiką, juk taip? Norė- 
jote sužinoti, ar išmanau, kaip dažnai - FTB duomenimis - juo- 
daodžiai įvykdo nusikaltimus prieš baltaodžius. Na, žinau tą sta- 
tistiką. Žinau, kaip retai pasitaiko tokių nusikaltimų. Ir žinau, 
kad būtent tada įkiša straipsnį į pirmą puslapį, o ne apkarpo iki 
šešių pastraipų ir įdeda į antros laikraščio pusės vidurį. Nes jei 
tai būtų juodaodžių nusikaltimas prieš juodaodžius, ten jis ir 
atsidurtų, tiesa? 

Jis norėjo nesutikti, bet negalėjo. 

— Galbūt. 

Policininkas prunkštelėjo. 

— „Galbūt“ yra labai aptakus atsakymas, Kovartai, - Braunas 
plačiai mostelėjo ranka. - Manote, miesto žinių skyriaus redak- 
torius siųstų vieną geriausių reporterių čia, jei nežinotų, kad tai 
pirmo puslapio vertas straipsnis? Ne, jis būtų leidęs kokiam nors 
pradedančiam ar užmiesčio reporteriui užpildyti tas šešias pa- 
straipas. 

Braunas pasuko link restorano durų, kalbėjo jau eidamas per 
stovėjimo aikštelę: 

— Norit kai ką sužinoti, Kovartai? Norit žinoti, kodėl čia taip 
sunku gyventi? Nes visi čia žino, kaip arti jie prie geto. Kalbu ne 
apie atstumą. Kiek Liberti Sitis nutolęs nuo čia? Kokius pen- 
kiasdešimt šešiasdešimt kilometrų? Ne, baimė jį priartina. Jie 
žino, kad negauna tokių pačių pinigų, tokių pačių programų, 
tokių pačių mokyklų — nieko tokio paties. Taigi jie turi laikytis 
įsikibę žemesniosios vidurinės klasės vizijos, lyg tai būtų koks 
gyvybę palaikantis aparatas. Jie žino, koks gyvenimas gete, ir 
jiems tai visada pernelyg arti, traukia juos atgal, nuolat bando 
sugrąžinti į geto gyvenimą. Tie darbai, dėl kurių jie turi anksti 
keltis ir nevėluoti, čekiai, kurie iškart išgryninami, maži namu- 
kai — viskas atitolina getą. 

— O kaip šiaurės Floridoje? Pačiuloje? 

— Beveik tas pats. Tik ten didžioji baimė yra Senieji pietūs — 
žinote, kaimiškas gyvenimas, jokios kanalizacijos, namai der- 
vuotais stogais, skurdas, baimė, kad tai sugrįš ir vėl juos įtrauks. 

- Ar Fergiusonas kilo iš tokių vietų? Gyvendamas mieste bi- 
jojo vieno, kaime - kito? 

Detektyvas linktelėjo. 

— Bet jis pasistengė ir iš to išsikapstė. 

— Kaip ir jūs. 

Braunas sustojo ir atsigręžė į Kovartą. 

— Kaip aš, - pasakė piktoku balsu. - Bet man tas palyginimas 
nepatinka, pone Kovartai. 

Jie užėjo į restoraną. 

Buvo jau seniai po pietų, bet dar per anksti vakaro antplū- 
džiui, todėl jie buvo visiškai vieni. Atsisėdo prie stalo po langu, 
pro kurį matėsi stovėjimo aikštelė. Padavėja siauru, baltu dra- 
bužiu, išryškinančiu didelę krūtinę, kramtydama gumą rūsčiu 
veidu, rodančiu, kad bet kokie komentarai bus sutikti be jokio 
entuziazmo, priėmė jų užsakymą ir pro langelį padavė jį vienin- 
teliam virėjui. Po kelių sekundžių jie išgirdo, kaip čirška kepami 
mėsainiai ir iškart pasiekė jų kvapas. 

Valgė tylėdami. Kai baigė, Braunas užsisakė gabalėlį citrinų 
torto prie kavos. Jis atsikando vieną kąsnį, paskui dar vieną ir 
mostelėjo Kovartui šakute. 

— Naminis, Kovartai. Turėtumėte paragauti. Tokio Pačiuloje 
negausi. Bent jau tokio skanaus. 

Reporteris papurtė galvą. 

— Po velnių, Kovartai, lažinuosi, kad esi iš tų, kurie valgo pie- 
tus salotų baruose. Išlaikai liesą, asketišką figūrą žiaumodamas 
triušių maistą. 

Kovartas pritariamai gūžtelėjo pečiais. 

— Turbūt geri tą šlykštų prancūzišką vandenį iš butelio. 

Kol detektyvas kalbėjo, Kovartas žiūrėjo, kaip padavėja eina 
prie kito stalelio. Rankose ji laikė skutiklį, pasilenkė kažką nu- 
krapštyti nuo lango. Akimirką krebždeno, valydama nuo stiklo 
lipnią juostą. Tada atsitiesė, paėmė plakatą ir susuko į ritinėlį. 
Kovartas akimirką pamatė ant plakato jauną veidą. Padavėja jau 
ruošėsi eiti, bet jis be jokios tikrai aiškios priežasties mostelėjo 
jai prieiti. 

Ji prisiartino prie staliuko. 

- Ir jūs norite paragauti pyrago? — paklausė ji. 

— Ne, - atsakė jis, - man tiesiog pasidarė smalsu dėl to plakato. 

Jis parodė į popieriaus ritinį jos rankoje. 

— Šito? - paklausė. 

Padavė plakatą Kovartui, šis ištiesė jį ant stalo prieš save. 

Plakate buvo besišypsančios, į kaseles supintais plaukais juoda- 

odės mergaitės nuotrauka. Po nuotrauka stambiomis raidėmis 
užrašyta DINGO. Žemiau buvo tekstas mažesnėmis raidėmis: 
Done PERI, 12 METŲ, 155 CM ŪGIO, 47 KG SVORIO, DINGO 1990 m. 
GRUODŽIO 12 D. VAKARE, PASKUTINĮ KARTĄ MATYTA VILKINTI MĖLYNUS 
ŠORTUS IR BALTUS MARŠKINĖLIUS, AVĖJO SPORTBAČIUS, NEŠESI KUPRINE 
SU KNYGOMIS. JEI TURITE KOKIŲ NORS ŽINIŲ APIE JOS BUVIMO VIETĄ, 
SKAMBINKITE 555—1212 IR KVIESKITE DETEKTYVĄ HovaRDąĄ. Plaka- 
to apačioje buvo didelis užrašas ATSILYGINSIME. 

Kovartas pažiūrėjo į padavėją. 

— Kas atsitiko? 

Padavėja gūžtelėjo, lyg sakydama, kad teikti informaciją ne 
105 darbas. 

— Nežinau. Maža mergaitė. Vieną dieną yra. Kitą dieną - nebe. 

— Kodėl nuimate plakatą? 

— Jau praėjo daug laiko, pone. Mėnesių mėnesiai. Niekas iki 
šiol jos nerado, todėl nemanau, kad plakatas ką nors pakeis. 
Šiaip ar taip, viršininkas jau vakar liepė jį nuimti, bet aš ką tik 
atsiminiau. 

Kovartas pastebėjo, kad Braunas apžiūrinėja plakatą. Jis pa- 
žvelgė aukštyn. 

— Ar policija ką nors darė? 

— Neteko girdėti. Dar ko nors norėsite? 

- Tik sąskaitos, - atsakė Braunas. Jis nusišypsojo, perlenkė 
lapą ir padėjo jį ant stalo šalia savęs. - Aš šitą pasiimsiu, - pasa- 
kė jis. 

Padavėja nuėjo atnešti grąžos. 

— Verčia pamąstyti, ar ne? - paklausė Braunas. - Jei esi tinkamai 
nusiteikęs, visokių siaubingų dalykų tiesiog šauna į galvą, ar ne? 

Jis neatsakė, todėl detektyvas kalbėjo toliau: 

- Turiu omeny, jei praleidi daug laiko dirbdamas ten, kur mir- 
tis, tai visokių keistų dalykų ima ir atsiranda, lyg jie būtų kasdie- 
niški, įprasti, jų net nepastebėtum, jeigu taip įtemptai negalvo- 
tum apie tai, kaip ir kada žmonės žudo vieni kitus. 

Kovartas linktelėjo. 

Braunas atsilošė, šakute rinkdamas nuo lėkštės paskutinius 
trupinius. 

— Sakiau, kad maistas bus šviežias, - pasakė. Tada staiga palin- 
ko į priekį, sumažindamas atstumą tarp savęs ir Kovarto. — At- 
ima apetitą, ar ne, Kovartai? Nedidelis sutapimas desertui? - jis 
bakstelėjo į sulenktą plakatą. - Žinote, gal tai nieko nereiškia. 
Tik dar viena mergaitė vieną dieną pradingo. Turbūt niekas ne- 
sutampa - nei laikas, nei proga. Bet vis tiek įdomu, tiesa? Kad 
maža mergaitė pradingsta netoli greitkelio, vedančio tiesiai į Kisą. 
Įdomu, ar ji pagrobta vos išėjusi iš mokyklos. 

Kovartas jį pertraukė: 

— Aštuoniasdešimt kilometrų nuo Tarpūno gatvės. 

Detektyvas linktelėjo. 

— Ir visiškai nieko, kas kaip nors sietųsi sa mums rūpinčiomis 
bylomis. 

— Taigi, - lėtai ištarė Braunas. —- Kodėl užsimanėte jį pamaty- 
ti, kai padavėja nuėmė nuo lango? 

Policininkas sulankstė plakatą, įsidėjo jį į kišenę, atsistojo ir 
išėjo iš restorano. 

Jie abu sustojo ant šaligatvio. Kovartas pažiūrėjo į žaislų 
parduotuvę prekybos centro gale ir pamatė, kad prie durų sėdi 
vyras mėlynais marškiniais, rankose laikydamas nedidelę poli- 
cininko lazdą. Apsauga, suprato jis. Pagalvojo, kodėl anksčiau 
to vyro nepastebėjo. Turbūt jį pasamdė po pagrobimo, lyg ap- 
saugininkas galėtų neleisti nutikti dar vienam siaubingam įvy- 
kiui. Jis prisiminė, kad net policijai atvažiavus į įvykio vietą, 
žmonės ir toliau ėjo į parduotuvę, neišsenkanti srovė suaugu- 
siųjų bei vaikų, nešinų pilnais žaislų plastikiniais maišais, ir 
toliau plūdo, nekreipdama dėmesio į netoliese nutikusį žiaurų 
įvykį. 

Jis atsisuko į Brauną. 

— Kas toliau? Nuvažiavome į Kisą ir viskas, ką radome - dau- 

giau klausimų. Kur dabar? Kodėl mums nenuvažiavus susitikti 
su Fergiusonu? 

Detektyvas papurtė galvą. 

— Ne, pirma grįžtam į Pačiulą. 

— Kodėl? 

— Na, būtų malonu sužinoti, kad Salivanas kalbėjo tiesą bent 
apie vieną dalyką, ar ne? 


Vyrai išsiskyrė vos grįžę į Majamį. Juos apsupo tiršta tamsi nak- 
tis. Dienos karštis vis dar kybojo ore, suteikdamas tamsai svo- 
rio ir tankio. Kovartas išlaipino Brauną prie Holiday Inn centro, 
kur šis buvo apsistojęs. Viešbutis stovėjo priešais apygardos Kri- 
minalinį teismą, pusiaukelėje tarp Orange Bow! stadiono ir Li- 
berti Sičio pradžios. Tai buvo tarsi urbanistinė niekieno žemė, 
užstatyta ligoninėmis, biurais, kalėjimais ir lindynių kvartalais, 
dygstančiais visur, kur tik atsiranda vietos. 

Tik įžengęs į kambarį Braunas nusimetė švarką ir nusispyrė 
batus. Tada atsisėdo ant lovos krašto ir surinko numerį. 

— Deido apygardos šerifas. Pietų stotis. 

— Norėčiau pasikalbėti su detektyvu Hovardu. 

Išgirdo, kaip jį sujungė, ir po akimirkos atsiliepė kapotas, ofi- 
cialiai skambantis balsas. 

— Čia detektyvas Hovardas. Kuo galėčiau padėti? 

— Čia detektyvas leitenantas Braunas, Eskambijos apygarda. 

— Kaip sekasi, leitenante? Kuo galėčiau padėti? 

Vyro balsas iškart prarado kareivišką toną, jį pakeitė links- 
mumas. 

— Na, - atsakė Braunas, iškart pereidamas į tokį patį toną. — 
Turbūt tai tik tuščios paieškos. Ir skambės truputį keistai, bet 
norėčiau informacijos apie tokią mergaitę, Donę Peri, kuri din- 
go prieš kelis mėnesius... 

— Taip, eidama namo iš miesto administracijos centro. Jėzau, 
kokia netvarka... 

— Kaip viskas vyko? 

— Ar turite kokios nors informacijos? — skubiai paklausė de- 
tektyvas. 

— Ne, - atsakė Braunas. - Tiesą pasakius, tiesiog pamačiau 
plakatą ir jis man priminė vieną bylą, kurią kadaise tyriau. Pa- 
galvojau, žinote, kad verta patikrinti. 

— Po velnių, - tarė detektyvas, - nesvarbu. Akimirką turėjau 
vilties. Žinot, kaip būna. 

- Tai ar galit papasakoti? 

- Žinoma. Nėra ko daug pasakoti. Maža mergaitė, visame 
pasaulyje neturinti nė vieno priešo, kažkurią popietę eina į plau- 
kimo pamoką. Buvo atostogos, todėl administracijos centre pil- 
na programų vaikams. Paskutinįkart ją matė kelios draugės, ei- 
nančios jos namų link. 

— Ar kas nors matė, kas atsitiko? 

-— Ne. Viena sena moteriškė, gyvenanti toje pat gatvėje - žino- 
te, ten pilna senų namų su kiekviename lange pučiančiais oro 
kondicionieriais, keliančiais siaubingą triukšmą. Šiaip ar taip, 
toji senutė neturėjo pinigų tokį įsitaisyti, žinot, todėl sėdėjo prie 
ventiliatoriaus savo virtuvėje ir išgirdo riksmą, pamatė nulekiantį 
automobilį, bet kol ji išėjo į lauką, jis jau buvo nuvažiavęs kelis 
kvartalus. Baltas automobilis. Pagamintas Amerikoje. Tai viskas. 
Jokio numerio, jokio aprašymo. Kuprinė su knygomis ir maudy- 
mosi kostiumėliu palikta ant šaligatvio. Ta senutė buvo gana nuo- 
voki, bent tai gerai. Paskambino ir pasakė, ką matė. Bet kai patru- 
lis pagaliau atvyko į jos namus, išklausė jos pasakojimo ir išsiuntė 
automobilio aprašą į policijos nuovadą, viskas buvo seniai pasi- 
baigę. Žinote, kiek baltų automobilių yra Deido apygardoje? 

— Daug. 

- Taigi. Šiaip ar taip, mes tą bylą tyrėme, kaip tik galėjom, 
remdamiesi tuo, ką turėjom. Po velnių, tą vakarą tik viena tele- 
vizija sutiko parodyti mergaitės nuotrauką. Gal ji nebuvo labai 
miela, nežinau... 

— 0 gal ne tokios odos spalvos. 

— Na, tiesą sakot. Nežinau, iš ko tie šunsnukiai sprendžia, kas 
yra tikros žinios. Kai visur iškabinom jos nuotrauką, sulaukėm 
daug skambučių - sakė, kad ją matė ir šen, ir ten. Bet nė vienas 
iš jų nepadėjo. Mes patikrinom jos šeimą, galvodami, kad ją ga- 
lėjo pagrobti koks pažįstamas žmogus, bet, po galais, Periai tvar- 
kingi žmonės. Jos tėvas dirba tarnautoju motorinių transporto 
priemonių departamente, motina - pradinės mokyklos valgyk- 
loje. Jokių problemų namuose. Turi dar tris vaikus. Ką dar galė- 
jom padaryti? Ant stalo turiu šimtus kitų popierių. Užpuolimai, 
įsilaužimai, ginkluoti apiplėšimai. Yra net kelios bylos, kurias 
gali pavykti užbaigti. Žinot, turiu laiką leisti naudingai. Turbūt 
tas pats ir jums. Todėl dabar tai viena iš tų bylų, kur turi laukti, 
kol atras kūną ir viską perims žmogžudysčių skyrius. Bet taip 
gali ir neatsitikti. Mes labai arti pelkėtos žemumos, kurioje kū- 
no atsikratyti galima greitai ir paprastai. Dažniausiai taip daro 
narkotikų platintojai. Jie mėgsta pavažiuoti kokiu senu, apleistu 
keliu ir tiesiog išmesti kūną į pelkę. Leidžia pelkynų vandeniui 
paslėpti kūną. Paprasta kaip dukart du. Tačiau taip atsikratyti 
kūno tinka ir kitiems nusikaltėliams. 

— Visiems. 

- Visiems, kas mėgsta mažas mergaites. Ir kas nenori, kad jos 
kam nors pasakytų, ką joms darė, - detektyvas trumpam nutilo. — 
Tiesą sakant, mane stebina, kad turime ne šimtą bylų, tokių kaip 
šita. Jei sugebi įsitraukti vaiką į automobilį nepastebėtas, tai nė- 
ra nieko, iš ko neišeitum sausas. 

— Bet jūs neturite... 

— Ne, neturim kitų panašių bylų. Sutikrinau su Monro ir Brovar- 
du, bet jie taip pat nieko panašaus neturi. Patikrinau duomenų 
bazę ir radau kelis seksualinių nusikaltėlių vardus. Mes net ėjo- 
me patikrinti kelis iš tų bjaurybių, bet jie visi arba buvo išvažia- 
vę iš miesto, arba dirbo Donės pagrobimo metu. Bet, žinokite, 
jau buvo praėjusios kelios dienos... 

- Ir? 

- Ir nieko. Nada. Nulis. Visiškai jokių įrodymų, išskyrus tai, 
kad ta mergaitė jau seniai dingusi. Na, pasakokite apie tą savo 
bylą. Kas nors panašaus? 

Braunas įtemptai mąstė, galvodamas, ką atsakyti. 

— Ne visai. Mano byloje mergaitė buvo baltaodė ir ėjo iš mo- 
kyklos. Sena byla. Turėjome įtariamąjį, bet negalėjom išlaikyti 
teismo nuosprendžio. Buvome arti. 

— Na, nepasisekė. Pamaniau, gal turite ką nors, kas mums pa- 
dėtų. 

Braunas padėkojo detektyvui ir padėjo rageli. Mintys priver- 
tė jį pašokti ant kojų. Jis priėjo prie lango ir pažvelgė į tamsą. Iš 
savo kambario galėjo matyti didįjį Rytų-Vakarų greitkelį, ker- 
tantį Majamio centrą ir nusidriekiantį tolyn, į valstijos gilumą, 
pro užmiesčio kvartalus, oro uostą, fabrikus ir prekybos cen- 
trus, miesto pakraščio bendruomenes į pelkėtą valstijos vidurį. 
Evergleidą keičia Didysis Kipras. Dar yra Loksahačis ir Kamš- 
čiatraukio pelkė, ir Vitlakuči upė, ir Okalos, Oceolos ir Apala- 
čikolos miškai. Floridoje niekas nėra per daug toli nuo tamsių, 
slaptų vietų. Kelias akimirkas žiūrėjo į pro šalį Iekiantį mašinų 
srautą, bet liovėsi. Pasakė sau, kad tai tik dar viena pradingusi 
maža mergaitė. Šįkart tai įvyko mieste, todėl bylos tyrimas pra- 
puolė kitų kasdienių siaubų sumaištyje. Vieną akimirką ji yra, 
kitą - jos nebėra, lyg niekada nė nebūtų buvę - tik kelių liūdin- 
čių žmonių galvose ir jie visą laiką sapnuos košmarus. Jis papur- 
tė galvą, bandydamas save tikinti, kad tai tik paranoja. Dar vie- 
na maža mergaitė. Džoanė Šraiver. Po jos buvo kitų. Donė Peri. 
Tikriausiai buvo viena vakar. Viena rytoj. Jos tiesiog išnyksta. 
Prie pradinės mokyklos. Administracijos centro. Šviesos už jo 
lango ir toliau skrodė naktį. 


Kai Kovartas atvyko į The Miami Journal biblioteką, lankytojus 
aptarnavo tik vienas žmogus. Jauna moteris, padėjėja, drovi ir 

neryžtinga, todėl buvo sunku kalbėtis su ja žvelgiant į akis, nes ji 
visą laiką buvo nuleidusi galvą, lyg jos sakomi žodžiai verstų ją 
jaustis nepatogiai. Ji tylomis palydėjo Kovartą prie kompiuterio 
terminalo ir paliko vieną, kai jis įrašė Donė Peri. 

Ekrano kampe atsirado žodis Ieškome, jį greitai pakeitė žo- 
džiai Du įrašai. 

Jis juos peržiūrėjo. Pirmasis buvo tik keturi stulpeliai polici- 
jos tiriamų nusikaltimų suvestinėje, kurią išsiuntinėdavo į žmo- 
nių namus pietinėje valstijos dalyje. Pagrindiniame laikraštyje 
nepasirodė nė vieno straipsnio. Antraštė skelbė: POLICIJA 
PRANEŠA, KAD DINGO 12 METŲ MERGAITĖ.. Straipsnis 
paprasčiausiai informavo, kad Donė Peri negrįžo namo po plau- 
kimo pamokos. Antras įrašas - POLICIJA SAKO, KAD NE- 
TURI INFORMACIJOS DINGUSIOS MERGAITĖS BYLO- 
JE - buvo truputį ilgesnis, nes pakartojo visas smulkmenas iš 
pirmojo straipsnio. Antraštėje tilpo visa nauja su byla susijusi 
informacija - arba bent jau buvo matyti jos stoka. 

Kovartas atspausdino abu įrašus — tai užtruko tik kelias aki- 
mirkas. Nežinojo nė ką galvoti. Sužinojo tik kiek daugiau, nei 
jam pasakė padavėja. 

Jis atsistojo. Tenis Braunas buvo teisus, pagalvojo. Tu eini iš 
proto. 

Jis nužvelgė salę. Daug reporterių dirbo prie kompiuterių ter- 
minalų, visi buvo susikaupę prie žalių šviečiančių kompiuterių 
ekranų. Jis sugebėjo įeiti į biblioteką nepastebėtas niekieno iš 
naktinės pamainos ir labai dėl to džiaugėsi. Nenorėjo niekam 
aiškinti, ką čia veikia. Kelias sekundes žiūrėjo į dirbančius re- 
porterius. Tai buvo toks nakties metas, kai žmonės nori grįžti 
namo, ir žodžiai, užpildantys kitos dienos laikraštį, būna trum- 
pesni, skubotesni, bent iš dalies padiktuoti nuovargio. Jautė, kaip 
toks pat išsekimas apima ir jį. Pažiūrėjo į du popieriaus lapus 
rankose, du išspausdintus straipsnius, kuriuose aprašytas Do- 
nės Peri dingimas. Dvylikos metų. Vieną karštą rugpjūčio rytą 


366 JOHN KATZENBACH E KILNUS TIKSLAS 


eina plaukioti į vietinį baseiną. Niekada nebegrįžta namo. Tik- 
riausiai mirusi jau prieš kelis mėnesius. Senos naujienos. 

Pasitraukė nuo kompiuterio terminalo, bet tada sugalvojo ki- 
tą dalyką, aklą šūvį. Sugrįžo prie kompiuterio ir įrašė vardą Ro- 
bertas Erlas Fergiusonas. 

Kompiuteris pyptelėjo ir beveik iš karto parašė žodžius Dvi- 
dešimt keturi įrašai. Kovartas vėl atsisėdo ir įrašė Katalogas. Bib- 
liotekos kompiuteris vėl išmetė sąrašą. Kiekvieno įrašo data pa- 
teikta drauge su apytiksliu straipsnio ilgiu. Kovartas peržiūrėjo 
sąrašą, atpažino kiekvieną iš jų. Ten buvo ir pirmasis straipsnis, 
ir tęsiniai, prierašai, ir straipsniai, parašyti po Fergiusono palei- 
dimo, ir pagaliau pats paskutinis straipsnis, parašytas po Bleiro 
Salivano mirties bausmės įvykdymo. Jis dar kartą peržvelgė są- 
rašą ir šįkart pastebėjo straipsnį, rašytą praėjusį rugpjūtį. Pasi- 
žiūrėjęs į datą atsiminė, kad tuo metu su dukra atostogavo Dis- 
nėjaus pasaulyje. Tai buvo praėjus mėnesiui po Fergiusono pa- 
leidimo, bet dar prieš jo išteisinimą. Keturios dienos prieš tai, 
kai Donė Peri paliko šį pasaulį. Sąraše jis apibūdintas taip: 6 
centimetrai. Thumpas. Kovartas pasirinko jį. 

Įrašas iš religinio puslapio. Tai buvo savaitinis pamokslų ir 
kalbų, kurias rengiamasi kitą dieną sakyti Deido apygardos baž- 
nyčiose, sąrašas. Maždaug viduryje buvo užrašas: KALBĖS BU- 
VES MIRTININKAS. 

Kovartas perskaitė: 


„Robertas Erlas Fergiusonas, kalinys, neseniai paleistas iš Flori- 
dos mirtininkų kameros, neteisingai apkaltintas žmogžudyste Es- 
kambijos apygardoje, Naujosios Vilties baptistų bažnyčioje 11 val. 
kalbės apie savo patirtį ir tai, kaip jį palaikė tikėjimas, išgyvenant 
kriminalinės sistemos padarinius. 


Ta bažnyčia buvo Perine. 


ŠEŠIOLIKTAS SKYRIUS 


Jaunoji detektyvė 


Detektyvė Andrėja Šeifer pasitiko aušrą prie darbo stalo. Ji ban- 
dė miegoti, bet nesisekė, todėl nusnūdo tik protarpiais. Atsi- 
busdama tirštoje ankstyvo ryto tamsoje, ji stengėsi užmiršti siau- 
bingą košmarą, pilną kraujo ir perpjautų gerklių. Ji greitai apsi- 
rengė ir nuvažiavo į Monro apygardos šerifo skyriaus žmogžu- 
dysčių poskyrį Ki Large. Iš savo darbo vietos antrame aukšte 
galėjo žiūrėti pro langą ir matyti blyškiai rožinį šviesos ruožą, 
lyg potėpį nakties pakraštyje. Ji įsivaizdavo, kaip lėtai yra tamsa 
ties Golfo srove, kur aštrus kaip skustuvas rytas pjausto formas 
ant besiblaškančių bangų ir pagaliau vienu kirčiu išlaisvina hori- 
zontą nuo vandenyno. 

Akimirką ji norėjo būti savo patėvio žvejybos laive, tvarkyti 
kabliukus beveik visiškoje tamsoje, stovėti išskėtus kojas, kad 
nenugriūtų dėl bangų siūbavimo. Jos rankos būtų slidžios nuo 
ruošiamo jauko, bet vis tiek greitai tvirtintų jaukines žuvis prie 
kabliukų ir rištų ant valo mazgus. Šiandien žvejyba būtų sėk- 
minga. Aukštai virš vandens kybotų juodi audros debesys, o 
karštis keltų nedidelius vandens viesulus, dar tamsesnius ir bai- 
sesnius juodo dangaus fone. Bet išalkusios žuvys kiltų į pavir- 
šių, laukdamos audros, norėdamos pasisotinti. Išlikti susikau- 
pusių vėjų pakraštyje ir nuolat judinti jauką, pagalvojo ji. Grei- 

tas jaukas skumbrėms ir pelamidėms, ir ypač marlinams. Maža 
žuvelė, besiplakanti ir besidaužanti į bangas, vagojanti tamsius 
Golfo srovės vandenis — puikus jaukas ieškančioms maisto di- 
džiosioms žuvims. 

Todėl man ir patiko žvejoti, pagalvojo ji. Ne kova su kabliuku 
ir valu, nesvarbu, kaip tai įspūdinga, ir ne audringas paskutinis 
pasitampymas su žuvimi prie laivo borto. Ir ne pliaukštelėjimas 
per nugarą girtuokliškai pasveikinant. Labiausiai man patiko ieš- 
koti ir laukti. Ji žvelgė pro langą ir mąstė apie viską, ką žino ar 
ko nežino. Kai šviesa pagaliau nugalėjo kasdieniame mūšyje, ji 
vėl atsigręžė į ant stalo išmėtytų popierių krūvelės. 

Žvilgtelėjo į apibendrinamąjį protokolą, kurį parengė apklau- 
susi Tarpūno gatvės gyventojus. Niekas negirdėjo ir nematė nie- 
ko, kas būtų verta dėmesio. Tada peržiūrėjo teismo medicinos 
eksperto pranešimą. Tiesioginė abiejų aukų mirties priežastis 
buvo ta pati - staiga perpjauta dešinioji miego arterija ir todėl 
prarasta daug kraujo. Jis buvo kairiarankis, pagalvojo ji. Stovė- 
damas už jų peiliu perskrodė gerkles. Oda aplink žaizdą buvo tik 
truputį nubrozdinta. Naudojo skustuvą, o gal plieninį medžiok- 
linį peilį. Kažką labai aštraus. Nė viena auka nepatyrė pomirti- 
nio susidorojimo. Jis juos nužudė ir išėjo. Priešmirtiniai sužaloji- 
mai ant abiejų aukų rankų - to ir reikėjo tikėtis. Žudikas surišo 
taip stipriai, kad virvė įsirėžė į odą. Lipnios juostos atraiža juos 
nutildė. Vyrui buvo sumušta kakta, perskelta lūpa ir sulaužyta 
pora šonkaulių. Jo dešinės rankos krumpliai buvo apdaužyti, 
ant jų buvo dažų žymių, kėdės kojomis buvo subraižytas virtu- 
vės linoleumas. Jis bent kovojo, nors tik kelias akimirkas. Jis 
turbūt buvo antras, todėl prispaudęs ranką prie kėdės atlošo ban- 
de išsilaisvinti, kol jam trenkė į krūtinę ir galvą. Nebuvo ženklų, 
kad moteris išprievartauta, nors ji ir rasta nuoga. Pažeminimas. 
Šeifer prisiminė, kad matė tvarkingai sulankstytus senosios mo- 
ters naktinius drabužius virtuvės kampe. Tvarkingai sulanksty- 
tus. Kas tai padarė? Auka ar žudikas? Nuograndos iš panagių 

nieko neparodė. Abi aukos buvo kruopščiai ištyrinėtos lavoni- 
nėje, tačiau tuo nieko nepasiekta. 

Šeifer numetė popierius ant stalo. Juose nebuvo nieko nau- 
dinga. Na, bent jau nieko, ką būtų lengva pastebėti. 

Ji paėmė nusikaltimo vietos pirminės apžiūros protokolą ir 
buvo nustebinta dokumentų kalbos. Mirtis nužeminta iki pačių 
formaliausių, bejausmių žodžių. Viskas pamatuota, pasverta, nu- 
fotografuota ir įvertinta. Senoji pora surišta šešių milimetrų sto- 
rio nailonine skalbinių virve — tokios parduodamos bet kurioje 
parduotuvėje. Du gabalai: vienas metro šešių centimetrų ilgio, 
kitas lygiai vieno metro ilgio, atkirpti nuo trijų metrų šešiasde- 
šimt penkių centimetrų ilgio virvės, rastos sandėliuke. Žudikas 
padarė slankią kilpą, uždėjo ant aukų riešų, tada tris kartus ap- 
vyniojo ir, kad laikytųsi, užbaigė paprastu mazgu. 

Paprastas, neišskirtinis mazgas, laikinas, užrištas greitosio- 
mis. Tokio stiprumo, kad išlaikytų juos iki mirties, bet toks, 
kurį po kurio laiko galima atnarplioti. Tai jai bylojo vieną daly- 
ką: žudikas buvo ne vietinis, o atvykęs iš kitur. Kiso žmonės 
mokėjo rišti stiprius mazgus — jie būtų suraizgę ką nors tvir- 
tesnio, jūreiviško. 

Ji linktelėjo. Vidurys nakties. Įsilaužė. Juos sugriebė, surišo, 
užkimšo burnas. Jie manė, kad tik apiplėš, o paklusnumas išgel- 
bės jiems gyvybę. Jokiu būdu. Jis juos tiesiog nužudė. Maksima- 
li baimė. Greitai. Veiksmingai. Jokio laiko gaišimo. Tylus peilis. 
Jokių šūvių, kurie pažadintų kaimynus. Jokio apiplėšimo. Jokio 
išprievartavimo. Jokių trankomų durų, panikos kupino bėgimo. 

Žudikas tiktai įeina, nužudo ir išeina, stabteli tik atversti Bib- 
lijos ant stalo, stovinčio tarp aukų. Žudikas, kurį matė ir girdėjo 
tik aukos. Visos žmogžudystės palieka žinią, pagalvojo ji. Pelkė- 
je rastas narkotikų platintojo kūnas su kulkos palikta žaizda pa- 
kaušyje ir auksiniu laikrodžiu bei deimantine apyranke ant ran- 
kų palieka vienokią žinią. Jauna moteris, maniusi, kad saugu 
autostopu keliauti namo iš restorano, kuriame dirba padavėja, 

rasta už trijų apygardų nuoga, negyva ir išprievartauta — visai kas 
kita. Namelyje ant ratų aptiktas senas vyras, kuriam galų gale nusi- 
bosta slaugyti vėžiu sergančią žmoną, todėl ją nušauna ir nusišauna 
pats, rankose laikydamas penkiasdešimt penkerių metų senumo 
vedybinių nuotraukų albumą, pasakoja visiškai kitokią istoriją. 

Ji pažvelgė į nusikaltimo vietos nuotraukas. Dvidešimties ir 
dvidešimt penkių centimetrų nuotraukos jai priminė sunkų mir- 
ties kambario karštį ir šleikštulį keliantį lavonų kvapą. Visuo- 
met būna blogiau, kai gamta turi laiko pasidarbuoti žmogžu- 
dystės vietoje: visas nuo gyvenimo užsilikęs orumas greitai iš- 
garuoja kylančioje temperatūroje. Tai trikdė ir visą tyrimą. Ją 
išmokė, kad kiekviena minutė, praėjusi po nužudymo, padaro 
jį vis sunkiau išaiškinamą. Senos, jau atšalusios bylos, kurias 
išaiškina, patenka į laikraščius. Bet kiekvienai bylai, pasibai- 
gusiai kaltinamąja išvada, tenka šimtas neišpainiotų, suraizgy- 
tų įtarimų mazgais. 

Du seni žmonės, užauginę serijinį žudiką, nužudomi patys. 
Koks tai nusikaltimas? 

Kerštas. Gal teisingumas. Gal kokia nors iškreipta jų kombi- 
nacija. 

Ji toliau nagrinėjo nusikaltimo vietos tyrimo rezultatus. Ant 
linoleumu užklotų grindų buvo rasti du daliniai pėdų atspaudai 
su kraujo apvadais. Atpažintas REEBOK krepšinio batų pėdsa- 
kas keturiasdešimt trečio-keturiasdešimt penkto dydžio. Padai 
buvo modelio, kuris gaminamas pastaruosius šešis mėnesius. Ant 
senojo vyro kraujo dėmės buvo prilipę drabužių pluošto. Med- 
vilnės ir poliesterio audinys, dažniausiai naudojamas treningams. 
Į namą įeita pro galines duris. Senos, sutrūnijusio medžio durys 
atsidarė vos prisilietus atsuktuvu ar kirtikliu. Ji papurtė galvą. 
Įprastas vaizdas Kise. Vandenynas, vėjas ir druskingas oras su- 
graužia durų rėmą, ir tai žino kiekvienas smulkus vagis, dirban- 
tis dviejų šimtų šešiasdešimties kilometrų ruože tarp Majamio 
ir Ki Vesto. 

Bet tai ne kokio nors smulkaus vagies darbas. 

Ji griebė rašiklį ir užsirašė kelias pastabas: apklausti techni- 
kos parduotuvių darbuotojus, pažiūrėti, ar kas pirko peilį, virvę 
ir atsuktuvą ar laužtuvėlį. Vėl pasikalbėti su visais kaimynais, 
paklausti, gal kas pastebėjo įtartiną mašiną. Patikrinti vietinius 
viešbučius. Ar jis atsivežė Bibliją? Patikrinti knygynus. 

Iš viso to ji daug nesitikėjo. 

Tęsė: patikrinti, ar per ekspertizę buvo rasta kas nors žaizdo- 
se ant kaklo. Gal spektrografinis patikrinimas parodė metalo 
pėdsakus, kurie ką nors pasakytų apie žmogžudystės įrankį. Tai 
buvo svarbu. Ji rikiavo mintis su karišku tikslumu: jei žudikas 
nepalieka jokių pėdsakų - savo kūno ženklų, tarkim, spermos, 
piršių atspaudų ar plaukų, jį apkaltinti galėtum tik išsiaiškinęs, 
ką jis turėjo - žmogžudystės ginklą, kraujo pėdsakus ant batų ar 
drabužių, kokį nors daiktą iš namų. Bet ką. 

Šeifer pasitrynė akis ir pagalvojo apie Kovartą. Svarstė - ką 
jis slepia? Tame nusikaltime jam yra kažkas svarbaus. Bet kas? 

Mintyse ji įsivaizdavo reporterį, atsiminė jo žvilgsnį, kalbėse- 
ną. Ji nedaug išmanė apie reporterius, bet žinojo, kad šie visuo- 
met nori atrodyti žinantys daugiau, nei iš tikro žino, kad sukur- 
tų įvaizdį žmonių, kurie dalijasi informacija, o ne tiesiog ją išvi- 
lioja. Kovartas buvo ne toks. Kai pirmąkart sutiko jį nusikalti- 
mo vietoje, jis neuždavė jai nė vieno klausimo apie žmogžudys- 
tes Tarpuno gatvėje. Ir darė, ką galėjo, kad nebūtų apklaustas. 

Ką tai sako? Kad jis jau žino visus atsakymus. 

Kodėl jis juos turėtų slėpti? Kad ką nors apgintų. 

Bleirą Salivaną? Neįmanoma. 

Jis nori apsaugoti save. 

Bet tai jai vis tiek niekuo nepadėjo. Ji paišinėjo ant priešais gu- 
linčio tuščio lapo, braižė koncentrinius apskritimus. Jie vis labiau 
tamsėjo, kol pagaliau ji visiškai užpildė apskritimų vidų rašalu. 

Atsiminė paskaitą iš studijų policijos akademijoje laikų - ke- 
turi iš penkių žudikų pažįsta savo aukas. 


272 JOHN KATZENBACH E KILNUS TIKSLAS 


Na gerai, tarė ji sau. Bleiras Salivanas pasako Metjui Kovar- 
tui, kad jis suorganizavo tą žmogžudystę. Kaip jis tai galėjo pa- 
daryti sėdėdamas kalėjime? 

Ji nusiminė. Kalėjimai - tai atskiri pasauliai. Jei esi pasiruo- 
šęs sumokėti, galima gauti viską, net mirtį. Ir visi kalėjime žino, 
kaip veikia mainai ir apsikeitimai. Bet pašaliečiui perprasti to 
pasaulio machinacijas sunku, kartais neįmanoma. Įprasti būdai 
paveikti, kurių dažnai sėkmingai griebdavosi policija - baimė 
būti nubaustam, netekti laisvės - kalėjime neveikia. 

Ji pasibjaurėdama apgalvojo kitą savo žingsnį - kalėjime ap- 
klausti visus žmones, kuriems teko kalbėtis su Salivanu. Vienas 
iš jų turėtų būti jo informacijos kanalas, pagalvojo. Bet kaip jis 
sumokėjo? Jis tikrai neturėjo pinigų. O gal turėjo? Jis tikrai ne- 
turėjo jokios įtakos. Jis buvo vienišius, kuris sėdo į elektros kė- 
dę. Bet ar tikrai? 

Kaip jis galėjo užmokėti? 

Ir kodėl jis tai pasakė Metjui Kovartui? 

Jai staiga toptelėjo mintis: o jei jis jau buvo sumokėjęs anks- 
čiau? 

Ji giliai įkvėpė. 

Bleiras Salivanas sudaro žmogžudystės sutartį ir mes mano- 
me, kad užmoka ją įvykdžius. Tai savaime suprantama. Bet gali- 
ma pažvelgti ir kitaip. Šeifer įsiaudrino, o jos vaizduotė ėmė dirbti 
kaip pašėlusi. Ji prisiminė sprogų jaudulį, kai virš žaliai juodų 
vandenų pamatė iškilusį platų, tamsų marliną, besirengiantį pul- 
ti jos jauką. Viena akimirka, įelektrinanti, gaivinanti kovos pra- 
džia. Pati geriausia akimirka, pagalvojo. 

Ji pakėlė telefono ragelį ir surinko numerį. Skambutis suskam- 
bo tris kartus, pagaliau kitame gale pasigirdo dejonė: 

— Klausau. 

— Maikai? Čia Endė. 

— Jėzau Kristau. Ar visai nenori miego? 

- Atleisk. Ne. 

— Palauk sekundėlę. 

Ji palaukė, klausydamasi jo prislopinto aiškinimo žmonai. Iš- 
girdo žodžius: „Tai jos pirma svarbi byla...“ — tada pokalbį per- 
traukė tekančio vandens garsas. Paskui stojo tyla, po jos pasigir- 
do linksmas partnerio balsas: 

- Žinai, aš esu vyresnysis detektyvas, o tu naujokė. Jei sakau 
miegoti — tai eik miegoti. 

- Atleisk, — vėl atsiprašė ji. 

— Cha! - atsakė jis, - nenuoširdus atsiprašymas. Na gerai, kas 
tau neduoda ramybės? 

— Metjus Kovartas. 

Ištarusi j0 vardą, nusprendė: nepasakyk visko iš karto. 

— Ponas Nieko Nesakysiu? 

— Tas pats. 

Ji šyptelėjo. 

— Jėzau, tas kalės vaikas mane stu!bina. 

Jai buvo paprasta įsivaizduoti partnerį, sėdintį ant lovos kraš- 
to. Jo žmona laiko prie galvos prisispaudusi pagalvę, kad pokal- 
bis netrukdytų. Kitaip nei daugumos detektyvų partnerių, jos 
santykiai su Maiklu Vaisu buvo dalykiški ir bejausmiai. Kartu jie 
dirbo neilgai, bet tiek ilgai, kad retkarčiais drauge juoktųsi, nors 
nepakankamai ilgai - jiems būdavo svarbu, iš ko juokiasi. Jis 
buvo tvirtas karštakošis vyras, neturintis vaizduotės. Jam ge- 
riau sekėsi rodyti nuotraukas liudytojams ir peržiūrinėti draudi- 
mo bendrovių įrašus. Tai, kad jis per dešimt metų įgijo tiek pat 
patirties, kiek ji per kelis mėnesius, buvo mintis, kurią ji stengė- 
si kuo greičiau išmesti iš galvos. Jai buvo lengva jį aplenkti. 

— Mane irgi. 

— Tai ką norėjai pasakyti? 

— Manau, reikėtų jį truputį paspausti. Surasti ir kamantinėti. 
Eiti į jo darbovietę. Į jo butą. Užklupti, kai jis eina bėgioti. Kai 
maudosi vonioje. Bei kada. 

Vaisas nusijuokė. 

- Ir? 

- Turim pasistengti, kad jis suprastų, jog nepaleisim, kol nesu- 
žinosim, ką jis slepia. Pavyzdžiui, kas įvykdė tas žmogžudystes. 

— Nebloga mintis. 

— Tačiau kam nors teks patikrinti kalėjimą. Gal ten kas nors 
ką nors žino, pavyzdžiui, tas seržantas. Ir, manau, kam nors 
reikėtų patikrinti Salivano daiktus. Gal jis ką paliko, kas mums 
galėtų kaip nors padėti. 

— Ende, ar šitas pokalbis negalėtų palaukti padoresnio laiko, 
pavyzdžiui, aštuntos ryto. 

Vaiso balse skambėjo nuovargis. 

— Po velnių, ar nenorėtum truputį numigti? 

- Atsiprašau, Maikai. Turbūt ne. 

— Man nepatinka, kad tu panaši į mane. Atsimenu savo pir- 
mąją svarbią bylą. Aš irgi tvoskiau ugnimi. Negalėjau sulaukti, 
kada pradėsiu ją tirti. Patikėk manimi. Neskubėk. 

— Maikai... 

- Gerai, gerai. Tu norėtum spausti tą Kovartą, o aš apklausiu 
kalinius ir sargybinius, gerai? 

— Taip. 

— Žinai, - Vaisas nusijuokė, - šiame departamente tokia in- 
tuicija ir padeda žengti į priekį. Na gerai. Eik nervinti Kovartą, 
o aš grįšiu į Starką. Bet noriu su tavim dalytis informacija. Kiek- 
vieną dieną. Gal dukart per dieną, supranti? 

— Visiškai. 

Ji nežinojo, ar ketina laikytis pažado. Padėjo ragelį ir pradėjo 
tvarkyti savo stalą: kišti dokumentus į aplankus, krauti proto- 
kolus į tvarkingas krūvelės, segti savo komentarus prie doku- 
mentų ir aplankų, statyti parkerius ir pieštukus į puodelį. Kai 
jau buvo patenkinta tvarka ant savo darbo stalo, pajuto, kad 
tikrai turi nuojautą. 

Viskas mano rankose, pagalvojo ji. 

Ji važiavo Majamio link kepinant vidudienio saulei, kaitinan- 
čiai mašinos stogą, niūniuodama po nosimi Džimio Bafeto dai- 
nas apie Florida Kisą ir svajojo. 

Žmogžudysčių bylos jai buvo naujas dalykas - devynis mėne- 
sius ji dirbo patrule, tris mėnesius tyrė vagystes, kilo karjeros 
laiptais dėl savo gabumų ir lygių galimybių, kurias departamen- 
te suteikė moterims ir tautinėms mažumoms. Ji buvo kupina 
ambicijų, energijos ir įsitikinimo, kad sunkiu darbu gali kom- 
pensuoti patirties stoką. Taip ji spręsdavo daugumą savo pro- 
blemų, nes buvo vienintelė šeimoje, užaugusi Aukštutiniame Kise. 
Jos tėvas - Čikagos policijos detektyvas - buvo nužudytas atlik- 
damas pareigą. Ji ilgai mąstė apie pasakymą „atlikdamas parei- 
gą“, ir suvokė, kokia nuvalkiota šį frazė. Ja bandoma suteikti 
kažkokios svarbos tam, kas, jos nuomone, įvyko dėl didelės klai- 
dos ir nesėkmės. Norėta sukurti įspūdį, kad žūdamas „atlikda- 
mas pareigą“, jis padarė kažką naudinga, bet ji žinojo, jog tai — 
netiesa. Jos tėvas tyrė apgavystes, dažniausiai tvarkėsi su men- 
kais sukčiais ir apgavikais, bandydamas sustabdyti nesibaigian- 
čią bangą pensininkų ir imigrantų, manančių, kad praturtės in- 
vestuodami į vis keistesnius projektus. Vieną rytą jis su partne- 
riu surengė reidą į nelegalių aukso prekeivių lizdą. Ten buvo 
dvidešimt žmonių, jie sėdėjo ir, skambindami telefonais, siūlė 
žmonėms investuoti į auksą. Nei siūlomi planai, nei reidas ne- 
buvo neįprasti — tai policininkų ir nusikaltėlių kasdienybė. Vie- 
nintelis nenumatytas dalykas buvo tas, kad vienas iš skambinto- 
jų buvo karštakošis vaikis ir turėjo paslėptą ginklą; jis dar nė 
sykio nebuvo įkliuvęs ir nežinojo, jog teisėsaugos sistema jį pa- 
leis beveik nepaliestą. Jis iššovė vieną šūvį. Šis pramušė silpną 
pertvarą, padarytą iš pigaus kartono, ir įsmigo tiesiai jos tėvui į 
krūtinės ląstą. Tuo metu jis sėdėdamas rašėsi netikrus suimamų 
žmonių vardus. 

Jokios naudos, pagalvojo ji. Visiškai jokios naudos. 

Jis mirė rankoje laikydamas pieštuką. 


376 JOHN KATZENBACH E KILNUS TIKSLAS 


Jai tuomet buvo dešimt metų ir ji atsimena stambų vyrą, kuris 
su ja visuomet šėlo, elgėsi taip, lyg ji būtų berniukas, kai dar 
buvo maža ir kai paaugo, vesdavosi į Komiskio parką parodyti 
White Sox beisbolo komandą. Jis ją išmokė žaisti beisbolą ir ver- 
tinti fizinę jėgą. Gyvenimas atrodė labai aiškus. Jie gyveno pa- 
prastame plytiniame name. Ji lankė vietines apygardos mokyk- 
las, kaip ir jos vyresnieji broliai. Pistoletas, kurį tėvas nešdavosi 
į darbą, atrodė mažiau svarbus nei švarkai ir ryškūs kaklaraiš- 
čiai, kuriuos jis nuolat dėvėjo. Jai išliko tik viena jųdviejų nuo- 
trauka, daryta lauke praūžus pūgai. Jie stovėjo šalia sniego se- 
nio, kurį kartu nulipdė. Rankomis buvo apkabinę sniego senį, 
lyg šis būtų žmogus, nuotraukoje pozuojantis kartu su jais. Bu- 
vo ankstyvas balandis, kai centrinėje šalies dalyje ilga žiema jau 
slinko į pabaigą, bet staiga užgriuvo paskutiniai šalčiai. Senis 
besmegenis buvo su beisbolo kepuraite, akmenukų akimis ir ša- 
komis vietoj rankų. Jie užrišo jam ant kaklo šaliką ir veide išpie- 
šė juokingą šypseną. Sniego senis buvo puikus, atrodė kaip gy- 
vas. Žinoma, jis ištirpo. Orai staiga pasikeitė ir po savaitės jo 
jau nebebuvo. 

Jie persikėlė į Kisą praėjus metams po jo mirties. 

Pirma norėjo vykti į Majamį — ten jie turėjo giminių. Tačiau 
nusprendė keliauti piečiau, kai jos mama gavo darbą - vadovau- 
ti restoranui netoli sportinės žūklės uosto. Ten atsirado ir jos 
patėvis. 

Jis jai visai patiko, pagalvojo. Ne toks artimas, bet pasiruo- 
šęs ją išmokyti to, ką žinojo apie žvejybą. Pagalvojusi apie jį, 
matė sodrią rausvą spalvą, kuria saulė nudažė jo rankas, ir ikivė- 
žinius baltus taškelius, nusėjusius jo odą. Ji visada norėjo juos 
paliesti, bet niekada to nepadarė. Jis vis dar plukdė žmones 
žvejoti į Banginių įlanką, o savo trylikos metrų Bertram sporti- 
nės žvejybos laivą pavadino „Paskutinė proga“. Visi klientai 
manė, kad jis turi omeny žvejybą, o ne nereikšmingą laivo ka- 
pitono egzistavimą. 

Motina niekada to nesakė, bet Andrėja buvo įsitikinusi, kad 
gimė per atsitiktinumą - kai tėvai jau buvo vidutinio amžiaus — 
daugiau nei dešimtmečiu vėliau nei broliai. Šie paliko Kisą vos 
tik amžius ir išsilavinimas leido tai padaryti: vienas jų išvažia- 
vo į Atlantą mokytis korporacijų teisės, kitas — dirbti į Maja- 
mį, klestinčią įmonę, kuri vertėsi importu ir eksportu. Šeimoje 
buvo juokaujama, kad jis — vienintelis legalus importuotojas 
visame mieste, todėl pats neturtingiausias. Pirma ji galvojo sekti 
vieno brolio pėdomis, paskui kito, lūkuriavo Floridos univer- 
sitete ir stengėsi išlaikyti gana aukštą pažymių vidurkį, kad pa- 
tektų į magistrantūrą. 

Nusprendė stoti į policiją po to, kai ją išprievartavo. 

Tas atsiminimas paliko randą jos sąmonėje. Buvo semestro 
pabaiga Geinsvilyje, beveik vasara, karšta ir drėgna. Ji neketino 
eiti į studentų vakarėlį, bet po sunkaus psichologijos egzamino 
buvo išsekusi ir aptingusi, todėl, kai kambario draugės ėmė įti- 
kinėti, ji sutiko. 

Prisiminė didžiulį triukšmą. Balsai, muzika, pernelyg daug žmo- 
nių, susigrūdusių į mažą erdvę. Senas medinis namas drebėjo 
nuo tokios minios. Ji greitai išgėrė alaus, kad numalšintų troš- 
kulį, ir atsipalaidavo, apsvaigusi ir susitaikiusi su aplinka. 

Gerokai po vidurnakčio, visiškai atsiskyrusi nuo kambario 
draugių, ji viena ėjo namo, atmetusi tūkstantį pasiūlymų palydė- 
ti. Buvo tiek išgėrusi, kad jaustų laimingą susiliejimą su naktimi, 
netvirtai žingsniuodama po nakties dangumi. Prisiminė nebuvu- 
si tokia girta, kad negalėtų rasti kelio namo, bet tai įstengė tik 
neskubėdama. 

Lengvas taikinys, pagalvojo. 

Du vyrus, išlindusius iš tamsos už jos nugaros pastebėjo tik 
tada, kai ją sugriebė. Jie užmetė jai ant galvos striukę ir talžė 
kumščiais. Ji nespėjo surikti, neturėjo laiko išsilaisvinti ir pa- 
bėgti nuo jų. Labiausiai nekentė šitos prisiminimų dalies. 

Aš būčiau galėjusi tai padaryti. Ji pajuto, kaip blauzdų rau- 

menys įsitempė. Vidurinėje mokykloje buvo vieno kilometro bė- 
gimo čempionė. Du medaliai moterų bėgimo komandoje. Jei bū- 
čiau galėjusi išsilaisvinti bent vieną sekundę, jie niekada nebūtų 
manęs pagavę. Būčiau nuvariusi juos nuo kojų. 

Ji atsiminė dviejų vyrų svorį, spaudžiantį ją žemyn. Skausmas 
atrodė stiprus, bet keistai tolimas. Bijojo, kad uždus arba ją pa- 
smaugs. Muistėsi tol, kol vienas iš jų jai smogė ir galvoje sprogo 
skausmas, nuo kurio apsvaigo daug labiau nei nuo alkoholio. Ji 
nualpo. Paskui beveik džiaugėsi buvimo be sąmonės tamsa, nes 
tai buvo geriau nei skausmas ir siaubas dėl to, ką jai darė. 

Ji greitai važiavo į Majamį, skubėdama vis labiau ir prisi- 
mindama vis daugiau. Nieko neatsitiko, pagalvojo. Išprievar- 
tauta atsibudau ligoninėje. Mane valė, badė ir tvarkė. Patei- 
kiau pareiškimą universiteto apsaugai. Tada miesto detekty- 
vui. Ar galite apibūdinti užpuolikus? Buvo tamsu. Jie mane lai- 
kė prispaudę. Bet ar galite pasakyti, kaip jie atrodė? Jie buvo 
stiprūs. Vienas iš jų užmetė striukę man ant galvos. Ar jie buvo 
baltaodžiai? Juodaodžiai? Lotynų Amerikos žmonės? Žemi? 
Aukšti? Kresni? Ploni? Jie buvo ant manęs. Ar jie ką nors sakė? 
Ne. Jie tiesiog tai padarė. Ji paskambino namo ir išgirdo, kaip 
jos motina pradėjo beviltiškai verkti, o patėvis greitai ir piktai 
kalbėjo, lyg kaltindamas dėl to, kas atsitiko. Po to ji pasikalbė- 
j0 su išprievartavimo atvejais konsultuojančia socialine dar- 
buotoja, kuri linksėjo ir klausėsi. Šeifer žiūrėjo į tą moterį ir 
suprato, kad užuojauta — dalis jos darbo, kaip ir žmonių pra- 
mogų parkuose, kurie stovi ir draugiškai mojuoja turistams, 
apsimesdami, kad daro tai spontaniškai. Ji išėjo iš ligoninės, 
grįžo namo ir laukė, kad kas nors įvyktų. Nieko neįvyko. Jokių 
įtariamųjų. Jokių areštų. Tik viena bloga naktis, kai kažkas 
bloga atsitiko universiteto teritorijoje. Triukšmingas pasilinks- 
minimas bendrabutyje. Viską užmiršk ir gyvenk toliau. 

Jos sumušimai užgijo ir išnyko. 

Ji palietė mažą baltą randą prie akies. Jis išliko. 

Jos šeimoje niekas nekalbėdavo apie tai, kas nutiko. Grįžo į 
Kisą ir pamatė, kad niekas nepasikeitė. Jie tebegyveno gelžbe- 
toniniame name su vaizdu į vandenyną iš antro aukšto, su venti- 
liatoriais, išjudinančiais karštą orą kiekviename kambaryje. Jos 
motina tebevaikščiojo į restoraną įsitikinti, kad žaliųjų citrinų 
pyragas šviežias, strombidės kepa gruzdintuvėje ir viskas paruoš- 
ta kasdieniam prie baro besistumdančių turistų ir žvejų antplū- 
džiui. Kasdienybė po truputį įsitrynė į jų gyvenimą ir metų me- 
tus liko tokia pati. Ji grįžo į darbą patėvio laive, lyg niekas nebū- 
tų pasikeitę. Prisiminė, kaip žiūrėdavo į jį - flegmatiškai vairuo- 
jantį laivą, pro tamsius akinius stebintį žalius vandenis, ieškantį 
gyvybės, kol ji dirbo kokpite, nešiodavo klientams gėrimus, juok- 
davosi iš jų nepadorių juokų, verdavo masalą ant kabliukų ir 
laukdavo veiksmo. 

Ji pasitaisė tamsius akinius prieš ryškiai šviečiančią saulę. 

Bet aš pasikeičiau, pagalvojo. 

Ji įprato rašyti motinai laiškus, išlieti visas savo nuoskaudas 
ir jausmus ant alyvomis kvepiančio laiškų popieriaus, kurį pirk- 
davo vietinėje vaistinėje, žodžiais ir ašaromis sutepdama plonus 
lapus. Po kiek laiko ji jau neberašė apie išprievartavimą, apie 
skylę, kurią du beveidžiai vyrai išplėšė jos sieloje, 0 rašydavo 
apie pasaulį, apie orą, savo ateitį, praeitį. Tą dieną, kai ėjo laiky- 
ti stojamojo egzamino į policijos akademiją, ji parašė: Negaliu 
sugrąžinti Tėčio... 1 pasijuto geriau, nes nebyliai išsakė sieloje 
glūdėjusį jausmą, kuris jai atrodė toks aiškus. 

Žinoma, ji niekada neišsiuntė tų laiškų ir niekam jų nerodė. 
Laikė juos dirbtinės odos aplanke, kurį pirko amatų parodoje 
Majamio priemiestyje. Neseniai ji pradėjo rašyti laiškuose savo 
bylų apžvalgas — visus spėjimus ir numanymus, kurių nedėjo į 
oficialius protokolus ir užrašus. Kartais pagalvodavo - kas atsi- 
tiktų, jei motina perskaitytų tuos laiškus, tariamai adresuotus 
jai: ar ji būtų labiau šokiruota to, kas nutiko jos dukrai, ar to, ką 
jos dukra matė atsitinkant kitiems. 

Ji įsivaizdavo senąją porą Tarpūno gatvėje. Jie neturėjo jo- 
kios galimybės. Jie žinojo, ką užaugino. Ar jie tikėjo galintys 
paleisti Bleirą Salivaną į šį pasaulį ir už tai neatsakyti? Visi galų 
gale turi atsakyti. 

Šeifer pagalvojo apie pirmą kartą, kai pakėlė sunkų 357 mag- 
num Koltą, standartinį Monro policijos pareigūnų ginklą. Jo svo- 
ris ramino: ginklas jos rankose laikėsi tvirtai ir kuždėjo, kad ji 
jau niekada nebebus auka. 

Ji spustelėjo greičio pedalą ir nežymėtas policijos automobi- 
lis šoko pirmyn — greitis artėjo prie šimto trisdešimties, lekiant 
per vidudienio karštį. 

Pirmąją šaudymo treniruočių dieną ji pataikė į taikinį vieną 
kartą iš šešių. Kitą dieną pataikė du kartus iš šešių. Kai baigė 
šešių savaičių treniruotes, visi šeši šūviai iš šešių būdavo tiesiai 
viduryje. Po to ji treniruodavosi bent kartą per savaitę. Ji taip 
pat plėtė savo žinias, išmoko naudotis mažesniu automatiniu šau- 
tuvu bei maištų malšinimo priemonėmis, įmontuotomis kiekvie- 
name policijos automobilyje. Neseniai pradėjo praktikuotis nau- 
doti karinį M-16, 0 asmeniniam naudojimui paėmė NATO mo- 
delio devynių milimetrų kalibro pistoletą. 

Ji nukėlė koją nuo pedalo ir leido automobiliui grįžti prie leis- 
tino greičio. Pažiūrėjusi į galinio vaizdo veidrodėlį, pamatė grei- 
tai artėjantį kitą automobilį, besirikiuojantį į gretimą kelio juos- 
tą. Tai buvo nežymėtas fordas, jame sėdėjo policininkas, kuris 
akivaizdžiai gaudė kelių nutrūktgalvius. Matyt, ji pravažiavo pro 
radarą ir ištraukė jį iš slėptuvės. 

Jis pažvelgė į ją pro tamsių aviatoriaus akinių viršų. 

Ji šyptelėjo ir perdėtai gūžtelėjo, pamatė, kaip anas išsiviepė. 
Jis pakėlė ranką, rodydamas „viskas gerai“, ir aplenkė ją. Ji įsi- 
jungė radijo siųstuvą ir nustatė valstijos policijos bangą. 

- Čia Monro žmogžudysčių skyriaus vienas keturi. Atsaky- 
kite. 

— Monro žmogžudysčių skyriau, čia pareigūnas Vilisas. Va- 
žiavot 150 kilometrų per valandą greičiu. Kur gaisras? 

— Atleiskite. Graži diena, tiriu svarbią bylą ir nusprendžiau 
truputį paskubėti. Toliau važiuosiu lėčiau. 

— Jokių problemų, vienas keturi. Gal turit laiko užkąsti? 

Ji nusijuokė. Bandymas kabinti lekiant strimgalviais. 

- Hmm, dabar negaliu. Bet pamėgink po keleto dienų Largo 
štabe. 

- Būtinai. 

Jis pakėlė ranką ir pamažu sustojo kelkraštyje. 

Kelias dienas turės vilties, pagalvojo, ir panoro iš anksto atsi- 
prašyti. Jis nuliūs. Ji turėjo vieną taisyklę — niekada nemiegoti 
su policijos pareigūnais. Niekada nedarė to su žmonėmis, su ku- 
riais žinojo susitiksianti ateityje. 

Vėl palietė randą prie akies. 

Du randai, pagalvojo ji. Vienas išorėje, kitas viduje. 

Važiavo toliau į šiaurę Majamio link. 


The Miami Journal naujienų skyriaus priimamojo sekretorė in- 
formavo, kad Metjaus Kovarto biure nėra. Ją apėmė nuostaba, 
kurią greitai pakeitė susijaudinimas. Jis kažko ieško, pagalvojo. 
Jis ką nors seka. Pasakė norinti susitikti su miesto žinių skyriaus 
redaktorium ir laukdama galvojo apie savo įtarimus. Sekretorė 
trumpai pakalbėjo telefonu, tada mostelėjo prisėsti ant sofos; 
čia ji ėmė nekantriai laukti. Po dvidešimties minučių redakto- 
rius išėjo iš už dvigubų durų su ja susitikti. 

— Atsiprašau, kad priverčiau jus laukti, - skubiai pasakė, — 
vyko pasitarimas ir negalėjau išeiti. 

- Norėčiau vėl pasikalbėti su Kovartu, - tarė ji, stengdamasi 
neparodyti savo susijaudinimo ir nuostabos. 

— Maniau, kad jis jau padarė pareiškimą. 

— Ne visai. 

— Ne? 

Jis gūžtelėjo, parodydamas, kad nejaučia užuojautos dėl pra- 
rastų progų. 

- Jis turėtų dar paaiškinti kelias smulkmenas. 

- Atleiskite, bet jo nėra, - tarė redaktorius ir susiraukė. — 
Gal aš galiu jums padėti? 

Ji suprato, koks nenuoširdus šis pasiūlymas. 

— Na, - pasakė apsimestinai pakiliu balsu, - tiesiog niekaip 
negaliu sugalvoti, kaip Salivanas susisiekė su žudiku ir suorgani- 
zavo tą žmogžudystę... — ji mostelėjo ranka, pertraukdama re- 
daktoriaus klausimą, - žinau, ponas Kovartas gal ir negali daug 
pridurti, bet aš vis tiek nelabai suprantu ir manau, kad jis galėtų 
man padėti. 

"Tai skambėjo gana tikroviškai. Ji tikėjosi švelnesnio redakto- 
riaus balso. 

— Na gerai, — pasakė jis, - manau, vis tiek mes visi norim 
suprasti tą patį prakeiktą dalyką. 

Ji nusijuokė. 

— Neįprasta situacija, ar ne? 

Jis linktelėjo šypsodamasis, bet vis dar atsargiai. 

— Manau, jis pasakė tiek, kiek galėjo. Bet... 

— Na, - lėtai ištarė ji, - gal dabar, kai jis turėjo laiko apgalvoti 
tai, ką išgirdo, dar ką nors atsimins. Nustebtumėte išgirdęs, kiek 
daug žmonės atsimena, kai turi laiko pagalvoti. 

Redaktorius šyptelėjo. 

— Visiškai nenustebčiau. Tai, ką žmonės prisimena, svarbu ir 
mano darbe. 

Jis sumindžikavo kojomis ir ranka perbraukė retėjančius 
plaukus. 

— Kovartas renka medžiagą straipsniui. 

— Kur jis išvykęs? 

Redaktorius sudvejojo prieš atsakydamas: 

- Į šiaurės Floridą. 

Jis akimirką atrodė taip, kad galėjai pagalvoti, jog jam darosi 
bloga, kai reikia kam nors teikti informaciją. 

Šeifer šyptelėjo. 

- Šiaurės Florida didelė. 

Žinių skyriaus redaktorius gūžtelėjo pečiais. 

— Viskas vyko tik dviejose vietose: Starko kalėjime ir Pačiulos 
miestelyje. Neturėčiau jums aiškinti. Detektyve Šeifer, atsipra- 
šau, bet turiu grįžti prie darbo. 

— Ar galite pasakyti Kovartui, kad turiu su juo pasikalbėti? 

— Pasakysiu. Bet nieko nepažadu. Kur jus rasti? 

— Aš pati jį rasiu, - pasakė ji. Atsistojo, ketindama išeiti, bet 
prisiminė dar vieną dalyką: - Ar galiu pamatyti pirmuosius Ko- 
varto straipsnius? 

Redaktorius tylėdamas pagalvojo, tada mostelėjo į laikraščio 
biblioteką. 

- Ten jums padės, - pasakė. - Jei kiltų kokių nors nesklandu- 
mų, paprašykite susisiekti su manimi. 


Ji stovėjo prie stalo ir vartė didžiulį aplanką su 7he Miami Jour- 
nal numeriais. Akimirką ją stebino laikraščio aprašomų nelai- 
mių gausa, paskui susirado sekmadieninio laikraščio kopiją su 
Metjaus Kovarto pirmuoju straipsniu apie Džoanės Šraiver nu- 
žudymą. Atidžiai jį perskaitė, užsirašė vardus ir datas. 

Leisdamasi liftu į pirmą aukštą ji stengėsi surikiuoti galvoje 
susipainiojusias mintis. Liftas cypdamas sustojo ir ji jau ėjo iš 
pastato, tik staiga sustojo vidury vestibiulio. 

Redaktorius sakė, kad visi straipsnio įvykiai nutiko tik dvie- 
jose vietose. Ji pagalvojo apie tai, ką turėjo galvoti Kovartas. 
Kas jį atvedė pas Bleirą Salivaną? 

Mažosios mergaitės nužudymas Pačiuloje. 

Kas to nusikaltimo centre? 

Robertas Erlas Fergiusonas. 

Kas sieja Salivaną su Kovartu? 

Robertas Erlas Fergiusonas. 

Kas davė pagrindą jo apdovanojimui? 

Robertas Erlas Fergiusonas. 

Ji apsisuko ant kulno ir nužingsniavo į vestibiulio kampą, kur 
buvo eilė telefono automatų. Pasižiūrėjo į savo užrašus ir pa- 
skambino į telefono abonentų informaciją Pačiuloje. Tada pa- 
skambino numeriu, kurį jai pasakė elektroninis balsas. 

Pasikalbėjusi su sekretore, kitame laido gale išgirdo advokato 
balsą: 

- Čia Rojus Blekas. Kuo galėčiau padėti? 

- Pone Blekai, - pasakė ji, - čia Andrėja Šeifer. Aš iš The Mia- 
mi Journal, — ji šyptelėjo, džiaugdamasi nedidele apgavyste. — 
Mums reikia surasti poną Kovartą, jis nuvyko į Pačiulą susitikti 
su jūsų klientu. Mums svarbu jį surasti, o čia niekas neturi jo 
telefono numerio. Gal galėtumėte padėti? Labai atsiprašau, kad 
sutrukdžiau... 

— Jokių problemų. Bet Bobis Erlas išvyko iš Pačiulos. Jis su- 
grįžo į Niuarką, Naująjį Džersį. Nežinau, ko ponas Kovartas 
važiuotų į Pačiulą. 

— Aa, — nutęsė ji pilnu nenuoširdžios nuostabos ir netikro 
bejėgiškumo balsu, - jis rašo straipsnio apie Bleiro Salivano mir- 
ties bausmės įvykdymą tęsinį. Ar manote, kad ponas Kovartas 
galėjo vykti ten? Jis labai miglotai kalbėjo apie savo maršrutą, o 
mums labai svarbu jį rasti. Ar galėtumėte duoti adresą? Neno- 
riu jūsų trukdyti, bet niekas negali rasti pono Kovarto Rolodex 
užrašų suktuko. 

— Nemėgstu dalyti adresų, - nenoriai pasakė advokatas. 

- Aišku, - linksmai tęsė ji, - gerai. Suprantu. Varge, kaip aš jį 
dabar surasiu? Mano viršininkas tikrai mane užmuš. Gal žinote, 
kaip kitaip galėčiau jį susekti? 

Advokatas sudvejojo. 

— Po velnių, — pagaliau ištarė, - duosiu jums tą adresą. Tik 
pažadėkite, kad niekam jo neduosit - nei laikraščiams, nei tele- 
vizijai. Ponas Fergiusonas stengiasi viską palikti praeityje. Tęsti 
gyvenimą. 

— Tikrai pasakysit adresą? Puiku, pažadu niekam jo neduoti. 
Visiškai suprantu kodėl, - pasakė ji apsimestai džiugiai. 


——"— > "ana" 7 "ama 

- Luktelėkit, tuojau jį surasiu, - tarė advokatas. 

Ji laukė kantriai, degdama noru. Truputis melo ir vaidybos jai 
puikiai pasisekė. Spėliojo, ar spės pagauti artimiausią skrydį į 
šiaurę. Nežinojo, ką sakys Fergiusonui, kai jį ras, bet buvo tikra 
dėl vieno dalyko: atsakymai į jos klausimus slypi tame žmoguje. 
Ji įsivaizdavo jo akis tokias, kokios žvelgė iš laikraščio puslapio. 
Nekalto žmogaus. 


S ELBSRYINLLOKSAKSIEASS L SEKS RUS 


Niuarkas 


Lėktuvas, leisdamasis pro plonus debesis, artėjo prie oro uosto ir ji 
jau matė miestą, kylantį virš horizonto, tarsi pilį iš vaikiškos pasa- 
kos. Silpna ankstyvo pavasario saulė apšvietė aukštus kvadratinius 
biurų pastatus. Žiūrėdama pro langą jautė drėgną balandžio šaltį ir 
akimirką ilgėjosi nepraeinančio karščio Kise. Išmetė viską iš gal- 
vos, išskyrus mintis apie tai, kaip elgsis su Fergiusonu. 

Atsargiai, pagalvojo ji. Su juo reikia elgtis kaip su stambia 
žuvimi ant plono valo - pernelyg greiti judesiai ar per daug įtam- 
pos - ir valas nutrūks, o žuvis nuplauks. Gija buvo išties labai 
plona. Niekas, išskyrus reporterį, nesiejo Fergiusono su žmog- 
žudyste Tarpūno gatvėje. Jokių liudytojų, pirštų atspaudų ar 
kraujo dėmių. Net jokio modus operandi, nes mažos mergaitės 
seksualinis užpuolimas ir nužudymas nelabai buvo susijęs su dvie- 
jų senukų skerdynėmis. O pasak Kovarto ir jo laikraščio, jis net 
nebuvo kaltas dėl pirmojo iš šių dviejų nusikaltimų. 

Kai lėktuvas skrodė orą, ji matė plačią Naujojo Džersio greit- 
kelio juostą kaip apačioje susirangiusią gyvatę. Staiga nusiminė, 
kad leido sau pasiduoti keistoms nuojautoms - būtų buvę naudin- 
giau grįžti į Floridą ir dirbti drauge su Vaisu. Kai ji stovėjo The 
Miami Journal vestibiulyje, viskas atrodė aišku. Purvinas, pilkas 
Naujojo Džersio dangus tyčiojosi iš ją užplūdusių abejonių. 

Ji svarstė, ar Fergiusonas pirmą kartą ko nors išmoko. Gal- 
būt. Jis jai paliko protingo, išsimokslinusio žmogaus įspūdį, ne 
tokį kaip kiti kaliniai. Viena iš prieštaringų nuvalkiotų policijos 
darbo tiesų buvo ta, kad vieną kartą nuteistą žmogų pagauti sun- 
kiau. Tiesą sakant, tai netiesa. Bet ji įtarė, kad Fergiusono atve- 
jis visiškai kitoks. 

Vis tiek... Atsiminė akimirką savo patėvio laive prieš pustuzi- 
nį metų. Jie vakare žvejojo, gaudydami atoslūgį, greitai bėgantį 
per vieno iš Kiso tiltų atramas. Jų klientas kabliuku pagavo di- 
delį tarpūną - daugiau nei 50 kilogramų svorio. Šis dukart pašo- 
ko į viršų, purtydamas žiaunas, kratydamas galvą, tada panėrė ir 
jo glotnus sidabrinis kūnas raikė tamsėjančius vandenis. Jis plau- 
kė pasroviui, kovodamas su valu pasinaudojo vandens jėga. Klien- 
tas atkakliai laikėsi įsitvėręs, keikdamasis, išskėtęs kojas, pasi- 
lenkęs beveik ištisą valandą kovojo su žuvimi. Didžioji žuvis trau- 
kė, tempė valą iš ritės, plaukdama link tilto atramų. 

Protinga žuvis, pagalvojo ji. Stipri žuvis. Žino, kad patekusi ten 
galės nutraukti valą, brūžindama į polipus. Viskas, ką jai reikėjo 
daryti - perbraukti įtemptą, ploną valą per tilto atramą. Ta žuvis 
užkibo ne pirmą kartą. Ji atpažino kabliuko skausmą žiotyse, va- 
lo jėgą, traukiančią ją į vandens paviršių. Šis pažinimas jai suteikė 
pranašumą. Jos kovoje nebuvo jokios panikos. Tik paprastas su- 
manumas ir tikslumas, plaukiant tilto ir laisvės link. 

Tai, ką ji padarė, atrodė beprotiška. Ji prišoko prie to vyro ir, 
vienu staigiu judesiu užkirtusi meškerės valą, beveik jį sustabdė. 
Tada sušuko: „Duokš ją man! Duokš ją man!“ Vyras žiūrėjo į ją 
sutrikęs, 0 ji išplėšė jam iš rankų meškerę ir išmetė už borto. 
"Tempiama žuvies, meškerė sukėlė nedidelę bangą. „Kas po vel- 
nių...“ — piktai pradėjo klientas, bet nutilo, pamatęs, kad patėvis 
apsuko laivą, nuplaukė po tiltu ir sustojo netoli krašto. 

Ji matė, kaip patėvis, stovėdamas ant tiltelio, stebeilijasi į tam- 
są, kol pagaliau pirštu parodė į vandenį. Jie atsigręžė ir pamatė 
kamštinę meškerės rankeną, plūduriuojančią vandens paviršiu- 

je už dvidešimties metrų. Jie priplaukė, pasilenkusi ištraukė ją 
iš vandens, tuo pačiu judesiu atleisdama valą. „Dabar, - pasakė 
žvejui, - trauk.“ Vyras įtempė valą, nusišypsojo, pajutęs svorį 
kitame valo gale. Užkibęs tarpūnas iš nuostabos iššoko virš van- 
dens, pajutęs kabliuko galą vėl smingant į žiauną. Jis skrodė orą, 
o tamsus vanduo liejosi nuo jo šonų. Bet ji žinojo, kad tai pasku- 
tinis didžiosios žuvies bėgimas, jautė pralaimėjimą iš galvos pur- 
tymo ir raitymosi. Po dešimties minučių tarpūnas jau buvo prie 
laivo šono. Ji kobiniu užkabino žuvį ir ištraukė. Visi fotografa- 
vosi, paskui paleido žuvį į vandenį. Ji pasilenkė per bortą su 
žuvimi rankose, atsargiai ją gaivindama. Bet, prieš paleisdama, 
sugriebė ir nulaužė vieną sidabrinį jos žvyną. Įsidėjo jį į marški- 
nių kišenę ir žiūrėjo, kaip žuvis lėtai plaukia tolyn. Į dalgį panaši 
j0s uodega pjovė šiltą vandenį. 

Protinga žuvis. Stipri žuvis. 

Bet aš buvau protingesnė, ir tai padarė mane stipresnę. 

Ji vėl įsivaizdavo Fergiusoną. Jis jau buvo pagautas. 

Lėktuvas važiavo taku ir pagaliau sustojo. Ji susirinko savo 
daiktus ir nuėjo prie išėjimo. 

Niuarko policijos departamento pareigūnas, atsakingas už po- 
licijos ryšius tarp valstijų, surado du uniformuotus policininkus, 
kurie turėjo palydėti ją iki Fergiusono buto. Po trumpo prisista- 
tymo ir pokalbio jie nuvežė ją nurodytu adresu. 

Šeifer žiūrėjo į gatves, kurios atrodė lyg ištrauktos iš pragaro. 
Visi pastatai buvo iš purvinų plytų ir tamsaus betono, atsiduo- 
dantys suodžiais ir bejėgiškumu. Net saulės šviesa gatvėje atro- 
dė pilka. Gatvė buvo pilna kioskų, drabužių parduotuvių, vyno 
rūsių, pigesnių paskolų biurų, buitinės technikos parduotuvių ir 
baldų parodų salių. Kiekviena šių vietų su blėstančia energija 
laikėsi įsikibusi į šaligatvį. Visur kyšojo juodi plieniniai vamz- 
džiai - miestietiška būtinybė. Prie kiekvieno kampo stovėjo bū- 
reliai tinginiaujančių vyrų, paauglių gaujos ar akį rėžiančios pro- 
stitutės. Net greitojo maisto restoranai, kuriems visur taikomos 

tos pačios tvarkos ir švaros taisyklės, atrodė nušiurę ir apdris- 
kę, labai nutolę nuo savo priemiesčių dvynių. Miestas atrodė lyg 
senas kovotojas, atlaikęs pernelyg daug kovų, svirduliuojantis, 
bet vis tiek kažkaip stovintis ant kojų, nes per senas, per kvailas 
ar per daug užsispyręs, kad parkristų. 

— Sakote, tas vaikis kažkur mokosi? Jokiu būdu. Tikrai ne 
gyvendamas čia, - tarė vienas pareigūnas, tylus juodaodis Žilste- 
lėjusiais smilkiniais. 

— Man taip sakė jo advokatas, - atsakė ji. 

— Čia yra tik viena mokykla. Ten išmoksti būti prostitute arba 
sąvadautoju, pardavinėti narkotikus ir įsilaužti į namą. Nežinau, 
kaip ją pavadintumėt. 

— Na, gali būti, - pasakė automobilį vairuojantis jo partneris. 
Jis buvo jaunesnis, smėlio spalvos plaukais ir vešliais ūsais. - Tai 
ne visai tiesa. Čia nemažai gerų žmonių... 

— Taip, - pertraukė senesnysis policininkas, - pasislėpusių už 
geležinių grotelių ir grotų. 

— Nekreipkite į jį dėmesio, — pasakė jo partneris, - jis taip kalba, 
nes viskuo nusivylęs. Jis dar nepaminėjo, kad pats nuo čia pradėjo 
ir dirbdamas baigė vakarinę mokyklą. Taigi, viskas įmanoma. Gal 
tas jūsų ieškomas vyrukas važiuoja į Niu Bransviką ir ten mokosi 
Ratgerse. Arba eina į vakarines pamokas Sent Pite. 

— Nėra jokios prasmės. Kam gyventi šitam žiurkių lizde, ne- 
bent privalai tai daryti? — tarė vyresnysis policininkas. — Jei jis 
turėtų bent kiek pinigų, ten negyventų. Vienintelė priežastis čia 
gyventi — kito pasirinkimo nebuvimas. 

- Galiu sugalvoti kitą priežastį, - atsakė jaunasis policininkas. 

— Kokią? - paklausė Šeifer. 

Policininkas mostelėjo ranka. 

— Jei norėtum pasislėpti. Trumpam įsilieti į šešėlius. Tam čia 
geriausia vieta pasaulyje. 

Jis pirštu parodė į apleistą pastatą, pasisuko sėdynėje ir pa- 
žiūrėjo į ją. 

— Dalis šio miesto yra kaip džiunglės arba pelkės. Pastatas, pro 
kurį pravažiuojame - gal jis nukentėjo nuo ugnies, iš jo išsikraus- 
tė ar kas nors panašaus — negali žinoti, kas viduje. Ten žmonės 
gyvena be elektros, šildymo, vandens. Ten renkasi gaujos, slepia 
ginklus. Po galais, vien tokiame name galėtų būti šimtas lavonų, ir 
mes niekada jų nerastume. Nė nežinotume, kad jie ten. 

Jis trumpam nutilo. 

— Tobula vieta pasislėpti. Kas čia vyktų ko nors ieškoti, ne- 
bent tikrai būtų būtina tai daryti? — paklausė jis. 

— Manau, aš, - tyliai pasakė ji. 

— Kam jums reikia to vyro? - paklausė vairuojantis pareigūnas. 

- Jis gali turėti informacijos apie dvigubą žmogžudystę, ku- 
rią tiriu. 

- Manot, jis mums pridarys nemalonumų? Gal reikėtų iškviesti 
pastiprinimą. Ar tai susiję su narkotikais? 

— Ne. Panašiau į samdomo žudiko darbą. 

— Pažadat? Supraskit, nenoriu įėjęs pamatyti kokio nors vyru- 
ko mažomis akimis, vienoje rankoje laikančio automatą, o kito- 
je - kilogramą kokaino. 

— Ne. Čia nebus nieko panašaus. 

— Ar jis įtariamasis? 

Ji sudvejojo. Kas gi jis toks? 

— Ne visai. Jis tik tas, su kuriuo turiu pasikalbėti. Kas iš to 
bus — nežinau. 

— Gerai. Patikėsim jūsų žodžiu, - tarė jaunesnysis vyras. — 
Bet man tai nelabai patinka. O ką apskritai žinot apie tą vyruką? 

— Nedaug. 

— Todėl tiesiog tikitės, kad jis pasakys ką nors, ką galėtumėt 
panaudoti, tiesa? 

— Maždaug to ir tikiuosi. 

— Žvejybos išvyka, ar ne? 

Ironija ją pralinksmino. 

— Iš tikrųjų. 

Ji matė, kaip jis dirstelėjo į partnerį. Sumurmėjo ir važiavo 
toliau. Jie pravažiavo būrelį vyrų, stoviniuojančių netoli parduo- 
tuvės. Matė, kaip miesto gyventojų akys ją seka. Visi žino, kas 
mes, pagalvojo. Jie mus perprato per sekundę. Ji bandė įsižiūrė- 
ti į veidus gatvėje, bet jie greitai pradingdavo. 

- Štai čia, - pasakė vairuojantis policininkas, — kvartalo vi- 
duryje. 

Jis pasistatė mašiną laisvoje vietoje tarp ketverių metų sėnu- 
mo vyšnių spalvos kadilako su baltašonėmis padangomis ir ak- 
sominiais apmušalais ir automobilio griaučių, iš kurių buvo pa- 
imta viskas, kas turėjo vertės. Netoli kadilako ant šaligatvio sė- 
dėjo mažas berniukas. 

— Namai namučiai, - pasakė jaunasis policininkas, — tai kaip 
elgsimės, detektyve? 

- Atsargiai ir paprastai, - atsakė ji, - pirma pakalbėsime su 
namo prižiūrėtoju, jei toks yra. Gal su kaimynais. Tada pasibel- 
sime į duris. 

Senasis policininkas gūžtelėjo pečiais. 

— Gerai. Mes seksime paskui jus. Bet kai įeisit į vidų, nelabai 
galėsim jums kuo nors padėti. 

Fergiusonas gyveno sename šešių aukštų mūriniame name ap- 
sitrynusiomis raudonų plytų sienomis. Šeifer žengė žingsnį link 
jo, tada pasisuko ir pažvelgė į vaikį, sėdintį ant šaligatvio. Po 
apiplyšusiomis treningo kelnėmis jis avėjo blizgančius baltus 
brangius krepšinio batus. 

— Kaip sekasi? — paklausė ji. 

Berniukas gūžtelėjo pečiais. 

- Gerai. 

— Ką veiki? 

Berniukas mostelėjo į automobilį. 

- Prižiūriu mašiną. Jūs iš policijos? 

— Pataikei. 

— Bet ne vietinė. 

— Ne. Ar pažįsti vyrą, vardu Robertas Erlas Fergiusonas? 

— Floridos žmogus. Jo ieškot? 

— Taip. Ar jis viduje? 

— Nežinau. Jis per daug nesirodo. 

- Kodėl? 

Berniukas nusisuko. 

- Spėju, kad jis kažką veikia. 

Šeifer linktelėjo ir užlipo laiptais prie įėjimo, sekama dviejų 
untformuotų pareigūnų. Peržiūrėjo pašto dėžučių eilę, ant vie- 
nos jų rado Fergiusono vardą. Užsirašė kelis kaimynų vardus 
ir susirado vardą, prie kurio buvo užrašyta „Namo prižiūrėto- 
jas“. Paspaudė skambutį ir atsistojo prie garsiakalbio. Niekas 
neatsakė. 

- Jis neveikia, — tarė senesnysis pareigūnas. 

— Tokie dalykai čia niekada neveikia, - pasakė jaunesnysis. 

Ji ištiesė ranką ir pastūmė laiptinės duris. Jos atsidarė. Aki- 
mirką pasijuto sutrikusi. 

— Tikriausiai tokie dalykai kaip spynos ir skambučiai vis dar 
veikia Floridoje, - pasakė vyresnysis policininkas. 

Pastato vidus buvo didelis ir tamsus. Koridoriai siauri, prira- 
šinėti grafitų, truputį atsidavė atmatomis ir šlapimu. Jaunasis 
policininkas turbūt pamatė, kaip jos nosis susiraukė iš šleikštu- 
lio, nes pasakė: 

- Šitas pastatas tikrai daug geresnis už daugumą, - jis moste- 
lėjo, - koridoriuje negyvena jokie girtuokliai. Tai tikrai svarbu. 
pabeldė ir po akimirkos išgirdo viduje garsus. Tada balsą: 

— Ko reikia? 

Ji iškėlė ženklelį priešais durų akutę. 

— Policija, pone, - atsakė. 

Kol buvo rakinamos keturios skirtingos spynos, girdėjosi sprag- 
sėjimai ir trakšėjimai. Pagaliau durys atsivėrė ir jose pasirodė 

plonas vidutinio amžiaus juodaodis vyras basomis kojomis, ap- 
sirengęs darbo drabužiais. 

Jis linktelėjo. 

— Ko norit? - pakartojo jis. 

— Noriu įeiti į vidų, - pasakė greitai. 

Jis atidarė duris ir įsileido juos. 

— Aš nieko nepadariau. 

Šeifer nužvelgė nušiurusius baldus ir atspurusį kilimą, tada 
atsisuko į prižiūrėtoją ir paklausė: 

— Robertas Erlas Fergiusonas. Ar jis savo bute? 

Vyras gūžtelėjo pečiais. 

- Galbūt. Spėju, kad taip. Aš nelabai seku, kas ateina ir išeina. 

— O kas seka? 

— Mano žmona, - pasakė jis, rodydamas pirštu. 

Ji apsigręžė ir pamatė žemą juodaodę moterį, tiek pat storą, 
kiek vyras plonas, tyliai stovinčią po arkiniu įėjimu ir besilai- 
kančią už metalinio ramsčio. 

- Ponia Vašington? 

— Taip. 

— Ar Robertas Erlas Fergiusonas viršuje? 

— Turėtų būti. Šiandien niekur nėjo. 

- Iš kur žinote? 

Moteris sunkiai žengė žingsnį į prieki, statydama ramstį prie- 
šais save. Ji kvėpavo greitai, staigiais, švokščiančiais žioptelė- 
jimais. 

— Nelabai galiu judėti. Aš dienas leidžiu ten... — ji parodė langą į 
kiemą, - žiūriu, kas vyksta pasaulyje, kol jį paliksiu, truputį mezgu 
ir panašiai. Dažniausiai žinau, kada žmonės ateina ar išeina. 

— O Fergiusonas? Ar jis išeina tuo pačiu metu? Ar jis turi 
dienotvarkę? 

Ji linktelėjo. Šeifer išsitraukė užrašų knygutę ir pasižymėjo 
kelis dalykus. 


394 JOHN KATZENBACH Iš KILNUS TIKSLAS 


— Kur jis eina? 

— Na, nesu tikra, bet jis dažniausiai nešasi krepšyje koledžo 
knygas. Tokioje kuprinėje, kurią užsidedi ant nugaros, lyg eitum 
į kariuomenę, vaikščiotum po kalnus ar panašiai. Jis išeina po- 
piet. Negrįžta iki vėlumos. Kartais išeina su nedideliu lagaminu. 
Negrįžta kelias dienas. Spėju, kad jis kartais keliauja. 

- Jūs ir vėlai ten sėdite ir žiūrite? 

- Prastai miegu. Sunkiai vaikštau. Nelabai prakvėpuoju. Nie- 
ko nebedarau gerai. 

Andrėja Šeifer staiga susijaudino. 

- O kaip jūsų atmintis? - paklausė. 

— Atmintis nešlubuoja, jei tai turit omeny. Atmintis gera. Ką 
norėtumėt sužinoti? 

— Maždaug prieš dešimt dienų. Ar Fergiusonas tuo metu bu- 
vo išvykęs iš miesto? Ar matėte jį su lagaminu? Ar jis buvo išvy- 
kęs kelioms dienoms? Ar buvo kas nors neįprasta? Kas nors, ko 
jis anksčiau nedarė? 

Moteris įtemptai galvojo. Šeifer žiūrėjo, kaip ji galvoje rikiuoja 
visus atėjimus ir išėjimus, kuriuos matė. Moters akys prisimer- 
kė, tada truputį atsimerkė, lyg atsiminimas ar vaizdas staiga bū- 
tų nušvitęs jos galvoje. Ji pravėrė burną, norėdama kažką pasa- 
kyti, trumpam pakėlė ranką nuo aliumininio ramsčio. Bet prieš 
ką nors pasakydama — Šeifer pamatė — moteris apsigalvojo, lyg 
antra mintis būtų sulaikiusi pirmąją. Moteris prisimerkė, jos akys 
trumpam sustojo ties bloknotu detektyvės rankose. Pagaliau ji 
papurtė galvą. 

— Nemanau. Bet dar apie tai pagalvosiu. Negaliu būti visiškai 
tikra, prieš tai neapsvarsčiusi. Žinote, kaip būna. 

Detektyvė žiūrėjo, kaip moteris muistosi. Ji kažką prisiminė, 
pagalvojo. Bet nepasakys. 

- Jūs tikra? 

— Ne, - atsargiai atsakė moteris, - galėčiau ką nors prisiminti, 
jei turėsiu laiko pagalvoti. Sakot, prieš dešimt dienų? 

— Taip. 

— Aš pagalvosiu. 

— Gerai, taip ir padarykite. Ar dar kas nors galėtų žinoti? 

- Ne, ponia. Jis vienišius. Tiesiog išeina popietėmis. Grįžta 
naktimis. Kartais anksčiau. Kartais vėliau. Jis niekada nekelia 
triukšmo - jis tiesiog tylus. Jis net neturi merginos. O kam jums 
visa tai žinoti? Ar jis turi problemų su policija? 

— Ar jūs žinote, ką jis veikė kelerius praėjusius metus? Flori- 
doje? 

Ponas Vašingtonas ją pertraukė: 

— Girdėjome, kad jis ten sėdėjo kalėjime. Bet tai viskas. 

— Pasėdėti kalėjime čia nėra didelis nusikaltimas, ponia. Be- 
veik visiems yra tekę pakliūti už grotų, — pertraukė jį žmona. Ji 
pasižiūrėjo į savo vyrą. — Ir Dievas mato, tie, kurie dar nebuvo 
ten patekę, gana greitai gali sėsti. Čia taip jau yra. Taip, ponia. 

- Kaip jis moka nuomą? - paklausė Šeifer. 

- Grynaisiais. Pirmą kiekvieno mėnesio dieną. Jokių problemų. 

Ji tai pasižymėjo. 

— Bet, žinote, tai nėra dideli pinigai. Čia neprašmatnu, jei dar 
nepastebėjot. 

— Ar esat kada nors mačiusi jį su peiliu? Kad ir su medžioklės 
peiliu? Ar kada matėte peilį jo bute? 

— Ne, ponia. 

- O ginklą? 

-— Ne, nemanau. Bet, spėju, kad dauguma čia gyvenančių žmo- 
nių laiko paslėpę ginklą. 

— Ar dar ką nors apie jį atsimenat? Ką nors neįprasta? 

— Na, čia nelabai įprasta praleisti tiek laiko prie knygų. 

Šeifer linktelėjo. Ji padavė savo vizitinę kortelę su išraižytu 
Monro apygardos šerifo departamento skydu. 

— Jei dar ką atsimintumėte, paskambinkite. Mano sąskaita. 
Kelias dienas galėsit mane rasti šituo numeriu, - ji užrašė mote- 
lio netoli oro uosto, kur paliko savo daiktus, telefono numerį. 

Jai išeinant, jie abu pareigingai žiūrėjo į gautas korteles. Ko- 
zidoriuje senesnysis policininkas pažvelgė į ją. 

— Ką nors sužinojote? Man niekas neatrodė labai įdomu. Ne- 
bent tai, kad senoji mergužėlė melavo sakydama, kad nieko ne- 
prisimena. 

- Ji tikrai kažką prisiminė, — pritarė jaunesnysis pareigūnas. 

- Jūs irgi pastebėjote? 

— Buvo sunku pražiopsoti. Bet, po velnių, nežinau, ką tai gali 
reikšti. Tikriausiai nieko svarbaus. Kaip manot, detektyve? 

- Laikui bėgant paaiškės, - pasakė ji. - Metas išsiaiškinti, ar 
mūsų vyrukas namie. 


AŠTUONIOLIKTAS SKYRIUS 


Tinkamas žmogus 


Ji lėtai giliai įkvėpė, stengdamasi suvaldyti besidaužančią širdį, 
ir pabeldė į duris. Namo koridorius buvo tamsus, nors viename 
jo gale buvo langas, o pro jį dengiantį purvo sluoksnį sklido tru- 
putėlis šviesos. Ji nelabai žinojo, ko tikėtis. Žmogus, laikytas 
žudiku, pagalvojo. Kas jis? Viena trikampio kraštinė. Žmogus, 
kuris mokosi, bet kartais pasiima lagaminą ir kažkur kelioms 
dienoms išvyksta. Ji vėl pabeldė ir po akimirkos sulaukė atsa- 
kymo: 

— Kas ten? 

— Policija. 

"Tas žodis pakibo ore prieš ją, nuaidėjo mažoje erdvėje. Praėjo 
kelios sekundės. 

— Ko jums reikia? 

— Užduoti kelis klausimus. Atidarykit duris. 

— Kokius dar klausimus? 

Ji jautė tą vyrą vos už pusmetrio, už rudų medinių durų. 

— Atidarykit duris. 

Du pareigūnai už jos įsitempė ir žengtelėjo atgal, kad nebūtų 
tiesiai prieš duris. Ji vėl pabeldė. 

— Policija, - pakartojo. Nežinojo, ką darytų,-jei jis atsisakytų 
įleisti. 

— Na, gerai. 

Ji neturėjo kada pajusti palengvėjimą. Pasirodė, kad jo balse 
išgirdo kažkokį gudravimą, delsimą, tai priminė užsispyrusį vai- 
ką, kai šis pagaunamas darantis ką nors bloga. Galbūt, pagalvo- 
j0, prieš įleisdamas jis atsigręžė apžiūrėti buto vidų, bandyda- 
mas nuspėti, ko ji galėtų ieškoti. Įrodymų? Kokių įrodymų? 

Ji išgirdo rakinamų spynų bei traukiamos grandinėlės garsą ir 
durys prasivėrė. Andrėja Šeifer žvelgė į Robertą Erlą Fergiuso- 
ną. Jis vilkėjo džinsus ir apsmukusį išblukus; kaštoninės spalvos 
bluzoną, nukarusį nuo pečių; šis buvo keliais dydžiais per dide- 
lis ir slėpė jo figūrą. Plaukai buvo nukirpti trumpai, jis pats nu- 
siskutęs. Ji beveik atšoko atgal iš nuostabos — to vyro pyktis 
trenkėsi į ją kaip kūjo smūgis. Jo akys buvo įtūžusios, verian- 
čios. Jo žvilgsnis greitai perkirto juos skiriantį nuotolį. 

— Ko norit? - paklausė jis, - aš nieko nepadariau. 

— Noriu su jumis pasikalbėti. 

- Turite ženklelį? — pareikalavo jis. 

Ji pakėlė ženklelį jam apžiūrėti. 

— Monro apygarda? Floridoje? 

— Teisingai. Mano pavardė Šeifer. Aš iš žmogžudysčių skyriaus. 

Akimirką ji pamatė abejones Fergiusono veide, lyg jis bandy- 
tų prisiminti sunkiai prisimenamą dalyką. 

— Tai kiek žemiau Deido, tiesa? Netoli Evergleido pakraščio? 

— Taip. 

— Ko jums iš manęs reikia? 

— Ar galiu įeiti? 

— Ne, kol nepasakysite, ko jums iš manęs reikia. 

Fergiusonas žiūrėjo į ją ir tylėjo. Ji suprato, kad jie abu vieno- 
do ūgio ir jo liesas sudėjimas nedaug tesiskiria nuo jos. Bet jis 
buvo toks žmogus, kurio ūgis ir jėga nepriklauso viena nuo kita. 

— Toli važiavote, —- pasakė. 

Jis pasisuko ir pažiūrėjo į du policininkus, stovinčius jai už 
nugaros. 

- O ką jie čia veikia? 

— Jie vietiniai. 

— Bijojot ateiti viena? 

Jo akys nemaloniai prisimerkė. Abu lydintys pareigūnai žen- 
gė į priekį, sumažindami atstumą iki durų. Fergiusonas, sukry- 
žiavęs rankas, pasiliko tarpduryje. 

— Ne, - atsiliepė ji iškart, bet į tą žodį jis atsakė tik šypsena, 
kuri greitai dingo. 

- Aš nieko nepadariau, - pakartojo jis ramiai, kaip policinin- 
kas, skaitantis iš kokio nors nuorašo. 

— Aš ir nesakiau, kad padarėte. 

Fergiusonas šyptelėjo. 

— Bet nebūtumėt čia atvykusi, nebent turėtumėt svarbią prie- 
žastį su manimi susitikti, tiesa? 

Jis žengė atgal. 

— Na gerai. Galite įeiti. Užduoti savo klausimus. Neturiu ko 
slėpti. 

Paskutinis sakinys buvo ištartas garsiai, skirtas dviem Naujojo 
Džersio policininkams. 

Ji užėjo į jo butą. Vos tik įžengė, Fergiusonas atsistojo tarp 
jos ir dviejų lydinčių policininkų, užstodamas jiems kelią. 

— O jūsų, stuobrių, nekviečiau, - pasakė greitai. - Tik ją. Ne- 
bent turite orderį. 

Šeifer nustebusi atsisuko. Pamatė, kaip abu Niuarko polici- 
ninkai iškart pasišiaušė. Kaip ir visi policininkai, nepratę gauti 
įsakymų iš civilių. 

— Pasitrauk iš kelio, - pasakė senesnysis policininkas. 

Jaunesnysis policininkas jau ruošėsi stumtelėti Fergiusoną į 
krūtinę ir patraukti šalin, bet persigalvojo. Šeifer išpyškino: 

— Nieko. Aš susitvarkysiu. 

Policininkai dvejojo. 

— Tai ne pagal procedūrą, — tarė senesnysis pareigūnas. Jis 
pasisuko į Fergiusoną. - Nori stumdytis, šikniau? 

Fergiusonas nejudėjo. 

Šeifer greitai ir aiškiai mostelėjo policininkams. Netrukus jie 
abu pasitraukė į koridorių. 

— Na, gerai, - tarė senesnis policininkas. - Mes palauksim čia. 

Jis atsigręžė į Fergiusoną. 

— Aš gerai atsimenu veidus, šunsnuki, —- sušnabždėjo. — Nesi- 
tikėk, kad užmiršiu tavąjį. 

Fergiusonas išsiviepė. 

- O aš prisiminsiu tavąjį, - pasakė. 

Jau norėjo uždaryti duris, bet jaunasis pareigūnas ištiesė ran- 
ką, stiprią kaip amerikietiškojo futbolo žaidėjo, ir tarė: 

— Durys liks atviros, aišku? Tuomet nebus jokių nemalonumų. 

Fergiusonas patraukė ranką nuo durų. 

— Jei jau taip norite. 

Jis apsisuko ir nusivedė Šeifer į butą. Eidamas kalbėjo: 

- Jau esu tokių matęs anksčiau. Kaip dauguma sargybinių ka- 
lėjime. Mano, kad turi vaidinti kietus. Nežino, ką tai iš tikro 
reiškia. 

— O ką tai reiškia, pone Fergiusonai? 

— Esi kietas, kai žinai dieną ir valandą. Kai žinai, kad esi visiš- 
kai sveikas, bet visuomenė tave padarė mirtinu ligoniu. Esi kie- 
tas, kai žinai, jog kiekvienas įkvėpimas tave priartina prie pas- 
kutinio. 

Jis sustojo mažos svetainės viduryje. 

- O kaip jūs, detektyve? Manote esanti kieta? 

— Kai reikia tokiai būti, - atsakė ji. 

Jis nenusijuokė, bet spoksojo į ją nepatikliu ir pašaipiu žvilgsniu. 

— Prisėskit, — pasakė Fergiusonas ir atsisėdo ant susidėvėju- 
sios sofos krašto. 

— Ačiū, -— atsakė ji. Bet nesisėdo. Pradėjo lėtai vaikštinėti po 
kambarį, dairydamasi ir atidžiai stebėdama Fergiusoną. To ją 
išmokė. Stovėk, kol apklausiamasis sėdi. Tai bet ką sudirgina ir 
teikia klausimams daugiau galios. Jo akys įdėmiai ją sekė. 

— Ko nors ieškote? 

— Ne. 

- Tai pasakykite, ko iš manęs norit. 

Ji nuėjo prie lango ir pažiūrėjo į lauką. Matė raudoną sąva- 
dautojo automobilį ir galėjo apžvelgti visą kvartalą, kuriame ne- 
buvo nė gyvos dvasios. 

— Nelabai ištaiginga, - pasakė ji. - Kodėl čia kas nors norėtų 
gyventi? Ypač jei nebūtų būtina? 

Jis neatsakė į jos klausimą. 

— Prostitutės prie kampo. Narkotikų lizdas už dviejų pastatų. 
Kas dar? Vagys. Gatvės gaujos. Narkomanai... — ji įdėmiai pa- 
žiūrėjo į jį, - žudikai. Ir jūs. 

— Iš tikrųjų. 

- Kas jūs toks, pone Fergiusonai ? 

— Aš studentas. 

- Ar yra dar tokių kaip jūs? 

— Neteko sutikti nė vieno. 

— Tai kodėl čia gyvenate? 

— Man čia patinka. 

— Pritapote? 

— Aš to nesakiau. 

— Tai kodėl? 

— Čia saugu, - jis tyliai nusijuokė, — saugiausia vieta žemėje. 

- Tai ne atsakymas. 

Jis gūžtelėjo. 

— Kiekvienas gyvena savyje. Ne pasaulyje, o savo paties vidu- 
je. Tai pirma pamoka, kurią išmoksti sėdėdamas mirtininkų ka- 
meroje. Pirma iš daugelio. Manot, kad užmiršti, ko ten išmokai, 
vien todėl, kad pavyko ištrūkti? Dabar sakykit, ko norit. 

Ji neatsakė ir toliau vaikščiojo po mažą butą. Apžiūrėjo mie- 
gamąjį. Ten stovėjo viengulė lova ir vienintelė ruda medinė spin- 
telė. Matė kelis drabužius, pakabintus menkoje sieninėje spin- 
toje. Virtuvėje stovėjo mažas šaldytuvas, krosnis ir kriauklė. Prie 
kriauklės džiūvo krūva apskilusių, paprastų indų. 

Sugrįžusi į svetainę, kampe pastebėjo mažą stalelį, ant kurio 
stovėjo nešiojama rašomoji mašinėlė, aplink mėtėsi popieriai. 
Šalia stalo buvo knygų lentyna, padaryta iš šlakbetonio ir pigių 
nedažytų pušinių lentų. Ji priėjo prie stalelio ir apžiūrėjo knygas 
lentynoje, iškart kelias atpažino: viena apie teismo mediciną, pa- 
rašyta buvusio Niujorko medicinos eksperto, kita — apie FTB 
taikomą įtariamųjų atpažinimo metodiką, trečia - apie žiniasklai- 
dą ir nusikaltimus, parašyta Kolumbijos universiteto dėstytojo. 
Tas knygas ji buvo skaičiusi studijuodama policijos akademijoje. 
Buvo dar daug kitų knygų apie nusikaltimus ir kovą su jais, visos 
gerokai apsitrynusios, aiškiai pirktos iš antrų rankų. Ji ištraukė 
vieną iš lentynos ir atvertė. Kai kurie dalykai buvo pažymėti gel- 
tonu žymekliu. 

— Jūs pasižymėjote? 

— Ne. Sakykit, ko norit. 

Ji padėjo knygą ir akimis perbėgo ant stalo sumestus popie- 
rius. Pastebėjo keletą adresų, tarp jų ir Metjaus Kovarto, užra- 
šytą ant vieno lapo. Buvo keli Pačiulos telefono numeriai, ad- 
vokato, kurio ji nepažinojo, adresas Tampoje. Paėmė ir jam 
parodė. 

— Kas šitie žmonės? — paklausė ji. 

Jis sudvejojo, tada atsakė: 

- Turiu parašyti kelis laiškus. Žmonėms, kurie mane parėmė 
kovoje dėl laisvės. 

Ji padėjo popierių atgal. Šalia stalelio gulėjo krūvelė laikraš- 
čių. Ji pasilenkė ir peržiūrėjo juos. Ten buvo ir vietinių naujie- 
nų, Ir pirmųjų puslapių. Vieni laikraščiai buvo iš Naujojo Džer- 
sio, kiti iš Floridos. Ji matė kelis The Miami Journal, The Tampa 
Tribune, The St. Petersburg Times, kitų laikraščių numerius. Iš- 
traukė The Newark Star-Ledger numerį ir pamatė antraštę: ŠEI- 
MA SIŪLO ATLYGĮ UŽ INFORMACIJĄ APIE DINGU- 
SIĄ DUKTERĮ. 

— Tokie dalykai jus domina? - paklausė ji. 

— Tiek pat, kiek ir jus, - atrėžė Fergiusonas. — Argi ne, de- 
tektyve? Kai paimat laikraštį, kokį straipsnį perskaitote pir- 
miausia? 

Ji neatsakė, bet vėl pasižiūrėjo į laikraščius. Pastebėjo kiekvie- 
name puslapyje po kriminalinį straipsnį. Kitos antraštės iškilo jai 
prieš akis: POLICIJA TIRIA ĮRODYMUS UŽPUOLIMO BY- 
LOJE ir JOKIŲ NAUJIENŲ PAGROBIMO BYLOJE. 

— Kur gaunate šių laikraščių? 

Jis piktai dėbtelėjo į ją. 

— Į Floridą sugrįžtu gana dažnai. Sakau kalbas bažnyčiose, 
pilietinėse grupėse, - jo akys įsmigo į ją. —- Juodaodžių bažny- 
čiose, juodaodžių pilietinėse grupėse. Tokiems žmonėms, kurie 
supranta, kaip nekaltas žmogus gali būti nuteistas mirties baus- 
me. Tokiems žmonėms, kurie nemano, kad juodaodžiui nėra ne- 
įprasta būti puldinėjamam policininkų. Kurie nemano, jog keis- 
ta, kad kiekvienas paprastas žmogžudystes tiriantis šios valsti- 
jos faras, negalintis pasistūmėti į priekį savo byloje, gali pradėti 
kibti prie nekalto juodaodžio. 

Jis ir toliau piktai žiūrėjo į ją, ji numetė laikraštį atgal į krūvą. 

— Aš studijuoju kriminologiją. Žiniasklaida ir nusikaltimai. 
Trečiadieniais nuo septynioliktos trisdešimt iki devynioliktos tris- 
dešimt. Tai fakultatyvus dalykas. Kriminologija 307. Profeso- 
rius Morinas. Štai kodėl renku laikraščius. 

Ji vėl apžvelgė stalą. 

- Ir gausiu aukščiausią įvertinimą, - pridūrė. Jo balsas atgavo 
pašaipų toną. - Dabar sakykite, ko norit, - nepasidavė jis. 

— Na, gerai, - tarė ji. Jo žvilgsnio galia vertė ją jaustis nejau- 
kiai. Ji atsitraukė nuo stalo ir sugrįžo prie jo. 

— Kada paskutinį kartą buvote Florida Kise? Aukštutiniame 
Kise. Islamoradoje. Maratone. Ki Large. Kada ten važiavote kal- 
bėtis su kokia nors pilietine grupe? 

Ji nė nebandė slėpti savo sarkazmo. 

— Niekada nesu ten buvęs, — atsakė jis. 

— Tikrai? 

— Niekada. 

- Žinoma, jei kas nors man sakytų priešingai, tai man kažką 
rodytų, tiesa? — ji lengvai melavo, bet šis grasinimas nuo jo atšoko. 

— Sakyčiau, kad kažkas jus klaidingai informuoja. 

— Ar žinot tokią Tarpūno gatvę? 

— Ne. 

— Toki namą. Tryliktą numerį. Esate ten buvęs? 

— Ne. 

- Jūsų draugelis Kovartas ten yra buvęs. 

Jis neatsakė. 

- Ar žinote, ką jis ten rado? 

— Ne. 

— Du lavonus. 

— Ar dėl to jūs čia? 

— Ne, - pamelavo ji. — Aš čia, nes kai ko nesuprantu. 

Jo balse suskambo šaltas tvirtumas. 

— Ko gi nesuprantat, detektyve? 

- Jūsų, Bleiro Salivano ir Metjaus Kovarto. 

Kambaryje stojo laikina tyla. 

— Negaliu jums padėti, - pasakė jis. 

— Ne? 

Fergiusonas gali bet ką priversti jaustis nejaukiai vien sėdėda- 
mas ir nejudėdamas, pagalvojo ji. 

— Na, gerai. Pasakykite, ką veikėte kelias dienas prieš tai, kai 
jūsų seną gerą draugą Bleirą Salivaną iškepė elektra. 

Vieną akimirką jo veidą nušvietė nuostaba. Paskui Fergiuso- 
nas atsakė: 

— Aš buvau čia. Mokiausi. Ėjau į paskaitas. Mano paskaitų 
tvarkaraštis ant sienos. 

- Prieš pat Salivanui atsisėdant į elektros kėdę. Ar nebuvote 
trumpam išvykęs? 

— Ne. 

Jis pirštu parodė į sieną. Ji atsisuko ir pamatė sąrašą, prikli- 
juotą prie apsilupusios sienos. Nuėjo prie jos ir nusirašė kelis 
dėstytojų vardus ir paskaitų laiką. Sąraše buvo profesorius Mo- 
rinas bei Žiniasklaida ir nusikaltimai. 

— Ar galite tai įrodyti? 

— O turėčiau? 

- Galbūt. 

- Galbūt ir galiu. 

Tolumoje Šeifer išgirdo policijos sireną, jos garsas perėjo per 
mažąjį kambarį. 

— „ir jis niekada nebuvo mano draugužis, - pasakė Fergiuso- 
nas, — tiesą sakant, jis manęs nekentė. O aš nekenčiau jo. 

— Ar tai tiesa? 

— Taip. 

— Ką žinote apie jo patėvio ir motinos mirtį? 

— Tai jūsų byla? 

- Atsakykit į klausimą. 

— Nieko, - jis šyptelėjo ir pridūrė, — ne. Aš žinau tai, ką per- 
skaičiau laikraštyje ir pamačiau per televiziją. Žinau, kad jie bu- 
vo nužudyti kelios dienos prieš jo mirties bausmės įvykdymą ir 
kad jis prisipažino ponui Kovartui kažkaip užsakęs juos nužu- 
dyti. Taip rašė laikraščiai. Pateko net į The New York Times, de- 
tektyve. Bet tai viskas. 

Fergiusonas atsipalaidavo. Jo balsas staiga igavo žmogaus, 
mėgstančio kovoti žodžiais, toną. 

— Pasakykit, kaip jis galėjo užsakyti tas žmogžudystes, — pa- 
klausė ji. - Jūs - mirtininkų kamerų ekspertas. 

- Iš tikrųjų, aš toks, - Fergiusonas nutilo ir susimąstė. 

— Yra keli skirtingi būdai... - jis jai nemaloniai išsiviepė, — 
pirma peržiūrėčiau lankytojų sąrašą. Jie pasižymi kiekvieną vi- 
zitą kalėjime. Kiekvieną advokatą, reporterį, draugą ar šeimos 
narį. Aš pradėčiau ta diena, kai Salivaną ten pasodino, ir patik- 
rinčiau kiekvieną žmogų, kuris su juo kada nors susitiko. Žino- 

te, tokių buvo gana daug. Psichologai, prodiuseriai ir FTB spe- 
cialistai. Ir žinoma, galų gale ponas Kovartas... 

Fergiusono balse suskambo gyvybinga gaidelė. 

— O tada pasikalbėčiau su sargybiniais. Žinot, koks turi būti, 
kad dirbtum sargybiniu mirtininkų kamerose? Turi turėti žudi- 
ko gyslelę, nes žinai, jog vieną dieną tau gali tekti pririšti kokį 
vargšelį prie elektros kėdės. Turi būti toks pats kaip tas žmogus, 
kurį sodinsi į elektros kėdę. 

Šeifer dėbtelėjo į jį. 

— Po galais, jie tau pasakys, kad tai tik darbas ir čia nėra nieko 
asmeniško, kad tai niekuo nesiskiria nuo kitų kalėjimo darbų, nors 
tai netiesa. Tik savanoriai eina dirbti į O, R ir S sparnus. Tau turi 
patikti tai, ką darai, ir tai, ką gali tekti padaryti. 

Jis pakėlė į ją žvitrias akis. 

— Ir jei kam nors atrodo, kad įkišti ką nors į elektros kėdę ir 
iščirškinti yra paprasta, nemanau, kad tam žmogui būtų sunku 
ką nors pririšti prie kėdės ir perpjauti gerklę. 

— Aš nesakiau, kad jiems perpjovė gerkles. 

— Visa tai buvo laikraščiuose. 

— Kas? - paklausė ji, - pasakykite man kelis vardus. 

— Norit, kad jums padėčiau? 

— Pasakykite vardus. Su kuo pasikalbėtumėte? 

Jis papurtė galvą. 

— Nežinau. Bet jų ten buvo. Aplink tas kameras sukasi žudikų 
bendruomenė. Netrukus supratau, kad kai kuriems sargams rei- 
kėtų sėdėti kitoje grotų pusėje. 

Jis toliau jai šypsojosi. 

— Eikit ir pati pasižiūrėkit, — tarė. - Tokia protinga detektyvė 
turėtų gana greitai išsiaiškinti, kas suktas, o kas - ne. 

- Žudikų bendruomenė, - pasakė ji, — kurioje pritapote ir 
jūs, pone Fergiusonai. 

— Nepritapau. Aš buvau nuošalėje. 

— O kiek reikėtų užmokėti? 

Jis gūžtelėjo pečiais. 

— Nežinau. Daug? Mažai? Pinigai labai sunkiai įvertinami, de- 
tektyve, nes teisingas žmogus padarytų neteisingą dalyką dėl dau- 
gelio priežasčių. 

— Ką turite omeny? 

— Na, pavyzdžiui, Bleirą Salivaną. Jis jus nužudytų be jokios 
priežasties. Be jokio mokesčio, tik dėl malonumo tai daryti, tie- 
sa, detektyve? Ar esate tokį sutikusi? Nemanyčiau. Atrodot per 
jauna ir nepatyrusi, kad taip būtų buvę. 

Jo akys sekė, kai ji pajudėjo į šoną. 

- Žinote, detektyve, mirtininkų kamerose sėdintys žmonės 
taip nekenčia policijos, kad farą nužudytų nemokamai. Ir mė- 
gautųsi kiekviena akimirka. Ypač jei galėtų, na žinote, tai ištęs- 
ti. Užtrukti kuo ilgiau. 

Jis smagiai tyčiojosi iš jos. 

— Ir jiems ypač patiktų nužudyti moterį policininkę, ar nema- 
note, detektyve? Tai jiems be galo patiktų. 

Ji neatsakė, leido skaudiems jo žodžiams perlieti ją lyg van- 
deniui. 

— Arba ponas Kovartas. Atrodo, kad jis beveik bet ką padary- 
tų dėl gero straipsnio. Kaip manote, detektyve? 

Viduje ji pajuto pykčio antplūdį. 

- O kaip jūs, pone Fergiusonai? Ko prireiktų jums, kad ką 
nors nužudytumėt? 

Jo šypsena dingo. 

— Niekada nieko nežudžiau. Ir niekada nežudysiu. 

— Mano klausimas buvo ne toks, pone Fergiusonai. Kokio už- 
mokesčio jūs norėtumėt? 

- Priklausytų, - šaltu balsu atsakė jis. 

— Nuo ko priklausytų? - pareikalavo ji tęsti. 

- Priklausytų nuo to, ką turėčiau nužudyti, - jis žiūrėjo į ją Iš 
kitapus kambario, - argi tai galioja visiems, detektyve? Yra nu- 

žudymų, už kuriuos reikėtų mokėti daug, tiesa? Kitus padary- 
tum už dyką. 

— O ką jūs padarytumėte už dyką, pone Fergiusonai? 

Jis vėl šyptelėjo. 

— Negalėčiau pasakyti. Niekada apie tai negalvojau. 

— Tikrai? Jūs ne taip kalbėjot tiems dviem Eskambijos detek- 
tyvams. Ir ne taip nusprendė prisiekusieji. 

Beveik nevaldomas įtūžis iškreipė jo veidą ir jis atsakė karčiu, 
žemu balsu: 

— Jie iš manęs išgavo tuos žodžius mušimu. Jūs puikiai tai 
žinote. Teisėjas anuliavo mano prisipažinimą. Tai mergaitei aš 
niekada nieko nedariau. Salivanas kaltas, jis ją nužudė. 

— O užmokestis? 

- Šiuo atveju užmokestis buvo tik malonumas, - šaltai pasakė 
Fergiusonas 

— O kaip Salivanas ir jo šeima? Kaip manote, kuo jis galėjo 
sumokėti už tą nužudymą? 

- Bleiras Salivanas? Manau, kad jis būtų pardavęs sielą, kad 
juos su savimi nusineštų. 

Fergiusonas pasilenkė į prieki ir prakalbo tyliau: 

- Žinot, ką jis pasakė, dar prieš man išsiaiškinant, kad jis bu- 
vo tas vyras, kuris nužudė tą mergaitę ir įkišo mane į mirtininkų 
kamerą? Jis kalbėdavo apie vėžį. Kaip koks prakeiktas gydyto- 
jas, jis tiek daug žinojo apie tą ligą. Jis pradėdavo kalbėti apie 
deformuotas ląsteles, molekulinės struktūras, DNR mutacijas 
ir kaip šitie maži, mikroskopiniai dalykėliai pradeda tavyje veik- 
ti, visokeriopai žalodami visą tavo kūną, braudamiesi į tavo plau- 
čius ar žarnas, kasą, smegenis ar kur nors kitur, kad tik tu iš 
vidaus supūtum. O baigęs savo kalbą jis atsilošdavo ir sakydavo, 
kad jis — visiškai toks pat, niekuo nesiskiria nuo vėžio. Ką apie 
tai manote, detektyve? 

Fergiusonas atsitiesė, lyg atsipalaiduodamas, bet Šeifer ma- 
tė, kokie įsitempę jo raumenys. Ji neatsakė, bet vėl pradėjo 


JOHN KATZENBACH Iš KII.NUS TIKSLAS 409 


vaikščioti po butą. Jautėsi taip, lyg grindys truputį svyruotų jai 
po kojomis. 

- Jis su jumis kalbėjo apie mirtį? 

Fergiusonas pasilenkė į priekį. 

— Mirtininkų kamerose tai dažna tema. 

-— Tr ko išmokote? 

— Aš išmokau, kad tai vienas iš dažniausiai pasitaikančių da- 
lykų, ar ne, detektyve? Ji visur, kur tik pasisuki. Žmonės mano, 
kad mirtis kažkuo svarbi, bet ji tokia nėra, argi ne? 

— Kai kurios mirtys svarbios. 

- Turbūt tos, kurios domina jus. 

— Teisingai. 

Ji pamatė, kaip jis dar truputį palinko į priekį, lyg laukdamas 
kito jos klausimo. 

— Jums patinka sportbačiai? — staiga paklausė jo. Akimirką 
pagalvojo, kad mažajame kambaryje prašneko kažkas kitas. 

Jis atrodė truputį nustebęs. 

- Žinoma. Visuomet jais aviu. Visi čia jais avi. 

— O kaip šitie? Kokios firmos? 

— Nike. 

- Jie atrodo nauji. 

- Pirkau praeitą savaitę. 

— Ar turite dar vieną porą spintoje? 

- Žinoma. 

Ji nuėjo prieš jį miegamojo link. 

- Tiesiog čia pasėdėkite, - pasakė. Jautė, kaip jo akys, degin- 
damos nugarą, ją seka. 

Spintoje buvo pora krepšinio sportbačių. Pakėlė juos. Velnias, 
pagalvojo. Jie buvo Converse, seni ir dėvėti tiek, kad beveik įplyšę 
ties nykščiu. Ji vis tiek vieną apvertė ir apžiūrėjo padą. Pado 
krašte guma buvo nutrinta iki lygumo. Ji papurtė galvą. Tai ma- 
tytųsi pėdsake. Ir pado raštas buvo kitoks nei Reebok, kuriuos 
avėjo žudikas Tarpūno gatvės tryliktajame name. Ji padėjo ba- 
tus atgal ir grįžo pas Fergiusoną. Jis pažiūrėjo į ją. 

— Turite pado atspaudą iš žmogžudystės vietos? 

Ji tylėjo. 

- Ir jums staiga toptelėjo mintis patikrinti mano spintą. 

Jis spoksojo į ją. 

— Ką dar turite? 

Po akimirkos jis atsakė į savo klausimą: 

— Nedaug, tiesa? Bet kas jus čia atvedė? 

— Aš jau sakiau. Metjus Kovartas. Bleiras Salivanas. Ir jūs. 

Iš pradžių jis nieko nesakė. Ji matė, kaip greitai veikia jo pro- 
tas. Pagaliau jis prašneko tyliu, piktu balsu: 

— Tai taip dabar viskas bus? Nuo šiol? Ar ne? Kokiam nors 
pavargusiam Floridos farui reikės surasti kaltininką žmogžudys- 
tės byloje ir aš būsiu labai patogus taikinys, tiesa? Vienąkart 
nuteistas tapau puikiu kandidatu bet kam, ką jūs išsigalvosit. 

— Aš nesakiau, kad jūs įtariamasis. 

— Bet norėjote pamatyti mano sportbačius? 

- Įprasta tvarka, pone Fergiusonai. Aš tikrinu visų sportba- 
čius. Net ir pono Kovarto. 

Fergiusonas prunkštelėjo, beveik nusijuokė. 

- Žinoma, kad taip darote. Na, ir kokius batus avi ponas Ko- 
vartas? 

Ji ir toliau rezgė melą: 

- Reebok. 

- Žinoma. Turbūt nauji, nes kai mačiau paskutinįkart, Kovar- 
tas dėvėjo Converse, tokius pat kaip mano senieji. 

Ji neatsakė. 

— Na, tai tikrinate visų batus? Bet mane padaryti kaltą leng- 
viausia, tiesa? Argi nebūtų nuostabu susieti mane su ta žmogžu- 
dyste? Tai tikrai patektų į laikraščių antraštes. Gal jus net pa- 
aukštintų. Niekas tikrai nesidomėtų jūsų motyvais. 

Ji atsuko tai prieš jį: 

- Tai jus tikrai lengviausia apkaltinti? Kodėl gi? 

— Aš visada toks buvau, toks ir liksiu. Jei ne aš, tai kas nors 

panašus į mane — jaunas juodaodis. Automatiškai padaromas 
įtariamuoju. 

Ji papurtė galvą. 

Jis kone pašoko nuo staigaus pykčio: 

— Ne? Kai Pačiuloje jiems skubiai prireikė ko nors, pas ką jie 
atėjo? Ir jūs? Manote, kad jeigu pažinojau Bleirą Salivaną, rei- 
kėjo kuo greičiau sa manim pasikalbėti? Po velnių, aš nieko ne- 
padariau! Tas vyras man beveik kainavo gyvybę. Aš trejus me- 
tus praleidau mirtininkų kameroje už tai, ko nepadariau — dėl 
tokių policininkų kaip jūs. Galvojau, kad artėja mano mirtis, 
nes buvau patekęs į mūsų nuostabiąją teismų sistemą. Todėl ei- 
kit šikt, detektyve. Aš niekam nebebūsiu patogiu taikiniu. Gal 
aš ir juodaodis, bet ne žudikas. Ir vien dėl to, kad esu juodaodis, 
iškart netampu žudiku. 

Fergiusonas atsisėdo atgal į vietą. 

-— Norėjote sužinoti, kodėl pasirinkau gyventi čia? Nes čia žmo- 
nės supranta, ką reiškia būti juodaodžiu ir visuomet būti arba 
įtariamuoju, arba auka. Čia visi tokie. Viena arba kita. Aš esu 
buvęs ir vienoks, ir kitoks, todėl čia pritampu. Dėl to man ši 
vieta patinka, net jei neprivalau čia gyventi. Suprantate, detck- 
tyve? Abejoju. Nes jūs baltaodė ir niekada to nepatirsite. 

Jis vėl pakilo ir pažvelgė pro langą. 

— Niekada nesuprasite, kodėl kas nors šitą vietą vadina na- 
mais. 

Atsisuko į ją. 

— Ar dar turite klausimų, detektyve? 

Jo pykčio jėga ją nugalėjo. Ji papurtė galvą. 

— Gerai, - tyliai pasakė jis. - Tuomet nešdinkitės iš čia. 

Jis mostelėjo į duris. Ji žengė prie jų. 

- Galbūt turėsiu daugiau klausimų. 

Jis papurtė galvą. 

— Ne, nemanau, detektyve. Tik ne dar kartą. Paskutinįkart, 
kai buvau mandagus su dviem detektyvais, man tai kainavo tre- 

jus gyvenimo metus ir net galėjo mane pribaigti. Jūs turėjot savo 
progą. Ji baigėsi. 

Ji stovėjo tarpduryje. Sudvejojo, nenorėdama išeiti, bet kartu 
jautė nežmonišką palengvėjimą traukdamasi iš tos mažos erd- 
vės. Atsigręžė į Fergiusoną, bet jis jau vėrė duris. Ji suspėjo 
pamatyti jo akis, primerktas iš pykčio, prieš jam užsitrenkiant. 
Rakinamų spynų spragsėjimas nuaidėjo koridoriumi. 


DEVYNIOLIKTAS SKYRIUS 


Išvietė 


Didžiąją kelionės dalį trys vyrai važiavo tylėdami. 

Pagaliau, kai išsuko iš greitkelio, automobiliui taškantis per 
vieškelio purvą, Briusas Vilkoksas prabilo: 

- Ji nieko mums nepasakys. Griebs tą senąjį šautuvą ir išspirs 
iš savo namų taip greitai, kaip alkanas uodas kąstų tavo nuogą 
užpakalį. Mes tik gaištam laiką. 

Jis vairavo. Šalia jo priekinėje sėdynėje Tenis Braunas spok- 
sojo pro priekinį langą ir nieko neatsakė. Kai šviesos ruožas pra- 
siskverbdavo pro medžių tankmę ir jį apšviesdavo, atrodydavo, 
kad jo oda spindi lyg šlapia. Po Vilkokso žodžių jis pakėlė vieną 
ranką ir lengvai mostelėjo, leisdamas suprasti, kad jam derėtų 
tylėti, tada vėl paniro į apmąstymus. 

Vilkoksas vairuodamas toliau sumurmėjo: 

- Vis tiek manau, kad veltui gaištam laiką. 

- Negaištam, - burbtelėjo Braunas, kai automobilis slystelėjo 
į šoną ant nelygios žemės. 

— Kodėl gi? - paklausė detektyvas. - Norėčiau, kad judu pa- 
sakytumėt man, ką sužinojote. 

Jis pasisuko į Kovartą, sėdintį galinės sėdynės viduryje ir 
besijaučiantį kaip kalinys - jie dažniausiai sodinami į tą vietą. 

Braunas lėtai prašneko: 

- Prieš sėsdamas į kėdę, Salivanas pasakė Kovartui, kad Fer- 
giusono namuose yra įrodymų, kuriuos mes praleidome. Kad jie 
vis dar ten. Dabar mes tai patikrinsim. 

Vilkoksas papurtė galvą. 

— Teni, tu man nė pusės nepasakai. Manau, jis tik tampė tą 
skystaklynį už pasaitėlio. 

Jis kalbėjo taip, lyg Kovartas nesėdėtų automobilio gale. 

— Aš pats vadovavau kratai. Mes apžiūrėjom tą vietą nuo 
grindų iki lubų. Patrankėm kiekvieną sieną, ieškodami tuščios 
ertmės. Atplėšėm grindų lentas. Peržiūrėjom kiekvieną anglį 
jo krosnyje, kad pamatytume, ar jis ką nors degino. Peršliau- 
žėm visą namą su metalo detektoriumi. Po velnių, net atsive- 
dėm tą prakeiktą pėdsekį šunį, davėm jam pauostyti kvapą ir 
pervedėm per visą namą. Jei tas šliužas ką nors slėpė - būčiau 
tai suradęs. 

- Salivanas sakė, kad jūs kažką praleidote, - įsiterpė Kovartas. 

— Salivanas daug ko pripasakojo tam rašytojėliui, - tarė Vil- 
koksas savo partneriui. - Kodėl mes, po galais, to klausomės? 

— Ei, - pasakė Kovartas. - Gal nusiraminkit? 

— Kur, po galais, jis sakė ieškoti? 

— Nesakė. Tik sakė, kad kažką praleidot. Pasakė nešvankų 
juoką apie akis užpakalyje. 

Vilkoksas papurtė galvą. 

- Šiaip ar taip, net jei ką nors rasim, nieko gero iš to nebus. 

Jis žvilgtelėjo į Brauną. 

— Viršininke, Žinai tiek pat kiek ir aš. Fergiusonas jau praeitis. 
Reikia žengti toliau. 

— Ne, - lėtai atsakė Tenis Braunas. — Jis dar ne praeitis. 

— Tai kas, jei ką nors rasim? Kokia to prasmė? Vaisius nuo 
užnuodyto medžio. Prieš Fergiusoną negalim naudoti nieko, kas 
gauta nelegaliai. Vis tiek teks grįžti prie to prisipažinimo. Net 
jei jis būtų pasakęs viską — kur paslėpti įkalčiai, kaip jis nužudė 
mažąją Džoanę - visą sušiktą tiesą, teisėjas vis tiek būtų atme- 

tęs jo prisipažinimą. Kaip ir viską, kas juo pagrįsta, taip pat ir 
kaltinimus Fergiusonui. 

— Bet juk ne taip atsitiko, - pasakė Kovartas. 

Braunas pertraukė: 

— Tikrai. Ne visiškai taip. Dėl to galėtų pasiginčyti keli advo- 
katai, - prieš tęsdamas jis pagalvojo: — Bet nesitikiu laimėti šitos 
bylos teisme. 

Savo minties jis neišplėtojo. 

Po trumpos tylos Vilkoksas vėl prabilo: 

— Net nemanau, kad Fergiusono senelė leistų mums ten žval- 
gytis, nebent turėtume kratos orderį. Po velnių, manau, kad be 
teisėjo išduoto orderio ji nesakytų net kiek valandų. Laiko švais- 
tymas. 

— Ji leis Kovartui pasižiūrėti. 

— Kai mes jį ten atvešim? Jokiu būdu. 

— Ji jam leis. 

- Ji turbūt nekenčia spaudos labiau nei aš. Galų gale jie irgi 
padėjo įkišti jos mažąjį brangutį į mirtininkų kamerą. 

— O paskui jį iš ten ištraukė. 

— Nemanau, kad ji taip galvoja. Ji sena baptistė Biblijos mylė- 
toja. Turbūt tiki, kad pats Jėzus nusileido iš dangaus ir atidarė 
jos berniuko kameros duris, nes ji jį atakavo maldomis kiekvie- 
ną sekmadienį bažnyčioje. Šiaip ar taip, net jei ji leis jam įeiti ir 
viską apžiūrėti, nors to ji tikrai nepadarys, — jis net nežinos, ko 
ieškoti. Net ir kaip ieškoti. 

— Ne, jis žino. 

— Gerai, tada, tarkim, tiesiog tarkim, šiaip sau, kad jis ką nors 
ras. Kuo mums tai padės? 

— Kai kuo padės, - atsakė Braunas. 

Jis pravėrė langą ir įleido į automobilį truputį dienos oro, kuris 
greitai permušė kondicionieriaus vėsą. Kalbėjo tyliai, vos gar- 
sesniu už pro langą šniokščiantį vėją balsu: 

- Tada mes žinosim, kad bent to Salivanas nemelavo. 

— Na ir kas? - atšovė Vilkoksas. - Ir kaipgi mums tai padės? 

Atsakas į klausimą buvo tyla. 

- Tada mes žinosime, su kuo turim reikalų, - pagaliau įsiterpė 
Kovartas. 

— Cha! 

Vilkoksas toliau vairavo įsitvėręs vairą, sunervintas minties, 
kad jo partneris ir priešas dalijasi informacija, kurios jis nežino. 
Tai jam sukėlė piktą, kupiną neapykantos jausmą. Jis greitai va- 
žiavo, keldamas rudų dulkių debesis, nesąmoningai norėdamas, 
kad koks senas šuva ar kvaila voverė išbėgtų prieš jį į kelią. Pa- 
spaudė greičio pedalą, pajutęs, kaip automobilio galas truputį 
slystelėjo per purvą, nekibdamas prie kelio. 

Kovartas žiūrėjo į tolyn nusidriekiančią miško medžių liniją. 

— Kur tai veda? - paklausė rodydamas pirštu. 

- Iki pat ten, kur radome Džoanę. Iki tos pačios pelkės pa- 
kraščio. Tęsiasi dar kokį kilometrą ir suka lanku aplink miestelį. 
Ten jau lakusis smėlis, kuris tave pribaigtų, ir toks tirštas pur- 
kilometrai negyvų medžių, žolių ir vandens. Visur tamsu ir vis- 
kas atrodo vienodai. Jei ten pasiklystum, užtruktų mėnesį su- 
rasti kelią atgal. Jei išvis rastum. Vabalai, gyvatės, aligatoriai ir 
visokie gleivėti ropinėjantys gyviai. Bet galima sugauti neblogų 
ešerių, kai kurie jų tikri siaubūnai, slepiasi po negyvomis šako- 
mis. Tik reikia būti atsargiam, - pasakė Vilkoksas. - Nors ne- 
manau, kad jums tai rūpėtų. 

Kol policijos automobilis lingavo keliu, trankydamasis ir kra- 
tydamasis per iškilimus ir vėžes, Kovartas mąstė apie sulanksty- 
tus spausdinimo popieriaus lapus su straipsniais, kuriuos jis ga- 
vo The Miami Journal! bibliotekoje. Jie buvo jo kostiumo vidinė- 
je kišenėje, trynėsi į marškinius ir šildė kūną, lyg būtų radioak- 
tyvūs ir spinduliuotų karštį. Jis nepasidalijo šita informacija su 
Teėniu Braunu. 

Tai galėtų būti paprasčiausias sutapimas, tvirtino pats sau. Tas 

vyras tiesiog sakė kalbą bažnyčioje. Po keturių dienų mergaitė 
dingo. Tai nieko nereiškia. Nežinia, ar jis apskritai ten buvo, ką 
darė pasakęs kalbą, kur buvo, ką veikė. Keturios dienos. Jis ga- 
lėjo grįžti į Pačiulą. Arba Niuarką. Galėjo būti nors ir Marse, iš 
to, ką žinau. 

Jo mintyse staiga iškilo Džoanės Šraiver nuotrauka, kabanti 
ant pradinės mokyklos sienos. Jis matė Donos Peri akis, iš poli- 
cijos išplatinto plakato žvelgiančias mergaitiškai lengvabūdiškai, 
džiugiai. Juoda ir balta. Jo gerklė staiga išdžiūvo. 

— Mes artėjam, — pranešė Vilkoksas. 


Partnerio žodžiai išblaškė Tenio Brauno mintis. Kai jis grįžo na- 
mo į Pačiulą, greitai įsitraukė į gyvenimo kasdienybę. Viena dukra 
negavo pagrindinio vaidmens mokyklos spektaklyje, kita suži- 
nojo, kad jai liepiama grįžti namo valanda anksčiau nei jos drau- 
gėms. Tai buvo didelės svarbos problemos, dalykai, reikalaujan- 
tys skubios jo reakcijos. Buvo kelios pareigos, kurių jo tėvas 
paprasčiausiai nenorėjo atlikti - kurti taisykles buvo viena iš jų. 
„Tai - tavo namai. Aš čia tik svečias“, - sakydavo senolis. Tačiau 
jam patiko klausytis, kaip jaunesnioji sesuo skundžiasi negavusi 
pagrindinio vaidmens. Tenis Braunas svarstė, ar kartais išryškė- 
jantis senolio kurtumas tokiose situacijoje nebuvo pranašumas. 

Jis jiems melavo apie tai, kur buvo, taip pat melavo sakyda- 
mas, ką veikė. Ir žinojo, kad būtų melavęs, jei kas nors būtų jo 
paklausęs, ko jis bijo. Jautė palengvėjimą matydamas, kad jo 
dukroms rūpi jų gyvenimai, kad jos elgiasi egocentriškai, kaip ir 
visi vaikai. Žiūrėjo į jas, viena ausim klausė jų skundų ir matė 
Donos Peri nuotrauką, kurią jis vis dar laikė kostiumo kišenėje. 
Kaip ji skiriasi nuo jų, pagalvojo. 

Jis save nuolat kritikuodavo: negali būti policininkas ir išgy- 
venti, jei nesugebi mąstyti apie įvykius kaip apie paprasčiausias 
bylas. Jis privertė save įsikabinti į tai, ką žinojo, ką galėjo pa- 
tvirtinti. Stengėsi nekreipti dėmesio į nuojautą, nes nuojauta sa- 

kė, kad jis persekioja kažką daug siaubingesnio, nei kada nors 
galėjo pagalvoti. 
— Štai čia, - pasakė Vilkoksas. 


Automobilio dugnu trankydamiesi į akmenis, jie greit priartėjo 
prie trobos. Vilkoksas staiga sustabdė automobilį ir, pažiūrėjęs į 
medinį namą priekyje, tarė: 

— Na gerai, Kovartai, pažiūrėsim, kaip įkalbėsi ją tave įsileisti. 

Jis apsisuko ir piktai pažvelgė į jį. 

— Nusiramink, Briusai, - pasakė Braunas. 

Kovartas neatsakė, bet išlipo iš automobilio ir per dulkes nu- 
skubėjo prie durų. Kartą atsigręžė ir pamatė abu detektyvus, 
atsirėmusius į automobilio šoną, sekančius jį žvilgsniais. Nusi- 
suko nuo jų ir užlipo laipteliais į verandą. Šūktelėjo: 

- Ponia Fergiuson? Ar jūs namie, ponia? 

Iš šviesaus kiemo įėjęs į verandos prieblandą bandė ką nors 
įžiūrėti viduje, bet iš pradžių nesisekė. 

- Ponia Fergiuson? Čia Metjus Kovartas. Iš The Miami Journal. 

Jokio atsako. 

Jis stipriai pabeldė į durų staktą, jausdamas, kaip ši dreba 
nuo jo krumplių. Nubaltintos medinės lentos luposi. 

— Ponia Fergiuson? Prašau. 

Pagaliau iš vidaus pasigirdo krebždėjimas. Po kelių akimirkų 
jis išgirdo balsą, atsklindantį per verandą link jo. Tas balsas buvo 
toks pat gergždžiantis ir piktas kaip visada. 

- Žinau, kas jūs toks. Ko dar prireikė? 

— Man reikia vėl su jumis pasikalbėti apie Bobį Erlą. 

— Mes jau kalbėjom ir kalbėjom, pone reporteri. Jau nebeliko 
žodžių. Ar tikrai neužtektinai girdėjot? 

— Ne. Nė iš tolo. Galiu įeiti? 

— Ką? Turite klausimų, kuriuos galima aptarti tik viduj? 

— Ponia Fergiuson, prašau. Tai svarbu. 

— Kam svarbu, pone reporteri? 

— Svarbu man. Ir jūsų anūkui. 

— Netikiu, - atsakė ji. 

Vėl stojo tyla. Kovarto akys pamažu priprato prie priete- 
mos ir jis pradėjo matyti pavidalus už durų stiklo. Matė seną 
stalą, ant kurio stovėjo vandens ąsotis su pieštomis gėlėmis. 
Kampe stovėjo lazda ir šautuvas. Po akimirkos išgirdo prie du- 
rų artėjančius žingsnius ir pagaliau jam prieš akis išdygo smul- 
ki sena juodaodė moteris. Jos oda susiliejo su tamsa viduje, 
bet sidabriniai plaukai atspindėjo pagautą šviesą. Ji judėjo lė- 
tai ir buvo susiraukusi, lyg artritas iš klubų ir nugaros būtų 
įsiskverbęs ir į širdį. 

— Aš jau daug su jumis kalbėjau. Ką dar norit išgirsti? 

- Tiesą, — greitai atsakė jis. 

Senės rūstybę pakeitė juokas. 

— Manai, kad čia rasi kokias nors tiesas, baltaodi? Manai, kad 
laikau tiesą mažame stiklainyje prie durų, ką? Išsitraukiu, kai 
man jos prireikia? 

— Maždaug taip, - atsakė jis. 

Ji nemaloniai sukikeno. Jis pamatė, kaip jos akys nukrypo už 
j0, į kiemą, kur laukė detektyvai. Įbedė akis į policininkus, įdė- 
miai įsižiūrėjo, tada, po ilgos tylos, atsisuko atgal į Kovartą. 

— Šįkart atėjote ne vienas. 

Jis papurtė galvą. 

- Jūs dabar jų pusėje, pone baltasis reporteri? 

— Ne, - sumelavo jis greitai. 

— Tai kieno pusėje esat? 

— Niekieno pusėje. 

— Paskutinįkart, kai čia lankėtės, buvot mano anūko pusėje. 
Kažkas pasikeitė? 

Jis sunkiai rinko tinkamus žodžius. 

-— Ponia Fergiuson, kai buvau kalėjime, kalbėjau su žmogumi, 
kurį visi laikė mažos mergaitės žudiku ir jis man kai ką papasa- 
kojo. Pasakojimas buvo pilnas žudynių, melo, pusiau tiesų, pu- 

siau melų. Bet vienas dalykas, kurį jis man pasakė — kad čia 
atėjęs rasčiau kažkokių įrodymų. 

— Kokių įrodymų? 

- Įrodymų, kad Bobis Erlas įvykdė nusikaltimą. 

— Iš kur tas žmogus galėjo žinoti? 

- Jis tikino, kad Bobis Erlas jam pasakė. 

Senoji moteris papurtė galvą ir nusijuokė sausu, netvirtu juo- 
ku, kuris suvirpino orą tarp jų. 

— Kodėl turėčiau leisti jums knistis ir ieškoti kažko, kas mano 
berniukui darytų tik bloga? Ar negalit tiesiog palikt jį ramybėj? 
Leisti jam kuo nors tapti? Viskas jau baigėsi ir praėjo. Leiskit 
numirėliams ilsėtis, o gyviesiems gyvent. 

— Viskas ne taip, - pasakė jis. — Jūs tai žinot. 

— Viskas, ką aš žinau, tai, kad jūs čia atėjote kelti daugiau 
problemų mano berniukui. Jam jų nereikia. 

Kovartas giliai įkvėpė. 

— Pasakysiu jums kodėl, ponia Fergiuson. Jūs mane įleisite, aš 
apsidairysiu ir nieko nerasiu — tada viskas bus baigta. Tas pasa- 
kojimas liks tik melu, kurį man pasakė tas vyras, ir viskas tuo 
pasibaigs. Gyvenimas tęsiasi. Bobiui Erlui niekada nebereikės 
galvoti apie savo praeitį. Tiedu detektyvai dings iš jūsų ir jo gy- 
venimo. Bet jei neleisite man pažiūrėti, jie niekada nebus paten- 
kinti. Ir aš nebūsiu patenkintas. Ir viskas niekada nepasibaigs. 
Visuomet bus klausimų. Jie niekada nesiliaus. Jo praeitis kan- 
kins jį iki gyvenimo galo. Suprantate, ką sakau? 

Senė susimąsčiusi padėjo ranką ant rankenos. 

- Suprantu, ką norit pasakyti, - pagaliau tarė, atsargiai dėlio- 
dama žodžius. — O jei aš jus įleisiu ir jūs rasit tą siaubingą daik- 
tą, apie kurį kalbėjo tas vyras. Kas tada? 

— Tada Bobiui Erlui vėl kils daug nemalonumų. 

Ji patylėjo, tada atsakė: 

— Aš tikrai nesuprantu, ką laimės mano berniukas, jei jus įlei- 
siu į vidų. 

Kovartas įsižiūrėjo į senąją moterį ir griebėsi paskutinio savo 
ginklo. 

- Jei manęs nejįleisite, ponia Fergiuson, aš pagalvosiu, kad jūs 
nuo manęs slepiate tiesą. Kad viduje yra paslėptų įkalčių. Taip ir 
pasakyčiau tiems dviem detektyvams, ir tada atsitiktų keli daly- 
kai. Mes sugrįžtume su orderiu ir vis tiek atliktume kratą. Ir 
niekas neužmigtų, kol neiškeltų bylos prieš jūsų anūką, ponia 
Fergiuson. Tai galiu jums pažadėti. Ir kai jie tai padarytų, aš 
būčiau čia su savo laikraščiu, visais kitais laikraščiais ir televizi- 
jomis ir žinote, kas atsitiktų, ar ne? Todėl, atrodo, jūs turite tik 
vieną pasirinkimą. Suprantate? 

Senosios moters akys iškart suspindo neapykanta. 

— Puikiai suprantu, — atkirto ji. - Aš suprantu, kad baltao- 
džiai vyrai su kostiumais visuomet gauna, ko nori. Norite įeiti — 
gerai. Vis tiek įeisit, nesvarbu, ką sakyčiau. 

— Tiesa. 

— Sugrįžtumėte su popieriuku iš teisėjo, ar ne? Jie su vienu 
buvo čia atėję, bet tai jiems niekaip nepadėjo ko nors rasti. Ma- 
not, kad šitas kartas bus kitoks? 

Ji prunkštelėjo iš pasišlykštėjimo. 

Pagaliau atsklendė durų velkę ir pravėrė kokius dvidešimt cen- 
timetrų. 

— Ar tas vyras kalėjime sakė, kur ieškoti? 

— Ne. Ne visai. 

Senoji moteris bjauriai vyptelėjo. 

— Tuomet sėkmės. 

Jis, įžengdamas į namą, lyg peržengė ribą iš vieno pasaulio į 
kitą. Buvo pripratęs - tiek, kiek įmanoma priprasti, - prie mies- 
tietiško apleistų miesto dalių skurdo. Buvo sekęs savo draugą 
Vernoną Hokinsą į daugybę nusikaltimo vietų varginguose kvar- 
taluose, todėl jo nebestebino ir nešokiravo skurdas, žiurkės ir 
besilupantys dažai. Bet šitas namas buvo kitoks, ir dėl to kėlė 
nerimą. 

Kovartas matė sustingusį, alinantį neturtą, beviltiško pykčio už- 
valdytą vietą, kuri nė nebandė pretenduoti į kokį nors komtortą 
ar patogumus, o tik rodė sunkų, varge nugyventą gyvenimą. Ant 
sienos virš apsitrynusios sofos kabojo kryžius. Kampe stovėjo se- 
na medinė supamoji kėdė, ant kurios buvo padėta viena geltona 
pagalvėlė. Aplink stovėjo dar kelios medinės kėdės, daugiausia 
rankų darbo. Ant židinio atbrailos buvo Martino Liuterio Kingo 
jaunesniojo portretas ir sena juodaodžio vyro, vilkinčio paprastą 
juodą kostiumą, nuotrauka. Jis spėjo, kad tai jos velionis vyras. 
Ten stovėjo dar kelios šeimos narių nuotraukos, tarp jų ir Rober- 
to Erlo. Sienos buvo iš tamsaus rudo medžio, dėl to kambarys 
buvo panašus į urvą. Menki šviesos spinduliai skverbėsi pro lan- 
gus, bet greitai pralaimėdavo kovą su šešėliais viduje. Jis pažiūrė- 
jo į vieną koridorių, jo gale pamatė virtuvę, kurios viduryje stovė- 
jo senovinė malkomis kūrenama viryklė. Tačiau buvo tvarkinga. 
Viskas nušiurę, bet nesimatė nė dulkelės. Ponia Fergiuson su pur- 
vu tikriausiai elgėsi taip pat kaip ir su svečiais. 

- Tai maža, bet priklauso man, - tarė ji nuožmiai. — Joks žmo- 
gus iš banko negali ateiti ir pasakyti, kad jam priklauso šitas 
namas. Jis visas yra mano. Mokėjimas už jį pribaigė mano vyrą, 
turbūt pribaigs ir mane, bet aš čia laiminga, nors tai nėra kokia 
prašmatni ir erdvi vieta. 

Ji nuklibinkščiavo prie lango ir pažiūrėjo laukan. 

— Pažįstu tą Tenį Brauną, - pasakė piktai. - Pažinojau jo am- 
žinatilsį motiną, pažįstu ir jo tėvą. Jie sunkiai dirbo kažkokiam 
ponui baltaodžiui ir užaugo manydami, kad yra geresni už mus. 
Bet tai netiesa. Prisimenu, kai jis buvo jaunas, vogdavo apelsi- 
nus iš baltiesiems priklausančių sodelių. Dabar užaugo, tapo po- 
licininku, ir mano, kad yra be galo nuostabus. Jis niekuo ne ge- 
resnis nei mano anūkas, girdit? 

Ji nusisuko nuo lango. 

— Na, tai pradėkit, ponas baltaodi reporteri. Ko ieškosit? Čia 
jums nieko nėra. Argi nematot? 

Ji pamojavo rankomis aplink save. 

— Čia niekam nieko nėra. 

Jis irgi tai matė. 

Kovartas apsižvalgė ir suprato, kad Vilkoksas sakė tiesą. Jis 
nežinojo, ko ieško ir kaip ieškoti. Jam staiga pasivaideno iš jo 
besijuokiantis Bleiras Salivanas. 

— Ne, - pasakė jis, - kur Bobio Erlo kambarys? 

Senoji moteris parodė pirštu. 

- Ten, dešinėje. Eikit. 

Kovartas lėtai ėjo koridoriumi lūšnos viduryje. Žvilgtelėjo į 
senosios moters miegamąjį. Pamatė Bibliją, atverstą viduryje dvi- 
gulės lovos, uždengtos baltu megztu užtiesalu. Asketiška ir šal- 
ta. Paguoda tik perskaitytuose žodžiuose, ir tai jos nedaug. Pra- 
ėjo pro nedidelį vonios kambarį, ne didesnį už spintą, su kriauk- 
le ir tualetu. Čia spindėjo, lyg būtų nauja. Tada pasuko į Fergiu- 
sono kambarį. 

Šis irgi buvo skurdus, kaip vienuolio. Vienas langas palubėje 
įleido truputį šviesos. Ten stovėjo geležinė lova, medinis rankų 
darbo stalelis, nedidelė komoda ir kėdė. Prie sienos pritvirtinta 
sena lenta, ant jos kukli knygų minkštais viršeliais kolekcija. Žmo- 
gaus vaikas pažadėtoje žemėje it Nematomas žmogus buvo at- 
remta į kelias mokslinės fantastikos knygas. Kampe stovėjo ke- 
lios meškerės ir sena, subraižyta plastikinė dėžutė su žvejybos 
reikmenimis. 

Kovartas atsisėdo ant lovos krašto, pajuto spyruoklių minkš- 
tumą. Jis nužvelgė visas kambario smulkmenas, ieškodamas ko- 
kio nors ženklo. Kaip atrodytų žudiko kambarys? 

Jis nežinojo. Apsidairė, prisimindamas, kaip Fergiusonas tvir- 
tino, kad atvykti iš Niuarko į Pačiulą buvo tas pats, kaip atva- 
žiuoti į vasaros stovyklą — čia būdavo šilta ir malonu, lyg kokia- 
me Heklberio Fino nuotykyje. Kurgi, po galais, tai yra, pagalvo- 
jo Kovartas, žiūrėdamas į tuščias sienas ir paprastus baldus. 

Nuo ko pradėti? Jis negalėjo tikėtis, kad kas nors tokio svar- 

baus kaip žmogžudystės įkalčiai būtų lengvai pastebimi, todėl 
pradėjo apieškodamas stalčius, jausdamasis kvailai dėl to, ką da- 
ro, žinodamas, kad tikrina gerai apieškotą vietą. Jis pakėlė kelis 
drabužius, bet buvo įsitikinęs, kad ten nieko neras. Ranka pa- 
čiupinėjo už komodos, tikrindamas, ar ten nieko nepaslėpta. Tu 
nuostabus detektyvas, ironiškai pagalvojo. Atsiklaupė ant kelių 
ir iš apačios apžiūrėjo lovą. Apčiupinėjo čiužinį. Tada pabėldė į 
sienas, ieškodamas tuščios ertmės. 

O kas ten paslėpta, bc perstojo klausinėjo savęs. 

Jis stovėjo keturpėsčias ir beldė į grindis, kai tarpduryje pasi- 
rodė Fergiusono senelė. 

— Jie darė tą patį, - pasakė ji, - kai čia buvo. Ar jūs vis dar 
nepatenkintas? 

Jis sutrikęs lėtai atsistojo. 

— Nežinau. 

Ji iš jo nusijuokė: 

— Dabar jūs baigsit. 

Jis pasitaisė drabužius. 

- Leiskite man pasikalbėti su detektyvais. 

Ji vėl sukikeno ir nusekė paskui jį iš namo į verandą. Ji sekė jį 
akimis, kai jis ėjo per kiemą pas du detektyvus. 


Tenis Braunas prašneko pirmas, jo akys žiūrėjo ne į Kovartą, 
bet tolyn, į senąją moterį. Kai reporteris priartėjo, atsigręžė į jį. 

— Na? 

— Nieko, kas bylotų apie ką nors, išskyrus jų neturtą. 

— Kaip ir sakiau, - pasakė Vilkoksas. Jis pažiūrėjo į Kovaztą, 
bet jo balsas kiek sušvelnėjo. — Buvote Fergiusono kambaryje? 

— Taip. 

— Ten visko nedaug, tiesa? 

- Kelios knygos. Meškerė. Žvejybos reikmenys. Keli drabu- 
žiai stalčiuose. Viskas. 

Vilkoksas linktelėjo. 

- Taip aš ir atsimenu. Tai mane labiausiai nervino. Žinot, kai 
įeini į kieno nors kambarį, nesvarbu, koks - turtingas ar vargšas 
yra tas žmogus, visuomet jame rasi, kas pasakytų ką nors apie tą 
žmogų. Bet ten nieko panašaus nėra. Nieko visame name. 

Braunas pasitrynė kaktą. 

— Po velnių, — pasakė, - jaučiuosi kvailas ir esu kvailas. 

Kovartas pertraukė jo mintį: 

- Blogiausia, kad nežinau, ką jūs tada atėję radote, todėl neži- 
nau, kas pasikeitė. Aš galėčiau rasti ką nors, kas man nieko ne- 
reikštų, bet užtat jums būtų svarbu. 

Vilkoksas dienos karštyje aptirpdė savo priešiškumą. 

- Taip ir maniau. Gal šitai padės. 

Jis nuėjo ir atidarė automobilio bagažinę. Viduje šalia šautu- 
vo riaušėms malšinti, apsauginės aprangos ir didelio laužtuvo 
buvo keli aplankai, pilni popierių. Jis lėtai sklaidė popierius, kol 
rado kelis susegtus lapus. Padavė Kovartui. 

- Štai turto aprašas iš praeitos apžiūros. Pažiūrėkite, gal padės. 

Popieriuje buvo surašyti iš namo konfiskuoti daiktai ir jų iš- 
dėstymas. Buvo paminėti keli drabužiai. Jie buvo pažymėti kaip 
„Sugrąžinti po tyrimo. Rezultatai neigiami.“ Iš virtuvės buvo 
paimti keli peiliai. Buvo pažymėta taip pat - „Sugrąžinti“. 

Apraše buvo parašyta, kokie daiktai iš kurių namo vietų pa- 
imti. Įdėta trumpa ieškojimo metodų ir apieškotų vietų ataskai- 
ta. Kovartas pamatė, kad Fergiusono kambarys buvo nuodug- 
niai, tačiau bergždžiai ištyrinėtas. 

- Ar matėt viduje ką nors, ką mes praleidom? - paklausė Vil- 
koksas. 

Kovartas papurtė galvą. 

— Teni, mes tik švaistom laiką. 

Kovartas pažiūrėjo į viršų ir pamatė, kad kol jis skaitė, polici- 
jos leitenantas nuėjo nuo automobilio ir įsistebeilijo į senąją mo- 
terį. Ji, likusi verandoje, piktai spoksojo į jį. 

— Teni? — paklausė Vilkoksas. 

Policininkas neatsakė. 

Kovartas stebėjo, kaip detektyvas ir senoji moteris bando 
vienas kitą nugalėti žvilgsniais. Jautėsi nepatogiai dėl bango- 
mis plakančio kaktą karščio ir marškinius prie kūno lipdančio 
prakaito. 

Po akimirkos Braunas prašneko, nenukreipdamas akių nuo 
senosios moters: 

— Dar kartą pažiūrėkit, - pasakė, - manau, praleidom kažką 
akivaizdaus. 

- Jėzau, Teni... - pradėjo sakyti Vilkoksas, bet policijos leite- 
nantas jį pertraukė: 

- Tik pažiūrėk į ją. Ji kažką žino, žino, kad mes nieko nega- 
lim padaryti. Po velnių. Patikrink dar kartą. 

Vilkoksas gūžtelėjo pečiais, kažką murmėdamas po nosimi. 
Kovartas vėl žvilgtelėjo į popierius, bandydamas perskaityti juos 
taip pat atidžiai, kaip prieš tai buvo apieškomas namas. Jis per- 
žiūrėjo lapus, kambarį po kambario, o tai darydamas garsiai kal- 
bėjosi su Vilkoksu: 

- Priekinis kambarys: patikrinti pirštų atspaudai, visi daiktai 
apžiūrėti, nė vienas nepaimtas, atplėštos grindų lentos, sienos 
patikrintos, panaudotas metalo detektorius. Senelės kambarys: 
ieškota paslėptų daiktų, nė vieno nerasta. Sandėlis: konfiskuo- 
tos žirklės, valymo skudurai, rankšluostis, patikrinta po grindi- 
mis. Fergiusono kambarys: drabužiai konfiskuoti, sienos ir grin- 
dys apžiūrėtos, susiurbti plaukų pavyzdžiai. Virtuvė: stalo įran- 
kiai apžiūrėti ir konfiskuoti, krosnies pelenai patikrinti, išsiųsti 
į laboratoriją, vidus ištyrinėtas... 

Jis pakėlė akis. 

— Atrodo, gana nuodugniai... 

— Povelnių, mes praleidom toje vietoje kelias valandas, apžiū- 
rėjome kiekvieną prakeiktą vinį, - pasakė Vilkoksas. 

Braunas ir toliau žiūrėjo į senąją moterį. 

— Atrodo, kad viskas taip pat ir šiandien, - pasakė Kovartas, — 
išskyrus tai, kad sandėlį ji pavertė tualetu. Tas mažas kambariu- 
kas tarp jos ir Fergiusono kambarių? - paklausė. 

— Taip. Labiau panašu į drabužinę nei į sandėlį, - tarė Vil- 
koksas. 

Kovartas linktelėjo. 

— Dabar ten tualetas ir kriauklė. 

Vilkoksas pridėjo: 

— Girdėjau, Fergiusonas jį ten įtaisė. Panaudojo dalį pinigų, 
gautų iš to Holivudo prodiuserio, nupirkusio teises į jo gyveni- 
mo istoriją. Civilizacija pasiekė ir padugnes. 

Tą akimirką atrodė, kad aplink besiliejanti saulės šviesa tapo 
dvigubai intensyvesnė, kaip netikėta karščio banga, išsiurbianti 
iš kiemo visą orą. 

— Tai kur jie prieš tai... 

— Išvietėje už namo. 

- Ir? 

- Ir ką? 

- Sąraše ji nepaminėta, - lėtai ištarė Kovartas. Jis pajuto stai- 
gų kraujo pliūptelėjimą į kaktą. 

Braunas nusisuko nuo ponios Fergiuson ir akis įbedė į savo 
partnerį: 

— Tu ją apieškojai, tiesa? 

Vilkoksas neryžtingai linktelėjo. 

— Aaa, taip. Šiek tiek. Orderis buvo namui, todėl nebuvau 
tikras, ar galiu. Bet vienas iš mūsų ten įėjo, tai jau tikrai. Nieko 
nerado. 

Braunas įdėmiai stebėjo savo partnerį. 

— Nagi, Teni. Jis ten rado tik smarvę ir šūdų. Tas vyrukas ten 
įėjo, apsižiūrėjo ir kaip velnias išlėkė. Tai paminėta raporte, - jis 
bakstelėjo į sakinį lapo viduryje, - matai? — pridūrė netvirtai. 

Kovartas klupdamas nuėjo nuo automobilio. Prisiminė Bleiro 
Salivano žodžius: „Jei turi akis šiknoj.“ 

— Po velnių, — pasakė jis, - po velnių, — atsisuko į Brauną. — 
Salivanas sakė... 

Policininkas susiraukė. 

— Aš atsimenu, ką jis sakė. 

Kovartas greitai apsigręžė ir patraukė pro lūšną kito jos ga- 
lo link. Tada išgirdo Fergiusono senelės balsą, perveriantį jį lyg 
strėlė: 

- Kur einate? 

— Už namo, - šiurkščiai atsakė Kovartas. 

— Ten jums nėra ko, - šaižiai suklykė ji, — negalite ten eiti. 

— Aš noriu pamatyti. Po velnių, noriu pamatyti. 

Braunas greitai prisivijo jį, laikydamas rankoje laužtuvą iš au- 
tomobilio. Abu vyrai pasuko už namo kampo ir moters priešta- 
ravimai ištirpo deginančioje kaitroje. Jie pamatė išvietę kampe, 
šalia kelių medžių, atokiau nuo visko. Medinės sienos buvo nu- 
blukusios ir papilkėjusios. Kovartas priėjo prie jos. Voratinkliai 
raizgė duris. Jis sugriebė rankeną ir stipriai patraukė. Trinantis 
senai medienai, durys girgždėdamos sunkiai prasivėrė iki pusės 
ir užsikirto. 

- Saugokis gyvačių, - pasakė Braunas, stverdamas durų kraš- 
tą ir stipriai patraukdamas. Su paskutiniu truktelėjimu, nuo ku- 
rio sudrebėjo visas statinys, durys plačiai atsivėrė. 

- Briusai! Atnešk prakeiktą žibintuvėlį! - šūktelėjo Braunas. 

Jis paėmė laužtuvą už galo ir nubraukė į šalį dar kelis voratin- 
klius. Greitas krebždėjimas privertė Kovartą šoktelėti ir kažkoks 
mažas gyvis pabėgo iš staiga pro duris pliūptelėjusios šviesos. 

Abu vyrai stovėjo vienas prie kito, žiūrėdami į medinę tualeto 
sėdynę, išpjautą iš lentos ir nugludintą vartojimo. Viduje buvo 
tvanku, tvyrojo tirštas dvokas. Įsisenėjęs tvaikas, nuo kurio buvo 
sunku kvėpuoti — artimesnis mirčiai ar senatvei nei išmatoms. 

- Ten, - pasakė Kovartas. 

Braunas pritariamai linktelėjo. 

- Gana giliai. 

Prie jų prisidėjo truputį uždusęs Vilkoksas, kuris atbėgęs tie- 
sė Braunui juodą žibintuvėlį. 

- Briusai, - tyliai paklausė jis, - tas vyrukas, kurį čia pasiun- 
tei. Ar jis pakėlė sėdynę? Patikrino išmatas? 

Vilkoksas papurtė galvą. 

— Ne, nes sėdynė buvo prikalta. Atsimenu, kad vinys buvo 
senos, nes jis mane patį privertė įeiti ir patikrinti. Nesimatė, kad 
kas būtų buvę pakelta ar pakeista. Žinai, jokių plaktuko žymių, 
įbrėžimų ar ko nors kita... 

- Jokio akivaizdaus ženklo, - pasakė Braunas. 

- Jokio. Apžiūrėję nieko neradom. 

Jo akys piktai žybtelėjo. 

— Bet... - tarė Braunas. 

— Bet tikrai negaliu garantuoti, kad jis nesugebėjo rasti būdo 
įlįsti į tą šūdo duobę, kur mes nepažiūrėjome. Kitas vyrukas įė- 
j0, apsižvalgė su žibintuvėliu ir išėjo — štai ir viskas. Aš tik įki- 
šau galvą, apsižiūrėjau ir baigta. Žinai, vienas iš mūsų tikrai bū- 
tų pamatęs ką nors įkišta toje skylėje... 

- Jei norėtum ką nors paslėpti, žinodamas, kad neturi daug 
laiko, ir būdamas įsitikinęs, kad tą vietą apieškos paskutinę, 
apieškos labai atmestinai... - Brauno balsas svyravo tarp pamoks- 
lavimo ir pykčio. 

— O kodėl nenunešus to, ką slepi, į mišką ir neužkasus? 

— Negali būti įsitikinęs, kad nebus rasta, ypač jei pasitelksime 
prakeiktus šunis. Negali būti tikras, kad liksi nepastebėtas. Bet 
gali būti tikras dėl vieno dalyko — niekas nelįs į šūdų pilną duo- 
bę, nebent privalės tai padaryti. 

Vilkoksas linktelėjo. Jo balsas virpėjo iš nevilties: 

— Tu teisus. Po velnių. Ar manai... 

Jo sakinį pertraukė nelauktas veriantis klyksmas už nugaros: 

— Dinkit iš ten! 

Trys vyrai atsisuko ir pamatė senąją moterį, atsistojusią gali- 
niame prieangyje, laikančią rankose seną dvivamzdį šautuvą. 

— Aš jus išsprogdinsiu tiesiai į pragarą, jei iš ten nepasitrauk- 
site! Dabar pat! 

Kovartas sustingo vietoje, bet abu detektyvai pradėjo lėtai ju- 
dėti į šalis, vienas į kairę, kitas į dešinę, didindami atstumą tarp 
savęs. 

— Ponia Fergiuson, - pradėjo Braunas. 

— Užsikišk! — pasakė ji, atsukdama į jį šautuvą. 

— Nagi, ponia Fergiuson... — tyliai paprašė Vilkoksas, pakel- 
damas rankas mostu, labiau panašiu į nuolankų prašymą nei pa- 
sidavimą. 

— Tu irgi! - sušuko senoji moteris, atsukdama vamzdžius į jį. — 
Ir abu liaukitės judėję. 

Kovartas pastebėjo, kaip partneriai susižvalgė. Jis nežinojo, 
ką tai reiškia. 

Senoji moteris atsisuko į jį. 

- Sakiau, kad iš ten pasitrauktum. 

Jis pakėlė rankas, bet papurtė galvą. 

— Ne. 

- Kaip suprasti - ne? Berniuk, ar nematai šito šautuvo? Aš jį 
pavartosiu. 

Kovartas pajuto staigų kraujo antplūdį į galvą. Pamatė, kad 
šitas šėlimas slepia baimę jos akyse, ir tada suprato, kad ji žino, 
ką slepia. Tai ten, pagalvojo jis. Kad ir kas tai būtų, tikrai ten. 
Visas susierzinimas ir nuovargis, kurį jautė kelias praėjusias die- 
nas, susiliejo į vieną akimirką ir pasipiktinimas užgožė visą jam 
dar likusį sveiką protą. Jis papurtė galvą. 

- Ne, — vėl pasakė jis, tik garsiau, - ne, ponia. Aš ten pažiūrė- 
siu, net jei jums tektų mane užmušti. Man nusibodo klausytis 
melo. Man nusibodo, kad manimi naudojasi. Man sušikiai nusi- 
bodo nuolat jaustis kažkokiu prakeiktu kvailiu. Supratai, sene? 
Man tai jau per daug sušiktai nusibodo! 

Jis ėjo jos link, vis kartodamas šį sakinį; taip priartėjo pusę 
kelio. 

— Nesiartink! — išrėkė senoji moteris. 

— Nužudysit mane? — šūktelėjo jai. — Tai tikrai atneš daug 
gero. Tik nušaukit mane šitų detektyvų akyse. Nagi. Po velnių, 
padarykit tai! 

Jis ėjo jos link. Matė, kaip jos rankose dreba šautuvas. 

— Aš tikrai tai padarysiu! - sušuko ji. 

— Tai pirmyn! — suriko jis. 

Jis buvo įniršęs. Įveikė iliuziją, kurios laikėsi, dėl Fergiusono 
nekaltumo, todėl viskas išsiliejo. 

— Nagi! Taip, kaip tavo anūkas šaltakraujiškai nužudė mažą 
mergaitę. Nagi! Ar duosi man tiek pat galimybių pabėgti, kiek 
jis davė jai? Ar tu irgi žudikė, sene? Ar jis čia išmoko tai daryti? 
Ar tu išmokei jį pjaustyti mažas beginkles mergaites? 

- Jis nieko nepadarė. 

- Taip ir patikėsiu, kad nepadarė! 

- Atsitrauk! 

— Arba kas? O gal tik išmokei jį meluoti? Taip? 

— Traukitės nuo manęs! 

— Ar taip, po velnių? Ar taip ir yra? 

-— Jis nieko nepadarė. Dabar atsitraukit arba nunešiu jūsų pra- 
keiktą galvą! 

-— Jis tai padarė. Jūs tai žinot, po velnių, jis tai padarė, jis tai 
padarė, jis tai padarė! 

Ir šautuvas iššovė. 

Šūvis, perskrosdamas orą virš Kovarto galvos, nudegino ir par- 
trenkė jį ant žemės, čia ir paliko parblokštą. Jis išgirdo, kaip 
kulka atsitrenkė į išvietę, išgirdo abiejų detektyvų riksmą, šie 
iškart išsitraukė savo ginklus ir sušuko: 

— Stot! Mest ginklą! 

Dangus virš jo sukosi, 0 į nosį smelkėsi bedūmio parako kva- 
pas. Girdėjo kažką tuksenant, bet tą garsą slopino spengsmas, 
kurį jo ausyse sukėlė šūvis. Tas tuksenimas trikdė, kol pagaliau 
jis suprato, kad ausyse aidi jo širdies plakimas. 

Kovartas atsisėdo ir pasičiupinėjo galvą, tada pasižiūrėjo į sa- 
vo ranką, šlapią nuo prakaito, o ne nuo kraujo. Pakėlė akis į 
senąją moterį. Detektyvai ir toliau šaukė įsakymus, saulės švie- 
soje ir karštyje jie atrodė lyg išblukę. 

Senoji moteris pažiūrėjo žemyn į jį. Ji spiegė: 

- Aš jums sakiau, pone reporteri, jau vienąkart jums sakiau, 
kad spjaučiau velniui į akį, jei tik galėčiau padėti savo anūkui. 

Kovartas ir toliau spoksojo į ją. 

- Jūs miręs? — paklausė ji. 

— Ne, - atsakė jis ramiai. 

— Aš neįstengiau... — pasakė ji piktai, - norėjau tiesiog jus 
nušauti, bet neįstengiau. Po velnių. 

Ji buvo pabalusi. Nuleido ginklą prie šono. 

- Turėjau tik vieną šovinį, - pasakė. 

Ji pažvelgė į detektyvus. Šie, išsitraukę ginklus, artinosi prie 
jos pritūpę, pasirengę šauti. Ji įbedė akis į Brauną. 

— Turėjau jį pasilaikyti tau, - pasakė. 

— Mesk ginklą! 

— Dabar mane nužudysi, Teni Braunai? 

— Mesk ginklą! 

Moteris prunkštelėjo į jį. Lėtai atrėmė šautuvą į duris už sa- 
vęs. Tada sukryžiuodama rankas atsigręžė. 

— Dabar mane nužudysi? — vėl paklausė. 

Vilkoksas pasilenkė prie Kovarto. 

- Viskas gerai, Kovartai? 

- Viskas gerai, - atsakė reporteris. 

Jis padėjo Kovartui atsistoti. 

- Jėzau, Kovartai, kas tau pasidarė. Tu tikrai netekai galvos. 

Kovartas staiga pasijuto džiugiai. 

- Tai jau tikrai, - nusijuokė. 

Vilkoksas atsisuko į Brauną. 

— Nori, kad ją surakinčiau ir perskaityčiau jos teises? 

Detektyvas papurtė galvą, ištiesė ranką, paėmęs šautuvą ati- 

darė jį ir patikrino abu šovinių lizdus. Tada ištraukė tuščią šovi- 
nį ir sviedė jį Kovartui. 

- Štai. Atminimui. 

Tada vėl atsigręžė į Fergiusono senelę. 

- Ar turi kur nors kitų ginklų? 

Ji papurtė galvą. 

— Ar dabar kalbėsiesi su manimi, senę? 

Ji vėl papurtė galvą ir spjovė į žemę, vis dar nepaklusdama. 

— Gerai, tuomet galėsi stebėti. Briusai? 

— Taip, bose? 

— Sandėlyje surask kastuvą. 

Policijos leitenantas įdėjo pistoletą į dėklą ir grąžino tuščią 
šautuvą poniai Fergiuson, žvelgiančiai į jį rūsčiu žvilgsniu. Tada 
nuėjo atgal prie išvietės ir mostelėjo Kovartui. 

- Štai, - tarė paduodamas reporteriui laužtuvą, - manau, nu- 
sipelnėte pirmas pabandyti jį išlaužti. 

Senas medis iš pradžių priešinosi laužtuvo antpuoliui ir kas- 
tuvo, kurį Vilkoksas atrado sandėlyje, laužimui. Bet kai paga- 
liau pasidavė, jis atsivėrė greitai, atidengdamas dvokiančią duo- 
bę žemėje. Jai dezinfekuoti naudotos negesintos kalkės. Balti 
ruožai klojo pilkai rudą išmatų masę. 

— Kažkur ten, - tarė Kovartas. 

— Tikiuosi, jūs pasiskiepiję, - sumurmėjo Vilkoksas, — ar kas 
nors turi atvirų žaizdų? Geriau būti atsargiems. 

Jis pagriebė kastuvą iš Brauno rankų. 

— Tai aš prieš trejus metus sušikau kratą. Dabar mano eilė, — 
sušnabždėjo niūriai. 

Jis nusivilko švarką ir iš kišenės išsitraukė nosinę. Apsirišo ja 
veidą, uždengdamas nosį ir burną. 

— Po velnių, - pasakė kaukės prislopintu balsu. - Žinot, juk 
tai nelegali krata, — tarė jis Braunui. Šis linktelėjo. 

— Po velnių, - vėl pratarė Vilkoksas. 

Tada įlipo į purvą ir išmatas. 

Vieną kartą sudejavo, murmėdamas keiksmažodžius kastuvu 
sluoksnis po sluoksnio kasė išmatas. 

— Jūs stebėkit kastuvą, - pasakė jis, sunkiai kvėpuodamas pro 
burną, — neleiskit man ko nors pražiopsoti. 

Braunas ir Kovartas neatsakė. Jie tiesiog stebėjo Vilkokso dar- 
bą. Jis dirbo lėtai, atsargiai, iš lėto dorojo krūvą. Kartą paslydo, 
bet spėjo susilaikyti neįkritęs į duobę, tik ištiesęs rankas atsirė- 
mė į išmatas. Vilkoksas tiesiog nusikeikė ir dirbo toliau. 

Praėjo penkios minutės, dešimt. Detektyvas kasė, stabtelėda- 
mas tik tam, kad iškosėtų plaučiuose susikaupusią smarvę. 

Iškasęs dar maždaug pustuzinį kastuvų, Vilkoksas sumurmėjo: 

— Tikriausiai jau nusileidau kelis metus. Kiek gali viena senė 
prišikti per metus? 

Jis nelinksmai nusijuokė. 

- Štai! - sušuko Kovartas. 

— Kur? - paklausė Vilkoksas. 

— Tiesiai ten, - pasakė Tenis Braunas, rodydamas pirštu, — 
kas ten? 

Iš pilkos masės kyšojo kažkokio kieto daikto kampas. 

Vilkoksas susiraukė ir atsargiai pasilenkęs pagriebė tą daiktą. 
Ištraukė jį sukeldamas burbuliavimą. Tai buvo kvadratinė sto- 
ros sintetinės medžiagos atraiža. 

Briusas pasilenkė pažiūrėti, pagriebė ją už kampo ir pakėlė. 

— Žinai, kas čia, Briusai? 

Detektyvas linktelėjo. 

— Tai jau tikrai. 

— Kas? — paklausė Kovartas. 

- Automobilio kilimo dalis. Atsimeni, Fergiusono mašinos ke- 
leivio pusėje buvo iškirptas didelis gabalas kilimo. Štai ir jis. 

— Ar matai dar ką nors? - paklausė Braunas. 

Vilkoksas pažiūrėjo žemyn ir kastuvu pabadė tą pačią vietą. 

— Ne, - pasakė jis, - palaukit, aha, ką gi mes čia turim? 

Jis ištraukė iš mėšlo kažką, kas priminė tirštą išmatų masę ir 
padavė Braunui. 

— Na štai. 

Policijos leitenantas pasisuko į Kovartą. 

— Pažvelkit, — pasakė. 

Kovartas įdėmiai žiūrėjo, kol pagaliau suprato, ką mato. 


"Tas gniužulas buvo džinsai, marškiniai, sportbačiai ir kojinės, 
surišti į vieną krūvą, apraizgyti batų raišteliais. Po išmatomis ir 
kalkėmis praleisti metai juos sugraužė ir pavertė skutais, bet ten 
neabejotinai buvo drabužiai. 

-— Aš lažinčiausi iš šitos fermos, - pasakė Vilkoksas, - kad ant 
šitų drabužių tikrai yra kraujo pėdsakų. 

— Ten dar kas nors yra? 

Detektyvas dar akimirką darbavosi su kastuvu. 

— Nemanau. 

— Tai lipk iš ten. 

- Mielai. 

Jis išsikapstė iš duobės. 

Trys vyrai, netardami nė žodžio, nuėjo per kiemą. Jie atsar- 
giai išdėliojo daiktus saulėkaitoje. 

— Ar juos dar galima ištirti? - paklausė Kovartas po valan- 
dėlės. 

- Spėju, kad taip, - Braunas gūžtelėjo ir tyliai pažvelgė į daik- 
tus, — nelabai reikia juos tirti. 

— Tiesa, - tarė Kovartas. 

Vilkoksas valėsi kiek galėdamas kruopščiau. Kratydamas iš- 
matų gabalus nuo savo drabužių pažvelgė į partnerį. 

— Teni, - prakalbo švelniai, — atsiprašau, drauguži. Turėjau 
būti atidesnis. Turėjau susiprotėti. 

Braunas papurtė galvą. 

— Dabar žinai daugiau, nei žinojai tuomet. Nieko tokio. Tūrė- 
jau geriau įsiskaityti į kratos aprašymą. 

Jis tebežiūrėjo į iškapstytus daiktus. 

- Šūdas, — pasakė galų gale, - eina velniop, - jis atsisuko į 
Kovartą. - Bent jau dabar mes žinom. 

Kovartas linktelėjo. 

Vyrai atsargiai pakėlė drabužius, kilimo gabalą ir atsigręžė į 
namą. Pamatė vienišą seną moterį, stebinčią juos nuo suolelio 
prieangyje. Ji bejėgiškai žvelgė į juos. Kovartas matė, kaip dre- 
ba jos rankos. 

-— "Tai nieko nereiškia! - sušuko ji, bandydama juos sumenkin- 
ti. Pakėlusi ranką, pagrūmojo kumščiu, — aš visada išmetu viso- 
kius senus daiktus! Tai visiškai nieko nereiškia! 

Du detektyvai ir reporteris praėjo pro ją, bet ji nesiliovė šau- 
kusi jiems pavymui, jos žodžiai sklendė per kiemą tolyn į blyš- 
kiai mėlyną padangę. 

— Tai nieko nereiškia! Ar negirdit? Tebūnie prakeiktos tavo 
akys, Teni Braunai! Tai visiškai nieko nereiškia! 


DVIDEŠIMTAS SKYRIUS 


Spąstai 


"Tenis Braunas be tikslo važinėjo policijos automobiliu gimtojo 
miesto gatvėmis, Kovartas sėdėjo šalia ir laukė, kad detektyvas 
ką nors pasakytų. Vilkoksas buvo policijos tyrimų laboratorijo- 
je su daiktais, kuriuos jie rado išvietėje. Reporteris manė, kad 
iškart sugrįš į policijos nuovadą apgalvoti kito savo žingsnio, bet 
jie tik lėtai važinėjosi miesto gatvėmis. 

— Na, - pagaliau tarė jis, — kas toliau? 

- Žinai, - neskubėdamas pratarė Braunas, - čia ne toks jau 
didelis miestelis. Visuomet nusileisdavo Pensakolai ir Mobailiui. 
Bet čia yra viskas, ką aš kada nors esu matęs. Viskas, ko kada 
nors esu norėjęs. Net kai išėjau tarnauti į kariuomenę, o vėliau 
išvažiavau į Talahasį mokytis koledže, visuomet žinojau, kad no- 
rėsiu čia grįžti. O kaip tu, Kovartai. Kur tavo namai? 

Kovartas pagalvojo apie mažą mūrinį namą, kuriame užaugo. 
Jis buvo atokiau nuo gatvės, priekiniame kieme augo didelis ąžuo- 
las. Namas buvo su veranda - jos kampe stovėjo girgždantis su- 
pamasis krėslas, kurio niekas niekada nenaudojo, todėl per bė- 
gančias žiemas jis aprūdijo. Bet šis reginys tuoj išgaravo ir jis 
pamatė savo tėvo laikraščio redakciją. Prieš dvidešimt metų, vai- 
ko akimis, prieš atsirandant kompiuteriams ir maketavimo sta- 
lams. Atrodydavo, kad visos pasaulio žinios teka per apdaužy- 

tus pilkos plieno spalvos stalus ir blausias dienos šviesos lem- 
pas, per nuolat skambančių telefonų kakofoniją, pakeltus bal- 
sus, besikeičiančius nuomonėmis žinių skyriuje, švilpiantį vaku- 
uminių vamzdžių, jungiančių žinių ir maketavimo skyrius, gar- 
są, į kulkosvaidžio panašų kalenimą, kurį keldavo pirštai, barš- 
kinantys spausdinimo mašinėlių klavišus, užrašant dienos įvy- 
kius. Jis užaugo norėdamas nuo viso to pasprukti, bet bėgdamas 
pateko į tokią pat vietą, tik didesnę ir geresnę. Majamis. Vienas 
geriausių šalies dienraščių. Gyvenimas tarp žodžių. 

Galbūt, pagalvojo, ir mirtis jų apsupta. 

- Jokių namų, - atsakė jis, — tik karjera. 

— Ar tai ne tas pats? 

— Gal ir taip. Sunku nubrėžti ribą. 

Detektyvas linktelėjo. 

— Tai ką darysim? — vėl paklausė Kovartas. 

Detektyvas neturėjo paruošęs paprasto atsakymo. 

- Na, - pasakė jis pagalvojęs, - dabar žinom, kas iš tiesų nu- 
žudė Džoanę Šraiver. 

Abu vyrai pajuto aiškų, beveik fizinį tų žodžių spaudimą. Brau- 
nas pagalvojo — aš žinojau. Žinojau iš pat pradžių. Bet vis tiek 
negalėjo atsikratyti jausmo, kad kažkas pasikeitė. 

— Negalite nieko jam padaryti, tiesa? 

— Bent ne teisme. Netinkamas prisipažinimas. Nelegali krata. 
Mes apie visa tai kalbėjom. 

— Aš irgi nieko negaliu jam padaryti, - pasakė Kovartas kar- 
tėlio kupinu balsu. 

- Kodėl? Kas atsitiks, jei parašysit straipsnį? 

— Nenorėtumėt sužinoti. 

Braunas staiga pasuko į šalikelę ir paspaudė stabdžius. Išjun- 
gė variklį ir atsigręžė į reporterį. 

— Kas atsitiks? — paklausė įtūžęs. - Pasakyk man, po velnių! 
Kas atsitiks? 

Kovartas išraudo. 

— Pasakysiu, kas atsitiks — parašysiu straipsnį, ir visi puls ant 
mūsų. Manote, kad prieš tai spauda prie jūsų kabinosi? Ji kaip 
ryklys — neįsivaizduojate, kokia ji tampa, kai užuodžia vandeny- 
je kraują. Visi norės aprašyti tą netvarką. Mikrofonų ir užrašų 
knygučių, kamerų daugiau, nei kada nors esat regėjęs. Kvailas 
faras ir kvailas reporteris sužlugdo savo darbus ir paleidžia žu- 
diką į laisvę. Nebus nė vieno pirmojo puslapio, nė vienos žinių 
laidos, kuri nepraneš tos istorijos. 

— O kas atsitiks Fergiusonui? 

Kovartas susiraukė. 

— Jam bus paprasčiausia. Jis viską paneigs. Nusišypsos prieš 
kameras ir pasakys: „Ne, pone. Aš nieko nepadariau. Turbūt jie 
patys pakišo įkalčius.“ Pasakys, kad tai spąstai, išgalvoti susi- 
movusio policininko. Pasakys, kad pakišote tuos įkalčius sura- 
dęs juos kur nors kitur - ten, kur man pasakė ieškoti Bleiras 
Salivanas, kaip ir su tuo peiliu. Mane įkalbėjo tai padaryti ar 
apgavo - niekam tai nerūpės. Aš esu tik būdas pridengti jūsų 
klaidas. Ir žinot ką? Daugelis žmonių tuo patikės. Vienąkart jį 
primušėte ir taip išgavote prisipažinimą. Kodėl nepabandžius 
dar kartą panašių pinklių? 

Braunas pravėrė burną, bet Kovartas dar nebaigė. 

— O kas, jeigu tada jis paduos mus į teismą už šmeižtą? Atsi- 
menate filmą Fatal Vision? Jis pateikė kvailą ieškinį ir visi iškart 
užmiršo, kad jį nuteisė už žmonos ir savo vaikų nužudymą, o 
pradėjo domėtis tuo, ką padarė ar ko nepadarė rašytojas. Kaip 
manote, kas bus įtaigesnis? Kas bus įtikinamesnis. Ką darysit, 
kai Barbara Volters ar menkysta Maikas Volasas pasilenks virš 
stalo ir, filmuojant kameroms, paklaus: „Na, tai jūs tikrai įsakė- 
te policininkui primušti poną Fergiusoną, tiesa? Net žinodamas, 
kad tai prieštarauja įstatymams? Net žinodamas, kad kas nors 
tai išsiaiškins ir jį paleis?“ Ir kas pasikeis, jei ką nors pasakysi- 
te? Kaip atsakysite į tuos klausimus, detektyve? Kaip priversite 
žmones galvoti, kad negalėjot pakišti įkalčių Fergiusono namuo- 
se? Pasakykit man, detektyve, aš tikrai norėčiau žinoti. 

Braunas piktai pažvelgė į Kovartą. 

— O kaip jūs? 

-— Prie manęs kibs taip pat aršiai, detektyve. Amerika pripra- 
tusi prie žmogžudžių - ji žino, kaip tvarkytis su tokiais žmonė- 
mis. Bet su nevykėliais? Na, nevykėliai sulaukia ypatingo, iš- 
skirtinio dėmesio. Susimovimai ir klaidos netinka Amerikai. Mes 
toleruojame žmogžudystę, bet ne pralaimėjimą. Aš galiu puikiai 
įsivaizduoti: „Taigi, pone Kovartai, laimėjote Pulicerio apdova- 
nojimą pasakęs, kad šis vyras nekaltas. Ką tikitės laimėti saky- 
damas, kad jis kaltas?“ O tada viskas bus dar sunkiau. „Kaltas. 
Nekaltas. Ko jūs norite, pone Kovartai? Negalite tvirtinti ir taip, 
ir taip. Kodėl mums anksčiau nepasakėte? Kodėl laukėte? Ką 
bandėte nuslėpti? Kokių dar klaidų padarėte? Ar žinote skirtu- 
mą tarp melo ir tiesos, pone Kovartai?“ 

Jis giliai įkvėpė. 

— Turit suprasti vieną dalyką, detektyve. 

— Kokį? 

— Bus tik du žmonės, kuriuos visi laikys kaltais. Mane ir jus. 

— O Fergiusonas? 

- Jis liks nepaliestas. Jausis suvaržytas, bet liks laisvas. Netgi 
didvyris kai kuriais atžvilgiais, kai kuriems žmonėms. Dar di- 
desnis didvyris nei dabar. 

— Ir darys... 

- Ir darys viską, ką tik panorės. 

Kovartas atidarė automobilio dureles ir išlipo. Stovėdamas 
ant šaligatvio leido vėjui nuraminti emocijas. Apžvelgė gatvę, 
žvilgsnis užkliuvo už senamadiškos kirpyklos su įprastu besisu- 
kančiu stulpu, žiūrėjo, kaip be perstojo mirga spalvos, juda, bet 
niekur nepabėga. Nepastebėjo, kad Braunas irgi išlipo iš auto- 
mobilio ir atsistojo per metrą nuo j0. 

— Tarkim, — šaltai pasakė detektyvas Kovartui, - tarkim, kad 
jis jau ir taip daro viską, ką nori. 

Dar viena maža mergaitė. Dona Peri. Vieną dieną dingo. Gal 
man nueiti į baseiną? Sugrįžčiau prieš vakarienę... 

— Dabar žinome, kas jam patinka, ar ne, Kovartai? 

- Taip. 

- Ir niekas jam netrukdo tęsti to, ką pradėjo prieš savo trum- 
pas atostogas kalėjimo kameroje. 

— Ne, niekas. Ką siūlot, detektyve? 

— Spąstus, — tvirtai pasakė Braunas. - Mes paspęsime jam 
spąstus. Įgelsime jam. Jei negalim jo pasodinti už seną nusikalti- 
mą, pasodinsim už naują. 

Kovartas net neatsigręždamas žinojo, kad policininko veidas 
piktas. 

— Taip, — pasakė jis. - Tęskite. 

— Reikia ko nors neabejotino, kas tikrai parodytų, koks jis. 
Viskas turi būti taip aišku, kad kai jį suimsiu ir jūs parašysite 
straipsnį, niekam nekiltų jokių abejonių. Jokių, suprantate? Jo- 
kių abejonių. Ar galite parašyti tokį straipsnį, Kovartai? Parašy- 
ti taip, kad jam tikrai nepavyktų išsisukti? 

Metjui Kovartui į galvą staiga toptelėjo mintis apie žvejį Mei- 
ne - jis, prieš įmesdamas spąstus į tamsius ledinius pakrantės 
vandenis, į juos omarams įdėdavo negyvos žuvies gabalų. Tai 
matė per vasaros atostogas, kai buvo jaunas. Prisiminė, kaip jį 
sužavėjo paprasta, bet mirtina omarų spąstų konstrukcija. Dė- 
žė, padaryta iš kelių medžio lentų ir vielos. Omarai, negalėdami 
atsispirti pūvančiai žuviai, patenka pro vieną galą, o pasimaitinę 
negali apsisukti ir pasprukti pro siaurą angą. Sugaunami godu- 
mo, poreikių ir suvaržytos laisvės. 

- Aš galiu parašyti tokį straipsnį, - atsakė jis. Žvilgtelėjo į 
detektyvą ir pridūrė, - bet spąstams reikia laiko. Ar mes jo turi- 
me, detektyve? Jei taip, tai kiek? 

Braunas papurtė galvą. 

— Viskas, ką galim padaryti, - tai pabandyti. 


Braunas paliko Kovartą vieną savo biure, pasakęs, kad turi nu- 
eiti patikrinti, ar Vilkoksas sugrįžo su pirminiais drabužių ir auto- 

mobilio kilimėlio tyrimų rezultatais. Reporteris akimirką žvel- 
gė į įvairius pagyrimo raštus ir nuotraukas, apžiūrėtas jau anks- 
čiau, tada paėmė telefono ragelį ir paskambino į The Miami 
Journal. Skirstomojo skydo operatorė sujungė jį su Edna Mak- 
gy. Kovartas svarstė, kiek jos linksmas balsas apgavo žmonių, 
nežinančių, kad po juo slepiasi plieninis, mėgstantis smulkme- 
nas protas. 

- Edna? 

— Meti, Meti, kurgi tu buvai? Aš tau visur skambinau. 

— Aš grįžau į Pačiulą. Su tais policininkais. 

— Kodėl su jais? Maniau, kad išvažiavai į Starką nagrinėti, kas 
vyko kalėjime. 

— Na, tai darysiu vėliau. 

— Na, aš paskubėčiau. The St. Pete Times šiandien pranešė, 
kad Bleiras Salivanas paliko kelias dėžes, pilnas dokumentų, die- 
noraščių, užrašų ir dar visokių dalykų. Gal ten yra aprašyta, kaip 
jis užsakė tuos nužudymus. Laikraštyje buvo parašyta, kad Monro 
detektyvai dabar peržiūri tuos popierius ir ieško naudingos in- 
formacijos. Jie apklausia visus, dirbusius netoli mirtininkų ka- 
merų, kai Salivanas ten sėdėjo. Jie taip pat turi lankytojų sąra- 
šus. Aš kai kur paskambinau ir atsigriebdama parašiau šiokį to- 
kį straipsnį. Bet žinių skyrius nori žinoti, kur tu, po velnių, din- 
gai. Ir ypač nori žinoti, kodėl neparašei straipsnio pirmiau už tą 
šunsnukį iš The St. Pete Times. Jie nepatenkinti, Meti, jie labai 
nepatenkinti. Kur, po galais, buvai? 

- Sugrįžęs į Kisą. Čia. 

— Ką nors radai? 

— Nieko laikraščiui. Bet gavau truputį naudingos informaci- 
jos... 

— Kokios? 

— Edna, nekamantinėk. 

— Na, Meti, aš pradėčiau darbuotis ir kuo greičiau parašyčiau 
ką nors įspūdinga. Pavyzdžiui, dabar. Kitaip prie tavo durų, stū- 

gaudami ir reikalaudami vakarienės, sugužės vilkai. Jei supran- 
ti, ką noriu pasakyti. 

— Viską aiškiai pasakei. Ir sužadinai apetitą. 

Edna nusijuokė. 

— Niekam nepatinka iš ikrų pavirsti šunų ėdalu. 

— Ačiū, Edna. Tu tikrai ramini. 

— Tik perspėju. 

— Perspėjimas įsidėmėtas. Ką sugebėjai rasti? 

— Sekti pono Salivano pėdomis buvo tikra pamoka apie išra- 
dingą melo naudojimą. 

- Ką turi omeny? 

— Na, iš keturiasdešimties žmogžudysčių, už kurias jis prisiė- 
mė kaltę, dabar sakyčiau, kad jis iš tikro įvykdė maždaug pusę. 
Gal truputį mažiau. 

— Tik dvidešimt... 

Jis išgirdo savo paties žodžius ir suprato, kaip kvailai jie skam- 
ba. Zik dvidešimt. Lyg dėl to jis būtų perpus geresnis, negu nu- 
žudęs keturiasdešimt žmonių. 

— Taip. Bent dvidešimt nužudymų skamba įtikinamai. 

— O kaip kiti? 

— Na, kai kuriuos iš jų jis tikrai išgalvojo, nes kiti žmonės 
dabar už juos sėdi kalėjime arba net mirtininkų kameroje. Jis 
kažkaip įpynė tuos nusikaltimus į savo paties istorijos giją. Pa- 
vyzdžiui, tas nusikaltimas Mikosukio rezervate, kur tau sakiau. 
Dar jis tau sakė nužudęs moterį netoli Tampos. Moterį, sutiktą 
bare, kuriai pažadėjo, kad jie pasilinksmins, ir galų gale nužudė, 
ar atsimeni? 

- Žinoma, atsimenu, kad jis daug apie tai nesakė, tik tai, kad 
labai džiaugėsi ir buvo patenkintas j0s nužudymu. 

- Taip. Šitas. Na, jis visas smulkmenas pasakė teisingai, išsky- 
rus vieną dalyką. Vyrukas, kuris įvykdė tą nusikaltimą, ten pat 
užmušė dar dvi moteris ir sėdi vienutėje maždaug dešimt metrų 
nuo Salivano kameros. Jis tiesiog įterpė tą istoriją tarp kitų, ku- 

rios tikros. Kol nepradėjau nagrinėti kiekvieno jo apsakyto nu- 
sikaltimo, nieko nepastebėjau. Matai, ką jis darė? Tiesiog pasi- 
griebė to vyruko nusikaltimą - tikrai nėra abejonių, kad tas vy- 
rukas žudikas - ir prisidėjo jį prie bendros sumos. Taip pat pa- 
darė ir dar su keliais kitais nusikaltimais, už kuriuos kiti žmonės 
sėdi mirtininkų kamerose. Jis kaip koks futbolo žaidėjas, kuris, 
baigiantis žaidimui, jau aiškiai laimėtam, rodosi, bando dar pa- 
didinti skirtumą. Jis gerina savo žaidimo statistiką. 

Edna nusijuokė. 

— Bet kodėl? 

Kovartas pajuto, kaip Edna gūžtelėjo pečiais kitame laido gale. 

-— Kas gali žinoti? Gal dėl to visi tie tipai iš FTB ir buvo taip 
susidomėję Saliu. 

- Bet... 

- Leisk tau pasakyti vieną teoriją. Pavadink ją Makgy postu- 
latu ar kaip kitaip, gražiai ir moksliškai. Aš paklausinėjau žmo- 
nių ir- žinai ką? Daugelis visada manė, kad Tedas Bandis įvykdė 
trisdešimt aštuonias žmogžudystes. Galėjo būti ir daugiau, bet 
tiek mes turime ir apie tiek jis pasakojo prieš iškeliaudamas į 
pragarą. Mano spėjimas toks, kad Salis norėjo jį pralenkti. Bent 
trys knygos apie Bandį buvo rastos tarp Salio asmeninių daik- 
tų. Tai gana įdomu, ar ne? Kitas geriausias žudikas, jei galima 
jį taip pavadinti, sėdintis mirtininkų kameroje, yra tas lenkas 
iš Loderdeilo - atsimeni jį? Jam nelabai patiko prostitutės. Ir 
jis jas žudė. Oficialiai tik vienuolika, bet, neoficialiais duome- 
nimis, jis nudėjo septyniolika ar aštuoniolika. Jis buvo tame 
pačiame sparne kaip Salis. Ar pradedi suprasti mano mintį, 
Meti? Senasis gerasis Salis norėjo išgarsėti. Ne vien trumpam 
laikui kaip panašūs serijiniai žudikai, o ilgam. Todėl leido sau 
sumeluoti. 

- Suprantu, kur suki. Ar pali padaryti, kad tai pasakytų koks 
nors oficialus ekspertas, ir tada įdėti į laikraštį? 

— Jokių problemų. Tie FTB vyrukai sakys viską, ko paprašy- 

siu. O Bostone yra du sociologai, tiriantys serijinius žudikus. Aš 
su jais pasikalbėjau. Jiems /abai patiko Makgy postulatas. Šiaip 
ar taip, jei dirbsiu iki vėlumos, tas straipsnis turėtų būti rytdie- 
nos laikraštyje. Bet tikriausiai jis atsidurs laikraštyje poryt. 

- Puiku, - pasakė Kovartas. 

- Bet, Meti, būtų daug geriau, jei turėčiau ką nors, ką galėtu- 
me spausdinti greta jo. Pavyzdžiui, straipsnį, kuriame pasako- 
ma, kas nužudė tuos du senukus Kise. 

— Pasistengsiu kuo greičiau tai padaryti. 

— Pasistenk. Tai vienintelis klausimas, kuris liko neatsakytas, 
Meti. Tai viskas, ką visi nori žinoti. 

— Puikiai suprantu. 

- Žinių skyrius dar truputį paklaikęs. Jie nori skirti šį darbą 
savo pasaulinio garso, pirmos klasės, geriausiai iš geriausių, nors 
kartkartėm nekompetentingai tyrimų grupei. Girdėjau, kad jie 
rengia gana didelį žygį. 

- Juk tie vyrukai negalėtų išsiaiškinti... 

- Žinau, Meti, bet kai kurie žmonės sako, kad tu pernelyg 
užverstas darbais. 

— Toks nesu. 

- Tik perspėju tave. Pamaniau, kad norėtum sužinoti apie vi- 
są politikavimą už tavo nugaros. Ir tas straipsnis The St. Pete 
Times tau tikrai nepadėjo. Taip pat nepadeda tai, kad niekas ne- 
žino, kur tu esi devyniasdešimt devynis procentus laiko. Jėzau, 
miesto žinių skyriaus redaktorius turėjo meluoti tai Monro de- 
tektyvei vieną rytą, kai ji atėjo tavęs ieškoti. 

— Kam, Šeifer? 

— "Tai gražuolei, kurios akys sako, kad mieliau iškeptų tave ant 
laužo, nei su tavimi kalbėtųsi. 

— Taip, tai ji. 

— Na, ji čia buvo, ir mes truputį pavedžiojom už nosies, todėl 
dabar ji nelabai įsivaizduoja, kur tu esi. 

— Gerai. Supratau. 

— Atskleisk tą bylą, gerai? Sužinok, kas nudėjo tą seną porą. 
Gal laimėsi dar vieną apdovanojimą? 

— Ne, nemanau, kad taip nutiktų. 

- Juk niekas nedraudžia svajoti, tiesa? 

— Tikriausiai taip. 

Jis padėjo ragelį, murmėdamas keiksmus, bet nežinodamas, 
ką keikia. Pradėjo rinkti žinių skyriaus redaktoriaus numerį, bet 
staiga sustojo. Ką gi jis jam pasakytų? Tada išgirdo garsus prie 
durų ir pakėlęs akis pamatė Briusą Vilkoksą. Detektyvas buvo 
išbalęs. 

— Kur Tenis? - paklausė. 

— Kažkur. Mane paliko jo laukti. Maniau, kad ieško jūsų. Ką 
išsiaiškinote? 

Vilkoksas papurtė galvą. 

— Negaliu patikėti, kad susimoviau, - atsakė jis. 

— Ar laboratorija ką nors atrado? 

— Aš tiesiog negaliu patikėti, kad tada nepatikrinau to pra- 
keikto šikinyko, - Vilkoksas numetė ant stalo kelis lapus. 

— Nereikia jų skaityti, - tarė, — jie rado kraują primenančių 
pėdsakų ant marškinių, džinsų ir kilimo. Primenančių, velniai 
rautų. lr tai pažiūrėję pro mikroskopą. Viskas beveik visiškai 
išnyko. Treji metai mėšlo, kalkių, purvo ir laiko. Nelabai daug 
kas išliko. Mačiau, kaip laborantas išskleidė marškinius, ir jie 
kone sutrupėjo, kai jis pradėjo juos knebinėti pincetu. Šiaip ar 
taip, nerasta nieko, kas būtų įtikinama. Jie viską nusiųs į pra- 
bangesnę laboratoriją Talahasyje, bet kas žino, ką tie suras. La- 
borantas neteikia daug vilčių. 

Vilkoksas nutilo ir lėtai giliai įkvėpė. 

- Aišku, mes abu žinome, kodėl tie daiktai buvo ten. Bet imti 
ir sakyti, kad jie ką nors įrodo — toli gražu dar negalime. Po 
velnių! Jei būčiau juos radęs prieš trejus metus, kai viskas buvo 
šviežia, žinai, jie būtų tiesiog ištirpdę tuos šūdus ir radę kraują. 

Jis pažvelgė į Kovartą. 

- Džoanės Šraiver kraują. Bet dabar ten tik keli gabalai senų 
drabužių. Velnias. 

Detektyvas pradėjo žingsniuoti po kabinetą. 

— Negaliu patikėti, kaip aš susimoviau, - vėl pasakė jis, — 
susimoviau. Susimoviau. Susimoviau. Mano pirma prakeikta 
svarbi byla. 

Jis tvirtai suspaudė kumščius, tada juos atleido ir vėl suspau- 
dė. Atleido, suspaudė. Atleido, suspaudė. Kovartas matė, kaip 
po marškinėliais juda detektyvo raumenys. Vidurinės mokyklos 
imtynininkas prieš rungtynes. 

Tenis Braunas sėdėjo neseniai ištuštėjusiame biure prie tuš- 
čio stalo ir skambino telefonu. Už jo buvo uždarytos durys, o 
priešais — geltonas popierius užrašams ir asmeninė adresų kny- 
gelė. Teko palikti žinutes trimis pirmais skambinusiais nume- 
riais. Paskambino ketvirtuoju ir palaukė, kol pakels ragelį. 

- Itonvilio policija. 

- Prašom kapitoną Liucijų Harisą. Čia detektyvas leitenantas 
Teodoras Braunas. 

Jis kantriai laukė, kol pagaliau ragelyje sugriaudė garsus balsas. 

- Teni? Čia tu? 

— Labas, Lukai. 

— Na, na, na. Ilgai nesikalbėjom. Kaip sekasi? 

- Įvairiai. O tau? 

— Na, po velnių, gyvenimas tikrai nėra tobulas. Bet jis ir ne 
siaubingas, todėl manau, kad negaliu skųstis. 

Braunas įsivaizdavo galingą vyrą kitame laido gale. Jis turėtų 
vilkėti uniformą, per ankštą jo šimtą penkiasdešimt kilogramų 
sveriančiam kūnui tose vietose, kur raumenų jau seniai nebėra, 
ir aplink kaklą, todėl jo galva remiasi į baltą apykaklę su auksine 
emblema. Liucijui Harisui, kaip ir kitiems stambiems vyrams, 
buvo būdingas neryžtingumas pykti ir išvaizda, dėl kurios atro- 
dė, kad visas jo gyvenimas — nesibaigianti šventė, kurioje jis išti- 
sai puotauja. Jam visada patiko skambinti Liucijui, nes, kad ir 

koks nedoras atrodydavo pasaulis, kolegos atsakas visuomet buvo 
energingas ir pilnas optimizmo. Tenis Braunas suprato jau seno- 
kai jam neskambinęs. 

— Kaip reikalai Itonvilyje? — paklausė jis. 

- Nal! Žinai, tiesą sakant, mes tampam spąstais turistams, Te- 
ni. Žmonės atvažiuoja aplankyti miestelio, dėl to palikimo, kurį 
gavom iš amžinatilsį ponios Hurston. Nesirungiame su Disnė- 
jaus pasauliu ar Ki Vestu, bet, manau, kad visai neblogai mies- 
telyje pamatyti naujų veidų. 

Braunas įsivaizdavo Itonvilį. Jo draugas ten užaugo, mieste- 
lio ritmas buvo jo balse. Tai mažas miestelis, turintis savotišką 
tvarką. Beveik visi jo gyventojai juodaodžiai. Jis kiek išgarsėjo 
dėl Zoros Nyl Hurston, žinomiausios jo gyventojos, knygų. Kai 
ją atrado literatūros tyrinėtojai, paskui filmų kūrėjai, Itonvilis 
taip pat buvo atrastas. Bet iš esmės tai buvo mažas juodaodžių 
miestelis, kur jie ir tvarkėsi. 

Stojo trumpa tyla, tada Liucijus Harisas paklausė: 

— Na. Tu man daugiau nebeskambini. Sunku pasakyti, ar mes 
vis dar draugai. Žinoma, dabar tu garsus, bet nemanau, kad kam 
nors patiktų taip išgarsėti, ar ne? 

— Tai tiesa. 

— O dabar, praėjus tiek laiko, skambini man, bet ne tam, kad 
pasakytum, kodėl neskambinai. Skambini tik tam, kad pakalbė- 
tume apie ką nors ypatinga, teisybė? 

- Tiesiog turiu vieną spėjimą, Lukai. Manau, galėtum man 
padėti. 

— Na, tai sakyk. 

"Tenis Braunas giliai įkvėpė ir paklausė: 

— Neišaiškinti dingimai. Žmogžudystės. Per praeitus metus. 
Vaikai, paaugliai, mergaitės. Baltaodės ir juodaodės. Kas nors 
tokio atsitiko tavo miestelyje? 

Policininkas nutilo. Braunas pajuto kažkokią įtampą, sklin- 
dančią iš kito laido galo. 

— Teni, kodėl to manęs dabar klausi? 

A 5 CEO 5> 

- Teni, sakyk man tiesą. Kodėl man dabar dėl to skambini? 

- Lukai, aš paprasčiausiai aklai šaudau. Turiu blogą nuojautą 
ir visur kaišioju nosį. 

- Na, dabar tikrai ją įkišai į kai ką svarbaus, drauguži. 

Braunas staiga viduje pajuto šaltį. 

-— Pasakok, - pratarė švelniai. Jis pajuto, kad dudenantis bal- 
sas kitame laido gale staiga tarsi susiaurėjo, pritilo, 0 žodžiai 
tapo svaresni. 

- Pasiutusi mergaitė, - lėtai pasakė Harisas, - jos vardas Alek- 
sandra Džouns. Trylikos metų. Dalis jos vis dar buvo aštuone- 
rių, kita dalis - aštuoniolikos. Žinai tą tipą. Vieną minutę ji ma- 
loni ir mandagi, ateina prižiūrėti mudviejų su ponia Haris vaike- 
lio, o kitą minutę matau ją rūkančią prie parduotuvės ir besiel- 
giančią taip, lyg būtų suaugusi. 

— Visai kaip mano dukterys, — išsprūdo Braunui. 

— Ne, tavo mergaitės moka susivaldyti, o ši mergužėlė nemo- 
kėjo. Šiaip ar taip, jai kažkas pradėjo nepatikti ir ji pakvaišo. 
Pradėjo manyti, kad šitas miestelis jai per mažas. Kai pabėgo 
pirmą kartą, tėtis sugavo ją kelyje už kelių kilometrų, tempian- 
čią mažą lagaminėlį. Jos tėtis patrulis, todėl mes visi apie tai 
sužinojom. Pabėgo antrą kartą — tada ją radome netoli Loder- 
deilo, greta esančioje Aligatoriaus alėjoje, susiruošusią kažkur 
keliauti autostopu. Patrulis ją pastebėjo ir parvežė namo. Trečią 
kartą ji pabėgo prieš tris mėnesius. Jos tėtis ir mama išvažinėjo 
visus kelius jos ieškodami, manė, kad šįkart ji iškeliavo į šiaurę, 
į Džordžiją, kur turi giminių ir gyvena mergaitės pusbrolis, su 
kuriuo ji draugauja. Išsiuntėme jos nuotraukas. Aš kalbėjausi 
su visų valstijų departamentais. Iškabinom plakatus - žinai dar- 
bo tvarką. Bet ji Džordžijoje taip ir nepasirodė. Nei Loderdeile, 
nei Majamyje, Orlande, nei kur nors kitur. Pagaliau prieš tris 
savaites Didžiojo Kipro pelkėje ją rado keli medžiotojai. Rado 

tai, kas iš jos buvo likę, kitaip tariant, tik kelis kaulus. Švariai 
nugrandytus saulės ir gyvūnų. Nemalonus vaizdelis. Asmens ta- 
patybę nustatėme pagal dantų atspaudus. Mirties priežastis? Pa- 
kartotinės durtinės žaizdos - parodė ekspertizė, bet vien iš to, 
kad ant kai kurių kaulų buvo gilių įpjovų ir skėlimų. Bet net ir 
tai nėra įtikinama. Aplink nesimatė jokių drabužių. Matyt, žu- 
dikas juos paslėpė kitur. Kas jai atsitiko - tikrai nėra didelė mįs- 
lė. Bet išsiaiškinti, kas turėtų už tai atsakyti, — visai kas kita. 

Braunas nieko nesakė. Jis išgirdo, kaip Harisas giliai įkvėpė. 

— Niekada neišsiaiškinsiu šitos bylos, jokiu būdu. Teni, ar 
žinai, kiek apklausų padarėm tirdami bylą? Daugiau nei tris 
šimtus. Tai dariau aš ir mano detektyvų vadovas Henris Lin- 
kolnas, tu jį pažįsti. Keli apygardos sunkių nusikaltimų sky- 
riaus vyrukai taip pat pasidarbavo. Bet tai nieko nereiškia. Jo- 
kių liudytojų, nes niekas nematė, kaip ją pasigriebė iš pakelės. 
Jokios teismo ekspertizės, nes iš jos beveik nieko neliko. Jo- 
kių kaltinimų, nors patikrinom visus nuolatinius įtariamuosius. 
Visiškai nieko. Galų gale beliko tik padėti jos tėvams susitai- 
kyti su dukros mirtimi; gal aš nueisiu į bažnyčią keletu kartų 
daugiau, gal viena kita maldelė padės. Žinai, už ką meldžiuosi, 
Teni? 

— Ne, - kimiai atsakė jis. 

- Teni, aš meldžiu ne to, kad mes sučiuptume tą vyruką. Ne, 
nes manau, kad net Viešpats nesugebėtų išaiškinti šios bylos. Aš 
tiesiog meldžiuosi, kad tas vyrukas būtų atvažiavęs į Itonvilį tik 
tą vienintelį kartą ir kad jis nuvyks kur nors kitur, kur jį paste- 
bės darantį nusikaltimą, pasitelks visas mobilias teismo medici- 
nos komandas ir visokias mokslo naujoves, kad ten jis padarys 
klaidą ir jį sučiups. To aš meldžiu. 

Policijos kapitonas nutilo, lyg mąstydamas. 

— O štai tu imi ir man paskambini su tokiu klausimu — tarsi 
nukrinti iš dangaus, ir aš galvoju, kodėl tu manęs to klausi. 

Telefono linijoje tvyrojo tyla. 

- Esi girdėjęs apie tą vyruką, kuris išvengė mirties bausmės? — 
paklausė Braunas. 

- Žinoma. Robertas Erlas Fergiusonas. 

- Ar jis kada nors yra buvęs Itonvilyje? 

Liucijus Harisas tylėjo. Braunas išgirdo staigų įkvėpimą kita- 
me laido gale, tada didysis vyras ištarė: 

— Maniau, jis nekaltas. Taip skelbė laikraščiai ir televizija. 

— Ar jis kada nors yra buvęs Itonvilyje? Maždaug tuo metu, 
kai dingo mergaitė? 

— Jis čia buvo, - lėtai atsakė Harisas. 

Braunas lyg murmėdamas sudejavo. Sumojo, kad jo dantys 
tvirtai sukąsti. 

—- Kada? 

— Ne tada. Gal prieš tris keturis mėnesius iki mažosios Alek- 
sandros dingimo. Sakė kalbą bažnyčioje. Po velnių, aš pats ėjau 
jo paklausyti. Buvo gana įdomu. Jis kalbėjo, kaip Jėzus bus su 
mumis ir apšvies mūsų kelią, nesvarbu, koks tamsus atrodytų 
pasaulis. 

— O kaip... 

— Pasiliko kelias dienas. Gal šeštadienį ir sekmadienį, tada 
išvažiavo. Atgal į kažkokią mokyklą, kiek girdėjau. Nemanau, 
kad jis čia buvo, kai Aleksandra Džouns išvyko. Aš patikrinsiu 
viešbučius ir motelius, bet nežinau. Žinoma, jis galėjo grįžti. Bet 
kodėl manai... 

Braunas pasilenkė prie stalo, jo smilkiniai tvinkčiojo. 

- Patikrink juos, Lukai. Pažiūrėk, ar jis ten buvo, kai dingo 
mergaitė. 

- Pabandysiu. Bet spėju, kad iš to nieko neišeis. Sakai, kad jis 
nėra nekaltas? 

— Aš nieko nesakau. Tiesiog patikrink, gerai? 

- Jokių problemų, Teni. Patikrinsiu. Tada mes vėl pasikalbė- 
sime, nes man nepatinka tai, ką girdžiu tavo balse, drauguži. 

— Man irgi tai nepatinka, - atsakė Braunas. Jis padėjo ragelį. 

Prisiminė Pačiulą dingus Džoanei Šraiver. Girdėjo sirenų 
kauksmą, matė grupeles žmonių, susirinkusių sankryžose, pasi- 
kalbančių ir vėl sugrįžtančių ieškoti. Pirmosios televizijos ko- 
mandos ten buvo tą patį vakarą, netrukus po to, kai pirmoji skam- 
bučių iš laikraščių banga užplūdo policiją. Maža baltaodė mer- 
gaitė pradingsta eidama namo iš mokyklos. Tai košmaras, kuris 
pažeidžia visų saugumo jausmą. Šviesūs plaukai. Šypsena. Ne- 
praėjus nė keturioms valandoms jos veidas rodomas per televi- 
ziją. Kiekviena prabėganti minutė blogino situaciją. 

Ką sužinojau? - pagalvojo Braunas. Jis sužinojo, kad tokio 
pat įvykio nebus paisoma, nebus jokių kamerų ar mikrofonų, 
jokių skautų ar Nacionalinės gvardijos, kurie ieškotų pelkėse, 
jei jis pakeis tik vieną šios lygties kintamąjį — baltą į juodą. 

Stengdamasis išlikti šaltakraujiškas, Braunas atsistojo ir nuė- 
jo ieškoti Kovarto. Didelis Floridos žemėlapis kabojo ant biuro 
sienos ir jis sustojo į jį pasižiūrėti. Pirma jo akys nukrypo į Iton- 
vilį, tada į Periną. Daugybė, pagalvojo jis. Visoje valstijoje yra 
daugybė mažų gyvenviečių, kurių gyventojai juodaodžiai. Seno- 
sios pietinių valstijų santvarkos likučiai. Dėl demografinių ar 
ekonominių priežasčių jie apsigyvena mažuose rajonuose, ku- 
riuose galima rasti tiek pat skurdo kiek ir menko turto. Bet visi 
jie turi vieną bendrą bruožą - nė vieno iš jų negalėtum pavadinti 
standartiniu. Visuose tvarkosi stokojančios darbuotojų, kartais 
prastai parengtos policijos pajėgos, turinčios dvigubai mažiau 
lėšų ir dvigubai daugiau problemų dėl narkotikų, alkoholio ir 
vagysčių, taip pat dvigubai daugiau sielvarto ir širdgėlos. 

Puiki vieta medžioklei. 


DVIDEŠIMT PIRMAS SKYRIUS 


Sutapimai 


Andrėja Šeifer į savo motelio kambarį sugrįžo vėlai. Įėjusi ji 
dukart pasuko durų užraktą, tada patikrino vonią, mažąjį san- 
dėliuką, po lova, už užuolaidų ir pagaliau langą - įsitikino, kad 
šis tvirtai uždarytas. Nugalėjo norą atidaryti savo rankinę ir išsi- 
traukti iš jos devynių milimetrų kalibro pistoletą. Baimė ją per- 
sekiojo nuo tada, kai išėjo iš Fergiusono buto. Kai silpna dienos 
šviesa išblėso, ji pajuto ankštumą, lyg dėvėtų keliais dydžiais per 
mažus drabužius. 

Kas jis? - paklausė savęs. 

Įkišo ranką į savo lagaminą ir rausėsi jame, kol rado kelis 
levandomis kvepiančius užrašų lapus - ant jų rašydavo neišsiun- 
čiamus laiškus savo motinai. Įsijungė stalinę lempą, stovinčią 
kambario kampe, prisitraukė kėdę prie stalelio ir pradėjo rašyti. 

Brangi mama, parašė. Kažkas atsitiko. Ji pažiūrėjo į žodžius 
puslapio viršuje. Ką jis pasakė? — paklausė savęs. Jis pasakė, 
kad yra saugus. Nuo ko? 

Ji atsilošė kėdėje, kramtydama rašiklio galą, kaip mokinys, 
negalintis prisiminti atsakymo į testo klausimą. Prisiminė, kaip 
Ją nuvedė į kambarį, kuriame buvo išrikiuoti įtariamieji, nors ji 
sakė, kad nesugebėtų atpažinti savo užpuolikų. Šviesos pritemo 
ir jai iš šonų atsisėdo du detektyvai, kurių vardų ji jau nebeprisi- 

mena. Ji įdėmiai žiūrėjo, kai dviem etapais vyrai buvo įvesti ir 
išrikiuoti į eilę prie sienos. Įsakyti jie pasisukdavo į dešinę, tada 
į kairę, kad ji įsižiūrėtų jų profilius. Prisiminė detektyvų šnabž- 
damus patarimus: Neskubėk ir Ar kuris nors tau atrodo pažista- 
mas? Bet ji nesugebėjo nustatyti tapatybės. Papurtė galvą de- 
tektyvams ir šie gūžtelėjo pečiais. Ji prisiminė išraišką jų vei- 
duose ir atsiminė tuomet nusprendusi, kad daugiau nebebus be- 
jėgė. Tr nė vienas iš tų, kurie yra suteikę kam nors tiek daug 
skausmo, nebevaikščios laisvas. 

Ji pažiūrėjo žemyn, į laišką, kurio nesiruošė išsiųsti, IT para- 
šė: Aš sutikau vyrą, sklidiną mirties. 

Būtent, pagalvojo ji. Įvertino viską, ką Fergiusonas jai išreiš- 
kė: pyktį, pajuoką, įžūlumą. Baimę, bet labai menką — kol jis 
nežinojo, kodėl aš ten. Bet vos tik sužinojo, baimė dingo. Ko- 
dėl? Nes jis neturėjo ko bijoti. Kodėl? Nes aš atvykau ne dėl tos 
priežasties. 

Ji padėjo rašiklį prie popieriaus lapo ir atsitiesė. 

O kokia gi tikroji priežastis? — paklausė. 

Šeifer pakilo ir priėjo prie dvigulės lovos. Atsisėdo, sulenkė 
kojas ir, pasikišusi kelius po smakru, rankomis laikė apkabinusi 
kojas, bandė išlaikyti pusiausvyrą ant lovos krašto. Akimirką įi 
svyravo pirmyn atgal, stengdamasi apgalvoti tolesnį savo veiksmų 
planą. Pagaliau surikiavo mintis, atsistojo ir nuėjo prie telefono. 

Po kelių bandymų išsiaiškino Maiklo Vaiso buvimo vietą ir 
paskambino į kalėjimo viršininko kabinetą Starko valstijos ka- 
lėjime. 

— Ende? Čia tu? Kur, po velnių, buvai? 

— Maikai. Aš dabar Niuarke, Naujajame Džersyje. 

— Naujajame Džersyje. Jėzau. Kas, po velnių, yra Naujajame 
Džersyje? Ar neturėtum dabar būti su Kovartu Majamyje? Ar jis 
Naujajame Džersyje? 

— Ne, bet... 

— Na, tai kur, po galais, jis yra? 

- Šiaurės Floridoje. Pačiuloje, bet... 

— O kodėl tu ne ten? 

— Maikai, duok man akimirką ir aš paaiškinsiu. 

— Geriau pasakyk svarbią priežastį. Ir dar vienas dalykas. Tu- 
rėjai kuo dažniau su manimi susisiekti, kaip susitarėm. Už šitą 
tyrimą aš atsakingas, juk tu atsimeni, tiesa? 

— Maikai, duok man minutėlę, gerai? Aš čia atvykau pasikal- 
bėti su Robertu Erlu Fergiusonu. 

— Tuo vyruku, kurį Kovartas ištraukė iš elektros kėdės? 

- Taip. Vyruku, kuris sėdėjo vienutėje šalia Salivano. 

- Iki tos akimirkos, kai pabandė pasiekti jį pro grotas ir pa- 
smaugti? 

- Taip. 

— Na ir? 

— Tai buvo... - ji sudvejojo, - na, neįprasta. 

Stojo trumpa tyla, po to vyresnysis policininkas paklausė: 

— Kodėl? 

— Vis dar bandau pati tai suprasti. 

Ji išgirdo, kaip jis atsiduso. 

- Ir kaip tai susiję su mūsų byla? 

— Na, aš pradėjau galvoti, Maikai. Žinai, Salivanas ir Kovar- 
tas yra kaip dvi trikampio kraštinės. Fergiusonas — trikampio 
pagrindas, ryšys, kuris juodu suvedė. Be Fergiusono Kovartas 
niekada nebūtų susitikęs su Salivanu. Tiesiog pamaniau, kad rei- 
kėtų jį patikrinti. Pažiūrėti, ar jis turi alibi tam laikui, kai buvo 
įvykdyti nusikaltimai. Pažiūrėti, ar jis ką nors žino. Tiesiog pa- 
matyti, kas jis per žmogus. 

— Na, gerai. Tai nevisiška nesąmonė. Nežinau, kuo tai galėtų 
padėti, bet tai ne beprotiška. Manai, kad tarp jų trijų yra kaž- 
koks ryšys. Gal kažkas, kas susiję su žmogžudystėmis. 

— Galbūt. 

-— Na, jei kažkas yra, tai kodėl tas šunsnukis Kovartas neįdėjo 
straipsnio į laikraštį? 

— Nežinau. Gal jis bijojo, kad jam pakenks. 

— Pakenks? Jėzau, Ende, jis parsidavėlis. Visi reporteriai par- 
sidavėliai. Jiems nerūpi, kas buvo vakar - tik tai, kas vyksta šian- 
dien. Jei jis ką nors žinotų - strimgalviais lėktų įdėti tai į laikraš- 
tį. Aš jau matau antraštes: ATSKLEISTI RYŠIAI MIRTININ- 
KŲ KAMEROSE. Nežinau, ar jie turi tokį didelį šriftą tokiam 
straipsniui. Visi pamestų galvas. Jis turbūt laimėtų dar vieną pra- 
keiktą prizą. 

- Galbūt. 

Vaisas prunkštelėjo. 

- Taip, galbūt. Šiaip ar taip, ar turi kokios neutralios informa- 
cijos, kuri liudytų, kad Fergiusonas buvo Tarpūno gatvėje? 

— Ne. 

— Gal jį kas nors matė Islamoradoje? Ar bent kuris iš tavo 
apklaustų žmonių minėjo kokį nors juodaodį? 

— Ne. 

- O kaip viešbučiai, lėktuvo bilietai ar kas nors panašaus? O 
gal kraujo pėdsakai, pirštų atspaudai ar nusikaltimo ginklas? 

— Ne. 

— Tai tu sukorei visą kelią ten tik todėl, kad jis susijęs su kitais 
dviem veikėjais? 

- Taip, - pasakė ji lėtai. - Tai buvo tarsi nuojauta. 

- Liaukis, Ende. Nuojautomis viskas grindžiama tik tame su- 
mautame Perio Meisono seriale*, o ne realiame pasaulyje. Nekal- 
bėk man apie nuojautas. Tik pasakyk, ką sužinojai iš to šliužo. 

— Jis paneigė ką nors žinąs apie nusikaltimą. Bet jis neblogai 
nutuokia, kas vyksta mirtininkų kamerose. Sakė, kad dauguma 
sargybinių patys beveik žudikai. Patarė juos patikrinti. 

- Skamba protingai, - tarė Vaisas. - Būtent tai dabar ir darau, 
ir tu turėtum būti su manimi. Tas vyrukas turi alibi, tiesa? 


* Amerikoje ilgai rodytas detektyvinis televizijos serialas apie teisininką, vardu 


Peris Meisonas. 

— Sakė, kad buvo paskaitoje. Jis studijuoja kriminalistiką. 

— Tikrai? Įdomu. 

- Žinau. Jo knygų lentyna pilna teismo medicinos ir nusikal- 
timų aiškinimo vadovėlių. Sakė, kad jais naudojasi paskaitose. 

— Gerai. Ar gali tai patikrinti? O kai sužinosi, ar jo alibi tikras, 
atvažiuok čia. 

— Aišku. Taip. 

Linijoje akimirką buvo tylu, paskui Vaisas pasakė: 

— Ende, kodėl tavo balse girdžiu dvejojimo gaidelę? 

— Maikai, ar tau pažįstamas toks jausmas, kad kalbi su būtent 
tuo vyruku, bet ne dėl tų priežasčių? Suprask, dėl šito vyruko 
mane išpylė šaltas prakaitas. Nežinau, kaip kitaip tai pasakyti. 
Jis buvo kažkoks ne toks. Aš tuo tikra. Kažkoks... lyg ir nedo- 
ras. Bet tikrai nepasakyčiau kodėl. Jis tiesiog mane gerokai iš- 
gąsdino. 

— Dar viena nuojauta. 

- Jausmas. Jėzau, Maikai, aš neišprotėjau. 

Akimirką palaukęs, Vaisas paklausė: 

- Ar labai išsigandai? 

— Maždaug devyniasdešimt devyni procentai. 

Ji pajuto, kad vyresnysis detektyvas įtemptai galvoja. 

- Žinai, ką turėčiau pasakyti? 

Ji linktelėjo ir atsakė: 

— Kad man reikia palįsti po šaltu arba karštu dušu - ką nors 
tokio, ir tai užmiršti. Leisti tam bjaurybei daryti, ką tik nori, ir 
kur nors suklysti, ir palikti vietos policininkams jį sutvarkyti. 
Kad turėčiau nešti kudašių atgal į saulėtąją valstiją. 

Jis nusijuokė. 

- Jėzau, - pasakė jis. - Tu net kalbi panašiai kaip aš. 

— Na? 

— Gerai, — tarė jis lėtai,- palįsk po kokiu tik nori dušu. Tada 
porą dienų kaišiok nosį į kitų reikalus tiek, kiek nori. Aš be 
vargo galiu vienas čia padirbėti. Bet kai viskas pasibaigs ir tu 

nieko neturėsi, norėsiu, kad parašytum raportą su visais savo 
spėjimais ir nuojautomis, ir viskuo, ką, po velnių, manai esant 
tinkama, ir mes jį nusiųsim vienam mano pažįstamam Naujojo 
Džersio valstijos policijoje. Iš to jis tik pasijuoks, bet bent jau 
negalvos, kad tu pamišusi. Ir viskas baigsis. 

- Ačiū, Maikai, - pasakė ji, jausdamasi kartu ir keistai atsipa- 
laidavusi, ir išsigandusi. 

- Tiesa, - tarė jis, - dar keli dalykai. Tu net nepaklausei, ką aš 
čia radau. 

- Ką? 

— Na, Salivanas paliko tris dėžes su savo asmeniniais daiktais. 
Daugiausia knygos, radijas, mažas televizorius, Biblija ir panašus 
mėšlas, bet buvo ir keli gana įdomūs dokumentai. Vienas - jo ape- 
liacija, suplanuota ir parengta pateikti teismui vos tik jis pasakys. 
Viskas, ką jis turėjo padaryti — paduoti ją kokiam valdininkui, ir 
jam būtų automatiškai atidėtas mirties bausmės vykdymas. Ir Ži- 
nai ką? Tas mulkis turėjo neblogą argumentą dėl jam kenkiančių 
pareiškimų, kuriuos jį čia įkišęs prokuroras sakė prisiekusiesiems. 
Manau, kad jis galėjo tą apeliaciją tempti metų metus. 

— Bet jis jos nepateikė. 

— Ne. Tai dar ne viskas. Dar buvo laiškas iš prodiuserio, jo 
vardas Meinardas. "To paties vyruko, kuris nupirko teises į Fergiu- 
sono gyvenimo istoriją, kai Kovartas jį išgarsino. Tą patį jis pasiū- 
lė ir Salivanui. Dešimt gabalų. Na, ne visai dešimt. Devyni tūks- 
tančiai devyni šimtai. Už išimtines teises į jo gyvenimo istoriją. 

- Bet Salivano gyvenimas buvo visiškai viešas, kodėl jis būtų 
mokėjęs... 

— Aš su juo neseniai pasikalbėjau. Jis sakė, kad tai įprasta 
procedūra prieš filmo kūrimą. Įsigyti visas teises. Jis taip pat 
pasakė, kad Salivanas jam žadėjo pateikti apeliaciją. Todėl tas 
vyrukas turėjo kažką padaryti, kad gautų teises, kitaip Salivanas 
galėjo jį suknisti, nepateikdamas apeliacijos. Vyrukas velniškai 
nustebo, kai Salivanas sėdo į elektros kėdę. 

— Tęsk. 

— Na, kažkur skrajoja devyni tūkstančiai devyni šimtai dolerių 
ir aš manau, kad jei išsiaiškinsime, kas nutiko tiems pinigams, 
sužinosim, kam Salivanas sumokėjo už tas dvi žmogžudystes. 

- Bet čia galioja Semo sūnaus įstatymas*. Aukų teisės. Saliva- 
nas negalėtų pasiimti tų pinigų. Jie turėtų atitekti jo nusikaltimų 
aukoms. 

— Iš tikrųjų. Turėtų. Prodiuseris, vykdydamas Salivano duo- 
tus nurodymus, pervedė pinigus į banko sąskaitą Majamyje. Ta- 
da parašė laišką Aukų teisių komisijai Talahasyje, informavo juos 
apie užmokestį, kaip reikalauja įstatymas. Žinoma, biurokra- 
tams prireikia mėnesių, kad ką nors išsiaiškintų. Tuo tarpu... 

— Galiu nuspėti. 

- Pinigai palieka sceną. Toje sąskaitoje jų nebėra. Aukų teisių 
žmonės jų neturi ir Salivanas tikrai jų neturi, kad ir kur jis dabar 
būtų. 

— Taigi... 

— Taigi aš spėju, kad jei suseksime tą sąskaitą, gal rasime ir ją 
ištuštinusį mulkį. Tada turėsim pagrįstą įtariamąjį dviguba žmog- 
žudyste. 

- Dešimt tūkstančių dolerių. Devyni tūkstančiai devyni šim- 
tai. Labai įdomus skaičius. Apeina problemą dėl federalinių įsta- 
tymų, kurie reikalauja dokumentacijos dėl pinigų, didesnių nei 
dešimt gabalų, pervedimo... 

— Bet devyni tūkstančiai devyni šimtai nėra... 

— Po velnių, tave ten nužudytų už pakelį cigarečių. Kaip ma- 
nai, ką padarytų už beveik dešimt gabalų? Tr atsimink, kad kai 
kurie sargybiniai neuždirba daugiau kaip tris keturis šimtus per 
savaitę. Dešimt gabalų jiems turbūt velniškai daug pinigų. 


* Son of Sam law (angl.) — įstatymas, kuris draudžia nusikaltėliams praturtėti 
iš teisių į savo gyvenimo istoriją pardavimo. Visi pinigai, kuriuos uždirba nusi- 
kaltėlis, atitenka jo aukų artimiesiems, 

— O kaip atidaryti sąskaitą? 

— Majamyje? Reikia tik padirbto vairuotojo pažymėjimo ir 
išgalvoto socialinio draudimo numerio. Majamyje jie neužtrun- 
ka labai ilgai, tikrindami, kas vyksta bankuose. Jie pernelyg už- 
siėmę tikrinimais, ar kokie nors narkotikų prekeiviai neplauna 
krūvos pinigų, kad pastebėtų mažus pervedimus. Jėzau, Ende, 
jis galėjo ištuštinti tą sąskaitą per bankomatą, net nematydamas 
gyvo Žmogaus. 

— Ar prodiuseris žino, kas atidarė sąskaitą? 

— Tas idiotas? Kur tau. Salivanas tiesiog davė jam numerį ir 
nurodymus. Jam labiausiai rūpi tai, kad Salivanas jį apmovė, pa- 
pasakodamas savo gyvenimo istoriją Kovartui, ir viskas pateko į 
laikraštį, nes jis manė, kad viskas priklausys vien tik jam. Tada 
Salivanas dar sykį apmulkino jį, puldamas į elektros kėdę. Jis 
nelabai patenkintas, kad taip susiklostė aplinkybės. 

Šeifer tylėjo. Jautėsi įtraukta dviejų skirtingų sūkurių. 

Vaisas tyliai prašneko: 

— Dar viena smulkmena. Tikrai intriguojanti. 

— Kokia? 

— Salivanas paliko ranka rašytą testamentą. 

— Testamentą? 

— Taigi. Labai įdomus dokumentas. Jis buvo parašytas ant ke- 
lių Biblijos lapų. Tiesą sakant, ant dvidešimt trečios psalmės. 
Žinai, mirties slėnis ir blogio nebijojimas. Jis parašė jį juodu 
flomasteriu tiesiai ant teksto, tada tarp puslapių įkišo skirtuką. 
Ir paliko raštelį, padėjo ant dėžės. Jame buvo parašyta: „Prašau 
perskaityti pažymėtą ištrauką.“ 

— Kas parašyta testamente? 

- Jis parašė, kad nori visus savo daiktus palikti kalėjimo sar- 
gybiniui. Tokiam seržantui Rodžersui. Atsimeni jį? Tas vyrukas, 
kuris neleido susitikti su Saliu prieš mirties bausmės įvykdymą. 
Tas, kuris įleido Kovartą į kalėjimą. 

— Ar jis... 

- Štai ką parašė Salivanas: „Aš palieku visą savo žemišką tur- 
tą seržantui Rodžersui, kuris... — tik paklausyk — ...pagelbėjo ir 
paguodė mane tokiu sunkiu metu ir kuriam niekada negalėčiau 
atsidėkoti už jo suteiktas paslaugas. Nors ir bandžiau...“ — Vai- 
sas nutilo. — Kaip tau tai patinka? 

Šeifer linktelėjo, nors jos partneris negalėjo matyti. 

— Įdomus įvykių derinys. 

- Taip, ir žinai ką? 

- Sakyk. 

— Gerasis seržantas turėjo dvi išeigines trys dienos prieš Ko- 
vartui atrandant kūnus. Ir žinai, ką jis dar turi? 

- Ką? 

— Brolį, kuris gyvena Ki Large. 

— Na, po velnių. 

— Dar geriau. Teistą brolį. Dukart, už įsilaužimą. Praleidusi 
vienuolika mėnesių apygardos areštinėje už užpuolimą - kažko- 
kias muštynes bare, ir vienąkart suimtą už šūvį iš nelegalaus gin- 
klo, tiksliau, trys kablelis penkiasdešimt septinto kalibro mag- 
nurn pistoleto. Kaltinimai atsiimti. Toliau dar geriau. Atsimeni 
nusikaltimo vietos tyrimą? Jo brolis kairiarankis, o abiejų aukų 
kaklai buvo perpjauti iš dešinės į kairę. Įdomu, ar ne? 

— Ar su juo pasikalbėjai? 

— Kol kas ne. Pamaniau, palauksiu, kol tu čia atsirasi. 

— Ačiū, - tarė ji, - dėkinga. Bet turiu vieną klausimą. 

— Kokį? 

— Kodėl jis neatsikratė Salivano daiktų iškart po mirties baus- 
mės įvykdymo? Noriu pasakyti — jis turėjo pagalvoti, kad, jei Sa- 
livanas bandytų jį pergudrauti, tai paliktų ir savo Žinutę, tiesa? 

— Aš irgi apie tai pagalvojau. Iš jo pusės nelabai protinga pa- 
likti tas dėžes tiesiog ten gulėti. Bet gal jis nelabai gudrus. O gal 
jis nemanė, kad Salis toks, koks jis iš tikro buvo. O pal jam tai 
tiesiog išgaravo iš galvos. Bet dabar jis to tikrai pasigailės. 

- Puiku, — tarė ji, - aš atvažiuosiu. 

-— Jis tikrai geras įtariamasis, Ende. Tikrai geras. Norėčiau 
pamatyti, ar galim įrodyti, kad jis lankėsi Kise. Arba patikrinti 
jo pokalbius telefonu, pažiūrėti, ar jis daug bendravo su tuo sa- 
vo brolių. Tada gal eisim pasikalbėti su valstijos prokuroru, pa- 
sakysim jam, ką atradom. 

Detektyvas nutilo prieš tęsdamas. 

— Yra tik vienas dalykas, kuris man kelia nerimą. 

— Koks? 

- Na, po velnių, Ende, tai gana didelė strėlė, Salio nukreipta 
tiesiai seržantui į galvą. O aš nenorėčiau pasitikėti Salivanu net 
po jo mirties. Žinai, kad geriausias būdas sužlugdyti žmogžu- 
dystės tyrimą — tai priversti ką nors atrodyti kaltą. Net jei at- 
mestume kitus įtariamuosius, koks nors advokatas apie juos pra- 
dės kalbėti teisme ir sujauks kokio prisiekusiojo mąstymą. Aš 
manau, Salis irgi tai žinojo. 

Ji vėl energingai palinksėjo. Vaisas pridūrė: 

— Bet gal čia kalba tik mano paranoja, negali žinoti. Klausyk, 
jei mes pagautume tą vyruką, Ende, mums tektų ir pagyrimų, ir 
paaukštinimų. Tai būtų tikras tavo karjeros šuolis. Patikėk. At- 
važiuok ir gausi gabalėlį šlovės. Kol čia atvyksi, aš apklausiu 
žmones, tada važiuosime į Kisą. 

— Na gerai, - lėtai pasakė ji. 

- Aš vis dar girdžiu dvejonę tavo balse. 

Jos mintis spaudė apsisprendimo našta. Partnerio entuziaz- 
mas, jo sėkmė ir mintis, kad praleidžia svarbiausią bylą, su kuria 
kada nors buvo susijusi, išblaškė visą jos baimę. Ji pakėlė galvą 
dė. Akimirką ji dvejojo. 

— Gal man tiesiog susikrauti daiktus ir važiuoti pas tave? 

— Na, daryk kaip tau atrodo teisinga. Aš nieko prieš. Šiaipar 
taip, čia daug šilčiau. Ar tau ten šalta? 

— Čia šalta. Ir šlapia. 

— Kaip ir sakiau. O tas vyrukas Fergiusonas? 

— Blogas žmogus, Maikai, - pakartojo ji, - blogas žmogus. 

- Klausyk, nežinau. Patikrink jo tvarkaraštį, ką nors panagri- 
nėk, įsitikink, kad jo alibi toks geras, kaip jis sako, tada daryk, 
kaip liepiau, ir viską užmiršk. Laikas nebus iššvaistytas, jei sudo- 
minsim juo vietinius policininkus. Gal jie ten turi ką nors neiš- 
spręsta. Vis tiek rytoj nedarysiu nieko daugiau, tik apklausiu vi- 
sus, kas kada nors dirbo netoli Salivano. Tas seržantas — tik dide- 
lio būrio dalis. Žinai - formalūs klausimai, nieko, kas jį sujaudintų 
ar sunervintų, tegul galvoja, kad jis tik paprasčiausiai apklausia- 
mas. Tada - taukšt! Palauksiu, kol atvažiuosi. Norėčiau pamatyti, 
kaip tu jj sutvarkysi. Tuo tarpu gali numalšinti savo smalsumą. 
Paskui atvažiuok čia, - jis stabtelėjo ir vėl tęsė: - Matai, koks aš 
supratingas viršininkas? Nerėkiu. Nesikeikiu. Kas galėtų skųstis? 

Ji padėjo ragelį galvodama, ką turėtų daryti. Tai jai priminė tą 
kartą, kai motina pasiėmė ją, susikrovė tiek daiktų, kiek tik ga- 
lėjo, į jų senąjį mikroautobusą ir išvažiavo į Čikagą. Buvo pilka, 
vėjuota diena, vėjas kėlė bangas Mičigano ežere: nuotykis, su- 
siejęs su netektimi. Ji atsiminė, kaip su trenksmu uždarė auto- 
mobilio dureles, užsisklęsdama nuo šalčio ir galvodama, kad kaip 
tik tą akimirką suvokė, jog tėvas mirė ir niekada nebesugrįš. Ne 
tada, kai nubėgo žemyn savo namų laiptais ir pamatė prieangyje 
stovinčius kunigą ir du policininkus, sukryžiavusius rankas, ne- 
drįstančius pažvelgti jai į akis. Ne laidotuvėse, kai vienintelis 
muzikantas pradėjo groti graudulingą laidotuvių melodiją. Ne 
tais kartais, kai jos bendraklasiai į ją žiūrėdavo vaikišku, kupinu 
negailestingo susidomėjimo žvilgsniu. Tą popietę. 

Ji suprato: vaikystėje ir jai praėjus būna tokių akimirkų, kai 
matai situaciją, lyg sėdėtum už skaidraus stiklo - būtum žiūro- 
vas, stebintis viską iš šalies. Daromi sprendimai. Imamasi prie- 
monių. Gyvenimas nebesugrąžinamas. Dabar metas taip apsi- 
spręsti. 

Ji prisiminė Fergiusoną. Matė, kaip jis šypsosi jai, sėdėdamas 
ant nutrintos sofos, juokiasi iš žmogžudystes tiriančio detektyvo. 

Kodėl? - vėl paklausė savęs. 

Staiga jai toptelėjo atsakymas. 

Nes ji klausė ne apie tą žmogžudystę. 

Ji išsitiesė ant lovos. Nusprendė, kad dar nepasirengusi palik- 
ti ramybėje Robertą Erlą Fergiusoną. 


Smulkus lietus ir tamsuma buvo ir kitą rytą, kartu jie atnešė 
skvarbų drėgną šaltį. Pilkas dangus maišėsi su purvina ruda Ra- 
ritano upe, tekančia Ratgerso universiteto teritorijos pakraš- 
čiu. Ji perėjo stovėjimo aikštelę, vilkėdama nepatogų apsiaustą, 
jausdamasi kaip keista pabėgėlė. 

Netruko susitaikyti su flegmatišku universiteto biurokratijos 
ritmu. Kai atvyko į Kriminalistikos fakultetą ir paaiškino sekre- 
torei, kodėl ji čia, buvo nusiųsta į administracijos pastatą. Ten 
dekano padėjėjas atskaitė jai pamokslą apie informacijos konti- 
dencialumą ir, nors buvo linkęs šnekėti labai monotoniškai, pa- 
galiau leido jai pasikalbėti su trimis dėstytojais, kurių ji ieškojo. 
Surasti juos irgi buvo sunku. Darbo laikas neapibrėžtas. Namų 
telefono numeriai nepasiekiami. Ji bandė mojuoti savo ženkle- 
liu, bet tai nedaug tepadėjo. 

Jau buvo vidurdienis, kai ji surado vieną dėstytoją, pietaujan- 
tį fakulteto valgykloje. Jis dėstė kursą apie teismo medicinos 
ekspertizės procedūrą. Jo plaukai buvo susivėlę, kūnas liekno 
sudėjimo, vilkėjo sportinį švarką ir chaki spalvos kelnes. Turėjo 
erzinantį įprotį - kalbėdamas žiūrėjo į šalį. Ji turėjo tik vieną 
tikslią temą — Kise įvykdytų žmogžudysčių laiką, ir jautėsi tru- 
putį kvailai dėl savo klausimų, ypač žinodama apie kalėjimo sar- 
gybiniį. Vis tiek, tai buvo pradžia. 

- Nežinau, kuo galėčiau padėti, - pasakė profesorius tarp dvie- 
“ jų kąsnių, - ponas Fergiusonas geras studentas. Ne pats geriau- 
sias, bet geras. Galbūt vertas devyneto. Ne dešimties, dėl to abe- 
jočiau, bet jis vis tiek geras studentas. Tikrai geras. Tiesa, to ir 
reikėjo tikėtis. Jis turi daugiau praktinės patirties nei kiti. Juo- 

kauju. Šiaip jis tikrai gabus ekspertizės teorijai. Labai domisi teis- 
mo medicinos mokslais. Geri pažymiai. Jokių nusiskundimų. 

— O lankomumas? 

— Visuomet tikrinu, kas atėjo į paskaitas. 

— O man rūpimomis dienomis? 

— Tą savaitę grupė rinkosi du kartus. Tik dvidešimt septyni 
studentai. Žinote, niekas nepasislėptų. Negalėtum atsiųsti savo 
kambario draugo, kad paimtų užduotis. Antradieniais ir ketvir- 
tadieniais. 

- Ir? 

— Viskas mano užrašuose. 

Dėstytojo pirštas nuslydo žemyn vardų stulpeliu. 

- Štai. Be priekaištų. 

- Jis ten buvo? 

- Nepraleido nė vienos paskaitos. Nė karto šį mėnesį. Kelios 
praleistos paskaitos anksčiau šiais metais. Bet aš jas pažymėjau 
kaip pateisintas. 

— Pateisintas? 

-— Tai reiškia, kad jis atėjo pas mane ir pasakė, kodėl praleido. 
Pats pasiėmė užduotis. Atliko visus papildomus rašto darbus ir 
panašiai. Tai tikras pasiaukojimas, ypač mūsų laikais. 

Dėstytojas užvertė užrašus ir grįžo prie savo žalumynų ir džio- 
vintų vaisių lėkštės. 

Kitą dėstytoją Šeifer rado prie auditorijos, koridoriuje, pilna- 
me į paskaitas skubančių studentų. Jis dėstė Amerikos nusikal- 
timų istoriją, didžiulį apžvalginį kursą, kurio klausė šimtas stu- 
dentų. Nešėsi portfelį ir krūvelę knygų, jis negalėjo prisiminti, 
ar Fergiusonas buvo paskaitose ją dominančiomis dienomis, bet 
parodė lankomumo sąrašą — ten puikavosi Fergiusono parašas. 

Artėjo popietė ir pilka šviesa užliejo universiteto koridorius, ' 
o Šeifer jautėsi pikta ir nusivylusi. Ji nelabai turėjo vilties atras- 
ti, kad žmogžudystės dieną Fergiusono universitete nebuvo, bet 
ją vis tiek erzino mintis, jog švaisto laiką. Pagalvojo, kad dabar 

žino tik truputį daugiau nei ryte. Nuo studentų šurmulio net ir 
Fergiusonas kone išgaravo jai iš galvos. Pradėjo svarstyti — ką 
aš, po galais, darau? 

Nusprendė sugrįžti į motelį, bet paskutinę akimirką apsigal- 
vojo ir nutarė pasibelsti į trečio dėstytojo kabineto duris. Jei 
niekas jų neatidarys, tarė pati sau, iškart grįžtu į Floridą. 

Keliskart pasuko ne ten, bet pagaliau surado jo kabinetą ir 
stipriai pabarbeno į duris, o joms atsivėrus žingtelėjo atgal. Vi- 
duje sėdėjo kresnas vyras su septintojo dešimtmečio stiliaus ap- 
valiais akiniais po nešukuotais kuokštais išsidraikiusiais smėlio 
spalvos plaukais. Dėstytojas vilkėjo patogų sportinį tvido švar- 
ką, kišenėje buvo krūva rašiklių, vienas iš jų, rodos, leido rašalą. 
Jo kaklaraištis neveržė apykaklės, o nemenkas pilvas rėmėsi į 
aksominių kelnių diržą. Jis atrodė taip, lyg būtų miegojęs su dra- 
bužiais ir staiga pažadintas, bet jo akys greitai įsmigo į priešais 
stovinčią detektyvę. 

- Profesorius Morinas? 

- Ar jūs studentė? 

Ji išsitraukė ženklelį, jis apžiūrėjo. 

— Florida, a? 

- Ar galiu jums užduoti kelis klausimus? 

- Žinoma, - jis jai mostelėjo įeiti į kabinetą, - aš jūsų laukiau. 

— Laukėte? 

- Jūs norite sužinoti apie poną Fergiusoną, tiesa? 

— Tiesa, — pasakė ji užeidama. Kabinetas buvo mažas, su 
nedideliu purvinu langu, pro kurį matėsi kvadratinis universi- 
teto kiemas. Viena siena buvo skirta knygoms. Mažas stalas su 
kompiuteriu pristumtas prie trečiosios sienos. Prie kelių liku- 
sių tuščių vietų buvo priklijuota laikraščių iškarpų. Ant sienų 
taip pat buvo trys ryškūs plakatai, netinkantys prie netvarkin- 
go kabineto. 

- Iš kur žinote? 

- Jis man skambino. Sakė, kad jūs klausinėsit. 

- Ir? 

— Na, - tarė profesorius, kunkuliuodamas entuziazmu kaip 
žmogus, kuris pernelyg daug laiko praleidžia užsidaręs, - pono 
Fergiusono lankomumas labai geras. Tiesiog pavyzdingas. Ypač 
jus dominančiu laikotarpiu. 

Jis sunkiai atsisėdo ant kėdės, ši sudrebėjo nuo jo svorio. 

— Tikiuosi, tai išsklaidys visus nesusipratimus, kurių galėjo kilti. 

Profesorius šyptelėjo, parodydamas nepriekaištingai baltus 
dantis, nederančius su jo netvarkinga išvaizda. 

— Supraskite, jis visai neblogas studentas. Gana rimtas, o tai 
atbaido žmones. Tikras vienišius, bet manau, kad su tuo kažkaip 
susijusi mirtininkų kamera. Taip, rimtas, atsidavęs, įsitempęs. Dau- 
geliui studentų to trūksta. Truputį bauginantis, bet galiausiai ma- 
lonus. Tikriausiai - kaip pavojus, - profesorius Morinas ir toliau 
burbėjo. — Net čia besimokantys policininkai ir policininkės tik 
stengiasi kilti karjeros laiptais, mokymasis jiems yra tik įskaitų 
rinkimas. Ponas Fergiusonas panašesnis į mokslo žmogų. 

Kampe stovėjo viena kėdė kietu atlošu, subraižyta ir apsitry- 
nusi nuo naudojimo. Ji atsisėdo. Kėdė akivaizdžiai buvo skirta 
tam, kad jį aplankantys studentai su savo rūpesčiais sėdėtų ne- 
patogiai ir todėl būtų kabinete kiek įmanoma trumpiau. 

— Ar jūs gerai pažįstate poną Fergiusoną? - paklausė ji. 

Profesorius gūžtelėjo. 

— Tiek pat kiek visi. Tiesą sakant, taip. Jis tikrai įdomus 
žmogus. 

— Kuo? 

— Na, aš dėstau kursą Žiniasklaida ir nusikaltimai, o jis turi 
gana daug gyvenimiškos patirties šioje srityje. 

— Na, ir? 

— Na, daug kartų esu prašęs jį išsakyti savo asmeninę nuomo- 
nę. Ji visuomet būna, kaip čia pasakius, intriguojanti. Ne kasdien 
tenka mokyti ką nors, kas turi asmeninės patirties šioje srityje. Ir 
kuris būtų nukeliavęs į elektros kėdę, jei ne žiniasklaida. 

— Kovartas. 

— Taip. Metjus Kovartas iš The Miami Journal. Gavo Pulice- 
rio apdovanojimą, ir galiu pridurti, kad jo nusipelnė. Geras re- 
portažų rengimo ir rašymo pavyzdys. 

— O kokios Fergiusono nuomonės, profesoriau? 

-— Na, sakyčiau, jis ypač jautrus, kai kalbama apie žurnalisti- 
kos ir rasių santykį. Jis parašė darbą, kuriame nagrinėja Veino 
Viljamso bylą Atlantoje. Iškėlė dvigubų standartų klausimą — 
žinote, kad vienokios taisyklės galioja, kai pranešama apie nusi- 
kaltimus juodaodžių bendruomenėse, ir kitokios, kai informuo- 
jama apie nusikaltimus baltaodžių bendruomenėse. Tai nuomo- 
nė, kuriai aš taip pat pritariu, detektyve. 

Ji linktelėjo. 

Profesorius Morinas suposi savo kėdėje, siūbavo atgal ir į prie- 
kį, kalbėjo akivaizdžiai įsimylėjęs savo balsą. 

— „taip, Jis teigė, kad žiniasklaidos dėmesio nusikaltimams 
juodaodžių bendruomenėse trūkumas veda į policijos pajėgų ir 
finansų mažinimą, taip pat baudžiamųjų organų veiklos siauri- 
nimą ir priveda prie to, kad nusikaltimai ima atrodyti kaip įpras- 
ti visuomenės struktūros komponentai. Ši nuomonė nėra nepa- 
grįsta. Taip nusikaltimai padaromi įprastu reiškiniu. Padeda su- 
prasti, kodėl beveik ketvirtadalis jaunosios juodaodžių kartos 
šioje šalyje sėdi arba yra sėdėję už grotų. 

- Ir jis dalyvaudavo paskaitose? 

- Visuomet, išskyrus tada, kai turėdavo pateisinamą priežastį. 

— Kokios tos priežastys? 

- Jis kartais skaito paskaitas ir sako kalbas, dažniausiai Flori- 
dos bažnyčiose. Čia, žinoma, niekas nežino apie jo praeitį. Pusė 
šio kurso studentų net negirdėjo apie jo bylą semestro pradžio- 
je. Ar galite tuo patikėti, detektyve? Kaip puikiai tai apibūdina 
šiuolaikinių studentų kokybę. 

— Jis važinėja į Floridą? 

— Kartkartėmis. 

— Ar turite datas? 

— Taip. Bet man jis sakė, kad jus domins tik ta viena savaitė... 

— Ne, man rūpi ir tie kiti kartai. 

Profesorius Morinas sudvejojo, tada gūžtelėjo pečiais. 

— Nemanau, kad tai kam nors pakenktų. 

Jis atsivertė užrašų knygelę, greitai pravertė kelis puslapius ir 
surado lankomumo lapą. Padavė jai ir ji greitai nusirašė datas, 
kai Fergiusono nebuvo auditorijoje. 

— Ar tai viskas, detektyve? 

— Manyčiau, taip. 

— Matote. Viskas įprasta ir normalu. Turiu omeny, jis čia pri- 
tampa. Spėju, kad jis turės ir ateitį. Tikrai pajėgus baigti univer- 
sitetą. 

— Pritampa? 

-— Žinoma. Mes esame didelis miesto universitetas, detektyve. 
Jis čia pritampa. 

— Tampa anoniminis. 

— Kaip ir kiekvienas studentas. 

— Ar žinote, kur jis gyvena, profesoriau? 

— Ne. 

— Ką nors kita apie jį? 

— Ne. 

- Ir kalbant su juo jūsų oda nenueina pagaugais? 

— Tai dėl jo laikysenos, elgsenos, kaip aš ir sakiau, bet nesu- 
prantu, kodėl tai jį padaro įtariamą dėl žmogžudystės. Spėju, 
kad jis savęs klausia, ar kada nors ištrūks iš Floridos policijos 
akiračio. Manau, kad tai geras klausimas, tiesa, detektyve? 

— Nekaltas žmogus neturi ko bijoti, — atsakė ji. 

— Ne, - papurtė galvą profesorius. - Manau, kad mūsų visuo- 
menėje kaltieji dažniausiai būna saugiausi. 

Ji pažvelgė į profesorių, pasiruošusį pradėti kone radikalią, iš 
septintojo dešimtmečio užsilikusią tiradą. Nusprendė, kad tas 
pamokslas jai nereikalingas. 

Ji atsistojo ir išėjo iš kambario. Nebuvo tikra, ar sužinojo ką 
nors svarbaus, bet tikrai sužinojo kelis įdomius dalykus. Anoni- 
minis. Ji beveik pasiekė koridoriaus galą ir staiga pajuto, kad 
kažkas ją stebi. Ji atsisuko ir pamatė profesorių, uždarantį savo 
kabineto duris. Garsas nuaidėjo koridoriumi. Ji perbėgo aki- 
mis, ieškodama studentų, pirma knibždėjusių šioje vietoje, o da- 
bar suplūdusių į kabinetus, klases ir auditorijas. 

Viena. 

Ji sunkiai gūžtelėjo pečiais. Dabar diena, tarė sau. Čia pilna 
žmonių, vieša vieta. Pradėjo greitai eiti. Girdėjo, kaip jos batai 
taukši dunksėdami į nublizgintą grindų linoleumą, tyliai aidi ap- 
linkui ją. Pradėjo skubėti, greitindama žingsnius, tankindama 
vienišą garsą. Rado laiptus ir nuskubėjo į priekį. Laiptai taip pat 
buvo tušti. Ji greitai puolė jais žemyn, beveik nušoko kelis laip- 
telius. Netikėtai sustojo, išgirdusi už savęs veriamas duris ir staiga 
suprato, kad kažkieno žingsniai seka jai iš paskos. Ji sustingo ir 
atsirėmė į sieną, bandė užčiuopti savo ginklą. Garsas aidėjo vis 
garsiau ir arčiau. Ji įsispraudė į kampą, laikydama raminančią 
pistoleto rankeną. Pažiūrėjo į viršų ir pamatė jauno studento, 
nešino knygomis ir užrašais, pliaukšinčio žemyn atrištais krep- 
šinio bateliais, akis. Studentas tik dirstelėjo į ją - jis aiškiai vėla- 
vo. Ji užsimerkė. Kas man darosi? - paklausė savęs. Paleido 
pistoleto rankeną. Ką aš išgirdau? Ji žengė pro laiptinės duris, 
žiūrėdama į laukujes priešais. Vėlyvos popietės dangus už stikli- 
nio Įėjimo atrodė pilkas ir gedulingas, bet viliojantis. 

Ji greitai ėjo jo link. 

Ji nepastebėjo Fergiusono, tik išgirdo: 

— Sužinojote, ką norėjot, detektyve? 

Jo klausimo tonas ją išgąsdino. 

Ji atsisuko į garsą, kišdama ranką į rankinę ir atsitraukdama, 
lyg į ją kas būtų trenkęsis. Akis įbedė Fergiusonui į veidą ir pama- 
tė tą pačią nerimą keliančią šypseną, iškreipiančią jo veidą. 

— Patenkinta? — paklausė jis. 


JOHN KATZENBACH Iš KILNUS TIKSLAS 471 


Ji pasitempė priešais jį. 

- Ar aš jus išgąsdinau, detektyve? 

Ji papurtė palvą, negalėdama atsakyti. Jautė savo ranką, spau- 
džiančią pistoleto rankeną, bet neištraukė jos iš rankinės. 

— Ar mane nušausite, detektyve? — paklausė jis šiurkščiai. — 
Ar to ir siekiat? 

Fergiusonas žengė į priekį iš šešėlio, kuriame slėpėsi prie sie- 
nos. Jis vilkėjo gelsvai žalią kareivišką švarką, o ant galvos buvo 
užsimaukšlinęs Niujorko Giants komandos kepurę. Kuprinė, jos 
manymu, prikimšta knygų, kabojo jam ant peties. Jis atrodė be- 
veik kaip bet kuris kitas koridoriuje sutiktas studentas. Ji nurami- 
no savo besidaužančią širdį ir lėtai ištraukė ranką iš rankinės. 

— Ką jus nešiojatės, detektyve? Trisdešimt aštuntą, išduotą 
policijoje? Gal dvidešimt penkto kalibro automatinį? Ką nors 
mažą, bet veiksmingą? 

Jis spoksojo į ją. 

— Ne, spėju, ką nors didesnio. Norite kažką įrodyti pasauliui. 
"Trys penkiasdešimt septintą su magnum užtaisais. Arba devynių 
milimetrų. Kažką, kas padeda jums manyti, kad esate tvirta, taip, 
detektyve? Stipri ir valdinga. 

Ji neatsakė. 

Jis nusijuokė. 

— Nepasidalysite šia informacija, ką? 

Fergiusonas nusiėmė kuprinę ir padėjo ant žemės. Tada išskė- 
tė rankas, lyg pasiduodamas, ir šyptelėjo. 

- Bet, matote, aš neginkluotas. Tai ko gi jūs bijote? 

Ji nervingai kvėpavo ir bandė išsklaidyti nuostabą, kad įstengtų 
sugalvoti tinkamą atsakymą. 

— Tai ar radot, ko ieškojote, detektyve? 

Ji lėtai iškvėpė. 

- Taip, radau kelis dalykus. 

- Įsitikinote, kad buvau klasėje? 

— Taip. 


472 JOHN KATZENBACH Iš KILNUS TIKSLAS 


— Taigi niekaip negalėjau būti Floridoje ir užmušti tos senių 
poros, tiesa? Jūs tai išsiaiškinote? 

— Atrodo, kad nebuvote. Aš vis dar tikrinu. 

- Jūs gaudote ne tą vyruką, detektyve, - Fergiusonas šyptelė- 
j0, - jūs, Floridos policininkai, visuomet pagaunate ne tą vyruką. 

Ji šaltai pažvelgė į jį. 

— Ne. Aš dar nežinau, pone Fergiusonai. Aš manau, kad jūs 
esat tas vyrukas. Bet dar neišsiaiškinau, dėl kurio nusikaltimo. 

Fergiusono akys piktai žybtelėjo. 

- Jūs visiškai viena, ar ne, detektyve? 

— Ne, - pamelavo ji, - aš su partneriu. 

— O kur jis? 

— Dirba. 

Fergiusonas praėjo pro ją, pro dvigubas stiklines duris pažvelgė 
į automobilių stovėjimo aikštelę ir pėsčiųjų taką. Lietus skrodė 
orą, krisdamas žemyn slegiančiu greičiu. 

— Užvakar štai ten buvo sumušta ir išprievartauta mergina. 
Vėlai išėjo iš paskaitos. Saulė buvo tik nusileidusi. Kažkoks vy- 
rukas ją tiesiog pagriebė, nusitempė už tos mažos tvorelės sto- 
vėjimo aikštelės pakraštyje. Ten ją ir patvarkė. Trenkė jai per 
galvą ir patvarkė. Bet nenužudė. Sulaužė žandikaulį. Sulaužė 
ranką. Mėgavosi. 

Fergiusonas ir toliau žiūrėjo pro duris. Jis pakėlė ranką ir pirštu 
parodė laukan. 

- Tiesiai ten. Ten jūs ir pasistatėte automobili, ar ne, detektyve? 

Ji nuščiuvo. 

Jis atsisuko į Šeifer. 

— Jie dar neturi įtariamųjų. Mergina vis dar ligoninėje. Argi 
tai neįdomu, detektyve? Tik pagalvokite. Nesi saugus, net vaikš- 
čiodamas universiteto teritorija. Eidamas prie savo automobi- 
lio. Spėju, kad net ir motelio kambaryje. Ar tai jūsų nė kiek 
negąsdina? Net jei nešiojatės toje rankinėje didelį ginklą, jo ne- 
pasiektumėte per trumpą laiką. 

Fergiusonas nuėjo nuo durų. Atsigręžęs pažiūrėjo į Šeifer, ji 
išgirdo prie jų artėjančius balsus. Tačiau nenuleido akių nuo Fer- 
giusono, spoksančio į praeinančią klegančių studentų grupelę. Jų 
balsai tuoj pat apsupo ją. Ji pamatė, kaip Fergiusonas linktelėjo 
vienam vyrui grupėje ir išgirdo, kaip jauna moteris pasakė: 

— Viešpatie! Pažiūrėkit, kaip lyja! — grupė išsitraukė lietpal- 
čius ir skėčius, pralėkė pro detektyvę laukan, į drėgną orą. Du- 
rims prasivėrus ir užsitrenkus, ji pajuto šalto vėjo gūsį. 

— Na, detektyve? Ar baigėte? Sužinojote tai, dėl ko čia atvykot? 

- Žinau pakankamai, - atsakė ji. 

Jis šyptelėjo. 

- Nemėgstate atsakyti žmonėms tiesiai šviesiai, - tarė. — Ži- 
not, tai toks senas metodas. Atrodo, turiu jo aprašymą viename 
vadovėlyje savo kuprinėje. 

- Jūs geras studentas, pone Fergiusonai. 

— Taip, — pasakė jis, - žinios svarbu. Jos tave išlaisvina. 

— Kur to išmokote? — paklausė ji. 

— Kalėjime, detektyve. Ten daug ko išmokau. Bet svarbiausias 
dalykas, kurį išmokau — tai, kad turiu įgyti išsilavinimą. Jei to 
nepadaryčiau, neturėčiau visiškai jokios ateities. Užsibaigčiau 
kaip visi kiti vargšai žmonės, laukiantys budelių, kurie jiems nu- 
skus galvas ir įkiš į kėdę. 

— Todėl atvykote čia mokytis? 

— Gyvenimas yra mokykla, ar ne, detektyve? 

Ji linktelėjo. 

— Tai ar dabar paliksit mane ramybėje? — pareikalavo jis. 

— Kodėl turėčiau? 

— Nes aš nieko nepadariau. 

— Na, nežinau, ar man su tuo sutikti, pone Fergiusonai. Dar 
nesu tuo tikra. 

Jo akys prisimerkė. Jis kalbėjo santūriai ir ramiai. 

— Taip galvoti pavojinga, detektyve. 

Ji neatsakė, todėl jis tęsė: 

— Ypač jei čia esate viena. 

Jis į ją pažvelgė, šyptelėjo ir mostelėjo į duris. 

— Tikriausiai jau norėsite eiti, tiesa? Kol visiškai nesutemo. 
Ten silpnai apšviesta. Turit penkiolika-dvidešimt minučių. Ne 
daugiau. Juk nenorėtumėte pasiklysti, ieškodama nuomoto au- 
tomobilio, ar ne? Kokios jis spalvos, detektyve? Sidabrinės? Sun- 
kiai randamas tamsią, lietingą naktį. Nepasiklyskite, detektyve. 
Ten yra blogų žmonių. Net universiteto teritorijoje. 

Ji įsitempė. Jis tiksliai pasakė jos vairuojamo nuomoto auto- 
mobilio spalvą. Spėjimas, pagalvojo ji. Laimingas spėjimas. 

Fergiusonas žengė atgal, atsitraukė nuo durų ir atvėrė jai ke- 
lią į lietų ir prietemą. 

— Būkite atsargi, detektyve, - tarė pašaipiai. 

Tada apsisuko ir nuėjo koridoriumi, jo gale pasuko į kairę. Ji 
akimirką klausėsi, bandydama išgirsti tolstančius žingsnius, bet 
negalėjo. Vėl pažiūrėjo į lietų, pliaupiantį per medžius ir šaligat- 
vius. Susiveržė lietpaltį ir pasistatė apykaklę. Jai prireikė valios 
pastangų, kad pajudėtų iš vietos. 

Šaltis iškart įsiskverbė į ją. Ji jautė lietų tekant kaklu. Pra- 
dėjo eiti greičiau, keikdama nepatogius batus, jie vis slidinėjo 
šaligatviu. Vis pasukdavo galvą ir pažiūrėdavo, kas už jos, prie- 
šais ją, kad įsitikintų, jog Fergiusonas jos neseka. Kai pasiekė 
nuomotą automobilį, prieš numesdama daiktus ir atsisėsdama 
prie vairo, patikrino galinę sėdynę. Iškart užsirakino visas du- 
ris. Ranka truputį drebėjo, kai kišo raktelį į spynelę ir įjungė 
pavarą. Automobiliui pradėjus judėti, ji pasijuto geriau. Lavi- 
ruojant iš stovėjimo aikštelės ją apėmė palengvėjimas. Ji padi- 
dino greitį ir įsuko į dvipusio eismo gatvę. Akimirką pasirodė, 
kad šalikelėje mato susigūžusį siluetą su apsiaustu, bet kai at- 
sigręžė ir įsižiūrėjo, jis jau buvo pradingęs, įsimaišęs į studen- 
tų autobusų stotelėje būrį. Ji užgniaužė baimę ir nuvažiavo to- 
liau. Mažojo automobilio šildytuvas pradėjo dūgzti ir karštas 
oras sušildė veidą, bet ne mintis. 

Ko jis išmoko mirtininkų kameroje? — paklausė ji savęs. 

Jis išmoko mokytis. 

Ko mokytis? 

Nusikaltimų. 

Kodėl? 

Nes visi, sėdintys mirtininkų kamerose, neišlaikė kokio nors 
išbandymo. Visi jie vykdė nusikaltimą po nusikaltimo, žmogžu- 
dystę po žmogžudystės, kol pagaliau buvo sugauti ir laukė kė- 
dės, nes susimovė. Net Salivanas susimovė. Ji prisiminė citatą iš 
vieno Metjaus Kovarto straipsnio: „Aš būčiau nužudęs daugiau, 
jei manęs nebūtų pagavę.“ Bet Fergiusonas, pagalvojo ji, gavo 
antrą progą. Ir jis pasiruošęs šį kartą nesusimauti. 

Kodėl? 

Nes jis nori daryti tai, ką daro, taip ilgai, kiek norės. 

Jai svaigo galva. Ji kalbėjosi su savimi, stengdamasi nusira- 
minti pažįstamo balso skambesiu: 

- Jėzau Marija, Ende, į ką tu įsivėlei? 

Ji stengėsi prablaškyti galvą ir važiuodama tamsoje ieškojo 
savo motelio. Nekreipė dėmesio į skriejantį kelią, galvojo tik 
apie saugią vietą, kur galėtų surikiuoti savo mintis. Kartą pažiū- 
rėjo į galinio vaizdo veidrodėlį, staiga pajutusi paniką, kad ją 
seka automobilis, bet pamatė, kaip šis nusuko į šalį. Ji griežė 
dantimis ir važiavo per lietų nekeisdama greičio. Prieš save pa- 
matė išnyrančias motelio šviesas ir pajuto mažą palengvėjimą, 
bet, neradusi laisvų stovėjimo vietų netoli įėjimo į motelį, buvo 
priversta pasistatyti mašiną maždaug už penkiasdešimties met- 
rų nuo jo. Žinojo, kad jai teks nueiti kelią, kuriame pilna šešėlių 
ir vietų, tinkamų pasislėpti užpuolikams. Ji išjungė variklį 1r, 
vienąkart giliai įkvėpusi, nužvelgė tą atstumą. Jai šovė mintis: 
viskas daug lengviau vilkint uniforma ir vairuojant policijos au- 
tomobilį. Nuolatinis ryšys su dispečeriu. Niekada nesi visai vie- 
nas. Visuomet esi dalis komandos policininkų, nuolatos patru- 
liuojančių gatvėse. Ji išsitraukė devynių milimetrų kalibro pis- 

toletą iš rankinuko. Tada išlipo iš automobilio ir nuėjo tiesiai 
įėjimo į motelį link, žvalgydamasi priešais save, įtempusi ausis 
klausydama garsų už nugaros. Įsidėjo pistoletą atgal į rankinę 
likus vos keliems jardams iki įėjimo. Iš motelio einanti į apsiaus- 
tus susisupusi senyva pora, kurią sutiko pakeliui, turbūt akimir- 
ką matė metalinį aiškios formos daiktą jos rankoje. Prasi- 
lenkdama ji nugirdo jų baimingo pokalbio nuotrupą: 

— Ar pastebėjai? Ji turėjo ginklą... 

— Ne, brangioji, tai tikriausiai buvo kas nors kita... 

Tik tiek. 

Registratūroje dirbo jaunas vyras, vilkintis mėlyną švarką. Ji 
paprašė savo rakto ir jis padavė, tingiai tardamas: 

- Čia buvo atėjęs toks vyrukas, ieškojo jūsų, detektyve. 

— Vyrukas? 

— Taip. Nepaliko jokios žinutės. Tiesiog jūsų ieškojo. 

- Ar matėte tą žmogų? 

— Ne. Su juo kalbėjo prieš mane čia dirbęs žmogus. 

Ji pajuto savo sieloje kažką bandant išsiveržti lauk. 

— Ar jis dar ką nors pasakė? Gal sakė, kaip tas vyrukas atrodė? 

- Taip. Jis sakė, kad tas ponas buvo juodaodis. Taip jis ir pa- 
sakė. Kažkoks juodasis vyrukas jūsų ieškojo, bet nenorėjo pa- 
likti žinutės. Sakė, kad susisieks. Tai viskas. Atleiskit, tai viskas, 
ką prisimenu. 

— Ačiū, - pasakė ji. 

Prisivertė lėtai eiti link lifto. 

Kaip jis mane rado? - paklausė ji savęs. 

Liftas šiugždėdamas pakėlė ją į viršų ir ji nužingsniavo kori- 
doriumi į savo kambarį. Patikrinusi visą kambarį, duryse du kar- 
tus pasuko raktą. Po to sunkiai sudribo ant lovos, stengdamasi 
galvoti apie kasdienius dalykus, tokius kaip, iš kur gauti vaka- 
rienę, nors ir nesijautė pernelyg alkana. Kartu mąstė ir apie su- 
dėtingus reikalus, pavyzdžiui, ką toliau daryti su Robertu Erlu 
Fergiusonu. 

Galvodama apie jį, bandė įsivaizduoti jo veidą be savimi pa- 
tenkintos šypsenos, bet tai nepavyko. 

Staiga beldimas į duris vėl pažadino jos baimę. 

Tai privertė ją sulaikyti kvėpavimą ir vienu judesiu atsistoti. Ji 
stovėjo sustingusi, įsistebeilijusi į duris. 

Pasigirdo dar vienas smarkus beldimas. Tada trečias. 

Ji vėl ikišo ranką į rankinę, išsitraukė pistoletą ir nuėjo prie 
durų, laikydama pirštą šalia saugiklio, kaip ją išmokė daryti, kai 
nesi tikras, su kuo susidursi. Duryse buvo iškili akutė. Ji pasi- 
lenkė į priekį, kad pamatytų, kas kitoje pusėje, bet vos tik priar- 
tėjo, durys vėl sudundėjo ir ji atšoko atgal. 

Ji stengėsi sutramdyti susijaudinimą ir elgtis ryžtingai: ištiesė 
ranką prie durų rankenos ir, vienu greitu judesiu atrakinusi du- 
ris, atidarė. Tą pat akimirką ji pakėlė pistoleta iki akių, kad žiū- 
rėtų pro taikiklį. 

Durys atsivėrė ir ji pamatė Metjų Kovartą. 

Jis stovėjo koridoriuje, pakėlęs vieną ranką, aiškiai pasiruo- 
šęs vėl pabelsti. Ji pamatė, kaip jo veidas sustingo, pamačius jos 
rankose ginklą. Tyla, kieta kaip peilio ašmenys, stojo tarp jų. Jis 
lėtai pakėlė rankas, o ji pastebėjo, kad jį lydi kiti du vyrai. Ji 
nuleido ginklą. 

— Kovartai, - pasakė ji. 

Jis linktelėjo. 

— Gana įdomus pasisveikinimas, — išlemeno jis, — pastaruoju 
metu visi į mane taikosi ginklais. 

Jos akys nukrypo į kitus vyrus. 

— Aš jus pažįstu, — tarė, — jūs buvot kalėjime. 

— Vilkoksas, - atsakė detektyvas, — iš Eskambijos apygardos. 
Čia mano viršininkas leitenantas Braunas. 

Ji pasisuko ir pažvelgė į gremėzdišką Tenio Brauno figūrą. Jis 
atrodė pasišiaušęs nuo įtampos ir ji pamatė, kaip jis, nužvelgęs 
ją, dėbtelėjo į jos ginklą. 

— Matau, buvot susitikusi su Bobiu Erlu, - pratarė neskubė- 
damas. 


DVIDEŠIMT ANTRAS SKYRIUS 


Užrašai 


Trys detektyvai ir žurnalistas jaukiai įsitaisė motelio kambary- 
je. Vilkoksas stovėjo atsirėmęs į sieną šalia lango, kartkartėm 
pro langą pažvelgdavo į pravažiuojančių automobilių šviesas, 
nesakydamas, ką galvoja. Šeifer ir Braunas sėdėjo ant vienin- 
telių kambaryje kėdžių priešingose mažo stalelio pusėse, kaip 
pokerio žaidėjai, laukdami, kada bus išdalytos paskutinės kor- 
tos. Kovartas nepatogiai sėdėjo ant lovos krašto, truputį toliau 
nuo jų. Kažkas gretimame kambaryje buvo įjungęs televizorių — 
naujienų laidos garsai skverbėsi pro motelio sienas. Kokia nors 
tragedija, pagalvojo jis, sumažinta iki penkiolikos sekundžių, 
trisdešimties, jei ji tikrai siaubinga; žinių laidos vedėjas ją išsa- 
ko su gerai ištreniruota dirbtine išraiška, kuria bandoma paro- 
dyti gailestį. 

Jis žvilgtelėjo į Andrėją Šeifer. Nors ji buvo aiškiai nustebusi, 
kai atidariusi duris pamatė juos tris, vidun įsileido be komenta- 
rų. Susipažinimas truko neilgai, nebuvo jokių tuščių šnekų. Jie 
visi žinojo, kas juos suvedė mažame kambaryje svetimame mieste. 
Ji sudėjo į krūvą kelis popierius ir užrašus, tada atsigręžė į tris 
vyrus ir paklausė: 

— Kaip mane radote? 

— Per vietinę policijos nuovadą, - pasakė Braunas, - užsuko- 

me ten vos atvažiavę. Jie sakė, kad du policininkai lydėjo jus, 
kai susitikot su Fergiusonu. 

Šeifer linktelėjo. 

Ji norėjo kažką sakyti, bet nutilo, pažiūrėjo į Kovartą ir pa- 
purtė galvą. 

— Kodėl jūs čia? — paklausė. 

Reporteris nenorėjo atsakyti į šį klausimą, bet Tenis Braunas 
apgalvotu, iškilmingu balsu atsiliepė už jį: 

— Mes visi čia, kad susitiktume su Fergiusonu. 

Šeifer pažiūrėjo į policijos leitenantą. 

— Kodėl? Maniau, kad jo reikalus jau baigėte. Kaip ir jūs, - ji 
mostelėjo į Kovartą. 

— Ne. Dar ne. 

— Kodėl? 

Ir vėl į klausimą atsakė Braunas: 

— Mes čia, nes turime priežasčių manyti, kad pirmajame Fer- 
giusono bylos tyrime buvo padaryta klaidų. Manome, kad ir po- 
no Kovarto straipsniuose yra keli apsirikimai. Mes čia, kad iš- 
nagrinėtume visus šio klausimo aspektus. 

Šeifer atrodė pikta ir nustebusi. 

— Klaidos? Apsirikimai? — ji atsigręžė į reporterį. - Kokios 
klaidos? 

Kovartas suprato, kad šįkart atremti klausimą teks jam. 

— Jis man melavo. 

- Ką? 

— Dėl mažosios mergaitės nužudymo. 

- Ir kodėl dabar čia atvažiavote? 

— Kad ištaisytume klaidas. 

Ši banali frazė privertė ją ciniškai nusišypsoti. 

- Aš tikra, kad visa tai labai svarbu, - pasakė. 

Ji žvilgtelėjo į Tenį Brauną ir Vilkoksą. 

- Bet tai nepaaiškina, kodėl jūs keliaujate su tokia draugija. 

— Mes taip pat norime ištaisyti savo klaidas, - pasakė Braunas. 

Vos ištaręs šiuos žodžius, suvokė, kad pats padarė klaidą. Jis 
suprato, kad Šcifer jį stebi ir kol kas vertina nelabai gerai. 

Seifer akimirką galvojo. 

- Tai jūs čia ne tam, kad suimtumėte Fergiusoną? 

— Ne. Negalime to padaryti. 

- Jūs čia tam, kad su juo pasišnekėtumėte? 

— Taip. 

Ji papurtė galvą. 

- Vyrai, jūs meluojat, — tarė. 

Ji atsilošė kėdėje ir sukryžiavo ant krūtinės rankas. 

— Mes... - pradėjo Braunas. 

— Meluojat, - pertraukė ji. 

— Nes... - pasakė Kovartas. 

- Meluojat, - trečiąkart pasakė Šeifer. 

Reporteris ir policijos leitenantas spoksojo į ją, ir po trumpos 
tylos, per kurią jos žodžiai ėmė graužti jų mintis, ji tęsė: 

— Kokios klaidos? — paklausė. - Nėra jokių klaidų. Yra tik 
vienas labai blogas vyras. Klaidos ir apsirikimai. Na ir kas? Jei 
Kovartas būtų padaręs klaidą, jis čia būtų vienas. Jei jūs, detek- 
tyve Braunai, būtumėt padaręs klaidą, jūs taip pat čia būtumėt 
vienas. Bet jūs drauge ir tai reiškia visiškai ką kita. Tiesa? 

Tenis Braunas linktelėjo. 

- Ar man teks ir toliau spėlioti? — paklausė ji. 

— Ne. Tik pasakykit, kas jus čia atvedė, ir mes jums viską 
pasakysim. 

Šeifer pagalvojusi sutiko. 

— Aš atvykau susitikti su Fergiusonu, nes jis susijęs su Saliva- 
nu bei Kovartu, taigi pamaniau, kad jis galėtų turėti kokios nors 
informacijos apie žmogžudystes Kise. 

Braunas įdėmiai įsižiūrėjo į ją. 

— Ar jis jos turėjo? 

Ji papurtė galvą. 

— Ne. Jis paneigė bet kokius ryšius. 

— Na, to buvo galima tikėtis, - sumurmėjo Kovartas. 

Ji atsisuko į jį. 

— Na, jis buvo daug labiau linkęs bendradarbiauti nei jūs. 

Žinoma, tai buvo netiesa, bet ji pagalvojo, kad taip užkiš re- 
porterį — taip ir atsitiko. 

- Jei jis neturėjo jokios informacijos ir paneigė bet kokius 
ryšius, tai ką jūs čia veikiate, detektyve? 

— Aš norėjau patikrinti jo alibi žmogžudysčių metu. 

- Ir? 

- Alibi tikras. 

— Tikrai? — išsprūdo Kovartui. Ji piktai nužvelgė jį. 

— Tą savaitę Fergiusonas buvo paskaitose. Nė vienos nepra- 
leido. Jam būtų buvę velniškai sunku nuvykti į Kisą, nužudyti 
senąją porą ir sugrįžti niekur nevėluojant. Tikriausiai neįmano- 
ma. 

— Bet, po velnių, Salivanas juk ne taip sakė... 

Kovartas staiga nutilo, o Šeifer pasisuko į jį. 

- Ką pasakė Salivanas? 

- Nieko. 

— Po velnių, ką pasakė Salivanas? 

Kovartui staiga pasidarė bloga. 

— Salivanas man sakė visai ką kita. 

Tenis Braunas bandė įsiterpti, bet vienas Šeifer žvilgsnis jį su- 
stabdė dar prieš ištariant bent žodį. Ją apėmė nevaldomas įtūžis 
ir akimirką visą pasaulį užliejo raudonis. Ji pajuto savyje sprogi- 
mą, O jos rankos drebėjo nuo pastangų jį suvaldyti. Melas, pa- 
galvojo, žiūrėdama į reporterį. Melas ir nutylėjimai. Ji giliai įkvėpė. 
Taip ir žinojau. 

— Kada Salivanas tai pasakė? - lėtai paklausė ji. 

— Prieš sėsdamas į elektros kėdę. 

- Ir ką gi jis jums sakė? 

— Kad Fergiusonas įvykdė tas žmogžudystes. Bet taip nėra... 

— Kalės vaikas, - sumurmėjo ji. 

— Klausykite, turite suprasti, kad... 

— Tu kalės vaikas. Ką tiksliai jis pasakė? 

— Kad susitarė su Fergiusonu, jog šis įvykdys tą žmogžudystę. 
O už tai jis prisiėmė Fergiusono nusikaltimą. 

Ji suvokė šiuos žodžius per akimirką ir suprato, į ką įklimpo 
reporteris. Nejautė jam jokio gailesčio. 

— Ir nemanėte, kad tai svarbu žmonėms, kurie tyrė tuos nusi- 
kaltimus? 

— Tai nėra taip paprasta. Jis melavo. Jis bandė... 

- Ir jūs pamanėt, kad taip pat galit meluoti? 

— Ne, po velnių, turit suprasti... 

Kovartas atsisuko į Tenį Brauną. 

— Dabar turėčiau jus suimti, - pasakė ji karčiai, — gal galėtu- 
mėt apie tai parašyti iš savo vienutės, pone Kovartai? REPOR- 
TERIS KALTINAMAS SLĖPES INFORMACIJĄ, SUSIJU- 
SIĄ SU SENSACINGA ŽMOGŽUDYSTĖS BYLA. Ar taip 
atrodytų antraštė? Ar tą straipsnį įdėtų į pirmą puslapį su jūsų 
suknista nuotrauka? Ar tai pagaliau būtų tiesa? 

Jie piktai žiūrėjo vienas į kitą, kol Kovartui į galvą šovė mintis. 

— Taip. Tiesa. Išskyrus tai, kad tai nėra tiesa, ar ne, detektyve? 

- Ką? 

— Tai, ką pasakiau. Salivanas man sakė, kad Fergiusonas nu- 
dėjo tą porą, bet aš nežinojau, ar turėčiau juo tikėti. Jis man 
sakė daugybę dalykų - kai kurie iš jų buvo netiesa. Todėl galėjau 
jums tai pasakyti ir furėjau tuo pačiu metu apie tai parašyti straips- 
nį, detektyve. Bet dabar, kai pasakėte, kad Fergiusonas turi ali- 
bi, aišku, kad tai būtų buvusi netiesa. Jis nenudėjo tos senos 
poros, nesvarbu, ką sako Salivanas. Tiesa? 

Šeifer galvojo. 

— Nagi, detektyve, po velnių. Tiesa? 

Ji neturėjo kaip paprieštarauti. Linktelėjo. 

- Atrodo, taip ir yra. Jo alibi tikrai geras. Aš nuvykau į Rat- 
gerso universitetą ir kalbėjausi su trim dėstytojais. Jis buvo pa- 

skaitose kiekvieną tos savaitės dieną. Tobulas lankomumas. Be 
to, mano partneris atrado kitokios informacijos. 

- Kokios informacijos? 

— Nė nesvajokit, kad pasakysiu. 

Kambarį vėl užgulė tyla, kol jame esantieji mąstė apie tai, ką 
išgirdo. Tenis Braunas lėtai prašneko: 

— Bet, — pasakė jis apdairiai, - yra kažkas kita. Tiesa? Jei 
Fergiusonas nėra įtariamasis ir neturi jokios informacijos, galin- 
čios padėti tyrimui, jūs turėtumėte būti lėktuve, kuris skrenda į 
pietus. Nesėdėtumėt čia, o būtumėt su savo partneriu. Galėjote 
telefonu patikrinti Fergiusono paskaitų tvarkaraštį, tačiau nuta- 
rėt nuvažiuoti susitikti su keliais žmonėmis. Kodėl, detektyve? 
Tr kodėl, atidarydama duris, rankoje laikote devynių milimetrų 
kalibro pistoletą, o jūsų lagaminai nesukrauti? Kodėl? 

Ji papurtė galvą. 

-— Pasakysiu kodėl, - tyliai tarė Braunas. — Nes žinote, kad 
kažkas ne taip, tik nežinote kas. 

Šeifer pažvelgė į jį ir linktelėjo. 

— Na,- pasakė Braunas, — mes čia dėl tos pačios priežasties. 


Aušros šviesa užliejo gatvę prie Fergiusono buto, silpnai apšvies- 
dama virš miesto susitvenkusius pilkus debesis, pasiruošusius 
pasiųsti dar lietaus. Šeifer ir Vilkoksas pastatė automobilį prie 
šaligatvio šiauriniame gatvės gale, o Braunas sustojo pietiniame. 
Kovartas patikrino diktofoną ir užrašų knygelę, patapšnojo per 
švarko kišenę, norėdamas įsitikinti, kad tebeturi rašiklį, ir atsi- 
suko į policininką. 

Kol dar jie tarėsi motelio kambaryje, Šeifer, atsigręžusi į juos 
paklausė: 

— Tai koks planas? 

- Planas, - ramiai pasakė Kovartas, - yra priversti jį jaudin- 
tis, priversti būti neatsargų, gauti ką nors, ką galėtume susek- 
ti. Priversti jį galvoti, kad jis nėra toks saugus, kaip mano. Pri- 

versti jį nervintis, - pakartojo su pavargusia šypsena, — ir tai 
darysiu aš. 

Dabar, sėdėdamas automobilyje, jis bandė juokauti: 

— Jei čia būtų filmas, turėčiau klausymosi įtaisą. Sutartume 
žodį, kurį pasakyčiau, jei prireiktų pagalbos. Ar turėsit ką nors 
panašaus? 

— Ne. 

- Taip ir maniau. Todėl mums nereikia sutartinio žodžio. 

Kovartas šyptelėjo, bet tik todėl, kad niekaip kitaip negalėjo 
atsakyti. 

— Nerviniesi? — paklausė Braunas. 

— Ar panašu? - tarė Kovartas. - Gali neatsakyti. 

- Jis nieko nepadarys. 

-— Žinoma. 

- Jis nieko negali. 

Kovartas vėl šyptelėjo. 

— Jaučiuosi lyg koks senas liūtų tramdytojas, kuris vaikšto po 
džiungles ir netyčia susitinka vieną savo buvusių globotinių, prieš 
kurį truputį per dažnai naudojo botagą ir kėdę. Jis pažvelgia į tą 
seną liūtą ir supranta, kad jie jau ne cirko narve, 0 liūto valdose. 
Supranti? 

Braunas nusišypsojo. 

— Viskas, ką jis darys — tai urgs. 

— Lojimas baisesnis už dantis? 

— Tikriausiai, bet šunų, ne liūtų. 

Kovartas atidarė automobilio dureles. 

- Čia per daug susipynusių metaforų, - pasakė, - pasimatysi- 
me po kelių minučių. 

Vėsus drėgnas vėjas, besiblaškantis virš nešvaraus šaligatvio, 
pūstelėjo jam į veidą. Jis skubiai nužingsniavo šaligatviu, praėjo 
porą vyrų, kurie miegojo prie apleisto pastato durų, gindamiesi 
nuo šalčio jie buvo įsirausę į pilkai rudą skarmalų krūvą. Jam 
einant pro šalį vyrai sukrutėjo, paskui sugrįžo į ankstyvo ryto 


JOHN KATZENBACH iš KILNUS TIKSLAS 485 


miegą. Už kelių kvartalų Kovartas girdėjo gatvės garsus - žemą 
autobusų dyzelinių variklių dundėjimą ir rytinio eismo pradžią. 

Jis pasuko į daugiabutį. Akimirką dvejojo prie įėjimo, tada 
įžengė į tamsų koridorių ir greitai užlėkė laiptais prie Fergiuso- 
no buto. Jis miegos, tikino save reporteris, todėl atsibudęs jau- 
sis sutrikęs. Tai ir buvo tokio ankstyvo apsilankymo priežastis. 
Šios valandos tarp nakties ir dienos pačios neramiausios — per- 
einamasis laikas, kai žmonės silpniausi. 

Jis giliai įkvėpė ir stipriai pabeldė į duris. Palaukė. Iš vidaus 
nesigirdėjo jokio garso, todėl vėl smarkiai trenkė į duris. Praėjo 
dar kelios sekundės, tada išgirdo prie durų artėjant žingsnius. 
Kumščiu smogė į duris trečią ir ketvirtą kartą. 

Spyna spragtelėjo. Durų grandinėlė buvo nuimta. Durys atsi- 
vėrė. Į jį spoksojo Fergiusonas. 

— Pone Kovartai. 

Žudikas, pagalvojo Kovartas, bet pasakė: 

— Sveikas, Bobi Erlai. 

Fergiusonas, ranka patrynęs veidą, šyptelėjo. 

— Turėjau susiprotėti, kad čia atvyksite. 

— Taip ir atsitiko. 

— Ko norit? 

— To paties kaip visada. Turiu klausimų, į kuriuos reikia atsa- 
kymų. 

Kai žengė į butą, Fergiusonas laikė duris plačiai atvertas. Jie 
užėjo į mažą svetainę ir Kovartas greit apsižvalgė, norėdamas ją 
įvertinti. 

- Ar norite kavos, pone Kovartai? Aš jau turiu paruošęs, — 
pasakė Fergiusonas. Jis mostelėjo į sofą, - turiu kelis gabalėlius 
torto. Gal norėsite? 

= INS: 

— Na, neprieštarausite, jei aš valgysiu? 

— Nė kiek. 

Fergiusonas nuėjo į virtuvę ir sugrįžo nešinas garuojančiu puo- 
deliu kavos ir skardiniu padėklu, ant kurio buvo gabalėlis torto. 

Kovartas jau buvo paruošęs diktofoną ir padėjęs jį ant mažojo 
stalo. Fergiusonas padėjo torto gabalą prie jo ir iš karto atsipjo- 
vė porciją. Kovartas pastebėjo, kad jis naudoja blizgantį plieninį 
medžioklinį peilį. Šis buvo penkiolikos centimetrų ilgio ašmeni- 
mis su viena dantyta puse. Fergiusonas padėjo peilį ir įsimetė 
gabaliuką į burną. 

— Nelabai panašu į virtuvės įrankį, - pasakė Kovartas. 

Fergiusonas gūžtelėjo: 

- Aš ji visada turiu po ranka. Kelis kartus pas mane buvo 
įsilaužę. Žinot, narkomanai, ieškantys lengvų pinigų. Čia ne pats 
geriausias rajonas. Gal nepastebėjote. 

— Pastebėjau. 

— Man reikia šiek tiek apsaugos. 

— Ar kada nors naudojot tą peilį kam nors kitam? 

Fergiusonas šyptelėjo. Kovartas pasijuto taip, lyg šis jį erzin- 
tų, kaip jaunesnis vaikas vyresnįjį, žinodamas, kad tėvai vis tiek 
bus jo pusėje. 

— Na ką jūs, kam daugiau galėčiau naudoti šitą peilį - tik duo- 
nai pjauti ir savo dvasios ramybei, - atsakė Fergiusonas ir gurkš- 
telėjo kavos, — taigi. Apsilankymas anksti ryte. Turite klausimų. 
Atėjote vienas? - jis atsistojo, nuėjo prie lango ir pažiūrėjo že- 
myn į gatvę. 

— Aš vienas. 

Fergiusonas dvejojo, kelias akimirkas įdėmiai žiūrėdamas į vie- 
tą, kur automobilį buvo pasistatęs Braunas. 

- Žinoma. 

Jis vėl atsisėdo. 

— Na gerai, pone Kovartai. Kas jus čia atvedė? 

-— Ar kalbėjotės su savo senele? 

— Jau kelis mėnesius nesikalbėjau su niekuo iš Pačiulos. Ji 
neturi telefono. Aš irgi. 

Kovartas apsižvalgė, bet telefono aparato nepastebėjo. 

— Buvau su ja susitikęs. 

— Na, tikrai malonu iš jūsų pusės. 

— Aš su ja susitikau, nes Bleiras Salivanas man patarė kai ko 
ten paieškoti. 

— Kada? 

— Prieš mirdamas. 

— Pone Kovartai, tikrai nenumanau, kur sukate. 

— Išvietėje. 

- Išties nemaloni vieta. Sena. Nenaudota jau apie metus. 

— Taigi. 

— Aš įvedžiau kanalizaciją. Sumokėjau tūkstantį dolerių, gry- 
naisiais. 

— Kodėl tai padarėte? 

— Ką? Įvedžiau kanalizaciją? Nes žiemą šalta eiti į lauką atlik- 
savo reikalų. 

Kovartas papurtė galvą. 

- Ne. Ne tai turėjau galvoje. Kodėl nužudėte Džoanę Šraiver? 
Fergiusonas įtemptai pažiūrėjo į Kovartą ir atsilošė kėdėje. 

— Nieko nenužudžiau. Juolab tos mažos mergaitės. Maniau, 
jūs tai jau supratote. 

- Jūs meluojat. 

Fergiusonas piktai pažvelgė į jį. 

— Ne. 

- Ją išprievartavot, nužudėt, palikot jos kūną pelkėje ir įkišot 
peilį į vamzdį pakelėje. Grįžęs namo pamatėt, kad ant jūsų dra- 
bužių yra kraujo, kaip ir ant kilimėlio automobilyje, todėl iškir- 
pot gabalą, suvyniojot kartu su drabužiais ir pakasėt viską po 
mėšlu ir purvais toje išvietėje, nes žinojot, kad joks sveiko proto 
žmogus ten neieškos. 

Fergiusonas papurtė galvą. 

— Paneigsite? - paklausė Kovartas. 

- Žinoma. 

— Aš radau tuos drabužius ir gabalą kilimo. 

Fergiusonas akimirką atrodė nustebęs, paskui gūžtelėjo pečiais. 


-- 


t 

- Ir sukorėte tokį kelią, kad man pasakytumėt? 

— Kodėl ją nužudėt? 

— Nenužudžiau. Jau sakiau. 

— Melagis. Melavot nuo pat pradžių. 

Kovartas manė, kad šis teiginys turėtų supykdyti Fergiusoną, 
bet taip neatsitiko — bent nebuvo matyti. Jis šypsojosi, ištiesė 
ranką, lėtai atsipjovė dar vieną gabalėlį torto, akimirką palaikė 
peilį rankoje, gurkštelėjo kavos. 

- Salivanas viską melavo. Ką dar jis jums pasakė? 

— Kad jūs nužudėt tuos du senukus Kise. 

Fergiusonas papurtė galvą. 

— To nusikaltimo irgi neįvykdžiau. Bet tai paaiškina, kodėl 
gražioji detektyvė čia šniukštinėjo. 

— Kodėl nužudėt Džoanę Šraiver? — vėl paklausė Kovartas. 

Fergiusonas pakilo, jo balse pagaliau pasigirdo pykčio gaidelė: 

— Aš to nusikaltimo nepadariau! Po velnių, kiek kartų man 
reikės tai sakyti? 

-— Tai kaip tie daiktai atsidūrė išvietėje? 

— Mes ten mesdavome visokiausias atliekas. Drabužius, ne- 
veikiančias automobilio dalis, šiukšles. Viską. Tuos drabužius, 
apie kuriuos kalbate, išmečiau, nes jie buvo ištepti kiaulės krau- 
ju, kai padėjau kaimynui paskersti kiaulę. O eidamas per mišką 
namo užkliuvau už skunko ir jis mane gerokai apsmardino. Po 
galais, turėjau truputį pinigų, todėl suvyniojau tuos drabužius ir 
juos išmečiau, vis tiek jie buvo sunešioti. Paskui mieste nusipir- 
kau naujus džinsus. 

— O kilimas? 

— Kilimas supjaustytas netyčia. Perplyšo, kai padėjau grandi- 
ninį pjūklą ant mašinos grindų. Aš išpjoviau kvadratą, nes keti- 
nau jį pakeisti kito kilimo gabalu. Bet mane suėmė. Išmečiau jį 
išvietėn kartu su viskuo kitu. 

Fergiusonas pažiūrėjo į Kovartą pavargusiomis akimis. 

— Ar turite tyrimų rezultatus, liudijančius ką nors kita? 

Kovartas pradėjo purtyti galvą, bet staiga sustojo. Nežinojo, 
ar Fergiusonas pastebėjo tą nežymų judesį. 

— Manote, aš toks kvailas, kad išėjęs iš kalėjimo - jei tie daly- 
kai būtų nusikaltimo įkalčiai, ypač pirmojo laipsnio žmogžudys- 
tės - nepasirūpinčiau, kad jie niekada nebūtų surasti? Kaip ma- 
note, pone Kovartai? Manote, kad nieko neišmokau laukdamas 
mirties bausmės? Manote, kad nieko neišmokau lankydamas tas 
kriminalistikos paskaitas? Manot, kad aš kvailas, pone Kovartai? 

— Ne, - pasakė Kovartas. - Nemanau, kad jūs kvailas, - jo 
žvilgsnis susikirto su Fergiusono žvilgsniu. - Ir manau, kad jūs 
gana daug išmokote. 

Abu vyrai kelias akimirkas tylėjo. 

— Iš kur Salivanas žinojo apie išvietę? 

Fergiusonas gūžtelėjo pečiais. 

— Dar prieš mūsų kivirčą kartą jis man sakė, kad vienąsyk 
pasmaugė moterį jos pačios pėdkelnėmis, paskui įmetė jas į tua- 
letą ir nuleido vandenį. Sakė, kad kai jos pateks į kanalizaciją, 
niekas jų nebeatras. Paklausė, kas yra mano namuose — atsa- 
kiau, kad sena išvietė, kur išmetam senus daiktus. Jis tikriausiai 
sumalė viską į krūvą ir išgalvojo tą pasakojimą, pone Kovartai. 
Todėl, kai jūs taip kruopščiai viską nagrinėjot ir tikrai norėjot 
rasti ką nors neteisėta, tai ir radote. Argi ne taip visuomet bū- 
na? Kai bandai ką nors surasti, tai tikriausiai ir randi. Net jei iš 
tiesų ten nieko ir nebuvo. 

— Labai sklandus pasakojimas. 

Fergiusonas vėl pasišiaušė, bet tuoj nusiramino. 

— Gražiau nė negalėtų būti. Bet jei paklausysite, tai jame iš- 
girsite dalelę Bleiro Salivano. Tas vyrukas galėjo viską apsukti 
taip, kad tai būtų naudinga jam pačiam, tiesa, pone Kovartai? 

— Tiesa, - atsakė jis. 

Fergiusonas mostelėjo į diktofoną ir užrašų knygelę, kurią Ko- 
vartas laikė rankoje. 

- Jūs čia, nes ieškote medžiagos kokiam nors straipsniui, po- 
ne Kovartai? 

— Taip. 

— Na, visa tai jau pasenusios naujienos. 

— Nebūčiau tuo tikras. 

- Senas pasakojimas. Tas pats senas pasakojimas. Kalbėjotės 
su Teniu Braunu. Tas vyrukas niekada nepasiduos, tiesa? 

Kovartas šyptelėjo. 

- Ne, - atsakė, - jis niekada nepasiduos. 

- Eina jis velniop, - piktai pasakė Fergiusonas. Bet staiga iš jo 
balso dingo įtūžis, su kuriuo ištarė šiuos žodžius, ir pridūrė: — 
Bet dabar jis man nieko nebegali padaryti. 

Kovartas jautėsi bejėgis. Jis bandė įsivaizduoti, ko paklaustų 
Tenis Braunas, koks klausimas galėtų prasimušti pro Fergiuso- 
ną gaubiantį nekaltumo skydą. Jis pirmą kartą suprato, kodėl 
Braunas leido savo partneriui paleisti kumščius į darbą, kad iš- 
gautų jo prisipažinimą. 

— Kai vykstate į pietus kalbėti kokiai nors tikinčiųjų grupei, 
Bobi Erlai, ar kai einate pasakoti kokiam nors miestiečių susi- 
rinkimui, kaskart sakote tą pačią kalbą ar skirtingoms auditori- 
joms dėstote skirtingus dalykus? 

— Kai ką pakeičiu. Nelygu, kam kalbu. Bet dažniausiai išreiš- 
kiu tą pačią mintį. 

- Vadinasi, kalbos esmė išlieka ta pati? 

- Visuomet ta pati. 

— Pasakykite man, apie ką kalbat. 

— Aš pasakoju žmonėms, kaip Jėzus atėjo ir atnešė šviesą į 
mano vienutę, pone Kovartai. Aš jiems sakau, kad tikėjimas juos 
išlaikys tvirtus sunkiausiu metu. Kad net pats blogiausias nusi- 
dėjėlis gali būti paliestas tos ypatingos šviesos ir rasti paguodą 
Dievo žodžiuose. Aš jiems sakau, kad tiesa visada nugalės, per- 
kirs blogį kaip didžiulis šviečiantis kardas ir parodys kelią į lais- 
vę. Ir jie į tai atsako amen, pone Kovartai, nes tokie dalykai 
nuramina ir širdį, ir sielą, tiesa? 

— Manau, taip. Ar jūs čia, Niuarke, nuolat vaikštote į bažnyčią? 

-— Ne. Čia aš mokausi. 

Kovartas linktelėjo. 

— Kiek kartų sakėte savo kalbas? 

— Aštuonis ar devynis. 

— Ar galit pasakyti bažnyčių, visuomeninių centrų ir kitų vie- 
tų pavadinimus? 

- Ar tai straipsniui? 

- Pasakykit man pavadinimus. 

Fergiusonas įdėmiai pažvelgė į Kovartą, gūžtelėjo, lyg jam bū- 
tų vis vien. Berte išbėrė keleto baptistų, sekmininkų ir unitų 
bažnyčių, dar pridėjo kelis visuomeninių centrų pavadinimus. 
Iškart po jų vardijo miestų, kuriuose yra tos vietos, pavadini- 
mus. Kovartas vos spėjo rašyti visą informaciją į užrašų knyge- 
lę. Jo rašiklis krebždėjo trindamasis į popierių, o rašomi žodžiai 
skriejo tarp tiesių mėlynų linijų. Fergiusonas užbaigė ir laukė, 
kad Kovartas ką nors pasakytų. Reporteris skaičiavo. Sąraše bu- 
vo Perinas. 

— Tai tik septyni. 

— Gal vieną ar du užmiršau. 

Kovartas atsistojo, ant kojų jį pakėlė sieloje siaučianti audra. 
Jis atsitraukė nuo Fergiusono, žengė prie knygų lentynos. Per- 
žiūrėjo pavadinimus, taip pat kaip Šeifer, lankydamasi jo bute. 

— Turbūt esat specialistas, jei perskaitėt jas visas, - pasakė jis. 

Fergiusonas atidžiai stebėjo reporterį. 

— Privalomoji literatūra. 

Kovartas atsisuko. 

— Dona Peri, - pasakė tyliai. Nuėjo prie Fergiusono stalo, lyg 
tai jį kiek apsaugotų nuo galimo Fergiusono išpuolio. 

- Niekada negirdėjau to vardo, - atsakė jis. 

— Maža mergaitė. Juodaodė. Tik dvylikos metų. Vieną praei- 
to rugpjūčio dieną ji ėjo namo iš plaukimo pamokos, kelios die- 
nos po to, kai tame mieste sakėt kalbą. 

— Ne. Tikrai neatsimenu. Ar turėčiau ją pažinoti? 

— Manyčiau. Perinas, Florida. Jos lankomas baseinas tik už 
kelių kvartalų nuo Perino baptistų bažnyčios. Ar pasakojote ti- 
kintiesiems apie Jėzaus šviesą, kuri nusileido ir jus aplankė? Tik- 
riausiai jie nežinojo, ką dar gali reikšti toji šviesa. 

— Ar tai klausimas, pone Kovartai? 

— Taip. Kodėl ją nužudėte? 

— Ta mergaitė negyva? 

— Dingo. 

— Aš jos nežudžiau. 

— Ne? Jūs ten buvot. Ji dingo. 

— Ar fai klausimas, pone Kovartai? 

- Pasakykit, kaip tai padarėt. 

— Aš tai mergaitei nieko nedariau, - Fergiusono balsas išliko 
šaltas ir ramus. - Aš nieko nedariau jokioms mergaitėms. 

— Aš jumis netikiu. 

— Tikėjimas, pone Kovartai, yra labai paprastai sukeliamas 
dalykas. Žmonės tiki beveik viskuo. Jie tiki, kad NSO lanko 
mažus miestelius Ohajuje ir kad Elvis Preslis pastebėtas apsi- 
perkantis kažkurioje parduotuvėje. Jie tiki, kad CŽV nuodija 
vandenį ir Jungtines Valstijas iš tiesų valdo kažkokia slapta or- 
ganizacija. Bet tai įrodyti, pone Kovartai, daug sudėtingiau. 

Jis pažvelgė į reporterį. 

— Pavyzdžiui, sunku įrodyti kieno nors kaltę. 

Kovartas nejudėjo ir klausėsi skambančio Fergiusono balso. 

— Reikia turėti motyvą, reikia turėti progą ir daiktinių įrody- 
mų. Ką nors moksliška ir neabejotina, ką koks nors ekspertas 
gali pasakyti teisme, ir nekiltų jokių ginčų, pavyzdžiui, piršto 
atspaudą ar kraujo liekanų. Gal net tą modernų DNR testą, po- 
ne Kovartai. Žinote tai? Aš žinau. Reikia, kad parodymus duo- 
tų liudytojas, o jei tokių neatsiras, reikia nusikaltimo bendrinin- 
ko. Jei neturi nė vieno iš jų, geriau turėti prisipažinimą. Paties 
žudiko žodžiai - paprasti, aiškūs ir nenuginčijami, bet mes juk 
visa tai žinom, tiesa? Reikia turėti visus tuos daiktus, sudėtus į 

vieną visumą, nes kitaip neturi nieko, tik nuojautas ir spėjimus. 
Ir vien dėl to, kad kažkokia maža mergaitė buvo pagrobta to 
siaubingo, blogo miesto pakraštyje, pone Kovartai, ir dėl to, kad 
aš tame mieste buvau prieš kelias dienas, na, tai nieko neįrodo, 
ar ne? Kiek žudikų galėtum rasti Majamyje? Kiek iš jų nedvejo- 
dami pagriebtų mažą mergaitę, tiesiog einančią namo, kaip sa- 
kėt? Manot, kad policininkai ten nepatikrino nuolatinių įtaria- 
mųjų ir neapklausė visų iškrypėlių? Jie tai padarė, pone Kovar- 
tai. Aš tuo tikras. Bet žinot ką? Aš nebesu niekieno sąrašuose. 
Jau nebe. Nes aš esu nekaltas žmogus, pone Kovartai. Jūs man 
padėjote juo tapti. Ir toks ketinu likti. 

- Kiek? - paklausė Kovartas beveik pašnibždomis. - Šešios? 
Septynios? Kaskart, kai pasakote savo kalbą, kas nors miršta? 

Fergiusonas primerkė akis, bet jo balsas išliko ramus. 

- Serijinės žmogžudystės - baltaodžių nusikaltimas, pone Ko- 
vartai. Argi nežinote? 

- Ką? 

— Baltaodžių nusikaltimas. Nagi, pagalvokite apie visus žudi- 
kus, apie kuriuos esat skaitęs. Visus speksus, bandžius, koro- 
nas, geisius, henlius, lukasus* ir mūsų draugužį Bleirą Salivaną. 
Baltieji vyrai. Džekas Skerdikas ir Mėlynbarzdis. Baltaodžiai. 
Kaligula ir Drakula. Baltieji vyrai, pone Kovartai. Jie visi balta- 
odžiai. Apsilankykite bet kuriame kalėjime — jie jums parodys 
Čarlį Mensoną arba Deividą Berkovicą, ir visi bus baltaodžiai, 
nes tik jie pasiduoda tierns keistiems potraukiams. Žinoma, ret- 
karčiais pasitaiko išimčių, bet jos tik patvirtina taisyklę. Kaip 
Veinas Viljamsas iš Atlantos - dėl jo kilo tiek daug klausimų, 
tiesa? Po galais, per televiziją net rodė filmą, kuriame abejoja- 
ma, ar jis tikrai nužudė visus tuos vyrus tame nuostabiame mieste. 
Atsimenate, pone Kovartai? Ne, grobti iš gatvių mergaites ir 


* Garsių serijinių žudikų pavardės. 

nužudytas palikti kokioje nors slaptoje vietoje juodaodžiams 
nebūdinga. Mes dažniausiai kalti dėl smurtinių nusikaltimų. 
Staigių, nevaldomų proveržių su peiliais, ginklais ir triukšmu. 
Miestietiškų nusikaltimų, pone Kovartai, kuriuose būna liu- 
dytojų, o nusikaltimo vietos tiesiog perkrautos įkalčių, todėl, 
kai mus įkiša į kalėjimą, žmonėms nekyla daug klausimų. Juo- 
daodžiai prievartauja nekaltus praeivius, šaudo konkuruojan- 
čius narkotikų prekeivius, plėšia parduotuves ir puldinėja vie- 
ni kitus, pone Kovartai, argi ne? Įprasti dalykai, kurie tiesiog 
paskatina baltaodžius pirkti įmantrią signalizaciją priemiesčių 
viloms ir pateikia teisėtvarkai kasdienę juodaodžių nusikaltė- 
lių normą. Bet ne serijinės žmogžudystės. Ir žinot ką, pone 
Kovartai? 

- Ką? 

- Tokia situacija labai patinka mūsų teisėtvarkai. Jai nepatin- 
ka, kai kokie nors dalykai nesutampa su kokia nors statistika ar 
kategorijomis, - Fergiusonas pažvelgė į jį. - Kaip ketinate para- 
šyti tokį straipsnį, pone Kovartai? Tokį, kuris neatitiktų įprasto, 
nieko nestebinančio šablono turinio? Kaip manote, ar laikraš- 
čiai tikrai gali pateikti žmonėms tokius neįprastus dalykus? To- 
kius netikėtus dalykus? O gal jūs visuomet rašote vis apie tą 
patį, tik pakeičiate veidus ir vardus? 

Jis neatsakė. 

- Ir manote, kad ką nors panašaus parašysite neturėdamas 
įrodymų? 

— Džoanė Šraiver, - pasakė Kovartas. 

— Atsisveikinkit su ja, pone Kovartai. Ji jau seniai mirusi. Bus 
geriau, jei tai suprasit. Gal net priversit savo draugą Tenį Brau- 
ną tai suprasti. 

Kovartas tebestovėjo šalia Fergiusono stalo. Pasilenkęs sugrie- 
bė jį už kraštų, kad išlaikytų pusiausvyrą. 

— Aš parašysiu straipsnį. Jūs tai suprantat, tiesa? 

Fergiusonas neatsakė. 

— Viską įdėsiu į laikraštį. Visą melą, visą netiesą, kiekvieną 
smulkmeną. Galite tai neigti, vėl neigti, bet žinot ką? 

— Ką? 

— Tai suveiks. Man bus galas. Gal Teniui Braunui bus galas. 
Bet žinot, kas jums atsitiks, Bobi Erlai? 

— Pasakykite, - tarė jis šaltai. 

— Neisit į kalėjimą. Ne. Dėl to jūs teisus. Nepakanka įrody- 
mų. Ir daugelis žmonių jumis patikės, kai sakysite, kad tai pin- 
klės. Jie jumis tikės, kai sakysit, kad esat nekaltas. Dauguma 
žmonių kaltins mane, policininkus ir bus jūsų pusėje, Bobi Er- 
lai. Tai galiu pažadėti. 

Fergiusonas ir toliau stebėjo Kovartą. 

— Bet žinot, ką prarasit? Anonimiškumą. 

Fergiusonas gūžtelėjo pečiais, ir Kovartas tęsė: 

- Nagi, Bobi Erlai. Juk žinote, kas daroma, kai turi seną na- 
minę katę, kuri mėgsta medžioti? Mėgsta žudyti paukščius ir 
peles, įsitempia jas į tavo gražų priemiesčio namą. Užriši jai ap- 
link kaklą varpelį, todėl nesvarbu, kokia tyli, atsargi ar protinga 
ta katė būtų, ji niekada negalės prisiartinti prie kokio jauno var- 
nėno ir sučiupti jo letenomis. 

Fergiusono akys prisimerkė. 

— Manote, kad tos puikios bažnyčios ir toliau kvies atvažiuoti 
sakyti savo nuostabią kalbą, jei dėl jūsų kils abejonių? Manote, 
sekmadieniais jos nesusiras kito kalbėtojo? Tokio, kuris neapsi- 
stotų ilgesniam laikui ir nepagriebtų kokios mergaitės nuo gat- 
vės kampo? 

Kovartas pamatė, kaip Fergiusonas įsitempė iš įtūžio. 

- Ir policija, Bobi Erlai. Tik pagalvokite apie policiją. Jie nie- 
kada neužmirš, ar ne? Ir kai kas nors atsitiks, jie pagalvos apie 
Bobį Erlą Fergiusoną. Kai tik kas nors nutiks, jie pradės jo ieš- 
koti. Kaip manot, kiek kartų galėsit tai daryti, Bobi Erlai, kol 
padarysit klaidą? Ką nors užmiršite. Gal kartą būsit pamatytas. 
Bet to užteks. Nes jei padarysit vieną menkiausią klaidą, visi 

užgrius jums ant galvos ir nespėsit ištarti nė žodžio, kai jus įkiš 
atgal ten, kur pirmąkart kalbėjomės. Ir šįkart joks žurnalistas iš 
Miarni Journal nepuls jums padėti. 

Kovartas stebėjo, kaip Fergiusonas rangosi kėdėje, o įtūžis už- 
lieja jo veidą taip, kaip ugnis apimtų benziną. Pamatęs, kaip vyro 
ranka išsitiesė medžioklinio peilio link, jis sustingo iš siaubo. 

Aš mires, pagalvojo. 

Jis norėjo apsidairyti, susirasti ką nors, kuo galėtų apsiginti, 
bet negalėjo atitraukti akių nuo Fergiusono. Staiga prisiminė — 
man reikėtų žodžio. Žodžio, kuris pakviestų Tenį Brauną. Bet 
jis jo neturėjo. 

Fergiusonas jau stojosi, bet susilaikė. Kovartas nejučiomis su- 
spaudė krūvą popierių. Tada Fergiusonas vėl lėtai atsisėdo. 

-— Ne, - pasakė jis. - Nemanau, kad parašysite tokį straipsnį. 

— Kodėl? 

Fergiusonas pažiūrėjo žemyn, į stalą priešais save, kur Kovar- 
tas buvo pasidėjęs diktofoną. Akimirką jis žiūrėjo, kaip kasetė 
įrašinėja tylą. Tada pasilenkė prie aparato ir tvirtu, abejingu bal- 
su pasakė: 

-— Nes nė vienas jo žodis nebūtų teisingas. 

Kai praėjo dar kelios sekundės, jis ištiesė ranką ir išjungė įra- 
šymo mygtuką. 

- Žinot, kodėl neparašysit tokio straipsnio? Pasakysiu kodėl. 
Yra daug svarbių priežasčių, bet visų pirma todėl, kad kai ko 
neturit. Žinot ko? Faktų. Neturit įrodymų. Viskas, ką turit, tai 
keistas įvykių išsidėstymas ir melas, o aš puikiai žinau, kad į tai 
pažiūrėjęs koks nors redaktorius supras, kad tokiems dalykams 
laikraštyje ne vieta. Ir žinot, ko dar neturit, pone Kovartai? Visi 
laikraščių straipsniai paremti įvairiais oficialių šaltinių duome- 
nimis, dalykais, kuriuos patvirtina policija, pareigūnai — iš to 
sudaromi straipsnio griaučiai. Visa kita yra tik smulkmenos, ku- 
rias matei, ar dalykai, kuriuos girdėjai, o jūs negirdėjot ir nema- 
tėt nieko svarbaus, kad sukurtumėt straipsnį. Tai ir yra priežas- 

tis, dėl kurios jūsų nebijau, pone Kovartai. Sakykit, — tarė, - ar 
aš jus gąsdinu? 

Kovartas linktelėjo. 

- Tai gerai. Ar manot, kad gąsdinu ir jūsų draugą Tenį Brauną? 

— Taip ir ne. 

- Kaip žmogus, kuris taip siekia tikslumo, keistai atsakėte. 
Ką turit omeny? 

— Manau, kad jį gąsdina tai, ką jūs darot. Bet nemanau, kad jis 
bijo jūsų paties. 

Fergiusonas papurtė galvą. 

— Pasakykit man kai ką, gerai? Kodėl žmonės visą laiką bijo, 
kad jiems kas nors atsitiks? Asmeninė baimė. Kaip ir jūs dabar. 
Bijot, kad paimsiu šitą medžioklinį peilį, prieisiu prie jūsų ir 1š- 
pjausiu širdį. Argi ne? Tiesiog prieisiu ir išpjausiu viską, ką no- 
Tiu - nuo kiaušų iki gerklės. Ką apie tai manot? Manot, jog esu 
toks profesionalus žudikas, kad galėčiau tai padaryti? Tada į ko- 
kią slaptą vietą nukiščiau jūsų kraujuotus palaikus, pasisteng- 
čiau, kad atrodytų, jog užklydote čionai ir jus patvarkė keli vie- 
tiniai. Kai kurie žmonės čia nelabai mėgsta, kai aplinkui slampi- 
nėja baltaodžiai. Manote, galėčiau viską sutvarkyti taip, kad at- 
rodytų, jog kokia nors gauja supjaustė baltąjį reporterį, kuris 
pasiklydo ieškodamas adreso? Manote, kad man tai išdegtų, po- 
ne Kovartai? 

— Ne. 

— Nemanot, kad išdegtų? Kodėl ne, įei aš toks profesionalus? 

- Aš ne... 

- Kodėl ne?! - garsiau perklausė Fergiusonas. Ranka sugrai- 
bė peilio rankeną. 

- Kraujas, - greitai išpyškino Kovartas, - kraujo dėmės. Ne- 
būtų įmanoma jų išvalyti. 

— Gerai. Tęskite. 

— Gal kas nors pastebėjo, kad aš įėjau. Gal yra liudytojų. 

- Tai gerai, pone Kovartai. Čia yra tokia sena šeimininkė, ku- 

ri seka tokius dalykus. Ji turbūt pastebėjo, kaip jūs įeinate. Gal 
vienas iš tų vargetų lauke prisimintų jus matęs. Tai irgi įmano- 
ma, bet jie nebūtų labai geri liudytojai. Tęskite. 

— Galbūt aš kam nors pasakiau, kur einu. 

— Ne, - Fergiusonas šyptelėjo. — Tai nieko nereikštų. Nėra 
įrodymų, kad kada nors iki čia nusigavot. 

— Pirštų atspaudai. Aš čia palikau pirštų atspaudų. 

— Nepaėmėt puodelio kavos, kurį pasiūliau. Ant jo būtų galė- 
ję likti atspaudų ir seilių. Ką dar palietėt? Stalą. Tuos popierius. 
Juos galėčiau nuvalyti. 

— Negalėtumėt būti tikras. 

Fergiusonas vėl šyptelėjo. 

— Tiesa. 

- Kiti dalykai. Plaukai. Oda. Aš bandyčiau gintis. Gal jus įpjau- 
čiau. Jūsų kraujo liktų ant manęs. Jie jį atrastų. 

- Galbūt. Bent jau dabar jūs galvojate, pone Kovartai. 

Fergiusonas atsilošė ir mostelėjo į medžioklinį peilį. 

- Pernelyg daug kintamųjų. Dėl to jūs teisus. Per daug dalykų, 
kuriais reikia pasirūpinti. Tai pasakytų bet kuris kriminalistikos 
žinovas. 

Fergiusonas toliau veriamai žiūrėjo į jį. 

— Bet aš vis tiek nemanau, kad parašysit tokį straipsnį. 

— Parašysiu, — ramiai patvirtino Kovartas. 

- Žinot, ką? Žinot, kad yra daugiau būdų išpjauti kam nors 
širdį? Nebūtinai reikia naudoti didelį medžioklinį peilį... 

Fergiusonas ištiesė ranką ir sugriebė jo rankeną. Jis pakėlė 
peilį, sukdamas jį savo rankoje taip, kad nedidelis šviesos spin- 
dulys, pro pilkus langus prasiskverbęs į vidų, sutvinksėjo ant jo. 

- Visiškai ne. Jokiu būdu. Galima pagalvoti, kad taip išpjauti 
širdį yra paprasčiausia, pone Kovartai, bet taip nėra. 

Fergiusonas ir toliau laikė peilį priešais save. 

— Kas gyvena Wildflower gatvėje, 1251-ame name, pone Ko- 
vartai? 

Kovartas pajuto staigų svaiginančio karščio pliūpsnį. 

- Tame gražiame Tampos priemiestyje. Kasdien atvažiuoja gel- 
tonu mokyklos autobusu. Žaidžia parke už kelių kvartalų. Mėgsta 
padėti savo motinai apsipirkinėti ir prižiūrėti mažąjį broliuką. 
Žinoma, jums nelabai rūpi tas mažas broliukas, tiesa? Nelabai 
žinau, kiek jums rūpi ir jo motina. Skyrybos dažniausiai supyk- 
do žmones, todėl nežinau, kaip ji verčia jus jaustis - gerai ar 
blogai. Bet ta maža mergaitė. Tai jau visiškai kitas reikalas. 

- Iš kur žinote apie... 

— Viskas buvo laikraštyje. Kai gavote apdovanojimą. 

Fergiusonas šypsojosi. 

— Ir man kartkartėmis patinka pasidomėti įvairiais dalykais. 
O apie ją daugiau sužinoti buvo nesunku. 

Kovartą užvaldė neapsakoma baimė. Fergiusonas toliau ste- 
bėjo reporterį. 

— Ne, pone Kovartai. Nemanau, kad parašysit tą straipsnį. 
Nemanau, kad turite reikiamų faktų. Nemanau, kad turit įrody- 
mų. Argi ne, pone Kovartai? 

— Aš jus nužudysiu, — iškrenkštė Kovartas. 

— Mane nužudysite? Kodėl? 

- Jei prisiartinsite prie... 

— Ir kas? 

— Pasakiau, kad jus nužudysiu. 

— Taip padarytumėte daug gero, tiesa, pone Kovartai? Bet po 
to? Manot, kad, kai kas nors padaryta, tai lieka praeityje? Supras- 
kit, jūs visą laiką tai atsimintumėte. Tai būtų pati pirma mintis iš 
ryto ir pati paskutinė vakare. Tai persekiotų jus kiekviename sap- 
ne. Tai priliptų prie kiekvienos minties, kokia tik kiltų jūsų galvo- 
je. Tai jau niekada nepaliktų jūsų ramybėje, tiesa, pone Kovartai? 

- Aš jus nužudysiu, - pakartojo jis. 

Fergiusonas papurtė galvą. 

— Na, nežinau. Nemanau, kad tiek išmanote apie mirtį ir žu- 
dymą, kad tai padarytumėte. Bet aš šį tą jums pasakysiu, pone 
Kovartai. 


500 JOHN KATZENBACH E KILNUS TIKSLAS 


— Ką? 

— Dabar jūs pradedate suprasti, kaip gyvenama mirtininkų ka- 
meroje. 

Fergiusonas atsistojo, pasilenkė ir išėmė kasetę iš diktofono. 
Įsidėjo ją sau į kišenę. Tada pakėlė aparatą nuo stalo. Vienu greitu 
judesiu metė jį į reporterį, šis sugavo neatsitrenkusį į grindis. 

- Šito pokalbio, - šaltai pasakė Fergiusonas, - niekada ne- 
buvo. 

Jis pirštu parodė į duris. 

- Šitie žodžiai? Jie niekada nebuvo ištarti, - Fergiusonas šnabž- 
dėdamas pažvelgė į reporterį. - Kokį straipsnį parašysit, pone 
Kovartai? 

Kovartas papurtė galvą. 

— Kokį straipsnį, pone Kovartai? 

- Jokio straipsnio, - atsakė jis gergždžiančiu ir drebančiu balsu. 

— Taip ir maniau, - atsakė Fergiusonas. 

Kovartui svaigo galva. Sverdėdamas jis išėjo į koridorių. Ne- 
pajuto, kaip už jo užsidarė durys, negirdėjo, kaip buvo užsklęsti 
užraktai. Tvankus drėgnas oras dusino jį tamsoje ir jis griebėsi 
už apykaklės, bandydamas atlaisvinti, kad galėtų kvėpuoti. Sun- 
kiai nusileido laiptais, atsimušė į laukujes duris, su trenksmu 
jas atidarė ir išlėkė į gatvę. Buvo pradėję lyti - maži lašeliai 
krito ant apsiausto ir veido. Neatsigręždamas puolė bėgti, lyg 
vėjas, pučiantis jam į veidą, galėtų išsklaidyti baimę ir šleikštu- 
lį. Pamatė, kaip Tenis Braunas, išlipęs iš nuomoto automobilio 
vairuotojo vietos, žiūri į jį, laukdamas, kad ką nors pasakytų. 
Sunkiai kvėpuodamas Kovartas pamojo jam, stengdamasis pa- 
rodyti, kad grįžtų į automobilį. Tada, sugriebęs durelių ranke- 
ną, patraukė, šoko į mašiną ir įsitaisė šiltame, drėgname auto- 
mobilyje. 

— Vežkit mane iš čia, - išlemeno. 

— Kas atsitiko? — paklausė Braunas. 

- Vežkit mane iš čia, po velnių! - sušuko Kovartas. 

Jis ištiesė ranką, čiupo raktelį ir užvedė mašiną. Variklis su- 
urzgė. 

— Varykit, po galais, varykit! 

Tenis Braunas iš nuostabos išpūtė akis, bet veide nušvito su- 
pratimas. Jis išvažiavo į gatvę, tik trumpam stabtelėdamas šiau- 
riniame jos gale, šalia tos vietos, kur stovėjo Šeifer ir Vilkoksas. 
Nuleido mašinos langelį. 

- Briusai, jūs likite čia. Stebėkit Fergiusono namą. 

— Kiek laiko? 

— Tiesiog jį stebėkit. 

- Kur tu... 

- Tiesiog neišleiskit Fergiusono iš akių. 

Vilkoksas linktelėjo. 

Kovartas trenkė į prietaisų skydelį. 

— Varykit! Po velnių! Vežkit mane iš čia! 

Ienis Braunas paspaudė greičio pedalą ir jie nuvažiavo, pa- 
likę kitus du sumišusius detektyvus. 


DVIDEŠIMT TREČIAS SKYRIUS 


Detektyvės Šeifer aplaidumas 


Du detektyvai praleido didžiąją dienos dalį automobilyje, pasta- 
tytame už pusės kvartalo nuo įėjimo į namą, kuriame gyveno 
Fergiusonas. Jie visiškai nesistengė slėptis — už valandos po Brau- 
noir Kovarto išvykimo apie juos žinojo žmonės, gyvenantys dvie- 
jų kvartalų spinduliu, nesvarbu, ar jie buvo nusikaltėliai, ar be- 
namiai. Dauguma nelabai kreipė į juos dėmesį. 

Antrarūšis kokaino platintojas, įpratęs darbuotis netoliese 
esančioje alėjoje, garsiai juos iškeikė ir nuėjo tolyn, ieškoda- 
mas kitos tinkamos vietos. Du vietinės gaujos nariai su trenin- 
gais, apsikarstę grandinėmis, apsiavę brangiais didmiesčiuose 
populiariais krepšinio bateliais sustojo prie automobilio ir iš 
jų išsišaipė. Kai Vilkoksas atidarė automobilio langą ir pradėjo 
ant jų šaukti, šie ėmė juoktis ir mėgdžioti jo pietietišką tartį. 
Dvi prostitutės, apsiavusios raudonais aukštakulniais batais ir 
apsisiautusios juodais paltais, piktai pažiūrėjo į juos, su- 
pratusios, kad tie nepasitrauks. Maždaug pustuzinis benamių 
išvargusių žmonių, stumiančių senus parduotuvių vėžimėlius 
su visokiausiomis šiukšlėmis ir rakandais, kai kurie - tuščiomis, 
sunkiai ėjo per lietų ir barbeno jiems į langą prašydami pinigų. 
Keli iš jų nuėjo su monetomis, kurių sugebėjo sukrapštyti de- 
tektyvai. Kiti tiesiog praeidavo pro šalį, nekreipdami dėmesio į 

nieką, tik su kažkokiu nematomu individu įnirtingai kalbė- 
damiesi. 

Nesiliaujanti dulksna išvaikė iš gatvių kone visus praeivius, 
kitus įkalino namuose, už grotuotų langų ir trimis užraktais už- 
rakintų durų. Lietus bei pilkas dangus aptemdė dieną, ir nuotai- 
ka pasidarė dar niūresnė. 

Kuris nors iš jų retkarčiais paklausdavo: „Kas, po velnių, nu- 
tiko Kovartui?“ Bet jie niekaip nesugalvojo atsakymo. Vilkok- 
sas buvo nuėjęs iki taksofono, norėdamas susisiekti su Kovartu 
ir Braunu, bet nieko nepešė. Neturėdami jokios informacijos, 
žinodami tik tai, ką jiems nuvažiuodamas paliepė Braunas, jie 
toliau laukė, nuobodžiai leisdami valandą po valandos. 

Jie valgė greitąjį maistą, kurio nusipirko pigiame restorane, 
gėrė kavą, spėjusią ataušti, kol sugrįžo į automobilį, ir nuolat 
valė rasojantį priekinį stiklą, kad matytų, kas vyksta priešais. 
Abu po kelis kartus ėjo į degalinę, kurioje galėjo pasinaudoti 
tualetu, dvokiančiu dezinfekavimo priemonėmis ir išmatomis. 
Jie mažai kalbėjosi, kelis kartus neryžtingai bandė rasti ben- 
drų interesų, bet tai baigdavosi ilga tyla. Jie šnektelėjo apie 
policijos procedūras, apie nusikaltimų skirtumus jų teritorijo- 
se, žinodami, kad tie skirtumai tik paviršiniai. Šeifer klausinė- 
jo apie Brauną ir Kovartą, bet suprato, kad Vilkoksas kone 
garbina pirmąjį ir neapkenčia antrojo, nors negalėjo pasakyti 
kodėl. Jie kalbėjosi apie Fergiusoną, Vilkoksas daugiau papa- 
sakojo detektyvei apie jo praeitį prieš suėmimą. Ji paklausė 
apie prisipažinimą, o jis atsakė, kad kaskart, trenkdamas Fer- 
giusonui, jautėsi taip, lyg išgautų dar gabalėlį tiesos. Jis tai pa- 
sakė neapgailestaudamas ir nesijausdamas kaltas, bet taip pik- 
tai, kad Šeifer nustebo. Vilkoksas - nestabilus žmogus, pagal- 
vojo, jis daug greičiau supyksta už didįjį leitenantą, savo part- 
nerį. Jo įtūžis staigus ir emocingas. Tenio Brauno - šaltesnis, 
labiau apgalvotas. Nenuostabu, kad jis neatleidžia sau už tai, 
jog leido partneriui mušti Fergiusoną, išgaunant prisipažini- 

mą. Tai jam buvo nukrypimas nuo normos, klaida, dėl kurios jis 
tikriausiai savęs nekenčia. 

Jie nematė jokių Fergiusono ženklų, bet spėjo, kad jis žino 
juos čia esant. 

— Kiek laiko mes čia būsime? - paklausė Šeifer. Gatvės žibin- 
tai ne itin gerai sklaidė vakaro tamsą. — Jis nepasirodė visą die- 
ną, nebent yra koks nors kitas išėjimas. O toks tikriausiai yra — 
jis jau seniai kur nors pabėgo ir juokiasi iš mūsų. 

- Dar pasiliksime, - atsakė Vilkoksas. - Pabūsime ilgiau. 

- Ką mes čia veikiam? — tęsė Šeifer. - Kokia prasmė? 

— Prasmė yra priversti jį žinoti, kad kažkas jį seka. Prasmė 
yra ta, kad Tenis mums liepė žiūrėti, ką darys Fergiusonas. 

— Na, gerai, - atsakė ji. Norėjo pridurti, kad amžinai čia ne- 
lauks. Jai atrodė, kad laikas bėga nuo jos. Ji žinojo, kad Maiklas 
Vaisas dabar valstijos kalėjime, galvoja, kur ji pradingo. Taip pat 
žinojo, kad jai reikia sugalvoti gerą priežastį, kodėl ji vis dar čia. 
Rimtą, svarią, oficialiai skambančią priežastį. 

Šeifer išskėtė rankas ir ištiesė kojas į priekį, jausdama, kaip 
maudžia raumenis nuo ilgo nieko neveikimo. 

— Nekenčiu to, - pasakė ji. 

— Ko? Žiūrėjimo? 

- Taigi. Tiesiog laukimo. Nemėgstu taip dirbti. 

- O kaip mėgsti? 

Ji neatsakė. 

— Po dešimties minučių bus tamsu. Pernelyg tamsu. 

— Jau dabar tamsu. 

Vilkoksas mostelėjo įėjimo į namą pusėn, bet nepasakė nieko, 
kas paaiškintų jo mostą. 

Šeifer apsidairė. Pagalvojo, kad gatvės ir pastatai atrodo kaip 
lietpalčiai, kuriuos vilkėjo dvi anksčiau sutiktos prostitutės - jie 
buvo blizgūs, glotnūs, tarsi netikri. Lyg ji būtų įstrigusi Holivu- 
do filmavimo aikštelėje — viskas tuo pat metu tikra ir netikra. 
Nugara perbėgo šiurpuliai. 

— Kas nors blogai? — paklausė Vilkoksas. Jis pastebėjo jos 
judesį. 

— Ne, - atsakė ji greitai. — Tik truputį šiurpu. Žinot, ši vieta 
atrodo gana baisiai dienos šviesoje. 

Jis įdėmiai apžiūrėjo gatvę. 

— Tikrai neprimena namų, - tarė jis. - Jautiesi lyg gyventum 
urve. 

— Arba vienutėje, - pridūrė ji. 

Jos rankinė buvo ant žemės, tarp kojų. Didelis odinis krep- 
šys, panašus į kuprinę. Ji stumtelėjo jį koja, atvertė viršų, apžiū- 
rėjo turinį, įsitikindama, kad visi būtiniausi daiktai: užrašų kny- 
gelė, diktofonas, kelios atsarginės juostos, piniginė, ženklelis, 
nedidelis makiažo komplektas, devynių milimetrų pusiau auto- 
matinis pistoletas ir dvi papildomos apkabos, vis dar ten. 

Vilkoksas pastebėjo ir tai. 

— Na, 0 man... - jis nusišypsojo, - man patinka trys kablelis 
penkiasdešimt septinto kalibro trumpavamzdis. Gerai telpa į švar- 
ko kišenę. Jei įsidedi magnum užtaisą, tai gali nudėti ir mešką. 

Jis pažvelgė į automobilį gaubiančią tamsą. 

— O čia tikrai daug meškų, - pridūrė. Jis patapšnojo savo ap- 
siausto kairės pusės viršų, kur buvo vidinė kišenė. 

Tolumoje lyg kokia rujojanti katė sukaukė sirena. Ji darėsi vis 
garsesnė, priartėjo ir taip pat greitai pradingo. Jie net nepamatė to, 
kas ten buvo, šviesų. Vilkoksas pakėlė ranką ir pasitrynė akis. 

— Kaip manai, ką jie veikia tiek laiko? — paklausė jis. 

— Nežinau, - atsakė ji greitai. - Galime iš čia nešdintis ir išsi- 
aiškinti. Šita vieta mane pradeda nervinti. 

— Pradeda? 

- Žinot, ką turiu omeny, - jos balse girdėjosi pyktis. - Jėzau, 
tik pažiūrėk į šitą vietą. Atrodo, kad ji galėtų mus praryti. Tie- 
siog sukramtyti ir nuryti. Tiedu šito miesto policininkai nebuvo 
patenkinti, kad turi čia važiuoti, o juk buvo diena. Ir vienas iš jų 
buvo juodaodis. 

Vilkoksas pritariamai sumurmėjo. 

Nars jie visą dieną to nesakė, abiem buvo aišku, kad jų padėtis 
pavojinga — pora baltųjų pietiečių policininkų, toli nuo savo juris- 
dikcijos, nepažįstamoje aplinkoje ir keistoje situacijoje. 

— Gerai, - lėtai ištarė Vilkoksas. Jis vėl nužvelgė gatvę. - Ži- 
nai, kas mane nervina? - paklausė. 

— Ne. Kas? 

— Viskas taip beviltiškai sena. Sena ir nutriušę, — jis pirštu 
parodė pro langą į tuštumą. - Merdi. Atrodo, lyg viskas mer- 
dėtų. 

Jis neišplėtojo šios minties. Nejudėdamas sėdėjo savo vietoje, 
apžiūrinėjo juos supančius vaizdus. 

— Nežinau kaip, bet manau, jis viską jau seniai išsiaiškino. 
Manau, jis vienu žingsniu mus lenkia. Viską suprato iš pat pra- 
džių. 

Jis tai sakė pašnibždomis, piktai. 

— Nežinau, apie ką kalbate, - atsakė Šeifer. - Ką išsiaiškino? 
Ką suprato? 

— Norėčiau gauti dar vieną progą su juo susitvarkyti, — tęsė 
jis, nekreipdamas dėmesio į jos klausimus. — Dar kartą atsikąsti 
obuolio. Šįkart neleisčiau jam manęs apmauti. 

— Vis dar nesuprantu, ką bandote pasakyti, — tarė ji, truputį 
išgąsdinta ledinio jo balso. 

— Norėčiau dar kartą susidurti su juo akis į akį. Dar kartą 
atsidurti su juo vienas mažame kambaryje, o tada pažiūrėtume, 
ar jis iš ten išeitų. 

- Jūs pamišęs. 

- Tikra tiesa. Visiškai pamišęs. Pataikėt. 

Ji išsitiesė sėdynėje. 

- Leitenantas Braunas mums davė įsakymą. 

— Žinoma. Ir mes jį vykdome. 

— Tai važiuojam iš čia. Sužinokim, ką daryti toliau. 

Vilkoksas papurtė galvą. 

— Nevažiuosim, kol nepamatysiu to šunsnukio. Tol, kol jis ne- 
sužinos, kad aš čia jo laukiu. 

Šeifer ištiesė ranką ir greitai pamojavo pirmyn atgal. 

— Ne taip reikia su juo tvarkytis, - skubiai tarė. - Juk nenori- 
te, kad jis pabėgtų. 

— Dar nesupratot, tiesa? 

Sukandęs dantis Vilkoksas atsakė: 

— Ar kada teko nors vieną prarasti? Kiek laiko tiriate žmog- 
žudystes? Tikrai gana neilgai. Jums dar niekas nėra prikrėtęs 
tokių dalykų, kokių prikrėtė Fergiusonas. 

— Ne, - pasakė ji. — Ir tikiuosi, kad neprikrės. 

— Lengva sakyti. 

- Taip, bet aš bent jau žinau, kaip iš vienos klaidos nepadaryti 
dviejų. 

Vilkoksas norėjo piktai atsakyti, bet tik linktelėjo. 

— Tiesa, - tarė. Giliai įkvėpė. - Tikra tiesa. 

Jis ramiai įsitaisė sėdynėje, lyg atsiminimų ir pykčio banga 
būtų staiga atslūgusi. 

— Tiesa, tiesa, tiesa, - pasakė jis lėtai. - Nenorim žengti žings- 
nio neapsižiūrėję, kas prieš mus. 

Šeifer tikėjosi, kad jis užves automobilį. Pamatė, kaip Vilkok- 
so ranka siekia raktelio. Bet kai jo pirštai ši suėmė, jis sustojo ir 
staiga sustingo. Jo akys liepsnodamos pykčiu žvelgė į priekį. 

— Kalės vaikas, — pasakė jis tyliai. 

Ji sutrikusi pažiūrėjo į priekį. 

- Štai ir jis, - sušnabždėjo Vilkoksas. 


Kelias akimirkas jai vaizdą užstojo langą aptraukusi migla, pas- 
kui, lyg ryškėjant vaizdui pro fotoaparato objektyvą, pasirodė 
Fergiusonas. Jis akimirką dvejojo, stovėdamas ant viršutinio 
laiptelio, kaip ir kiekvienas, prisiversdamas išeiti į drėgną, tam- 
sią, šaltą naktį. Ji pastebėjo, kad jis vilki džinsus ir ilgą mėlyną 
apsiaustą, ant peties turi kuprinę. Susigūžęs nuo lietaus, jis greit 

nusileido laipteliais ir nė nepažiūrėjęs į juos nuėjo į priešingą 
pusę. 

— Po velnių! - pasakė Vilkoksas. Jis patraukė ranką nuo rak- 
telio ir griebė už durų rankenos. — Aš jį paseksiu. 

Jai nespėjus paprieštarauti, ji pagavo laukinis impulsas. Iššo- 
ko pro dureles, kaukštelėdamas batais į grindinį. Užtrenkęs du- 
reles nubėgo gatve. 

Šeifer pagriebė nuo vairuotojo sėdynės Vilkokso švarką ir au- 
tomobilio raktelius. Ji matė, kaip greit jis tolsta, ir bandė ištrūk- 
ti iš automobilio. Prie jos durelės buvo užrakintos - truktelėjus 
rankenėlę nieko neišėjo. Jos rankinė užsikabino už sėdynės re- 
guliavimo svirties prie kojų. Ji atrodė sunki kaip švininė. Saugos 
diržas įsirėžė į drabužius. Batas slidinėjo ant šlapio grindinio. 
Kai ji pagaliau išsilaisvino, pamatė, kad turės greitai bėgti, jei 
norės pasivyti Vilkoksą, jis buvo jau už dvidešimties metrų ir 
toliau skubėjo pirmyn. 

Ji nusikeikė ir ėmė bėgti, laikydama rankinę vienoje rankoje, 
o automobilio raktelius — kitoje. Pavijo jį, kai buvo nuėjęs dar 
dešimt metrų. 

- Ką, po velnių, darot? - paklausė ji, sugriebdama jį už rankos. 

Jis atsiplėšė nuo jos. 

- Aš tą šunsnukiį truputėlį paseksiu. Paleiskit! 

Jis toliau skubiai žingsniavo paskui Fergiusoną. 

Ji sustojo gaudydama kvapą ir stebėjo, kaip jis eina toliau. 
Vėl panarino galvą ir nusivijo. Prisigretino prie jo, sunkiai išlai- 
kydama tempą. Matė Fergiusoną maždaug už pusės kvartalo, 
taip pat greitai einantį, nesigręžiojantį atgal, tiesiog žengiantį 
per tamsą ir lietų, regis, nekreipiantį į juos dėmesio. 

Ji antrąkart sugriebė Vilkokso ranką. 

- Po velnių, paleiskit! - pasakė jis, piktai ištraukdamas ranką 
iš jos gniaužtų. - Aš jį pamesiu. 

— Mes neturėtume... 

Jis grįžtelėjo į ją iniršęs. 

— Eikit į prakeiktą automobilį! Sekit iš paskos! Eikit su mani- 
mi! Po galais, tik man netrukdykit! 

— Bet jis... 

- Man nerūpi, ar jis žino, kad aš čia! Dabar dinkit man iš 
kelio! 

- Ką, po velnių, darot? - sušuko ji. 

Jis smarkiai mostelėjo jos pusėn, lyg paniekindamas ir atmes- 
damas tokį klausimą. Pasitraukė nuo jos ir kone tekinas bandė 
sumažinti atstumą iki Fergiusono. 

Šeifer dvejojo nežinodama, ką daryti. Ji žiūrėjo į Vilkoksą, 
skubantį per nakties tamsą, pažiūrėjo tolyn ir pamatė, kaip Fer- 
giusonas dingsta už kampo. Vilkoksas pagreitino tempą. 

Murmėdama keiksmus ji apsisuko ir greitai nubėgo atgal į au- 
tomobilį. Iš tamsos išniro ir jai kelią pastojo dvi senos benamės 
moterys, susisupusios į apsiaustus, ant galvų užsimaukšlinusios 
megztas vilnones kepures. Viena jų stūmė vėžimėlį ir kikeno, o 
kita smarkiai mojavo rankomis. Jos suklykė pro šalį einančiai 
Šeifer. Viena ištiesusi ranką bandė ją sugriebti, ir jos susidūrė. 
Senė apsisuko ir parkrito ant šaligatvio, aimanuodama iš pykčio 
ir nuostabos. Šeifer suklupo, atgavo pusiausvyrą, atsiprašydama 
šūktelėjo moteriai ir nubėgo į automobilį. Ją atsivijo moters klyks- 
mas. Nepaisydami lietaus į lauką išėjo du vyrai ir vienas jų šūk- 
telėjo: 

- Ei, panele! Ką išdarinėji? Baisiai skubi? 

Nekreipdama į juos dėmesio ji įšoko į vairuotojo vietą. 

Užvedė automobilį, bet variklis staiga užgeso. 

Paleidusi nenutrūkstamą keiksmažodžių seriją, išsigandusi, su- 
mišusi, nežinodama, kur Vilkoksas, ji vėl užvedė variklį ir pa- 
spaudė greičio pedalą. Kai ijungė pirmą pavarą, automobilis šo- 
ko į priekį, ir ji išlėkė į gatvę, nė karto neatsigręždama atgal. 
Ratai sukosi ant šlapios kelio dangos ir automobilis kelias se- 
kundes bejėgiškai slydo, tada šovė į priekį. 

Gatvėje ji padidino greitį ir pasuko už kampo. Pastebėjo Vil- 

koksą pusiaukelėje iki kitos kryžkelės, atpažino jo siluetą, kai 
jis įžengė į silpną gatvės žibinto šviesą. Įtempė akis, bet nematė 
Fergiusono. 

Ji vėl paspaudė greičio pedalą, bet variklis reagavo tingiai, de- 
juodamas. Ji keikė silpną nuomotą automobilį ir ėmė ilgėtis Kise 
palikto jai paskirto policijos automobilio. Pavijo Vilkoksą prieš 
kvartalo pabaigą. Jis suko į vienpusio eismo gatvę. Ji nuleido lan- 
gelį taip greitai, kaip galėjo, ir iškišo galvą į lietų. 

— Važiuok toliau! —- mostelėjo Vilkoksas. - Užkirsk jam kelią. 

Detektyvas nuskubėjo paskui savo grobį, spartindamas žings- 
nį, beveik risnodamas pirmyn. Šeifer pritariamai šūktelėjo ir pa- 
suko automobilį į blizgančią nuo lietaus gatvę. 

Jai teko pravažiuoti dar vieną kvartalą, kol galėjo pasukti. 
Važiavo šviečiant raudonai šviesai ir pasuko, priversdama du 
ant šaligatvio stovinčius paauglius šoktelėti atgal ir nusikeikti. 
Gatvė buvo siaura, apstatyta tamsiais griūvančiais pastatais, 
užstojančiais dangų. Pusiaukelėje keli automobiliai buvo pa- 
statyti šalia vienas kito ir trukdė pravažiuoti. Ji nuspaudė sig- 
nalą. Tarp jos ir kitų automobilių buvo likę kokie dešimties 
centimetrų tarpai. 

Pasiekusi kitą kampą, pasuko į dešinę, link tos vietos, kur prisi- 
vijo Vilkoksą ir Fergiusoną. Jos galvoje sukosi mintys - ką sakyti, 
kaip elgtis. Ji suvokė, kad vyksta kažkas, ko ji negali nei paveikti, 
nei suvaldyti. Ji susitelkė į vairavimą ir lėkė į naktį, stengdamasi 
pastebėti abu vyrus, jie turėjo būti kažkur netoliese. 

Jų niekur nesimatė. 

Ji sumažino greitį, pažvelgė į priekį, į šoną, apžiūrėjo siaurus 
skersgatvius ir šiukšlėmis užverstus visų užmirštus žemės plo- 
tus. Šešėliai susitvenkė į tamsią visumą. Gatvėje nebebuvo nė 
gyvos dvasios. 

Ji sustabdė automobilį vidury gatvės, iššokusi lauk atsistojo prie 
kažkokio pastato durų ir apsidairė į abi puses, ieškodama vyrų. 
Nieko nepamačiusi garsiai nusikeikė ir vėl sėdo prie vairo. 

Po velnių, pagalvojo. Turbūt jie nuėjo kita gatve ar kirto kokį 
nors kiemą. Gal įsuko į skersgatvį. 

Ji nuskubėjo į priekį, bandydama spėlioti, apskaičiuoti, tikė- 
damasi pasivyti abu vyrus. Ji vėl pasuko už kampo, bet pajuto 
slogų bejėgiškumą. 

Jų niekur nesimatė. 

Įjungė atbulinę pavarą ir grįžo į tą pačią gatvę, pasuko kairėn 
ir nulėkė į priekį. Maišė tamsą ieškodama jų. Greit pralėkė dar 
vieną kvartalą ir nuspaudė stabdžius. 

Tuščia. 

Viduje pajuto spaudimą. Nežinojo, ką daryti. Kovodama su 
panika pastatė automobilį prie šaligatvio ir iššoko lauk. Skubiai 
nubėgo į tą vietą, kur, kaip manė, jie turėtų būti, ir stengėsi mąstyti 
logiškai. Atsek savo žingsnius, sakė sau. Užkirsk jam kelią. Juk 
jie negalėjo taip toli nueiti. Ji įtempė akis, žvelgė į šešėlius ir 
laukė, kol išgirs pakeltą balsą. Tada paspartino žingsnį ir pradė- 
jo bėgti. Jos batai, kaukšintys į grindinį, kėlė vienišą bildesį. Jis 
stiprėjo, kaip tankėjantis būgno tratėjimas, ko! pagaliau ji visu 
greičiu pasileido į tuščią naktį. 


Briusas Vilkoksas kartą atsigręžė, tiek, kad pamatytų gatve nu- 
tolstančias galines nuomoto automobilio šviesas, paskui sutelkė 
dėmesį į Fergiusono persekiojimą. 

Jis paspartino žingsnį, stebėdamasis, kodėl taip sunku suma- 
žinti atstumą iki persekiojamojo. Fergiusonas mokėjo judėti grei- 
tai, bet subtiliai — jis žengė pirmyn nebėgdamas, apeidamas ret- 
karčiais pasitaikančias gatvės šviesas ir slėpdamasis šešėliuose. 

Vilkoksui atrodė, kad jo kojos per sunkios ir per lėtos, todėl 
įnirtingai stengėsi išpešti iš jų daugiau. Pamatęs, kaip Fergiuso- 
nas vėl pasuko už namo kampo, Vilkoksas puolė į priekį, kad jį 
prisivytų. 

Prie to kampo dvi nevalyvos prostitutės stovėjo po gatvės ži- 
bintu, jo šviesoje rodydamos savo buvimą. Jam priartėjus pasi- 
traukė atgal ir atsirėmė į parduotuvės vitriną. 

— Kur jis nuėjo? —- paklausė Vilkoksas. 

— Kas, žmogau? 

— Nieko nemačiau. 

Jis nusikeikė, o jos abi nusijuokė ir tyčiojosi tol, kol jis nuto- 
lo. Šoninė gatvė, į kurią pasuko Fergiusonas, buvo panaši į urvą, 
ji vingiavo į kairę ir dešinę, kaip laivas per galingą audrą. Vil- 
koksas pamatė, kaip Fergiusonas šmėstelėjo už kokių keturias- 
dešimties metrų, bet sugebėjo įžiūrėti tik truputį tamsesnį už 
kitus šešėlius siluetą. Nubėgo paskui jį. 

Galvoje skriejo mintys. 

Neturėjo nė menkiausio supratimo, ką sakys ar darys - jį varė 
noras sugauti persekiojamą žmogų. Vaizdai lėkė jam pro akis, 
atrodė, kad viskas, pro ką prabėgo, sumišo su jo atsiminimais. 
Jam bėgant pro šalį apgriuvusio pastato tarpduryje apsvaigęs 
benamis kažką sudainavo, bet jo balsas Vilkoksui priminė Tenį 
Brauną. Įtempdamas grandinę garsiai sulojo šuo, ir jis prisiminė 
Džoanės Šraiver kūno paieškas. Purvinos aliumininės šiukšlių 
dėžės atspindėjo silpnas gatvės šviesas, ir jam kilo mintis apie 
lipnią pliurzą ant savo rankų, kai iš išvietės atmatų krūvos iš- 
traukė beverčius įrodymus. Pastarasis prisiminimas privertė jį 
dar greičiau vytis Fergiusoną. 

Pažiūrėjęs į priekį pamatė, kad Fergiusonas pasiekė kvartalo 
galą. Jis trumpam sustojo ir Vilkoksas pamatė, kaip jis atsisuko. 
Vieną mikroskopinę akimirką jų akys susitiko. 

Vilkoksas nebegalėjo susivaldyti. 

- Stok! Policija! - sušuko jis. 

Fergiusonas nedvejojo. Sprukdamas leidosi bėgti. 

Vilkoksas dar sykį surėkė „Ei!“, tada panarino galvą ir nu- 
skuodė. Pamiršo bet kokį norą stebėti ar sekti Fergiusoną - pra- 
sidėjo įnirtingas persekiojimas. Jis įkvėpė vėjo ir pradėjo mo- 
juoti rankomis, jausdamas, kaip jo kojos lengvai juda lietaus nu- 
plautu grindiniu — daugiau jokio lėto ėjimo, sekimo, laikantis 
atstumo, dabar liko tik greitis. 

Greičio proveržis jį truputį priartino prie Fergiusono, bet šis 
irgi leidosi sparčiai bėgti. Jie atrodė vienodai pajėgūs, abiejų ko- 
jos unisonu kaukšėjo šaligatviu — atstumas tarp jų išliko erzi- 
namai vienodas. 

Pasaulis aplink jį virto garais, pasidarė beformis. Jis juto bėgi- 
mo visu greičiu poveikį. Alsavimas padažnėjo, širdis pradėjo 
plakti greičiau. Jis gaudė nakties orą, stengdamasis pripildyti 
įsitempusius plaučius. 

Prabėgo dar vieną kvartalą. Pamatė, kaip Fergiusonas dar kar- 
tą pasuka už kampo ir toliau bėga pirmyn, lyg toks greitis jo 
nėmaž nevargintų. Vilkoksas paspaudė greičiau ir, čiuožtelėjęs 
prie kampo, nuslydo grindiniu. Vieną bjaurią sekundę jam apsi- 
suko galva, jis apsvaigo ir prarado pusiausvyrą. Kūnas atsimušė 
į asfaltą vienu galingu smūgiu, kaip banga jūroje. Jam iš plaučių 
išėjo visas oras. Akyse pajuto kruviną skausmą. Išgirdo, kaip plyšta 
jo drabužis, o burnoje pajuto smėlį. Parkritęs slydo, kol pagaliau 
sustojo atsitrenkęs į stulpą. Instinktai priešinosi šokui ir skaus- 
mui, skatino stotis ir bėgti toliau. Atmintyje šmėstelėjo epizodas 
iš jaunystės, kai jis, būdamas vidurinės mokyklos imtynių čem- 
pionas, per vienas rungtynes buvo išmestas į orą, o krisdamas ant 
žemės sugalvojo, ką daryti toliau, ir kai priešininkas norėjo jį su- 
griebti, jau buvo nuriedėjęs į šalį. Jis kelis kartus mirktelėjo ir vėl 
leidosi bėgti, skubėjo į priekį, sunkiai prisimindamas, kur yra ir 
ką daro, jausdamas, kad smūgis išvedė iš rikiuotės jo jusles. Jį 
vedė vien laukinis įtūžis ir nekantrus troškimas. 

Skubėdamas pamatė, kaip Fergiusonas perbėgo tuščią gatvę 
ir nulėkė apleisto, tamsaus sklypo link. Atvažiuojančio automo- 
bilio šviesos jį pristabdė. Jis išgirdo garsų džeržgimą, paskui au- 
tomobilio signalą. 

Akimirką pagalvojo, kad ten detektyvė Šeifer, todėl sušuko: 

— Gerai! Užkirsk tam šunsnukiui kelią! 

Tada pamatė, kad klysta. Jį perliejo pikta mintis: kur, po ga- 
lais, ji yra? Jis lėkė toliau, apibėgo automobilį ir paliko vairuo- 

toją, garsiai keikiantį tas dvi vaiduokliškas figūras, kurios pra- 
dingo taip pat greitai, kaip ir atsirado. 

Jis brovėsi per šiukšles ir nuolaužas, kurios kabinosi į jo ko- 
jas kaip dumblas pelkėje. Pamatė Fergiusoną toli priekyje, taip 
pat sunkiai besibraunantį per apleistuose skersgatviuose palik- 
tas atliekas. Vieną akimirką Fergiusonas užlipo ant krūvos dė- 
žių ir seno šaldytuvo po gatvės žibintu. Jų akys akimirką susiti- 
ko ir Vilkoksas negalvodamas sušuko: 

- Stot! Policija! 

Jam pasirodė, kad Fergiusono akyse pamatė nuostabos ir at- 
pažinimo blyksnį. Tada jo grobis nubėgo, pradingdamas iš blan- 
kios šviesos. Vilkoksas nusikeikė ir nusekė paskui. 

Jis šoko per krūvą plytų, bet koja užkliuvo už viršaus ir visa 
krūsnis griuvo nuo staiga užvirtusio jo svorio. Pajuto, kaip krin- 
ta į priekį, ištiesė rankas, kad apsisaugotų. Jam pavyko parktisti 
taip, kad nenusisuko sprando, bet dešinė ranka atsirėmė į su- 
lamdytą surūdijusio metalo gabalą. Vienas jo kampas perpjovė 
delną, trys pirštai staiga atsilenkė atgal, o riešas vos nelūžo nuo 
smūgio. Jis riktelėjo iš skausmo, vos išlaikydamas pusiausvyrą, 
ir čiupo sužalotą dešinę ranką kairiąja. Jautė, kad oda perrėžta 
ir srūva šiltas, lipnus kraujas, atrodė, kad pirštai ir ranka dega — 
sulaužyti, pagalvojo keikdamas save — po velnių, po velnių, po 
velnių. Jis suspaudė ranką į kumštį, prispaudė prie krūtinės ir 
vėl leidosi pirmyn, šokdamas ant kitos šiukšlių krūvos ir dairy- 
damasis ieškomo vyro. 

Susilenkė gaudydamas kvapą, bandydamas nekreipti dėme- 
sio į rankos ir riešo skausmą. Atsargiai stovėdamas ant nuo- 
laužų krūvos pamatė, kaip Fergiusonas perlipa dykvietę juo- 
siančią vielinio tinklo tvorą. Žiūrėjo, kaip Fergiusonas kerta 
skersgatvį, akimirką dvejoja ir įeina į kažkokio apleisto pasta- 
to laiptinę. 

Na gerai, pagalvojo. Tu irgi pavargai, šunsnuki. Gali ten atsi- 
kvėpti. Bet nepaspruksi. 


JOHN KATZENBACH E KILNUS TIKSLAS 515 


Nekreipdamas dėmesio į lūžusios ir perpjautos rankos tvink- 
čiojimą, jis įveikė paskutinius keliolika metrų iki tvoros ir persi- 
ropštė per ją. Greitai nuėjo prie senojo pastato laiptinės durų ir, 
sunkiai kvėpuodamas iš nuovargio, pažiūrėjo vidun. 

Na gerai, pagalvojo. Atsargiai įkišo ranką į švarko kišenę ir 
susirado nosinę, ja aptvarstė sužeistą ranką. Tamsoje buvo sun- 
ku matyti, bet spėjo, kad pjūvius teks siūti. Papurtė galvą. Tūr- 
būt ir pasiskiepyti nuo stabligės. Nosinė gėrė iš rankos srūvantį 
kraują, jis pabandė sulenkti pirštus ir pajudinti riešą, bet ranką 
pervėrė aštrus skausmas. Jis atsargiai palietė odą, bandydamas 
užčiuopti lūžusius kaulus. Pirštai buvo gerokai ištinę ir jis aki- 
mirką pagalvojo, ar Eskambijos apygardos darbuotojų sveika- 
tos draudimas jam atlygins gydymo išlaidas. Tai atsitiko darbo 
metu, pagalvojo. Tikrai taip. Jis griežė dantimis iš skausmo, rai- 
žančio ranką, vylėsi, kad gydytojas tiesiog sugipsuos ją ir nepri- 
reiks jokios operacijos. 

Apžiūrėjo skersgatvį. Jame mėtėsi šlapios, lietaus nuplautos 
nuolaužos. Pažiūrėjo į viršų, bandydamas įžvelgti, ar kuriame 
nors pastate kas nors yra, bet nieko nepamatė. Vieta atrodė pil- 
na apleistų namų, gal sandėlių, sunku buvo suprasti, nes ją ap- 
švietė tik silpna, už trisdešimties metrų stovinčio žibinto šviesa. 

Akimirką svarstė. Jei pamatyčiau detektyvę Šeifer, pagalvo- 
jo, bet neužbaigė minties. Būtų malonu turėti pastiprinimą. 

Nusipurtė abejones, pakeitė jas užsispyrėlišku ryžtu, prie ku- 
rio buvo labiau pripratęs. Man nereikia pagalbos, kad pričiup- 
čiau tą gyvatę, pagalvojo. Sutvarkysiu jį ir viena ranka. 

Jis tuo tikėjo. Žengė pric laiptinės durų. 

Fergiusonas įbėgdamas paliko jas praviras, tartum viliodamas 
eiti vidun. Tarpduris atrodė lyg sodresnės tamsos ruožas, įsirė- 
žęs į aksominį nakties foną. Jis atsirėmė nugara į duris ir klau- 
sėsi. 

Kol taip stovėjo, išsitraukė iš dėklo revolverį. Sužalotoje ran- 
koje ginklas buvo nepaprastai sunkus - jautėsi taip, lyg būtų 

pagriebęs iš ugnies iki raudonumo įkaitusią anglį. Akimirką už- 
simerkė ir atsargiai perėmė ginklą kairiąja ranka. Atsimerkė ir 
pažvelgė į jį. Ar gali kam nors trenkti kairiąja ranka, pagalvojo. 
Jei iš arti, taip. Jei prireiks. Kalbėjosi su savim antruoju asme- 
niu. Ar tu tikras? O jei jis ginkluotas? Viskas bus gerai. Tiesiog 
sučiupk tą kalės vaiką. Suimk jį, reikalus sutvarkysi vėliau. Net 
jei tektų jį paleisti. Truputį pagąsdink. Tegul sužino, kad turi 
didelių rūpesčių, o tie rūpesčiai esi tu. 

Jis ištyrinėjo visus garsus — atpažino juos, įvertino jų šaltinį, 
grėsmę. Įvardijo kiekvieną mažą parselį, kad šis įgytų formą ir 
tapatybę, ir jis pats žinotų, kad nėra ko bijoti. Barbenimą kėlė 
lietaus lašai, nuo stogo riedantys ant lietvamzdžio. Šnarėjimą — 
automobiliai, važiuojantys gatve už kelių kvartalų. Gergždžian- 
tis šniokštimas buvo jo paties kvėpavimas. Tada iš pastato gilu- 
mos pasigirdo tylus lentų girgždėjimas. 

Štai ir jis, pagalvojo Vilkoksas. Jis netoli. Viduje ir netoli. 

Vienąkart giliai įkvėpęs pritūpė ir žengė į apleistą pastatą. 

Pasijuto taip, lyg būtų uždengtas antklode. Silpna skersgatvio 
šviesa išblėso. Keikė save už tai, kad nepasiėmė žibintuvėlio, 
užmiršęs, jog savo žibintuvėlį paliko Floridoje. Gailėjosi, kad 
nerūko, tuomet kišenėje turėtų degtukų arba, dar geriau, žieb- 
tuvėlį. Jis mėgino atsiminti, ar Fergiusonas rūko, atsiminė, kad 
taip. Vėl pritūpė įtempęs ausis, kad išgirstų savo auką. Laukė, 
kol jo akys pripras prie tamsos. Nedaug galiu įžiūrėti, pagalvo- 
j0. Bet pakankamai. 

Atsargiai pajudėjo gilyn į pastatą. Kairėje buvo laiptai, vedan- 
tys viršun, dešinėje — apačion. Senas daugiabutis namas, pagal- 
vojo jis. Kodėl čia kas nors turėtų gyventi? Žengė žingsnį ir iš- 
girdo, kaip po juo nuo svorio sugirgždėjo grindys. Vėl apėmė 
nerimas. Jėzau! Grindyse gali būti skylių. O jei laiptai sulūš? 
Ranka, kurioje laikė ginklą, stengėsi kaip įmanydamas išlaikyti 
pusiausvyrą: ištiesė ją statmenai savo kūnui, laikydamasis atsi- 
rėmęs į sieną, visąlaik prispaudęs sužeistąją ranką prie krūtinės. 

Jis nuėjo į dešinę, laiptais žemyn. Jam toptelėjo mintis. Fer- 
giusonas — žiurkė, žemės gyvūnas. Jis eis žemyn, gilyn. Ten jau- 
sis saugus. 

Sustojo, įsiklausė. 

Nieko. 

Bet tai nieko nereiškia, pagalvojo. Jis čia. 

Toliau žingsniavo lėtai, kruopščiau čiuopdamas kelią. Prakei- 
kė paties keliamus garsus. Atrodė, kad jo kvėpavimas raižo orą 
kaip nagai mokyklinę lentą. Kiekvienas žengtas žingsnis griau- 
dėjo. Jo lėtas judėjimas į priekį atrodė pilnas trenksmų, barškė- 
jimo ir kitokio triukšmo. 

Jis stengėsi nuslopinti norą ką nors sakyti, žinodamas, kad 
geriau pareikalauti pasiduoti, kai bus labai arti Fergiusono. Laip- 
tai po kojomis atrodė tvirti, bet jis jais nepasitikėjo. Kiekvieną 
kartą atsargiai statė koją, išbandydamas pakopą savo svoriu, kaip 
į jūrą maudytis einantis žmogus kiekvienu žingsniu pratinasi prie 
šalto vandens. Jis skaičiavo kiekvieną pakopą - po dvidešimt 
dviejų pasiekė rūsį. Ledinė drėgmė, vėsesnė, nei jau ir taip atša- 
lęs oras, kilo iš apačios jo pasitikti. Jis žengė žemyn. Pajuto po 
kojomis cementą ir pagalvojo — gerai, taip bus tyliau. Jis žengė 
žingsnį ir iškart pataikė į vandens balą — iškart permirko batai. 
„Šūdas!“ - pagalvojo. 

Jis pritūpė vėl įsiklausydamas. Nebuvo tikras, ar girdi savo, ar 
Fergiusono kvėpavimą. Jis arti, kartojo sau detektyvas. Giliai įkvė- 
pė ir sulaikė kvėpavimą, bandydamas nustatyti garso vietą. 

Arti. Labai arti. 

Vėl įkvėpė ir užuodė tvaiką - tirštą, bjaurų, pilną blogio. Kva- 
pas buvo pažįstamas, bet ne iškart nustatė koks. Plaukeliai ant 
jo kaklo atsistojo piestu, rankas užliejo šiltas prakaitas, nors ap- 
linkui buvo šalta. Kažkas čia mirė, išrėkė sau mintyse. Visai ne- 
toli yra lavonas. 

Jis sukiojo galvą, bandydamas ką nors įžiūrėti tirštoje tamsu- 
moje, bet jautėsi kaip aklas. 

Galvoje virė baimė ir susijaudinimas. Jis išsitiesė ir žengė dar 
tris žingsnius gilyn į rūsį, bet ir toliau lietė sieną ginklą laikančia 
ranka. Sienos buvo šlapios ir minkštos. Jis galvojo apie žiurkes 
bei vorus ir žmogų, kurį persekiojo. 

Nebeištvėrė. 

— Fergiusonai, geriau jau išlįsk. Po velnių, tu suimtas. Žinai, 
kas aš. Pakelk savo supistas rankas ir išlįsk. 

Jo žodžiai nuaidėjo mažoje patalpoje ir greit nutilo, nuslopinti 
tylos. 

Jis laukė. Nebuvo jokio atsako. 

— Velniai griebtų, nagi, Bobi Erlai. Baik krėsti tą šūdą. Never- 
ta to daryti. 

Jis žengė dar vieną žingsnį į priekį. 

- Žinau, kad tu čia, Bobi Erlai. Po velnių, neapsunkink viso 
šito sušikto reikalo. 

Jo širdį staiga pervėrė abejonės. Kur tas prakeiktas kalės vai- 
kas, pagalvojo. Įsitempė iš nervų, baimės ir pykčio. 

— Bobi Erlai, jei tučtuojau nepasirodysi, peršausiu tavo supis- 
tą tarpuakį! 

Jo dešinėje sukrebždėjo. Kiek galėdamas greičiau atsigręžė į 
tą pusę ir atsuko ginklą į tą garsą. Negalėjo suprasti, kas vyksta, 
tik žinojo, kad aplink visiškai tamsu ir jis ne vienas. 

Mikrosekundę jis matė kažką į jį lekiant, žinojo, kad kažkas, 
sunkiai kvėpuodamas, išniro iš tamsos greta jo. Pabandė atšokti 
atgal ir atkišo sužeistąją ranką apsiginti nuo smūgio. Vieną kartą 
iš panikos iššovė, nesitaikydamas į nieką, išskyrus savo baimę — 
šūvis nugriaudėjo tamsoje. Tada ilgas metalinis vamzdis atsitren- 
kė jam į petį ir ausį. Briuso Vilkokso akyse sprogo balta šviesa, 
ją iškart pakeitė gilesni nei kada nors matyti tamsos sūkuriai. Jis 
nusvirduliavo atgal, puikiai suprasdamas, kad dabar negali pra- 
rasti sąmonės. Skruostu pajuto drėgną cementą ir suprato par- 
kritęs ant žemės. 

Pakėlė ranką, kad atmuštų antrą smūgį, švilpiantį švininiam 

vamzdžiui kertant šaltą rūsio orą. Šis atsitrenkė į jo sulaužytą 
ranką ir nubrėžė aptemusiose akyse raudonus skausmo dryžius. 

Nežinojo, kur ir kaip pametė revolverį, bet rankoje jo nebe- 
buvo. Apieškojęs kairiąja ranka apie save, kažką užčiuopė. Stip- 
riai patraukęs išgirdo kažką plyštant ir pajuto, kaip ant jo krinta 
kūnas. 

Abu vyrai susiėmė tamsoje, kovojo sunkiai alsuodami. Vil- 
koksas mušėsi su užčiuoptuoju vyru, bandydamas atrasti jo kaklą, 
genitalijas, akis, kokią nors silpną vietą, kurią galėtų pulti. Jie 
vartėsi vienas per kitą, trankėsi į sienas, ritosi per vandens balas 
ant grindų. Nė vienas jų nekalbėjo, tik kriokimas iš skausmo ir 
pykčio nevaržomas sklido iš jų burnų. 

Jie kovojo visiškoje tamsoje, varomi skausmo ir noro atkeršyti. 

Briusas Vilkoksas pajuto, kaip pirštais apėmė užpuoliko kak- 
lą, ir stipriai suspaudė, stengdamasis jį užsmaugti. Jo bevertė 
dešinioji ranka pakilo ir prisidėjo prie kairiosios, užbaigdama 
žiedą aplink priešininko gerklę. Vilkoksas duso nuo pastangų. 

Turiu tave, šunsnuki, pagalvojo. 

Skausmas pervėrė širdį. 

Jis nežinojo, kaip jį žudo, net nebežinojo, kas jį žudo, tik ži- 
nojo, kad kažkas perskrodė j0 pilvą ir kyla širdies link. Pajuto 
virš akimirksnio agonijos kylančią paniką; jo rankos paleido žu- 
diko kaklą ir nusviro prie pilvo, kur sugriebė jo puolimą sulai- 
kiusio peilio rankeną. Išgirdo pro lūpas išsiveržiantį tylų atodū- 
sį 1r susmuko ant šlapių grindų. 

To nežinojo, jau nieko nebežinojo, bet per likusias devynias- 
dešimt sekundžių jis iškosės paskutinį kvapą ir mirs. 


DVIDEŠIMT KETVIRTAS SKYRIUS 


Pandoros skrynia 


Ji buvo visiškai viena. 

Andrėja Šeifer nužvelgė tuščias gatves, akimis skverbdamasi 
pro sutemas ir rūką, ieškodama kokių nors savo partnerio buvimo 
žymių. Ji jau dešimtą kartą grįžo savo pėdsakais, bandydama 
sugalvoti j0 dingimo priežastį, bet suprato, kad su kiekvienu 
žingsniu klimpsta vis giliau ir giliau į neviltį. Nenorėjo spėlioti, 
kas jam galėjo atsitikti, todėl užvertė savo mintis piktais keiks- 
mais ir skundais, lyg negalėjimas rasti to vyro būtų ne nelaimė, o 
tiesiog nepatogumas. 

Ji sustojo po gatvės žibintu, atsirėmė į jį ir pabandė nusira- 
minti. 

Jai net būtų patikę pamatyti kokį Niuarko policijos automo- 
bilį, bet nė vienas nepravažiavo. Gatvės buvo tuščios. Tai kvaila, 
pagalvojo. Dar nevėlu. Ką tik sutemo. Kur visi dingo? Sustiprė- 
jęs lietus negailestingai plakė. Kai pagaliau pastebėjo moterį prie 
gatvės kampo, net nudžiugo pamačiusi žmogų. Moteris buvo at- 
sirėmusi į pastatą, bandydama slėptis nuo lietaus, 0 jos noras 
pasidarbuoti tokią šaltą, šlapią naktį tikrai nebuvo protingas. 
Andrėja Šeifer atsargiai prisiartino ir parodė savo ženklelį iš 
maždaug trijų metrų atstumo. 

— Ponia. Policija. Noriu pasikalbėti. 

Moteris dirstelėjo į ją ir ėmė trauktis. 

- Eli, aš tik noriu užduoti klausimą. 

Moteris paspartino žingsnį. Šeifer sekė iš paskos. 

— Po velnių, stokit. Policija! 

Moteris stabtelėjo ir atsisuko. Ji pažvelgė į Šeifer. 

— Kalbate su manimi? Ko norite? Aš nieko nedarau. 

— Turiu vieną klausimą. Ar matėte du vyrus - jie čia prabėgo 
gal prieš penkiolika, dvidešimt ar trisdešimt minučių. Baltaodis 
policininkas. Juodaodis vyrukas juodu apsiaustu. Vienas perse- 
kiojo kitą. Ar matėt juos čia prabėgant? 

— Ne. Nieko nemačiau. Viskas? 

Moteris atsitraukė, bandydama padidinti atstumą tarp savęs 
ir detektyvės. 

- Jūs manęs neklausote, - tarė Šeifer. - Du vyrai. Vienas bal- 
taodis, kitas juodaodis. Greitai bėgo. 

— Ne, jau sakiau - aš nieko nemačiau. 

Andrėja pajuto, kaip pyktis kyla ir jau pradeda lietis per kraštus. 

— Neapgaudinėkit. Pridarysiu jums velniškai daug rūpesčių. 
Ar matėt ką nors panašaus? Pasakykite prakeiktą tiesą arba čia 
pat jus suimsiu. 

— Nemačiau jokių bėgančių vyrų. Išvis šįvakar nemačiau vyrų. 

— Privalėjote juos matyti, — atkakliai tvirtino Andrėja. — Jie 
čia praėjo. 

— Niekas čia nepraėjo. Dabar palikit mane ramybėj. 

Moteris purtydama galvą atsitraukė. 

Šeifer nusekė paskui, bet ją sustabdė balsas už nugaros. 

— Ponia, ko kimbate prie žmonių? 

Ji nervingai atsisuko. Klausimą uždavė stambus vyras su ilgu 
odiniu apsiaustu ir Niujorko Jankių beisbolo kepuraite. Ant sna- 
pelio buvo susitvenkę lietaus lašų. Jis buvo už kelių metrų ir 
lėtai žingsniavo artyn: jo balsas ir išraiška nežadėjo nieko gero. 

— Policija, - pasakė ji. — Atsitraukit. 

— Man nerūpi, kas jūs. Ateinat, kimbat prie mano draugės. 
Ko? 

Andrėja Šeifer sugraibė savo ginklą, ištraukė ir pakėlė į artė- 
jantį vyrą. 

— Tiesiog likite vietoje, - pasakė šaltai. 

Vyras sustojo. 

— Nušausit mane, ponia? Nemanyčiau. 

Jis skėstelėjo rankomis ir išsiviepė. 

— Manau, kad jūs ne ten, kur turėtumėt būti, policininke. Pa- 
našu, kad neturit pastiprinimo, esate čia visiškai viena ir galbūt 
turit kokių nors rūpesčių. 

Jis žengė į priekį. 

Ji atleido saugiklį, nusitaikė ir pasiruošė šauti. 

— Ieškau savo partnerio, — ištarė pro sukąstus dantis. — Jis 
persekiojo įtariamąjį. Ar matėt baltaodį policininką, persekio- 
jantį juodaodį vyrą, maždaug prieš pusvalandį? Atsakyk ir iš- 
saugosi sveikus kiaušus. 

Ji nukreipė pistoletą žemyn, taikydamasi vyrui į tarpkojį. 

Tai privertė jį sudvejoti. 

— Ne, - atsakė kiek pagalvojęs. - Niekas čia nepraėjo. 

— Tikras? 

— Aš tikras. 

— Na gerai, - pasakė Šeifer ir ėmė eiti nuo vyro. - Tuomet aš 
eisiu. Supratai? Lengvai ir paprastai. 

Ji praėjo pro jį atbula ir tolo gatve. Jis lėtai pasisuko pažiūrėti 
į ją. 

- Patariu iš čia nešdintis, panele policininke. Kol jums neatsi- 
tiko kas nors bloga. 

Tai buvo ir grasinimas, ir pažadas. Ji paspartino žingsnį ir pa- 
matė, kaip jis nuleido pakeltas rankas, išgirdo, kaip nusikeikė 
pavymui. Laikydama rankoje ginklą ji apsisuko ir kuo greičiau 
nužingsniavo tolyn, link tos vietos, kur paliko automobilį. Da- 
bar jautėsi visiškai sutrikusi ir labai išsigandusi. 

Drebančia ranka užvedė variklį. Kai automobilis buvo užves- 
tas ir visos durelės užrakintos, ji akimirką pasijuto saugi — tai 
vėl pažadino pyktį. 

-— Tas prakeiktas kvailas šunsnukis. Kur, po velnių, jis dingo? 

Jos balsas lūžinėjo ir cypė, ji pasigailėjo, kad ištarė tai garsiai. 
Papurtė galvą ir pažvelgė į lauką, vieną akimirką leido sau įsi- 
vaizduoti, kad Briusas Vilkoksas, pavargęs, suprakaitavęs, per- 
šlapęs ir piktas, tuoj išeis iš kokio nors šešėlio. 

Ji akimis perbėgo abi gatvės puses, bet niekur jo nematė. 

— Po velnių, - vėl ištarė garsiai. 

Neskubėjo kur nors važiuoti, judėti, jai atrodė, kad, vos tik 
pasitrauks nuo šaligatvio, jis ateis ir tada ji turės atsiprašinėti jį 
palikusi. 

— Po velnių, aš jo nepalikau, — ginčijosi pati su savimi. — Jis 
mane paliko. 

Ji net neįsivaizdavo, ką darys toliau. Naktis buvo visiškai už- 
gulusi miestą, lietus pliaupė dvigubai stipriau — pilkos juostos 
plovė gatvę. Automobilio prieglobstis atrodė šiltas ir saugus, bet 
tai tik didino vienatvės jausmą. Uždėti ranką ant pavarų svirties 
ir pajudėti į priekį — tam reikėjo skausmingų, pernelyg didelių 
pastangų. Nuvažiuoti vieną kvartalą buvo tikras vargas. 

Ji važiavo lėtai, kruopščiai tyrinėdama apylinkes pakeliui į Fer- 
giusono butą. Sustojo, pažiūrėjo aukštyn į jo langus, ten nesima- 
tė jokių šviesų. Pastatė automobilį prie šaligatvio ir palaukė pen- 
kias minutes. Tada dar penkias. Nieko nepešusi grįžo atgal į tą 
vietą, kur paskutinį kartą matė Vilkoksą. Pasivažinėjo šoninė- 
mis gatvėmis. Jis pasigavo taksi, tikino save. Sustabdė policijos 
automobilį. Jis dabar laukia motelyje su Kovartu ir Teniu Brau- 
nu. Jis policijos komisariate, užrašinėja Fergiusono pareiškimą 
ir galvoja, kur, po velnių, aš prapuoliau. Taip tikriausiai ir bus. 
Turbūt privertė jį kalbėti ir dabar sėdi kokiame nors mažame 
kabinete su stenografuotoju ir nenori stabdyti apklausos, kad 
siųstų ką nors paimti manęs. Jis turbūt galvoja, kad aš ir taip 
žinau, ką daryti. 

Ji pasuko automobilį į plačią gatvę, vedančią tolyn iš miesto 
centro. Po kelių akimirkų rado įvažiavimą į greitkelį ir netrukus 

jau važiavo motelio link. Jautėsi kaip vaikas, jauna ir visiškai 
nepatyrusi. Ji nesugebėjo išlaikyti darbo tvarkos, nusistatytų su- 
sitarimų, nesugebėjo tvirtai laikytis savo pačios sprendimų, to- 
dėl baisiai susimovė. 

Ji labai tikėjosi, kad Briusas Vilkoksas aprėks už tai, kad pame- 
tė jį iš akių ir nesugebėjo jam padėti. Ji tyliai nusikeikė - velnias! 
Tai pirmas dalykas, kurio išmoksti policijos akademijoje. 

Jausdamasi dar netvirčiau ir nejaukiau ji įvažiavo į motelio 
stovėjimo aikštelę, greitai susirinko savo daiktus, išlipo iš auto- 
mobilio ir nuskubėjo per lietaus nuplautą aikštelę į kambarį, kur, 
kaip manė, jos nekantriai laukia trys vyrai. 


Kovartui atrodė, kad mirtis jį persekioja. Jis išbėgo iš Fergiusono 
buto apimtas baimės ir nerimo, beviltiškai bandydamas suvaldyti 
savo emocijas. Tenis Braunas iš pradžių spaudė atskleisti pokal- 
bio su Fergiusonu smulkmenas, bet, kai Kovartas griežtai atsisa- 
kė kalbėti, leido tylėti. Policininkas neabejojo, kad ten kažkas įvy- 
ko, ir Kovartas iš tiesų yra velniškai persigandęs; pagalvojo, kad 
tikrai ciniškai pasijuoktų iš visos tos situacijos, jei Kovartą išgąs- 
dinęs žmogus būtų ne Fergiusonas. 

Galų gale jie nuvažiavo į Niu Bransviką ir Ratgersą, be jokio 
tikslo, tik pamatyti, kur studijuoja Fergiusonas. Kai jie ėjo per 
lietų, susigūžę nuo drėgno šalčio, vengdami studentų, Kovartas 
pagaliau persakė jų pokalbį. Jis greitai papasakojo apie Fergiuso- 
no neigimus ir aiškinimus, persakė kelias pokalbio frazes, smul- 
kiai išdėstė, kas vyko Fergiusono namuose, išsakė Braunui viską, 
ką tik galėjo, iki tos vietos, kai Fergiusonas pagrasino jam ir jo 
dukrai. Tai pasiliko sau. Jis matė, kad detektyvas visą laiką įbedęs 
akis jam į veidą, lyg ko lauktų. Bet nieko nepasakė. 

— Kas dar? 

— Nieko. 

— Nagi, Kovartai. Buvai persigandęs. Ką jis pasakė? 

— Nieko. Visas tas reikalas mane išgąsdino. 

Dabar pradedi po truputį suprasti, koks yra gyvenimas sėdint 
mirtininko karneroje... 

Tenis Braunas norėjo išgirsti įrašą. 

— Nepavyks, - atsakė Kovartas. - Jis jį paėmė. 

Detektyvas norėjo pamatyti Kovarto užrašus, bet reporteris 
suprato, kad po pirmojo puslapio jo pastabos išgaravo, liko tik 
bevertės keverzonės. Abu vyrai jautėsi įvilioti į spąstus. To jie 
irgi vienas kitam nesakė. 

Kai sugrįžo į motelį, buvo vakaras - juos užlaikė piko valan- 
dos spūstys ir nenoras padėti vienas kitam. Braunas, palikęs 
Kovartą jo kambaryje, nuėjo į savąjį kažkam paskambinti ir 
pažadėjo atnešti valgyti. Policininkas žinojo, kad įvyko dar kaž- 
kas, kas nebuvo atskleista, taip pat suprato, kad tai vis tiek 
kada nors jam bus pasakyta. Jis manė, kad Kovartas negalės 
ilgą laiką išlaikyti savo baimės ir tylėjimo. Nedaug kas galėtų. 
Po to, kai taip išsigando, buvo tik laiko klausimas, kada norės 
pasipasakoti. 

Jis nelabai žinojo, koks turėtų būti kitas jų žingsnis, bet spė- 
jo, kad tai bus atsakas į tolesnius Fergiusono veiksmus. Svarstė, 
kiek naudos būtų iš to, jei vėl areštuotų Fergiusoną už Džoanės 
Šraiver nužudymą. Žinojo, kad teisiniu požiūriu tai būtų bevil- 
tiška, bet bent jau grąžintų Fergiusoną į Floridą. Kitas pasirin- 
kimas - daryti tai, ką jis ir padarė paskambindamas savo drau- 
gui į Itonvilį — peržiūrėti visas neišaiškintas bylas valstijoje, kol 
suras ką nors, kas grąžintų Fergiusoną į teismą. 

Jis atsiduso. Tai užtruks savaites, mėnesius, gal ilgiau. Ar turi 
tiek kantrybės? — paklausė savęs. Akimirką bandė įsivaizduoti 
mažą mergaitę, kuri pradingo iš Itonvilio. Kaip ir mano dukte- 
rys, pagalvojo jis. Kiek dar tokių mirs, kol dirbsi sunkų ir lėtą 
žmogžudysčių detektyvo darbą? 

Bet jis neturėjo pasirinkimo. Kaip ir prieš kelias dienas, ėmė 
skambinti ir toliau palikinėti pranešimus įvairiems Floridos vals- 
tijos policijos departamentams. Tikrink viską iš eilės, tikino jis 

save. Apžiūrėk kiekvieną mažą miestelį kiekviename užkampy- 
je, kurį aplankė Fergiusonas per praėjusius metus. Atrask iš jų 
dingusias mergaites, tada surask vieną įkaltį, kuris susies su jo- 
mis Fergiusoną. Kur nors bus bent viena byla, kur įkalčiai dar 
nebus sugadinti ar išvis sunaikinti. Tai lėtas, kruopštus darbas, 
ir jis suprato, kad kiekviena tokio darbo valanda kur nors priar- 
tina kokį nors vaiką prie mirties. Jis nekentė kiekvienos prabė- 
gančios sekundės. 


Kovartas sėdėjo mažame kambaryje ir bandė apsispręsti, kaip 
nors apsispręsti. Jis pažvelgė žemyn ir ištyrinėjo savo užrašus — 
drebantis ir netvirtas raštas tyčiojosi iš jo. Jis vos įžiūrėjo są- 
rašą vietų, kurias Fergiusonas aplankė Floridoje nuo to laiko, 
kai buvo išleistas iš mirtininkų kameros ir sugrįžo į Niuarką 
mokytis. Septynios kelionės. Ar mirė septynios mažos mergai- 
tės? — pagalvojo. 

Ar kas nors mirė per kiekvieną jo išvyką? 

O galjis palaukė ir sugrįžo vėliau? 

Džoanė Šraiver. Dona Peri. Turėjo būti ir daugiau. Jo galvą 
užplūdo nenutrūkstamas mažų mergaičių, laisvai vaikštančių po 
pasaulį, srautas: mergaičių su šortais ir marškinėliais, su džin- 
sais ar į kuodą surištais plaukais — visos jos vienišos ir nekaltos, 
visos jos aukos. Vaizduotėje jis matė, kaip Fergiusonas prie jų 
prisėlina — ištiestomis rankomis, besišypsančiu veidu, su pasiti- 
kėjimu savimi ir klasta, nuosekliai apgalvojęs žudymą. Jis pa- 
kratė galvą, norėdamas išpurtyti tą vaizdą, bet jo vietoj iškilo 
Bleiro Salivano žodžiai. Jis prisiminė, kaip nuteistasis vyras kal- 
bėjo apie lengvumą, su kuriuo atimdavo gyvenimą. 

Ar tu žudikas, Kovartai? 

Ar aš toks? — pagalvojo. 

Jis pažiūrėjo į aplankytų Floridos vietų sąrašą ir pajuto, kaip 
pirštais perbėgo šiurpulys, kuris nesiliovė — purtė lyg iš niekur 
atsiradusi ūžianti ir zvimbianti elektros srovė. 


— 

Yra žmonių, kurie mirė... jie vis dar būtų gyvi, jei tu nebūtum 
įsikišęs į šitą reikalą. Jaunos mergaitės. 

Salivanas buvo saugus, nes jo žudymai buvo visiškai atsitikti- 
niai. Jis žudė žmones, kurių nepažinojo, kuriems paprasčiausiai 
nepasisekė — pakliuvo į jo akiratį. Nesusiedamas mirčių jokiu 
ryšiu, jis kaskart kliudė policijos tyrimui. Kovartas spėjo, kad 
Fergiusonas daro tą patį. Šiaip ar taip, jis juk mokėsi eksperto 
pašonėje. Salivanas išmokė Fergiusoną vieno dalyko - tapti savo 
pasibjaurėtinų troškimų specialistu. 

Jis prisiminė, kaip nuėjo į Miami Journal biblioteką, ir įsi- 
vaizdavo trumpojo straipsnio antraštę - POLICIJA TEIGIA, 
KAD NĖRA ĮKALČIŲ DINGUSIOS MERGAITĖS BYLO- 
JE. Žinoma, ne, pagalvojo. Nėra nieko. Nėra jokių tikrų įrody- 
mų. Bent jau tokių, kokius jie žino. Yra tik vienas nekaltas žmo- 
gus, kuris laisvalaikiu žudo šio pasaulio vaikus. 

Kovartas giliai įkvėpė ir permąstė visus susikaupusius faktus, 
spėjimus ir įsivaizduojamus nusikaltimus - viskas susiplakė į vie- 
ną nepaprasto blogio juostą, o jos gale laukė jo paties dukra. 
Jam atrodė, kad iki tol jis klaidžiojo moralės prieblandoje - vi- 
sos mirtys, siejusios jį ir Bleirą Salivaną bei Robertą Erlą Fer- 
giusoną, jo asmeniškai nejaudino. Dabar viskas pasikeitė. 

Kovartas pasirėmė galvą rankomis ir pagalvojo - ar jis ką nors 
žudo dabar? Šiandien? Šįvakar? Kada? Kitą savaitę? Vėl pakėlė 
galvą ir pažvelgė į veidrodį virš spintelės. 

— O tu, tu, prakeiktas kvaily, jaudinaisi dėl savo reputacijos? 

Jis papurtė galvą, žiūrėdamas į savo atvaizdą — atrodė, lyg šis 
ji peiktų. Dabar tikrai nebeturėsi reputacijos, nebent ką nors 
tuoj pat padarysi, tarė sau. 

Ką gali padaryti? 

Jis prisiminė vieną straipsnį, kurį Miami Journal parašė jo 
draugė Edna Maksy. Ji sužinojo, kad viename Majamio prie- 
miestyje policija tyrė keliolika išprievartavimų ir užpuolimų, įvyk- 
dytų viename greitkelio ruože. Kai kalbėjosi su šią bylą tirian- 

čiais detektyvais, jie tikino, kad ji neturėtų parašyti nė žodžio. 
Jie bijojo, kad straipsnis laikraštyje perspės prievartautoją ma- 
niaką dėl sekimo ir jis pakeis savo maršrutą arba lengvai atpa- 
žįstamą braižą, pakeis vietą ir praslys pro jų parengtus spąstus 
bei jaukus. Edna Makgy apgalvojo jų prašymą, bet nepaisė, tikė- 
dama, kad protingiau perspėti kitas nieko neįtariančias moteris, 
kurios kasnakt keliauja prievartautojo pamėgtu maršrutu. 

Straipsnį išspausdino pirmame sekmadienio numerio pusla- 
pyje, pačiame viršuje, kartu su policijos sudarytu fotorabotu, 
kuris žvelgė iš nespalvoto puslapio, iš šimtų tūkstančių laikraš- 
čių gatvėse. Bylą tiriantys detektyvai, kaip ir tikėtasi, įniršo, nes 
manė, kad jų grobis bus nubaidytas. 

Bet atsitiko ne tai. Prievartautojas buvo įvykdęs ne keliolika 
nusikaltimų. Iš tiesų jų skaičius viršijo keturiasdešimt. Beveik 
penkiasdešimt moterų buvo užpultos, bet dauguma jų iš skaus- 
mo ir gėdos nenorėjo kreiptis į policiją. Jos tiesiog nuėjo namo, 
dėkodamos angelui sargui, kad liko gyvos, ir bandė gydyti savo 
kūnus, sielas ir susigrąžinti sudaužytą pasitikėjimo savimi jaus- 
mą. Viena po kitos jos visos skambino Ednai, prisiminė Kovar- 
tas. Ašarodamos, neryžtingos, kūkčiojančios, sunkiai įstengian- 
čios išlementi siaubą, kuris joms nutiko, jos norėjo pasipasakoti 
reporterei, kuri galbūt galėtų išgelbėti bent vieną moterį, galin- 
čią pakliūti į to vyro rankas. Jos visos skambino kelios dienos 
po to, kai pasirodė straipsnis. Anoniminės ir persigandusios, bet 
vis tiek paskambino. Kiekviena manė, kad ji tokia viena — 
vienintelė, pavienė auka. Savaitės pabaigoje Edna turėjo visą prie- 
vartautojo automobilio numerį, daug tikslesnį transporto prie- 
monės ir vairuotojo aprašymą bei daugybę kitų smulkmenų; vie- 
ną naktį, dvi savaitės po to, kai pasirodė straipsnis, nuvedė poli- 
ciją prie to vyro durų kaip tik tada, kai jis ėjo pro jas. 

Kovartas išsitiesė, prisimindamas šiuos įvykius. Jis apgalvojo 
Fergiusono grasinimą, bandydamas nuspręsti, ar jis pagrįstas. 

Padaryk tai, pasakė jis sau. 

Paimk viską: visą melą, visas klaidas, visus nelegaliai gautus 
įkalčius — viską, o tada sudėk tai į straipsnį ir išspausdink laik- 
raštyje. Padaryk tai kuo greičiau, ko! jis dar neturėjo progos pa- 
judėti. Trenkis į jį visa tų žodžių jėga, tada imk ir paslėpk savo 
dukrą. 

Tai vienintelis ginklas, kurį turi. 

- Žinoma, - pasakė jis garsiai, - tavo mylimi kolegos tave 
suplėšys į skutus už tokį straipsnį. Tada būsi pakartas ir ketvir- 
čiuotas, tavo kūną arkliai tampys laukais, o galvą pamaus ant 
mieto. Paskui viskas bus dar blogiau, nes tavęs ims nekęsti tavo 
žmona, ims nekęsti jos vyras, o tavo dukra nieko nesupras ir, jei 
tau pasiseks, nepradės tavęs nekęsti. 

Bet tai vienintelis kelias. 

Jis atsisėdo ant lovos ir pagalvojo: ant mano ir Brauno galvų 
kaip krūva plytų užkris visa žiniasklaida. Ir tada galbūt visi gaus 
tai, ko nusipelnė. Net ir Fergiusonas. 

Kelių centimetrų dydžio antraštės, spalvotos nuotraukos. Rei- 
kia pasirūpinti, kad tai pakliūtų į radiją ir televizijos naujienas. 
Reikės eiti į pokalbių laidas. Reikės šaukti tiesą apie Fergiusoną 
tol, kol tai taps jį kurtinančiu skambesiu ir įveiks jo neigimą. 
"Tada visi atkreips į tai dėmesį. Apsupti jį, kur tik jis eis, su užra- 
šų knygutėmis, fotoaparatais, kameromis. Atkreipti į jį dėmesį, 
kad bandydamas pasislėpti švytėtų įtartinumu. Neleisti jam su- 
silieti su fonu, kur jis ir toliau darytų tai, ką daro dabar. 

Atimti jo nematomumą. Tai jį pribaigs, pagalvojo Kovartas. 

Ar tu žudikas, Kovartai? 

Galiu toks būti. 

Jis pakėlė telefono ragelį ir surinko Vilo Martino numerį, bet 
staiga išgirdo stiprų beldimą į motelio duris. Tikriausiai Tenis 
Braunas, pagalvojo. 

Jis atsistojo, galva buvo pilna minčių, kurias ketino dėti į 
straipsnį, atidarė duris ir koridoriuje pamatė Andrėją Šeifer. 

— Ar jis čia? 

Jos plaukai buvo drėgni ir susivėlę. Ant rudo apsiausto lietus 
paliko tamsius ruožus. Jos akys žvelgė už Kovarto, beviltiškai 
apieškodamos kambarį. Prieš jam prabylant ji vėl paklausė: 

- Ar Vilkoksas čia? Mes išsiskyrėme. 

Jis papurtė galvą, bet ji prasibrovė pro jį, apsižvalgė kamba- 
ryje, atsigręžė ir pasakė: 

— Maniau, kad jis bus čia. Kur leitenantas Braunas? 

— Jis tuoj sugrįš. Ar kas nors atsitiko? 

— Ne! - sušuko ji, bet paskui balsas sušvelnėjo. — Mes tiesiog 
pametėm vienas kitą. Bandėme sekti Fergiusoną. Jis ėjo pėsčiomis, 
o aš sekiau mašina. Maniau, kad jis jau turėjo paskambinti. 

— Ne. Niekas neskambino. Jūs jį palikote? 

- Jis paliko mane! Kada ateis leitenantas Braunas? 

— Netrukus. 

Ji įžengė į mažąjį kambarį ir nusimetė šlapią apsiaustą. Jis 
pamatė, kaip ji sudrebėjo. 

— Aš sušalusi, — pasakė ji. - Man reikia kavos. Man reikia 
persirengti. 

Jis įėjo į mažą vonią, čiupo baltą rankšluostį ir metė jai. 

- Štai. Išsišluostykit. 

Ji užsidėjo rankšluostį ant galvos, patrynė juo plaukus, akis. 
Jis matė, kad kelias akimirkas ji tiesiog laikė rankšluostį prie 
akių, slėpdama jas po minkštu baltu audiniu. Numetusi rankš- 
luostį giliai kvėpavo. 

Kovartas jau buvo pasiruošęs užduoti jai daugiau klausimų, 
bet į duris vėl pabeldė. 

— Gal ten Vilkoksas, - pasakė ji. 

Už durų stovėjo Tenis Braunas. Rankoje jis laikė rudą popieri- 
nį maišelį ir, vos įžengęs pro duris, nužingsniavo prie Kovarto. 

— Jie turėjo tik majonezo, - pasakė. Jis pastebėjo Šeifer, kaip 
įbestą stovinčią kambario viduryje. 

— Kur Briusas? - paklausė. 

— Mes išsiskyrėme, - atsakė ji. 

Brauno antakiai iš nuostabos išsilenkė į viršų. Tą pat akimir- 
ką giliai viduje jis pajuto ledinę baimę. Iš galvos iškart išmetė 
viską, palikdamas tik šį klausimą, ir ėmė lėtai žingsniuoti po kam- 
barį, lyg sąmoningai valdydamas savo žingsnių ritmą galėtų su- 
valdyti mintis, besibraunančias į galvą. 

- Išsiskyrėte? Kur? Kaip? 

Šeifer nervingai pažvelgė į viršų. 

- Jis pastebėjo iš namų išeinantį Fergiusoną ir pradėjo sekti jį 
pėsčiomis. Aš bandžiau juos abu aplenkti automobiliu. Jie ėjo 
greitai, ir aš, matyt, apsiskaičiavau. Šiaip ar taip, mes išsiskyrė- 
me. Aš jo ieškojau penkių ar šešių kvartalų plote. Sugrįžau ir 
ieškojau prie Fergiusono buto. Jo nebuvo nė vienoje iš tų vietų. 
Spėjau, kad jis arba pats čia sugrįžo, arba susistabdė kokią poli- 
cijos mašiną. Ar taksi. 

— Aš kažko nesupratau. Jis sekė Fergiusoną... 

— Jie greitai ėjo į priekį. 

— Ar Fergiusonas jį pastebėjo? 

— Nemanau. 

— Bet kodėl jis tai darė? 

- Nežinau, - atsakė Šeifer, lyg puolusi į neviltį, lyg įniršusi, — 
Jis pamatė Fergiusoną ir kaip pasiutęs išlėkė iš automobilio. Jis 
norėjo Fergiusoną įbauginti. Nežinau, ką ketino daryti po to. 

— Ką nors išgirdot? Ką nors matėt? 

— Ne. Atrodė, kad vieną akimirką jie buvo ten, Vilkoksas už 
kokių penkiasdešimties metrų nuo Fergiusono, kitą akimirką - 
nieko nebesimatė. 

— Ir ką darėte? 

— Išlipau iš mašinos, apvaikščiojau gatves, apklausiau kelis 
žmones. Nieko neradau. 

— Na, - paklausė Tenis Braunas suirzęs. - Kaip manot, kas 
atsitiko? 

Šeifer pažvelgė į stambųjį detektyvą ir gūžtelėjo pečiais. 

— Nežinau. Pamaniau, kad jis grįžo čia. Ar bent paskambino. 

Braunas žvilgtelėjo į Kovartą. 

— Ar kas nors skambino? 

— Ne. 

— Ar bandėt skambinti į kokią nors prakeiktą nuovadą tame 
rajone? 

-— Ne, - atsakė Seifer. — Grįžau vos prieš kelias minutes. 

— Na gerai, - pasakė Braunas. - Padarykim bent tai. Pasinau- 
dokit telefonu savo kambaryje, kad, jei jis skambintų, linija ne- 
būtų užimta. 

— Man reikia persirengti, - tarė Šeifer. - Leiskit man... 

— Paskambinkit dabar, - šaltai pasakė Braunas. 

Kiek padvejojusi ji linktelėjo. Išsitraukė savo kambario raktą 
iš kišenės, linktelėjo į vyrų pusę, pradėjo kažką sakyti Teniui 
Braunui, bet persigalvojo ir išėjo. 

Abu vyrai žiūrėjo, kaip ji eina iš kambario. 

— Kaip manot, kas atsitiko? - paklausė Kovartas. 

Braunas atsisuko į jį ir atkirto: 

- Aš nieko nemanau. Ir nebandykit nieko manyti. 

Kovartas prasižiojo atsakyti, bet susilaikė. Tiesiog linktelėjo, 
suprasdamas, kad detektyvo noras neįvykdomas. Informacijos 
stoka piršo blogas mintis. Jie abu sėdėjo, valgė šaltus sumušti- 
nius ir tylėdami laukė suskambant telefono. 

Šeifer grįžo beveik po pusvalandžio. 

— Prisiskambinau budintiems seržantams dvyliktojoje, septy- 
nioliktojoje ir dvidešimtojoje nuovadoje, — pasakė ji. — Niekas 
jo nematė. Bent jis pas juos nepasirodė. Niekas negavo jokių 
neįprastų skambučių. Viena komanda tyrė susišaudymą, bet tai 
buvo susiję su gaujomis. Visi sakė, kad dėl lietaus daug ramiau. 
Paskambinau į kelis ligoninės priimamuosius, tik dėl visa pikta, 
žinote. Ir į centrinę ugniagesių dispečerinę. Nieko. 

Braunas pažiūrėjo į juos abu. 

— Mes gaištame laiką, — skubiai ištarė. - Einam. Mes jį sura- 
sim. Dabar. 

Kovartas pažiūrėjo į savo užrašus. 

— Žinot, šįvakar Fergiusonas turėjo vakarinę paskaitą. Apie 
teismo medicinos procedūras. Nuo aštuonių iki dešimtos tris- 
dešimt. Gal Vilkoksas nusekė jį visą kelią iki Niu Bransviko. 

Braunas linktelėjo ir papurtė galvą. 

— Gali būti. Bet mes negalime laukti. 

— Kokia nauda, jei dabar iš čia išlėksim. Kas, jei jis dabar kaip 
tik pakeliui į čia. 

— O kas, jei ne? 

— Na, jis jūsų partneris. Kaip manot, ką jis daro? 

Šeifer lėtai iškvėpė. Taip turbūt ir yra, pagalvojo. Privalo taip 
būti. Jis tikriausiai tą šunsnukį nusivijo iki kokio nors autobuso 
ar traukinio ir neturėjo progos paskambinti. O dabar jis seka jį 
atgal, bus vidurnaktis, kai sugriš. Ją užliejo menka nusiramini- 
mo banga. Šilta, atpalaiduojanti. Atitolino ją nuo kaustančio pe- 
ležinio bejėgiškumo jausmo, kai pametė Vilkoksą iš akių. Ji stai- 
ga pastebėjo šviesas kambaryje, plastikinius, standartinius bal- 
dus ir įrangą - visa aplinka buvo jaukiai pažįstama. Tą akimirką 
ji pasijuto taip, lyg iš žemės gelmių būtų sugrįžusi į spalvingą ir 
šviesų paviršių. 

Šio užsisvajojimo sukeltą saugumo jausmą suskaldė atšiaurus 
Tenio Brauno balsas: 

— Ne. Aš išeinu dabar, - jis parodė pirštu į Šeifer. — Noriu, 
kad man parodytumėt, kur viskas įvyko. 

Kovartas pagriebė savo apsiaustą ir jie trise išėjo atgal į naktį. 


Kol Šeifer vairavo, Tenis Braunas, kamuojamas siaubingų kan 
čių, susirietęs sėdėjo savo vietoje automobilyje. 

Jis būtų paskambinęs, aš tuo tikras, galvojo Braunas. 

Jis neabejojo, kad Vilkoksas darydavo skubotų sprendimų, 
kartais net sukeldamas pavojų. Jį pernelyg valdė impulsai ir aro- 
gantiškas pasitikėjimas savo jėgomis. Tai buvo partnerio savy- 
bės, kurias Tenis Braunas slapta labiausiai mėgo — jis kartais 
jausdavo, kad jo paties gyvenimas pernelyg sustingęs, pernelyg 

tiksliai apibrėžtas. Kiekvieną savo gyvenimo akimirką jis būda- 
vo paskyręs kruopščiai apgalvotai pareigai: kai buvo vaikas, per 
sekmadienio pietus, vykdavusius šeimai sugrįžus iš bažnyčios, 
jis klausydavosi savo tėvo, sakančio: „Mes sukilsim!“, ir priim- 
davo tuos žodžius kaip įsakymą, nešiodavo kamuolį amerikie- 
tiškojo futbolo komandai, pagelbėdavo sužeistiems žmonėms ka- 
re, tapo aukščiausio rango juodaodžiu pareigūnu Eskambijos po- 
licijos pajėgose. Mano gyvenime nėra jokio spontaniškumo, pa- 
galvojo jis. Jau daug metų taip yra. Jis suprato, kad pasirinko 
partnerį galvodamas būtent apie tai: Briusas Vilkoksas, kuris 
pasaulį matė kaip gėrį ir blogį, tiesą ir netiesą, niekada ilgai ne- 
svarstydavo dėl pasirinkimo, buvo tobula jo atsvara. 

Aš jam beveik pavydžiu, pagalvojo Braunas. 

Atsiminimai privertė jį jaustis dar blogiau. 

Jis intuityviai žinojo, kad kažkas atsitiko, bet nesugebėjo su- 
reaguoti į šią nelaimės šmėklą. Kai pergalvojo savo partnerystės 
su Vilkoksu laikotarpį, prisiminė daugelį kartų, kai Vilkoksas 
neapgalvotai pasielgdavo, bet paskui grįždavo atgailaudamas, pa- 
siruošęs būti sudrausmintas, susigėdęs ir pasirengęs pirčiai, ku- 
rią jam užkurdavo Tenis Braunas. Tačiau visa tai būdavo pažįs- 
tamoje jų gimtojoje apygardoje, kur jie abu jautėsi saugūs ir už- 
tikrinti — netgi galingi. 

Tenis Braunas susivokė žvelgiąs pro langą į sustingusią tamsią 
naktį. 

Ne čia, pagalvojo. Mums nereikėjo čia atvykti. 

Jis piktai atsisuko į Kovartą. 

Turėjau leisti tam šunsnukiui kapstytis pačiam. 


Kovartas taip pat žvelgė į nakties peizažą. Gatvėse žvilgėjo lie- 
taus klanai, atspindintys silpnas gatvės šviesas ir neonines iška- 
bas virš baro langų. Migla tvyrojo virš grindinio, maišydamasi 
su retais garų stulpais, kurie kilo pro grotas ant žemės — lyg 
požemių dievai būtų užsirūstinę ant nakties prakeiksmo. 

Kol Šeifer vairavo, Tenis Braunas žvalgėsi į abi gatvės puses, 
akimis zonduodamas ir apieškodamas apylinkes. Kovartas ste- 
bėjo juos abu. 

Jis nežinojo, kada tikrai suvokė, kad šitos paieškos bevertės. 
Galbūt kai jie išsuko iš greitkelio ir pradėjo važiuoti per miestą, 
jam paaiškėjo kokia beviltiška jų padėtis. Jis nenorėjo išsakyti 
savo nuojautos, nes matė, kad su kiekviena sekunde Braunas 
artėja prie kažkokios ribos. Taip pat ir iš neramaus Šeifer vaira- 
vimo matė, kad Vilkokso dingimas ją sukrėtė. Iš visų trijų, pa- 
galvojo jis, aš esu mažiausiai paveiktas. Jam nepatiko Vilkoksas, 
Jis juo nepasitikėjo, bet vis tiek pajuto purtant šaltį, pagalvojus, 
kad anas galėjo pražūti kur nors juos gaubiančioje tamsoje. 

Šeifer akies kraštu pastebėjo kažką judant ir greit pasuko au- 
tomobilį prie šaligatvio. 

— Kas ten? - paklausė. 

Jie visi atsigręžė ir pamatė porą senų benamių, kovojančių 
dėl butelio. Kol jie žiūrėjo, vienas vyras stipriai spyrė kitam, 
partrenkė priešininką ant žemės. Spyrė vėl - užsimojęs koja kaip 
vėzdu trenkė parkritusiam vyrui į šonkaulius. Galų gale liovėsi, 
pasilenkė, pagriebė butelį ir prispaudė prie savęs. Jau ruošėsi 
eiti, bet persigalvojo, paėjėjo atgal ir spyrė sumuštajam vyrui į 
galvą. Tada užpuolikas nuslinko tolyn, nuo šešėlio iki šešėlio, 
kol pranyko. 

Tenis Braunas galvojo - aš esu matęs skurdo, neapykantos, pyk- 
čio, blogio ir beviltiškumo. Jo akys perbėgo gatvę nuo pradžios 
iki galo. Bet ne tiek. Miestas atrodė kaip subombarduotos kokios 
nors kitos šalies liekanos po ką tik praūžusio baisaus karo. Jam 
kilo didelis noras kuo greičiau grįžti į Eskambijos apygardą. Ten 
yra neteisingų ir blogų dalykų, pagalvojo, bet ten jie pažįstami. 

- Jėzau, - pasakė Kovartas, pertraukdamas policininko min- 
tis. —- Tas vyrukas gal jau mirė. 

Bet vos ištarė šiuos žodžius, visi pamatė, kaip sumuštasis vy- 
ras pajudėjo, atsistojo ir nušlubavo į kitą skersgatvį. 

Šeifer, trokšdama būti bet kur, tik ne čia, vėl užvedė automobi- 
lį ir trečią kartą pravežė juos pro tą vietą, kur pametė Vilkoksą. 

— Nieko, - tarė ji. 

— Na gerai, - šiurkščiai pasakė Braunas, - mes gaištam laiką. 
Važiuokim į Fergiusono butą. 

Visas pastatas buvo tamsus, kai jie privažiavo, ant šaligatvio 
nebuvo nė gyvos dvasios. Automobiliui vos spėjus sustoti, Brau- 
nas iššoko ir greitai užlėkė laiptais prie lauko durų. Kovartas 
paspartino žingsnį, kad jį pasivytų. Šeifer ėjo iš paskos, bet šūk- 
telėjo: 

— Antras aukštas, pirmos durys. 

— Ką darom? - paklausė Kovartas. 

Jam niekas neatsakė. 

Didžiojo detektyvo žingsniai, aidintys mažoje laiptinėje, primi- 
nė staigius automato šūvius. Po akimirkos jis sustojo prieš Fergiu- 
sono butą, iš po skverno išsitraukė didžiulį revolverį. Atsistojo šo- 
nu, sugniaužė kumštį ir pustuzinį kartų trenkė į šarvuotas duris. 

— Policija! Atidaryk duris! 

Jis vėl pabeldė, atkakliai drebindamas visą sieną. 

— Fergiusonai! Atidaryk duris! 

Liovėsi. Juos apgaubė tyla. Kovartas pastebėjo, kad Šeifer stovi 
šalia jo, išsitraukusi ginklą, laikydama jį prieš save, greitai kvė- 
puodama. Jis atsirėmė nugara į sieną, bet nepasijuto saugesnis. 

Braunas vėl puolė duris. Jo smūgiai aidėjo koridoriuje. 

— Po velnių, policija! Atidaryk! 

Viduje buvo tylu. Jis pasisuko į Šeifer. 

— Ar esate tikra... 

- "Tai jo butas, - pasakė ji pro sukąstus dantis. 

— Kur, po velnių... 

Visi trys už nugaros išgirdo krebždėjimą. Kovartas sustingo iš 
baimės. Šeifer pasisuko ir atkišo pistoletą šaukdama: 

— Stot! Policija! 

Braunas nuskubėjo į priekį. 

Laiptų apačioje Kovartas pamatė apkūnią juodaodę moterį, 
apsisiautusią nušiurusiu žydru chalatu ir apsiavusią rožinėmis 
šlepetėmis. Ji buvo atsirėmusi į aliumininį ramentą ir purtė gal- 
vą. Ant galvos užsimaukšlinusi permatomą plastikinę kepurai- 
tę, su spalvotais suktukais plaukuose. Ji atrodė gana juokingai — 
tai išsklaidė susikaupusią įtampą, sumažino baimę. Jis staiga pa- 
sijuto taip, lyg jie trys — su ginklais, rimtais veidais — atrodytų 
dar absurdiškiau. 

— Ko keliat triukšmą? Ateinat čia ir bandot prikelti numirė- 
lius — taip garsiai ir triukšmingai, kaip dar nesu girdėjusi. Čia ne 
koks narkotikų lizdas, knibždantis narkomanų. Čia gyvena dir- 
bantys žmonės. Jie eina į darbą ir turi naktį išsimiegoti. Ponas 
policininke, ką čia darote, lyg kūju daužydamas tas duris? 

Tenis Braunas žvelgė žemyn į moterį. Andrėja Šeifer praėjo 
pro jį. 

— Ponia Vašington? Ar atsimenat mane, buvom susitikę prieš 
kelias dienas. Detektyvė Seifer. Iš Floridos. Mes vėl ieškome 
Fergiusono. Čia leitenantas Braunas ir ponas Kovartas. Ar ma- 
tėte jį? 

— Jis iš čia išėjo prieš jums ateinant. 

- Žinau, netrukus po šešių, mačiau, kaip išėjo. 

— Ne. Paskui jis grįžo. Ir vėl išėjo, maždaug dešimtą. Mačiau 
pro savo langą. 

— Kur jis nuėjo? - griežtai paklausė Tenis Braunas. 

Moteris rūsčiai pažiūrėjo į jį. 

— Iš kur galiu žinoti? Nešėsi kelis maišus. Tiesiog išėjo. Ir 
viskas. Nesustojo pasisveikinti ar atsisveikinti. Tiesiog ėjo ir iš- 
ėjo. Gal kada grįš. Nežinau. Aš jo nieko neklausiau. Tik išgir- 
dau, kad jis ten viršuje krapštosi. Paskui išėjo pro duris nesigrę- 
žiodamas. 

Ji žengė žingsnį atgal. 

— Dabar gal leisit žmonėms išsimiegoti. 

— Ne, - iškart atšovė Tenis Braunas. —- Man reikia įeiti vidun. 

Jis mostelėjo revolveriu į buto duris. 

— Negaliu to padaryti, - pasakė moteris. 

— Man reikia įeiti, - pakartojo jis. 

— Turite orderį? - paklausė ji ironiškai. 

— Man nereikia to prakeikto orderio, — atkirto jis. Jo akys 
degė iš pykčio. 

Ji dvejojo, svarstė. 

— Nenoriu rūpesčių, - pasakė. 

— Jei nepaimsit rakto ir neatrakinsit tų durų, tai jus užgrius 
daugiau rūpesčių nei galit įsivaizduoti, - tarė Braunas. 

Moteris tebedvejojo, galiausiai apsisuko ir linktelėjo. 

Pasirodė jos vyras, kuris buvo pasislėpęs. Jis nešėsi žvangantį 
raktų ryšulį. Vilkėjo seną viršutinę pižamos dalį ir sunešiotas 
chaki spalvos kelnes. Kojas buvo įsispyręs į neužrištus batus. 
Plonomis kojomis jis greit lipo laiptais į viršų. 

— Neturėčiau to daryti, — tarė piktai dėbtelėjęs į Brauną. Praėjo 
pro jį ir atsistojo priešais buto duris. - Neturėčiau to daryti, — 
pakartojo. 

Jis pradėjo kaišioti į duris raktus. Po trijų bandymų jos atsi- 
vėrė. 

— Turėtumėt turėti orderį, — pasakė jis. Nekreipdamas dė- 
mesio į jo žodžius, Tenis Braunas iškart prasispraudė pro jį. 
Ant sienos atrado šviesos jungiklį ir greitai perėjo per kamba- 
rius išsitraukęs ginklą, patikrino vonią ir tualetą, kad įsitikin- 
tų, jog jie — vieni. 

-— Tuščia, - tarė. Tie žodžiai tiksliai atitiko jausmą, tūnantį jo 
sieloje. Tuščia ir šalta kaip kape. Jis dairėsi po tylų kambarį, 
žinodamas, kas atsitiko, bet nenorėdamas pripažinti, kad dėl jo 
toks monstras vaikšto laisvėje. Jis nuėjo per mažąjį butą prie 
stalo, kur kažkada sėdėjo Fergiusonas. Studentas, pagalvojo. Vi- 
sokie popieriai netvarkingai mėtėsi ant grindų. Paspyrė juos ir 
pakėlęs akis pamatė, kad po kambarį žvalgosi Metjus Kovartas. 

- Dingęs, - pasakė Kovartas. Jo balsas buvo prislėgtas, tylus. 

Reporteris giliai įkvėpė. Jis tikėjosi, kad Fergiusonas bus čia, 
tyčiosis iš jų, tikėdamas, kad visuomet bus vienu žingsniu juos 
aplenkęs. Dabar nebeliko laiko. Jis pajuto, kaip straipsnis, kurį 
ketino rašyti, slysta jam iš rankų. Jokio laiko. Jis pabėgo ir galės 
laisvai daryti, ką panorėjęs. Reporteris mintyse perbėgo vieną 
žmogžudystę po kitos. Jis neįsivaizdavo, ką ketina daryti Fer- 
giusonas, ar jo vaikas pavojuje, ar ne. Arba koks nors kitas vai- 
kas. Niekas nėra saugus. Jis pažiūrėjo į Tenį Brauną ir suprato, 
kad detektyvas dabar galvoja lygiai tą patį. 

Naktis greitai artėjo link aušros, bet ji nežadėjo išsklaidyti 
nusileidusios ant jų tamsos. 


DVIDEŠIMT PENKTAS SKYRIUS 


Prarastas laikas 


Dėl nuovargio ir biurokratijos jie prarado daug laiko. 

Tenis Braunas jautėsi įkalintas procedūrų ir baimės. Kai pa- 
matė, kad Fergiusono butas tuščias, apie Vilkokso dingimą no- 
rėjo pranešti vietos policijai, bet kartu jautė, kad kiekviena pra- 
einanti sekundė jį atitolina nuo tikslo. Jis ir Šeifer likusią nak- 
ties dalį praleido su pora Niuarko detektyvų, kurie nesuprato, 
kodėl du detektyvai atvyko iš dviejų skirtingų Floridos apygar- 
dų apklausti žmogaus, kuris šiuo metu neįtariamas jokiais nusi- 
kaltimais. Policininkai nuobodžiaudami klausėsi jos pasakojimo 
apie stebėjimą, kurį ji su Vilkoksu surengė, ir buvo nustebę iš- 
girdę, kad Vilkoksas išbėgo paskui Fergiusoną į tamsias pavojin- 
gas gatves. Jiems atrodė, kad Vilkoksas gavo tai, ko nusipelnė, - 
jie nesuprato, kaip žmogus, būdamas toli nuo savo jurisdikcijos, 
toli nuo pažįstamų vietų, vedamas pykčio gali persekioti tą vyrą 
tokioje vietoje, kuri tikrai atrodė esanti ne Jungtinių Valstijų 
dalis — ji gyveno svetimos šalies gyvenimą, turėjo savo taisykles, 
įstatymus ir elgesio normas. Tenis Braunas, išgirdęs tą nuomo- 
nę, pasišiaušė, palaikė juos rasistais, nors logikos požiūriu jie 
buvo teisūs. Šeifer stebėjosi jų beširdiškumu. Ji kelis kartus sau 
pažadėjo, kad, nesvarbu, kaip blogai jai būtų policijoje, ji nieka- 
da nenusileisianti iki jų lygio. 

Daug laiko susigaišo, kol ji vežė juos į tą vietą, kur paskutinį 
kartą matė Vilkoksą, ir rodė kelią, kuriuo bandė jo ieškoti. Paskui 
visi sugrįžo į Fergiusono butą - ten jis dar nebuvo pasirodęs. 
Tačiau abu auksinio ženkliuko nešiotojai sakė nemanantys, kad 
jis paliko miestą. 

Prieš pat aušrą policininkai pasakė Braunui, kad išsiųs Vil- 
kokso aprašymą visiems pareigūnams ir paskirs būrį apieškoti 
gatvių. Tačiau paprašė Brauno susisiekti su savo nuovada, lyg 
Vilkoksas būtų galėjęs staiga atsidurti Eskambijos apygardoje. 

Kovartas visą naktį praleido motelio kambaryje, laukdamas 
sugrįžtant detektyvų. Jis nežinojo, ar kas nors gresia jam ar jo 
dukrai, bet buvo įsitikinęs, kad sulig kiekviena minute jo padėtis 
blogėja, o pagrindinis jo ginklas — laikraščio straipsnis — vis la- 
biau tolsta. Joks straipsnis neturės poveikio, nebent jis sužinotų, 
kur Fergiusonas. Straipsnis turėjo užgriūti Fergiusoną, šis turė- 
jo būti apipiltas klausimais, įklimpti pasiaiškinimuose. Tai buvo 
vienintelis būdas Kovartui laimėti laiko, kurio jam reikia apsi- 
saugoti. Fergiusonas, laisvai vaikščiojantis po pasaulį, buvo nuo- 
latinis nematomas pavojus. Kovartas žinojo, kad prieš bent vie- 
ną žodį laikraštyje jis turi vėl surasti Fergiusoną. 

Jis žvelgė į savo rankinį laikrodį ir matė, kaip sekundžių ro- 
dyklė ryja minutę po minutės - tai jam priminė laikrodį mirti- 
ninkų kameroje. 

Dabar pradedi po truputį suprasti... 

Jis suprato, kad nebegali ilgiau delsti. Nekreipdamas dėmesio 
į neabejotinai gąsdinantį skambučio vidury nakties poveikį, pa- 
kėlė telefono rageli ir surinko savo buvusios žmonos telefono 
numerį. 

Šis dukart suskambėjo, tada išgirdo jos naujojo vyro balsą — 
atsiliepdamas jis kažką sumurmėjo. 

— Tomai. Čia Metas Kovartas. Atsiprašau, kad trukdau, bet 
turiu problemą... 

— Metai? Jėzau... Ar žinai, kiek valandų? Jėzau Marija, man 
ryte reikia būti teisme. Kas, po velnių, atsitiko? 

Tada jis išgirdo prie telefono artėjant savo buvusios žmonos 
balsą. Nesuprato, ką ji pasakė, bet išgirdo jo atsakymą: 

— Tavo buvęs vyras. Spėju, kad jam iškilo kažkokių neatidė- 
liotinų problemų. 

Buvo trumpa tyla, tada jis išgirdo abu balsus kitame laido gale. 

— Nagi, Meti, kas, po galais, atsitiko? 

Jo balso tonas buvo kaip teisininko - suirzęs, įsakmus. Kovar- 
tui nespėjus atsakyti, vyras pridūrė: 

- Vajėzau, kūdikis atsibudo. Šūdas. 

Metjus Kovartas pasigailėjo iš anksto nesugalvojęs, ką sakys. 

— Manau, Bekei gresia pavojus, — ištarė. 

Kelias akimirkas tvyrojo tyla, paskui jie abu paklausė iš karto. 

— Koks pavojus? Meti, apie ką kalbi? - pasakė jo buvusi žmona. 

— Tas vyras, apie kurį rašiau. Kuris sėdėjo mirtininkų kame- 
roje. Jis man grasino. Jis žino, kur jūs gyvenate. 

Trumpa pauzė, tada Tomas tarė: 

— Bet kodėl? Juk rašei, kad jis nieko nenužudė. 

— Gali būti, kad aš suklydau. 

- Bet kodėl Bekė? 

— Nes jis nori, kad nieko daugiau nerašyčiau. 

— Paklausyk, Metai, ką tiksliai pasakė tas vyras? Reikia tai 
išsiaiškinti. Ką jis pagrasino padaryti? 

— Nežinau. Ne visai nežinau, tiesiog viskas taip... — jis suvokė 
savo žodžių nerealumą. 

— Metai, po galais. Paskambini vidury nakties ir... 

Teisininką pertraukė žmona: 

— Meti, ar tai rimta? Ar tai tikra grėsmė? 

— Sende, norėčiau galėti pasakyti, kas tikra, o kas - ne. Vis- 
kas, ką žinau - tai, kad šitas žmogus pavojingas ir aš nežinau, 
kur jis dabar, turėjau ką nors daryti, todėl nusprendžiau paskam- 
binti. 

- Bet Metai, - pertraukė teisininkas. - Mums reikia žinoti 
kokias nors detales. Man reikia bent suprasti, ką visa tai reiškia. 

Metjus Kovartas staiga supyko. 

— Ne, po velnių, tau to nereikia. Tau nereikia žinoti jokio kito 
prakeikto dalyko, išskyrus tai, kad Bekei gali grėsti pavojus. Tik 
tai, kad yra vienas labai pavojingas vyras, kuris žino, kur jūs 
gyvenate, ir bandys mane paveikti per Bekę. Supratai? Ar viską 
supratai? Tai viskas, ką tau reikia žinoti. Sende, susikrauk pra- 
keiktą krepšį ir su Beke kur nors išvažiuok. Į kokią saugią vietą. 
Pavyzdžiui, į Mičiganą, pas tavo tetą. Padaryk tai dabar. Pirmu 
rytiniu skrydžiu. Tiesiog išvažiuok, kol aš viską sutvarkysiu. Aš 
tikrai viską sutvarkysiu, pažadu. Bet galėsiu tai padaryti tik Ži- 
nodamas, kad Bekė saugioje vietoje, kur jis negalės jos pasiekti. 
Išvažiuok dabar. Ar supratai? Neverta rizikuoti. 

Akimirką stojo tyla, pagaliau jo buvusi žmona atsakė: 

- Gerai. 

Jos vyras iškart įsikišo: 

— Sende! Jėzau, mes nežinom... 

— Mes greit sužinosim, — pasakė ji. - Meti, ar tu man paskam- 
binsi? Ar paskambinsi Tomui ir viską paaiškinsi? Iškart, kai tik 
galėsi? 

— Būtinai. 

- Jėzau, —- pasakė jos naujasis vyras. Ir pridūrė: — Meti, ti- 
kiuosi, tai ne kokia nors nesąmonė... — jis nutilo, paskui tarė: — 
Tiesą sakant, tikiuosi, kad yra būtent taip. Tikiuosi, kad visa tai 
tik kvailas nesusipratimas. Ir kai tu man paskambinsi su tuo sa- 
vo prakeiktu pasiaiškinimu, tikiuosi, jis bus geras. Nesuprantu, 
kodėl tiesiog nepaskambini policijai ar nepasisamdai kokio pri- 
vataus seklio... 

— Nes prakeikta policija dėl to grasinimo nieko negali padary- 
ti! Jie nieko negali padaryti tol, kol kas nors neatsitinka! Ji ne- 
bus saugi, net jei pasamdysi suknistą Nacionalinę gvardiją, kad 
ją apsaugotų. Turite ją išvežti kur nors, kur tas vyras jos neras. 

— O kaip Bekė? - paklausė jo buvusi žmona. - Tai mirtinai ją 
išgąsdins. 

- Žinau, — atsakė Kovartas. Jo galvoje lyg dūmai tvyrojo ne- 
viltis ir bejėgiškumas. - Bet alternatyva kur kas blogesnė. 

— Tas Žmogus... — pradėjo advokatas. 

— Tas žmogus - žudikas, - pro sukąstus dantis sušnypštė Ko- 
vartas. 

Teisininkas patylėjo, paskui atsiduso. 

— Gerai. Jos išskris pirmu lėktuvu. Gerai? Aš liksiu čia. Tas 
vyrukas apie mane nieko nesakė, tiesa? 

- Ne. 

— Gerai. Puiku. 

Kambaryje vėl stojo tyla, tada Kovartas tyliai pridūrė: 

- Sende? 

— Ką, Meti? 

- Padėjusi ragelį nepagalvok, kad visa tai juokinga ir nepriva- 
lai nieko daryti, - tarė ramiai, lėtai. - Išvažiuok tuoj pat. Saugok 
Bekę. Nieko negalėsiu daryti, jei nebūsiu tikras, kad ji saugi. Ar 
pažadi? 

— Suprantu. 

— Pažadi? 

— Taip. 

— Ačiū, - pasakė jis. Jo sieloje rungėsi palengvėjimas ir įtam- 
pa. - Aš paskambinsiu ir pasakysiu visas smulkmenas, kai tik 
jas žinosiu. 

Naujasis Sendės vyras pritariamai sumurmėjo. Kovartas at- 
sargiai padėjo telefono ragelį, lyg jis būtų trapus, ir lėtai atsirė- 
mė į motelio lovos atkaltę. Jis jautėsi kartu ir geriau, ir blogiau. 


Kai Braunas ir Seifer sugrįžo į motelio kambarį, atrodė, kad jų 
pečius būtų prislėgusi neviltis, o jie patys pasiekę nuovargio vir- 
šūnę. Kovartas paklausė: 

— Ar pavyko ką nors padaryti? 

Šeifer atsakė už juos abu: 

— Vietiniai policininkai mano, kad mes pamišę. O jei nepami- 
šę, tai mažų mažiausiai nekompetentingi. Bet labiausiai panašu, 
kad jiems tiesiog nerūpi. Gal būtų kitaip, jei manytų, kad jiems 
iš to bus naudos. Bet jie taip nemano. 

Kovartas linktelėjo. 

— Kokia mūsų padėtis? 

Braunas ramiai atsakė: 

— Mes ieškome vyro, kuris tikrai yra dėl kažko kaltas, viskuo 
įtariamas, bet nėra palikęs jokių įkalčių, - jis tyliai nusijuokė, — 
Jėzau, tik paklausykit manęs. Turėjau tapti žurnalistu, kaip tu, 
Kovartai. 

— Kiek, - paklausė Šeifer, nubraukdama nuo kaktos plaukus, 
pasisukdama į du vyrus. - Pirmoji ta, apie kurią parašėt... 

Abu vyrai tylėjo ir slėpė savo baimę. 

— Kiek? - vėl pareikalavo ji. - Kas atsitiko? Manot, atsitiks 
kas nors bloga, jei pasidalysite su manimi šia informacija? Ar 
galėtų būti blogiau nei dabar. 

— Džoanė Šraiver, - atsakė Kovartas, - buvo pirma. Pirma, 
apie kurią žinome. Tada dvylikametė mergaitė iš Perino, kuri 
pradingo... 

- Perino? — pasakė Šeifer, - nenuostabu, kad jis... 

— Nenuostabu, kad kas? — paklausė Kovartas. 

— Tai buvo jo pirmas man užduotas klausimas. Kai su juo su- 
sitikau. Jis norėjo būti tikras, kad aš tiriu Monro apygardos by- 
1ą. Buvo susirūpinęs, kur yra riba tarp Deido ir Monro apygar- 
dų. O kai įsitikino, nusiramino. 

- Šūdas, - sušnabždėjo Kovartas. 

— Mes nieko tikro apie ją nežinom, - įsiterpė Braunas. — Visa 
tai spėliojimai... 

Kovartas purtydamas galvą atsistojo. Jis nuėjo prie savo ap- 
siausto ir išsitraukė lapus su informacija, kurią išsispausdinęs 
dabar turėjo. Padavė Braunui, šis greitai juos perskaitė. 

- Kas ten? - paklausė Šeifer. 

— Nieko, - atsakė Braunas, bet jo balse pasigirdo nusivylimo 
gaidelė. Jis sudėjo lapus į krūvą ir grąžino Kovartui. - Tai jis ten 
buvo? 

— Jis ten buvo. 

- Bet vis tiek neturime jokių įkalčių. 

— Norėjot pasakyti, jokio lavono. Nors, sprendžiant iš to, ką 
ji pasakė, spėju, kad mergaitės kūnas kur nors pelkėje, netoli 
apygardos ribos. 

— Taip, - Kovartas atsisuko į Šeifer. — Du. Kol kas du... 

— Trys, - tyliai pridūrė Braunas. - Maža mergaitė iš Itonvilio. 
Dingo prieš kelis mėnesius. 

Kovartas nustebęs pažvelgė į policininką. 

— Nesakėte... — pradėjo jis. 

Braunas gūžtelėjo pečiais. 

Drebančiomis iš pykčio rankomis Kovartas pakėlė savo už- 
rašus. 

- Jis buvo Itonvilyje maždaug prieš šešis mėnesius. Išganyto- 
jo Kristaus presbiterionų bažnyčioje. Sakė tą savo kalbą apie 
Jėzų. Ar tada jis ir... 

— Ne, kiek vėliau. 

— Prakeikimas, - vėl pasakė Kovartas. 

- Jis ten sugrįžo. Jis ten tikriausiai sugrįžo, kai įsitikino, kad 
niekas jo neseka. 

— Tikriausiai. Bet kaip tai įrodysim? 

— Aš tai įrodysiu. 

— Puiku. Kodėl man to nepasakėt? 

Kovarto balsas lūžinėjo iš pykčio. 

Braunas atsakė tokiu pačiu įtūžiu: 

- Pasakyti jums? O ką būtumėt daręs? Parašęs į laikraštį, prieš 
man ką nors darant su ta byla? Prieš man patikrinant kiekvieną 
mažą juodaodžių miestelį Floridoje? Norėjot, kad viską jums 
pasakyčiau, o jūs galėtumėt tai papasakoti pasauliui ir išgelbėti 
savo reputaciją? 

— Ką nors daryti su šia byla? Kiek žmonių mirs, kol bent tru- 
putį pasistūmėsit į priekį? Jei išvis kiek nors pasistūmėsit! 

— O ką pasieksit, įdėdamas į laikraštį straipsnį? 

— Tai padėtų. Aš jį išrūkyčiau iš jo landynės. 

— Labiau panašu, kad įspėtumėte, ir jis pasidarytų atsargesnis. 

— Ne. Visi kiti būtų įspėti... 

- Taip, ir jis pakeistų savo braižą, o tada nebegalėtume jo įkiš- 
ti į jokį pasaulio teismą. 

Abu vyrai, pašokę ant kojų, stovėjo įsmeigę žvilgsnius vienas 
kitam į akis, pasiruošę paleisti į darbą kumščius. Šeifer, ištiesusi 
ranką, juos išskyrė. 

— Gal pamišote? - paklausė ji garsiai. - Ar visai išprotėjote? 
Nepasidalijote informacija? Kokia prasmė laikyti paslaptis? 

Kovartas žvilgtelėjo į ją ir papurtė galvą. 

— Visa esmė ta, kad niekas niekada nieko nesako. Ypač tiesos. 

— Kiek Žmonių mirė vien dėl to, kad... - pradėjo ji sakyti, bet 
nutilo. Suprato, kad pati turi informacijos, kuria nenorėjo pasi- 
dalyti. Tačiau Kovartas tai pastebėjo. 

— Ką jūs slepiate, detektyve? Ką žinote ir nenorite mums pa- 
sakyti? 

Ji suprato, kad neturi jokio pasirinkimo. 

— Salivano tėvai, — tarė ji. - Fergiusonas sakė tiesą. Jis jų ne- 
nužudė. 

- Ką? 

Ji papasakojo viską, ką jai buvo sakęs Maiklas Vaisas — apie 
Bibliją, kalėjimo sargybinį, jo brolį. 

Kovartas atrodė nustebęs, papurtė galvą. 

— Rodžersas, — pasakė jis. - Kas galėjo pagalvoti. 

Tai neatrodė neįmanoma. Rodžersas tikrai buvo susijęs su vi- 
sais Starke vykstančiais dalykais. Jam tai būtų buvę paprasčiau- 
sia, bet vis tiek... 

— Vieno dalyko nesuprantu, — tarė Kovartas. — Jeigu kaltas 
Rodžersas, kodėl Salivanas praleido tiek laiko, įrodinėdamas 

man, kad kaltas Fergiusonas, bet po to vis tiek parašė Rodžerso 
vardą toje Biblijoje? 

Braunas gūžtelėjo pečiais. 

— Tai geriausias būdas įsitikinti, kad kuris nors išsisuks nuo 
kaltinimų. Daugiau nei vienas įtariamasis. Pasakė tau vieną da- 
lyką. Kelis kitus įkalčius nukreipė visiškai kita kryptimi. Tik pa- 
lauk, kol koks advokatas juos iškapstys. Bet labiausiai panašu, 
jog jis tai padarė todėl, kad buvo tikrai nesveikas, Kovartai. Ne- 
sveikas ir kupinas blogio. Tai tiesiog buvo būdas nusitempti į tą 
pragarą, kur jis pateks, visus — tave, Fergiusoną, Rodžersą... ir 
tris policininkus, kurių net nepažinojo. 

Visi akimirką tylėjo ir mąstė. 

— Gal Rodžersas ir kaltas, o gal ir ne, - tarė Kovartas. - Da- 
bar senasis gerasis Salis pragare tikriausiai juokiasi iki ašarų, — 
jis vėl papurtė galvą. - Ką visa tai galėtų reikšti? 

- Tai reiškia, kad metas užmiršti Salivaną, - prakalbo Šeifer. — 
Pamiršti jo protinius žaidimus. Reikia rūpintis Fergiusonu ir jo 
aukomis. Manote, kad jų buvo trys? 

- Jis septynis kartus važiavo į pietus. Tiesą sakant, mes žino- 
me tik apie septynis kartus. 

- Septynis? 

Kovartas pasiduodamas pakėlė rankas. 

— Mes nežinome, kurie kartai buvo skirti apsižvalgyti, o kurie — 
veikti. Mes tik žinome - Jėzau — mes spėjame, kad jis nužudė 
tris mažas mergaites. Vieną baltaodę. Dvi juodaodes. Ir Briusą 
Vilkoksą. 

- Keturi, — tarė ji tyliai. 

— Keturi, - garsiai išrėžė Tenis Braunas. Jis atsistojo, lyg no- 
rėdamas parodyti, kad nėra pavargęs, ir pradėjo žingsniuoti kam- 
baryje kaip kalinys kameroje. - Ar nematote, ką jis daro? - pa- 
klausė jis staiga. 

— Ką? 

Brauno balsas virpėjo iš įtampos. Jis pažvelgė į jaunąją de- 
tektyvę. 

— Ką mes visuomet darome? Įvykdomas nusikaltimas ir mūsų 
pirma prielaida būna ta, kad, nors jis ir išskirtinis, vis tiek bus 
galima sutalpinti į aiškią, tiksliai apibrėžtą kategoriją. Galų gale 
mes sužinome, kad panašių nusikaltimų yra šimtų šimtai. Taip 
mus išmokė, to mes ir tikimės. Todėl einame apklausti įprastų 
įtariamųjų. Tų pačių įtariamųjų, kurie devyniasdešimt devynis 
procentus kartų yra kalti. Mes apžiūrime viską nusikaltimo vie- 
toje ir tikimės, kad aptiksime ką nors - lašelį kraujo, plauką, 
gabalą drabužio - bet ką, kas mus nuves tiesiai pas vieną žmogų 
iš to trumpo sąrašo. Mes tai darome, nes kita išeitis pernelyg 
bauginanti: iš tikrųjų kaltas kas nors, visiškai nesusijęs su nie- 
kuo kitu, tik su tuo nužudymu. Kas nors, ko tu nepažįsti, ko 
niekas nepažįsta, kas gali būti už šimto ar tūkstančio kilometrų 
nuo nusikaltimo vietos. Ir daro tai dėl priežasčių, kurios tokios 
iškreiptos, kad negali jų net nuspėti, juo labiau suprasti. Nes jei 
taip yra, išspręsti tą bylą turi vieną šansą iš milijono, gal net ne 
tiek. Todėl mes ir nuėjom pas Fergiusoną pirmiausia, kai buvo 
nužudyta Džoanė. Nes mes turėjom ištirti nusikaltimą, o jis bu- 
vo mūsų trumpajame sąraše... 

Braunas pažiūrėjo į Šeifer, tada į Kovartą. 

— Bet dabar, kaip matome, jis visa tai suprato, — detektyvas 
palinko į priekį ir, pabrėždamas savo tariamus žodžius, trenkė 
kumščiu į ranką. - Jis suprato, kad atstumas gali jį apsaugoti — 
kad, kai jis atvažiuoja į kokį mažą miestelį, norėdamas ką nors 
nužudyti, niekas neturėtų jo pažinti. Niekas į jį nekreips dėme- 
sio. Ir niekas gerai neprisimins jo veido, jei jis pagriebs savo 
auką. O ką pagriebia? Jis suprato, kas atsitinka, kai pagrobi ma- 
žas baltąsias mergaites. Todėl dabar važiuoja ten, kur policija 
nėra tokia patyrusi, kur spauda ne tokia visažinė, ir pasigriebia 
sau mažą juodaodę mergaitę, nes tai tikrai nepritrauks visų dė- 
mesio, tikrai ne tiek, kiek pritraukė Džoanės Sraiver dingimas. 
Todėl jis ima ir daro šiuos dalykus, tada sugrįžta čia ir toliau 
eina į paskaitas, o jo niekas neieško. Niekas. - Braunas patylėjo 
ir pridūrė: - Dabar jau niekas, išskyrus mus tris. 

- Ir Vilkoksą? — paklausė Kovartas. 

Braunas giliai įkvėpė. 

- Jis negyvas, - atsakė paprastai. 

- Mes to nežinom, - tarė Šeifer. Ta mintis jai atrodė neįma- 
noma. Ji žinojo, kad tai tiesa, bet vis tiek negalėjo jos girdėti. 

— Negyvas, — tęsė Braunas, kalbėdamas vis greičiau. - Kur 
nors netoliese. Todėl Fergiusonas ir bėga. Tai pirmoji taisyklė. 
Žudyk atsargiai. Žudyk slaptai. Išnaudok atstumus. Tai tokia 
velniškai paprasta formulė, — jis žiūrėjo į jaunąją detektyvę. — 
Jam buvo galas, vos tik pametėte jį iš akių. 

— Neturėjote jo palikti, - pasakė Kovartas. 

Ji pasišiaušusi atsisuko į jį. 

— Aš jo nepalikau! Jis pabėgo nuo manęs. Aš bandžiau jį su- 
stabdyti. Po galais, aš neprivalau šito klausytis! Aš net nepriva- 
lau čia būti! 

— Kurgi ne, privalot, - pasakė Kovartas. - Ar nesuprantate, 
detektyve? Laisvėje vaikšto tikrai blogas žmogus. Jis laisvėje dėl 
daugelio dalykų - atsitiktinumų, neteisingų nuosprendžių, klai- 
dų, nelaimių ir panašiai. Bet galų gale, viską sudėjus, paaiškėja, 
kad jis jį paleido... - Kovartas bakstelėjo į Tenio Brauno pusę, — 
„1 aš jį paleidau... - jis smiliumi dūrė sau į krūtinę, tada atsuko 
jį kaip pistoletą į Šeifer, — ...o dabar ir jūs jį paleidot. Štai taip. 

Jis giliai įkvėpė. 

-— Tiesą sakant, tik vienas iš mūsų sugebėjo jį pasivyti. Vilkok- 
sas. O dabar... 

- Jis miręs, - dar kartą pasakė Braunas. Atsistojo kambario 
viduryje, suspaudė pirštus į kumščius, paskui lėtai juos atleido. — 
Ir mes vieninteliai žmonės, kurie iš tikro jo ieško, — jis bedė 
pirštu į ją. - Jūs taip pat privalote tai daryti. 

Ji staiga pasijuto apsvaigusi, lyg motelio grindys būtų susiū- 
bavusios kaip patėvio žvejybos laivo denis. Bet žinojo, kad jų žo- 
džiai teisingi. Jie visi privirė košės. Dabar atėjo laikas ją srėbti. 

Vilkoksas ir kelios mažos mergaitės, tarė ji sau. 

Šiedu net neįsivaizduoja, pagalvojo Šeifer. Jie nežino, kaip 
jautiesi, kai esi prispaustas prie žemės ir užpultas, kai žinai, kad 
gali tuoj mirti, bet nieko negali padaryti. Ji įsivaizdavo paskuti- 
nes tų mergaičių gyvenimo minutes — šis suvokimas jai atėmė 
žadą ir atgaivino ryžtą. 

— Bet pirma reikia jį surasti, — pasakė ji. - Ar kas nors turi 
minčių, kaip tai padaryti? 

— Florida, - lėtai pasakė Kovartas. - Manau, jis sugrįš į Flori- 
dą. Ten jis viską pažįsta. Ten manys esąs saugiausias. Man regis, 
jis turi du rūpesčius. Nerimauja, kad jo ieškau arba aš, arba de- 
tektyvas Braunas. Nemanau, kad jis ir jus kaip nors susiejo su 
visu tuo. Ar jis matė jus su Vilkoksu? 

— Nemanau. 

— Na, tai jau privalumas. 

Kovartas atsisuko į Brauną. Jo galva buvo pilna to, ką buvo 
sakęs Bleiras Salivanas - turi būti laisvas žmogus, kad būtum 
geras žudikas, Kovartai. Fergiusonas tai žino, suvokė reporteris. 
Todėl pasakė: 

— Bet mudu, na, tai visai kas kita. Jam reikia žinoti, kad mu- 
mis atsikratė. Tada jis galės grįžti prie to, ką darė anksčiau, ne- 
privalėdamas nuolat dairytis, ar kas jo neseka. 

— O kaip jis ketina tai padaryti? 

Reporteris lėtai įkvėpė. 

— Anądien. Kai su juo susitikau. Jis grąsino mano dukrai. Jis 
žino, kur ji Tampoje gyvena su savo motina. 

Tenis Braunas pradėjo kažką sakyti, bet nutilo. 

— Štai kodėl... 

-— Papasakokite man apie jo grasinimą, - pareikalavo detektyvas. 

- Jis tiesiog pasakė žinantis, kur ji gyvena. Nesakė, ką darys. 
Tik tiek, kad viską apie ją žino ir kad tai mane turi sustabdyti 
nuo bet kokio straipsnio rašymo. Ypač straipsnio, pilno nepa- 
tvirtintų spėjimų. 

— Ar tai jus sustabdys? 

— O ką darytumėt jūs? — piktai paklausė reporteris. 

— Manot, kad dabar jis ten nuvyko? Į Tampa? J... 

- Jis išpjaus man širdį. Jis taip sakė. 

— Taip ir manote? 

Kovartas papurtė galvą. 

— Ne. Manau, jis galvoja mane visiškai supančiojęs. Kad ne- 
turi nieko daryti, norėdamas mane užčiaupti. 

Tenis Braunas įdėmiai pažiūrėjo į jį. 

— Aš irgi turiu dukterų, - pasakė jis. — Ar jis joms grasino ką 
nors padaryti? 

Kovartas pajuto šleikštulį. 

— Ne. Jis jų neminėjo. 

—Jis tikrai žino, kur jos gyvena, Kovartai. Visi Pačiuloje žino, 
kur aš gyvenu. 

-— Jis nieko nesakė. 

- Ar jis žinojo, kad aš lauke, kai jums grasino? Ar jis žinojo, 
kad laukiu netoliese? 

— Nežinau. 

— Kodėl jis jų nepaminėjo, Kovartai? Ar toks pat grasinimas 
nebūtų suveikęs ir prieš mane? 

Kovartas papurtė galvą. 

— Ne. Jis žino, kad jūsų tai nesustabdytų. 

Braunas linktelėjo. 

— Bent tai supratot. Nagi, reporteri, kaip jis su manimi susi- 
tvarkys? Jei aš vienintelis jam likęs rūpestis, kaip jis atsikratys 
manęs? 

Kovartas įtemptai galvojo. Į galvą atėjo viena galimybė, todėl 
jis greitai ją išsakė: 

- Turbūt jis nori jums padaryti tą patį, ką Vilkoksui. Įvilioti į 
spąstus, o tada... — jis nutilo. - Gal aš klystu. Gal jis pagalvojo, 
kad jam geriausia tiesiog pabėgti. Į Bostoną, Čikagą, Los An- 
dželą. Kokį nors miestą su dideliais gyvenamaisiais kvartalais. 
Kur galėtų pradingti ir, jei turės kantrybės, po kiek laiko vėl 
pradėti viską iš naujo. 

- Manote, jis turi tiek kantrybės? - paklausė Šeifer. 

Kovartas papurtė galvą. 

— Ne. Net nemanau, kad jam reikia kantriai laukti. Kol kas jis 
laimėjo kiekviename žingsnyje. Jis arogantiškas, jam sekasi ir jis 
nemano, kad kada nors sugausime. Net jei ir sugausime, nieko 
negalėsime padaryti. Jis mus nugalėjo anksčiau. Turbūt mano, 
kad jam ir vėl pavyks. 

— Tai reiškia, kad yra tik viena vieta, kur jis gali važiuoti, — 
pratarė Tenis Braunas. Pažvelgė į juos. — Tik viena vieta. Ten, 
kur viskas prasidėjo. 

— Į Pačiulą, - pasakė Kovartas. 

— Pačiula, - sutiko detektyvas. Ten jo namai. Ten ir mano na- 
mai. Vieta, kur jis jaučiasi saugus. Net jei ten visi jo nekenčia, jis 
vis tiek gali saugiai ir patogiai gyventi. Gera vieta pradėti darbus 
arba užbaigti. Todėl manau, kad jis išvyko į Pačiulą. 

Kovartas linktelėjo ir pamojo į telefoną. 

— Paskambinkit. Liepkit apsupti jo senelės namus. Pasakykit, 
kad jį suimtų. 

Braunas dvejojo, paskui apsisprendė ir priėjo prie telefono. 
Jis greitai surinko numerį ir palaukė, ko! jį sujungs. Po akimir- 
kos tarė: 

— Dispečerinė? Čia leitenantas Braunas. Sujunkite mane su 
budėtoju. 

Patylėjęs vėl prakalbo: 

— Rendi? Čia Tenis Braunas. Klausyk, man reikia tavo pagal- 
bos. Svarbus reikalas. Dabar nenoriu aiškinti smulkmenų, bet 
man reikėtų, kad kai ką padarytum. Noriu, kad lieptum dviem 
patruliams praleisti dieną priešais vidurinę mokyklą. Ir noriu 
dar vienos mašinos prieš savo namus. Noriu, kad tas, ką ten 
nusiųsite, pasakytų mano tėvui, jog greitai grįšiu ir jam viską 
paaiškinsiu, gerai? - detektyvas tylėjo klausydamasis. —- Ne. Ne. 
Tiesiog padaryk, ko prašau, gerai? Aš atsilyginsiu. Ne, nesi- 
rūpink dėl mano tėvo. Jis gali savimi pasirūpinti. Aš nerimauju 

dėl savo dukrų... — jis vėl klausėsi, paskui pridūrė: - Ne, nieko 
konkretaus. Kai grįšiu, sutvarkysiu visus popierius. Šiandien, jei 
pavyks. Bet tikriausiai rytoj. Ką jiems stebėti? Bet ką, ko netu- 
rėtų ten būti. Supratai? Bet ką. 

Jis padėjo ragelį. 

— Nepasakei jiems apie Fergiusoną, — nustebęs tarė Kovartas. — 
Tu jiems iš viso nieko nepasakei. 

— Aš jiems pasakiau užtektinai. Jis ne tiek daug mus lenkia. 
Jei paskubėsim, prisivysime jį anksčiau, nei pasiruoš su mumis 
susitvarkyti. 

- O kas, jei... 

- Jokių „jei“, Kovartai. Policijos automobiliai jam neleis pri- 
siartinti, kol mes ten nuvyksim. O tada aš su juo susitvarkysiu, — 
jis rūsčiai pažiūrėjo į juos. - Niekas kitas. Aš visa tai užbaigsiu. 
Supratot? 

Akimirką tvyrojo nejauki tyla, Kovartas nuėjo prie stalelio ir 
išsitraukė skrydžių tvarkaraštį. 

— Vidurdienį yra skrydis į Atlantą. Nieko į Mobailį iki vėlyvos 
popietės. Bet galim skristi į Birmingamą ir iš ten važiuoti. Turė- 
tume būti Pačiuloje dienai baigiantis. 

Tenis Braunas linktelėjo. Jis pažvelgė į Šeifer, ši pritariamai 
sumurmėjo. 

— Dienai baigiantis, — tyliai pakartojo policininkas. 


DVIDEŠIMT ŠEŠTAS SKYRIUS 


Erškėtynas 


Jie preitai kirto Alabamos sieną su Eskambijos apygarda, kai 
lengvas Meksikos įlankos vakaras jau slinko į naktį. Pietietiš- 
kas dangus prarado žydraspalvį gyvybingumą - jį pakeitė hori- 
zonte išsimėtę blogą orą žadantys murzini debesys. Aplink šuo- 
ravo permainingas vėjas, kartkartėm švilptelėdamas ar pabels- 
damas į automobilio langus, nunešdamas užsilikusią drėgmę ir 
šaltį iš šiaurės rytų. Jie pralėkė pro dulkėtus ūkius ir pušų gi- 
raites, kurių aukštis ir statumas priminė Kovartui žmones, pa- 
kylančius stadione didžiausios įtampos akimirką. Važiavimo 
greitis bylojo apie jų dvejones. Jie jautė primygtinai verčiami 
skubėti pirmyn, nors kelią temdė nežinia. Kaimiškas krašto- 
vaizdis skriejo už automobilio langų. Važiuodami siauru keliu 
jie jautėsi taip, lyg neturėtų kuo kvėpuoti. Kovartas sugriebė 
ranktūrį, kai jie staiga priartėjo prie seno mokyklinio autobu- 
so, nudažyto sniego baltumo dažais. Pasišokinėdamas ir dre- 
bėdamas jis lėtai slinko vienos eismo juostos keliu. Kad neatsi- 
trenktų, Tenis Braunas turėjo stipriai paspausti stabdžius. Ko- 
vartas pažvelgė į priekį ir pamatė ant autobuso galo raudono- 
mis raidėmis išpieštą užrašą - NE PER VĖLU PRIIMTI MŪ- 
SŲ IŠGANYTOJĄ! 

Apačioje mažesniu, bet tokiu pat įmantriu šriftu buvo užra- 

šyta: NAUJOJO ATPIRKIMO BAPTISTŲ BAŽNYČIA, PA- 
ČIULA, FLORIDA. 

Ir pagaliau ant buferio - raginimas didelėmis, išpūstomis rai- 
dėmis: SEK MANE PAS JĖZŲ! 

Atsidaręs langą Kovartas galėjo girdėti, kaip bažnyčios cho- 
ristų balsai skamba karštyje garsiau nei girgždantis ir dundantis 
autobuso variklis. Jis įtempė klausą, bet negalėjo suprasti, ko- 
kius žodžius jie dainuoja, nors atpažino melodijų nuotrupas. 

"Tenis Braunas pasuko nuomoto automobilio vairą, kartu spaus- 
damas greičio pedalą. Jie skubėdami aplenkė autobusą. Kovar- 
tas pažiūrėjo aukštyn ir pamatė daugybę juodaodžių, plojančių 
ir linguojančių besikratančio autobuso ir dainos ritmu. Jų balsų 
skambesį pamažu nutildė greitis ir atstumas. 

Važiavo toliau per tankėjančias sutemas. Silpstančioje prava- 
žiuojamų namų ir tvartų šviesoje formos liejosi, o vingiuojantis 
kelias, kuriuo važiavo, atrodė vis mažiau apibrėžtas, neryškus. 

- Jėzus šioje apygardoje dirba viršvalandžius, - pasakė Brau- 
nas. — Suburia pas save visas sielas. 

Braunas vairavo tylėdamas, negalėdamas atsikratyti minties, 
kuri nevaldomai įsirėžė į jo protą. Tai buvo akimirka iš karo — 
siaubinga, bet įprasta visiems kareiviams. Buvo praėję jau sep- 
tyni mėnesiai, kai jis išsilaipino toje šalyje. Jo būrys ėjo per atvi- 
rą lauką. Artėjo vakaras, jie buvo netoli stovyklos, sukaitę, pur- 
vini, pervargę, ir labiau galvojo apie tai, kas jų laukia - maistą, 
poilsį, dar vieną nepatogią, bemiegę naktį, - o ne tai, kas juos 
supa. Dėl to jie buvo lengvai pažeidžiami. Taigi dabar, atsiminus 
atrodė, nieko neturėjo nustebinti, kad orą perskrodė snaiperio 
šūvis ir vienas vyras vos už kelių žingsnių parkrito taip greitai, 
jog Braunas pagalvojo, kad jį ant žemės nutrenkė kokia nors 
susierzinusi nematoma dievybė. 

"Tas vyras sušuko iš baimės ir skausmo pakeltu balsu: Padėkite 
man! Prašau. 

Tenis Braunas nepajudėjo. Jis žinojo, kad snaiperis pasislėpęs 
laukia, kol kas nors eis pas pašautąjį. Jis žinojo, kas atsitiks, jei 
jis eis. Todėl gulėjo nejudėdamas, prisispaudęs veidu prie žemės 
ir galvojo: aš taip pat noriu gyventi. Jis taip gulėjo, kol būrio 
vadas pakvietė artileriją, kad ši subombarduotų nedidelį miške- 
lį, kur slėpėsi snaiperis. Tada, kai miškas buvo išsprogdintas ir 
išlaužytas keliolikos sviedinių, jis nuėjo prie sužeistojo. 

"Tai buvo baltaodis vaikinukas iš Kalifornijos, būryje tarnavęs 
vos savaitę. Braunas sustojo prie jo, apžiūrėjo sužeistą, beviltiš- 
kai sudraskytą vyro krūtinę ir bandė įsiminti jo vardą. 

Tai buvo paskutinis jam matant sužeistas vyras. Ir jis mirė. 

Po savaitės Braunas sugrįžo namo, nes, kaip ir daugelio medi- 
kų, jo tarnavimo laikas buvo sutrumpintas. Jis grįžo į Floridos 
valstijos universitetą, studijavo kriminalinę teisę ir galų gale ga- 
vo vietą policijos pajėgose. Jis buvo ne pirmas juodaodis, įsidar- 
binęs Eskambijos apygardos policijos nuovadoje, bet visi supra- 
to, nors nesakė, kad vienintelis, kuris kažką pasieks. Jis turėjo 
daug pranašumų: buvo vietinis, futbolo žvaigždė, karo didvyris, 
turėjo valstijos koledžo diplomą. Seni nusistatymai išdilo kaip 
akmenys, kuriuos be perstojo muša banga. 

Jis pajuto kaltę. Suprato, kad niekada neužmirš per karą su- 
žeistų vyrų šauksmų, bet tuos vyrus jis išgelbėjo. Tuos balsus 
lengva atsiminti, pagalvojo. Jie tau primena, kad darei kažką 
gera viso to blogio sūkuryje. Dabar, pirmą kartą po karo, jis 
prisiminė paskutinio sužeistojo šūksnį. 

Ar Briusas Vilkoksas šaukėsi pagalbos? Aš jį taip pat palikau. 

Jis suvokė, kad turės pasakyti Vilkokso šeimai. Laimė, jis ne- 
turėjo žmonos nei artimos draugės. Prisiminė, kad jis turėjo se- 
serį, ištekėjusią už jūrų karininko, jo dalinys buvo dislokuotas 
San Diege. Vilkokso motina buvo mirusi, o tėvas vienas gyveno 
senelių namuose. Eskambijos apygardoje buvo daugybė pensi- 
ninkų prieglaudų - tikrai klestintis verslas. Jis prisiminė kelis 
susitikimus su Vilkokso tėvu - tvirtu, atšiauriu žmogumi. Jis jau 


558 JOHN KATZENBACH E KILNUS TIKSLAS 


ir taip nekenčia pasaulio. Tai tik sustiprins jo įtūžį. Staiga jo 
mintis pervėrė pyktis: Ką aš pasakysiu? Kad jį pamečiau? Kad 
palikau jį sekti nusikaltėlį kartu su nepatyrusia detektyve iš Mon- 
ro apygardos, 0 jis dingo? Manau, kad jis mirė? Dingęs be žinios? 
Juk jis ne kokiose nors džiunglėse pasimetė. 

Bet suprato, kad būtent taip ir buvo. 

Jis įjungė priekines automobilio šviesas. Jos iškart pagavo ma- 
žas raudonas prie kelio tupinčio oposumo akis. Tarytum pasi- 
ruošusio kibti į automobilio ratus. Jis tvirtai laikydamas vairą 
stebėjo gyvūną - šis paskutinę akimirką krustelėjo ir nulėkė at- 
gal į krūmus. 

Tą akimirką jis ir pats svajojo tiesiog pasislėpti nuo visko, kas 
aplinkui. 

Jokios galimybės, pagalvojo. 


Netrukus jis įvažiavo į stovėjimo aikštelę prie Admirolo Benbou 
užeigos Pačiulos priemiestyje ir išlaipino Kovartą su Šeifer ant 
šaligatvio. Jų veidus apšvietė švytintis baltas ženklas, toks ryškus, 
kad atkreiptų greitkeliu važiuojančių vairuotojų dėmesį. 

— Tuoj grįšiu, - pasakė mįslingai. 

— Ką ketinate daryti? 

- Suorganizuosiu pastiprinimą. Juk nemanote, kad gaudysim 
jį vieni, ar ne? 

Kovartas prisiminė, ką Braunas sakė Niuarke. Nepagalvojo, 
kad jie kvies pastiprinimą. 

- Tikriausiai ne. 

Šeifer įsiterpė: 

— Kada grįšit? 

- Anksti. Jus pasiimsiu prieš aušrą. Tarkim, apie penktą pen- 
kiolika. 

- O tada? 

— Važiuosim į jo senelės namus. Manau, jis bus ten. Gal net 
užklupsim miegantį. Gal mums pasiseks. 

— Ojei ne? - paklausė ji. - Jei jo ten nebus? Kas tada? 

— Tada paieškosim geriau. Bet vis tiek manau, kad jį ten rasim. 

Ji linktelėjo. Tai atrodė taip pat paprasta kaip ir neįmanoma. 

— Kur dabar važiuojat? — paklausė Kovartas. 

- Jau sakiau. Pastiprinimo. Gal parašysiu kelis raportus. Tu- 
riu aplankyti savo šeimą. Susitiksim čia prieš patekant saulei. 

Jis paspaudė greičio pedalą ir nurūko, palikdamas jaunąją 
detektyvę ir reporterį stovėti šalikelėje kaip porą turistų, pasi- 
klydusių svetimoje šalyje. Braunas kurį laiką žiūrėjo į galinio 
vaizdo veidrodėlį, stebėjo juos, kol įėjo į motelį. Atrodė maži, 
neryžtingi. Jis pasuko į dešinę ir jie išnyko iš akiračio. Tada 
pasijuto atsipalaiduojąs, lyg koks viduje sunarpliotas jausmas 
pradėtų atsiraizgyti. Pajuto ir kartėlį, jautė jį ant liežuvio. Naktis 
apsupo jį iš visų pusių ir pirmą kartą per daugybę dienų jis 
pasijuto ramus. Išmetė iš galvos mintis apie detektyvę ir re- 
porterį — ne visiškai, bet tiek, kad netrukdytų mąstyti. Jis va- 
žiavo greitai, bet atsargiai, skubėdamas, neturėdamas tikslo 
pasiekti kokią nors vietą. Jis visai netroško rašyti raportų ar 
ieškoti pareigūnų pastiprinimo. Mirties biurokratija gali pa- 
laukti, pagalvojo. 


Kovartas ir Šeifer užsiregistravo motelyje ir nuėjo į restoraną 
užkąsti. Nė vienas jų nesijautė labai alkanas, bet dabar buvo 
įprastas vakarienės metas, todėl jie iš įpročio nusprendė paval- 
gyti. Prie jų priėjo padavėja, kuri jautėsi nepatogiai, vilkėdama 
bent dydžiu per mažą krakmolytą mėlynos ir baltos spalvų uni- 
formą, aptempusią iškilią krūtinę. Ji viena ausimi klausė jų už- 
sakymų, nors jie nė truputėlio jos nedomino. Kol laukė patieka- 
lų, Kovartas žvilgtelėjo į Šeifer ir staiga suprato, kad beveik nie- 
ko apie ją nežino. Taip pat suvokė, kad jau seniai nėra sėdėjęs 
prieš jauną moterį. Tiesą sakant, detektyvė buvo patraukli, ne- 
paisant aštraus kaip skustuvo ašmenys charakterio. Jis pagalvo- 
j0, kad, jei čia būtų Holivudas, viskas, kas nutiko, susietų juos 

kokiu nors bendru stipriu jausmu ir jie pultų vienas kitam į glė- 
bį. Jis šyptelėjo. O dabar aš džiaugsiuosi, jei ji išvis su manimi 
kalbėsis, pagalvojo. Jis net dėl to nebuvo tikras. 

- Visai nepanašu į Kisą, tiesa? - paklausė jis. 

- Tiesa. 

- Ar jūs ten užaugote? 

- Taip. Na, panašiai. Gimiau Čikagoje, bet atvažiavau ten la- 
bai jauna. 

- Kas jus paskatino tapti policininke? 

— Ar čia interviu? Ar tai įkišit į kokį nors straipsnį? 

Kovartas atmesdamas šią mintį sumojavo rankomis, bet su- 
prato, kad tikriausiai ji sako tiesą. Turbūt jis sudės į straipsnį 
kiekvieną smulkmenėlę, kurią tik galės, kai pagaliau aprašys 
viską, kas nutiko. 

— Ne. Tik bandžiau būti mandagus. Neprivalot atsakyti. Man 
netrukdys, jei sėdėsim tylėdami. 

— Mano tėvas buvo policininkas. Čikagos detektyvas, kol jį 
nušovė. Po jo mirties mes persikėlėme gyventi į Kisą. Lyg kokie 
pabėgėliai. Maniau, kad man patiks policininkės darbas, todėl, 
baigusi koledžą, įsidarbinau nuovadoje. Galima sakyti, tai mano 
kraujuje. Štai ir viskas. 

— Kiek laiko jūs... 

- Dvejus metus dirbau patrule. Šešis mėnesius tyriau apiplė- 
šimus - įsilaužimus. Tris mėnesius dirbu prie sunkių nusikalti- 
mų. Štai ir visa istorija. 

— Ar žmogžudystė Tarpūno gatvėje jūsų pirma svarbi byla? 

Ji papurtė galvą. 

— Ne. Visos žmogžudystės svarbios. 

Ji nebuvo tikra, ar jis patikėjo tuo melu, ar jį pastebėjo, nes jis 
nuleido galvą apžiūrėti užsisakytas salotas — tai buvo gabalas 
kopūsto ir kelios skiltelės pomidoro, apipilta Thousand Island 
padažu. Jis pasmeigė šakute pomidorą ir iškėlė į viršų. 

— Naujojo Džersio šeštieji, - pasakė. 

— Ką? 

— Džersio pomidorai. Tiesą sakant, dabar dar ne jų laikas, bet 
šitas atrodo lyg būtų laikytas bent metus. Žinote, kaip jie daro. 
Surenka pomidorus, kol jie dar žali, net nepradėję nokti. Todėl 
tvirti, kieti kaip akmuo. Perpjauti jie neištęžta. Nepasilieja sėklos, 
neišteka pomidoro vidus — būtent tokių ir reikia restoranams. Zi 
noma, niekas nevalgytų žalio pomidoro, todėl į juos įšvirkščia rau- 
donų dažų, kad atrodytų kaip tikri. Juos milijardais pardavinėja 
greitojo maisto restoranams. 

Ji pažvelgė į jį, sėdintį kitame stalelio gale. Vapalioja, pagal- 
vojo. Kas galėtų kaltinti? Jo gyvenimas sudraskytas į skutelius. 
Ji pažvelgė į savo rankas. Na, bent tai mus sieja. 

Jiedu kelias akimirkas sėdėjo tylėdami. Nekalbi padavėja at- 
nešė vakarienę ir klestelėjo jų lėkštes ant stalo priešais juos. Ne- 
begalėdama ištverti, Andrėja Šeifer pagaliau paklausė: 

— Sakykit, kas, jūsų galva, dabar, po galais, įvyks? 

Jos balsas buvo tylus, beveik sąmokslininkiškas, bet pilnas 
aštraus primygtinumo. Kovartas atšlijo nuo stalo ir kelias se- 
kundes žiūrėjo į ją prieš atsakydamas. 

— Manau, kad rasim Robertą Erlą Fergiusoną jo senelės na- 
rmuose. 

— Tr? 

- Ir manau, kad leitenantas Braunas suims jį už Džoanės Šrai- 
ver nužudymą dar kartą, net jei tai bus beviltiška. Arba už truk- 
dymą teisėtvarkai. Arba dėl melagingos priesaikos. Arba kaip 
liudytoją Vilkokso dingimo byloje. Ką nors. O tada judu panau- 
dosite viską, ką žinom, ir tai, ko nežinom, ir jį apklausit. Aš 
parašysiu straipsnį ir lauksime sprogimo. 

Kovartas nutilo ir pažvelgė jai tiesiai į akis. 

- Jis bent jau bus po ranka, o ne kur nors darys, kas jam 
patinka. Todėl bus sustabdytas. 

- Ir viskas bus taip paprasta, ar ne? 

Kovartas papurtė galvą. 

— Ne, - atsakė jis. — Viskas bus pavojinga. Rizikinga. 

- Aš tai žinau, - ramiai tarė ji. - Tik norėjau įsitikinti, kad jūs 
irgi tai žinote. 

Tyla vėl atslinko prie jų, kelias nejaukias akimirkas užvaldė jų 
mintis, kol pagaliau Kovartas pasakė: 

— Viskas įvyko taip greitai, tiesa? 

- Ką turite omeny? 

- Atrodo, praėjo tiek daug laiko nuo tada, kai Bleiras Sali- 
vanas sėdo į elektros kėdę. Bet iš tikrųjų praėjo tik keliolika 
dienų. 

- Ar norėtumėt, kad būtų praėję daugiau? 

— Ne. Norėčiau, kad tai baigtųsi. 

Andrėja Šeifer ketino kažką sakyti, bet apsigalvojo ir paklau- 
sė visai ko kito: 

— O kas bus, kai viskas baigsis? 

Kovartas nedvejojo. 

- Turėsiu progą grįžti prie to, ką dariau prieš prasidedant vi- 
sam šitam košmarui. Bet tik progą. 

Jis nepasakė to, kas, jo galva, buvo tiksliau: turėsiu progą būti 
saugus. 

Jis sarkastiškai nusijuokė. 

- Žinoma, turbūt būsiu gerokai aptalžytas. Kaip ir Tenis Brau- 
nas. Gal net ir jūs. Bet... 

Jis gūžtelėjo pečiais, lyg norėdamas parodyti, kad visa tai ne- 
labai svarbu. Žinoma, jis tik apsimetė. 

Šeifer suvirškino tą informaciją. Ji manė, kad žmonės, norin- 
tys viską sugrąžinti į normalias vėžes, beveik visada yra beviltiš- 
kai naivūs. Ir jiems niekada nepatinka, kas iš to išeina. Ji pa- 
klausė: 

— Ar pasitikit leitenantu Braunu? 

Kovartas dvejojo atsakyti. 

— Manau, kad jis pavojingas, jei tai turite omeny. Atrodo, jis 
priėjo ribą. Taip pat manau, kad jis padarys tai, ką pasakė. 

Kovartas pridūrė, kad, jo manymu, Tenis Braunas labai supy- 
kęs ir pilnas įniršio. 

- Jis tikrai nelaužė taisyklių, kad pasiektų tai, ką pasiekė. Jis 
tai pastebi žaisdamas žaidimą. Tiksliai laikydamasis taisyklių. 
Elgdamasis būtent taip, kaip žmonės iš jo tikėjosi. Jis nusižengė 
tik vieną kartą - kai leido Vilkoksui primušti Fergiusoną. Antrą 
kartą į tuos spąstus jis nepaklius. 

Šeifer sutiko. 

— Aš taip pat manau, kad jis prie ribos. Bet jis atrodo tvirtas. 

Ji nebuvo įsitikinusi, ar tikrai tuo tiki. Taip pat žinojo, kad tą 
patį būtų galima pasakyti apie Kovartą arba ją. 

- Tai nieko nekeičia, — staiga išpyškino Kovartas. 

— Kodėl? 

— Nes mes vis tiek ištversim tai iki galo. 

Padavėja atėjo nunešti lėkščių ir paklausė, ar jie norės de- 
serto. Abu atsisakė, taip pat ir kavos. Padavėja, vis dar tokia 
pat paniurusi, tarsi nuspėjo jų atsakymą — ji jau buvo išrašiusi 
sąskaitą ir be ceremonijų numetė ją tarp jų. Šeifer primygtinai 
reikalavo apmokėti savo sąskaitą pati. Jie nuėjo į savo kamba- 
rius daugiau netarę nė žodžio. Net nepalinkėję vienas kitam 
labos nakties. 


Andrėja Šeifer užsidarė duris ir nuėjo tiesiai prie nedidelės spin- 
telės mažame motelio kambaryje. Galvoje maišėsi ir pynėsi vaiz- 
dai iš praėjusių kelių dienų, pokalbių. Bet ji tai nugalėjo ir pra- 
dėjo lėtai, su įsitikinimu veikti. Pasidėjo rankinę ant spintelės 
viršaus ir išsitraukė devynių milimetrų kalibro pistoletą. Ištrau- 
kė apkabą iš rankenos, patikrino, ar ji pilna. Taip pat patraukė 
atgal pistoleto saugiklį ir pakėlė vamzdį prie veido, norėdama 
įsitikinti, kad visos dalys veikia. Vėl užtaisė pistoletą ir pasidėjo 
priešais. Tada pasirausė rankinėje ir surado atsarginę apkabą. 
Patikrino ją ir padėjo prie ginklo. 
Kelias akimirkas žvelgė į pistoletą. 

Ji prisiminė ilgas valandas, praleistas mokantis vartoti šį gin- 
klą. Monro apygardos šerifo departamentas įrengė šaudyklą 
kovinėms pratyboms visai šalia Maratono. Ten treniruotis bu- 
vo paprasta - reikėjo eiti pro eilę apleistų namų, iš kurių buvo 
likę tik saulės kaitros nubalinti gelžbetoniniai griaučiai, o kitas 
pareigūnas elektronika valdė taikinius, kurie atsirasdavo tuš- 
čiuose languose. Tokios pratybos jai labai gerai sekėsi: ji vi- 
suomet pelnydavo apie devyniasdešimt procentų taškų. Bet la- 
biausiai jai patiko tų pratybų jaudulys, būtinybė pamatyti tai- 
kinį, atpažinti jį kaip draugą arba priešą ir arba šauti, arba ne. 
Ji taip įsijausdavo, kad neberūpėdavo niekas, tik saulė, ginklo 
svoris rankoje ir žudymo zonoje atsirandantys taikiniai. Rami, 
viena, siekianti paprasto tikslo - išmokti kursą. 

Ji vėl pažvelgė į ginklą. 

Aš niekada nešoviau į nieką, tik į taikinius, pagalvojo. 

Ji prisiminė miglą ir šaltį Niuarko gatvėse. 

Tai nebuvo panašu į tai, ko tikėjosi. Ji nesuprato, kad ten bu- 
vo pakliuvusi į kovinę situaciją. Tie žmonės ant šaligatvio, grės- 
mingos išraiškos ir mostai, beviltiškas bėgimas gatvėmis. Tai bu- 
vo pirmas kartas, kai viskas vyko iš tikrųjų. Ji sugriežė dantimis. 
Pasižadėjo antrą kartą per tokį išbandymą nesusikirsti. 

Pasidėjusi pistoletą ant lovos, paėmė telefono ragelį. Trečiu 
bandymu susisiekė su Maiklu Vaisu. 

— Ende, ei! - šūktelėjo šis. - Jėzau, kaip džiaugiuosi, kad man 
paskambinai. Kas vyko? Ką radai apie savo įtariamą blogietį? 

Šitas klausimas jos vos neprajuokino. 

— Buvau teisi, - atsakė. - Tas vyrukas išties suktas. Turiu pa- 
dėti vienam Eskambijos detektyvui jį suimti, o tada iškart atva- 
žiuosiu. 

Ji jautė, kad Vaisas bando suvokti šį mįslingą teiginį. Jam ne- 
spėjus atsakyti, pridūrė: 

— Grįžau į Floridą. Rytoj galėsiu važiuoti į Starką ir viską tau 
papasakosiu. 

— Gerai, - lėtai ištarė jis. - Bet daugiau negaišk. Spėk, ką 
iškapsčiau. 

— Žmogžudystės ginklą? 

— Tokia sėkmė dar neaplankė. Bet spėk, kas daugybę kartų 
skambino savo broliui į Kisą maždaug mėnesį prieš žmogžudys- 
tę? Ir spėk, kieno naujutėlaitis pikapas buvo sustabdytas už grei- 
čio viršijimą devyniasdešimt penktajame kelyje prie pat Maja- 
mio, dvidešimt keturios valandos prieš ponui reporteriui atran- 
dant kūnus? 

— Gerojo senojo seržanto? 

— Pataikei. Rytoj važiuosiu į automobilių parduotuvę. Rei- 
kia išsiaiškinti, kaip jis įpirko tą naują žaisliuką keturiais varo- 
maisiais ratais. Raudoną. Su milžiniškom padangom ir papil- 
domom šviesom ant stogo. Tikras feraris neturtingam kaimie- 
čiui, - Vaisas nusijuokė. — Nagi, Ende, aš jau visur apvaikščio- 
jau. Dabar man reikia tik tavo garsiųjų šaltakraujiškų apklau- 
sos metodų, kad galutinai pribaigtume tą vyruką. Jis tikrai kal- 
tas. Aš tai žinau. 

— Aš atvyksiu, — pasakė ji. — Rytoj. 

Padėjo ragelį. Jos akys užkliuvo už šalia gulinčio pistoleto. Ji 
išmetė visas mintis, pakėlė ginklą, suspaudė jį delnais, nusispy- 
rusi batus, bet nenusirengusi atsigulė ant lovos. Įtikino save, kad 
reikia išsimiegoti, ir užsimerkė, tvirtai laikydama sugniaužusi 
pistoletą, kiek suirzusi, kad Metjus Kovartas įžvelgė tiesą — šį 
reikalą ji ištvers iki galo. 


Įėjęs į kambarį Kovartas užrakino duris ir atsisėdo ant lovos 
krašto. Kelias sekundes žiūrėjo į telefoną, lyg tikėdamasis, kad 
šis tuoj suskambės. Pagaliau ištiesė ranką ir pakėlė ragelį. Pa- 
spaudė aštuonetą, kad sujungtų su tarpmiestinių skambučių li- 
nija, tada pradėjo rinkti savo buvusios žmonos ir dukters nume- 
rį Tampoje. Surinko devynis skaitmenis iš vienuolikos ir staiga 
sustojo. 

Jis nesugalvojo nieko, ką galėtų pasakyti. Neturėjo nieko, ką 
galėtų pridurti prie savo kalbos anksti ryte. Jis nenorėjo sužino- 
ti, kad ji nepaklausė jo patarimo ir jos tebėra nesaugios ir pažei- 
džiamos, nes sėdi savo ištaiginguose namuose priemiestyje. Jam 
buvo daug lengviau tiesiog įsivaizduoti, kad jo dukra saugiai sve- 
čiuojasi Mičigane. 

Jis padėjo ragelį, bet vėl pakėlė, paspaudė aštuonetą ir surin- 
ko The Miami Journal redakcijos numerį. Reikia pasikalbėti su 
Vilu arba Edna, pagalvojo. Su vyriausiuoju ar generaliniu redak- 
toriumi, ar bent su kuria nors sekretore. Tiesiog pasikalbėti su 
kuo nors, dirbančiu laikraščio redakcijoje. 

- Miami Journal redakcija, - pasigirdo moteriškas balsas. 

Jis neatsakė. 

— Miami Journal redakcija, - pakartojo ji akivaizdžiai suirzu- 
si. — Alio? 

Operatorė išjungė telefoną, palikdama jį su tylinčiu rageliu 
rankose. 

Jis pagalvojo apie Vernoną Hokinsą ir akimirką mąstė, kaip 
galėtų paskambinti į rojų. O gal į pragarą, pagalvojo, bandyda- 
mas save pralinksminti. K4 pasakytų Hokinsas? Jis man patartų 
viską sutvarkyti ir užmiršti. Senasis detektyvas neturėjo laiko 
kvailiams. 

Kovartas vėl žvilgtelėjo į telefoną. Purtydamas galvą, lyg atsi- 
sakytų vykdyti kokį įsakymą, kurio jam niekas nedavė, priglau- 
dė ragelį prie ausies ir surinko motelio registratūros numerį. 

-— Čia Kovartas iš šimtas pirmojo kambario. Norėčiau, kad 
pažadintumėte penktą valandą ryto. 

— Taip, pone. Anksti keliatės? 

- Taip. 

- Šimtas pirmas kambarys penktą ryto. Aišku. 

Jis padėjo ragelį ir išsitiesė ant lovos. Pasijuto bjauriai, pagal- 
vojęs, kad visame pasaulyje vienintelis žmogus, su kuriuo galėjo 
pasikalbėti, buvo tuščio motelio naktinės pamainos administrato- 
rius. Atsigulė ant šono ir pradėjo laukti sutartosios valandos. 

Naktis jį apgaubė kaip didelis kostiumas. Karštis ir drėgmė kaip 
kašmyras užpildė juodą naktį. Retkarčiais tolimą dangų nutvieks- 
davo šviesos blyksniai, nes Meksikos įlankoje prie Pensakolos 
pakrantės siautė didžiulė audra. Teniui Braunui tas vaizdas pri- 
minė tolumoje vykstančius mūšius. Tačiau Pačiula išliko tyli, lyg 
netoliese kariaujančios milžiniškos pajėgos būtų ją aplenkusios. 
Jis vėl sutelkė dėmesį į miegančią gatvę, kuria važiavo. Iš deši- 
nės tamsoje matė nykią ir neišvaizdžią mokyklą, laukiančią vai- 
kų antplūdžio, kuris suteikia gyvybės. Klausėsi automobilio ra- 
tų keliamo traškesio, kai važiavo žvyrkeliu, ir akimirkai sustojo 
prie gluosnio, per petį pažvelgdė į mokyklos pastatą. 

Čia viskas prasidėjo. Štai čia ji įlipo į automobilį. Kodėl ji tai 
padarė? Kodėl ji neįžvelgė pavojaus ir nepabėgo į saugią vietą? 
Arba nešaukė pagalbos? 

Kaltas buvo jos amžius, suvokė jis, toks pat kaip ir jo dukros. 
Pakankamai suaugusi, kad būtų pažeidžiama visų pasaulio siau- 
bų, bet per jauna, kad juos pažintų. Jis pagalvojo apie visus tuos 
kartus, kai sėdėdavo priešais savo dukrą ir Džoanę Šraiver, svars- 
tydamas, ar išdėstyti joms tiesą apie tai, kas tyko pasaulyje, bet 
galų gale nuvarydavo į šalį galvoje aidinčius siaubus ir palikdavo 
j0ms dar vieną dieną, dar vieną valandą, dar vieną minutę naivu- 
mo ir jo teikiamos laisvės. 

Kai viską sužinai, kažką prarandi, pagalvojo. 

Jis prisiminė pirmą kartą, kai kažkas spjovė į ji žodį „negras“, 
ir pamoką, kurią jis tą kartą išmoko. Jam buvo penkeri metai, 
jis grįžo namo verkdamas. Motina jį ramino, ir tai padėjo pasi- 
justi geriau, bet ji negalėjo jam pasakyti, kad daugiau to nebeat- 
sitiks. Jis žinojo, kad kažkas prarasta — nuo pat tos akimirkos. 
Apie blogį sužinome pamažu, bet visam laikui. Išankstiniai nu- 
sistatymai. Neapykanta. Prievarta. Žmogžudystė. Kiekviena pa- 
moka nuplėšia truputėlį jaunatviško viltingumo. 

Jis paspaudė greičio pedalą ir pavažiavo kelis kvartalus link 

Šraiverių namų. Virtuvėje bei svetainėje degė šviesa, ir jis aki- 
mirką svarstė, gal prieiti prie paradinių durų ir įeiti vidun. Jis 
žinojo, kad ten būtų laukiamas. Jie jam pasiūlytų kavos, gal ko 
nors užkąsti. Kadaise mes buvome draugai, bet jau nebe, pagal- 
vojo. Dabar aš jiems esu baisių dalykų priminimas. Jie pasodin- 
tų jį svetainėje ir mandagiai lauktų, kol jis pasakys, ko atėjo. Jis 
turėtų išgalvoti ką nors, kas skambėtų gana oficialiai. Negalėtų 
jiems pasakyti nieko tikra apie tai, kas atsitiko, kol pats nebus 
tikras, kokia iš tiesų yra situacija. 

Ir pagaliau jis suprato, kad jie pradėtų kalbėti apie savo dukrą, 
pasakytų jau senokai nesulaukiantys jo dukros svečiuose, o tai bū- 
tų pernelyg skaudu girdėti. Visa tai būtų pernelyg skaudu girdėti. 

Jis liko lauke tiesiog žiūrėdamas į namo langus, kol šviesos už- 
geso ir Šraiveriai užmigo neramiu vėlyvos nakties miegu, kaip ir 
kasnakt. 

Pasijuto keistai nematomas - lyg šešėlis, įsiliejantis į tamsą. 
Staiga jam toptelėjo baisi mintis, kad Robertas Erlas Fergiuso- 
nas jautėsi taip pat, kai sėlino per nakties tamsumą, slėpdamasis 
nuo žvilgsnių. Ar taip viskas ir vyksta, paklausė jis mintyse. Į šį 
klausimą negalėjo atsakyti. Važiavo nuo jaunystės pažįstamomis 
gatvėmis, gatvėmis, šnabždančiomis apie amžių ir tęstinumą, pas- 
kui įvažiavo į naujesnį priemiesčio kvartalą, šaukte šaukiantį apie 
pokyčius ir ateitį. Jis jautė miesto struktūrą, beveik kaip ūkinin- 
kas, tarp pirštų patrynęs dirvožemio. Jis pasiekė savo gatvę, pa- 
stebėjo žymėtą policijos patrulio automobilį kvartalo vidurkely- 
Je ir sustojo prie jo. 

Uniformuotas pareigūnas iškart iššoko iš už vairo vienoje ran- 
koje laikydamas ginklą, kitoje — žibintuvėlį, kuriuo pašvietė į 
Tenio pusę. 

Šis išlipo iš automobilio. 

— Čia aš, leitenantas Braunas, — pasakė ramiai. 

Jaunasis pareigūnas prisiartino prie jo. 

- Jėzau, leitenante, velniškai mane išgąsdinot. 

— Atsiprašau. Tiesiog tikrinu. 

— Eisit į vidų, pone? Norit, kad važiuočiau? 

— Ne. Pasilik. Turiu kitų labai svarbių reikalų. 

- Supratau. 

— Ar matei ką nors neįprasta? 

— Ne, pone. Tiesą sakant, taip, pone, vieną dalyką, bet tik- 
riausiai tai nieko nereiškia. Naujo modelio tamsios spalvos tfor- 
dą. Kitos valstijos numeriais. Dukart pravažiavo maždaug prieš 
valandą. Taip lėtai, lyg mane sektų. Turbūt reikėjo užsirašyti ma- 
šinos numerius, bet praleidau progą. Pagalvojau, kad derėtų jį 
sustabdyti, bet jis nebesugrįžo. Tai viskas. Nieko daugiau. 

- Ar matei vairuotoją? 

- Ne, pone. Pirmą kartą nelabai kreipiau dėmesį. Įsižiūrėjau 
tik kai pravažiavo antrą kartą. Tai mane ir sudomino. Tikriau- 
siai kas nors atvažiavo aplankyti giminių ir pasiklydo. 

Tenis Braunas pažvelgė į jaunąjį policininką ir linktelėjo. Jis 
nejautė jokios baimės, tik šaltą supratimą, kad gal pro šalį lėtai 
pravažiavo mirtis. 

- Taip. Tikriausiai taip. Bet būk budrus, gerai? 

- Taip, pone. Mane pakeis už kokio pusvalandžio, pasirūpin- 
siu, kad kitas pareigūnas žinotų apie fordą. 

"Tenis Braunas pakėlė ranką prie kaktos, lyg atiduodamas pa- 
garbą, ir sugrįžo į automobilį. Pažiūrėjo į savo namus. Visos švie- 
sos išjungtos. Rytoj reikia į mokyklą, pagalvojo jis. Galvoje iški- 
lo krūva buitinių rūpesčių. Jis suprato, kad didžiąją jo gyvenimo 
dalį dabar užtemdė Roberto Erlo Fergiusono paieškos. Jis dėl 
to nesijautė kaltas - policininkams buvo įprastos manijos ir nor- 
malaus gyvenimo pamiršimas. Jis pajuto ramybės antplūdį. Tau 
pasisekė, tėti. Priversk jas laiku paruošti namų darbus, išjunk tą 
prakeiktą televizorių, kol pernelyg nesiskundžia, ir paguldyk į 
lovą. 

Kelias akimirkas jis norėjo įeiti vidun ir iš viršaus pažvelgti į 
savo miegančių dukterų veidus, galbūt pažiūrėti į tėvą, kuris tur- 

būt knarkia svetainėje ant fotelio, sapnuodamas viskio atneštą 
sapną. Kai mergaitės nueidavo miegoti, jo tėvas dažnai išgerda- 
vo porą stiklų — tai jam padėdavo kovoti su artrito skausmais. 
Kartkartėmis Tenis Braunas prisidėdavo prie tėvo — jo paties 
skausmus prireikdavo panašiai slopinti. Jis nejučiomis šyptelė- 
j0, prisimindamas šeimyniniame gyvenime randamą ramybę. Aki- 
mirką greta savęs automobilyje įsivaizdavo savo mirusią žmoną 
ir beveik norėjo su ja pasišnekėti. 

Ką aš pasakyčiau? — paklausė savęs. 

Kad man ne taip jau blogai sekasi, pagalvojo. Bet dabar man 
reikia sutvarkyti reikalus. Sutvarkyti sužlugdytus reikalus taip 
gerai, kaip sugebėsiu. 

Padaryti, kad vėl būtų saugu. 

Jis linktelėjo pats sau ir pasuko automobilį nuo šaligatvio. Nu- 
važiavo tolyn, lėkė pažįstamais keliais, atsiminimų vietomis. Jautė 
Fergiusoną kaip kokį blogą kvapą, tvyrantį virš miesto. Važinė- 
damas jis jautėsi geriau, lyg būdraudamas galėtų apsaugoti mies- 
telį nelyginant skydas. Net nepagalvojęs, kad jam derėtų numig- 
ti, važinėjo pirmyn atgal savo atsiminimų keliais, laukdamas, kol 
naktis pasibaigs ir jis galės gerai matyti, kad darytų tai, ką priva- 
lo padaryti. 


DVIDEŠIMT SEPTINTAS SKYRIUS 


Du tušti lizdai 


Aušros šviesa iš pradžių atrodė neskubanti išsklaidyti šešėlių. Ji 
migla aptraukė formas ir pavertė pasaulį tylia, įtartina vieta. Buvo 
dar tamsu, kai Tenis Braunas pasiėmė iš motelio Kovartą ir Šei- 
fer. Jie važiavo tuščiomis gatvėmis pro žibintų šviesas ir neoni- 
nius užrašus — menką apšvietimą, kuris tik išryškino vienatvės 
jausmą, ateinantį drauge su ankstyvu rytu. Jie prasilenkė su ke- 
liais kitais automobiliais, retkarčiais su vienu kitu sunkvežimiu. 
Šaligatviai buvo tušti. Nedidelėje spurginėje Kovartas pastebėjo 
kelis žmones — vienintelį ženklą, kad jie ne vieni visame mieste. 
Braunas važiavo greitai, pralėkė „Stop“ ženklus ir dvi raudo- 
nas šviesas; po kelių minučių jie jau buvo už miesto, važiavo 
apsupti laukų. Pačiula labai greitai pradingo jiems už nugarų. 
Atrodė, lyg žemė ištiesė rankas ir apglėbusi juos nusitempė į 
įvairiaspalvį nukarusių gluosnių, didelių susipynusių gervuogy- 
nų ir mažų pušynų labirintą. Šviesa ir tamsa, prislopintos žalios, 
rudos ir pilkos spalvos — viskas buvo susimaišę į vientisą masę, 
todėl atrodė, kad jie įžengė į nuolat besikeičiančią miško jūrą. 
Policijos leitenantas išsuko iš pagrindinio kelio, automobilis 
kratėsi ir tirtėjo, kol pagaliau užšoko ant tvirto, kieto purvo, 
tiesiai po medžių skliautais vedančio į Fergiusono senelės na- 
mus. Kovartą užplūdo bauginanti prisiminimų banga, lyg tai, 

kad jam jau yra tekę važiuoti šiuo keliu, jį būtų ir raminę, ir 
drauge gąsdinę. 

Jis bandė nuspėti, kas atsitiks, bet jautė tik nerimą ir jaudulį. 
Atsiminė prieš daugelį mėnesių gautą laišką: ...1usikaltimą, ku- 
rio AŠ NEĮVYKDŽIA U. Suspaudė ranktūrį ir pažvelgė tiesiai į 
priekį. 

Iš galinės sėdynės atsklido ir tirštame ore nuskambėjo An- 
drėjos Šeifer balsas: 

— Maniau, sakėt, kad turėsim pastiprinimą. Aš nieko nema- 
tau. Ką sumanėt? 

Braunas atsakė staigiu, kapotu, griežtu balsu, atbaidančiu to- 
lesnius klausimus: 

— Galėsime išsikviesti pagalbą, jei jos prireiks. 

— O kodėl su mumis nėra kitų policininkų? Ar mums nereikėtų 
bent jau dar kelių pareigūnų? 

— Viskas bus gerai. 

— Kur prakeiktas pastiprinimas? 

Jis sugriežė dantimis ir piktai atrėžė: 

- Jis mūsų laukia. 

— Kur? 

— Netoliese. 

- Galėtumėt parodyti? 

- Žinoma, - atsakė jis šaltai. Braunas atsisapstė švarką ir iš 
dėklo išsitraukė tarnybinį ginklą. — Štai. Laiminga? 

Tas žodis nutraukė jų pokalbį ir sukėlė Šeifer buką įtūžį. Jos 
nestebino tai, kad jie viską darys vieni. Tiesą sakant, ji suvokė, 
kad taip jai labiau patinka. Įsivaizdavo Fergiusono veidą, kai ji 
atvyks į jo senelės trobą. Jis manė, kad mane atbaidė. Manė, 
kad aš nuo jo bėgsiu, pasakė mintyse. Na, štai ir aš. Ir aš nesu 
kokia nors maža dvylikametė, kuri negali apsiginti. Ji nuleido 
ranką ir uždėjo ją ant savo pistoleto. Žvilgtelėjo į Kovartą, bet 
pastebėjo, kad reporteris žiūri pirmyn, nekreipdamas dėmesio į 
tai, kas buvo pasakyta. 

Tą akimirką ji pagalvojo, kad niekada nepriartės prie buvimo 
policininke esmės arčiau, net yra dabar. Jų tikslo siekimas buvo 
aukščiau nei tokie žemiški rūpesčiai kaip teisės ir įrodymai — 
tai, ką jie darė, buvo visiškai kitoks reikalas. Ji paklausė savęs, 
ar buvimas netoli mirties visuomet varo žmones iš proto, ir pati 
atsakė į savo klausimą: žinoma. 

— Gerai, - pasakė ji po akimirkos, ne visai pasitikėdama savo 
balsu. - Koks planas? 

Atsitrenkęs į kauburį, automobilis susvirduliavo. 

- Jėzau, - pasakė ji, sugriebdama sėdynę priešais, - tas vyru- 
kas išties gyvena užkampyje. 

— Ten toliau vien raistas, - tarė Kovartas. - Kitoje pusėje — 
prasta dirbama žemė. 

Prisiminė, kad būtent taip jam sakė Vilkoksas. 

— Tai koks planas? — paklausė jis Tenio Brauno. 

Policijos leitenantas lėtai pasuko į šalikelę ir sustabdė auto- 
mobilį. Jis atsidarė savo langelį ir į mašiną priėjo drėgno tiršto 
oro. Jis mostelėjo tolyn, į pilkėjančią juodumą, kur maišėsi tam- 
sa Ir šviesa. 

— Fergiusono močiutės lūšna yra maždaug už ketvirčio kilo- 
metro į tą pusę, - pasakė. - Mes nueisim likusią kelio dalį. Taip 
mes nieko be reikalo nepažadinsime. Toliau viskas labai papras- 
ta. Detektyve Šeifer, jūs apeisite trobą ir lauksit prie galinio iš- 
ėjimo. Būkit pasiruošusi ginklą. Stebėkite galines duris. Tiesiog 
turim būti tikri, kad jis pro jas neišsidangins. Jei bandys — su- 
stabdykit jį. Supratot? Sustabdykit... 

— Ar jūs sakote... 

— Aš sakau - sustabdykite. Esu tikras, kad Monro apygardoje 
procedūros tokios pačios kaip ir čia, Eskambijoje. Tas šunsnu- 
kis įtariamas žmogžudyste. Keliomis žmogžudystėmis, taip pat 
ir dėl policijos pareigūno dingimo. Tai visos priežastys, kurių 
mums reikia. Be to, jis yra teistas nusikaltėlis. Bent jau kažkada 
toks buvo... - Braunas žvilgtelėjo į Kovartą. Šis nieko neatsakė. — 

Todėl žinote taisykles dėl mirtinų ginklų panaudojimo. Pati išsi- 
aiškinsit, ką daryti. 

Šeifer pabalo, jos oda tapo tokia blyški, kaip juos supantis 
oras. Bet ji ryžtingai linktelėjo. 

— Supratau, - pasakė, bandydama kalbėti tvirtu balsu. — Ar 
manot, kad jis ginkluotas? Ar laukia mūsų? 

Braunas gūžtelėjo pečiais. 

— Jis tikriausiai ginkluotas. Bet nemanau, kad būtų pasiren- 
gęs ir mūsų lauktų. Mes labai skubėjom čia atvykti. Turbūt nusi- 
gavom čia taip pat greitai kaip ir jis. Nemanau, kad jis bus visiš- 
kai pasiruošęs. Bent kol kas. Bet prisiminkit vieną dalyką — čia 
j0 teritorija. 

Ji pritariamai sumurmėjo. 

Tenis Braunas giliai įkvėpė. Iš pradžių jo balsas buvo šaltas, 
lygus. Paskui, pakeisdama nuovargį, atsirado grėsminga gaidelė, 
išduodanti, kad jis manė viską jau greit pasibaigsiant. 

- Supratot? - paklausė. - Nenoriu, kad jis išlėktų pro galines 
duris ir pabėgtų į pelkę. Jei pateks ten, nemanau, kad kada nors 
jį atrasim. Jis užaugo šioje apylinkėje ir... 

- Aš jį sustabdysiu, — tarė ji. Nepridūrė šį kartą, nors tie žo- 
džiai skambėjo jų visų galvose. 

— Gerai, - tęsė Braunas. - Mudu su Kovartu eisim į priekį. 
Neturiu orderio, todėl viską sugalvosiu vietoj. Spėju, kad pasi- 
belsiu į duris, pranešiu, kas esu, ir įeisiu į vidų. Nėra kito būdo 
tai padaryti. Eina velniop tos procedūros. 

— O kaip aš? - paklausė Kovartas. 

— Jūs ne policijos pareigūnas. Todėl negaliu reguliuoti jūsų 
veiksmų. Norit eiti drauge? Užduoti savo klausimus? Darykit, 
ką norit, man tai netrukdo. Tik nenoriu, kad koks nors advoka- 
tas pasakytų, jog pažeidžiau Fergiusono teises — ir vėl - dėl to, 
kad aš jus pasiėmiau su savim. Todėl darykit, ka norit. Eikit 
šalin. Eikit vidun. Darykit bet ką. Supratot? 

- Supratau. 

— Tai teisinga. Supratot? 

— Viskas gerai, - linktelėjo Kovartas. Skirtingi, bet siekiantys 
to paties. Vienas vyras pasibeldžia į duris su ginklu, o kitas - su 
klausimu. Abu ieško tų pačių atsakymų. 

— Ar ketinat jį suimti? — paklausė Šeifer. - Kuo kaltindami? 

— Na, pirma aš jam pasiūlysiu ateiti į apklausą. Pažiūrėsim, ar 
jis sutiks eiti su mumis savo noru. Bet vis tiek jį pasiimsim. Jei 
reikės, antrąkart suimsiu už Džoanės Šraiver nužudymą. Kaip 
sakiau vakar? Trukdymas policijos pareigūnams ir melaginga prie- 
saika. Bet jis vienaip ar kitaip eis sa mumis. O kai jau bus nuo- 
vadoje, galėsim aiškintis, kas atsitiko. 

- Ar ketinat jo paklausti... 

— Aš ketinu būti mandagus, - atsakė Braunas. Liūdna blanki 
šypsena šmėkštelėjo jo lūpų kampuose. - Rankoje laikydamas 
užtaisytą ginklą, padėjęs pirštą ant gaiduko, nutaikęs jį tiesiai 
tam šunsnukiui į veidą. 

Ji linktelėjo. 

- Jis negalės išsisukti, - tyliai tarė Braunas. - Jis nužudė Briusą. 
Jis nužudė Džoanę. Nežinau, kiek dar kitų. Bet kitų yra. Viskas 
baigsis dabar. 

Po šių žodžių stojo tyla. 

Kovartas nusisuko nuo detektyvų. Pagalvojo: ateina laikas, kai 
teisme būtini įkalčiai iš tiesų nieko nebekeičia. Keli šviesos spin- 
duliai pralindo pro medžių šakas — jų užteko, kad prieš juos 
nusitiesęs kelias įgautų formą. 

- O kaip jūs? - policijos leitenantas staiga paklausė Kovartą. 
Jo balsas nutraukė tylą. - Ar viskas aišku? 

— Gana aišku. 

Braunas uždėjo ranką ant durelių rankenos, staigiai truktelė- 
jo ir pastūmė automobilio duris. 

— Puiku, - pasakė, nepajėgdamas iš savo balso ištrinti švelnios 
pašaipos gaidelės. - Tuomet eime. 

Jis iššoko iš automobilio ir leidosi siauru juodo purvo keliu- 

ku, truputį palinkęs, lyg eitų prieš smarkios audros vėją. Kovar- 
tas kelias akimirkas sekė ryžtingą policininko eiseną ir pagalvo- 
jo: Ar kada nors galėsiu iš tikrųjų suprasti, kas dedasi jo galvoje? 
Arba Roberto Erlo Fergiusono galvoje? Abu vyrai atrodė vieno- 
dai mįslingi. Jis kuo greičiau nuginė šią mintį ir skubiai pasivijo 
Brauną. Šeifer ėjo iš kitos pusės, jie sutartinai žengė į priekį, bet 
žingsnius slopino rytinė migla, kuri vyniojosi aplink kojas kaip 
pilkos dūmų gyvatės. 


Kovartas pirmas pastebėjo lūšną, įspraustą į proskyną, kurioje 
baigėsi kelias. Drėgnas pelkių rūkas, susikaupęs priešais trobe- 
lę, teikė jai baugią vaiduoklišką išvaizdą. Viduje nebuvo šviesų; 
iš pirmo žvilgsnio jis nepastebėjo nieko judančio, tikėjosi, kad 
jie spėjo ateiti prieš kam nors atsibundant. Senoji moteriškė tur- 
būt keliasi prieš giedant gaidžiams, pagalvojo jis, o tada tikriau- 
siai skundžiasi, kad tie seni paukščiai vėluoja. Sulėtinęs žingsnį 
Kovartas lūkuriavo šešėliuose ir apžiūrinėjo namą. 

— Jis čia, -— tyliai pasakė Braunas. 

Kovartas pasisuko į jį. 

— Iš kur žinote? 

Policijos leitenantas pirštu parodė į aną namo pusę. Kovartas 
pažvelgė ten ir pamatė automobilio galą, kyšantį iš už verandos 
krašto. Jis gerai įsižiūrėjo ir įžvelgė purvinas mėlyną ir geltoną 
numerio spalvas — automobilis buvo registruotas Naujajame 
Džersyje. 

— Tai jo stiliaus mašina, - mostelėjęs į automobilį tyliai pasakė 
Braunas. - Keleto metų senumo. Pagaminta Amerikoje. Spėju, 
kad ji neišsiskiria iš milijono kitų. Sunkiai aprašoma. Mašina, 
kuri puikiai susilieja su aplinka. Tokia, kokią turėjo ir anksčiau. 

Jis pasisuko į Šeifer, uždėjo ranką jai ant peties ir tvirtai su- 
spaudė. Kovartas pagalvojo, kad tai pirmas jo parodytas drau- 
giško elgesio ženklas. 

— Yra tik dvejos durys, - pasakė tyliu, vos girdimu balsu, bet 
nepanašiu į šnypščiantį šnabždesį. Jo balsas buvo tvirtas. - Vie- 

nos priekyje - ten būsiu aš. Tr vienos kitoje pusėje - ten būsite 
jūs. Be to, jei neklystu, kairėje pusėje yra langai, štai ten... - jis 
parodė pirštu į namo sieną arčiausiai miško. - Ten miegamieji. 
Aš sugebėsiu stebėti visus langus iš dešinės arba iš vidaus, arba 
iš verandos. Todėl stebėkite galines duris, bet taip pat žinokit, 
kad jis gali mėginti sprukti pro langą. Tiesiog būkite pasiruošu- 
si. Būkit budri. Gerai? 

- Gerai, - atsakė ji. Žodis, išeidamas iš jos lūpų virptelėjo. 

— Noriu, kad liktumėte savo vietoje, kol pašauksiu. Supra- 
tot? Pašauksiu vardu. Būkit tyli. Nesirodykit. Jūs mūsų apsau- 
ginis tinklas. 

— Gerai, - vėl pratarė ji. 

— Ar kada nors anksčiau teko daryti ką nors panašaus? - stai- 
ga paklausė Tenis Braunas. Šyptelėjęs pridūrė: - Tikriausiai tu- 
rėjau to paklausti anksčiau... 

Ji papurtė galvą. 

— Daug suėmimų. Girti vairuotojai ir smulkūs vagys. Keli prie- 
vartautojai. Nieko panašaus į Fergiusoną. 

— Tokių kaip Fergiusonas nedaug, — pašnibždomis ištarė Ko- 
vartas. 

- Nesijaudinkite, - pasakė Braunas tebesišypsodamas. - Jis bai- 
lys. Drąsus su mažomis mergaitėmis ir persigandusiais paaugliais, 
bet nesugeba susitvarkyti su tokiais žmonėmis kaip mudu... 

Braunas kalbėjo švelniai, raminamai. Kovartui norėjosi pri- 
minti Briuso Vilkokso vardą, bet susilaikė. 

— „„atsiminkite tai. Tikrai nebus nieko sunkaus... - jis tai pa- 
sakė pietietiška intonacija, palengvindamas savo tariamų žodžių 
svorį. — O dabar reikia pajudėti, kol dar neprašvito ir žmonės 
neatsibudo. 

Šeifer linktelėjo, žengė į priekį, bet sustojo. 

- Šuo? — sušnabždėjo ji greitai, nervingai. 

— Nėra, - pasakė Braunas. — Vos tik pasieksit kampą, aš priei- 
siu prie priekinio įėjimo. Toliau eikit iki galo. Žinosit, kad pasie- 
kiau duris, nes kai tai padarysiu, tikrai nebūsiu tylus. 

Šeifer trumpam užmerkė akis, giliai įkvėpė ir mintyse padrą- 
sino save. Pagalvojo: šįkart jokių klaidų. Žvilgtelėjo į namuką ir 
pamanė, kad jis labai mažas, todėl tikrai nebus progos suklysti. 

— Varom, - tarė. Kiek pasilenkusi, beveik ristele bėgdama per 
miglą ir drėgną orą, greitai perėjo tuščią kiemą. 

Kovartas pamatė, kad eidama prie namo kampo pistoletą ji 
laiko rankoje nuleidusi, bet pasiruošusi šauti. 

— Ar viską stebite, Kovartai? — paklausė Braunas. Jo balsas už- 
pildė kažkokią tuštumą reporterio viduje. — Ar viską įsimenate? 

— Įsimenu, - atsakė jis, sukąsdamas dantis. 

— Kur jūsų užrašų knygelė? 

Kovartas iškėlė ranką. Suspaudęs ploną knygutę, ja pamoja- 
vo. Braunas šyptelėjo. 

— Puiku, kad jūs ginkluotas ir pavojingas, - tarė. 

Kovartas dėbtelėjo į jį. 

— Tai juokelis, Kovartai. Nesinervinkit. 

Kovartas linktelėjo. Jis stebėjo policininką, o šio akys buvo 
įbestos į Šeifer, trumpam sustojusią ties trobos kampu. Braunas 
šypsojosi, bet tik vos vos. Jis išsitiesė ir pasipurtė kaip koks di- 
džiulis gyvūnas, kuris nusikrato mieguistumą po žiemos. Kovar- 
tas suvokė, kad Braunas — tarytum karys, kurio baimė ir neri- 
mas dėl ateinančio mūšio dingsta vos tik jam prieš akis išnyra 
priešas. Braunas tuo nesidžiaugė, bet atrodė pasiruošęs bet ko- 
kiam pavojui ar nežinomybei, kurie laukė lūšnoje anapus leng- 
vos rytinės šviesos ir besiraizgančios pilkos miglos. Reporteris 
pažvelgė į savo rankas, lyg jos būtų langas į jo jausmus. Jos atro- 
dė blyškios, bet nedrebėjo. Tiek daug nuėjau, pagalvojo. Reikia 
išlikti iki galo. 

— Tiesą sakant, - atsakė jis, - neblogas juokas. Turint galvoje 
aplinkybes. 

Abu vyrai nusišypsojo, bet tikrai ne dėl kokio nors sąmojo. 

— Na, gerai, - pasakė Tenis Braunas. - Metas rytiniam pabu- 
dinimui. 

Jis atsisuko į namą ir prisiminė pirmąjį kartą, kai čia atvažia- 
vo ieškodamas Fergiusono. Jis nesuprato, kokią neapykantos ir 
įtūžio audrą sukelia atvykdamas. Visi jausmai, kuriuos norėjo 
užmiršti Pačiula, vėl iškilo į paviršių, kai Robertas Erlas Fergiu- 
sonas buvo areštuotas norint apklausti dėl Džoanės Šraiver nu- 
žudymo. Jis jokiu būdu nenorėjo antrąkart to patirti. 

Braunas skubiai leidosi žingsniuoti tiesiai per kietai suplūktą 
priekinio kiemo purvą, nesidairydamas, ar Kovartas jį seka. Re- 
porteris vieną kartą įkvėpė, akimirką galvodamas, kodėl oras jo 
burnoje toks sausas, bet suprato, kad ne oras sausas, o jo burna 
išdžiūvusi, ir nedelsdamas žengė į priekį, kad neatsiliktų nuo 
policijos leitenanto. 


Braunas sustojo prie paradinių durų laiptelių. Jis atsisuko į Ko- 
vartą ir sušnypštė: 

- Jei viskas įvyks greitai, būkit atsargus, kad nesipainiotumė- 
te man po kojom. 

Kovartas linktelėjo. Jis jautė, kaip jaudulys apima kūną, išva- 
ro galvoje aidinčią baimę. 

— Einam, - tarė policininkas. 

Jis keliais dideliais šuoliais užšoko laiptais į viršų. Kovartas 
nuskubėjo paskui. Jų kojos sukaukšėjo į baltai dažytas medines 
lentas, girgždančias ir skrebančias visiškai tyliame ryto ore. Brau- 
nas atsirėmė į sieną prie durų ir mostelėjo Kovartui atsiremti 
kitoje pusėje. Jis atvėrė pirmas duris ir pagriebė antrųjų ranke- 
ną. Lėtai nuspaudė, bet durys neatsidarė. 

— Užrakinta? — sušnabždėjo Kovartas. 

— Ne. Manau, užstrigo. 

Jis vėl paspaudė rankeną. Krestelėjo galvą Kovarto pusėn. Ta- 
da suspaudė laisvąją ranką į kumštį ir triskart stipriai trinktelėjo 
suskilinėjusį medinį paviršių, sudrebindamas visą namą. 

— Fergiusonai! Policija! Atidaryk duris! 

Net nespėjus nutilti gaudžiančiam balso aidui, jis čiupo prie- 

kines duris ir plačiai jas atlapojo. Tada pakėlė koją ir smarkiai 
spyrė į antrąsias. Jų stakta sutraškėjo, garsas buvo panašus į 
šūvį, Kovartas iš nuostabos šoktelėjo. Braunas antrą kartą pasi- 
ruošė, tiksliai taikydamasis į duris, ir vėl spyrė. 

Durys įlinko ir truputį prasivėrė. 

- Policija! - vėl sušuko jis. 

Tada stambusis detektyvas visu svoriu užgulė duris, atkišęs 
vieną petį į prieki, kaip koks pakvaišęs amerikietiškojo futbolo 
žaidėjas, su kamuoliu rankoje šokantis į vartus paskutinėmis 
rungtynių sekundėmis. 

Durys traškėdamos, lūždamos atsidarė. 

"Ienis Braunas įlėkė į svetainę kaip pamišęs: palinkęs, iškėlęs 
ginklą ir mojuodamas juo į visas puses. Jis vėl išrėkė: 

— Policija! Fergiusonai, išlįsk! 

Kovartas kelias sekundes dvejojo, tada, nurijęs seiles, įėjo į 
namą jam iš paskos, painiojantis mintims, galvoje vis dar aidint 
laužiamų durų traškesiui. Jautėsi taip, lyg šoktų nuo skardžio ir 
nuo didžiulio greičio jo ausyse švilptų vėjas. 

- Eina po velnių! - suriko Braunas, lyg rėkdamas dar vieną 
įsakymą, ir staiga nutilo. 

Iš kito kambario įėjo Robertas Erlas Fergiusonas. 

Akimirką jo tamsi oda susiliejo su name tvyrančiais pilkais 
ryto šešėliais. Tada jis lėtai patraukė prisilenkusio policijos lei- 
tenanto link. Žudikas vilkėjo palaidus tamsiai mėlynus marš- 
kinėlius ir paskubom užsimautus išblukusius džinsus. Jis buvo 
basas, kojos šlepsėjo į nublizgintas kietmedžio grindis. Ran- 
kos buvo abejingai, beveik lengvabūdiškai iškeltos, lyg jis su 
ironija pasiduotų. Jis žengė į priekį ir atsistojo priešais Tenį 
Brauną, kuris lėtai, atsargiai išsitiesė, išlaikydamas atstumą tarp 
savęs ir žudiko. Apgaulinga šypsena iškreipė Fergiusono vei- 
dą, o akys, apžvelgdamos kambarį, lakstė akiduobėse. Jis aki- 
mirką dirstelėjo į išlaužtas duris, paskui į Kovartą. Tada pa- 
žvelgė tiesiai į Brauną. 

— Užmokėsi man už tas duris? - paklausė. - Jos buvo neužra- 
kintos. Tiesiog užstrigusios. Nereikėjo jų laužti. Kaimiečiams 
nereikia rakinti durų. Puikiai tai žinai. Na, detektyve, ko iš ma- 
nęs nori? 

Žudiko balse nebuvo jokios skubos ar panikos. Tiesiog erzi- 
nanti ramybė, lyg jis būtų laukęs jų atvykstant. 

— Žinai, ko aš iš tavęs noriu, - iškošė Braunas. Jis buvo su- 
kandęs dantis ir nutaikęs ginklą Fergiusonui į krūtinę. 

Bet abu vyrai laikėsi atokiai, nepatikliai žiūrėjo vienas į kitą. 

— Aš žinau, ko tu nori. Nori ko nors, ką galėtum apkaltinti. 
Visuomet nori to paties, - šaltai atrėžė Fergiusonas. 

Jis atsargiai pasižiūrėjo į nutaikytą ginklą. Tada, primerkęs 
akis, kad jos atrodytų tokios pat piktos kaip ir balsas, pažvelgė 
tiesiai į policininką. 

- Aš beginklis, - pasakė. Jis ištiesė abi rankas plaštakomis į 
viršų. — Ir nieko nepadariau. Tau nereikia to ginklo. 

Kai Tenis Braunas nepajudino ginklo vamzdžio, Kovartas pa- 
matė, kad akimirką Fergiusono akyse pasirodė susierzinimas ir 
abejonė. Bet išnyko taip pat greit, kaip ir atsirado. Fergiusonas 
kalbėjo kaip žmogus, kuris tuoj tuoj įnirš. Kovartas pažvelgė į 
Brauną ir suprato - jis nieko negali padaryti. 

Žudikas atsisuko į Kovartą, nekreipdamas dėmesio į polici- 
ninką. Jis perkreipė lūpas ir nuo jo šypsenos reporterio nugara 
nuėjo pagaugais. 

— Ar dėl to jūs čia, pone Kovartai? Tikėjausi, kad pasirodys 
detektyvas, bet jūs, maniau, susiprotėsit. O gal turit kokią nors 
kitą priežastį? 

— Ne. Tiesiog ir toliau ieškau atsakymų, - kimiai pasakė Ko- 
vartas. 

— Maniau, po mūsų pokalbio prieš kelias dienas likote paten- 
kintas atsakymais. Aš tikrai neįsivaizduoju, iš kur galėtų kilti dau- 
giau klausimų, pone Kovartai. Maniau, viskas gana aišku. 

Paskutiniai žodžiai buvo ištarti ramiu, lėtu, griežtu balsu. 

— Niekada nebūna viskas aišku. 

— Na, - ištarė Fergiusonas, mostelėdamas į Brauno pusę, — 
dabar tikrai turit vieną atsakymą. Matot, ką daro šitas žmogus. 
Išspiria duris. Grasina žmonėms ginklu. Turbūt ruošiasi vėl ma- 
ne suspardyti, 

Fergiusonas atsisuko į Brauną. 

— Ką šįkart norėtum iš manęs išspardyti? 

Tenis Braunas jam neatsakė. Kovartas papurtė galvą. 

— Ne šį kartą, — tarė jis. 

Fergiusonas piktai pažvelgė į jį. Jo rankų raumenys įsitempė, 
o ant kaklo iškilo venos. 

— Aš nieko negaliu jums pasakyti, - tarė Fergiusonas, o jo 
žodžiai tvoskė pykčiu. Jis žengė žingsnį reporterio link, bet su- 
sivaldė. Kovartas matė, kaip jis stengiasi susitvardyti, kaip įvei- 
kia save ir atsipalaiduoja. Tada atsirėmė į sieną. 

— Aš nieko nežinau. O šiaip, kur tavo partneris, leitenante? 
Ar vėl mane primuši? Aš pasiilgau detektyvo Vilkokso. Ar tau 
prireiks jo pagalbos? 

— Pasakyk man, kur jis yra... - atrėžė Tenis Braunas. Jo balsas 
buvo kaip plieniniai ašmenys, ir žodžiai kaip kardai perkirto at- 
stumą tarp jų. - Buvai paskutinis jį matęs žmogus. 

- Tikrai? - Fergiusonas kalbėjo taip, lyg būtų visą naktį gal- 
vojęs atsakymus, lyg būtų laukęs to, kas įvyks iš ryto. Jis prakal- 
bo greičiau: 

— Ar galiu nuleisti rankas, bent kol kalbėsimės? 

— Ne. Kas atsitiko Vilkoksui? 

Fergiusonas vėl šyptelėjo. Jis vis dėlto nuleido rankas. 

- Iš kur, po velnių, galėčiau žinoti? Jis kur nors dingo? Ti- 
kiuosi, prasmego į pragarą, - jo šypsena išsiplėtė į pajuokiamą 
išsiviepimą. 

— Niuarkas, - tarė Tenis Braunas. 

- "Tas pats, kas pragaras, - atsakė Fergiusonas. 

Braunas prisimerkė. Po akimirkos tylos Fergiusonas pra- 
šneko: 

— Aš jo ten nemačiau. Po galais, aš tik vakar vakare grįžau į 
Pačiulą. Iš ten ilga kelionė. Sakai, Vilkoksas buvo Niuarke? 

- Jis tave matė. Jis tave persekiojo. 

— Na, aš apie tai nieko nežinau. Tiesa, prieš kelias naktis 
mane sekė kažkoks pamišęs baltaodis, bet nemačiau jo veido. 
Jis prie manęs nepriartėjo. Šiaip ar taip, aš jo atsikračiau vie- 
noje šoninių gatvelių. Smarkiai lijo. Nežinau, kas jam nutiko. 
Žinai, ta miesto dalis, kurioje aš gyvenu, - ten dažnai kas nors 
ką nors persekioja. Ne taip jau neįprasta pradėti greitai bėgti. 
O aš tikrai nenorėčiau būti koks nors baltasis ir vaikštinėti ten 
tamsoje, įei suprantat, ką turiu omeny. Nelabai sveika. Ten žmo- 
nės tau širdį išpjautų, jei už ją galėtų gauti dar vieną dozę ko- 
kaino. 

Jis pažvelgė į Kovartą. 

— Argi ne taip, pone Kovartai? Tiesiog išpjautų širdį. 

Metjų Kovartą užliejo svaiginantis pykčio pliūpsnis. Jis žvel- 
gė į žudiką ir juto, kaip viskas slysta jam iš rankų. Įtūžis ir nusi- 
vylimas nugalėjo proto balsą - jis žengė į priekį, pro Tenį Brau- 
ną, ir bakstelėjo pieštuku į Fergiusoną. 

— Melavai. Melavai man pirma ir meluoji dabar. Tu jį nužudei, 
ar ne? Ir nužudei Džoanę. Nužudei jas visas. Kiek jų buvo? Kiek 
jų, po velnių, buvo? 

Fergiusonas įsitempė. 

— Kalbat kaip pamišėlis, pone Kovartai, — atsakė jis šaltai, 
ramiai. - Tas žmogus... — jis parodė pirštu į Tenį Brauną, - priki- 
šo jums kažkokių beprotiškų minčių. Aš nieko nežudžiau. Prieš 
kelias dienas jau tai sakiau. Ir kartoju dabar. 

Jis pažvelgė į policininką. 

— Neturi kuo man grasinti, Teni Braunai. Neturi jokių įkalčių, 
kurie tau bent minutę leistų būti teismo salėje, neturi nieko, ko 
bet kuris advokatas negalėtų paneigti ir sudraskyti į skutelius. 
Nieko neturi. 

— Ne, - pasakė Kovartas. — Aš viską turiu. 

Fergiusono akys, įsmeigtos į Kovartą, degė pykčiu. Reporte- 
ris staiga pajuto, kaip veidą užlieja karštis. 

— Manot, kad turit kažkokį ypatingą būdą iškapstyti tiesą? 
Neturit. 

Fergiusono rankos susigniaužė į tvirtus kumščius. 

Braunas žengė į priekį, petimi nustumdamas Kovartą į šalį. 

-— Eina velniop. Eik velniop, Bobi Erlai. Noriu, kad važiuo- 
tum su manimi į nuovadą. Eime... 

- Areštuoji mane? 

— Taip. Už Džoanės Šraiver nužudymą. Dar kartą. Už truk- 
dymą teisėtvarkai. Už drabužių slėpimą išvietėje. Už melagingą 
priesaiką. Suimu kaip svarbų liudytoją Vilkokso dingimo byloje. 
To pakaks, kad aiškintumeisi ilgai. 

Tenio Brauno veidas buvo kaip geležinis. Laisvąją ranką jis 
įsikišo į švarko kišenę ir ištraukė antrankius. Ginklu nusitaikė 
Fergiusonui į veidą. 

- Žinai tvarką. Sukis į sieną, kojas plačiai. 

— Suimi mane? — pratarė žudikas ir žengė atgal. Jo balsas buvo 
aukštas, kupinas pykčio. — Aš dėl to nusikaltimo jau buvau išteisin- 
tas. Visa kita, ką išvardijai, yra visiškas mėšlas. Negali to daryti! 

"Ienis Braunas kilstelėjo tarnybinį revolverį. 

— Pažiūrėsim, — pasakė lėtai. Jo akys degė neapykanta. 

- Geriau jau būtum nuo manęs labiau pasislėpęs, Bobi Erlai, 
nes dabar tau viskas baigta. Šią sekundę. Tau viskas baigta. 

- Neturi nieko, ką galėtum panaudoti prieš mane, - šaltai nu- 
sijuokė Fergiusonas. - Jei turėtum, būtum atvažiavęs čia su visa 
supista armijos palyda. O atėjai su kažkokiu prakeiktu reporte- 
riu, turinčiu krūvą nieko nevertų klausimų. 

Jis išspjaudė tuos žodžius kaip keiksmus. 

— Aš liksiu laisvas, Teni Braunai, ir tu tai puikiai žinai. — Jis 
nusijuokė. — Liksiu laisvas. 

Bet Fergiusono žodžiams prieštaravo jo nervingas elgesys. Jo 
pečiai pakumpo, o kojos prasiskėtė, lyg ruošiantis atremti smūgį. 

Tenis Braunas pastebėjo šį judesį. 

— Tik duok man priežastį į tave šauti, — tarė jis. — Juk žinai, 
kad norėčiau. 

— Aš su tavim neisiu, - pasakė Fergiusonas. — Turi orderį? 

— Eisi su manimi, —- nepasidavė Braunas. Jis kalbėjo piktai, 
bet ramiai. — Aš įkišiu tave atgal į mirtininkų kamerą. Girdi? 
Ten, kur tavo vieta. Tau viskas baigta. 

- Pabaigą visada galima atitolinti, - atsakė žudikas, žengda- 
mas atgal. 

— Niekas niekur neis, — išrėžė šaižus balsas. 

Visi trys vyrai atsisuko į jį. 

Kovartas pamatė du šautuvo vamzdžius, paskui - mažą, liesą 
Fergiusono senelę. Ginklas buvo atsuktas į Tenį Brauną. 

— Niekas niekur neis, - pakartojo senoji moteris. — Ypač į 
mirtininkų kamerą. 

Braunas nutaikė savo revolverį tiesiai jai į krūtinę ir tuo pačiu 
metu pritūpė. Ji vilkėjo vaiduokliškus baltus naktinius marški- 
nius, einant jie vijosi apie kojas. Jos plaukai buvo susegti į kuo- 
delį, kojos - basos. Tarsi būtų išlipusi iš patogios lovos tiesiai į 
košmarą. Ranka laikė apglėbusi šautuvą, nukreiptą į policinin- 
ką, kaip ir tada, kai šovė į Kovartą. 

— Ponia Fergiuson, - tyliai pasakė Tenis Braunas, pasiruošęs 
bet kurią akimirką šauti. - Turit nuleisti ginklą. 

— Nepasiimsit mano berniuko, — atsakė ji aršiai. 

— Ponia Fergiuson, turite suprasti, kad... 

— Nenoriu girdėti, ką turėčiau suprasti, tik žinau, kad nepasi- 
imsit mano berniuko. 

— Ponia Fergiuson, neapsunkinkit visko labiau, negu yra. 

— Sunkumai man nieko nereiškia. Gyvenimas buvo sunkus. 
Gal bus lengva numirti. 

— Ponia Fergiuson, nekalbėkit taip. Leiskit man dirbti savo 
darbą. Galų gale viskas bus gerai, pamatysit. 

— Nebandyk užkalbėti man dantų, Teni Braunai. Į šiuos na- 
mus neatnešei nieko, išskyrus rūpesčius. 

— Ne, - ramiai atsakė Braunas, - ne aš čia atnešiau rūpes- 
čius. Tai padarė jūsų anūkas, - jo balse iškart pasigirdo pietie- 
tiška tartis, lyg jis bandytų susišnekėti su sutrikusiu užsienie- 
čiu jo kalba. 

—Tu ir tas prakeiktas reporteris. Turėjau tave seniau nudėti. — 
Ji atsisuko į Kovartą ir piktai pridūrė: - Neatnešei nieko, išsky- 
rus neapykantą ir mirtį. 

Kovartas neatsakė. Jis žinojo, kad jos žodžiuose yra kruope- 
lytė tiesos. 

— Ne, ponia, - tęsė Braunas raminamu balsu. - Ne aš tai pa- 
dariau. Ir tikrai ne jis. Puikiai žinot, kas čia atnešė bėdas. 

Fergiusonas žengė į šalį, akimis išmatavęs, pasitraukė iš šau- 
tuvo šūvio pavojaus zonos. Jo balsas suskambo žiauriai, šalta- 
kraujiškai: 

- Nagi, močiute. Užmušk jį. Užmušk juos abu. 

Senosios moters veide pasirodė nuostaba. 

— Užmušk. Pirmyn. Padaryk tai, - tęsė Fergiusonas, eidamas 
atgal, prie savo senelės. 

Tėnis Braunas, vis dar pasiruošęs šauti, žengė pirmyn. 

— Ponia Fergiuson, — pasakė jis, - aš jus seniai pažįstu. Jūs 
pažinojot mano tėvus ir pusbrolius, mes kadaise visi eidavome į 
bažnyčią. Neverskit manęs... 

Ji piktai jį pertraukė: 

— Jūs jau prieš daug metų mane užmiršot, Teni Braunai. 

- Užmušk juos, — sušnabždėjo jos anūkas, atsistodamas greta 
jos. 

Braunas nukreipė dėmesį į Fergiusoną. 

— Nejudėk! Tu, prakeiktas šunsnuki! Ir užsikišk. 

— Nužudyk juos, - vėl pasakė Fergiusonas. 

- Jis neužtaisytas, — staiga pasakė Kovartas. 

Jis liko kaip įbestas toje pačioje vietoje, žūtbūt norėdamas 
bėgti iš ten, bet nesugebėdamas įsakyti savo kūnui kovoti su bai- 
me. Tai spėjimas, pagalvojo jis. Gal pasiseks. 

— Kai paskutinį kartą čia buvom, ji iššovė paskutinį turėtą 
šovinį. Šautuvas neužtaisytas, — pasakė Kovartas. 

Senutė atsigręžė į jį. 

— Tu kvailys, jei taip manai, - ji abejingai žvelgė į reporterį, — 
lažinsiesi iš savo gyvenimo, spėdamas, kad neturėjau daugiau 
šovinių? 

Tenis Braunas nenukreipė revolverio nuo moters. 

— Aš nenoriu šauti, — tarė jis. 

— O aš galiu ir noriu, - atsakė ji. — Žinau vieną dalyką. Antrą- 
kart nepasiimsit mano anūko. Pirma turėsit nužudyti mane. 

— Ponia Fergiuson, puikiai žinot, ką jis padarė... 

— Man nerūpi, ką jis padarė. Jis yra viskas, kas man liko, ir aš 
neleisiu, kad jį iš manęs atimtumėt. 

— Ar kada nors matėte, ką jis padarė tai mergaitei? — staiga 
paklausė Kovartas. 

— Man nerūpi, - atsakė ji. - Tai ne mano reikalas. 

- Tr ji buvo ne vienintelė, - lėtai tęsė Kovartas. - Buvo ir kitų. 
Perine ir Itonvilyje. Mažos juodaodės mergaitės, ponia Fergiu- 
son. Jis jas irgi nužudė. 

-— Nieko nežinau apie jokius vaikus, — atrėžė ji truputėlį dre- 
bančiu balsu. 

- Jis nužudė ir mano partnerį, - tyliai ištarė Tenis Braunas, 
lyg garsiai ištardamas tuos žodžius būtų sulaužęs visus dar liku- 
sius suvaržymus. 

— Man nerūpi. Man tai nerūpi. 

Fergiusonas atsistojo už senelės. 

- Sulaikyk juos, močiute, - pasakė. Jis nuėjo tolyn, nuskubė- 
jo pagrindiniu namo koridoriumi. 

-— Neleisiu jam pasprukti, - pasakė Braunas. 

— Tada arba aš tave nušausiu, arba tu turėsi nušauti mane, — 
atsakė senutė. 

Kovartas matė, kaip Brauno pirštas ant gaiduko įsitempė. Taip 
pat pastebėjo, kad revolverio vamzdžio galas dreba. 

Kaip ankstyvas rytas šviesos, taip kambarys prisipildė tylos. 
Nei senoji moteris, nei Tenis Braunas nejudėjo. 

Jis to nepadarys, pagalvojo Kovartas. Jei ketintų ją nušauti, 
tai jau būtų padaręs. Pirmą akimirką, vos pamatęs jos rankose 
šautuvą. Dabar jis to nepadarys. 

Kovartas pažvelgė į policininką ir pamatė jo galvoje kylant 
emocijų audrą. 

Tenis Braunas juto lyg kokį spaudimą iš vidaus. Ant liežuvio 
jautė rūgšties skonį. Jis žvelgė į senąją moterį ir matė jos smul- 
kų, trapų seną kūną ir plieninę valią. 

Užmušk ją! - dingtelėjo. 

Ar galėtum? — pagalvojo po to. 

Mintyse jis pasvėrė visas išeitis, lyg stumdydamas sunkumą 
pirmyn atgal. 

Robertas Erlas Fergiusonas grįžo atgal į kambarį. Dabar jis 
jau buvo apsirengęs — užsivilkęs pilką nertinį, apsiavęs krepši- 
nio batelius. Per petį buvo persimetęs nedidelį kelioninį krepšį. 

Jis pamėgino paskutinį kartą: 

— Užmušk juos, močiute, — tarė, bet jo balsui trūko įtaigos, 
kad ji padarytų tai, ko jis prašė. 

— Eik iš čia, — atrėžė ji šaltai. - Eik ir niekada nebegrįžk. 

— Močiute, - pasakė jis. Tą žodį ištarė ne su meile ar liūdesiu, 
0 susinervinęs. 

— Negrįžk į Pačiulą. Negrįžk į mano namus. Niekados nebe- 
grįžk. Esi kupinas kažkokio pykčio, kurio negaliu suprasti. Da- 
ryk tai kur nors kitur. Aš bandžiau, - pasakė ji karčiai. — Gal 
man ir nelabai sekėsi, bet stengiausi iš visų jėgų. Būtų buvę 
geriau, jei būtum miręs mažas ir neatnešęs to blogio į mano 
namus. Todėl pasiimk jį su savim ir niekada neparnešk atgal. 
Tai viskas, ką galiu dėl tavęs padaryti. Todėl eik. Nesvarbu, kas 
atsitiks, kai išeisi pro šias duris, viskas jau bus tavo reikalas, 
ne mano. Supratai? 

— Močiute... 

— Daugiau nebebus pralieta kraujo, - tarė ji užbaigdama. 

Fergiusonas nusijuokė. Jau nebe pietietiška intonacija atsakė: 

— Gerai. Jei nori, kad viskas būtų taip, aš nieko prieš. 

Žudikas atsigręžė į Kovartą su Braunu. Šyptelėjo ir tarė: 

— Maniau, kad viską užbaigsim šiandien. Pasirodo, ne. Tik- 
riausiai kitąkart. 

- Jis niekur neis, - pasakė Braunas. 

— Ne, jis išeis, — ištarė senutė. — Jei norit jį pagauti, turėsit 
susirasti kur nors kitur, ne mano namuose. Mano namuose, T:- 
ni Braunai. Tai nedaug, bet tai mano. Ir turėsit visus tuos piktus 
reikalus neštis kur nors kitur, kaip aš jam ir pasakiau. Tą patį 
sakau ir tau. Aš čia to nebepakęsiu. Šitame name tikima Jėzų — 
taip viskas ir liks. 

Tenis Braunas linktelėjo. Jis išsitiesė, parodydamas tylų suti- 
kimą. Nenuleido revolverio, tebelaikė jį atsuktą į senelę, kol žu- 
dikas ėjo pro jį, vos už keleto pėdų, lėtai, bet užtikrintai, prieki- 
nių durų link. Braunas akimis sekė Fergiusoną ir jo ginklo vamzdis 
virpėjo, lyg jis norėtų nusitaikyti į žudiką. 

— Tiesiog išeik, - pasakė senoji moteris. Jos balse skambėjo 
didžiulis liūdesys, o jos senos akys buvo pritvinkusios raudonų 
sielvarto ašarų. Kovartas staiga pagalvojo — jis žudo ir ją. 

Fergiusonas žengė į tarpdurį, paskubomis apeidamas sulau- 
žytas duris. Jis vienąkart grįžtelėjo atgal. 

Braunas, įtūžęs dėl pralaimėjimo, tarė: 

— Tai nieko nekeičia. Aš tave rasiu. 

O Fergiusonas atsakė: 

— Jei atrasi, tai vis tiek nieko nereikš, nes aš ir vėl išsisuksiu. 
Taip bus visada, Teni Braunai. Visada. 

Buvo nesvarbu, ar šis pasigyrimas teisingas ar ne. Tų žodžių 
tikimybė suvirpino orą tarp dviejų vyrų. 

Kovartas pagalvojo, kad pasaulis apsivertė aukštyn kojomis. 
Žudikas išėjo į laisvę, o policininkas sustingo vietoje. Jis bandė 
prisiversti ką nors daryti, bet negalėjo pajudėti. Viskas, ką jis 

matė, buvo baimės ir grasinimų kamuolys, kybantis prieš jį kaip 
košmariškas miražas. Aš turiu tai sutvarkyti, pagalvojo. Jis žio- 
josi kalbėti, bet pamatė, kad žudikas su nuostaba veide žvelgia 
pro jį, tolyn. Tada išgirdo šūksnį: 

— Nė iš vietos! 

Aukštu ir nervingu balsu išrėkti žodžiai suardė kambario tylą. 

Andrėja Šeifer, pritūpusi šaudymo poza, ištiesusi rankas, ku- 
riose laikė užtaisytą devynių milimetrų kalibro pistoletą, paruoštą 
šauti, buvo trys metrai už Fergiusono močiutės nugaros, kori- 
doriuje, vedančiame į virtuvę pro galines duris, ten ji įėjo niekie- 
no nepastebėta. 

— Mesk šautuvą! - suklykė ji, garsu bandydama nuslėpti susi- 
jaudinimą. 

Bet senoji moteris to nepadarė. Ji pasisuko lyg kokiame tam- 
siai rusvos spalvos senoviniame filme ir atkišo dvivamzdį, lyg 
ruošdamasi iššauti. 

— Stok! — sušuko Šeifer. Ji matė, kaip du vamzdžiai tarytum 
plėšrūno akys atsigręžė tiesiai į jos krūtinę. Žinojo, kad mirtį 
dažnai neša dvejojimas, todėl šįkart negalėjo suklysti. 


šūksnis. Braunas suriko: „Ne!“, bet jo žodžius prarijo kurtinamas 
Šeifer pistoleto šūvis. 

Didžiulis ginklas jos rankose virpėjo ir ji stengėsi jį, staiga 
atgijusį ir kupiną blogų ketinimų, suvaldyti. Trys šūviai mažame, 
tamsiame name nugriaudėjo kaip sprogimas ryto tyloje — kur- 
tindami, aidėdami kambariuose. 

Pirmasis šūvis pakėlė senąją moterį nuo grindų ir metė atgal, 
lyg ji būtų lengva kaip plunksna. Antrasis šūvis trenkėsi į sieną, 
pakėlė į orą medžio ir tinko nuotrupas. Trečia kulka sudaužė 
lango stiklą ir dingo lauke. Fergiusono močiutės rankos skės- 
telėjo, o šautuvas išlėkė iš jos gniaužtų. Ji krito atbula, atsitren- 
kė į sieną, tada susmuko ant žemės ištiestomis rankomis, lyg ko 
maldaudama. 

— Jėzau, ne! - sušuko Tenis Braunas. 

Policininkas žengė moters link, bet sudvejojo. 

Jis atplėšė akis nuo greitai plintančios tamsiai raudonos krau- 
jo dėmės, atsiradusios ant Fergiusono senelės naktinių. Pirma 
žvilgtelėjo į Kovartą, kuris stovėjo sustingęs, pravėręs burną. 
Reporteris mirktelėjo, lyg prabudęs iš košmaro, ištarė „Jėzau 
Kristau“ ir staiga atsisuko į priekines duris. 

Fergiusono niekur nesimatė. 

Kovartas pirštu parodė į tarpdurį ir sušuko, bet ne žodžius, 
o tiesiog iš nuostabos ir pykčio. Tenis Braunas nulėkė prie iš- 
ėjimo. 

Andrėja Šeifer įėjo į kambarį, jos rankos drebėjo, akys įsmigo 
į mirštančią moterį. 

Braunas, iššokęs pro priekines duris, sustojo verandoje. Jį nu- 
stebino visiška tyla — pasaulis atrodė kaip neryškus, banguotas 
miglos ir rytinės saulės spindulių vaizdinys. Nebuvo jokių garsų. 
Jokių gyvybės ženklų. Jis apžvelgė kiemą, tada pasisuko į šoną 
ir iškart pamatė Fergiusoną, skubantį link automobilio, pastatyto 
prie namo. 

— Stok! — suriko jis. 

Fergiusonas stabtelėjo, bet ne dė! nuskambėjusio įsakymo. Jis 
atsigręžė į policininką ir pakėlė dešinę ranką. Joje buvo trumpa- 
vamzdis revolveris. Du kartus iššovė, pernelyg nesitaikydamas, 
todėl visi šūviai prašvilpė greta detektyvo. Braunui staiga topte- 
lėjo - duslus, dundantis ginklo garsas buvo lygiai kaip Vilkokso. 
Įtūžis tarsi audra pratrūko jo sieloje. Jis vėl sušuko: „Stok!“ ir 
kaip pamišęs pradėjo šaudyti į Fergiusoną. 

Šūviai nepataikė į žudiką, bet kliudė mašiną. Iš lango pabiro 
šukės. Ore sklaidėsi demoniškas nuo metalo atsimušančio me- 
talo garsas. 

Fergiusonas vėl iššovė, tada pasitraukė nuo automobilio ir nu- 
bėgo medžių kitame proskynos gale pusėn. Tenis Braunas, atsi- 
rėmęs į sieną, bandė nusitaikyti tiksliai. Jis giliai įkvėpė, bet akys 

buvo net paraudusios iš įniršio, ir, kai pro revolverio taikiklį 
pamatė žudiko nugarą, pagalvojo — dabar! 

Ir paspaudė gaiduką. 

Ginklas jo rankose šoktelėjo, ir kulka, nulėkusi pro šalį, įskė- 
lė medžio kamieną. 

Fergiusonas atsigręžė, nusitaikė į Tenį Brauną, dar kartą ne- 
taikliai iššovė ir greitai pradingo miško tamsoje. 


Kai Braunas išlėkė pro priekines duris, Šeifer puolė prie Fergiu- 
sono močiutės. Ji pritūpė, tebelaikydama pistoletą rankoje, iš- 
tiesė laisvąją ranką ir švelniai palietė senutės krūtinę, kaip vai- 
kas, norėdamas įsitikinti, ar tikrai kažkas atsitiko. Atitraukė krau- 
Juotus pirštus. Senoji moteris bandė paskutinį kartą įkvėpti. Pa- 
sigirdo šniokštimas, treškėjimas. Tada ji, iššvokšdama orą, atsi- 
duso. Mirė, pagalvojo Šeifer. Ilgai žvelgė į priešais gulinčią se- 
nąją moterį, tada atsigręžė į Kovartą. 

— Neturėjau pasirinkimo... - pasakė ji. 

Tie žodžiai privertė reporterį pajudėti iš vietos. Jis perėjo kam- 
barį ir pakėlė šautuvą nuo grindų. Greitai atlaužęs šautuvą pažiū- 
rėjo į du tuščius šovinių lizdus - po vieną kiekviename vamzdyje. 

— Tuščias, - pasakė jis. 

— Ne, - išlemeno Šeifer. 

Jis padavė jai ginklą. 

— Ne, - pasakė ji dar kartą vos girdimai. — Po velnių. 

Ji pažiūrėjo į reporterį, tarsi ieškodama užtarimo. Staiga pa- 
sijuto visiškai bejėgė. 

— Aš neturėjau pasirinkimo, — pakartojo. 

Lauke pasigirdo šūvių papliūpa. 

Metijus Kovartas nejučia pritūpė. Jam atrodė, kad tyla tarp 
šūvių tapo kažkokia gilesnė, tirštesnė, ir jis pasijuto lyg plauki- 
kas, stačiomis besilaikantis vandenyje. Jis įkvėpė ir šoko prie 
durų. Andrėja Šeifer nusekė jam iš paskos. 

Pamatęs Tenį Brauną verandoje, suprato, kad jis skubėdamas 

meta iš revolverio tuščius šovinius. Šie krito ant medinių grindų 
po kojomis, jis iš naujo užtaisė ginklą. 

— Kur jis? — paklausė Kovartas. 

Braunas atsigręžė. 

- Kaip ponia Fergiuson? 

- Mirė, - atsakė Šeifer. — Aš nežinojau... 

Jis ją pertraukė: 

— Neturėjai pasirinkimo. 

- Šautuvas buvo neužtaisytas, — pasakė Kovartas. 

Tenis Braunas pažvelgė tuščiu žvilgsniu ir, neturėdamas ką 
atsakyti, tik liūdnai gūžtelėjo pečiais. Tą pat akimirką greitai 
išsitiesė ir pirštu parodė į mišką. 

- Aš seksiu paskui jį. 

Šeifer linktelėjo, lyg ir ją į priekį būtų traukusi kažkokia ne- 
matoma, bet jaučiama srovė. Metjus Kovartas irgi linktelėjo. 

Tenis Braunas, prabėgęs pro juos ir nušokęs nuo verandos, 
greitai lėkė proskyna link miško pakraščio maždaug už trisde- 
šimties metrų. Paspartino žingsnį per atvirą lauką ir, pasiekęs 
mišką, kur dingo Fergiusonas, jau bėgo nemažu greičiu, taip grei- 
tai, kad atgautų kiekvieną nuo žudiko atsiliktą akimirką. 

Girdėjo sunkų už poros metrų jį sekančių Kovarto ir Šeifer 
kvėpavimą, bet nekreipė į tai dėmesio. Palinko į priekį, blyškio- 
je miško šviesoje bandydamas sekti pėdsakus, kuriuos paliko 
Robertas Erlas Fergiusonas, žinojo, kad netrukus persekioja- 
masis apsisuks ir užpuls juos iš pasalų. Čia ir mano kraštas, pa- 
galvojo jis. Aš irgi čia užaugau. Visa tai man pažįstama tiek pat 
kiek jam. 

Jis ramino save melu ir brovėsi į priekį. 


Juos slėgė karštis, neatslūgstamai lipniai sukdamasis aplink, sunk- 
damas jėgas besiskverbiant pro susipynusias šakas ir vijoklius. 
Tenis Braunas paliko po savęs siaurą taką, juo bėgo Šeifer ir 

Kovartas. Jis brovėsi į priekį nemažindamas greičio, bandyda- 
mas nuspėti, ką darys Fergiusonas. 

Kartkartėm likdavo ženklų, kad Fergiusonas iš tiesų čia pra- 
ėjo. Tenis Braunas pastebėjo pėdsaką šlapioje žemėje. Kovartas 
pamatė ant spyglio pakibusį iš žudiko drabužių išplėštą mažą 
pilkos medžiagos skutą. 

Prakaitas ir baimė trukdė jiems matyti. 

Braunas prisiminė karą ir pagalvojo: tokia situacija jau yra 
buvusi. Bloga nuojauta ir jaudulys ginė į priekį dar greičiau. 
Seifer kapstėsi iš paskos, akyse regėdama tik senosios moters 
kūną, kurį mirti nubloškė į trobos kampą. Tas vaizdas susiliejo 
su tolimu atsiminimu apie Briusą Vilkoksą, pradingstantį nak- 
ties tamsoje. Jai atrodė, kad mirtis iš jos tyčiojasi - kiekvieną 
kartą, kai ji bandė daryti ką nors teisingai, viskas baigdavosi 
visiškai ne taip. Jai reikėjo ištaisyti tiek daug, bet ji nė nenu- 
manė - kaip. 

Kovartas jautėsi taip, lyg kiekvienas žingsnis stumtų jį gilyn į 
košmarą. Jis pametė savo užrašų knygelę ir pieštuką. Jam iš ran- 
kų juos išplėšė gervuogių krūmas, palikdamas ilgą žaizdą, kuri 
truputį kraujavo ir velniškai skaudėjo. Akimirką jis svarstė, ką 
čia veikia. Tada pagalvojo: rašau paskutinę pastraipą. 

Jis bėgo, kad suspėtų su jais. 

Žemė po jų kojomis pradėjo sunktis ir smelktis į batus. Juos 
apėmė tirštas, drėgnas karštis. Miškas darėsi vis labiau kemsuo- 
tas ir susiraizgęs, pamažu užleido vietą pelkei, atrodė, lyg šie du 
gamtos gaivalai kovotų dėl žemės, per kurią jie bėgo, valdžios. 
Visi trys buvo purvini, suplėšytais drabužiais. Kovartas pagalvo- 
j0, kad kažkur išaušo rytas ir atnešė skaidrumą bei šilumą, tik ne 
čia, po saulę užstojančia medžių šakų antklode. Jis nežinojo, kiek 
laiko jie seka Fergiusoną. Penkias minutes. Valandą. Jam jau pra- 
dėjo atrodyti, kad Fergiusoną jie persekioja visą savo gyvenimą. 

Tenis Braunas staiga sustojo, atsiklaupė ir mostelėjo Kovar- 
tui bei Šeifer pritūpti. Jie susiglaudė šalia ir sekė jo žvilęsnį. 

— Ar žinot, kur mes? — sušnabždėjo Šeifer. 

Leitenantas linktelėjo. 

— Jis žino, — atsakė Braunas tyliai, mostelėdamas į Kovartą. 

Reporteris giliai įkvėpė. 

— Mes netoli nuo tos vietos, kur buvo rastas mergaitės kūnas, — 
pasakė jis. 

Braunas linktelėjo. 

- Ar ką nors matot? — paklausė Šeifer. 

— Kol kas ne. 

Jis tupėjo ir klausėsi. Kovartas išgirdo, kaip nuo gretimo krū- 
mo šakelės pakyla paukštis. Iš netoliese esančio kemsyno atskli- 
do garsai. Gyvatė, pagalvojo jis, šliaužia šalin. Sudrebėjo, nors 
buvo šilta. Lengvas vėjelis pajudino kelis medžio lapus - jie at- 
rodė labai toli. 

- Jis kažkur ten, - pasakė Braunas. 

Mostelėjo į proskyną tirštoje pelkės ir miško klampynėje. Sau- 
lės spinduliai apšvietė nedidelę atvirą plynę prieš juos. Proskyna 
buvo ne daugiau nei dešimties metrų ilgio, apsupta augalijos la- 
birinto. Jie matė, kad kelias, kuriuo eina, prašliaužia tarp dviejų 
medžių pro tarpą, atrodantį kaip tamsos atraiža. 

— Mums reikia pereiti tą atvirą plotą, - pasakė tyliai. - Tada 
būsim visai arti vandens. Vanduo tęsiasi toli, daug kilometrų. 
Tęsiasi iki kitos apygardos. Jis turi kelis pasirinkimo variantus - 
eiti toliau, nors tai ir labai sunkiai pereinama vieta, o kai išbris iš 
pelkės, jei jam neįkąs kokia gyvatė, neapkramtys aligatorius ar 
kas nors panašaus, jis bus sušalęs, peršlapęs ir nežinos, ar aš jo 
ten nelaukiu. Jis turbūt pasirinks antrą variantą — grįš atgal savo 
pėdomis, aplenks mus ir eis paprastesniu keliu. Sugrįš prie savo 
automobilio, nuvažiuos į Alabamą ir ten ims tvarkyti savo rei- 
kalus. 

— O kaip jis mus aplenks? - paklausė Kovartas. 

— Vilios į priekį. Išsekins. O tada smogs, - Braunas nutilo, 
paskui pridūrė: - Taip, kaip darė iki šiol. 

— O proskyna? -— paklausė Kovartas. Jo kalbėjimas iš nuovar- 
gio sulėtėjo. 

— Puiki vieta antrajam variantui įvykdyti. 

Šeifer žiūrėjo tiesiai į priekį. Ji prabilo liūdnu, praradusiu vil- 
tį balsu: 

-— Jis ketina mus nužudyti. 

Niekas nepanoro užginčyti šio pastebėjimo. 

— Ką darysim? 

Braunas gūžtelėjo pečiais. 

— Neleisim jam mūsų nužudyti. 

Kovartas, žvelgdamas į miško proskyną, tyliai pasakė: 

— Galų gale viskas tuo ir pasibaigia. Pačiam gale viskas visada 
išeina į dienos šviesą, į atvirą erdvę. Nieko negali nuslėpti. 

Tenis Braunas kiek pakilo ir linktelėjo. Pažvelgė atgal į tuščią 
proskyną ir pagalvojo, kad tai tikrai gera vieta ir bėgti, ir kovoti. 
Tą vietą jis ir pasirinktų. Niekaip iš jos neišsisuksi. Niekaip ne- 
išvengsi. Mes turėtume ją pereiti. Jis staiga pagalvojo: kaip nesą- 
žininga, kad pelkė šioje kovoje yra Fergiusono pusėje - ji padeda 
jam pabėgti. Kiekviena medžio šakelė, kiekviena kliūtis stabdo 
juos ir slepia jį. Jis dar kartą apžvelgė kitą proskynos pusę, ban- 
dydamas įžiūrėti kokią nors ten nederančią spalvą ar formą. Pa- 
judėk, pagalvojo. Tik vieną kartą krustelk ir aš pamatysiu. Nie- 
ko nepastebėjęs mintyse nusikeikė. 

Nematė kitos išeities, tik eiti į priekį. 

- Atidžiai viską stebėkit, - sušnabždėjo. 

Jis įžengė į proskyną, laikydamas revolverį rankoje, įtempęs 
raumenis ir klausą. Šeifer sekė atsilikusi porą pėdų nuo jo. Ji 
abiem rankom laikė pistoletą ir galvojo: čia viskas ir pasibaigs. 
Ją apėmė noras prieš mirtį padaryti ką nors teisinga. Kovartas 
atsistojo ir nuėjo paskui ją, atsilikęs maždaug per metrą. Jis svars- 
tė, ar jie tokie pat išsigandę kaip ir jis, paskui pagalvojo, kad tai 
vis tiek nieko nekeičia. 

Juos apgaubė tyla. 


JOHN KATZENBACH E KILNUS TIKSLAS 597 


"Tenis Braunas norėjo rėkti. Jam krūtinę spaudė jausmas, kad 
Fergiusono revolverio taikiklis nukreiptas į jį. Jis vos pajėgė kvė- 
puoti. 

Kovartas jautėsi perkaitęs ir velniškai pažeidžiamas. Kaip aklas. 

Tačiau būtent jis pamatė krustelėjimą anksčiau už visus. Su- 
virpėjo lapai, sudrebėjo krūmas, tada išlindo į juos atsuktas pil- 
kai juodas ginklo vamzdis. Sušukęs „Saugokitės!“, jis krito ant 
žemės, kiek nustebęs, kad tokiai panikai apėmus mintis, įstengė 
kažką daryti. 

Išgirdęs pirmą išgąstingą Kovarto riksmą, Tenis Braunas irgi 
krito ant žemės. Jis ritosi, bandydamas iškelti ginklą ir šauti, bet 
nežinojo, kur taikytis. 

Šeifer nepasilenkė. Šaižiai suklikusi ji atsisuko į žudiką ir ne- 
labai taikydamasi iššovė. Ji šovė kažkur į pelkę, bet skardų de- 
vynių milimetrų pistoleto garsą užgožė trys dundantys šūviai iš 
Fergiusono ginklo. 

Braunas žioptelėjo, kai kulka krito į purvą prie jo galvos. Ko- 
vartas bandė kuo giliau įsispausti į šlapią žemę. 

Šeifer vėl suriko, bet šįkart iš skausmo. 

Ji krito ant žemės kaip paukštis pamuštu sparnu, suėmusi su- 
žalotą alkūnę. Aukštu balsu inkšdama iš skausmo ji raitėsi pur- 
ve. Kovartas ištiesė ranką ir pavilko ją prie savęs, o Braunas 
atsistojęs taikėsi, bet tankmėje negalėjo nieko įžiūrėti. Tada tarp 
medžių ir krūmų išgirdo šlamėjimą ir pastebėjo nubėgantį Fer- 
giusoną. 

Kovartas matė pistoletą suglebusioje detektyvės rankoje. Krau- 
jas, srūdamas jos ranka žemyn, sutepė nublizgintą ginklo plieną. 
Jis paėmė iš jos pistoletą ir pakėlęs nusitaikė nubėgančio vyro link. 

Nesuvokė peržengęs tam tikrą ribą. 

Jis iššovė. 

Leisdamas ginklo keliamam triukšmui išsklaidyti visas susi- 
kaupusias mintis, jis spaudė gaiduką, kol iššaudė apkaboje liku- 
sius aštuonis šovinius į medžių tankmę ir krūmynus. 

Jis tebespaudė gaiduką ir šoviniams pasibaigus, stovėdamas 
vidury proskynos ir klausydamasis savo šūvių aido. 

Nuleido pistoletą taip, lyg būtų nežmoniškai pavargęs. 

Visi trys akimirką buvo sustingę, kol Šeifer sudejavo iš skaus- 
mo, ir Kovartas palinko prie jos. Tas garsas privertė Tenį Brau- 
ną atsikvošėti ir pradėti veikti. Pripuolęs prie detektyvės apžiū- 
rėjo žaizdą jos rankoje. Matė lūžusį, išlindusį iš po odos kaulą. 
Iš žaizdos tekėjo arterinis kraujas. Jis nužvelgė mišką, lyg ieš- 
kodamas kokios nors pagalbos, ir vėl pažiūrėjo žemyn. Kaip pa- 
lėdamas greičiau išplėšė gabalą savo švarko audinio ir iš tos at- 
raižos padarė laikiną turniketą. Nulaužęs gretimo medžio šaką, 
ja suveržė tvarstį. Jis dirbo meistriškai - neužmiršo seniai iš- 
moktų dalykų. Įtvirtinęs tvarstį, Braunas pamatė, kad krau- 
joplūdis sumažėjo. Pažvelgė į Kovartą - šis jau buvo atsistojęs ir 
nuėjęs prie proskynos krašto žvelgė tolyn į mišką. 

Reporteris rankoje tebelaikė pistoletą. 

Braunas pamatė, kaip Kovartas pasilenkė į priekį, ranka per- 
braukė žemę ir pasižiūrėjo į ją. 

— Manau, kad jį kliudžiau, — pasakė reporteris. Jis atsisuko į 
Brauną ir iškėlė plaštaką. 

Ji buvo ištepta krauju. 

Braunas atsistojo ir linktelėjo. 

— Lik su ja, - pasakė jis. 

Kovartas papurtė galvą. 

— Ne, aš eisiu su tavimi. 

Šeifer suaimanavo. 

— Lik su ja, - pakartojo Braunas. 

Kovartas pravėrė burną, bet policininkas jį nutraukė: 

— Dabar jis mano, - pasakė. 

Reporteris stipriai ir piktai iškvėpė. Jo emocijos kovojo. Jis 
prisiminė viską, ką pradėjo, ir pagalvojo: aš čia negaliu sustoti. 

Šeifer vėl sudejavo. 

Ir jis suprato, kad neturi pasirinkimo. 

Linktelėjo. 

Metjus Kovartas laukė drauge su sužeista detektyve, bet jau- 
tėsi daug vienišesnis nei kada nors anksčiau. 


Policijos leitenantas apsisuko ir nėrė į priekį, laviruodamas, 
bandydamas išvengti brūzgynų bei šakų tinklo, kuris lyg nagus 
tiesė į jį spyglius. Jie kabinosi į drabužius, tarytum laukinės 
katės draskė odą ir akis. Jis bėgo greitai, įnirtingai, galvoda- 
mas, kad Fergiusonas, jei sužeistas, bėgs tiesiai. Leitenantas 
žinojo, kad turi atsigriebti už tą laiką, kurį prarado tvarstyda- 
mas detektyvės ranką. 

Išbėgęs iš proskynos, pamatė Kovarto rastą kraujo dėmę, pas- 
kui, pabėgėjęs dešimt metrų paskui Fergiusoną, panašų klanelį. 
Trečioji dėmė buvo už tuzino pėdų. Tai buvo keli maži tamsiai 
raudoni kraujo lašai, išsiskiriantys žalių šešėlių fone. 

Jis toliau veržėsi pirmyn, jausdamas priešaky esant juodą van- 
denį. 

Aplinkui traškėjo miškas. Jis skyrė į šalis kelią užstojančius 
vijoklius ir šakas. Persekiojant dabar reikėjo tik greičio ir jėgos: 
tai buvo įsiūčio potvynio banga. Jis trenkė šalin viską, kas jam 
kliudė. 

Nepamatė Fergiusono, kol neužlėkė ant jo. 

Žudikas stovėjo atsirėmęs į gumbuotą mangrovių medį di- 
džiulio pelkės vandens telkinio, plytinčio prieš jį kaip tamsus 
rašalas, pakrašty. Kraujo čiurkšlė, ryški ant išblukusių džinsų, 
iš jo šlaunics tekėjo kulkšnies link. Jis laikė nutaikęs ginklą 
tiesiai į Tenį Brauną, kai šis, įbėgęs į proskyną, atsidūrė šūvių 
zonoje. 

Jam galvoje liko viena mintis: man galas. 

Sukaustė ledinė baimė, sustingdydama šeimos, draugų atsi- 
minimus, paversdama juos negyvos žiemos paveikslu. Jam pasi- 
rodė, kad pasaulis staiga sustojo. Jis norėjo šokti žemyn, pulti 

atgal, kur nors slėptis, bet viskas lyg sulėtėjo, todėl įstengė tik 
atkišti vieną ranką prieš veidą, lyg tai galėtų atmušti kulką, kuri, 
j0 įsitikinimu, tikrai turėjo atskrieti. 

Jo klausa staiga paaštrėjo, rega tapo verianti. Jis matė, kaip 
Fergiusonas spaudžia gaiduką. 

Pravėręs burną jis tyliai suriko. 

Tačiau išgirdo tik du tuščius spragtelėjimus, kuriuos sukėlė 
žudiko ginklo gaidukas, du kartus pataikęs į tuščius šovinio liz- 
dus. Atrodė, kad tas garsas aidi aplinkui. 

Fergiusono veide sustingo didžiulė nuostaba. Jis pažvelgė į 
revolverį tarytum kunigas, kurį pagavo meluojant. 

"Ienis Braunas suvokė, kad parkrito ant žemės. Prie jo lipo drėg- 
nas purvas. Ištiesęs į priekį savo revolverį pajudino kojas. 

Fergiusono veidas persikreipė. Tada lyg gūžtelėjo pečiais. Pa- 
galiau pasiduodamas pakėlė rankas. 

Tenis Braunas giliai įkvėpė, išgirdo galvoje šimtus balsų, šau- 
kiančių skirtingus įsakymus: pareigos ir atsakomybės balsai kly- 
kė prieštaraudami keršto kupiniems raginimams. Pažvelgęs į žu- 
diką, prisiminė, ką buvo sakęs Fergiusonas: aš ir vėl išsisuksiu. 
Tie žodžiai susiliejo su sąmyšiu jo mintyse ir nuaidėjo kaip toli- 
mas griaustinis. Apkurtino staigi kakofonija, ir jis vos išgirdo 
savo paties pistoleto šūvių garsą, bet suprato iššovęs, nes ranka 
truktelėdavo kaskart, kai kulka išlėkdavo iš ginklo. 

Šūviai pribaigė Robertą Erlą Fergiusoną, parvertė jį aukštiel- 
ninką į spygliuotų šakų glėbį. Kelias akimirkas jo kūnas buvo 
persikreipęs iš nesupratimo ir skausmo. Netikėjimas užliejo akis. 
Jis purtė galvą, bet šis judesys nurimo, kai veide atsiradusi nuo- 
staba virto mirtimi. 


Minutės jam slinko kaip valandos. 

Jis liko suklupęs, atsigręžęs į žudiko kūną, stengėsi susikaup- 
ti. Jis bandė nuslopinti kvaitinantį svaigulio antplūdį ir šleikštu- 
lio bangą. Tai praėjo ir jis laukė, kol besidaužanti širdis kiek 

sulėtės. Pirmąkart nuo persekiojimo pradžios pajuto savo kvė- 
pavimą. 

Pažvelgė į nereginčias Fergiusono akis. 

- Štai, — tarė piktai. - Tu klydai. 

Kal žiūrėjo į žudiko kūną, mintys grūdosi jo vaizduotėje. Jis 
pamatė purve gulintį trumpavamzdį revolverį, ten, kur mirda- 
mas jį numetė Fergiusonas. Tas ginklas buvo toks pat pažįsta- 
mas kaip ir buvusio partnerio balsas ar juokas. Jis žinojo, kad 
Fergiusonui gauti šį ginklą buvo tik vienas būdas, ir ta mintis 
pjaustė širdį skausmo ir širdgėlos ašmenimis. Jis vėl nukreipė 
žvilgsnį į Fergiusoną ir garsiai pasakė: 

— Norėjai mane užmušti mano partnerio ginklu, šunsnuki, bet 
jis nenorėjo to daryti, ar ne? 

Akys nukrypo į kraujo dryžius, žyminčius vietą, kur į Fergiu- 
sono koją įsirėžė atsitiktinis Kovarto šūvis. Su tokia žaizda jis 
nebūtų galėjęs bėgti toliau. Tikrai nebūtų pabėgęs į laisvę. Vie- 
nas atsitiktinis šūvis nužudė jį taip pat kaip ir du šūviai iš Brau- 
no ginklo. 

Braunas, pridėjęs ranką prie kaktos, priglaudė šaltą pistole- 
to metalą lyg ledo kubelį galvos skausmui malšinti. Jo vaizduo- 
tė veikė greitai - jis pažvelgė į Fergiusoną ir paklausė: „Kas tu 
buvai?“, lyg miręs žmogus galėtų atsakyti. Tada apsisuko ir nu- 
ėjo atgal, ten, kur paliko Kovartą su Šeifer. Jis vieną kartą at- 
sigręžė, žvilgtelėjo per petį, norėdamas įsitikinti, kad Fergiu- 
sonas nepajudėjo, o mirtis visiems laikams įkalino jį erškėtyne. 
Lyg netikėdamas, kad ši mirtis galėtų būti baigtinė. 

Jis ėjo lėtai, tik dabar pastebėdamas, kad miške jau diena. 
Šviesos stulpai degė pro medžių šakų ir lapų stogą nušviesdami 
kelią. Tiek šviesos kažkodėl vertė jį jaustis nejaukiai. Jam staiga 
keistai pradėjo patikti šešėliai. 

Prireikė kelių minučių, kol pasiekė mažąją proskyną, kurioje 
liko Kovartas ir Šeifer. 

Reporteris žvilgtelėjo į jį. Pats buvo nusivilkęs švarką ir apgau- 
bęs juo detektyvę, pabalusią ir drebančią, nepaisant kylančio karš- 
čio. Kraujas iš jos sumaitotos alkūnės prasisunkė pro varganą tvars- 
ti. Ji neprarado sąmonės, bet vis dar kovojo su šoku. 

— Aš girdėjau šūvius, - pasakė Kovartas, — kas nutiko? 

Braunas šaižiai įsiurbė oro. 

- Fergiusonas pabėgo, - atsakė jis. 

— Ką?! - šūktelėjo Kovartas. 

- Sugaukit jį, - sudejavo Šeifer. Ji drebėjo ant žemės iš skaus- 
mo ir pykčio ties sąmonės praradimo riba. 

- Jis nubėgo tolyn į pelkę, - atsakė Braunas. - Taikiausi į jį 
šauti iš toliau, bet... 

—Jis paspruko? — paklausė Kovartas, netikėdamas savo ausimis. 

- Dingo. Nubėgo gilyn į pelkę. Aš tau sakiau, kas nutiks, jei 
jis ten pateks. Jo niekas niekada nebesuras. 

— Bet aš į jį pataikiau, - pasakė Kovartas. - Aš tikras, kad 
pataikiau. 

Policininkas neatsakė. 

— Aš jį pašoviau, - nenusileido reporteris. 

- Taip. Tu jį pašovei, - ramiai atsakė Braunas. 

— Kaip, kodėl gi... - Kovartas nutilo ir pažvelgė į policininką. 

Tenis Braunas nejaukiai muistėsi, lyg reporteris pultų jį užduo- 
damas sunkius klausimus. Galų gale susivaldė ir pareikalavo: 

- Turi ją parvežti atgal. Į ligoninę. Jai reikia pagalbos. Ji nela- 
bai sunkiai sužeista, bet dabar jai reikia pagalbos. 

- O kaip tu? 

— Aš ketinu grįžti ten. Dar kartą žvilgtelėti. Tada ateisiu pas jus. 

HEC... 

- Sugrįžę į Pačiulą paskelbsime, kad Fergiusonas ieškomas. 
Pateiksime formalius kaltinimus. Paskelbsim jo paiešką per na- 
cionalinį policijos tinklą. Įtrauksim FTB. Eik rašyti straipsnį. 

Kovartas toliau spoksojo į Brauną, bandydamas suprasti, ką 
slepia policininko žodžiai. 

- Jis paspruko, - šaltai pakartojo Braunas. 

Staiga Kovartas viską suprato. Jis pasijuto sukrėstas, taip pat 
įsiuto. Piktai žvelgė į policininką. 

- Tu jį nužudei, - pasakė Kovartas. — Aš girdėjau šūvius. 

"Tenis Braunas nieko nesakė. 

— Tu jį nužudei, - vėl tarė Kovartas. 

Braunas papurtė galvą, bet pasakė: 

— Turi štai ką suprasti, Kovartai. Jei jis mirs ten, tai niekas 
nieko nesužinos. Nei apie Briusą Vilkoksą, nei apie kitus jo nu- 
žudytus žmones. Viskas iškart baigiasi, tą pačią sekundę. Ir nie- 
kam nerūpės tas sušiktas Fergiusonas. Jiems rūpėsim tik tu ir 
aš. Policininkas, siekiantis asmeninio keršto, ir reporteris, ban- 
dantis išgelbėti savo karjerą. Niekas nenorės klausytis apie įta- 
rimus, teorijas ir nelegaliai gautus įkalčius. Jie tiesiog norės su- 
žinoti, kodėl mes čia atvažiavom ir nužudėm tą žmogų. Nekaltą 
žmogų. Prisimeni? Nekaltas žmogus. Bet jei jis paspruks... 

Kovartas įdėmiai pažiūrėjo į policininką ir pagalvojo: viskas 
baigėsi. Bet niekas niekada nesibaigia. Jis giliai įkvėpė. 

— Kaltas žmogus bėga, - užbaigė Kovartas policininko mintį. 

— Tikra tiesa. 

— Tada viskas tęsis. Žmonės ir toliau jo ieškos. Atsakymai... 

— Žmonės ir toliau ieškos atsakymų. O tu juos sugalvosi. Aš 
taip pat juos sugalvosiu. 

Kovartas įkvėpė oro, kuris degino plaučius kaip karšti garai. 

- Jis miręs. Tu jį nužudei... 

Braunas pažvelgė į Kovartą. 

— „aš jį nužudžiau, — pratęsė reporteris. Po trumpos tylos jis 
pridūrė savaime suprantamą dalyką: — Mes jį nužudėm. 

Reporteris dar kartą piliai įkvėpė. 

Jo galvoje siautė viską griaunantis minčių viesulas. Jis jautė, 
kaip aplinkui kyla ryto kaitra. Įsivaizdavo Fergiusoną, prisimi- 
nė, kaip Bleiras Salivanas juokėsi: ar aš ir tave nužudžiau, Ko- 
vartai? ir atsakė ne savo vizijai, vildamasis, kad yra teisus. Min- 

tys keitė viena kitą, jis prisiminė savo šeimą, savo vaiką, nužu- 
dytąjį vaiką, vaikus, kurie pradingo, ir viską, kas įvyko iki šiol. 
Tai košmaras, pagalvojo. Pasakyk tiesą — ir tave nubaus. Pasa- 
kyk melą — ir viskas baigsis gerai. Jis jautėsi taip, lyg slystų, lyg 
būtų pasileidęs nuo stačios uolos. Bet pats nusprendė kopti į tą 
uolą. Sutelkęs jėgas, įsivaizdavo, kaip kerta ledkirtį į granitą ir 
nustoja kritęs. Mintyse tarė sau: gali su tuo išgyventi net vienas. 
Jis pažvelgė į palinkusį Tenį Brauną, apžiūrintį kruviną Andrė- 
jos Šeifer tvarstį, ir suprato, kad klysta. Šiuo košmaru jis dalysis 
su kitais. Jis žvilgtelėjo į Šeifer. Jos žaizda bent jau užgis ir liks 
tik randas, pagalvojo. 

-— Ne, - tarė akimirką patylėjęs. - Jis paspruko. 

Tenis Braunas tylėjo. 

- Taip, kaip jūs ir sakėt. Į pelkę. Kai ten pasislėpė, niekas 
nebegalės jo atrasti. Galėtų pabėgti bet kur. Į Atlantą. Čikagą. 
Detroitą. Dalasą. Bet kur. 

Jis pasilenkė ir pakėlė sužeistą policininkę nuo žemės, paki- 
šęs petį po jos ranka. 

— Parašyk straipsnį, - tarė Tenis Braunas. 

— Parašysiu straipsnį, - atsakė Kovartas. 

— Priversk juos patikėti, - pasakė Tenis Braunas. 

— Jie patikės, - atsakė Kovartas. 

Jis tai pasakė be pykčio. 

Braunas linktelėjo. 

Metjus Kovartas ėmė vesti Andrėją Šeifer taku atgal į civili- 
zaciją. Ši ėjo atsirėmusi į jį. Girdėjo, kaip iš skausmo griežia 
dantimis, bet ji nesiskundė. Jo mintys pradėjo suktis, nepaisy- 
damos sužeistos detektyvės svorio. Parašyk straipsnį taip, kad 
Ji gautų padėką už drąsą. Papasakok visiems, kaip ji priešinosi 
tam sadistui žudikui, net buvo pašauta. Didvyrė policininkė. 
Televizijos stotims tai labai patiks. Kaip ir bulvariniams laik- 
raščiams. Tai duos jai progą, pagalvojo. Žodžiai pradėjo plūsti 

jam į galvą ir pakylėjo. Jis matė krūvas laikraštinio popieriaus, 
antraštes, lekiančias per greitaeigius spausdintuvus. Viena ranka 
apglėbė Šeifer liemenį. Nuėjo kokius tris metrus, tada pasisu- 
ko į policijos leitenantą, tebestovintį proskynos pakraštyje. 

— Ar tai teisinga? - paklausė reporteris. Klausimas nevalingai 
išsprūdo jam iš lūpų. 

Braunas gūžtelėjo pečiais. 

— Visame šiame reikale niekada nebuvo nieko teisinga. Nuo 
pat pradžių. Ir niekada nebuvo jokio pasirinkimo. 

Kovartas linktelėjo. Tai buvo vienintelė ji tenkinanti tiesa. Jis 
nenusišypsojo, bet pasakė: 

— Dabar tikrai keistas metas pradėti vienam kitu pasitikėti. 

Tada apsisuko ir nuėjo, vesdamas sužeistą jauną moterį į sau- 
gią vietą. Ji sudejavo ir atsirėmė į jį. Jis tvirtino sau padaręs 
menką dalyką. Tačiau išgelbėjo bent vieną žmogų. Guodėsi min- 
timi, kad tikriausiai išgelbėjo ir daugybę kitų. 


Tenis Braunas stebėjo, kaip Kovartas padeda Šeifer. Matė, kaip 
jiedu dingsta tarp šviesų ir šešėlių. Tada per krūmynus grįžo at- 
gal į pelkės pakraštį. Fergiusono kūną jis atrado per kelias mi- 
nutes. 

Kol traukė Fergiusoną iš brūzgyno pančių, sunki našta prieši- 
nosi. Įbridus į pelkę, vanduo atrodė ledinis. Jis pastatė koją ant 
pelkės dugno ir pajuto, kaip traukia lipnūs maurai. Tada atsispy- 
rė ir nusitempė kūną paskui, traukdamas jį toliau nuo kranto 
link medžių labirinto, pilno paparčių ir susiraizgiusių vijoklių, 
maždaug už penkiasdešimties metrų - kuo toliau į pelkę. Sun- 
kiai alsuodamas, jis iš visų jėgų tempė ir stūmė žudiko kūną per 
vandenį, kol pagaliau pasiekė tikslą. Sukaupęs paskutines jėgas, 
stipriai pastūmė Fergiusono kūną ir nugramzdino, tada pakišo 
po medžio šaknimis taip, kad nė viena kūno dalis neišlįstų į pa- 
viršių. Nebuvo tikras, kad jis ten liks visiems laikams. Fergiuso- 

nas irgi kažką panašaus galvojo, suprato jis. Pasukęs plaukti at- 
gal, pažvelgė į slėptuvę iš metro atstumo ir įsitikino, kad kūno 
visiškai nematyti. Jį laikė šaknys. Paslėpė vanduo. 

Šviesa prasiskverbė pro medžius ir apšvietė juodą vandens 
paviršių, akimirką sumirguliuodama vandenyje. Jis nusisuko nuo 
nelemtosios vietos ir lengvai nuplaukė į krantą. 

Johnas Katzenbachas (g. 1950 m.) - 
vienas ryškiausių amerikiečių 
psichologinio trilerio meistrų. Žinių 
apie nusikaltimus, teisingumą Ir 
žurnalistiką įgijęs dirbdamas teismo 
korespondentu Naujajame Džersyje 
ir Majamyje, autorius savo knygose 
meistriškai kuria psichologinės 
įtampos kupiną atmosferą. 

J. Katzenbacho trileriai išsiskiria 
kruopščiu nusikaltimų tyrimo 
aprašymu, psichologiškai įtaigiais 
veikėjų portretais ir nuodugnia 
nusikaltėšių bei jų veiksmų motyvų 
analize. 

Mažame Pačiulos miestelyje, 
Eskambijos apygardoje, žiauriai 
nužudyta visų mylima vienuolikametė 
mergaitė. Auka - baltaodė, be 

to, miesto tarybos nario duktė. 
Įtariamasis — juodaodis. Robertas 
Ertas Fergiusonas pripažįstamas kaltu 
ir nuteisiamas mirties bausme, tačiau 
savo kaltumą neigia. 

Reporteris Metjus Kovartas, 
patikėjęs nuteistuoju, ima narplioti 
žiaurų nusikaltimą. Įtampa auga, o 
svarbiausias klausimas lieka atviras 
iki paskutinio puslapio: ar tas, kuris 
sakosi esąs nekaltas, iš tikrųjų 
nepadarė žiauraus nusikaltimo? Ar 
Fergiusonas - nekaltai dėl savo odos 
spalvos nuteista auka, ar ypač gudrus 
ir negailestingas žmogžudys? 


